
AUTORIAUS ŽODIS 


Likus keleriems metams iki Kristaus gimimo, dienos šviesą išvydo 
Romos oratoriaus ir valstybės veikėjo Cicerono biografija, kurios au- 
torius — buvęs jo metraštininkas Tironas. 

Tai, kad Tironas iš tikrųjų gyveno ir parašė minėtąjį veikalą, pa- 
tvirtina istoriniai šaltiniai. „Esi man suteikęs begalę paslaugų, — jam 
kadaise rašė Ciceronas, — namie ir svetur, Romoje ir provincijoje, 
sprendžiant asmeninius ir valstybinius reikalus, mano studijose ir 
literatūrinėje veikloje...“. Jis buvo trejais metais jaunesnis už savo 
šeimininką, gimęs vergu, bet gyvenęs ilgiau už Ciceroną — pasak 
šventojo Jeronimo, sulaukęs šimto metų. Tironas pirmasis ėmė pa- 
žodžiui užrašinėti Senate sakomas kalbas, o jo išrasta stenografijos 
sistema, žinoma kaip No/ae Tironianae, Bažnyčioje buvo naudojamasi 
dar šeštame šimtmetyje; iš tiesų kai kurie elementai (simbolis „Št“, 
santrumpos „etc“, „NB“, „i.e.“, „e.g.“) išlikę iki šių dienų. Šis Žmogus 
yra parašęs keletą traktatų apie lotynų kalbos raidą. Pirmame amžiu- 
je gyvenęs istorikas Askonijus Pedianas, komentuodamas Cicerono 
kalbas, rėmėsi Tirono kelių tomų veikalu apie Cicerono gyvenimą. 
Deja, ši knyga kartu su kitais jo kūriniais dingo kažkur tarp Romos 
1mperijos griuvėsių. 

Tyrinėtojai kartkartėmis vis dar pasvarsto, koks tai galėjo būti 
veikalas. 1985-aisiais Oksfordo Fe//ow of Corpus Christi koledžo profe- 
sorė Elizabeta Roson (Elizabeth Rawson) iškėlė hipotezę, kad Tirono 
knyga galėjo būti parašyta laikantis helenistinės biografijos tradicijų, 
tai yra atstovavo literatūros žanrui, kuriam būdingas „paprastas, ne- 

įmantrus stilius; galimas dalykas, kad autorius citavo kitus dokumen- 
tus, mėgo vartoti apoftegmas, galbūt įterpdavo gandų ir neatsakingų 
teiginių... Jis žavėjo siužeto išskirtinumu... Tokia biografija buvo skirta 
ne valstybės veikėjams ir karvedžiams, bet tiems, kuriuos Romoje va- 
dindavo curiosi*. 

Taigi su dideliu entuziazmu ėmiausi Tirono dingusio veikalo at- 
kūrimo. Nors ankstesnėje savo knygoje Imperium aprašiau Cicerono 
kelią į valdžios aukštumas, manau, nėra būtina pirmiau perskaityti 
pirmąją ir tik paskui atsiversti šią knygą. Tai — romanas, o ne istorijos 
vadovėlis, todėl, kai tekdavo rinktis — literatūrinė išmonė ar faktai, 
pirmenybę nedvejodamas teikdavau išmonei. Vis dėlto kiek įmanoma 
stengiausi, kad ji neprasilenktų su istorine tiesa, o skaitytoją pasiektų 
autentiški Cicerono žodžiai, kurių, daugiausia Tirono dėka, išliko 
gana nemažai. 

Norėčiau padėkoti ponui Fergusui Flemingui, pasiūliusiam pa- 
vadinimą Lustrum. Skaitytojai, norintys sužinoti vieno ar kito Romos 
respublikos laikų politinio termino reikšmę arba dirstelėti į romane 
sutinkamų istorinių asmenybių sąrašą, knygos pabaigoje ras specialių 
terminų žodyną ir veikiančių asmenų sąrašą, Dramatis bersonae. 


R. H. 


* Elizabeth Rawson, Intellectual Life in the Late Roman Republic (London, 1985), p. 
229-230. 


Į praėjusius amžius žvelgiame šiek tiek iš aukšto, tarytum 
jie būtų buvę tik įžanga į mūsų laikus... o ką, jei iš tiesų mes 
esame tik blėstanti /y spindesio žara? 


J. G. Farrell, že Siege of Krisbnabur 


lustrum (r) dgs., /aukinių žvėrių guolis arba irštva; (2) dgs., 
viešnamiai arba ištvirkimas; (3) tiesioginė reikšmė — a/- 
perkamoji auka, kurią kas penkerius metus aukodavo cenzo- 
riai; penkerių metų laikotarbis. 


PIRMA DALIS 


KONSULAS 


63 m. pr. Kr. 
O condicionem miseram non modo administrandae verum 
etiam conservandae rei publicae! 


Išsaugoti respubliką — ne mažiau nedėkinga pareiga nei ją 


valdyti! 


Ciceronas. Kalba, pasakyta 63 m. pr. Kr. lapkričio mėn. 9 d. 


| 


Iki Marko Tulijaus Cicerono kaip Romos konsulo inauguracijos likus 
dviem dienoms, iš Tibro upės, ne per toliausiai nuo respublikos karo 
laivyno stoginės, buvo ištrauktas berniuko kūnas. 

Toks radinys, nors ir kraupus, įprastomis sąlygomis nebūtų 
vertas išrinktojo konsulo dėmesio. Tačiau šis lavonas atrodė kažkoks 
groteskiškas ir keliąs pavojų miestiečių ramybei, todėl už tvarką mieste 
atsakingas magistratas K. Oktavijus informavo Ciceroną apie įvykį ir 
paprašė nedelsiant atvykti. 

Ciceronas iš pradžių kratėsi kvietimo, apeliuodamas į didelį 
darbo krūvį. Jam, kaip laimėjusiam konsulų rinkimus, o ne jo kolegai, 
teko prievolė vadovauti pirmajai Senato sesijai, ir jis tuo metu rašė 
savo inauguracinę kalbą. Tačiau aš žinojau, kad tai tebuvo tik preteks- 
tas. Mirčiai jis buvo pernelyg jautrus. Jį trikdė net gyvūnų žudymas 
žaidynėse, ir ši jo silpnybė — deja, minkšta širdis politikoje visada 
laikoma silpnybe — neliko nepastebėta. Ciceronas, paklusdamas ins- 
tinktui, užuot nuvykęs pats, sumanė pasiųsti mane. 

— Žinoma, aš nueičiau, — atsiliepiau atsargiai. — Bet... 

Leidau sau nebaigti sakinio. | 

— Bet? — paklausė jis griežtu tonu. — Ką reiškia „bet“? Manai, 
nekaip atrodys? 

Suvaldžiau liežuvį ir toliau perrašinėjau jo kalbą. Tyla užsitęsė. 

— Tiek jau to, gerai, — atsiduso Ciceronas. — Oktavijus, tiesa, 
kvailys, bet ne koks vėjavaikis. Jis gi nekviestų manęs be svarbaus rei- 
kalo. Šiaip ar taip, man būtų ne pro šalį pravėdinti galvą. 

Gruodis ėjo į pabaigą, iš tamsiai pilko dangaus pūtė toks smarkus 


II 


LUSTRUM 


ir žvarbus vėjas, kad gniaužė kvapą. Gatvėje buvo susibūrę koks tuzi- 
nas prašytojų, kurie vylėsi pasikalbėti su išrinktuoju konsulu ir, vos tik 
išvydę jį tarpduryje, metėsi prie jo tiesiai per kelią. 

— Ne dabar, — paaiškinau besibraunantiems, stumdamas juos 
atgal. — Ne šiandien. 

Ciceronas persimetė mantijos kraštą per petį, nunarino galvą ir 
spėriai nužingsniavo kalvos šlaitu žemyn. 

Kampu kirtę forumą ir palei vartus, vedančius prie upės, iš- 
ėję iš miesto, sukorėme apie mylią. Sraunūs ir smarkiai pakilę Tibro 
vandenys kunkuliavo gelsvai rudais sūkuriais ir plūdo pavojingomis 
srovėmis. Pakėlę akis, priekyje, priešais Tibro salą, tarp Navalijos prie- 
plaukų ir keliamųjų kranų išvydome šurmuliuojančią didelę minią. 
(Kaip seniai tai nutiko, — daugiau nei prieš pusę amžiaus, — galite 
suprasti iš to, kad sala dar nebuvo tiltais sujungta su krantais.) Mums 
prisiartinus, daugelis susirinkusiųjų atpažino Ciceroną, o jiems pra- 
siskyrus mus praleisti, pastebėjau sąmyšį. Vietą saugojo legionierių iš 
laivyno barakų užkarda. Oktavijus jau laukė. 

— Atsiprašau, kad tave trukdau, — tarė Oktavijus, spausdamas 
Ciceronui ranką. — Suprantu, kad dabar, kai čia pat inauguracija, esi 
labai užsiėmęs. 

— Mano mielasis Oktavijau, susitikti su tavimi man visuomet 
malonu. Tikriausiai pažįsti mano metraštininką Tironą? 

Oktavijus abejingai dirstelėjo mano pusėn. Nors šiandien žmo- 
nės jį prisimena tik kaip Augusto tėvą, tuo metu jis buvo plebėjų edilas 
ir daug žadantis visuomenės veikėjas. Galimas dalykas, jis ir pats būtų 
tapęs konsulu, jei po šio susitikimo praėjus ketveriems metams nebūtų 
miręs nuo karštinės. Jis nusivedė mus į užuovėją, į vieną iš didžiųjų ka- 
rinių laivų stoginių, kurioje ant didelių medinių volų stovėjo remontui 
paruoštos liburnos griaučiai. Šalia jų ant aslos gulėjo kažkas susuktas 
į burės drobę. Oktavijus nedelsdamas, be jokių ceremonijų, nutraukė 
medžiagą, po kuria išvydome nuogą berniuko kūną. 

Jam galėjo būti maždaug dvylika. Jo veidas atrodė dailus ir ra- 

mus, bruožai švelnūs, moteriški, ant nosies ir skruostų blizgėjo auk- 
sinių dažų dryžiai, o drėgnose rudose garbanose buvo įrištas trumpas 
raudonas kaspinėlis. Išvydau perpjautą gerklę. Berniuko kūnas buvo 
perkirstas iki kirkšnių, vidaus organai išimti. Kraujo nelikę nė žymės, 
o ilga ertmė, dėl kurios jis buvo panašus į išskrostą žuvį, pilna upės 
dumblo. Nežinau, kaip Ciceronas pajėgė stebėti šį reginį ir išlikti 
šaltakraujiškas, tačiau jis tvardėsi ir nenuleido žvilgsnio. Galiausiai 
išparpusiu balsu pratarė: 

— Koks žiaurumas... 

— Tai dar ne viskas, — pareiškė Oktavijus. 

Jis pritūpė, abiem rankom suėmė berniuko kaukolę ir pasuko ją 
kairėn. Sprande žiojinti žaizda pamėkliškai prasižiojo ir vėl susičiaupė, 
tarytum tai būtų buvusi antroji burna, bandžiusi mus pašnibždomis 
perspėti. Oktavijus atrodė visiškai abejingas tam, ką matė, tačiau jis 
juk buvo karys ir, be abejo, įpratęs prie panašių vaizdų. Paskui jis pra- 
skleidė berniuko plaukus, kad pamatytume gilų įspaudą tiesiai virš 
dešiniosios ausies, ir įbedė į jį savo nykštį. 

— Matai? Atrodo, kad jis užpultas iš užpakalio. Manyčiau, ap- 
svaigintas kūju. 

— Veidas išdažytas. Plaukuose įrištas kaspinas. Užpultas iš užpa- 
kalio kūju, — pakartojo Ciceronas, iš lėto tardamas žodžius ir bandy- 
damas suprasti, kur jį veda logika. — Tada Le EIo gerklę. O paskui... 
išdarinėjo vidurius. 

— Būtent, — sutiko Oktavijus. — Jo žudikams reikėjo jo vidu- 
rių. Jis tapo Žmogaus auka dievams. 

Po šių šaltoje ir blausioje pašiūrėje nuskambėjusių žodžių paju- 
tau, kaip ant sprando pasišiaušė plaukai — tai reiškė, kad visiškai čia 
pat buvo pats velnias, ne kažkokia abstrakti, o juntama, konkreti jėga, 
galinga lyg žaibas iš dangaus. 

Ciceronas pasiteiravo: 

— Ar neteko mūsų mieste ko nors girdėti apie kultus, kurių pa- 
sekėjai praktikuotų tokią šlykštybę? 

— Ničnieko. Žinia, mūsuose visuomet gyvena galų, kurie, kaip 
kalbama, užsiima panašiais dalykais. Tačiau šiuo metu mieste jų nėra 
daug, o tie, kurie dabar gyvena, elgiasi padoriai. 

— O kas toks nužudytasis? Ar niekas nepareiškė į jį teisių? 

— Kaip tik dėl šios priežasties aš ir norėjau, kad ateitumei ir 
viską pamatytumei. 

Oktavijus apvertė lavoną ant pilvo ir kalbėjo toliau: 

— Trupuų; aukščiau jo sėdynės yra savininko tatuiruotė, ar 
matai? Tie, kas atsikratė šio berniuko, jos tikriausiai nepastebėjo. 
„K.Ant.M.f.K.n.“ Kajus Antonijus, Marko sūnus, Kajaus anūkas. 
Garsi giminė, kaip matai! Jis buvo tavo kolegos konsulo Antonijaus 
Hibridos vergas. 

Jis atsistojo, nusišluostė rankas į drobę, paskui atsainiai užmetė ją 
atgal ant berniuko kūno. 

— Kaip manai pasielgti? 

Ciceronas lyg užhipnotizuotas negalėjo atitraukti žvilgsnio nuo 
sukrečiamo reginio. 

— Ar apie tai kas nors žino? 

— Niekas. 

— Hibrida? 

— Ne. 

— O minia, kuri čia susirinkusi? 

— Aplink sklando gandai, kad įvykdyta ritualinė žmogžudystė. 
Jūs ten, aukštai, apie minios nuotaikas gerai žinote. Jie dabar šneka, 
kad tai yra bloga lemiantis ženklas, siųstas tavo konsulato išvakarėse. 

— Galbūt jie teisūs. 

— Išgyvename negailestingą Žiemą... Būtų ne pro šalį, kad jie 
nurimtų. Pamaniau, kad galėtume informuoti žynių kolegiją ir papra- 
šyti jų atlikti kažką panašaus į apsivalymo apeigas... 

— Ne, ne, — skubiai pertraukė Ciceronas, atitraukęs žvilgsnį 
nuo numirėlio. — Tik ne žyniai. Jie tik pablogintų padėtį. 

— Tai ką mums daryti? 

— Niekam nepasakoti. Kuo greičiau sudeginti palaikus. Tegul 

niekas jų nemato. O tiems, kas matė, liepti nė žodžiu neprasitarti, 
priešingu atveju jiems gresia kalėjimas. 

— O kaip minia? 

— Pasirūpink palaikais. Aš pasirūpinsiu minia. 

Oktavijus gūžtelėjo pečiais. 

— Kaip pageidauji. 

Jis atrodė visiškai abejingas. Jam buvo likusi vos viena diena eiti 
šias pareigas, ir aš puikiai supratau, kad Oktavijus tik nudžiugo galė- 
siąs atsikratyti rūpesčio. 

Ciceronas priėjo prie durų ir keletą kartų giliai įkvėpė. Jo skruos- 
tus vėl nudažė raudonis. Tada aš vėl, kaip jau ne kartą anksčiau, iš- 
vydau savo šeimininką pasitempusį, o jo veide — savimi pasitikinčio 
žmogaus išraišką. Jis išėjo laukan ir užsiropštęs ant rąstų rietuvės 
kreipėsi į žmones: 

— Romos gyventojai, pagaliau aš savo akimis įsitikinau, kad 
mieste niūrūs gandai yra melagingi! — Norėdamas, kad tokiame stip- 
riame vėjyje jį išgirstų, Ciceronas turėjo šaukti visa gerkle. — Grįžkite 
namo, į savo šeimas, ir toliau džiaukitės švente. 


— Betgi aš pats mačiau lavoną! — šūktelėjo vienas vyras iš mi- 
nios. — Tai buvo žmogaus auka, paaukota tam, kad respublikai už- 
trauktų prakeikimą. 


Paskui jį ėmė šaukti ir kiti: 

— Miestas prakeiktas! Tavo konsulatas prakeiktas! Atveskite 
žynius! 

Ciceronas iškėlė rankas. 

— Tai tiesa, lavonas siaubingai sumaitotas. O ko gi jūs tikėjotės? 
Vargšas berniukas ilgą laiką mirko vandenyje. Žuvys juk piktos. Jos 
ėda viską, kas tik joms pakliūva. Jūs iš tikrųjų norite, kad atvesčiau 
žynį? Ką jis turėtų padaryti? Prakeik:i žuvis? 

Keletas vyrų nusijuokė. 

— Nuo kada romėnai ėmė bijoti žuvy? Grįžkite namo. Nusi- 
raminkite. Poryt prasideda naujieji metai, jūs turėsite naują konsu- 
lą — toki, kuris, galite būti tikri, visada saugos jūsų gerovę! 

Ši jo kalba nebuvo retorikos šedevras, palyginti su kitomis jo 
pasakytomis kalbomis, bet Ciceronas savo tikslą pasiekė. Pasigirdo 
net pavieniai pritarimo šūksniai. Jis nušoko nuo rietuvės. Legionieriai 
palaisvino mums kelią pro susirinkusius žmones, ir mes nuskubėjome 
atgal į miestą. Besiartinant prie vartų, dirstelėjau atgal. Ištroškę naujų 
pramogų minios kraštuose žmonės ėmė pamažu skirstytis. Atsigręžiau 
į Ciceroną, norėdamas pasveikinti sėkmingai pasakius kalbą, bet jis 
tuo metu, pasilenkęs virš šalikelės griovio, žiaukčiojo. 


Tokia buvo Roma Cicerono konsulato išvakarėse — miestas, 
įsuktas į alkio, girdų ir nerimo sūkurį; miestas, kuriame ant kiekvieno 
kampo išmaldos kaulija luoši demobilizuotieji ir nusigyvenę ūkinin- 
kai; miestas, po kurį šlaistosi krautuvių savininkus terorizuojančios ir 
ramybę drumsčiančios girtų jaunikaičių gaujos; miestas, kuriame iš 
gerų šeimų kilusios moterys nesigėdydamos greta tavernų verčiasi 
prostitucija; miestas, išgyvenantis staigius sukrėtimus, visa niokojan- 
čias audras, skendintis nemėnesėtose naktyse, pilnas aplink zujančių 
šunų, klajojančių fanatikų, pranašautojų ir elgetų, kenčiantis nuo nesi- 
baigiančių peštynių. Pompėjus su savo legionais kariavo toli Rytuose, 
o jam nesant Romos gatvėse tvyrojo slogi ir permaininga, virš upės ky- 
lantį rūką primenanti nuotaika, visus vertusi nerimauti. Žmonės jautė, 
kad turi atsitikti kažkas nepaprasta, tačiau niekas nežinojo kas. Buvo 
kalbama, kad naujieji tribūnai ranka rankon dirba su Cezariu ir Krasu, 
slapta planuodami atiduoti visuomenines žemes miesto varguomenei. 
Ciceronas bandė iššniukštinėti apie tai daugiau, bet nieko nepešė. Pa- 
tricijai buvo pasiryžę tam, kad ir kažin kas būtų sumanyta, užkirsti 
kelią. Prekių trūko, maisto produktai buvo kaupiami juodai dienai, 
krautuvės tuščios. Netgi lupikautojai liovėsi daliję paskolas. 

Cicerono kolega, antrasis išrinktasis konsulas Antonijus Hibri- 
da — Antonijus Mišrūnas, Pusiau Žmogus, Pusiau Gyvulys — buvo 
kartu laukinis ir kvailas, kaip ir priderėjo kandidatui, dalyvavusiam 
rinkimuose bendrame sąraše su prisiekusiu Cicerono priešu Katilina. 

Nepaisant to, turėdamas omenyje pavojus, su kuriais jiems teks susi- 
durti, ir suvokdamas sąjungininkų svarbą, Ciceronas labai stengėsi su 
juo sutarti. Deja, jo pastangos nedavė reikiamų vaisių, ir aš tuojau pa- 
aiškinsiu jums kodėl. Abu išrinktieji konsulai tradiciškai spalio mėnesį 
mesdavo burtus, kuriam kuri provincija atiteks valdyti, baigus konsulo 
kadenciją. Hibrida tuo metu skendėjo skolose ir taikėsi į maištingas, 
tačiau pelningas Makedonijos žemes, kuriose jis tikėjosi susikrauti 
nemenkus turtus. Deja, dideliam jo nusivylimui, burtas lėmė taikingas 
Artimosios Galijos pievas, kuriose nebūtum išvydęs nė šmirinėjančios 
lauko pelės. Makedonija atiteko Ciceronui, ir tą akimirką, kai Senate 
buvo skelbiami rezultatai, Hibridos veidas įgavo tokią vaikiško ap- 
maudo ir nuostabos išraišką, kad visi ten buvusieji ėmė net raičiotis iš 
juoko. Nuo tos dienos jiedu su Ciceronu nesikalbėjo. 

Taigi nieko nuostabaus, kad Ciceronui buvo sunku kurti savo 
inauguracinę kalbą, o mums nuo upės sugrįžus namo ir jam pamėgi- 
nus diktuoti toliau, jo balsas nuolat užsikirsdavo. Mano šeimininko 
išsiblaškęs žvilgsnis vis nuklysdavo kažkur į tolį, o jis pats nesiliovė 
garsiai svarstęs, kodėl šis berniukas buvo taip nužudytas ir ką galėjo 
reikšti tai, kad nužudytasis priklausė Hibridai. Ciceronas sutiko su 
Oktavijaus nuomone, kad kaltininkai greičiausiai buvo galai. Žmonių 
aukojimas tikrai buvo viena iš jų praktikuojamų kulto apeigų. Tada jis 
nusiuntė laišką savo draugui Kvintui Fabijui Sangai, didžiausiam galų 
patronui Senate, konfidencialiai teiraudamasis, ar šie galėjo įvykdyti 
tokį pasibaisėtiną nusikaltimą. Sanga, nepraėjus nė valandai, atsiuntė 
laišką (jį skaitant buvo juntamas rašiusiojo susierzinimas), kuriame 
tvirtino, kad tai neįmanoma, o galai labai įsižeistų, jei išrinktasis 
konsulas nesiliautų taip įžeidžiamai juos įtarinėjęs. Ciceronas atsi- 
duso, numetė laišką į šalį ir pabandė surikiuoti savo mintis. Deja, kad 
ir kaip stengėsi, jam nepavyko susieti jų į visumą, o prieš pat saulėlydį 
išgirdau prašymą atnešti jam skraistę ir apavą. 

Pamaniau, kad šeimininkas išsiruošė į ne per toliausiai nuo jo 
namų esantį viešąjį parką, po kurį jis dažnai vaikštinėdavo, kai reikėda- 
vo sukurti kokią nors kalbą. Tačiau mums pasiekus kalvos kraštą, už- 

uot pasukęs į dešinę, Ciceronas žingsniavo tolyn, Eskvilino vartų link, 
ir aš didžiai nustebau supratęs, kad jis nusiteikęs išeiti už šventosios 
sienos, ten, kur būdavo deginami mirusiųjų palaikai, į vietą, kurios jis 
paprastai kiek įmanoma vengdavo. Mes praėjome pro nešikus su ran- 
kiniais vežimėliais, netoli miesto vartų laukiančius darbo, ir žemą ofi- 
cialią budelio rezidenciją, mat jam, kaip viešai žinomam egzekutoriui, 
buvo draudžiama gyventi miesto ribose. Galiausiai pasiekėme šventąją 
Libitinos giraitę, pilną kranksinčių varnų, o tada prisiartinome prie 
šventyklos. Tais laikais tai buvo savotiškas kremavimo paslaugų or- 
ganizatorių gildijos centras — jame galėjai nusipirkti viską, kas tik 
galėjo praversti atsisveikinant su mirusiuoju — pradedant reikmeni- 
mis, naudojamais mirusiajam balzamuoti, ir baigiant gultu, ant kurio 
būdavo dedami ir sudeginami palaikai. Ciceronas paprašė manęs šiek 
tiek pinigų, žengė pirmyn ir ėmė kalbėtis su žyniu. Paskui ištiesė jam 
piniginę, o tada pasirodė pora oficialių raudotojų. Šeimininkas pamojo 
man pirštu. 

— Suspėjome pačiu laiku, — paaiškino jis. 

Keliaudami vorele ir kirsdami Eskvilino lauką, turėjome atrodyti 
labai keista draugija — priekyje, nešini indais su smilkalais, ėjo raudo- 
tojai, jiems iš paskos žingsniavo išrinktasis konsulas, o jam iš paskos 
sekiau aš. Vakaro prieblandoje mus supo šokančios laidotuvių laužų 
liepsnos, gedinčių artimųjų raudos ir šleikštus smilkalų kvapas — stip- 
rus, bet nepakankamai, kad užgožtų degančių mirusiųjų tvaiką. Gedė- 
tojai nuvedė mus prie usžrinos, kur į rankinius vežimėlius rietuvėmis 
sukrauti lavonai laukė, kada juos sumes į viską ryjančias liepsnas. Be 
drabužių ir apavo šie artimųjų nesulaukę nelaimingieji po mirties liko 
tokie pat beturčiai kaip ir gyvenime. Pridengtas buvo vienintelis nužu- 
dytasis berniukas — atpažinau jį iš burės, kurioje jis dabar buvo tvirtai 
užsiūtas. Prie jo priėję du patarnautojai be jokio vargo užmetė jį ant 
metalinių grotelių, Ciceronas linktelėjo galvą ir samdomi raudotojai 
pradėjo savo ypač garsią raudą, neabejotinai vildamiesi gauti neblogą 
atlygį. Liepsnos šniokšdamos plaikstėsi vėjyje, ir po akimirkos proce- 
sas buvo baigtas: berniuką ištiko mūsų visų laukianti lemtis. 

Scenos, kurią tąsyk išvydau, niekada nepamiršau. 

Iš tiesų, didžiausia Apvaizdos mums suteikta malonė yra ateities 
nežinojimas. Tik įsivaizduokite, kas būtų, jei žinotume, kuo baigsis 
mūsų viltys ir planai, arba matytume, kokia mirtis mūsų laukia! Mūsų 
gyvenimas virstų tikra kančia. Vis dėlto mes diena iš dienos gyvename 
nieko nesuprasdami ir laimingi tarsi gyvūnai. Tačiau anksčiau ar vė- 
liau viskas turės virsti dulkėmis. Šiam įstatymui pavaldūs visi žmonės, 
visos sistemos, visi amžiai; visa, kas yra po žvaigždėmis, žus, subyrės 
net tvirčiausios uolos. Neliks nieko, išskyrus mūsų žodžius. 

Taip nusiteikęs ir puoselėdamas viltį, kad suspėsiu užbaigti pra- 
dėtą darbą, nusprendžiau papasakoti jums nepaprastai įdomią istoriją 
apie vienus Cicerono, einančio Romos respublikos konsulo pareigas, 
metus, ir apie apie tai, kas jam nutiko vėliau, per ketverius metus, tai 
yra per tą laikotarpį, kurį mes, mirtingieji, vadiname /usžrum, bet die- 
vams jis tėra tik akimirksnis. 

Kitą dieną, inauguracijos išvakarėse, snigo — sniegas dribo žemėn be 
paliovos, tokį vaizdą galima išvysti nebent tik kalnuose, Kapitolijaus 
šventyklas dengė minkštas baltas marmuras, o visą miestą gaubė žmo- 
gaus rankos storumo šydas. Per savo gyvenimą dar nebuvau matęs nie- 
ko panašaus, nieko panašaus neteko išvysti ir vėliau, nors nugyvenau 
tikrai netrumpą gyvenimą. Sniegas Romoje? Tai turėjo būti pranašin- 
gas ženklas. Tačiau ką jis pranašavo? 

Ciceronas savo darbo kambaryje prie židinio toliau rašė savo 
inauguracinę kalbą. Į tokius ženklus jis nekreipė jokio dėmesio. Man 
įsiveržus į jo kambarį ir ėmus pasakoti apie sniegą, jis tik gūžtelėjo 
pečiais, tarytum klausdamas „Na ir kas?“, o tada aš nedrąsiai primi- 
niau, ką apie pranašingus ženklus ir būrimus byloja stoikai: jei dievai 
egzistuoja, jie turėtų rūpintis žmonėmis, 0 jei jie rūpinasi, tai turėtų 
siųsti mums ženklus, per kuriuos apreikštų savo valią. Bet Ciceronas 
pertraukė mane garsiai juokdamasis: 

— Turint omenyje nežemiškas dievų galias, jie turėtų naudotis 
kur kas suprantamesnėmis ryšio priemonėmis negu snaigės. Kodėl gi 
jie negalėtų atsiųsti mums laiško? 

Jis vėl nusisuko į savo stalą, kraipydamas galvą ir krizendamas iš 
mano patikimumo. 

— Žinai ką, Tironai? Eik geriau prie savo darbų ir pasirūpink, 
kad niekas manęs netrukdytų. 

Subartas išėjau iš šeimininko kambario, pasitikrinau inaugura- 
cijos eitynių planą, o paskui ėmiausi jo laiškų. Šešiolika metų buvau 
ištarnavęs jo metraštininku ir jo gyvenimą — tiek viešąjį, tiek asme- 

ninį — pažinau kaip savo penkis pirštus. Tais laikais aš buvau įpratęs 
sėdėti prie sudedamojo stalo greta Cicerono darbo kambario, saugoti 
savo šeimininką nuo nekviestų lankytojų ir ausis ištempęs laukti jo 
nurodymų. Būtent iš čia tą rytą girdėjau namiškių keliamą triukšmą: į 
valgomąjį ir iš jo be perstojo marširavo Terencija, bambėdama tarnai- 
tėms, kad žieminės gėlės ne per geriausiai dera prie jos vyro naujojo 
statuso, ir plūsdama virėją dėl nevykusio vakarienės valgiaraščio; pa- 
skui motiną dar netvirtais žingsneliais šleivojo mažasis Markas, pra- 
dėjęs antruosius savo gyvenimo metus, džiaugsmingai spygaudamas 
dėl sniego grožybės, o mylimoji Tulija, sulaukusi trylikos ir rudenį 
turėsianti tekėti, mokytojo buvo mokoma graikų hegzametro. 

Taigi štai koks mano darbas. Apie vidurdienį aš vėl iškišau gal- 
vą laukan. Nors diena buvo tik įpusėjusi, gatvėje neišvydau nė gyvos 
dvasios. Miestas atrodė grėsmingai nuščiuvęs; galėjai pamanyti, kad 
jau pats vidurnaktis. Dangus buvo blyškus, snigti liovėsi, o Žemę šaltis 
padengė žėruojančia balta pluta. Netgi šiandien — senatvėje neretai 
pasireiškia atminties keistenybės — pamenu tą jausmą, kurį patyriau, 
pradaužęs ją bato galiuku. Įkvėpiau paskutinį ledinio oro gurkšnį ir jau 
gręžiausi eiti atgal į šilumą, kai tylą perskrodė rimbo pliaukštelėjimas, 
vyrų verksmas ir dejonės. Po kelių akimirkų iš už kampo pasirodė ne- 
dideli linguojantys neštuvai, kuriuos nešė vienodai aprengti vergai. 
Greta jų sparčiai žingsniuojantis prievaizdas mostelėjo rimbu mano 
pusėn. 

— Ei, tu! — šūktelėjo jis. — Ar čia gyvena Ciceronas? 

Išgirdęs mano atsakymą, jis suriko sau per petį: 

— Taip, ši gatvė! 

Sulig tais žodžiais jis kirto arčiausiai jo buvusiam vergui taip 
stipriai, kad nelaimėlis vos nesuklupo. Brisdamas per gilias pusnis jis 
turėjo kelti kelius kone iki juosmens ir tik taip pamažu kepurnėjosi 
manęs link. Už jo pasirodė antri neštuvai, po jų — treti ir ketvirti. Jie 
visi sustojo prie namo, ir tą pačią akimirką, kai tik padėjo ant Žemės 


savo nešulius, nešikai smigo į sniegą, susmukdami po ienomis lyg 

išsekę irkluotojai prie savo irklų. Tačiau man šis vaizdas nei kiek ne- 
rūpėjo. 

— Net jeigu tai ir Cicerono namai, lankytojų jis dabar nepri- 
1ma, — užprotestavau aš. 

— Mus jis priims! — iš pirmųjų neštuvų vidaus pasigirdo gerai 
pažįstamas balsas, kaulėta ranka atitraukė užuolaidą ir pasirodė pa- 
tricijų frakcijos Senate vadovas K. Lutacijus Katulas. Jis iki pat savo 
smailaus smakro buvo įsisupęs į žvėrių kailius ir dėl to buvo panašus į 
didžiulę piktdžiugišką žebenkšt. 

— Senatoriau, — kreipiausi į jį nusilenkdamas, — aš jam pra- 
nešiu apie tavo atvykimą. 

— O aš ne vienas, — pridūrė Katulas. 

Aš apžvelgiau gatvę. Koneveikdamas senus savo kareiviškus kau- 
lus, iš artimiausių neštuvų energingai ropštėsi Olimpo užkariautojas 
ir Senato tėvas Vatija Izaurikas, o greta stovėjo Cicerono didysis var- 
žovas teismuose, patricijų mėgstamiausias advokatas K. Hortenzijus, 
kuris tuo metu tiesė savo ranką ketvirtajam senatoriui, kurio raukšlėto, 
riešuto rudumo ir bedančio veido aš niekaip negalėjau prisiminti. Jis 
atrodė visiškai nusenęs. Spėjau, kad jis jau senų seniausiai liovėsi lan- 
kęs debatus. 

— Garbingieji ponai, — prabilau saldžiausiu kokiu tik galėjau 
balsu, — prašyčiau sekti paskui mane, o aš tuojau pat informuosiu iš- 
rinktąjį senatorių. 

Durininkui pašnibždėjau, kad nuvestų svečius į tablinumą, o 
pats nuskubėjau į Cicerono darbo kambarį. Priėjęs artyn, išgirdau jo 
pompastišką kalbą: 

— Kreipiuosi į Romos gyventojus: gana! 

Atidaręs savo šeimininko kambario duris, išvydau jį stovintį 
nugara į mane ir sakantį kalbą dviem mano pagalbininkams, jaunes- 
niesiems metraštininkams Sositėjui ir Laurėjui. Vieną ranką jis laikė 
ištiestą, o nykštį ir didįjį pirštą buvo sujungęs į ratą. 


— O tau, Tironai, — tęsė jis nė neatsisukdamas, — aš sakau: 

daugiau nebedrįsk manęs trukdyti! Kokį dar ženklą dievai mums 
siunčia? Varlių liūtį? 

Metraštininkai suprunkštė. Savo didžiausių ambicijų įgyvendi- 
nimo išvakarėse jis buvo pamiršęs vakarykštį slogutį ir atrodė linksmai 
nusiteikęs. 

— Pas tave atvyko delegacija iš Senato. 

— Pagaliau sulaukiau to, ką galėčiau vadinti pranašingu ženklu. 
Kas tokie? 

— Katulas, Izaurikas, Hortenzijus, o ketvirtojo nepažįstu. 

— Pats aristokratijos žiedas? Čia? — Jis nužvelgė mane skvarbiu 
žvilgsniu per savo petį. — Tokiu oru? Jie turbūt pirmąkart savo gyve- 
nime įkėlė koją į tokį mažą namelį! O ko gi jie pageidauja? 

— Nežinau. 

— Ką gi, pasistenk viską kruopščiai užrašyti, — jis susisupo toga 
ir ryžtingai atkišo priekin smarką. — Kaip aš atrodau? 

— Kaip tikras konsulas, — patikinau jį. 

Jis peržengė išmėtytus savo kalbos juodraščius ir leidosi į tab- 
linumą. Durininkas mūsų lankytojams pastatė krėslus, bet užimtas 
buvo tik vienas — į jį atsisėdo kretantis senasis senatorius, kurio aš 
nepažinojau. Kiti stovėjo krūvoje kartu su šalia stypsančiais savo pa- 
tarnautojais. Senatoriai, atsidūrę šio žemakilmio „išsišokėlio“, kurį jie 
taip nenoriai rėmė, namuose, atrodė akivaizdžiai sutrikę. Hortenzijus 
netgi laikė prispaudęs prie nosies nosinaitę, tarytum Cicerono pras- 
čiokiškumas būtų užkrečiamas. 

— Katulas, — bičiuliškai ištarė Ciceronas, žengdamas į kamba- 
rį. — Izaurikas. Hortenzijus. Man didelė garbė. 

Mano šeimininkas nusilenkė kiekvienam iš trijų buvusių kon- 
sulų, bet jam priėjus prie ketvirtojo senatoriaus pamačiau, kad jis su- 
abejojo netgi savo stebuklinga atmintimi. 

— Rabirijus, — po trumpo svarstymo nusprendė jis. — Gajus 
Rabirijus, tiesa? 

Ciceronui ištiesus ranką, senukas nesureagavo, ir jam beliko tik 
plačiu mostu parodyti svečiams savo kambarį: 

— Man labai malonu jus priimti. 

— Deja, nieko malonaus čia nėra, — atsakė Katulas. 

— Tštiko didelė bėda, — pridūrė Hortenzijus. 

— Trumpai tariant, karas, — patvirtino Izaurikas. 

— Iš tiesų man labai skaudu dėl to, ką dabar išgirdau, — malo- 
niai prabilo Ciceronas. Jis ne viską, ką iš jų išgirsdavo, priimdavo už 
gryną pinigą. Kaip ir daugelis senyvo amžiaus turtuolių, jie buvo linkę 
menkiausią asmeninį nemalonumą laikyti pasaulio pabaigos pranašu. 

Hortenzijus spragtelėjo pirštais, ir jo palydovas ištiesė Ciceronui 
teismo dokumentą, paženklintą sunkiu antspaudu. 

— Vakar Tribūnų taryba išdavė Rabirijui štai šį šaukimą. 

Išgirdęs minint jo vardą, Rabirijus pakėlė akis. 

— (Gal aš galėčiau grįžti namo? — gailiai pasiteiravo senukas. 

— Vėliau, — valdingu balsu atsakė Hortenzijus, ir senasis sena- 
torius tik klusniai nuleido galvą. 

— Teismo šaukimas Rabirijui? — lyg nenugirdęs pasitikslino 
Ciceronas, suglumusiu žvilgsniu žiūrėdamas į pastarąjį. — Ir kokį nu- 
sikaltimą jis dar galėtų įvykdyti? 

Išrinktasis konsulas balsu perskaitė dokumentą, kad aš galėčiau 
užrašyti jo tekstą. 

— Jam pareikšti kaltinami nužudžius tribūną L. Saturniną ir 
neteisėtai įsibrovus į šventąją Senato rūmų teritoriją. — Ciceronas 
sumišęs pakėlė akis nuo dokumento. — Saturniną? Ką visa tai reiškia? 
Juk jis nužudytas prieš keturiasdešimt metų. 

— Prieš trisdešimt šešerius, — pataisė Katulas. 

— Atmintis Katulo neturėtų išduoti, — įsiterpė Izaurikas, — nes 
jis pats dalyvavo. Kaip, beje, ir aš. 

— Saturninas! — Man pasirodė, kad Katulas išspjovė šį vardą 
lyg kokius nuodus. — Tikras niekšas! Ši žmogžudystė buvo ne nusi- 
kaltimas, o geradarystė visuomenės labui. 

Jis pažvelgė į tolį, sakytumei tyrinėdamas istorinį įvykį vaizduo- 
jančią didingą freską, nutapytą šventyklos sienoje: „Saturnino nužu- 
dymas Senato rūmuose“. 

— Matau jį taip pat aiškiai, kaip dabar matau tave, Ciceronai. 
Patį blogiausią, koks tik galėtų būti demagogą tribūną. Juk jis buvo 
nužudęs mūsų kandidatą į konsulus, todėl Senatas jį paskelbė vi- 
suomenės priešu. Po šio įvykio nuo jo nusigręžė net plebėjai. Tačiau, 
mums nespėjus su juo susidoroti, šis žmogus kartu su kai kuriais savo 
šutvės nariais užsibarikadavo Kapitolijuje. Mes užkimšome vanden- 
tiekį! Tai buvo tavo, Vatija, idėja. 

— Taigi, — senojo karvedžio akys sublizgo. — Mokėjau organi- 
zuoti apgultį. Net tais laikais. 

— Žinoma, po dviejų dienų jie pasidavė ir buvo atgabenti į Sena- 
to rūmus laukti teismo. Tačiau nebuvo garantijos, kad mūsų belaisviai 
ir vėl nepabėgs, todėl mes užsikorėme ant stogo, nuplėšėme čerpes 
ir užmėtėme juos. Jie neturėjo kur dėtis. Jie bėgiojo cypdami kaip 
žiurkės, patekusios į kanalą. Galiausiai Saturninas liovėsi krutėti. Iš to 
žmogaus visko galėjai tikėtis. 

— Ir Rabirijus buvo su jumis ant stogo? — pasiteiravo Ciceronas. 

Pakėlęs akis nuo savo užrašų į priešais sėdintį senuką abejinga 
veido išraiška ir šiek tiek kretančia galva, nebūčiau galėjęs įsivaizduoti 
jo tokiame vaidmenyje. 

— Žinoma, jis dalyvavo, — patvirtino Izaurikas. — Mūsų galėjo 
būti apie trisdešimt. Geri buvo laikai. — Paskui jis sugniaužė masyvų 
kumštį ir pridūrė: — Oho, mes galėjome kalnus kilnoti! 

— Svarbiausia, — pavargusio žmogaus balsu prabilo Hortenzi- 
jus, kuris buvo jaunesnis už savo kompanionus ir tikriausiai jau begalę 
kartų išklausęs tą pačią seną istoriją, — ne tai, ar Rabirijus dalyvavo, ar 
ne. Svarbiausia — nusikaltimas, kuriuo jis kaltinamas. 

— Koks nusikaltimas? Žmogžudystė? 

— Perduellio. 

Turiu prisipažinti, niekada nebuvau to girdėjęs, todėl Ciceronui 
teko pakartoti. | 

— Perduellio, — paaiškino jis, — tai žodis, kuriuo protėviai va- 
dino išdavystę. 

Jis atsigręžė į Hortenzijų. 

— Kodėl vartojamas toks senas teisinis terminas? Ar ne papras- 
čiau būtų apkaltinti jį išdavyste — aišku ir suprantama — ir padėti 
tašką? 

— Todėl, kad išdavystė baudžiama tremtimi, o perdue//io — mir- 
timi, ir, deja, ne pakariant, — Hortenzijus palinko į priekį, norėdamas 
pabrėžti savo žodžius. — Jeigu Rabirijus bus pripažintas kaltu, jį nu- 
kryžiuos. 

— Kas čia per vieta? — griežtai paklausė paminėtasis, stodama- 
sis iš savo vietos. — Kur aš? 

Katulas švelniai pasodino jį atgal į krėslą. 

— Nusiramink, Gajau. Mes tavo draugai. 

— Ir jūs manote, kad kas nors iš prisiekusiųjų šį žmogų pripažins 
kaltu? — ramiai paprieštaravo Ciceronas. — Juk vargšeliui akivaiz- 
džiai pasimaišęs protas. 

— Perduellio byla nagrinėjama be prisiekusiųjų. Štai kur šuo pa- 
kastas. Ją nagrinėja du specialiai šiam reikalui paskirti teisėjai. 

— Kieno paskirti? 

— Naujojo mūsų miesto pretoriaus Lentulo Suros. 

Cicerono veide išvydau grimasą. Sura anksčiau ėjo konsulo pa- 
reigas, jis buvo itin kvailas ir labai ambicingas — šios dvi savybės po- 
litikoje dažnai būna neatskiriamos. 

— Ir ką tokius Senasis Miegalius paskyrė teisėjais? Gal yra ži- 
noma? 

— Vienas iš jų — Cezaris. Antrasis taip pat Cezaris. 

— Kaip tai? 

— Nagrinėti bylą bus pavesta Gajui Julijui Cezariui ir jo pusbro- 
liui Lucijui. 

— Ir visa tai sugalvojo Cezaris? 

— Savaime suprantama, nuosprendis jau iš anksto priimtas. 

— O kaip tada teisė į apeliaciją? — sunerimęs Ciceronas atkak- 
liai laikėsi savo. — Romos pilietis negali būti nuteistas be teismo. 

— Ak, taip, — pagiežingai atsakė Hortenzijus. — Jei Rabirijus 
bus pripažintas kaltu, jis, be abejo, turės teisę apskųsti nuosprendį. 

Tačiau čia paspęsti spąstai. Jis galės kreiptis ne į teismą, o tik į tautą, 
susirinkusią Marso lauke. 

— Tai bent bus spektaklis! — neištvėrė Katulas. — Ar galite įsi- 
vaizduoti? Romos senatoriaus gyvybės ir mirties klausimas atiduotas 
svarstyti miniai! Jie niekuomet nebalsuotų už jo išteisinimą — juk 
prarastų tokią pramogą. 

— Ir tai reikš pilietinį karą, — kategoriškai pareiškė Izauri- 
kas, — nes mes šito nepakęsime, Ciceronai. Ar girdi? 

— Girdžiu, — atsakė jis, akimis skubiai tyrinėdamas dokumen- 
tą. — O kuris iš tribūnų pareiškė jam kaltinimą? 

Lapo apačioje radęs vardą, Ciceronas tęsė toliau: 

— Labienas? Jis yra vienas iš Pompėjui artimų žmonių. Nepa- 
sakyčiau, kad jis panašus į neramumų kurstytoją. Ko jis tuo siekia? 

— Atrodo, kartu su Saturninu buvo nužudytas ir jo dėdė, — su 
balse girdima panieka atsakė Hortenzijus, — ir giminės garbė reika- 
lauja keršto. Bet tai nesąmonė. Iš tikrųjų tai pretekstas Cezariui ir jo 
klikai pradėti puolimą prieš Senatą. 

— Ką mums pasiūlytumei? — paklausė Katulas. — Prisimeni, 
mes balsavome už tave? Neklausėme sveiko proto balso. 

— O kojūs iš manęs norėtumėte? 

— Kaip tau pačiam atrodo? Kautis už Rabirijaus gyvybę! Viešai 
demaskuoti šią piktadarybę, o paskui, kai galutinis sprendimas bus pa- 
tikėtas liaudžiai, prisidėti prie Hortenzijaus ir ginti teisiamąjį. 

— K3 gi, tai būtų didelis netikėtumas, — tarė Ciceronas, žvelg- 
damas į savo didįjį varžovą, — mudu abu — vienoje stovykloje. 

— Tokia perspektyva mane žavi nei kiek ne labiau nei tave, — 
nedraugiškai atkirto Hortenzijus. 

— Nagi, nagi, Hortenzijau, neįsižeisk. Man būtų didelė garbė 
teisme būti tavo sąjungininku. Tik nemanau, kad turėtume stačia 
galva pulti į jų paspęstus spąstus. Pamąstykime, ar negalėtume viską 
išspręsti be teismo. 


— Argi įmanoma jo išvengti? 

— Pasikalbėsiu su Cezariu. Išsiaiškinsiu, ko jis siekia. O paskui 
pagalvosiu, ar galėtume rasti kompromisą. 

Vos išgirdę žodį „kompromisas“, visi trys ekskonsulai ėmė prie- 
štarauti. 

Ciceronas iškėlė rankas: 

— Jis kažko nori. Kodėl mums neišsiaiškinus jo keliamų sąlygų? 
Juk blogiau nuo to nebus. Dėl respublikos. Dėl Rabirijaus. 

— Aš noriu namo, — kategorišku tonu įsiterpė Rabirijus. — 
Prašau, leiskite man eiti namo. 


Nepraėjo nė valanda, ir mudu su Ciceronu iškeliavome. Ėjome 
į miestą tuščiomis gatvėmis, po kojomis gurgždėjo mums neįprastas 
sniegas. Vėl ėjome vieni — prisimindamas šį pasivaikščiojimą, manau, 
kad tai buvo vienas iš paskutiniųjų atvejų, kai Ciceronas galėjo keliauti 
į Romą be apsaugos. Tačiau, nenorėdamas būti atpažintas, mano šei- 
mininkas užsitraukė ant galvos apsiausto gobtuvą. T4 žiemą negalėjai 
jaustis saugus netgi dieną eidamas pačia judriausia gatve. 

— Jiems teks eiti į kompromisą, — pareiškė jis. — Nors ir nepa- 
tiks, bet kito pasirinkimo jie neturės. 

Staiga jis susikeikė ir iš nusivylimo spyrė į sniego gumulą. 

— Argi toks turėtų būti mano konsulatas, Tironai? Nejaugi visus 
metus prabėgiosiu nuo patricijų prie populiarų, kad šie neperkąstų 
vieni kitiems gerklės? 

Nesugalvojau, ką jam atsakyti, todėl toliau plumpinome tylėdami. 

"Tuo metu Cezario namas buvo šiek tiek žemiau nei Cicerono, 
Suburoje. Jis priklausė jo šeimai mažų mažiausiai jau šimtmetį ir 
tais laikais neabejotinai atrodė dailus. Deja, kai jame įsikūrė Ceza- 
ris, kaimynystė buvo nuskurdusi. Netgi skaistus sniegas, išmargintas 
baigusių degti laužų suodžiais ir žmonių išmatomis, išmestomis pro 
daugiabučių namų langus, tik dar labiau paryškino siaurų gatvelių 
skurdą. Elgetos maldaujamai tiesė į mus rankas, bet pinigų aš nebuvau 
pasiėmęs. Dar ir dabar prisimenu, kaip benamiai berniūkščiai apmėtė 


28 


KONSULAS 


sniego gniūžtėmis klykiančią jau pagyvenusią kekšę, o porąkart pa- 
stebėjome iš po apledėjusių kauburių kyšančius rankų pirštus ir pėdas, 
ženklinančius vietas, kur praėjusią naktį mirtinai sušalo pailsėti pri- 
gulę nelaimėliai. 

Būtent čia, Suburoje, tarytum plėšrus ryklys, apsuptas savo dalies 
viltingai laukiančių smulkių žuvelių guotų, grobio tykojo Cezaris. Jo 
namas stovėjo pačiame gatvės, kurioje gyveno batsiuviai, gale, iš abiejų 
pusių apsuptas dviejų suklypusių daugiabučių, septynių, o gal aštuonių 
aukštų namų. Pamatęs tarp jų kabančius nuo šalčio sustirusius skalbi- 
nius, galėjai įsivaizduoti porą virš Cezario namo susikibusių girtuoklių 
perplyšusiomis rankovėmis. Tiesiai prie įėjimo aplink įkaitus; meta- 
linį žarijų indą mindžikavo koks tuzinas žmogėkų gera nežadančiais 
veidais. Jaučiau, kaip jie, mums laukiant, kada būsime pakviesti į vidų, 
savo alkanais ir klastingais žvilgsniais dalijasi mano drabužius. 

— Štai tie romėnai, kurie teis Rabirijų, — burbtelėjo Cicero- 
nas. — Kvailelis neturi šansų išsigelbėti. 

Prievaizdas paėmė mūsų apsiaustus ir palydėjo į atrijų. Paskui nu- 
skubėjo pas savo šeimininką pranešti apie Cicerono atvykimą, palikęs 
mus apžiūrinėti Cezario protėvių pomirtines kaukes. Keista, bet tarp 
jo tiesioginių giminaičių tebuvo tik trys konsulai — varganas skaičius 
giminei, tvirtinusiai, kad ji siekia Romos pradžią ir buvo pradėta dar 
Veneros įsčiose. Pačiai deivei čia atstovavo maža bronzinė skulptūra. 
Ji buvo daili, bet apibraižyta ir neprižiūrima, kaip ir kilimai, freskos, 
nublukę apmušalai ir baldai: visa tai bylojo apie išdidžią giminę, išgy- 
venančią ne pačius geriausius laikus. Laikui bėgant, o Cezariui vis ne- 
sirodant, mes galėjome neskubėdami įvertinti jam atitekusį palikimą. 

— Negalima nesižavėti šiuo žmogumi, — pratarė Ciceronas, 
apsukęs aplink kambarį trečią ar ketvirtą ratą. — Netrukus tapsiu 
pirmuoju asmeniu Romoje, o jis dar nėra nė pretorius, bet aš turiu jam 
pataikauti! 

Kiek vėliau išvydau, kad mus iš už pravertų durų stebi maždaug 
dešimties metų mergaitė rimtu veidu, greičiausiai Cezario duktė Ju- 
lija. Aš nusišypsojau jai, ir ji tuojau pat paspruko. Neilgai trukus iš to 

paties kambario pasirodė Cezario motina Aurelija. Savo siauromis 
juodomis akimis ir budriu žvilgsniu, būdingais ir jos sūnui, ji atrodė 
panaši į plėšrų paukštį, bet kartu ji atrodė ir santūriai draugiška. Ci- 
ceronas ją pažinojo jau daugelį metų. Jos visi trys broliai, Kotai, buvo 
tapę konsulais, ir jei Aurelija būtų vyras, ji tikrai būtų išsikovojusi šį 
postą, nes lenkė juos visus tiek įžvalgumu, tiek drąsa. Šiaip ar taip, jai 
teko apsiriboti tuo, kad padėjo siekti karjeros savo sūnui; mirus vy- 
riausiajam broliui, ji pasistengė, kad Cezaris taptų vienu iš penkiolikos 
žynių kolegijos narių — tai buvo reikšmingas žingsnis, ir apie jį aš 
netrukus papasakosiu daugiau. 

— Atleisk jam, Ciceronai, už jo storžieviškumą, — kreipėsi Au- 
relija. — Aš priminiau jam, kad jo lauki, bet juk pats gerai žinai, kas 
jis per Žmogus. 

Pasigirdo žingsniai, ir mes atsigręžę išvydome moterį, sėlinančią 
durų link vedančiu vestibiuliu. Neliko jokios abejonės — ji tikėjosi 
prasmukti nepastebėta, bet tikriausiai nespėjo susivarstyti vieno bate- 
lio. Atsirėmusi į sieną, kad jį susitvarkytų, išsidraikiusiais kaštonų spal- 
vos plaukais ji dirstelėjo mūsų pusėn prasikaltusio žmogaus akimis, ir 
aš tikrai nežinau, kas atrodė labiau sumišęs — Postumija — toks buvo 
šios moters vardas — ar Ciceronas, kuris labai gerai pažinojo ją kaip 
savo artimo draugo, teisininko ir senatoriaus, Servijaus Sulpicijaus 
žmoną. Tos pačios dienos vakare ji turėjo dalyvauti vakarienėje pas 
Ciceroną. 

Jis tučtuojau nukreipė dėmesį į čia pat stovinčią bronzinę Vene- 
ros skulptūrą ir apsimetė labai susidomėjęs šiuo meno kūriniu. 

— Puikus darbas. Turbūt Mirono? 

Ciceronas atitraukė savo žvilgsnį tik tada, kai moteris jau buvo 
išėjusi. 

— Labai taktiškas poelgis, — pritariamai linktelėjo Aurelija, bet 
netrukus jos veido išraiška pasikeitė ir ji pakraipė galvą. — Aš nebaru 
sūnaus už jo nesantuokinius meilės reikalus, — vyrai visuomet liks 
vyrais, — bet kai kurios šiuolaikinės moterys elgiasi labiau nei be- 


gėdiškai. 

— Apie ką jūs čia liežuvaujate? 

Tokiu savo triuku — netikėtai prieiti iš užpakalio — Cezaris 
naudojosi ir kare, ir taikiame gyvenime. Išgirdę jo ledinį balsą, mes 
visi trys akimoju atsigręžėme. Aš matau jį ir dabar, jo didelę, blausioje 
pavakario šviesoje lyg kaukolė boluojančią galvą. Žmonės manęs daž- 
nai klausinėja: „Tu buvai sutikęs Cezarį? Kaip jis atrodė? Papasakok 
daugiau — koks buvo didysis dievas Cezaris!“ Ką gi, prisimenu jį kaip 
keistą tvirtumo ir švelnumo derinį — kario raumenis laisvai sujuostoje 
išlepusio puošeivos tunikoje; aštrų fizinių pratybų prakaitą, kurį per- 
muša švelnūs krokų aliejaus kvepalai; su niekuo nesiskaitančias ambi- 
cijas, apgaubtas saldžiais kerais. 

— Saugokis jos, Ciceronai, — kalbėjo jis toliau, išeidamas iš še- 
šėlio. — Ji už mus dvigubai geresnė politikė, ar aš neteisus, mama? 

Cezaris apkabino ją iš už nugaros per liemenį ir pabučiavo že- 
miau ausies. 

— (Gana, liaukis, — ištrūkusi iš sūnaus glėbio ir dėdamasi su- 
sierzinusi tarė motina. — Aš jau senų seniausiai vaidinu namų šeimi- 
ninkę. Kur tavo žmona? Jai nepridera visą laiką vaikštinėti toliau nuo 
namų be palydos. Kai tik ji sugrįš, tuoj pat atsiųsk pas mane. 

Ji maloniai palenkė galvą Cicerono pusėn ir tarė: 

— Mano nuoširdžiausi sveikinimai tau rytdienos proga. Nepa- 
prastas laimėjimas pirmuoju savo giminėje tapti konsulu. 

Cezaris susižavėjęs stebėjo, kaip ji išeina. 

— Kalbėsiu rimtai, Ciceronai, — prabilo jis. — Šiame mieste 
nugalėti moteris yra sunkiau nei vyrus, ir tavo žmona yra puikus pa- 
vyzdys. 

Ar tik Cezaris šia užuomina neketino pasakyti, kad jis norėjęs 
suvedžioti ir Terenciją? Labai abejoju. Jau lengviau būtų buvę nuka- 
riauti pačią priešiškiausią galų gentį. Pastebėjau, kad mano šeiminin- 
kas tvardo savo emocijas. 

— Atėjau čia pasikalbėti ne apie Romos moteris, — atsakė jam 
Ciceronas, — nors tu šiuo klausimu ir labai patyręs. 

— Tai dėl ko atėjai? 

Ciceronas, duodamas man ženklą, linktelėjo. Atvėriau savo do- 
kumentų dėžutę ir ištiesiau jam teismo orderį. 

— Nejau tikiesi mane papirkti? — šypsodamasis paklausė Ceza- 
ris, tą pačią akimirką grąžindamas man dokumentą. — Tai nedisku- 
tuojama tema. Aš būsiu teisėjas. 

— Noriu, kad išteisintum Rabirijų. 

Cezaris apsimestinai, kaip jam buvo būdinga, sukrizeno ir užsi- 
kišo už ausies plaukų sruogą. 

— Nė neabejoju, kad nori. 

— Nagi, Cezari, — tęsė Ciceronas, kurio balse išgirdau ne- 
kantravimą, — pasikalbėkime atvirai. Visiems yra žinoma, kad judu 
su Krasu nurodinėjate tribūnams kaip elgtis. Abejoju, kad Labienas 
galėjo bent žinoti šio nelaimingojo dėdės vardą anksčiau nei įkalei jam 
į galvą. O dėl Suros — žodis perduellio jam greičiausiai būtų siejęsis 
su žuvimi, jei kas nors nebūtų teikęsis paaiškinti. Tai yra eilinis tavo 
sumanymas. 

— Aš iš tiesų negaliu kalbėti apie bylą, kurioje esu paskirtas 
teisėju. 

— Pripažink: šios bylos tikslas — įbauginti Senatą. 

— Savo klausimus turėtum užduoti Labienui. 

— O aš užduodu tau. 

— Labai gerai. Kadangi mane primygtinai spaudi, aš galėsiu 
priminti Senato nariams, kad jeigu jie paniekins tautos orumą Žžu- 
dydami jos atstovus, ji griebsis keršto, kad ir kiek ilgai jo reikėtų 
laukti. 

— Ir tu tikrai viliesi sugrąžinti tautai orumą įbaugindamas seną 
žmogų? Aš atvykau tiesiai iš Rabirijaus. Jo nuovoka senatvėje visiškai 
nunykusi. Jis nesupranta, kas aplink jį dedasi. 

— Argi įmanoma įbauginti žmogų, kuris nesupranta, kas dedasi? 

Po ilgokos pauzės Ciceronas jau kitu tonu tarė: 

— Paklausyk, mielasis Gajau. Mes jau daugelį metų esame geri 
draugai... 

(Man tai nuskambėjo kiek keistai.) 

— Ar galėčiau tau duoti vieną draugišką patarimą kaip vyresnysis 
brolis jaunesniajam? Tau prieš akis — viliojanti karjera. Esi jaunas... 

— Ne toks jau ir jaunas! Aš jau trejais metais vyresnis už Alek- 
sandrą Didįjį jo mirties dieną. | 

Ciceronas mandagiai nusijuokė — jis pamanė, kad Cezaris juo- 
kauja. 

— Tu dar jaunas, — pakartojo jis. — Turi puikią reputaciją. 
Kodėl turėtum ja rizikuoti, provokuodamas tokią įtampą? Rabirijaus 
nužudymas ne tik nuteiktų tautą prieš Senatą, bet ir suteptų tavo gar- 
bę. Gali būti, kad prastuomenei šiandien tai patiktų, bet žmonės yra 
jautrūs ir ryt šis poelgis atsigręžtų prieš tave. 

— Aš nebijau rizikuoti. 

— Tikiuosi, supranti, kad aš kaip konsulas būsiu įpareigotas jį 
ginti? 

— Ką gi, tai būtų lemtinga klaida, Markai... Ar galiu atsakyti 
tau taip pat draugiškai? Pamąstyk apie tai: jėgos būtų nelygios. Mūsų 
pusėje tauta, tribūnai, pusė pretorių, netgi Antonijus Hibrida, su ku- 
riuo dalysitės konsulatu! O kas liks tavo pusėje? Patricijai? Juk jie tave 
niekina. Jie tavęs atsikratys tą pačią akimirką, kai supras, kad tu jiems 
nebenaudingas. Mano galva, tau liko viena išeitis. 

— Kokia? 

— Dėtis prie mūsų. 

— O. — Ciceronas turėjo įprotį, svarstydamas rimtesnį klausi- 
mą, paremti smakrą delnu. Jis kurį laiką taip sėdėdamas svarstė Ceza- 
rio pasiūlymą. — Ir kokios būtų mano funkcijos? 

— Paremti mūsų įstatymo projektą. 

— O kas man už tai? 

— Manau, kad mudu su pusbroliu galėtume pasigailėti vargšelio 
Rabirijaus, atsižvelgdami į jo būklę, — Cezaris savo siauromis lūpomis 
šypsojosi, bet jo juodos akys buvo įsmeigtos į Ciceroną. — Ką manai? 

Dar Ciceronui neatsakius, namo sugrįžo Cezario žmona, ir po- 
kalbį teko trumpam nutraukti. Kai kurie žmonės teigia, kad Cezaris 
vedė šią moterį vardu Pompėja tik reikalaujant jo motinai, nes mer- 

gina turėjo naudingų giminystės ryšių su kai kuriais Senato nariais. 
Tačiau remdamasis tuo, ką išvydau tą pavakarę, drįsčiau tvirtinti, kad 
lemiamas veiksnys vis dėlto galėjo būti jos patrauklumas. Ji buvo daug 
jaunesnė už savo vyrą, — vargu, ar turėjo dvidešimt, — šaltis, iš kurio 
Pompėja parėjo, jos kreminį kaklą ir skruostus buvo nudažęs dailiu 
raudoniu, o didelėse pilkose akyse spindėjo kibirkštėlės. Ji apsikabino 
savo vyrą, išsilenkdama prieš jį tartum katė, o paskui ėmė šokinėti ir 
apie Ciceroną, girdama jo iškalbą ir net vieną poezijos knygą, kurią ji 
esą perskaičiusi. Man pasirodė, kad ji girta. Cezaris žvelgė į ją su pa- 
sigėrėjimu. 

— Mama norėtų, kad pas ją užsuktum. — Tai išgirdusi, ji pa- 
tempė lūpą lyg maža mergytė. — Nagi, nueik, — įsakė jis, — tik ne- 
demonstruok tokio surūgusio veido, juk gerai Žinai, kokia ji. 

Cezaris, duodamas žmonai ženklą eiti, pliaukštelėjo jai per sė- 
dynę. 

— Kiek daug turi moterų, Cezari, — santūriai pastebėjo Cicero- 
nas. — Gal dar kas nors iš kur nors pasirodys? 

Cezaris nusikvatojo: 

— Bijau, kad išeisi iš mano namų susidaręs blogą įspūdį. 

— Galiu tau garantuoti, kad mano įspūdis nė kiek nepasikeitė. 

— Na, o kaip su mūsų sandėriu? 

— Viskas priklauso nuo to, koks tas jūsų įstatymo projektas. Iki 
šiol žinome tik rinkiminius šūkius: „Žemės — bežemiams!“ ir „Mais- 
to — alkaniems!“ Norėčiau išgirsti šiek tiek daugiau. Ne pro šalį būtų 
ir nuolaidos iš jūsų pusės. 

Cezaris tylėjo. Nieko nesakė ir jo veido išraiška. Netrukus tyla 
ėmė trikdyti ir ją nutraukė pats Ciceronas, kažką suniurnėdamas ir 
apsigręždamas eiti. 

— Tiek to, jau temsta, — kreipėsi jis į mane. — Mums jau me- 
tas. 

— Taip greitai? Argi nenorėtumei pasistiprinti? Jei jau susiruo- 
šei, tai leisk tave palydėti. 

Cezaris elgėsi pabrėžtinai mandagiai — jo manieros visuomet 

būdavo nepriekaištingos net ir tada, kai jis pasmerkdavo Žmogų 
mirti. 

— Pagalvok apie tai, — tęsė jis, vesdamas mus aptriušusiu vesti- 
biuliu. — Jei prisidėsi prie mūsų, tavo tarnyba bus be rūpesčių. Lygiai 
po metų konsulo kadencija baigsis. Išvyksi iš Romos. Gyvensi sau 
valdytojo rūmuose. Makedonijoje susikrausi tokius turtus, kad jų tau 
užteks visą likusį gyvenimą. Grįši namo. Nusipirksi namą Neapolio 
įlankoje. Studijuosi filosofiją. Rašysi atsiminimus. O jeigu... 

Mus pasitiko durininkas, pasirengęs padėti Ciceronui apsivilkti 
apsiaustą, bet šis rankos mostu davė ženklą pasitraukti ir atsisuko į 
Cezarį. 

— O jeigu... Kaip turėčiau suprasti šį „o jeigu“? O jeigu neprisi- 
dėsiu? Kas tuomet? 

Cezario veide pasirodė skausminga nuostaba. 

— Neturiu prieš tave nieko asmeniško. Tikiuosi, supratai mane. 
Mes nelinkime tau nieko bloga. Norėčiau, kad žinotumei: jei kada 
nors atsidurtumei pavojuje, visuomet gali pasikliauti mano apsauga. 

— Aš galiu visuomet pasikliauti žav0 apsauga? 

Retai matydavau, kad Ciceronas pritrūktų žodžių. Tačiau aną 
žvarbią dieną, mums lankantis ankštuose, nuo laiko blunkančiuose ir 
nevalyvuose Cezario namuose, savo akimis regėjau, kaip mano šei- 
mininkas desperatiškai bando rasti žodžius, kuriais galėtų adekvačiai 
išreikšti savo jausmus. Ir vis dėlto nepajėgė. Užsimetęs apsiaustą ant 
pečių, Ciceronas išėjo į sniegą ir, varstomas niūrių gatvėje besišlaistan- 
čių mušeikų žvilgsnių, atžariai atsisveikino su Cezariu. 


— Aš visuomet galiu pasikliauti 70 apsauga? — pakartojo Cice- 
ronas, mums klampojant į kalvą. — Kas jis toks, kad drįsta su manimi 
šitaip kalbėti? 

— Jis labai pasitiki savimi, — išdrįsau pareikšti savo nuomonę. 

— Pasitiki savimi? Jis elgiasi sa manimi kaip su savo globotiniu! 

Žiemos diena ėjo vakarop, o su ja baigė tirpti ir metai. Namų, 

pro kuriuos ėjome, languose gyventojai degė fakelus. Buvo girdėti, 
kaip mums virš galvų tarpusavyje šūkauja žmonės. Aplink tvyrojo 
tiršti dūmai, nosį kuteno ant ugnies gaminamo maisto kvapas. Gatvės 
kampuose dievobaimingi romėnai buvo pridėlioję meduolių — nau- 
jametinių aukų kaimynystėje gyvenantiems dievams, mat tais laikais 
mes garbinome ne didįjį dievą Augustą, o kryžkelių dvasias; šiuos 
skanėstus lesė alkani paukščiai, kurie, mums einant pro šalį, pakilda- 
vo ir imdavo neramiai plasnoti, o vos tik praėjome, sugrįžo prie savo 
grobio. 

— Gal norėtum, kad pasiųsčiau žinią Katului ir kitiems? — pa- 
sisiūliau Ciceronui. 

— O ką jam pasakytum? Kad Cezaris žadėjo pasigailėti Rabiri- 
jaus, jeigu aš juos išduosiu? Kad dabar ketinu apsvarstyti jo pasiūlymą? 

Jis dideliais žingsniais žirgliojo pirmyn, sakytumei susierzinimas 
būtų pridėjęs jėgų. Suplukęs skubėjau jam iš paskos, stengdamasis ne- 
atsilikti. 

— Pastebėjau, kad neužrašinėjai jo žodžių... 

— Maniau, kad neverta. 

— Užrašyti reikia viską. Nuo šiol nepraleisk nė vieno žodžio. 

— (Gerai, senatoriau. 

— Mes neriame į pavojingus vandenis, Tironai. Pažymėtas turi 
būti kiekvienas rifas, kiekviena srovė. 

— (Gerai, senatoriau. 

— Ar galėsi atkurti mūsų pokalbį? 

— Manau, kad taip. Bent jau didesnę dalį. 

— Gerai. Kai tik grįšime namo, nedelsdamas sėsk rašyti. Norė- 
čiau turėti prie savęs visą pokalbio protokolą. Tik niekam nieko ne- 
prasitark, o ypač Postumijos akivaizdoje. 

— Manai, kad ji vis dėlto atvyks į vakarienę? 

— Žinoma, ji atvyks — jau vien dėl to, kad turėtų ką papasakoti 
savo meilužiui. Gėda jai visiškai svetima. Vargšas Servijus. Jis taip ja 
didžiuojasi. 

Mums sugrįžus, Ciceronas tuojau pat užlipo į viršų persirengti, o 

aš įlindau į savo mažąjį kambarėlį ir sėdau rašyti visko, ką tik galėjau 
prisiminti. Turiu šiuos užrašus ir dabar, rašydamas atsiminimus — Ci- 
ceronas išsaugojo juos kartu su kitais savo slaptais dokumentais. Kaip 
ir aš, jie per ilgą laiką pagelto, pasidarė trapūs ir gerokai nubluko. 
Tačiau, kaip ir mane, juos dar galima suprasti, — jei ir ne kiekvieną 
raidę, tai bent jau esmę, — todėl dabar, laikydamas juos sau prieš akis, 
girdžiu ausyse skambant šaižų Cezario balsą: „Tu visuomet gali pasi- 
kliauti mano apsauga...“ 

Kol viską užrašiau, užtrukau valandą, o gal kiek ilgiau, per tą 
laiką susirinko į vakarienę pakviesti Cicerono svečiai. Baigęs darbą, 
priguliau ant savo siauro gulto ir susimąsčiau apie tai, ką buvau ma- 
tęs. Man visai negėda prisipažinti, kad jaučiausi pavargęs — Gamta 
manęs neapdovanojo šaltais nervais, kurie būtini visuomeniniam gy- 
venimui. Būčiau buvęs laimingas gyvendamas su šeima, juk visuomet 
svajojau įsigyti nedidelę sodybą, kurioje galėčiau įsikurti ir atsidėti 
rašymui. Tam reikalui turėjau susitaupęs pinigų ir puoselėjau viltį, kad 
tapęs konsulu Ciceronas suteiks man laisvę. Tačiau ėjo mėnesiai, o jis 
apie tai nė neužsimindavo, todėl sulaukęs keturiasdešimties ėmiau ne- 
rimauti, kad galiu ir numirti būdamas vergas. Paskutinis metų vakaras 
dažnai būna melancholiškas. Janas žvelgia ne tik į priekį, bet ir atgal, o 
kartkartėmis abi perspektyvos atrodo vienodai nemalonios. Tačiau tą 
vakarą aš ypač gailėjausi savęs. 

Nesipainiojau Ciceronui po kojomis iki vėlumos, ir kai, mano 
galva, vakarienė turėjo jau eiti į pabaigą, nuėjau į valgomąjį ir atsisto- 
jau prie durų taip, kad Ciceronas mane pamatytų. Tai buvo nedidelis, 
bet dailus kambarys, visiškai neseniai papuoštas freskomis, kuriomis 
siekta sukurti įspūdį, kad sėdi Cicerono sode Tuskule. Aplink stalą 
išvydau devynis žmones, dar trys buvo ant sofos — tobulas skaičius. 
Ciceronas neklydo — Postumija taip pat dalyvavo. Ji vilkėjo palaidu 
apdaru ir atrodė labai romi, tarytum popiet nebūtų patyrusi jokių 
nemalonumų. Šalia jos atsilošęs sėdėjo jos vyras Servijus, vienas iš 
seniausių Cicerono draugų ir Žymiausias teisininkas visoje Romoje, 
o tiek pasiekti mieste, kuriame šiuo amatu verčiasi daugybė Žmonių, 

sutikite, nėra paprasta. Tačiau teisininko praktika šiek tiek panaši 
į maudynes lediniame vandenyje: jei saikingai — gaivina, jei per 
daug — suriečia; nenuostabu, kad Servijus metams bėgant dar labiau 
susimetė į kuprą ir tapo dar atsargesnis, o Postumija išliko gražuolė. 
Tačiau jis turėjo nemažai šalininkų Senate, o jo ambicijos, kaip, beje, ir 
jos, vis stiprėjo. Jis planavo dalyvauti ateinančią vasarą įvyksiančiuose 
konsulų rinkimuose, o Ciceronas jam buvo pažadėjęs savo paramą. 

Ilgiau nei su Servijumi Ciceronas draugavo su Atiku. Pastara- 
sis buvo įsitaisęs šalia savo sesers, Pomponijos, ištekėjusios — deja, 
nelaimingai, — už Cicerono jaunesniojo brolio Kvinto. Vargšelis 
Kvintas — atrodė, kad jis vėl vyne rado prieglobstį nuo jos kandžių 
replikų. Paskutinis iš svečių, jaunasis Markas Celijus Rufas, Cicerono 
mokinys, neleido nuobodžiauti, be paliovos laidė sąmojus ir pasakojo 
nuotaikingas istorijas. Pats Ciceronas buvo įsitaisęs tarp Terencijos ir 
savo numylėtinės Tulijos. Matydamas, kaip nerūpestingai Ciceronas 
kvatoja klausydamasis Rufo plepalų, nebūtum nė įtaręs, kad šį žmogų 
kankina rūpesčiai. Geras politikas sugeba vienu metu galvoje sutalpin- 
ti daug minčių ir, reikalui esant, nukreipti visą savo dėmesį nuo vienos 
prie kitos, nes priešingu atveju jo gyvenimas taptų nepakeliamas. Po 

— Mano draugai, — pakankamai garsiai, kad būtų išgirstas vi- 
suotiniame erzelyje, jis kreipėsi į svečius, — jau vėlus metas, ir Tironas 
atėjo priminti, kad man rytą teks sakyti inauguracinę kalbą. Kai kada 
man atrodo, jog tai jis turėtų būti konsulas, o aš — jo raštininkas. 

Nuskambėjo juokas, ir aš pajutau į mane įsmeigtus žvilgsnius. 

— Ponios, — tęsė Ciceronas, — jei jūs neprieštarautumėte, no- 
rėčiau trumpam pakviesti vyrus į savo darbo kambarį. 

Jis nusišluostė lūpų kampučius rankšluostėliu ir numetė jį ant 
stalo, paskui atsistojo ir paslaugiai ištiesė ranką Terencijai. Ji priėmė ją 
šypsodamasi, kas buvo labai stebėtina, nes taip nutikdavo retai. Mano 
šeimininko Žmona priminė liauną žiemos augalėlį, staiga išskleidusį 
žiedą, sušildytą Cicerono sėkmės spindulių; numojusi ranka į savo 
šykštumą, kuriuo visą laiką garsėjo, ji ėmė ir pasipuošė kaip dera kon- 

sulo ir būsimojo Makedonijos valdytojo pačiai. Terencijos naujutėlė 
tunika buvo padabinta perlais, žėrintys brangakmeniai, kuriuos ji buvo 
ne per seniausiai įsigijusi, puošė jos laibą kaklą ir plokščią krūtinę, jos 
riešus ir pirštus, buvo įpinti net į jos trumpas juodas garbanas. 

Svečiai vorele išėjo iš valgomojo, moterys pasuko į tablinumą, o 
vyrai sugužėjo į šeimininko darbo kambarį. Ciceronas liepė man už- 
daryti duris. Gera nuotaika akimirksniu dingo nuo jo veido. 

— Ką visa tai reiškia, brolau? — pasiteiravo Kvintas, rankoje tebe- 
laikydamas vyno taurę. — Atrodai, lyg būtum prarijęs sugedusią austrę. 

— Nenoriu gadinti šio malonaus vakaro, tačiau susidūriau su 
rimta problema, — Ciceronas niūria veido išraiška išsitraukė teismo 
šaukimą Rabirijui, papasakojo apie senatorių delegaciją ir mūsų vizitą 
pas Cezarį. — Perskaityk, Tironai, ką tas niekšas pasakė. 

Įvykdžiau jo prašymą ir kai perėjau prie baigiamosios dalies — 
apsaugos pasiūlymo, — visi keturi reikšmingai susižvalgė. 

— Vadinasi, — pirmasis prakalbo Atikas, — jei tu nusigręši nuo 
Katulo ir jo draugų nepaisydamas visų savo pažadų, kuriuos jiems da- 
vei prieš rinkimus, tau tikrai gali prisireikti Cezario apsaugos. Jie tau 
niekada neatleistų. 

— Bet jei aš laikysiuosi jiems duoto žodžio ir pasipriešinsiu po- 
puliarų siūlomam įstatymo projektui, Cezaris pripažins Rabirijų kaltu 
ir aš būsiu priverstas ginti kaltinamąjį Marso lauke. 

— Būtent to tu negali daryti, — pareiškė Kvintas. — Cezaris vi- 
siškai teisus. Pralaimėjimas neišvengiamas. Bet kokia kaina atsisakyk 
jį ginti, tegul tai daro Hortenzijus. 

— Tačiau tai neįmanoma! Juk aš, kaip Senato vadovas, neturiu 
teisės likti neutralus, kai kryžiuojamas senatorius. Koks iš manęs būtų 
konsulas? 

— Gyvas, o ne miręs, — tučtuojau atsakė Kvintas, — nes jeigu 
tu savo viltis dėsi į patricijus, tai, patikėk manimi, tau iškils didžiausia 
grėsmė. Prieš tave nusistatys kone visi. Net Senatas nebus vienin- 
gas — Hibrida tuo pasirūpins. Daugelis jo narių tik ir laukia progos 
su tavimi, Ciceronai, susidoroti, o labiausiai — Katilina. 

— Turiu vieną idėją, — prabilo jaunasis Rufas. — Ar negalėtume 
slapčia imti ir išgabenti Rabirijų iš miesto ir paslėpti jį kur nors už- 
miestyje, kol visa tai nurims? 

— O gal iš tikrųjų? — susimąstė Ciceronas, bet po kurio laiko 
papurtė galvą. — Ne. Stebiuosi tavo narsa, Rufai, bet iš to nieko gera 
neišeitų. Jei mes atimsime iš Cezario Rabirijų, jam nieko nereikš su- 
fabrikuoti panašų kaltinimą Katului arba Izaurikui — kokios pasek- 
mės lauktų /w0 atveju? 

Servijus paėmė teismo išduotą orderį ir ėmė įdėmiai skaityti. Re- 
gėjimu šis žmogus negalėjo pasigirti, todėl laikė dokumentą taip arti 
didžiulės žvakidės, kad aš išsigandau, jog jį gali grybštelėti liepsna. 

— Perduellio, — sumurmėjo jis. — Keistas sutapimas. Aš dar 
šį mėnesį rengiausi pasiūlyti Senatui atšaukti erdue//io įstatymą. Aš 
netgi pasidomėjau visais precedentais. Jie visi guli mano namuose ant 
mano darbo stalo. 

— Tikriausiai Cezaris taip ir nusitvėrė šią idėją, — tarė Kvin- 
tas. — Ar buvai jam apie tai užsiminęs? 

Servijus vis dar negalėjo atitraukti akių nuo dokumento. 

— Žinoma, kad ne. Aš su juo niekad nesu kalbėjęs. Tas žmogus 
yra didžiausias nenaudėlis. — Pakėlęs galvą, jis išvydo atidžiu žvilgs- 
niu jį tyrinėjant; Ciceroną. — Kas yra? 

— Man atrodo, aš žinau, kaip Cezaris sužinojo apie perdue/lio. 

— Ir kaipgi? 

Ciceronas dvejojo. 

— Šiandien po pietų nuvykę pas Cezarį, jo namuose matėme 
tavo žmoną. 

— Absurdas. Kurių galų Postumijai lankytis pas Cezarj? Dar 
kažin ar ji bent kiek jį pažįsta. Ji visą dieną praleido pas savo seserį. 

— Aš ją mačiau. Matė ir Tironas. 

— Tiek to, gal ir matei, bet esu tikras, kad tai galima visiškai pa- 
prastai paaiškinti, — Servijus dėjosi toliau skaitąs. Po pauzės jis tęsė, 
tik jau kitokiu, žemu, apmaudo kupinu balsu: — O aš vis svarsčiau, 
kodėl, norėdamas pasikalbėti apie Cezario pasiūlymą, laukei, kol baig- 

sis vaišės? Pagaliau supratau. Tu manei negalįs kalbėti atvirai, girdint 
mano žmonai, kad ji nubėgusi pas jį neatpasakotų tavo žodžių! 

Visi pasijuto labai nejaukiai. Kvintas su Atiku stovėjo nudelbę 
akis į grindis, net Rufas laikė liežuvį už dantų. 

— Servijau, Servijau, mano senas geras bičiuli, — tarė Ciceronas, 
suimdamas jį rankomis per pečius. — Tave aš labiausiai norėčiau ma- 
tyti Romos konsulo poste, kai baigsis mano kadencija. Žinok, kad aš 
tavimi pasitikiu besąlygiškai. Nė neabejok tuo. 

— Tačiau tu įžeidei mano žmonos garbę, o kartu ir mane. Kas 
man iš tavo pasitikėjimo? 

Jis nustūmė nuo savęs Cicerono rankas ir išdidžiai išėjo iš kam- 
bario. 

— Servijau! — šūktelėjo Atikas, negalėdavęs pakęsti nė men- 
kiausio kivirčo. 

Deja, nelaimingasis žmonos įtaisytais ragais jau buvo išėjęs, ir kai 
Atikas puolė jam iš paskos, Ciceronas ramiu balsu paprašė: 

— Netrukdyk jam, Atikai. Jam dabar reikia pasikalbėti su žmo- 
na, o ne su mumis. 

Stojo tyla, ir aš ištempęs ausis bandžiau išgirsti iš tablinumo 
sklindančius pakeltus balsus, bet išgirdau tik iš valgomojo išnešamų 
indų skambėjimą. Galiausiai Rufas ėmė ir nusikvatojo visa gerkle: 

— Tai štai kodėl Cezaris visada būna greitesnis už savo priešus! 
Jo žvalgai — jūsų lovose! 

— Prikąsk liežuvį, Rufai, — atkirto Kvintas. 

— Prakeiktas Cezaris! — staiga sušuko Ciceronas. — Ambicijos 
nėra gėdingas dalykas. Juk ir aš pats ambicingas žmogus. Tačiau šio 
žmogaus godumas valdžiai — ne iš šio pasaulio. Kai žiūri jam į akis, 
atrodo, kad žiūrėtum į juodą jūrą prieš pat audrą! 

Jis sudribo į krėslą ir kurį laiką sėdėjo, barbendamas pirštų galiu- 
kais į rankų atramas. 

— Neįsivaizduoju, kaip pasielgti. Jei sutikčiau su jo sąlygomis, 
aš bent jau laimėčiau šiek tiek laiko. Jie prie savo nelemtos įstatymo 
pataisos jau praleido ne vieną ir ne du mėnesius. 

— O kas čia bloga, jei šeimininkų neturintys ūkiai būtų išdalyti 
vargšams? — paklausė Rufas, kuris, kaip ir dauguma jaunų žmonių, 
simpatizavo populiarams. — Vaikščiodamas gatvėmis pats matei, ko- 
kia sunki ši žiema. Žmonės badauja. 

— Sutinku, — atsakė Ciceronas. — Bet jiems reikia maisto, o ne 
žemės. Ūkininkavimas reikalauja patirties ir alinančio darbo. Norėčiau 
pamatyti dykūnus, kuriuos šiandien sutikome besišlaistančius palei 
Cezario namus, dirbančius laukuose nuo aušros iki sutemos! Jeigu 
būsime priversti laukti, kada jie mus aprūpins maisto produktais, jau 
po metų vaikščiosime tuščiu skilviu. 

— Tačiau Cezaris jais bent jau rūpinasi... 

— Rūpinasi jais? Cezariui nerūpi niekas, išskyrus jį patį. Nejaugi 
tu iš tikrųjų manai, kad Krasui, turtingiausiam Romoje žmogui, ržp7 
vargšai? Jie nori išdalyti valstybines žemes, — o juk jiems tai nieko ne- 
kainuotų, — tikėdamiesi suburti didžiulę šalininkų armiją, kuri leistų 
išlikti valdžioje visiems laikams. Krasas nusitaikęs į Egiptą. Vien tik 
dievai žino, ko siekia Cezaris, jam tikriausiai reikia viso pasaulio. 
Rūpinasi! Iš tikrųjų, Rufai, kartais kalbi kaip jauniklis ir dar kvailys. 
Nejaugi atvykęs į Romą neišmokai nieko kito, kaip tik lošti ir lakstyti 
paskui mergšes? 

Nemanau, kad Ciceronas sąmoningai siekė, kad jo žodžiai nu- 
skambėtų taip pašaipiai, bet esu tikras, jog Rufą jie užgavo kaip an- 
tausis. Todėl, kai pastarasis atsigręžė, jo akyse blizgėjo ašaros — ne 
tik patirto pažeminimo, bet ir pykčio, juk jis buvo jau nebe žavus 
dykaduonis paauglys, kurį Ciceronas priėmė pas save kaip mokinį, o 
jaunas, su kiekviena diena vis ambicingesnis vyrukas, tik jo mokytojas 
šios permainos dar nebuvo pastebėjęs. Nors diskusija dar kurį laiką 
tęsėsi, Rufas joje nebedalyvavo. 

— Tironai, — kreipėsi Atikas, — tu irgi buvai pas Cezarį. Kaip, 
tavo manymu, turėtų pasielgti tavo šeimininkas? 

Šio momento aš laukiau, nes panašiuose uždaruose pasitarimuo- 
se visuomet būdavau paskutinis, kurio nuomonės klausdavo, todėl at- 
sakymą parengdavau jau iš anksto. 

— Manau, kad priėmus Cezario pasiūlymą iš jų būtų galima ti- 
kėtis šiokių tokių nuolaidų, susijusių su įstatymo projektu. O tai būtų 
galima pateikti patricijams kaip pergalę. 

— O tada, — paskendęs mintyse pratarė Ciceronas, — jeigu jie 
atsisakys, galės kaltinti patys save, ir aš būsiu laisvas nuo savo įsiparei- 
gojimų. Visai nebloga mintis. 

— Puiku, Tironai! — pareiškė Kvintas. — Kaip visuomet esi 
išmintingiausias iš mūsų. — Jis demonstratyviai nusižiovavo. — O 
dabar, brolau, pirmyn! 

Kvintas ištiesė rankas, trūktelėjo Ciceroną iš krėslo ir tarė: 

— Jau gana vėlus metas, o ryt teks sakyti kalbą. Tau reikia nors 
truputį pamiegoti. 

Mums einant prieangio link, visame name nesigirdėjo nė garso. 
Terencija su Tulija jau buvo atsigulusios. Servijus su savo žmona buvo 
išvykę namo. Pomponija, nepakenčianti politikos, nusprendė nelaukti, 
kada jos vyras baigs kalbėtis, ir, pasak durininko, išvyko kartu su jais. 
Prie namo lauke stovėjo Atiko vežimas. Mėnulio šviesoje sniegas 
spindėjo sidabru. Iš miesto, kalvos apačioje, nuaidėjo įprastas nakties 
sargybinio šūksmas, skelbiantis vidurnaktį. 

— Naujieji metai, — tarė Kvintas. 

— Ir naujas konsulas, — pridūrė Atikas. — Puiku, mano mielas 
Ciceronai! Didžiuojuosi, kad esu tavo draugas. 

Jie visi paspaudė jam ranką, paplekšnojo per nugarą. Netrukus 
jų pavyzdžiu, tiesa, nenorom, — negalėjau to nepastebėti, — pasekė 
ir Rufas. Jų draugiški sveikinimo žodžiai tik mirktelėjo šaltą žiemos 
naktį ir pranyko. Po kiek laiko Ciceronas jau stovėjo gatvėje mojuoda- 
mas išvykstantiems, kol jų vežimas pasuko už kampo. Apsigręžęs eiti 
į vidų, jis nežymiai kluptelėjo, ir viena koja įbrido į pusnį, išdygusią 
prie namo slenksčio. Ištraukęs sniegu aplipusį batą, piktai jį pakratė ir 
nusikeikė. Nedaug trūko, ir būčiau leptelėjęs, kad tai — pranašingas 
ženklas, bet nutylėjau ir, manau, pasielgiau išmintingai. 

Nežinau, kaip tokios ceremonijos vyksta šiais laikais, kai netgi aukš- 
čiausiuose postuose esantys magistratai tėra tik berniukai pasiuntiniai, 
tačiau Cicerono dienomis pas naująjį konsulą, išaušus dienai, kurią jis 
turėdavo duoti priesaiką, pirmasis atvykdavo ir į iškilmes pakviesdavo 
Augurų kolegijos narys. Todėl aną rytą, dar prieš pasirodant pirmie- 
siems saulės spinduliams, Ciceronas įsitaisė kartu su Terencija ir savo 
vaikais atrijuje laukti auguro pasirodymo. Žinojau, kad jis tą naktį 
miegojo prastai, mat girdėjau, kaip jis vaikštinėja viršutiniame aukšte 
esančiame savo kambaryje — taip jis visuomet elgdavosi apie ką nors 
įtemptai mąstydamas. Tačiau mano šeimininkas sugebėdavo tiesiog 
stebuklingai atgauti jėgas, todėl tą rytą jis atrodė puikiai nusiteikęs ir 
kupinas jėgų, tarytum olimpietis, visą savo gyvenimą treniravęsis, kad 
galėtų dalyvauti vieninteliame, tačiau svarbiausiame bėgime, kuriam 
jau netrukus bus duotas startas. | 

Kai viskas buvo parengta, daviau ženklą durininkui, ir šis atidarė 
masyvias medines duris šventųjų vištelių prižiūrėtojams, pu/arijams, 
pustuziniui liesų, mažų žmogelių, kurie ir patys atrodė truputį panašūs 
į savo vištas. Už jų šmėkštelėjo ir pats auguras, baksnojantis grindis 
savo lenkta lazda; tai buvo tikras milžinas, pasipuošęs aukšta kūgio 
formos kepure ir prašmatnia purpurine mantija. Mažasis Markas, iš- 
vydęs jį einantį vestibiuliu, suspigo ir pasislėpė už Terencijos padurko. 
Auguro pareigas tuo metu ėjo Kvintas Cecilijus Metelas Celeras, ir aš 
dabar norėčiau apie jį šiek tiek papasakoti, nes Cicerono istorijoje jis 
vaidins svarbų vaidmenį. Tai štai, šis Žmogus visiškai neseniai grįžęs iš 


karo Rytuose — tikras karys ir netgi, galima sakyti, didvyris, mat su 

gerokai mažesnėmis pajėgomis atmušė priešo kariuomenę, puolusią jų 
kareivines, kuriose jie buvo įsikūrę Žiemai. Jis tarnavo prie karvedžio 
Pompėjaus Didžiojo, vedusio jo seserį, bet tai nereiškia, kad ši aplin- 
kybė galėjo užkirsti jam kelią kopiant karjeros laiptais. Lygiai taip pat, 
kaip ir nebuvo lemiamas veiksnys. Jis buvo Metelas, o to visiškai pa- 
kako, kad po poros metų galėtų tapti konsulu. O tą dieną jis turėjo būti 
prisaikdintas kaip pretorius. Jo žmona buvo žinoma gražuolė Klodija 
iš Klaudijų giminės. Apskritai paėmus, nebūtum radęs žmogaus, ku- 
rio pažinčių ratas būtų buvęs platesnis už Metelo Celero, kuris, tiesa, 
kvailumu nenusileido savo išvaizdai. 

— Labas rytas, išrinktasis konsule! — sušuko jis lyg duodamas 
kareiviams komandą keltis. — Pagaliau išaušo didi diena. Galvoju, ką 
gi ji mums žada? 

— Juk tu esi auguras, Celerai. Tu ir galėtum atsakyti. 

Svečias atlošė galvą ir nusikvatojo. Vėliau sužinojau, kad jis atei- 
ties numatymu tikėjo ne daugiau nei Ciceronas, o Augurų kolegijos 
nariu buvo tapęs tik politiniais sumetimais. 

— Gerai. Viena aš galiu numatyti. Eidamas pro Saturno šven- 
tyklą mačiau prie jos susirinkusią minią. Atrodo, Cezaris su savo 
draugais per naktį bus iškabinę savo garsiąją įstatymo pataisą. Tikrų 
tikriausias niekšas! 

Kadangi stovėjau Ciceronui už nugaros, nemačiau jo veido, bet 
iš sustingusių pečių supratau, kad naujiena, kurią naujasis konsulas ką 
tik išgirdo, sukėlė nerimą. 

— Tiesa, — tęsė Celeras, staiga pasilenkdamas, kad neatsitrenk- 
tų į žemą siją, — kaip patekti ant tavo stogo? 

Šeimininkas palydėjo augurą iki laiptų, o eidamas pro mane pa- 
skubomis sušnabždėjo: 

— Eik ir kuo greičiau išsiaiškink, kas vyksta. Pasiimk vaikinus. 
Man reikia žinoti kiekvieną punktą. 

Aš pasišaukiau Sositėjų su Laurėjumi ir netrukus, lydimi poros 
vergų su deglais, kalvos šlaitu leidomės žemyn. Tamsoje buvo sunku 
orientuotis, o kelionę apsunkino dar ir žemę padengęs sniegas. Tačiau 

kai pasiekėme forumą, išvydau priekyje žybsinčias šviesas, tad nu- 
skubėjome jų link. Celeras neklydo. Įprastoje vietoje, šalia Saturno 
šventyklos, buvo prikaltas įstatymo projektas. Nors dar buvo ankstyvas 
metas ir be galo šalta, susipažinti su tekstu nekantravo maždaug pora 
tuzinų susijaudinusių Romos piliečių. Projektas buvo labai ilgas, iš 
kelių tūkstančių Žodžių, surašytų ant šešių didelių lentelių, o pateiktas 
tribūno Rulo vardu, nors visi žinojo, kad jo tikrieji autoriai — Cezaris 
ir Krasas. Sositėjui daviau užduotį nurašyti teksto pradžią, Laurė- 
jui — pabaigą, o pats kibau į vidurinę dalį. 

Darbavomės skubėdami, nekreipdami dėmesio į žmones, susto- 
jusius mums už nugarų ir murmančius, kad mes jiems trukdome skai- 
tyti; kai atlikome užduotį, jau brėško pirmoji naujų metų diena. Netgi 
nesigilindamas į tai, kas buvo išdėstyta įstatymo projekte, supratau, 
kad jis Ciceronui sukels didelių rūpesčių. Respublikos valstybinės 
žemės Kampanijoje turėjo būti priverstinai konfiskuotos ir padalytos 
] penkis tūkstančius ūkių, kuriuos buvo numatyta išdalyti veltui. Kam 
kas atiteks, turėjo nuspręsti specialiai išrinkta dešimties vyrų komisija, 
kuriai turėjo būti suteikti dideli įgaliojimai didinti mokesčius užsienio 
teritorijose, įsigyti ir perparduoti kitas Italijos žemes, jeigu jiems tai 
atrodys reikalinga, apeinant Senatą. Žinoma, įstatymo projektas tu- 
rėjo įsiutinti patricijus, o tai, kad buvo nuspręsta jį paviešinti likus vos 
kelioms valandoms iki Cicerono inauguracinės kalbos, akivaizdžiai 
bylojo, jog naujajam konsului norėta padaryti kiek įmanoma didesnį 
spaudimą. 

Sugrįžę atgal, Ciceroną radome ant stogo, pirmą kartą atsisėdus; 
į dramblio kaulo kurulinį krėslą. Viršuje atrodė dar šalčiau, o čerpes ir 
parapetą dengė sniegas. Ciceronas kone iki smakro buvo įsisupęs į sto- 
rą vilnonę antklodę, o jo galvą dengė neįprasta kiškio kailio kepurė su 
atvartais, dengiančiais jo ausis. Šalia stovėjo Celeras, o aplink jį buvo 
susispietę pularijai. Jis savo lazda dalijo dangaus skliautą, pavargusiu 
žvilgsniu ieškodamas, gal kur pastebės skrendant paukščius ar švys- 
telint žaibą. Tačiau dangus buvo ramus ir giedras, taigi, augurui nesi- 
sekė. Vos tik mane išvydęs, Ciceronas ištiesė kumštinėmis pirštinėmis 

apmautas rankas į vaškuotas lenteles ir, paėmęs jas, tą pačią akimirką 
įniko studijuoti. Klik klik klik, barškėjo atverčiami mediniai rėmeliai. 

— Ar tai populiarų įstatymo projektas? — paklausė atsigręžda- 
mas Celeras, kuriam šeimininkas sudrumstė ramybę. 

— Taigi, — atsiliepė Ciceronas, akimis bėgiodamas po teks- 
tą. — Respublikos vienybei pavojingesnio įstatymo jie jau negalėjo 
sugalvoti. 

— Ar jūs duosite jiems atsakymą savo inauguracinėje kalbo- 
je? — pasiteiravau aš. 

— Žinoma. Kodėl gi jie paviešino šį projektą būtent dabar? 

— Iš tiesų, jie pasirinko palankiausią momentą, — tarė Cele- 
ras. — Naujas konsulas. Pirmoji diena šiame poste. Žmogus be ka- 
rinės patirties. Neturintis stiprios giminės savo užnugaryje. Jie nori 
išbandyti tavo narsą, Ciceronai. 

Ausis pasiekė iš gatvės sklindantis triukšmas. Aš dirstelėjau per 
parapetą. Prie namo rinkosi minia žmonių, nusiteikusių lydėti naująjį 
konsulą į inauguracijos ceremoniją. Už slėnio rytiniame danguje ėmė 
ryškėti Kapitolijaus šventyklos. 

— Ar ten buvo žaibas? — į arčiausiai stovintį šventųjų vištelių 
prižiūrėtoją kreipėsi Celeras. — Tikiuosi, Jupiteris manęs neapvils. 
Mano kiaušiai jau baigia suledėti. 

— Jeigu, augure, regėjai žaibą, — atsiliepė vištelių prižiūrėto- 
jas, — tai greičiausiai ir buvo žaibas. 

— Tavo tiesa, tai — žaibas. Ir kairėje taip pat. Užrašyk, bernužėli. 
Sveikinu, Ciceronai, tau buvo siųstas palankus ženklas. 

Atrodė, kad Ciceronas nieko negirdi. Jis sėdėjo savo krėsle kaip 
sėdėjęs, įsmeigęs žvilgsnį kažkur į priekį. Praeidamas pro šalį Celeras 
uždėjo jam ant peties ranką. 

— Beje, labų dienų siunčia mano pusbrolis Kvintas Metelas, ku- 
ris prašė, reikalui esant, atsižvelgti į tai, kad jis vis dar už miesto ribų 
ir laukia, kada galės įžengti į Romą triumfo eisenoje, kaip esi jam pa- 
žadėjęs mainais už jo balsą. Taip pat ir Licinijus Lukulas. Nepamiršk, 
jie bet kada gali sušaukti keletą šimtų demobilizuotų karių. Jei iškiltų 

pilietinio karo pavojus, — o tai visiškai tikėtina, — jie kaipmat galėtų 
prisistatyti ir įvesti tvarką. 

— Ačiū tau, Celerai. Tik kariuomenės įvedimas į Romą gali ap- 
saugoti nuo pilietinio karo. 

Cicerono atsakymas buvo sarkastiškas, tačiau sarkazmas nuo 
tokių kaip Celeras atšoka kaip vaikiška strėlė nuo kario šarvų. Jis nusi- 
leido nuo stogo jausdamasis ne mažiau reikšmingas nei buvo prieš tai. 
Pasiteiravau Cicerono, gal galėčiau jam ką nors paruošti. 

— "Taip, — išgirdau niūrų šeimininko balsą. — Naują kalbą. O 
dabar palik mane kuriam laikui vieną. 

Išpildžiau jo prašymą ir nulipau žemyn, stengdamasis negal- 
voti apie naują Cicerono galvos skausmą: ekspromtu pasakyti kalbą 
šešiems šimtams senatorių apie painų įstatymo projektą, kurį jis ką 
tik išvydo, suprantant, kad tai, ką jis pasakys, neišvengiamai papiktins 
vieną arba kitą frakciją. To pakako, kad man susuktų vidurius. 

Namuose sparčiai daugėjo žmonių — ne tik Cicerono klientų, 
bet ir praeivių, norinčių palinkėti jam sėkmės. Ciceronas įsakė jokiu 
būdu netaupyti jo inauguracijos sąskaita, o Terencijai susirūpinus, kiek 
visa tai atsieis, jis visada atsakydavo šypsodamasis: „Makedonija su- 
mokės.“ Todėl kiekvienas, kas tik užsukdavo, buvo vaišinamas figomis 
ir medumi. Atikas, tuo metu vadovavęs raitininkų luomui, atsivedė 
didelį pulką Ciceroną palaikančių raitininkų, kuriems, kaip ir arti- 
miausiems jam Senato nariams, vedamiems Kvinto, tablinume buvo 
pasiūlyta karšto vyno. Servijaus tarp atvykusiųjų nesimatė. Man pa- 
vyko prasibrauti prie Atiko su Kvintu ir papasakoti jiems apie tai, kad 
populiarai surašė ir paviešino savo parengtą įstatymo pataisą, keliančią 
didelę grėsmę. 

Be visų paminėtųjų, vaišėmis Cicerono namuose mėgavosi pa- 
samdyti fleitininkai kartu su būgnininkais ir šokėjomis, miesto apy- 
linkių ir tribų atstovais; be abejo, buvo atvykę ir valdininkai, savo ka- 
denciją turėję pradėti kartu su naujuoju konsulu: raštininkai, kviesliai, 
perrašinėtojai ir iždinės tarnautojai, taip pat dvylika liktorių, Senato 
skirtų konsulo saugumui užtikrinti. Spektaklyje trūko pagrindinio 

vaidmens atlikėjo, ir man kuo toliau, tuo sunkiau buvo paaiškinti, 
kodėl jo vis dar nėra, juolab kad tuo metu jau visi žinojo apie įsta- 
tymo projektą ir nekantravo išgirsti paties Cicerono nuomonę. Man 
neliko kitos išeities, kaip tik paaiškinti, kad jis vis dar laukia jam pa- 
lankių ženklų, tačiau, netrukus pasirodysiąs. Naujais brangakmeniais 
pasipuošusi Terencija praeidama sušnypštė, kad būtų geriau, jei aš 
imčiausi kontroliuoti situaciją, kol svečiai dar nenusiaubė namų, ir aš 
griebiausi gudrybės — pasiunčiau du vergus į viršų, kad šie nukeltų 
kurulinį krėslą ir perduotų šeimininkui, jog konsulo valdžios simbolis 
reikalingas eisenos priekyje — tai buvo gera dingstis jau vien todėl, 
kad ne iš piršto laužta. 

Triukas pavyko, ir netrukus Ciceronas nusileido žemyn — dide- 
liam mano džiaugsmui, be kiškio kailio kepurės. Šeimininko pasiro- 
dymas sukėlė kurtinančias susirinkusiųjų, kurių daugelis buvo įkaušę 
nuo karšto vyno, ovacijas. Ciceronas padavė man vaškuotas lenteles su 
jose užrašytu įstatymo projektu. 

— Pasiimk jas su savimi, — tyliai pasakė jis. 

Paskui išrinktasis konsulas užsiropštė ant kėdės, nuoširdžiai pa- 
mojavo visiems atvykusiems ir paprašė, kad tie, kurie tvarko iždą, pa- 
keltų rankas. Pakilo maždaug du tuzinai rankų; šiandien, išgirdus, kad 
tais laikais Romos imperijos reikalais iš paties jo centro rūpinosi tiek 
vyrų, belieka tik stebėtis. 

— Gerbiamieji romėnai, — prabilo Ciceronas, nuleisdamas vieną 
ranką man ant peties, — šio žmogaus vardas — Tironas. Jis, dar prieš 
man tampant Senato nariu, buvo vyriausiasis mano asmeninis metraš- 
tininkas. Jo nurodymus vykdykite taip pat, kaip mano, ir visus reikalus, 
kuriuos norėtumėte aptarti su manimi, galite patikėti ir jam. Pirme- 
nybę teikiu rašytiniams, o ne žodiniams pranešimams. Keliuosi anksti, 
dirbu iki vėlumos. Netoleruosiu kyšių, korupcijos bet kokia forma ir 
paskalų. Jei suklystumėte, nebijokite man pranešti, tik pasistenkite pa- 
skubėti. Atminkite tai, ir mus lydės sėkmė. O dabar — prie darbo! 

Po šios trumpos kalbos, privertusios mane nurausti, liktoriams 
buvo įteiktos naujos lazdos, taip pat ir kapšai su pinigais kiekvienam 

iš jų, galiausiai buvo nuo stogo nukeltas ir susirinkusiųjų miniai pa- 
rodytas kurulinis krėslas. Pasigirdo aikčiojimai ir plojimai, mat jis 
buvo pagamintas iš Numidijos dramblio kaulo ir kainavo daugiau nei 
šimtą tūkstančių sestercijų („Makedonija sumokės!“). Tada visi vėl iš- 
gėrė vyno, — iš dramblio kaulo taurės truputį paragavo net mažasis 
Markas, — ir, užgrojus Aeitininkams, išėjome į gatvę, kad pradėtume 
mūsų laukiančią ilgą kelionę per miestą. 

Lauke mus pasitiko vis dar ledinis šaltis, bet virš stogų jau švyš- 
čiojo saulės spinduliai, o jais užlietas sniegas Romai žadėjo suteikti 
tiesiog dangišką spindesį, kokio man anksčiau nebuvo tekę regėti. Ei- 
senos priekyje žengė liktoriai, iš kurių keturi nešė ant atvirų neštuvų 
išstatytą kurulinį krėslą. Ciceronas ėjo greta Terencijos. Jam iš paskos, 
lydima savo sužadėtinio Frugio, žengė Tulija. Kvintas ant pečių nešė 
Marką, o šalia konsulo šeimos iš abiejų pusių Žygiavo raitininkai ir 
akinamai baltais drabužiais vilkintys senatoriai. Skambėjo fleitos, ai- 
dėjo būgnai, šoko šokėjos. Žmonės rikiavosi išilgai gatvės arba stebėjo 
eitynes pro langus. Jie lydėjo mus pritariančiais šūksniais ir plojimais, 
tačiau — reikia būti atviram — eidami per Argiletą link forumo, ypač 
vargingesniuose Suburos rajonuose, negalėjome negirdėti ir švilpi- 
mų. Ciceronas uoliai lankstėsi į abi puses, retsykiais pasisveikinimui 
kilstelėdamas dešinę ranką, tačiau iš labai rimtos jo veido išraiškos 
supratau, kad šeimininkas mąsto apie tai, kas jo laukia visiškai čia pat. 
Atsitiktinai pastebėjau, kaip Atikas su Kvintu norėjo pasikalbėti su 
juo, tačiau Ciceronas tik papurtė galvą, parodydamas, kad nori likti 
vienas su savo mintimis. 

Forumas, kai jį priėjome, buvo sausakimšas žmonių. Praėjome 
rostrą, tuščią Senato pastatą ir ėmėme kopti į Kapitolijų. Virš šventyk- 
lų vinguriavo į dangų nuo aukuro kylantys dūmai. Užuodžiau degina- 
mų krokų kvapą, girdėjau mykiant aukojimui skirtus jaučius. Mums 
artėjant prie Scipiono arkos, atsigręžiau atgal ir išvydau Romą — jos 
kalvas ir slėnius, bokštus ir šventyklas, portikus ir namus — apsigobu- 
sią baltu spindinčiu sniego šydu, tarytum nuotaką, laukiančią savojo 
sužadėtinio. 

Kapitolijaus apylinkėje, išsirikiavę priešais Jupiterio šventyklą, 
mūsų laukė likusieji senatoriai. Kartu su Cicerono šeimos nariais ir 
namiškiais buvau palydėtas prie medinės pakylos žiūrovams. Pasi- 
girdo trimitų garsai, kurie aidu atsimušė nuo sienų, ir senatoriai visi 
kaip vienas atsisuko į tuo metu pro jų gretas einantį Ciceroną; vyrai 
klastūnų veidais, nuraudonintais šalčio, niekada netapę konsulais ir 
žinantys, kad niekada jais netaps, ir tie, kurie troško, tačiau bijojo, kad 
nepasiseks, taip pat tie, kurie kažkada jau ėjo konsulų pareigas ir buvo 
įsitikinę, kad jos jiems priklausė teisėtai, godžiomis akimis tyrinėjo 
išrinktąjį konsulą. Hibrida, kartu su Ciceronu išrinktasis konsulas, 
jau laukė šventyklos laiptų papėdėje. Masyvus bronzinis stogas virš 
veiksmo vietos spindinčioje saulėkaitoje atrodė kaip išlydytas. Ne- 
kreipdami vienas į kitą dėmesio, abu išrinktieji konsulai neskubėdami 
užlipo prie aukuro, kur ant neštuvų gulėjo sunkiai sergantis ir atsistoti 
nepajėgiantis vyriausiasis žynys Metelas Pijus. Aplink jį stovėjo šešios 
vestalės ir dar keturiolika valstybinės religijos pontifikų. Tarp jų ne- 
sunkiai atskyriau Katulą, dėl Senato atstačius; šventyklą, virš kurios 
įėjimo dabar puikavosi jo vardas („didesnis už Jupiterį“ — taip jis buvo 
vadinamas aštrialiežuvių). Šalia jo stovėjo Izaurikas. Atpažinau ir Pi- 
jaus įsūnį Scipioną Nasiką, taip pat Junijų Silaną, protingiausios visoje 
Romoje moters, Servilijos, vyrą, o truputį atokiau nuo visų pastebėjau 
laibą, bet plačiapetį Julijų Cezarį, kuriam žynio apdaras nelabai derėjo, 
— deja, buvau per toli, kad pastebėčiau jo miną. 

Kurį laiką viešpatavo tyla. Paskui dar kartą nuaidėjo trimito 
garsas. Prie aukuro vedė didelį riebų jautį, kuriam prie ragų buvo pri- 
rišti raudoni kaspinai. Ciceronas timptelėjo aukštyn togos klostes, kad 
apsaugotų nuo šalčio galvą, ir garsiai iš atminties pasakė oficialios Ro- 
mos maldos žodžius. Jam baigus, patarnautojas, stovėjęs už jaučio, taip 
stipriai smogė gyvuliui kūju, kad garsas nuskambėjo per visą portiką. 
Jautis griuvo ant šono, patarnautojai prapjovė jo pilvą, o man prieš 
akis iškilo kraupus negyvo berniuko vaizdas. Jaučio vidaus organai 
atsidūrė ant aukuro, kur jie turėjo būti ištirti, dar prieš vargšui gyvuliui 
nudvesiant. Išgirdau sunkų ceremonijos dalyvių atodūsį, mat jiems 

pasirodė, kad gyvulys nudobtas nesėkmingai, tačiau kai Žyniai pateikė 
Ciceronui apžiūrėti kepenis, pareiškė, kad jos yra nepaprastai geros. 
Pijus, kuris buvo visiškai aklas, sutikdamas silpnai linktelėjo, viduriai 
buvo įmesti į ugnį ir apeigos baigėsi. Šaltą, gryną orą paskutinį kartą 
perskrodė trimito signalas, per uždarą erdvę nuvilnijo plojimų šuoras 
ir Ciceronas tapo konsulu. 


Pirmoji Senato sesija naujaisiais metais visada vykdavo Jupite- 
rio šventykloje, konsulo krėslą išstačius ant paaukštinimo, tiesiai po 
Dievų Tėvo statula. Joks romėnas, net pats iškiliausias, neturėjo teisės 
įžengti į Senatą nebūdamas Senato nariu. Tačiau kadangi Ciceronas 
buvo man pavedęs stenografuoti posėdžio eigą, — šis atvejis neturėjo 
precedento, — debatų metu galėjau sėdėti šalia jo. Jums tikriausiai 
nesunku įsivaizduoti, kaip jaučiausi sekdamas paskui savo šeimininką 
tarp medinių suolų vedančiu plačiu perėjimu. Mums iš paskos sraunia 
gyva srove plūstelėjo baltomis togomis apsirengę senatoriai. Kas skaitė 
populiarų pateiktą įstatymo projektą? Ar kas nors kalbėjosi su Ceza- 
riu? Ką pasakys Ciceronas? 

Naujajam konsului priėjus prie paaukštinimo, atsigręžiau pa- 
žiūrėti į tas garsias, mano gerai pažįstamas asmenybes, pasirengusias 
užimti savo vietas. Į dešinę nuo konsulo krėslo rikiavosi patricijų frak- 
cija— Katulas, Izaurikas, Hortenzijus ir kiti, o kairėje susibūrė po- 
puliarų projekto rėmėjai, visų pirma Cezaris ir Krasas. Akimis ėmiau 
ieškoti Rulo, kurio vardu buvo pateiktas projektas, ir pastebėjau jį tarp 
kitų tribūnų. Dar visiškai neseniai jis atrodė paprasčiausias jaunas 
dabita, tačiau pastaruoju metu, demonstruodamas savo simpatijas po- 
puliarams, rengdavosi kaip vargingas romėnas ir buvo apžėlęs barzda. 
Paskui išvydau Katiliną, išsidrėbus; viename iš priekinių, pretoriams 
skirtų suolų, išmestomis į šalis stipriomis rankomis, išskėstomis ilgo- 
mis kojomis. Jo veido išraiška rodė, kad šis žmogus giliai paskendęs 
mintyse; be abejo, Katilina galvojo apie tai, kad jei ne Ciceronas, jis 
dabar būtų sėdėjęs konsulo krėsle. Už Katilinos susėdo jo pagalbinin- 

kai — beviltiškai prasiskolinęs lošėjas Kurionas ir nepaprastai storas 
žmogus Kasijus Longinas, kuris išdribęs vienas užėmė tiek vietos, kiek 
būtų užtekę dviem normalaus sudėjimo senatoriams. 

Buvau taip užsiėmęs Senato narių ir jų elgesio stebėjimu, kad 
trumpam išleidau iš akių Ciceroną, o kai atsigręžiau, jo ankstesnėje 
vietoje nebebuvo. Pamaniau, galbūt jis pasišalino išsivemti, ką dažnai 
darydavo, jei prieš svarbią kalbą imdavo nervintis. Tačiau, nuėjęs už 
pakylos, radau jį stovintį atokiai, taip, kad niekas nematytų, už Jupite- 
rio statulos, aršiai besiginčijantį su Hibrida. Ciceronas įdėmiai žiūrėjo 
į mėlynas, krauju pasruvusias pastarojo akis, dešine ranka sugriebęs 
antrąjį konsulą už peties, o kaire emocingai mostaguodamas. Jam at- 
sakydamas Hibrida iš lėto lingavo galva, tarsi būtų jį miglotai supra- 
tęs. Galiausiai jo veidą pamažu nutvieskė šypsena. Ciceronas paleido 
Hibridos petį, ir abu vyrai paspaudė vienas kitam ranką, paskui abu 
drauge išėjo iš už statulos. Hibrida pasuko į savo vietą, o Ciceronas 
manęs šiurkščiai paklausė, ar aš nepamiršęs įstatymo projekto nuorašo. 
Tuojau pat jį nuraminau. 

— Gerai, — tarė jis. — Tuomet pradėkime. 

Įsitaisiau ant suoliuko paaukštinimo apačioje, atsiverčiau savo 
lentelę, išsitraukiau rašomąją lazdelę ir pasiruošiau užrašyti pirmąją 
oficialią Senato posėdžio stenogramą. Dar du tarnautojai, kuriuos bu- 
vau apmokęs, sėdėjo atskirai, priešingose pusėse, kiekvienas pasirengęs 
užrašyti savo versiją; po posėdžio mes turėjome palyginti užrašus ir iš 
jų sudaryti galutinį konspektą. Aš neįsivaizdavau, kaip Ciceronas ke- 
tina susidoroti su jam iškilusia problema. Žinojau, kad jis keletą dienų 
kūrė kalbą — kreipimąsi dėl sutarimo, bet ji vis atrodydavo beviltiškai 
negyva, todėl juodraščiai vienas po kito buvo išmesti. Tiesą sakant, 
naujojo konsulo reakcijos negalėjo numatyti niekas. Visi nekantriai 
laukė. Pagaliau Ciceronas užlipo ant pakylos, plepalai akimirksniu 
liovėsi, o Senato nariai, norėdami geriau išgirsti, ką jis pasakys, net 
palinko į priekį. 

— Garbingieji romėnai, — kreipėsi konsulas jam įprastu ramiu 
tonu, — yra įprasta, kad magistratai, išrinkti į šį garbingą postą, savo 

kalbą pradeda nuolankiai prisimindami protėvius, taip pat ėjusius to- 
kias aukštas pareigas, ir išreikšdami viltį, kad jie bus verti savo pirmta- 
kų. Džiaugiuosi, kad mano atveju toks nuolankumas neįmanomas. 

Kai kurie Senato nariai ėmė juoktis. 

— Esu naujokas, — tęsė jis, — ir už savo iškilimą jaučiuosi dė- 
kingas ne giminei, ne vardui, ne turtui ir ne kariniams laimėjimams, 
o Romos liaudžiai, todėl tol, kol eisiu šias pareigas, aš būsiu liaudies 
konsulas. 

Cicerono balsas, kuriam būdingas sodrus tonas ir nežymus mik- 
čiojimas — dėl šio defekto kiekvienas jo žodis atrodydavo išvargtas, 
todėl vertingesnis — darė nepaprastą įspūdį, todėl jo kalba tyloje aidėjo 
lyg paties Jupiterio. Tradicija reikalavo, kad konsulas pirmiausia kalbėtų 
apie kariuomenę, todėl Ciceronas, nuo šventyklos stogo stebimas didin- 
gų, iš akmens iškaltų erelių, negailėjo pačių gražiausių pagyrimo žodžių 
Pompėjaus ir Rytų legionų žygiams, gerai žinodamas, kad jo kalba kuo 
skubiausiai bus perduota didžiajam karvedžiui, studijuosiančiam ją su 
ypatingu susidomėjimu. Senatoriai atsistojo ir palydėjo konsulo žodžius 
ilgais pritarimo šūksniais, mat kiekvienas suprato, kad nėra pasaulyje 
galingesnio žmogaus už Pompėjų, ir niekas, net pavydžiausi jo priešai 
patricijai, nenorėjo pasirodyti jo atžvilgiu esą santūrūs. 

— Kaip Pompėjus stiprina mūsų respubliką užsienyje, taip mes 
turime prisidėti prie jos gerovės čia, namuose, — toliau kalbėjo Cice- 
ronas, — tvirtai nusistatę ginti jos garbę, išmintingai numatydami jos 
tolesnį kursą, siekdami darnos jos viduje. 

Tai taręs jis trumpam nutilo. 

— Kaip jums visiems žinoma, šįryt, dar prieš patekant saulei, 
forume pagaliau buvo paviešintas mūsų taip ilgai lauktas tribūno Ser- 
vilijaus Rulo įstatymo projektas. Tą pačią akimirką, kai tik išgirdau 
naujieną, daviau nurodymą keliems raštininkams, kad šie man skubiai 
padarytų tikslų šio dokumento nuorašą. 

“| Jis nuleido ranką, ir aš padaviau jam tris vaškuotas lenteles. 
Mano ranka drebėjo, tačiau jo dešinė, kurioje laikė iškėlęs lenteles, nė 
nesuvirpėjo. 


54 


KONSULAS 


— Štai tas įstatymo projektas, o aš jus nuoširdžiausiai patikinu, 
kad susipažinau su juo labai nuodugiai, kiek tik man leido esamos 26 
linkybės ir laikas, ir susidariau apie jį tvirtą nuomonę. 

Jis palaukė, apžvelgė salę — Cezarį, sėdintį savo vietoje antroje 
eilėje ir abejingu žvilgsniu žiūrintį į konsulą, Katulą ir kitus patricijus 
ekskonsulus, susėdusius priekiniame suole priešingoje pusėje. 

— Tai yra, — tęsė Ciceronas, — tikrų tikriausias durklas, nu- 
kreiptas į respublikos piliečius, kitaip tariant, mums siūloma suvaryti 
jį į savo pačių širdį! 

Jo žodžiai tą pačią akimirką išprovokavo priešiškus populiarų 
šūksmus, lydimus gestų, reikalaujančių nutraukti kalbą, ir patricijų 
pritarimą, kurį šie išreiškė žemu vyrišku dudenimu. 

— Taip, — pakartojo Ciceronas, — tikrų tikriausias durklas 
ilgais ašmenimis. 

Jis lyžtelėjo nykštį ir atvertė pirmąjį lapą. 

— Pirmas punktas, pirmas puslapis, pirma eilutė. Dešimties ko- 
misionierių rinkimai... 

Ir štai taip konsulas, nesileisdamas į antraeilius dalykus ir išveng- 
damas nereikalingų emocijų, perėjo prie reikalo esmės, kurią, kaip pa- 
prastai, sudarė valdžios siekis. 

— Kas siūlo komisiją? — paklausė Ciceronas. — Rulas. Kas nu- 
sprendžia, ką rinkti komisionieriais? Rulas. Kas sušaukia susirinkimą, 
kuriame renkami komisionieriai? Rulas... 

Prie jo ėmė dėtis senatoriai iš patricijų, po kiekvieno klausimo 
choru kartodami nelaimingojo tribūno vardą. 

— Kas skelbia rezultatus? 

— Rulas! — suūžė Senatas. 

— Kam, vieninteliam iš kandidatų, garantuotos komisionieriaus 
pareigos? 

— Rului! 

— Kas surašė įstatymo projektą? 

— Rulas! 


Šventykloje griaudėjo juokas, daugelis senatorių, patenkinti 

savo sąmoju, kvatojo iki ašarų, o vargšas Rulas raudoniu nutviekstais 
skruostais neramiai dairėsi į šalis, tartum ieškodamas kur pasislėpti. Ci- 
ceronas užtruko maždaug pusvalandį, skaitydamas punktą po punkto, 
cituodamas įstatymo projektą ir iš jo šaipydamasis taip negailestingai, 
kad senatorių, sėdinčių aplink Cezarį ir tribūnų suoluose, veidai net 
persikreipė iš pykčio. Turint omenyje tai, kad jis apmąstymui turėjo tik 
apie valandą, jo įžanginė kalba negalėjo nekelti susižavėjimo. Cicero- 
nas demaskavo įstatymo projektą kaip puolimą prieš Pompėjų, kuris 
negalėjo dalyvauti komisionierių rinkimuose in absenžia, taip pat kaip 
bandymą prisidengus komisionierių institucija atkurti karalių valdžią. 
Konsulas laisvai pacitavo projektą — „Dešimt komisionierių įkurdins 
savo nuožiūra atrinktus kolonistus tuose miestuose ir srityse, kuriuos 
jie patys parinks, ir skirs jiems Žemes ten, kur patys norės“, — pasi- 
stengdamas, kad jis nuskambėtų kaip kvietimas į tironiją. 

— Kas toliau? Kokios kolonijos bus įkurtos tose žemėse? Ko- 
kiais metodais bus visa tai vykdoma? Rulas teigia: „Ten bus įkurtos 
kolonijos.“ Kur? Kokie žmonės ten apsigyvens? Kokiose vietose? Ne- 
jaugi, Rulai, manai, kad mes atiduosime tau ir tikriesiems šio plano 
kūrėjams, — jis ištiesė ranką ir parodė tiesiai į Cezarį su Krasu, — visą 
nuginkluotą Italiją, ir jūs ją sustiprinsite įkurdindami karines įgulas, 
okupuosite steigdami kolonijas ir laikysite surakintą visomis įmano- 
momis grandinėmis? 

Iš suolų, kuriuose sėdėjo patricijai, pasigirdo šūksmai: „Ne!“ ir 
„Niekada!“. Ciceronas ištiesė ranką ir demonstratyviai nusigręžė nuo 
jos, taip parodydamas savo nepritarimą. 

— Panašiems dalykams aš kategoriškai ir be atodairos priešin- 
siuosi. Ir kol eisiu konsulo pareigas, neleisiu, kad kas nors įgyvendintų 
savo seniai puoselėjamus antivalstybinius planus. Aš pasiryžau eiti 
konsulo pareigas kaip garbingas ir laisvas žmogus. Aš niekada nesiek- 
siu jokios provincijos, jokių apdovanojimų, jokių išskirtinių privilegijų 
ar naudos, nieko tokio, ko man galėtų neleisti liaudies tribūnas. 

Jis stabtelėjo, akcentuodamas savo žodžių prasmę. Rašiau nulei- 
dęs galvą, bet tuo metu staiga pakėliau akis. 4š niekada nesieksiu jokios 

provincijos. Ar jis iš tiesų tai pasakė? Negalėjau tuo patikėti. Galiausiai, 
suvokę konsulo žodžių prasmę, senatoriai ėmė tarpusavyje murmėti. 

— Taip, — tęsė Ciceronas, o Senato nariai negalėjo patikėti savo 
ausimis, — jūsų konsulas sausio mėnesio pirmą dieną pilnutėliame 
Senate pareiškia, kad tuo atveju, jei padėtis respublikoje nesusikompli- 
kuos ir nekils jokių grėsmių jos saugumui, kurias jam, kaip garbingam 
Romos piliečiui, tektų šalinti, jis nesutiks tapti provincijos valdytoju. 

Pažvelgiau kitapus praėjimo, kur sėdėjo Kvintas. Jis atrodė pana- 
šus į žmogų, ką tik prarijus; vapsvą. Visos viltys, susijusios su Makedo- 
nija, provincija, žadėjusia turtus, prabangą ir išsigelbėjimą nuo sunkios 
ir nesibaigiančios advokato katorgos teismuose, žuvo! 

— Mūsų respubliką kamuoja daug nematomų žaizdų, — niūriu 
balsu, kaip buvo įpratęs, reziumavo naujasis konsulas. — Nedori žmo- 
nės puoselėja įvairius pavojingus sumanymus. Tiesa, mes esame sau- 
gūs nuo išorinių pavojų. Mums nereikia bijoti jokio karaliaus, jokios 
tautos. Blogis yra apjuostas Romos sienų. Jis yra vidinis, kilęs pačioje 
respublikoje. Todėl kiekvieno iš mūsų pareiga — visomis išgalėmis 
prieš jį kovoti ir jį nugalėti. Jeigu jūs pažadate uoliai saugoti mūsų ša- 
lies garbę, aš būtinai įvykdysiu karščiausią respublikos troškimą — at- 
kursiu ir sustiprinsiu santvarką, egzistavusią mūsų protėvių dienomis. 

Pasakęs kalbą jis atsisėdo. 

Tai iš tikrųjų buvo įsimintina kalba, atitinkanti pirmąjį Cicerono 
retorikos dėsnį, pagal kurį sakant kalbą reikia klausytojus nustebinti 
bent vienu netikėtumu. Tačiau tai buvo dar ne paskutinis smūgis. Pir- 
majam Senato posėdžiui vadovaujantis konsulas, baigęs savo įžanginę 
kalbą, paprastai pakviesdavo pasisakyti savo kolegą. Daugumos sena- 
torių plojimai ir Katilinos bei Cezario šalininkų švilpimas dar nebuvo 
nutilęs, kai Ciceronas garsiai sušuko: 

— Senatas sveikina Antonijų Hibridą! 

Hibrida, sėdėjęs pirmojoje eilėje arčiausiai Cicerono, suglumęs 
žvilgtelėjo į Ciceroną ir atsistojo. 

— Įstatymo projektas, kurį pasiūlė Rulas... iš to, kiek aš supra- 
tau... turiu pasakyti... mano nuomone... atsižvelgiant į respublikos si- 

tuaciją... tai iš tikrųjų nėra toks geras sumanymas. — Jis nutilo, paskui 
porąkart žioptelėjo. — Todėl aš esu prieš. 

Po tokios trumpos kalbos jis staiga atsisėdo. 

Stojo tyla, bet netrukus ją nutraukė didžiulis triukšmas, kuriame 
buvo susimaišę pašaipos, pyktis, pasitenkinimas, priešiškumas. Tapo 
akivaizdu, kad Ciceronas ką tik žengė įspūdingą politinį žingsnį, nes 
niekas nė neabejojo, kad Hibrida stos savo sąjungininkų, populiarų, 
pusėn. Tačiau dabar jis pasielgė priešingai, o tokios permainos mo- 
tyvas buvo daugiau nei akivaizdus — Ciceronui atsisakius teisių į 
provincijos valdymą, Makedonija atiteko jam! Senatoriai patricijai, 
sėdėjusieji Hibridai už nugaros, palinko į priekį ir sarkastiškai svei- 
kindami ėmė plekšnoti jam per nugarą, o jis, suprasdamas patyčias, tik 
nerangiai muistėsi ir nervingai dirsčiojo į kitą pusę, kur sėdėjo jo buvę 
draugai. Katilina atrodė toks nustėręs, tarytum būtų suakmenėjęs. O 
Cezaris atsilošė atgal, sukryžiavo ant krūtinės rankas ir, kraipydamas 
galvą ir vos pastebimai šypsodamasis, ėmė apžiūrinėti šventyklos lu- 
bas. O chaosas nesiliovė. 


Baigiamoji Senato sesijos dalis buvo atoslūgis. Ciceronas per- 
skaitė pretorių sąrašą ir perėjo prie buvusių konsulų, teiraudamasis jų 
nuomonės apie Rulo įstatymo projektą. Šie pasidalijo, kaip ir reikėjo 
tikėtis, į frakcijas. Cezario nuomonės Ciceronas net neklausė, nes šis 
buvo dar per jaunas ir neiškilęs iki imperijaus. Vienintelį tikrą grasini- 
mą naujasis konsulas išgirdo tik iš Katilinos lūpų. 

— Pasivadinai liaudies konsulu, — pasišaipė jis iš Cicerono, 
gavęs teisę kalbėti. — Ką gi, pasiklausysim, ką apie tai galvoja patys 
žmonės! 

Vis dėlto tai buvo naujojo konsulo diena, todėl, žemę gaubiant 
sutemoms, o jam paskelbus pertrauką Senato sesijoje iki baigsis Lo- 
tynų festivalis, patricijai išlydėjo Ciceroną iš šventyklos ir lydėjo per 
visą miestą iki pat jo namų, tartum šis žmogus būtų buvęs vienas iš jų, 
o ne „naujokas“. 

Namų slenkstį Ciceronas peržengė puikiai nusiteikęs, nes poli- 
tikoje nėra nieko maloniau, kaip užklupti oponentus nepasirengusius, 
o Hibridos pasitraukimas iš kovos tapo didžiausia naujiena. Tačiau 
Kvintas netvėrė savame kailyje ir sulaukęs, kada išvyks sveikintojai, 
užsipuolė brolį su tokiu pykčiu, kokio aš dar nebuvau matęs. Dar la- 
biau trikdė tai, kad visa tai matė Atikas ir Terencija. 

— Kodėl nepasitaręs su mumis atsisakei savo provincijos? — iš- 
girdome reikalavimą pasiaiškinti. 

— Kokią tai turi reikšmę? Svarbiausia — rezultatas. Tu sėdėjai 
tiesiai priešais juos. Kuris, tavo manymu, atrodė labiau supykęs — Ce- 
zaris ar Krasas? 

„ Tačiau Kvintas nesirengė nusileisti. 

— Kada tu apsisprendei? 

— Atvirai kalbant, pradėjau galvoti nuo tada, kai burtai man 
lėmė Makedoniją. 

Susierzinęs Kvintas iškėlė aukštyn rankas. 

— Nejaugi nori pasakyti, kad mūsų vakarykščio pokalbio metu 
jau buvai apsisprendęs? 

— Daugmaž. 

— Tai kodėl mums apie tai neprasitarei? 

— Pirma, todėl, kad žinojau, jog jūs nepritarsite. Antra, tikėjausi, 
jog Cezaris galbūt pateiks tokį įstatymo projektą, kuriam ir aš galėsiu 
pritarti. Irečia, mano reikalas, kaip aš pasielgsiu su savo provincija. 

— Ne, tai ne tik /av0 reikalas, Markai. Tai mūsy reikalas. Kaip 
grąžinsime savo skolas, jei iš Makedonijos nieko negausime? 

— Norėjai paklausti, iš ko žy sumokėsi už savo kampaniją preto- 
rių rinkimuose ateinančią vasarą? 

— Tai negarbinga! 

Ciceronas sučiupo Kvintą už rankos. 

— Broli, paklausyk. Tu būsi pretorius. Tačiau tapsi juo ne duoda- 
mas kyšius, o pasikliaudamas garbingu Ciceronų šeimos vardu, ir tokia 
pergalė teiks dar daugiau džiaugsmo. Argi nesupranti, kad man buvo 
būtina atskirti Hibridą nuo Cezario ir tribūnų. Vesti respubliką per 

tokią audrą įmanoma tik esant vieningam Senatui. Negaliu leisti, kad 
mano kolega man už akių regztų intrigas. Teko atiduoti Makedoni- 
ją, — tai pasakęs jis atsigręžė į Atiką su Terencija. — Kaip jūs manote, 
ar daug kas veržiasi išvykti į provincijas jų valdyti? Patys suprantate, 
man būtų per daug sunku palikti jus visus čia, Romoje. 

— O ką, jei Hibrida tik pasinaudos tavimi — atims iš tavęs 
Makedoniją, bet vis tiek parems kaltinimą Rabirijui? — nepasidavė 
Kvintas. 

— O kodėl jis turėtų kaišioti pagalius man į ratus? Jis gi susidėjo 
su jais dėl vienintelės priežasties — pinigų. Dabar ir be jų galės sumo- 
kėti savo skolas. Juolab kad aš nieko nepatvirtinau nei savo parašu, nei 
antspaudu, todėl bet kada galėsiu persigalvoti. Be to, šiuo kilniu gestu 
pademonstravau žmonėms, kad laikausi principų ir respublikos gerovė 
man svarbiau už asmeninę naudą. 

Kvintas pažiūrėjo į Atiką. Pastarasis gūžtelėjo pečiais ir pareiškė: 

— Logiška. 

— O ką tu manai, Terencija? — pasiteiravo Kvintas. 

Cicerono žmona laikėsi labai tyliai, kas jai nebuvo būdinga. Ji 
net į klausimą neatsakė ir nesiliovė Žiūrėjusi į vyrą, kuris abejingai 
žvelgė į ją. Paskui neskubėdama palietė ranka plaukus ir iš savo juodų 
garbanų išpešė juose įsegtą diademą. Vis dar neatitraukdama akių nuo 
Cicerono, nusiėmė nuo kaklo vėrinį, nusisegė krūtinę puošusią sma- 
ragdo sagę, nusimovė auksinės apyrankes nuo abiejų riešų. Paskiausiai, 
pabrėžtinai vaipydamasi, nuo pirštų nusitraukė žiedus. Užbaigusi, 
saujomis susėmė visus šiuos neseniai įsigytus papuošalus ir, iškėlusi 
aukštyn, paleido. Žėrintys brangakmeniai ir brangūs metalai dzing: 
sėdami išsibarstė ant mozaikinių grindų. Moteris apsisuko ir išėjo iš 


kambario. 


IV 


Iš Romos turėjome išvykti kitą rytą, vos tik pasirodžius pirmiesiems 
saulės spinduliams, kartu su kitais magistratų, jų šeimų ir tarnų eg 
zodo į Albano kalne rengiamą Lotynų festivalį dalyviais. Terencija 
lydėjo savo vyrą, tačiau abu nepratarė nė žodžio, todėl atrodė, kad 
jų vežime ne ką šilčiau negu lauke, kur tvyrojo ledinis kalnų oras. 
Konsulas neleido man nuobodžiauti — pirmiausia padiktavo ilgą 
skubų pranešimą Pompėjui, kuriame apibūdino Romoje susidariusią 
politinę situaciją, o paskui dar eilę trumpesnių laiškų visų provincijų 
valdytojams, o Terencija tuo metu sėdėjo nuo jo nusigręžusi ir dėjosi 
mieganti. Jų vaikai kartu su aukle keliavo kitu vežimu. Mums iš pas- 
kos buvo nusidriekęs ilgas karavanas vežimų, kuriais vyko išrinktieji 
Romos valdovai — pirmame sėdėjo Hibrida, o kituose — pretoriai, 
kaip antai Celeras, Koskonijus, Pompėjus Rufas, Roscijus, Sulpi- 
cijus, Valerijus Flakas. Vienintelis Lentulas Sura, einantis miesto 
pretoriaus pareigas, buvo likęs saugoti jo gerovės. „Bijau, kad tokio 
idioto saugoma Roma gali supleškėti iki pat pamatų“, — prasitarė 
Ciceronas. 

Iškart po pietų pasiekėme Cicerono namus Tuskule, deja, po- 
ilsiui laiko nebuvo daug, nes jam tuojau pat teko vertinti vietos atletų 
pasirodymą. Pagrindinis Lotynų žaidynių akcentas įprastai būdavo 
supimosi varžybos, kurių dalyviai gaudavo taškus už aukštį, eleganciją 
ir jėgą. Ciceronas visiškai nenumanė, kuris iš jų pasirodė geriausiai, 
todėl galiausiai paskelbė, kad visi vienodai verti nugalėtojo titulo, todėl 
jis apdovanos kiekvieną ir pats asmeniškai sumokės už prizus. Toks 
dosnumas provincijos gyventojų buvo sutiktas plojimais. Jam sugrįžus 

į vežimą pas Terenciją, išgirdau jos pastabą: „Reikia manyti, Makedo- 
nija sumokės?“ Jis nusikvatojo, ir jųdviejų santykiai ėmė taisytis. 

Svarbiausia ceremonija vyko saulės laidos metu pačioje kalno 
viršūnėje, kurią galėjai pasiekti tik stačiu vingiuotu keliu. Saulei lei- 
džiantis, ėmė žnaibytis nepakeliamas šaltis. Akmenuotą žemę dengė 
kulkšnis siekiantis sniegas. Procesijos priekyje, apsuptas liktorių, žen- 
gė Ciceronas. Vergai nešė deglus. Ant visų medžių ir krūmų vietos 
gyventojai buvo prikabinėję iš medžio arba vilnos pagamintų figūrėlių 
ir veidukų, turėjusių priminti laikus, kai buvo aukojami žmonės, o 
žiemos galui pagreitinti būdavo pakariamas jaunas vaikinas. Ši scena 
atrodė persmelkta neįmanomo apibūdinti liūdesio — geliantis šaltis, 
žemę gaubianti prietema, vėjyje šiugždančios ir besiplaikstančios em- 
blemos. Aukščiausioje vietoje stovėjo aukuras, ant kurio deganti ugnis 
į dangų svaidė oranžines kibirkštis. Jupiteriui buvo paaukotas jautis ir 
pieno auka iš artimiausių ūkių. 

— Tevengia žmonės nesantaikos ir vaidų, — palinkėjo Ciceronas, 
o tradiciškai ištarti žodžiai tą vakarą, atrodo, turėjo ypatingą svorį. 

Ceremonijai pasibaigus, danguje pasirodė mėnulio pilnatis, to- 
kia didelė, tartum melsva saulė, kuri savo kraupia šviesa užliejo visą 
veiksmo vietą. Ji labai pasitarnavo, kai ėmėme leistis nuo kalno, mat 
apšvietė visą kelią, bet tuomet nutiko du dalykai, kurie paskui buvo 
aptarinėjami keletą savaičių. Pirma, staiga ir nepaaiškinamai, lyg būtų 
nuskendęs juodame tvenkinyje, dingo mėnulis, ir mūsų procesija, ką 
tik pasikliovusi jo šviesa, netikėtai ir labai neoriai sustojo luktelėti, kol 
bus uždegta daugiau deglų. Stabtelėjimas ilgai neužtruko, bet pakako 
ir kelių akimirkų, kad įsitikintume, kaip keistai vaizduotę veikia tamsa, 
užklupusi besileidžiant nuo kalno, ypač kai tave iš abiejų pusių supa 
augmenija, apkabinėta miniatiūriniais žmonių atvaizdais. Pasigirdo 
vos keli panikos apimti balsai, ypač paaiškėjus, kad visos žvaigždės 
ir žvaigždynai spindi taip pat ryškiai, kaip spindėję. Drauge su kitais 
keliauninkais pakėliau akis į dangų, ir būtent tuo metu išvydome 
žvaigždę, panašią į liepsnojantį nusmailintą ieties antgalį, kuri žybte- 
lėjo dangaus skliautu į vakarus, Romos kryptimi, ir netrukus užgeso. 

Nuostabos šūksnius ir aikčiojimus tamsoje palydėjo nerimastingas 
murmėjimas — ką visa tai galėtų reikšti? 

Ciceronas nepratarė nė žodžio, tik kantriai laukė, kada bus gali- 
ma tęsti procesiją. Vėliau, kai jau saugiai sugrįžome į Tuskulą, paklau- 
siau, ką jis apie tai manąs. 

— Nieko, — atsakė jis, prie ugnies šildydamas savo sustirusius 
nuo šalčio kaulus. — Ir kodėl turėčiau ką nors ypatinga manyti? Mė- 
nulis pasislėpė už debesies, o dangumi praskriejo žvaigždė. Ką dar 
norėtum išgirsti? 

Rytą gavome žinią iš Kvinto, kuris, kaip Cicerono patikėtinis, 
buvo likęs Romoje. Šeimininkas perskaitė laišką, paskui parodė jį 
man. Jame buvo rašoma, kad Marso lauke pastatytas medinis kryžius, 
aiškiai matomas iš visų apsnigto slėnio pusių, o plebėjai iš miesto plūs- 
ta jo apžiūrėti. „Labienas vaikštinėja atvirai pasakodamas, kad kryžius 
skirtas Rabirijui, kuris mėnesio gale bus nukryžiuotas. Sugrįžk kiek 
įmanoma greičiau.“ 

— Štai ką norėčiau pasakyti apie Cezarį, — prabilo Cicero- 
nas. — Jis neleidžia laiko veltui. Jo paskirtas teismas dar neišklausė 
parodymų, o jis jau daro man spaudimą. 

Mano šeimininkas įdėmiai žiūrėjo į ugnį. 

— Ar pasiuntinys dar čia? 

— Taip. 

— Perduok Kvintui žinią, kad grįšime temstant. O kitą — Hor- 
tenzijui. Pasakyk jam, kad dėkoju už apsilankymą. Paaiškink, kad 
viską gerai apsvarsčiau, ir man bus malonu kartu su juo ginti Gajų 
Rabirijų, — Ciceronas nežymiai linktelėjo. — Ką gi, jei Cezaris nori 
kautis, tegul. 

Priėjęs prie durų, vėl išgirdau jo balsą. 

— Beje, duok nurodymą kuriam nors iš vergų, kad surastų Hib- 
ridą ir paklaustų, ar nenorėtų kartu su manimi mano vežimu grįžti į 
Romą ir galutinai viską aptarti. Man būtinai reikia kokio nors raštiško 
dokumento, kol Cezaris su juo nesusitiko ir jo neperkalbėjo. 

Taigi tą pačią dieną man teko sėdėti kartu su dviem konsu- 

lais — priešais vieną ir šalia kito — ir, kratantis Lotynu keliu, rašyti 
jų sutarties sąlygas. Priekyje jojo apsauga — liktoriai. Hibrida išsi- 
traukė nedidelį siaurakaklį butelį vyno, iš kurio reguliariai trukte- 
lėdavo, kartkartėmis drebančia ranka ištiesdamas jį Ciceronui, bet 
šis mandagiai atsisakydavo. Man dar niekada nebuvo tekę matyti 
Hibridos taip ilgai iš taip arti. Jo kažkada daili nosis buvo raudona 
ir sulaužyta, — neva mūšyje, kaip jis pats girdavosi, nors visi žinojo, 
kad tai atsitiko per muštynes užeigoje, — violetiniai skruostai tiesiog 
degė, o iš burnos sklido toks stiprus vyno tvaikas, kad man atrodė, jog 
iš vežimo išlipsiu apgirtęs. Vargas Makedonijai, pamaniau aš, jeigu 
šis padaras taps jos valdytoju. Ciceronas pasiūlė paprasčiausiai ap- 
sikeisti provincijomis — tai leistų išvengti balsavimo Senate. „Kaip 
nori, — atsakė Hibrida. — Tu gi teisininkas.“ Mainais už Makedoniją 
Hibrida įsipareigojo oponuoti populiarų pateiktam įstatymo projektui 
ir ginti Rabirijų. Jis taip pat sutiko ketvirtadalį savo pajamų, kurias 
gaus valdydamas Makedoniją, atiduoti Ciceronui, o mano šeiminin- 
kas įsipareigojo daryti viską, kas tik nuo jo priklausys, kad Hibridos, 
kaip Makedonijos valdytojo, kadencija būtų pratęsta dvejiems ar net 
trejiems metams, ir ginti Hibridą teisme, jei šiam vėliau būtų pareikšti 
kaltinimai korupcija. Tiesa, dėl pastarosios sąlygos jis labai abejojo, 
mat galimybės Hibridai atsidurti teisiamųjų suole, turint omenyje jo 
charakterį, buvo labai didelės, vis dėlto galiausiai ryžosi, ir man neliko 
nieko kito, kaip tik viską užrašyti. 

Po derybų Hibrida vėl išsitraukė savo gertuvę, ir šįsyk Ciceronas 
sutiko iš jos gurkštelėti. Netrukus iš jo veido išraiškos supratau, kad 
vynas buvo neatmieštas ir ne jo skonio, tačiau jis suvaidino, kad jam 
patiko, ir po akimirkos abu konsulai, akivaizdžiai patenkinti atliktu 
darbu, atsilošė savo sėdynėse. 

— Visuomet maniau, — po kurio laiko vėl prašneko Hibrida, 
tramdydamas raugulį, — kad tu suklastojai balsavimą dėl provincijų. 

— Kaip aš galėjau tai padaryti? 

— O, yra aibė būdų, svarbu tik gerai sutarti su konsulu. Gali 
paslėpti savo kumštyje laimingąjį burtą ir pateikti jį vietoj to, kurį iš- 

traukei. Tai už tave gali padaryti ir pats konsulas, paskelbdamas burtų 
rezultatus. Vadinasi, tu iš tiesų taip nedarei? 

— Ne, — atsakė truputį įsižeidęs Ciceronas. — Makedonija 
man priklausė visiškai teisėtai. 

— Tiesa? — Hibrida suniurnėjo ir kilstelėjo gertuvę. — Ką gi, 
sutarta. Išgerkim už tai! 

Privažiavome slėnį, už kelio driekėsi plynos lygumos. Mūsų ke- 
leivis ėmė sau po nosimi niūniuoti. 

— Pasakyk man, Hibrida, — trumpai patylėjęs kreipėsi Cicero- 
nas, — ar prieš keletą dienų nedingo vienas iš tavo berniukų? 

— Kas toks? 

— Berniukas. Kokių dvylikos metų. 

— A, tai jis, — atsainiai, lyg berniukai jam dingtų nuolat, burb- 
telėjo Hibrida. — Tu jau girdėjai? 

— Ne tik girdėjau. Mačiau, ką jam padarė. — Ciceronas staiga 
įsmeigė į savo pakeleivį įdėmų žvilgsnį. — Ar dėl mūsų naujos drau- 
gystės nepapasakotum, kas atsitiko? 

— Nežinau, ar verta tau pasakoti, — Hibrida klastingai pasižiū- 
rėjo į Ciceroną. Nors jis ir buvo girtuoklis, tačiau ir išgėręs nepraras- 
davo nuovokos. — Kadaise apie mane esi prišnekėjęs labai nemalonių 
dalykų. Man reikia priprasti, kad tavimi galima pasitikėti. 

— Jei nori pasakyti, kad bijai, jog tai, ką mes dabar kalbame tar- 
pusavyje, išeis į viešumą, leisk tave nuraminti. Kad ir kas būtų anksčiau 
tarp mūsų, Hibrida, atsitikę, mes dabar esame susiję vienas su kitu. Aš 
negalėčiau pakenkti mūsų draugystei, kuri man tokia pat brangi kaip 
ir tau, net jeigu išgirsčiau, kad berniuką tu pats nužudei. Šiaip ar taip, 
manau, kad turėčiau tai sužinoti. 

— Labai jau gražiai tu čia viską išdėstei. — Hibrida vėl atsirūgo 
ir pažiūrėjo į mane. — O vergas? 

— Juo visiškai galima pasitikėti. 

— Tada dar išgerkim, — Hibrida vėl iškėlė gertuvę, o išvydęs 
Cicerono abejonę mostelėjo juo tiesiai šiam prieš akis. — Pirmyn. Ne- 
galiu pakęsti blaivaus žmogaus, kai kiti geria. 

Ciceronas nuslopino pasišlykštėjimą ir truktelėjo dar kartą, o 
Hibrida ėmė pasakoti, kas nutiko jo berniukui, su tokiu pasimėgavi- 
mu, tartum būtų porinęs istoriją iš eilinės medžioklės. 

— Jis buvo smirnietis. Nepaprastai muzikalus. Niekaip ne- 
prisimenu jo vardo. Dainuodavo mano svečiams vakarienės metu. 
Paskolinau jį Katilinai vienam pokyliui, surengtam iškart po Satur- 
nalijų. — Hibrida vėl siurbtelėjo vyno. — Sakyk, Katilina tavęs tikrai 
nekenčia, ar ne? 

— Manau, kad taip. 

— Aš... aš nuolaidesnis iš prigimties. O kaip Katilina? O, ne! Jis 
tikras Sergijus! Jis negali pakęsti minties, kad prasčiokas, be to, dar 
ir provincialas, nugalėjo jį konsulų rinkimuose. — Hibrida sučiaupė 
lūpas ir papurtė galvą. — Kai tu laimėjai rinkimus, prisiekiu, jis tarsi 
išprotėjo. Ir tada pokylio metu jis tiesiog siautėjo... bet per daug neiš- 
siplėsiu, pasakysiu tik tiek, kad jis mums pasiūlė iškilmingai prisiekti... 
priesaika turėjo būti šventa, todėl jai sutvirtinti buvo reikalinga auka. 
Jis pašaukė mano berniuką ir liepė dainuoti. Paskui priėjo prie jo iš 
už nugaros ir... — Hibrida pavaizdavo platų mostą kumščiu, — bum. 
Taigi. Viskas buvo atlikta staiga. Iki galo aš neištvėriau. 

— Nori pasakyti, kad berniuką nužudė Katilina? 

— Jis suskaldė jam kaukolę. 

— O, dievai! Romos senatorius! Kas dar dalyvavo? 

— Hm, žinai pats — Longinas, Cetegas, Kurionas. Ta pati šutvė. 

— Vadinasi, keturi Senato nariai... Penki, skaičiuojant kartu su 
tavimi? 

— Manęs gali neskaičiuoti. Atvirai kalbant, mane supykino. Tas 
vaikas man atsiėjo ne vieną tūkstantį. 

— O kas per priesaika, kurią jis jums visiems pasiūlė duoti ir 
kuriai sutvirtinti reikėjo tokios baisybės? 

— Tiesą sakant, nužudyti tave, — džiugiai paaiškino mūsų kelei- 
vis ir vėl kilstelėjo savo gertuvę. — Į tavo sveikatą. 

Tai taręs jis pratrūko kvatoti. Kvatojo taip, kad net užspringo. 
Vynas prasisunkė pro sulaužytą Hibridos nosį, nuvarvėjo senokai 

skusta barzda ir ištepė jo togą. Hibrida bandė ją valyti, tačiau nesėk- 
mingai, netrukus judesiai sulėtėjo, o galiausiai ranka nusviro, jis pats 
palinko į prieki ir po akimirkos kitos užmigo. 


Tai buvo pirmas kartas, kai Ciceronas išgirdo apie rengiamą prieš 
jį sąmokslą, todėl iš pradžių nežinojo, kaip jam derėtų pasielgti. Ar 
tai buvo tik įkaušusių galvijų pramoga, ar rimtas pavojus? Hibridai 
linį pasibjaurėjimą — ir likusį kelionės laiką nepratarė nė žodžio, tik 
sėdėjo giliai susimąstęs, sukryžiavęs ant krūtinės rankas. O Hibrida 
visą kelią iki Romos miegojo — taip kietai, kad, privažiavus jo namus, 
liktoriams teko jį iškelti iš vežimo ir paguldyti namo prieangyje. Jo 
vergai, atrodo, buvo įpratę sutikti šeimininką tokios būklės, o mums 
išvykstant vienas iš jų, paėmęs į rankas ąsotį, pylė vandenį konsului 
ant galvos. 

Sugrįžę namo radome mūsų laukiančius Kvintą su Atiku, ir Ci- 
ceronas jiems netrukus papasakojo viską, ką buvo išgirdęs iš Hibridos. 
Kvintas buvo įsitikinęs, kad šią istoriją reikia tučtuojau paviešinti, bet 
Cicerono neįtikino. 

— O kas toliau? — paklausė jis. 

— O toliau viskas turėtų būti pagal įstatymą. Nusikaltėlius reikia 
viešai demaskuoti, pareikšti jiems kaltinimus, nuteisti ir ištremti. 

— Ne, — paprieštaravo Ciceronas. — Mums nepavyktų. Pirma, 
kas ryšis būti toks kvailas, kad pareikštų kaltinimus? Tarkime, įvyktų 
toks stebuklas ir atsirastų narsus, nebijantis rizikuoti žmogus, kuris 
išdrįstų susiremti su Katilina — kuo jis pagrįstų kaltinimą, kokiais 
įrodymais? Hibrida nieku gyvu nesutiktų liudyti net jeigu jam būtų 
garantuotas neliečiamumas — gali būti tuo tikras. Jis tiesiog paneigs, 
kad tai kada nors įvyko, ir nutrauks sandėrį su manimi. Lavonas juk 
dingo, pamenate? Yra liudytojų, kurie gali patvirtinti faktą, kad aš pa- 
reiškiau Žmonėms, jog nebuvo jokio ritualinio nužudymo! 

— Tai mes nieko nedarysime? 

— Ne, mes stebėsime ir lauksime. Mums būtinai reikia šnipo 
Katilinos stovykloje. Jis jau nepasitikės Hibrida. 

— Mums irgi reikia imtis ypatingų atsargumo priemonių, — tarė 
Atikas. — Ar ilgai tave saugos liktoriai? 

— Iki sausio pabaigos, kai vadovavimą Senatui perims Hibrida. 
Jie vėl sugrįš pas mane kovo mėnesį. 

— Manyčiau, reikėtų paprašyti savanorių iš raitininkų luomo, 
kad jie saugotų tave viešoje vietoje, kai šalia nebus liktorių. 

— Asmens sargybiniai? Žmonės ims kalbėti, kad aš noriu pasi- 
puikuoti. Mums reikia elgtis apdairiai. 

— Bus taip, kaip tu nori, nesijaudink. Aš tuo pasirūpinsiu. 

Pagaliau buvo sutarta, ir Ciceronas ėmė svarstyti, kas gi galėtų 
tapti jo agentu, kuris įgytų Katilinos pasitikėjimą ir slapta informuotų 
apie jo sumanymus. Pirmą kartą šį klausimą jis ryžosi aptarti po poros 
dienų su jaunuoju Rufu. Išsikvietęs jį pas save į namus, pradėjo nuo 
atsiprašymo už savo šiurkštumą po vakarienės. 

— Mano brangusis Rufai, tu juk turėtumei suprasti, — aiškino 
jis, vaikštinėdamas po atrijų, apsikabinęs abiem rankomis savo svečią 
per pečius, — kad tai yra vienas iš seniams būdingų trūkumų — visada 
vertinti jaunimą pagal tai, kokie jie buvo anksčiau, o ne pagal tai, kuo 
jie tapo. Aš iki šiol laikiau tave tuo nutrūktgalviu, kuris pas mane at- 
vyko prieš trejus metus, bet pagaliau supratau, kad jau esi beveik dvi- 
dešimtmetis vyras, besiskinantis sau kelią į pasaulį, ir vertas didesnės 
pagarbos. Aš iš tiesų atsiprašau už visus įžeidimus ir viliuosi, kad nė 
vieno nepriėmei į širdį. 

— Aš pats kaltas, — atsakė Rufas. — Neketinu apsimetinėti, kad 
sutinku su tavo politinėmis pažiūromis. Tačiau mano meilė ir pagarba 
tau nė kiek nepakito, ir aš nenoriu daugiau apie tave blogai galvoti. 

— Šaunus vaikinas, — Ciceronas žnybtelėjo jam į skruostą. — 
Ar tu girdėjai, Tironai? Jis mane myli! Vadinasi, nenorėtumei manęs 
nužudyti? 

— Nužudyti tave? Žinoma, kad ne! Kodėl taip apie mane pa- 
galvojai? 

— Nužudyti mane planavo tie, kurių pažiūros tokios pat, kaip 
tavo, ir vienas iš jų — Katilina, — Ciceronas papasakojo Rufui apie 
Hibridos vergo nužudymą ir baisiąją priesaiką, kurią Katilina privertė 
duoti savo sąjungininkus. 

— Ar esi tuo tikras? — negalėjo patikėti Rufas. — Aš niekada 
nieko panašaus iš jo nesu girdėjęs. 

— Būtent. Jis iš tikrųjų papasakojo apie savo troškimą nužudyti 
mane, — Hibrida mane patikino, — ir jeigu jis vėl kada nors tai su- 
manys, tikiuosi, tu mane perspėsi... 

— Pagaliau supratau, — tarė Rufas, žiūrėdamas į Cicerono ran- 
ką, uždėtą jam ant peties. — Štai kodėl mane pasikvietei — paprašyti, 
kad tapčiau tavo šnipu. 

— Ne šnipu,o lojaliu piliečiu. Priešingu atveju mūsų respublika 
smuks taip žemai, kad konsulo nužudymas bus prilyginamas drau- 
gystei. 

— Aš nežudysiu konsulo, bet ir neišduosiu draugo — atsikirto 
Rufas, išsisukdamas iš Cicerono rankų. — Kaip tik todėl ir džiaugiuo- 
si, kad mūsų draugystę temdęs šešėlis išsisklaidė. 

— Puikus advokato atsakymas. Nė nemaniau, kad taip gerai tave 
išmokiau. 

Jam išvykus, Ciceronas susimąstęs tarė: 

— Šis jaunuolis netrukus perduos Katilinai kiekvieną mano žodį. 

Jis, ko gero, neklydo, nes nuo to karto Rufas ėmė vengti Cicerono 
ir pradėjo dažniau lankytis Katilinos kompanijoje. O ją sudarė labai 
skirtingi, sunkiai suderinamų charakterių Žmonės: energingi, kovai 
pasirengę jaunuoliai, tokie kaip Kornelijus Cetegas, senyvo amžiaus 
pasileidėliai, kaip antai Markas Leka ir Autronijus Petas, kurių karjerą 
sužlugdė asmeninės ydos, taip pat maištingai nusiteikę buvę kareiviai, 
vadovaujami tokių demagogų kaip Kajus Manlijus, prie Sulos ėjęs 
centuriono pareigas. O vienijo šiuos Žmones atsidavimas Katilinai, 
žmogui, kuris, jei nesikėsindavo tavęs nužudyti, galėdavo būti netgi 
žavus, ir troškimas savo akimis pamatyti, kaip į šipulius dūžta dabarti- 
nė Romos santvarka. Jau du kartus, Ciceronui kritikuojant Rulo įsta- 

tymo projektą atviruose posėdžiuose, jie savo patyčiomis ir švilpimu 
buvo sukėlę tokią audrą, kad aš tik apsidžiaugiau išgirdęs, jog Atikas 
ėmė rūpintis jo apsauga, o ypač artėjant Rabirijaus teismo procesui. 

Rulo įstatymo projektas, kaltinimas Rabirijui, Katilinos planas 
nužudyti — nepamirškite, kad Ciceronas su šiomis trimis problemo- 
mis susidūrė vienu metu, o ne paeiliui, juolab kad tuo pačiu metu jam 
teko dar ir vadovauti Senatui. Man atrodo, istorikai dažnai nepastebi 
šio politinės veiklos aspekto. Problemos nesirikiuoja į eilę prie vals- 
tybės veikėjo durų laukdamos, kada šis teiksis jas išspręsti vieną po 
kitos, kaip mus bando įtikinti knygos; jos juk grūdasi iškart, viena 
per kitą, ir nelaukia. Pavyzdžiui, praėjus vos kelioms valandoms po 
to, kai Ciceronas buvo nušvilptas atvirame posėdyje, svarsčiusiame 
Rulo vardu pateiktą projektą, pas jį atvyko Hortenzijus, kuriam rū- 
pėjo aptarti Rabirijaus gynimo taktiką. Pervargimas neapsiėjo be pa- 
sekmių. Kadangi Ciceronas buvo pernelyg susirūpinęs ir paskendęs 
apmąstymuose, Hortenzijus, neturėjęs didelio pasirinkimo, kaipmat 
perėmė iniciatyvą. Patogiai įsitaisęs Cicerono darbo kambaryje ir 
akivaizdžiai patenkintas savimi, svečias pareiškė, kad klausimas jau 
išspręstas. 

— Išspręstas? — pakartojo Ciceronas? — Kaip? 

Hortenzijus nusišypsojo. Jis pasakė, kad nusamdė keletą rašti- 
ninkų ir davė jiems užduotį surinkti įrodymus, o šie iškapstė intriguo- 
jantį faktą, kad netrukus po Saturnino nužudymo vienam banditėliui, 
senatoriaus K. Krotono vergui vardu Skėva, buvo suteikta laisvė. Pas- 
kui jo raštininkai ėmę dar labiau gilintis į valstybiniuose archyvuose 
saugomą medžiagą. Pasirodo, Skėvos manumisijos dokumentuose 
buvo nurodyta, kad būtent jis „sudavė mirtiną smūgį“, pribaigusį 
Saturniną, ir už šį „patriotinį aktą“ Senatas jam suteikė laisvę. Tiek 
Skėva, tiek Krotonas buvo jau senokai mirę, tačiau Katulas, pakratęs 
savo atmintį, pareiškė ganėtinai gerai prisimenąs šį įvykį, ir priesaika 
patvirtinęs rašytinį pareiškimą, kad po to, kai Saturninas buvo apmė- 
tytas akmenimis iki sąmonės netekimo, jis savo akimis regėjęs, kaip 
Skėva nusileido į Senato rūmus ir smogė savo aukai peiliu. 

— Manau, sutiksi, — tęsė Hortenzijus, tiesdamas Ciceronui 
rašytinius Katulo parodymus, — kad šis faktas leis paneigti Labieno 
kaltinimus mūsų klientui ir, jei tik nenusigręš sėkmė, greitai nutraukti 
šią nelemtą bylą. 

Svečias atsilošė, o jo veide švytėjo savimi patenkinto Žmogaus 
išraiška. 

— Tikiuosi, nesakysi, kad nepritari? — pridūrė pastebėjęs su- 
rauktus konsulo antakius. 

— Teoriškai tu, be abejo, teisus. Tačiau aš abejoju, ar bus iš to 
kokia praktinė nauda. 

— Žinoma, bus! Labienui neliko jokių šansų. Net ir Cezaris tu- 
rės tai pripažinti. Tiesą sakant, Ciceronai, — šypsodamasis ir juokais 
pagrasindamas manikiūro išpuoselėtu pirštu tęsė Hortenzijus, — aš 
beveik įsitikinęs, kad tu dabar man pavydi. 

Cicerono tai neįtikino. 

— K3 gi, pažiūrėsime, — po susitikimo, kai likome dviese, pa- 
stebėjo jis. — Tik bijau, kad Hortenzijus nenutuokia apie tai, kokios 
jėgos prieš mus susibūrė. Jis vis dar įsivaizduoja, kad Cezaris esąs tik 
eilinis ambicingas, savanaudiškų tikslų siekiantis senatorius. Jis dar 
neperprato šio Žmogaus. 

Ir iš tiesų, dar tą pačią dieną Hortenzijus pateikė savo parody- 
mus Cezario vadovaujamam teismui, o pastarasis kartu su antruoju 
teisėju, savo vyresniuoju pusbroliu, nesiteikdamas net išklausyti liudy- 
tojų, pripažino Rabirijų kaltu ir nuteisė jį nukryžiuoti. Žinia ankšto- 
mis Romos gatvelėmis pasklido lyg gaisras, ir kitą rytą Cicerono darbo 
kambaryje išvydau Hortenzijų jau visiškai kitokį. 

— Šis žmogus — tikras pabaisa! Didžiausia kiaulė, kokią man 
yra tekę sutikti! | 

— O kaip reagavo mūsų nelaimingasis klientas? 

— Atrodo, jis dar nieko nežino. Maniau, būsią geriau, jei jam 
nieko nepasakosiu. 

— Tai ką dabar darysime? 


— Mes neturime alternatyvos. Apskųsime nutarimą. - 

Hortenzijus, laikydamasis reglamento, įteikė skundą miesto pre- 
toriui Lentului Surai, o šis nutarė atiduoti jį svarstyti liaudies susirin- 
kimui, kuris kitą savaitę turėjo būti sušauktas Marso lauke. Žvelgiant 
iš kaltinimą pateikusios šalies pozicijos, tai buvo ideali vieta — ne teis- 
mas, kuriame sprendimą priima visuomenėje gerbiami prisiekusieji, o 
padrikas romėnų sambūris. Siekiant užtikrinti, kad jie visi balsuotų dėl 
Rabirijaus likimo, byla turėjo būti išnagrinėta kuo skubiau, per vieną 
žiemos dieną. Tarytum ir to būtų buvę negana, Labienas, naudodama- 
sis savo kaip tribūno galia, nustatė, kad kaltinamajam atstovaujančių 
gynėjų kalba negali tęstis ilgiau kaip pusvalandį. Išgirdęs apie šį ap- 
ribojimą, Ciceronas replikavo: „Hortenzijui vien tik atsikosėti reikia 
pusės valandos!“ Artėjant teismo posėdžiui, nesutarimų tarp jų vis 
daugėjo. Hortenzijus šią bylą vertino tik juridiniu požiūriu. Svarbiau- 
sias akcentas jo kalboje, anot paties Hortenzijaus, bus pareiškimas, kad 
tikrasis Saturnino žudikas buvo Skėva. Ciceronas su juo nesutiko ir 
teismą vertino kaip politinio susidorojimo priemonę. 

— Tai bus ne teismas, — priminė jis Hortenzijui. — Tai — mi- 
nia. Nejaugi tu iš tiesų manai, kad tokioje erzelynėje, stumdantis tūks- 
tančiui žmonių, kam nors bent per nago juodymą rūpės, jog mirtiną 
smūgį sudavė kažkoks nususęs vergas, kuris, be to, yra senų seniausiai 
miręs? 

— Tai kokios pozicijos tu pats laikytumeisi? 

— Mano galva, mes pirmiausia turėtume pripažinti, kad Satur- 
niną nužudė Rabirijus, o paskui tvirtinti, kad jo poelgis buvo juridiškai 
sankcionuotas. 

Hortenzijus iškėlė aukštyn rankas ir tarė: 

— Čia tai bent! Ciceronai, aš žinau, kad garsėji kaip suktas žmo- 
gus ir panašiai, bet šįkart elgiesi kaip paprasčiausias užsispyrėlis. 

— O man atrodo, kad tu pernelyg daug laiko praleidi Neapolio 
įlankoje, bendraudamas su savo žuvimis, ir, priešingai nei aš, nesi- 
orientuoji šio miesto realijose. 

Kadangi susitarti jiems nepavyko, buvo nutarta, kad pirmas kal- 
bės Hortenzijus, o Ciceronas — paskutinis, ir kiekvienas vadovausis 

savo argumentais. Aš džiaugiausi, kad Rabirijus buvo visiškas silpnap- 
rotis, todėl nesusigaudė, kas vyksta; priešingu atveju jį būtų apėmusi 
neviltis, ypač matant, kad Roma nekantraudama laukia jo teismo lyg 
kokio cirko. Marso lauke įkastas kryžius buvo tapęs nuolatine susitiki- 
mų vieta ir nukabinėtas plakatais, reikalaujančiais teisingumo, žemės 
ir duonos. Labienas rado Saturnino biustą, atgabenęs pastatė rostroje 
ir papuošė jį lauro lapų girlianda. Rabirijui nepalanku buvo ir tai, kad 
jis garsėjo kaip didelis šykštuolis; lupikautojas buvo netgi jo įsūnis. 
Ciceronas nė neabejojo, kad bus priimtas jo ginamajam nepalankus 
nuosprendis, ir sumanė bent jau išgelbėti jam gyvybę, todėl jis skubos 
tvarka įteikė Senatui rezoliuciją, kuria paprašė sušvelninti bausmę už 
perduellio ir vietoj nukryžiavimo skirti ištrėmimą. Hibridai parėmus, 
nepaisant aršios Cezario ir tribūnų opozicijos, rezoliucija vargais ne- 
galais buvo priimta. Metelas Celeras, palaukęs, kol sutems, pasiėmė 
būrį vergų, nuėjo į Marso lauką, nugriovė kryžių, paskui jį suskaldė ir 
sudegino. 

Tokia padėtis buvo susiklosčiusi teismo dienos rytą. Ciceronui 
peržiūrint kalbą, kurią jis ketino sakyti teisme, ir rengiantis vykti į 
Marso lauką, į jo kambarį atėjo Kvintas, nusiteikęs atkalbėti brolį nuo 
kaltinamojo gynimo. Jis padaręs viską, ką galėjęs, tvirtino Kvintas, o 
dabar tik beprasmiškai rizikuoja prarasti gerą vardą, jei Rabirijus bus 
pripažintas kaltu. Be to, konfrontuodamas su populiarais už miesto 
ribų, jis išstatys į pavojų net savo sveikatą. Pastebėjau, kad Ciceronas 
nebuvo abejingas šiems argumentams. Tačiau viena iš priežasčių, ir 
tikrai ne paskutinė, dėl kurios aš mėgau savo šeimininką, nepaisant 
kai kurių jo trūkumų, buvo tai, kad jis pasižymėjo pačia patraukliausia 
drąsos forma — baikštaus žmogaus narsa. Šiaip ar taip, didvyriu gali 
tapti bet kuris nutrūktgalvis kvailys, jei jis nevertina savo gyvybės arba 
neturi nuovokos ir nesugeba deramai įvertinti pavojaus. Tačiau kas 
kita, jei supranti, kad rizikuoji, o iš pradžių galbūt net drebi, bet vėliau, 
suėmęs save į rankas, pasitinki pavojų — tai, mano nuomone, yra pati 
tikriausia drąsa, kurią tądien atpažinau Cicerono asmenyje. 

Mums įžengus į Marso lauką, Labienas jau lūkuriavo savo vietoje 

ant paaukštinimo, šalia pasistatęs jam brangią scenos butaforiją — Sa- 
turnino biustą. Labienas buvo ambicingas karys, vienas iš Pompėjaus 
kraštiečių, kilęs iš Piceno, puikavęsis tuo, kad stengėsi visais atžvilgiais 
atrodyti panašus į didįjį karo vadą — balno pavarža, išdidžia eisena, 
net plaukais, šukuojamais tokia pat kaip Pompėjus „banga“. Išvydęs 
artėjančius Ciceroną ir jo liktorius, jis susikišo pirštus į burną ir pa- 
šaipiai sušvilpė; prie jo tuojau pat sugužėjo minia, kurią sudarė gal 
dešimt tūkstančių žmonių. Kilęs triukšmas vertė sunerimti, tačiau jis 
dar labiau suintensyvėjo pasirodžius Hortenzijui su jam į parankę įsi- 
kibusiu Rabirijumi. Senukas atrodė ne tiek išsigandęs, kiek suglumęs 
dėl iš visų pusių sklindančio triukšmo ir daugybės artyn besibraunan- 
čių ir jį pamatyti norinčių žmonių. Mane taip pat spaudė ir stumdė, 
bet aš stengiausi išsilaikyti kuo arčiau Cicerono. Pastebėjau ryškioje 
sausio saulės šviesoje spindinčius legionierių šalmus ir antkrūtinius, o 
toliau, už jų rikiuotės, ant paaukštinimo, garbingiems svečiams skirto- 
se vietose sėdinčius karo vadus, Kretos užkariautoją Kvintą Metelą ir 
Pompėjaus pirmtaką Rytuose Licinijų Lukulą. Juos išvydęs Ciceronas 
pasižiūrėjo į mane ir vyptelėjo, mat abiem aristokratams karvedžiams 
mainais už paramą rinkimuose jis buvo pažadėjęs triumfo eiseną, bet 
pažado dar nebuvo ištesėjęs. 

— Jeigu jau Lukulas iškėlė koją iš savo rūmų Neapolio įlankoje 
ir susidėjo su prasčiokais, — sušnabždėjo Ciceronas, — vadinasi, tikrai 
atsidūrėme aklavietėje. 

Jis užsiropštė kopėčiomis ant pakylos kartu su Hortenzijumi ir, 
galiausiai, Rabirijumi, kuriam laipteliai pasirodė pernelyg sudėtinga 
kliūtis, todėl abu jo advokatai tiesiog ėmė ir užkėlė senuką į viršų. 
Trijulė net žvilgėjo nuo spjūvių, kuriais ją palydėjo susirinkusi minia. 
Hotenzijus atrodė itin išsigandęs, nes akivaizdžiai nesuprato, koks 
nepopuliarus liaudyje šią sunkią žiemą buvo tapęs Senatas. Oratoriai 
užėmė savo vietas, o viduryje pasisodino Rabirijų. Nuaidėjo trimitas, ir 
anapus upės, Janikulo kalvoje, suplevėsavo raudona vėliava, reiškianti, 
kad miestui negresia joks pavojus ir susirinkimą galima pradėti. 

Kaip pirmininkaujantis magistratas, Labienas vadovavo proce- 

siniam nagrinėjimui ir ėjo kaltintojo pareigas, o tai jam teikė didžiulį 
pranašumą. Iš prigimties linkęs konfliktuoti, jis pirmas atsistojo kal- 
bėti ir netrukus jau plūdo Rabirijų, kuris gūžėsi vis labiau ir labiau. 
Labienas nė nesivargino kviesti liudytojų. Jam jų ir nereikėjo — bal- 
savimo rezultatai buvo aiškūs iš anksto. Savo kalbą šis žmogus baigė 
griežta ištarme apie Senato aroganciją ir mažos jį kontroliuojančios 
klikos godumą, taip pat apie būtinybę nubausti Rabirijų ir taip at- 
grasyti būsimus konsulus nuo savivalės, kad šie neįsivaizduotų galį 
sankcionuoti Romos piliečio nužudymą ir likti nenubausti. Jam pri- 
tardama minia net staugė. 

— Tada aš supratau, — vėliau pasipasakojo Ciceronas, — taip 
aiškiai, lyg būčiau gavęs apreiškimą, kad tikrasis Cezario organizuoto 
susidorojimo taikinys buvau 'aš, konsulas, o ne Rabirijus, todėl, kol 
mano autoritetas dar nebuvo visiškai sunaikintas ir turėjau galią to- 
kiems kaip Katilina, privalėjau perimti iniciatyvą į savo rankas. 

Antrasis kalbėjęs Hortenzijus padarė viską, ką galėjo, tačiau 
pompastiški ir įmantrūs kalbos vingiai, kuriais jis garsėjo, iš tiesų buvo 
virtę praeities reliktu. Jis buvo įkopęs į šeštą dešimtį, beveik pasitrau- 
kęs iš visuomeninės veiklos ir advokatūros, ir tai akivaizdžiai matėsi. 
Kažkas iš stovėjusių arčiau pakylos ėmė replikuoti, ir jo veide netrukus 
išvydau paniką, mat šis žmogus pagaliau ėmė suvokti, kad jis — Didy- 
sis Hortenzijus, Šokantis Meistras, Teismų Karalius — praranda savo 
auditoriją! Tačiau kuo energingiau jis mostagavo rankomis, marširavo 
po pakylą ir kraipė savo puikiąją galvą, tuo juokingesnis atrodė. Jo ar- 
gumentai niekam nerūpėjo. Kadangi ūžesys buvo siaubingas, — lauk- 
dami balsavimo tūkstančiai romėnų be perstojo vaikštinėjo aplink ir 
šnekučiavosi, — girdėjau ne visą jo kalbą. Po kurio laiko suprakaitavęs 
Hortenzijus staiga nutraukė kalbą, išsitraukęs nosinę nusišluostė veidą 
ir iškvietė savo liudytojus, pirmiausia Katulą, o paskui Izauriką. Šie 
paeiliui užlipo ant paaukštinimo ir susirinkusios minios buvo pagar- 
biai išklausyti. Tačiau užteko Hortenzijui tik išsižioti, ir žmonės vėl 
ėmė kalbėtis. Tąsyk jo nebūtų išgelbėjęs nei Demosteno liežuvis, nei 
Plauto sąmojingumas. Tuo metu Ciceronas išblyškusiu veidu, nė ne- 

krustelėdamas, lyg būtų iškaltas iš marmuro, žiūrėjo tiesiai į ūžiančią 
liaudį. 

Galų gale Hortenzijus atsisėdo, atėjo Cicerono eilė kalbėti. La- 
bienas pakvietė jį kreiptis į susirinkimą, bet erzelis buvo toks didelis, 
kad jis dar kurį laiką liko sėdėti. Užuot atsistojęs, konsulas rūpestingai 
apžiūrėjo savo togą, nušluostė keletą nematomų taškelių. Klegesys 
netilo. Ciceronas dirstelėjo į rankų pirštų nagus. Paskui sukryžiavo 
ant krūtinės rankas. Apsidairė aplink. Jis laukė. Praėjo nemažai laiko. 
Stebėtina, bet Marso lauke pamažu įsivyravo pagarbi tyla. Tik tuomet 
Ciceronas, tartum parodydamas pritarimą, linktelėjo ir neskubėdamas 
atsistojo. 

— Nors ir nesu įpratęs, — prabilo jis, — kreipdamasis į jus, 
mano bendrapiliečiai, pirmiausia pasiaiškinti, kodėl stoju ginti vieną 
ar kitą asmenį, tačiau, gindamas Gajaus Rabirijaus gyvybę, garbę ir li- 
kimą, manau, jog turiu kai ką paaiškinti. Juolab kad šiandien iš tikrųjų 
teisiamas ne Rabirijus, senas, silpnas ir vienišas Žmogus. Šis teismas, 
romėnai, yra bandymas sunaikinti svarbiausią Romoje valdžios ins- 
tituciją, užkirsti kelią koordinuotiems dorų piliečių veiksmams prieš 
įžūliųjų siautėjimą, pakirsti tą pagrindą, ant kurio respublika gali išsi- 
gelbėti kritinėse situacijose, atimti jos gerovės garantą. 

Cicerono balsas vis stiprėjo, rankos ir žvilgsnis ėmė pamažu kilti 
į dangų, o jis tęsė: 

— Maldauju aukščiausiąjį ir galingiausiąjį Jupiterį ir visus kitus 
nemirtingus dievus ir deives, kad jie man būtų maloningi, ir meldžiu, 
kad jų valia ši neseniai išaušusi diena liudytų mano ginamojo išlaisvi- 
nimą ir konstitucijos išgelbėjimą! 

Ciceronas sakydavo, kad kuo minia didesnė, tuo ji kvailesnė, o 
susirinkus itin didžiulei miniai labai pravartu šauktis dievų. Jo žodžiai 
nuščiuvusiame lauke nudundėjo lyg stipriai mušamo būgno garsas. 
Kažkur pakraščiuose stypsantys žmonės tebesikalbėjo, bet jie buvo per 
toli, kad nustelbtų kalbančiojo žodžius. 

— Labienai, tu sušaukei susirinkimą kaip didis populiaras. O vis 
dėlto kuris iš mūsų yra tikrasis liaudies draugas? Tu, kuris manai esant 

teisinga gąsdinti Romos piliečius egzekutoriumi netgi jų susirinkimo 
metu, kuris davei įsakymą Marso lauke pastatyti kryžių romėnams 
bausti? Ar aš, neleidžiantis, kad egzekutorius savo dalyvavimu išnie- 
kintų liaudies susirinkimą? Oho, kaip draugiškai liaudies atžvilgiu nu- 
siteikęs mūsų tribūnas, kaip uoliai jis gina jos teises ir laisves! 

Labienas mostelėjo ranka Cicerono pusėn, tartum šis būtų kokia 
sparva, kurią galima paprasčiausiai nubaidyti, bet jo gestas išdavė su- 
sierzinimą — jam, kaip ir kitiems peštukams, buvo lengviau ką nors 
nuskriausti, negu skriaudą patirti pačiam. 

— Tu tvirtini, — tęsė Ciceronas, — kad Gajus Rabirijus nužudė 
Lucijų Saturniną, nors Kvintas Hortenzijus savo išsamioje ginamojoje 
kalboje šį kaltinimą atrėmė kaip nepagrįstą. Bet jeigu jums rūpi mano 
nuomonė, tai žinokite, kad aš drąsiai sutikčiau su kaltinimu. Aš iš tiesų 
pripažinčiau savo kaltę. Aš prisipažinčiau kaltu! 

Per minią nusirito piktas klegesys, bet Ciceronas jį perrėkė. 

— Taip, taip, aš pripažinčiau savo kaltę! Todėl dabar noriu tik 
vieno: pareikšti, kad mano ginamasis buvo tas, kuris sunaikino vi- 
suomenės priešą Saturniną! — Jis dramatiškai mostelėjo į biustą, bet 
prieš tęsdamas toliau turėjo luktelėti, nes savo žodžiais sukėlė didžiulę 
pasipiktinimo audrą. — Taigi, Labienai, tu tvirtini, kad ten buvo tavo 
dėdė, kuris viską matė. Ką gi, tarkime, jis ten buvo. Tarkime, ne dėl 
to, kad praradęs savo turtus neturėjo kito pasirinkimo, bet dėl to, kad 
artima bičiulystė su Saturninu jam buvo svarbesnė už šalies likimą. Ar 
tai galėjo būti motyvas Gajui Rabirijui išsižadėti respublikos ir nepa- 
klusti konsulo įsakymui, ignoruoti jo valdžią? Kaip jums atrodo, Ro- 
mos piliečiai, kaip pasielgčiau aš, jei Labienas, kaip Saturninas anomis 
dienomis, pradėtų respublikos piliečių skerdynes, pabėgtų iš kalėjimo 
ir su ginkluotų šalininkų būriu užpultų Kapitolijų? Aš jums tuojau 
atsakysiu, ką padaryčiau. Padaryčiau tą patį, ką padarė tuometinis 
konsulas. Pateikčiau Senatui pareiškimą, paraginčiau jus visus apginti 
respubliką ir pats imčiausi ginklo, kad kartu su jumis atremčiau gin- 
kluotą priešą. O ką darytų Labienas? Jis mane nukryžiuotų! 

Tai buvo iš tiesų drąsus poelgis, ir aš tikiuosi, kad man bent iš 

dalies pavyko perteikti šio reginio atmosferą: ant paaukštinimo — 
oratoriai drauge su savo irzliu globotiniu, apačioje, prie paaukštini- 
mo, išsirikiavę konsulą saugantys liktoriai, slėnis knibždėte knibžda 
Romos piliečių, — draugėn susigrūdusių plebėjų, raitininkų ir sena- 
torių, — tarp jų išvydau legionierius paukščių plunksnomis puoštais 
šalmais ir karvedžius skaisčiai raudonais apsiaustais, o avių aptvarai 
jau buvo paruošti balsavimui; ausyse skambėjo triukšmas, tolumoje, 
Kapitolijaus kalvoje, spindėjo šventyklos, spaudė sausio šaltis. Aš ne- 
silioviau akimis ieškojęs Cezario ir vienu metu pasirodė, kad žmonių 
jūroje pastebėjau jo liesą veidą. Be abejo, čia sukiojosi ir Katilina su 
savo klika, tarp kurių buvo ir Rufas, kartu su kitais įžeidinėjęs savo 
buvusį globėją. 

Ciceronas savo kalbą baigė kaip įprastai, uždėjęs ranką savo gi- 
namajam ant peties ir prašydamas teismą malonės: 

— Jis neprašo, kad jūs jam garantuotumėte laimingą gyvenimą, 
jis tik nori garbingai numirti. 

Tuo bylos nagrinėjimas baigėsi, ir Labienas davė nurodymą pra- 
dėti balsavimą. 

Ciceronas pareiškė užuojautą nuliūdusiam Hortenzijui, paskui 
nušoko nuo pakylos ir priėjo prie manęs. Tąsyk, kaip ir visuomet po 
kiekvienos svarbios kalbos, jis vis dar atrodė pagautas įkvėpimo, giliai 
alsavo, akys blizgėjo, o šnervės buvo išsiplėtusios lyg žirgo po vargi- 
nančių lenktynių. Tokį spektaklį sunku pamiršti. Itin gerai pamenu 
vieną jo frazę: „Ankštos yra ribos, kuriomis prigimtis apribojo žmo- 
gaus gyvenimą, tačiau jo garbė — beribė.“ Deja, kad ir kokie puikūs 
būtų žodžiai, balsų jie negali atstoti, todėl prie mūsų prisidėjęs Kvintas 
niūriai pareiškė, kad pralaimėjimas neišvengiamas. Jis stebėjęs pirmąjį 
balsų skaičiavimą ir įsitikinęs, kad centurijos vieningai balsavusios už 
Rabirijaus nuteisimą, o tai reiškė, kad senoliui teks tuoj pat palikti 
Italiją, jo namai bus nugriauti, o turtas konfiskuotas. 

— Tragedija, — ištarė Ciceronas. 

— Padarei viską, ką galėjai, broli. Belieka pasiguosti, kad jis jau 


senas ir jau nugyveno savo gyvenimą. 

— Aš galvoju ne apie Rabirijų, kvaily, o apie savo konsulatą. 

Jam dar kalbant, išgirdome šūksmus. Netoliese kilo muštynės, 
atsigręžę minios tirštymėje labai aiškiai išvydome kumščiais į visas 
puses mojuojantį augalotąjį Katiliną. Dalis legionierių nuskubėjo 
skirti susimušusių vyrų. Pastebėjau, kaip smalsaudami iš savo vietų 
pakilo Metelas su Lukulu. Auguras Celeras, stovėjęs šalia pusbrolio 
Metelo, pridėjęs prie burnos delnus ragino karius kuo greičiau įsikišti 
į konfliktą. 

— Tik pažiūrėkite į Celerą, — tarė Ciceronas, kurio balse iš- 
girdau susižavėjimo gaidą. — Jam tiesiog niežti kumščiai. Matosi, kad 
jam patinka kautis! 

Paskui jis kiek pagalvojo ir staiga pridūrė: 

— Einu pasikalbėti su juo. 

Konsulas taip skubėjo, kad jo liktoriams teko jėga brautis pro 
minią, kad atlaisvintų jam taką. Išvydę besiartinantųų Ciceroną, abu 
karvedžiai nuvėrė jį piktais žvilgsniais. Abu ilgą laiką buvo apsistoję 
už miesto sienų, laukdami Senato balsavimo dėl jų triumfo eisenos; 
Lukulas laukė jau ne vienerius metus, bet laiko veltui neleido — Mi- 
sene, ant Neapolio įlankos kranto, statėsi ištaigingą vilą, o Romos 
šiaurėje — rūmus. Tačiau Senatas delsė pildyti jų reikalavimus, o el- 
gėsi taip todėl, kad abu karvedžiai nesutarė su Pompėjumi. Taigi pa- 
starieji buvo patekę į aklavietę. Teisė įžengti į Romą triumfo eisenoje 
suteikiama tik tiems, kas turi imperijų, bet užtenka atvykti į Romą 
deryboms, ir imperijus automatiškai prarandamas. Jų nusivylimą ne- 
sunku suprasti. 

— Pagarba imperatoriui, — tarė Ciceronas, keldamas ranką ir 
atskirai sveikindamas abu karvedžius. — Pagarba imperatoriui. 

— Mes turime svarbių klausimų ir norėtume su tavimi juos ap- 
tarti, — grėsmingu balsu prabilo Metelas. 

— Aš labai gerai Žinau, apie ką jūs norite pasikalbėti, ir galiu 
užtikrinti, kad ištesėsiu savo pažadą ir, kiek tai nuo manęs priklausys, 
pasistengsiu gauti teigiamą Senato atsakymą. Tačiau atidėkime tai 
kitai dienai. Matote, kokioje sudėtingoje situacijoje šiuo metu esu? 

Man reikalinga pagalba, tiesa, ne man asmeniškai, o tautai. Celerai, ar 
padėsi man išgelbėti respubliką? 

Celeras susižvalgė su savo pusbroliu. 

— Nežinau. Tai priklausys nuo to, ko iš manęs norėsi. 

— Tai, žinoma, pavojinga, — įspėjo Ciceronas, puikiai žinoda- 
mas, kad toks žmogus kaip Celeras, išgirdęs šią užuominą, negalės 
atsispirti. 

— Manęs dar niekas nėra pavadinęs bailiu. Pasakok. 

— Norėčiau, kad paimtumei dalį šaunių savo pusbrolio legionie- 
rių, persikeltumėte per upę, užkoptumėte į Janikulą ir nuleistumėte 
vėliavą. 

Tai išgirdęs Celeras net loštelėjo atgal, nes vėliavos nuleidimas, 
ženklas, įspėjantis apie artėjančią priešo kariuomenę, tą pačią akimir- 
ką nutrauktų susirinkimą, o Janikulą visada uoliai saugojo ginkluota 
sargyba. Abu — jis ir jo pusbrolis — atsisuko į Lukulą, kuris buvo 
vyriausias iš trijulės, ir aš pastebėjau, kaip šis elegantiškas patricijus 
svarstė visus „UŽ“ ir „prieš“. 

— Tavo gudrybė, konsule, gana pavojinga, — pareiškė šis. 

— Taip. Tačiau mūsų pralaimėjimas per šį balsavimą būtų pra- 
žūtingas Romai. Nuo šiol joks konsulas nebūtų tikras, kad turi teisę 
nuslopinti ginkluotą maištą. Nežinau, kodėl Cezaris siekia sudaryti 
toki precedentą, tačiau žinau, kad mes negalime jam to leisti. 

Galų gale prakalbo Metelas: 

— Jis teisus, Lucijau. Duokime jam Žmonių. Kvintai, — netru- 
kus jis kreipėsi į Celerą, — ar tu sutinki? 

— Žinoma. 

— Gerai, — tarė Ciceronas. — Kadangi esi pretorius, sargybiniai 
turėtų paklusti tavo įsakymams, bet dėl visa pikta kartu pasiųsiu savo 
raštininką. 

Mano nusivylimui, šeimininkas nusitraukė nuo piršto žiedą ir 
įspraudė jį man į delną. 

— Praneši vadui, kad konsulas perspėja apie Romai grasinantį 
priešą, — paaiškino jis, — todėl būtina nuleisti vėliavą. Šis žiedas bus 


80 


KONSULAS 


įrodymas, kad esi mano pasiuntinys. Kaip manai, ar galėsi atlikti šią 
užduotį? 

Aš linktelėjau. O ką man daugiau daryti? Metelas pamojo ran- 
ka, kviesdamas centurioną, kuris sėkmingai grūmėsi prieš Katiliną, ir 
netrukus aš jau pūškavau paskui trisdešimt paknopstom skubančių 
legionierių su kalavijais rankose, vadovaujamų Celero ir jų centuriono. 
Atvirai kalbant, mūsų uždavinys buvo sužlugdyti teisėtą Romos pilie- 
čių susirinkimą, ir aš dar gerai pamenu, kaip tąsyk mąsčiau: „Išmesk iš 
galvos mintis apie Rabirijų, ž2i — išdavystė.“ 

Iš Marso lauko leidomės bėgti per Sublicijaus tiltą, jungiantį pa- 
tvinusio rudo Tibro krantus, paskui kirtome Vatikano lygumą, pilną 
skurdžių palapinių ir laikinų nedidelių lūšnelių, kuriose glaudėsi bena- 
miai. Janikulo papėdėje į mus nuo plikų medžių šakų šventojoje girai- 
tėje spoksojo deivės Junonos varnos — šių juodų gniutulų buvo tokia 
daugybė, kad mums einant pro šalį ir jas išbaidžius galėjai pamanyti, 
jog į orą kranksėdama pakilo pati giria. Mes suplukę kopėme keliuku, 
vedančiu į viršūnę, o kalva atrodė kaip niekad stati. Net ir dabar, ra- 
šydamas šias eilutes, jaučiu, kaip krūtinėje dunksi širdis, o įkvėpus oro 
plaučius perveria deginantis skausmas. Šoną tąsyk nudiegdavo toks 
aštrus skausmas, lyg į jį būtų buvęs įsmeigtas ieties antgalis. 

Pačiame kalvagūbryje, aukščiausiame jo taške,stūksojo Jano gar- 
bei pastatyta šventykla, vienas dievo veidas atgręžtas į Romą, kitas — į 
užmiestį, o virš jo, ilgos karties viršūnėje, plaikstėsi stipraus vėjo 
blaškoma didžiulė raudona vėliava. Aplink du indus su įkaitusiomis 
žarijomis spietėsi maždaug dvidešimt legionierių, kuriuos apsupome, 
jiems nespėjus nė žodžio pratarti. 

— Kai kurie mane pažįstate! — sušuko Celeras. — Esu Kvintas 
Cecilijus Metelas Celeras — pretorius, auguras, neseniai sugrįžęs iš 
savo svainio, Pompėjaus Didžiojo, armijos. O šis žmogus, — jis mos- 
telėjo į mane, — atvyko čia su mūsų konsulo, Cicerono, žiedu. Jis liepė 
nuleisti vėliavą. Kas jums vadovauja? 

— Aš, — atsiliepė į priekį išėjęs centurionas. Tai buvo daug 
matęs, kokių keturiasdešimties vyras. — Man nerūpi, kieno svainis esi 

ir kokias pareigas eini — ši vėliava buvo ir bus pakelta, nebent Romai 
grėstų priešo pavojus. 

— Betgi priešas jau graso, — atkirto Celeras. — Žiūrėk! 

Jis parodė į vakarus nuo miesto, kur apačioje driekėsi laukai. 
Centurionas apsisuko pažiūrėti, ir tą pačią akimirką Celeras, atsidūręs 
jam už nugaros, viena ranka sugriebė karį už plaukų, o kita prispaudė 
prie kaklo kalaviją. 

— Jei sakau, kad artėja priešas, — sušvokštė Celeras, — vadinasi, 
jis artėja. Supratai? Gal tave domina, iš kur aš tai žinau, nors tu nieko 
nematai? — Tai taręs, jis truktelėjo centurioną už plaukų taip skau- 
džiai, kad šis net sukriokė. — Ogi todėl, kad esu prakeiktas auguras, 
aišku? O dabar nuleisk vėliavą ir skelbk pavojų. 

Daugiau niekas neprieštaravo. Vienas sargybinis atrišo virvę ir 
nuleido vėliavą, o kitas kilstelėjo savo trimitą ir išpūtė keletą veriamų 
garsų. Aš pažvelgiau kitapus upės, į Marso lauką ir į jame banguojan- 
čią kelių tūkstančių žmonių minią, deja, atstumas buvo per didelis, 
kad įžiūrėčiau, kas ten dedasi. Tačiau pamažu ėmė aiškėti, kad minia 
traukiasi, o dulkių debesis lauko pakraščiuose kelia namo skubantys 
žmonės. Ciceronas vėliau man papasakojo, kokį įspūdį padarė trimi- 
to signalas ir vėliavos nuleidimas. Labienas bandė nuraminti minią, 
tvirtindamas esą tai tik gudrybė, tačiau žmonės minioje būna tokie 
pat kvaili ir lengvai įbauginami kaip žuvų būrys arba galvijų banda. 
Tučtuojau pasklido žinia, kad bus užpultas miestas. Nepaisant Labie- 
no ir kitų tribūnų maldavimų, balsavimą teko atšaukti. Panikos apimti 
žmonės bėgdami sulaužė daugelį aptvarų. Pakyla, ant kurios sėdėjo 
Lukulas ir Metelas, buvo nugriauta ir virto skeveldromis. Kilo muš- 
tynės. Peiliu buvo mirtinai subadytas kažkoks kišenvagis. Vyriausiasis 
žynys, Metelas Pijus, patyrė širdies priepuolį ir prarado sąmonę, todėl 
buvo skubiausiai išgabentas atgal į miestą. Anot Cicerono, ramus išli- 
ko vienintelis žmogus, Gajus Rabirijus, kuris visą laiką prasėdėjo savo 
suole, tai atsilošdamas atgal, tai pasvirdamas į priekį, vienui vienas 
likęs ant paaukštinimo, aplink kurį viešpatavo chaosas, užmerktomis 
akimis niūniuodamas sau po nosimi keistą, ausį rėžiančią melodiją. 

Po Marso lauke kilusio šurmulio praėjus kelioms savaitėms atro- 
dė, kad Ciceronas laimėjo. Cezaris visiškai nutilo ir nebandė atnaujinti 
Rabirijui iškeltos bylos. Netgi priešingai — senukas sugrįžo į namus 
Romoje, į savo uždarą pasaulį, kur toliau netrukdomas metus, o gal ir 
ilgiau, gyveno, kol numirė. Tą patį galima pasakyti ir apie populiarų 
įstatymo projektą. Gudrus Cicerono ėjimas — Hibridos papirkimas 
prisidėjo prie to, kad atsirado ir daugiau persimetėlių, kaip antai vie- 
nas patricijų papirktas ir į jų stovyklą perėjęs tribūnas. Todėl plačiai 
išgarsintas Rulo vardu pateiktas įstatymo projektas, prie kurio ren- 
gėjai turėjo gerokai paplušėti, Cicerono koalicijos pastangomis buvo 
atmestas Senate, vetuotas liaudies susirinkime ir daugiau niekas apie 
jį nieko negirdėjo. 

Ypač gerai nusiteikęs atrodė Kvintas. 

— Jei tai būtų imtynės, o judu su Cezariu — imtynininkai, — 
kartą pareiškė jis, — kova būtų pasibaigusi akivaizdžia pergale. Nuga- 
lėtojas skelbiamas po dviejų kovų, ir tu jį dukart paguldei ant menčių. 

— Deja, — atsakė Ciceronas, — politika nėra tokia švari kaip 
imtynės, joje nesilaikoma griežtai nustatytų taisyklių. 

Jis buvo visiškai tikras, kad Cezaris vėl kažką rezga, kitaip jo ne- 
veiklumo negalima paaiškinti. Tačiau ką gi? O tai buvo paslaptis. 

Baigiantis sausiui, baigėsi ir pirmasis Cicerono vadovavimo Se- 
natui mėnuo. Į kurulinį krėslą atsisėdo Hibrida, o jo pirmtakas ėmėsi 
teisininko veiklos. Liktorių jis nebeturėjo, todėl į forumą keliaudavo 
lydimas dviejų augalotų vyrų iš raitininkų luomo. Atikas savo pažadą 
ištesėjo: jie visada buvo šalia, bet į akis per daug nekrito, todėl niekas 
negalėjo įtarti, kad jie Ciceronui ne vien kaip draugai. Katilina nesiė- 
mė jokių veiksmų. Jeigu jam tekdavo susitikti su Ciceronu, o tai būda- 
vo neišvengiama sausakimšuose Senato rūmuose, jis demonstratyviai 
atsukdavo nugarą. Kartą man pasirodė, kad Katilina, praeinant Cice- 
ronui, perbraukė pirštu sau per kaklą, bet greičiausiai daugiau niekas 
šio gesto nepastebėjo. Tikriausiai nė nereikia minėti, kad Cezaris buvo 

labai mielas ir nedelsdamas pasveikino Ciceroną, pagirdamas jį už ne- 
paprastą iškalbą ir puikią taktiką. Toks Cezario poelgis man buvo gera 
pamoka. Tikras politikas sugeba atsiriboti nuo užgaulių ir nesėkmių, 
kurias tenka patirti viešajame gyvenime, tartum jos būtų užklupusios 
ne jį, o ką nors kitą; šia savybe Cezaris pasižymėjo labiau nei bet kuris 
kitas žmogus, kurį man yra tekę sutikti. 

Vieną dieną išgirdome žinią, kad mirė ponti/fėx maximus, Metelas 
Pijus. Tai nebuvo netikėta. Senajam kariūnui jau buvo beveik septy- 
niasdešimt, be to, jis keletą metų sirgo. Vyriausiasis žynys po patirto 
priepuolio taip ir neatgavo sąmonės. Jo kūnas buvo pašarvotas ofi- 
cialioje rezidencijoje, senuosiuose karalių rūmuose, ir Ciceronui, kaip 
aukščiausiajam magistratui, teko paeiliui budėti garbės sargyboje prie 
velionio. Tokių prašmatnių laidotuvių niekad nebuvau regėjęs. Pa- 
guldytą ant šono, tarytum valgytų, ir aprengtą žynio drabužiais Pijų 
gėlėmis skendinčiais neštuvais nešė aštuoni žynių kolegijos nariai, tarp 
jų ir Cezaris, Silanas, Katulas ir Izaurikas. Jo plaukai buvo tvarkingai 
sušukuoti ir sutepti, sudiržusi oda įtrinta aliejais, akys plačiai atmerk- 
tos; laidojamas vyriausiasis žynys daug labiau priminė gyvą žmogų, o 
ne mirusį. Paskui laidojimo neštuvus ėjo jo įsūnis Scipionas ir velionio 
našlė Licinija Jaunesnioji, o po jų sekė vestalės ir oficialiųjų Romos 
dievybių vyriausieji žyniai. Jiems iš paskos pamažu judėjo vežimai, 
kuriuose sėdėjo iškiliausi Metelų giminės atstovai, jų priekyje — Ce- 
leras; matant visą giminę kartu, o jai iš paskos Žygiuojant aktoriams su 
Pijaus protėvių pomirtinėmis kaukėmis, niekam negalėjo kilti abejo- 
nių dėl to, kad ji ir toliau lieka galingiausiu Romoje politiniu klanu. 

Didžiulė iškilminga laidotuvių eisena nusidriekė Šventuoju 
keliu, praėjo pro Fabijaus arką (ji ta proga buvo apdengta juoda me- 
džiaga), perėjo forumu iki rostros, kur neštuvai buvo iškelti aukštyn, 
kad gedėtojai paskutinį kartą pažvelgtų į mirusįjį. Romos centras buvo 
sausakimšas. Visi Senato nariai vilkėjo juodai dažytomis togomis. 
Smalsuoliai stebėjo ceremoniją susigrūdę ant šventyklos laiptų, iš bal- 
konų, nuo stogų, pasilipę ant statulų pjedestalų, ir nesitraukė tol, kol 
nesibaigė panegirikos, kurios užsitęsė net keletą valandų. Atrodė, kad 

visi supratome, jog atsisveikindami su Pijumi — griežtu, užsispyrusiu, 
išdidžiu, narsiu ir galbūt truputį kvailu — atsisveikiname su senąja 
respublika, laukdami, kol po sunkių sąrėmių gims kažkas nauja. 

Kai Pijui į burną buvo įdėta bronzinė moneta ir jis buvo paly- 
dėtas pas protėvius, kilo savaime suprantamas klausimas: kas taps jo 
įpėdiniu? Bendru sutarimu buvo nuspręsta rinktis iš dviejų vyriausio 
amžiaus Senato narių: Katulo, atstačiusio Jupiterio šventyklą, ir Izau- 
riko, kurio garbei buvo surengtos dvi triumfo eisenos ir kuris buvo 
vyresnis netgi už Pijų. Šių pareigų troško abu ir nė vienas neketino 
nusileisti. Konkurencija buvo draugiška, bet įtempta. Ciceronas, kuris 
neteikė pirmenybės nė vienam iš kandidatų, jų dvikova iš pradžių be- 
veik nesidomėjo. Elektoratą bet kuriuo atveju sudarė keturiolika dar 
gyvų žynių kolegijos narių. Tačiau praėjus maždaug savaitei po Pijaus 
laidotuvių, kartu su kitais senatoriais laukdamas sesijos pradžios, jis 
netikėtai susidūrė su Katulu ir atsainiai pasiteiravo, gal jau buvo pri- 
imtas sprendimas dėl vyriausiojo Žynio posto. 

— Ne, — atsakė Katulas. — Ir greitai nebus. 

— Iš tikrųjų? Kodėl? 

— Buvome susirinkę vakar ir, atsižvelgę į tai, kad yra du šio posto 
vienodai verti kandidatai, nutarėme vadovautis senu metodu ir leisti 
pasirinkti patiems Žmonėms. 

— Ar tai išmintinga? 

— Esu tikras, kad taip, — atsakė Katulas, tapšnodamas savo 
kumpą nosį ir, kaip įprastai, šykščiai nusišypsodamas, — nes tikiu, kad 
tribų susirinkimas balsuos už mane. 

— O Izaurikas? 

— Ir 7is tikisi laimėti. 

— Ką gi, sėkmės jums abiem. Kad ir kuris nugalėtumėte, laimės 
Roma. — Ciceronas jau traukėsi į šalį, bet tuojau pat stabtelėjo, o jo 
veidu nuslinko vos pastebimas šešėlis. 

Vėl atsigręžęs į Katulą jis paklausė: 

— Jei galima, norėčiau dar kai ko paklausti. O kas taip išplėtė 
balsavimo teisę? 

— Cezaris. | 

Nors lotynų kalboje gausu subtilybių ir metaforų, negaliu rasti 
žodžių nei gimtąja, nei graikų kalbomis, kuriais galėčiau deramai api- 
būdinti tuometinę Cicerono išraišką. 

— O, brangiausieji dievai, — pratarė jis priblokšto žmogaus bal- 
su. — Nejaugi jis ir pats žada kandidatuoti? 

— Žinoma, kad ne. Tai būtų juokinga. Jis juk akivaizdžiai per 
jaunas. Jam trisdešimt šešeri. Jis dar nebuvo išrinktas net pretoriumi. 

— Tiesa, bet, mano galva, jums reikėtų dar kartą, ir kiek tik įma- 
noma greičiau, sušaukti savo kolegiją ir grįžti prie dabartinio atrankos 
metodo. 

— Neįmanoma. 

— Kodėl? | 

— Šį rytą įstatymo projektas, numatantis išplėsti balsavimo teisę, 
buvo pateiktas apsvarstyti liaudžiai. 

— Kas tai padarė? 

— Labienas. 

— Ech! — Ciceronas plojo ranka sau per kaktą. 

— Jūs, konsule, nerimaujate be pagrindo. Aš nė už ką nepatikė- 
siu, kad Cezaris bus toks kvailas, kad iškeltų savo kandidatūrą, o jei ir 
atsitiktų taip, jis būtų svžriuškintas. Romėnai nėra visiški mulkiai. Bus 
renkamas valstybės religijos vadovas. Pareigos iš kandidato reikalauja 
aukščiausio moralumo. Nejaugi drįstumėte įsivaizduoti Cezarį, atsa- 
kingą už vestales? Juk jam reikėtų tarp jų gyventi. Tai būtų tas pats, 
kaip vištidę patikėti lapinui! 

Katulas išdidžiai nuėjo tolyn, bet prieš tai jo akyse išvydau 
šmėkštelint abejonę, o labai greitai ėmė sklisti gandai, kad Cezaris 
iš tiesų žada kelti savo kandidatūrą. Visi nuovokesni romėnai neteko 
žado, vieni blevyzgojo, kiti garsiai juokėsi. Šiaip ar taip, bet šiame po- 
elgyje, šiame kvapą gniaužiančiame įžūlume, mano nuomone, buvo 
kažkas tokio, dėl ko negalėjo nesižavėti netgi jo priešai. 

— Šis vyrukas yra išskirtiniausias lošėjas, kokį tik yra tekę su- 
tikti, — pastebėjo Ciceronas. — Po kiekvieno patirto pralaimėjimo jis 

padvigubina savo statomą sumą ir vėl meta kauliuką. Pagaliau supra- 
tau, kodėl jis atsisakė toliau kovoti dėl Rulo įstatymo projekto ir tęsti 
Rabirijaus teismo procesą. Jis suvokė, kad vyriausiajam žyniui nelemta 
pasveikti, gerai viską apmąstė ir nusprendė, kad pontifikatas yra ge- 
riausias pasirinkimas iš visų galimų. 

Jis stebėdamasis pakraipė galvą ir susimąstė, kokių priemonių 
reikėtų imtis, kad Cezariui nepasisektų ir ši avantiūra. Ciceronui ir vėl 
būtų pavykę, jei ne du faktoriai. 

Pirmasis buvo neįtikimas Katulo ir Izauriko bukumas. Mano 
šeimininkas net keletą savaičių vaikštinėjo nuo vieno prie kito, bergž- 
džiai bandydamas išaiškinti, kad jiedu nieko nelaimės, jei ir vienas, ir 
kitas dalyvaus būsimuose rinkimuose, nes balsuojantys prieš Cezarį 
tokiu atveju pasidalys į dvi grupes. Deja, abu žyniai pasirodė esą pa- 
sipūtę ir liguistai jautrūs seniai. Jie neketino nusileisti, nenorėjo nei 
traukti burtų, nei tartis dėl kompromisinio kandidato, todėl preten- 
dentų sąraše galiausiai atsidūrė abiejų vardai. 

Kitas lemiamas faktorius buvo pinigai. Žmonės tuo metu kalbė- 
jo, kad Cezaris papirko tribas tokiais dideliais pinigais, kad monetos 
buvo gabenamos vienračiais vežimėliais. Kur jis jų gavo? Visi buvo 
įsitikinę, kad iš Kraso. Tačiau net ir Krasas būtų atsisakęs skolinti dvi- 
dešimt milijonų — Jvidešimt milijonų! — buvo kalbama, kad būtent 
tiek Cezaris išdalijęs savo atstovams, užsiėmusiems papirkinėjimu. 
Kad ir kaip ten iš tikrųjų buvo, rinkimų, kurie vyko per kovo idas, 
metu Cezaris turėjo suprasti, kad pralaimėjimas jam reikštų pragaištį. 
Žlugus karjerai, jis per visą savo gyvenimą nebūtų pajėgęs grąžinti 
tokios sumos. Cezaris būtų likęs pažemintas, užsitraukęs didelę gėdą, 
ištremtas, o galbūt ir pasirinkęs savižudybę. Todėl aš esu linkęs tikėti 
plačiai paplitusia istorija apie tai, kad rinkimų rytą, išsiruošęs iš savo 
namelio Suburoje į Marso lauką, jis atsisveikindamas pabučiavęs savo 
motiną ir pareiškęs, kad sugrįšiąs kaip vyriausiasis žynys arba negrįšiąs 
niekada. 

Balsavimas užsitęsė visą dieną, o ironija, kurios politiniame 
gyvenime apstu, lėmė, kad rinkimų rezultatus paskelbtų kaip tik Ci- 

ceronas, kuris kovo mėnesį vėl ėjo aukščiausiojo Romos magistrato 
pareigas. Ankstyvo pavasario saulė jau slėpėsi už Janikulo, o dangus 
buvo nusidažęs purpuriniais, šviesiai ir tamsiai raudonais vakaro gai- 
sais, sakytum pro permirkus; tvarstį būtų varvėjęs kraujas. Konsulas 
monotonišku balsu paskalbė rinkimų rezultatus. Dalyvavo septynio- 
lika tribų, už Izauriką balsavo keturios, už Katulą — šešios, už Cezarį 
— septynios. Vargu ar bebuvo galima suskaičiuoti tiksliau. Ciceronui, 
kurio veide buvo matyti aiškus pasidygėjimas, nulipus nuo paaukšti- 
nimo, nugalėtojas atlošė galvą ir iškėlė į dangų rankas. Atrodė, kad 
Cezaris iš džiaugsmo kone išprotėjo, o taip ir iš tikrųjų galėjo nutikti, 
juk jis suprato: kad ir kas benutiktų, jis visam gyvenimui tapo pontifex 
maximus, turinčiu teisę gyventi didžiuliame respublikai priklausan- 
čiame name prie Šventojo kelio ir tarti žodį svarbiausiais valstybei 
klausimais. Man atrodo, kad visi vėlesni Cezario laimėjimai yra šios 
stulbinančios pergalės vaisiai. O sveiku protu nesuvokiamos jo dvi- 
dešimties milijonų išlaidos buvo didžiausias istorijoje sandėris, leidęs 
jam nusipirkti pasaulį. 


V 


Nuo to karto žmonių požiūris į Cezarį labai pasikeitė. Izaurikas, tiesa, 
stojiškai susitaikė su pralaimėjimu, bet Katulas, visas savo viltis sudėjęs 
į aukščiausiąjį pontifikatą kaip į savo karjeros viršūnę, po šio smūgio 
taip iki galo ir neatsigavo. Kitą dieną jis demaskavo savo varžovą prieš 
visą Senatą. 

— Tu jau nebesislapstai, Cezari! — jis šaukė su tokiu įniršiu, kad 
net tiško seilės. — Pagaliau išrikiavai savo artileriją, kad užgrobtumei 
valstybę! | 

Cezaris į tai atsakė šypsena. Ciceronas buvo atsidūręs dvipras- 
miškoje situacijoje. Jis pritarė Katului dėl to, kad Cezario ambicijos 
tokios beatodairiškos ir gigantiškos, kad vieną dieną respublikai gali 
kilti rimtas pavojus. 

— Tačiau, — kartą susimąstęs pratarė jis, — matydamas, kaip 
rūpestingai šis žmogus prižiūri savo plaukus, kaip vienu pirštu pa- 
sitaiso sklastymą, negaliu įsivaizduoti, kad jis galėtų sumanyti tokią 
baisybę — sunaikinti Romos konstituciją. 

Turėdamas omenyje tai, kad Cezaris jau realizavo didesnę dalį 
savo planų, o palaipsniui gaus ir visa kita — pretoriaus pareigas, kon- 
sulatą, kariuomenės vado postą, — Ciceronas nusprendė, jog būtų 
galima pabandyti įtraukti jį į Senato vadovybę. Pavyzdžiui, jam atrodė 
nepriderama, kad valstybės religijos galva debatų metu šokinėja kartu 
su Žemesnio rango senatoriais, norėdamas pagauti konsulo žvilgsnį. 
Todėl jis ryžosi suteikti Cezariui žodį iškart po pretorių. Deja, šis mė- 
ginimas taikytis tuojau pat baigėsi nauju politiniu iššūkiu, atskleidusiu 
Cezario gudrumą. 

Kai tik buvo išrinktas Cezaris, praėjus ne daugiau kaip trims ar 
keturioms dienoms, per Senato sesiją, kuriai vadovavo Ciceronas, toli- 
majame salės gale kažkas šūktelėjo. Skindamasis kelią pro smalsuolius, 
susigrūdusius prie įėjimo, artėjo keista žmogysta ilgais, išsidraikiusiais 
ir pilkais nuo dulkių plaukais. Matėsi, kad savo purpuru kraštuotą togą 
įsibrovėlis buvo apsirengęs paskubomis, todėl iš po jos matėsi karinė 
uniforma. Apsiavęs jis buvo ne raudonais bateliais, o sunkiais kariškais 
batais. Jis skubiai artėjo centriniu taku, ir jeigu kas nors tuo metu kal- 
bėjo, tai tą pačią akimirką, kad ir viduryje sakinio, nutildavo, nes visų 
akys buvo įsmeigtos į nepažįstamąjį. Netoli manęs už Cicerono krėslo 
stovėję liktoriai, pasiryžę ginti konsulą, žengė į priekį, bet tuo pat metu 
iš tos pusės, kur sėdėjo pretoriai, pasigirdo Metelo Celero balsas: 

— Stokite! Argi nepažįstate? Juk tai — mano brolis! 

Netrukus jis puolė prie atvykėlio ir jį apsikabino. 

Pasigirdo nustebusių senatorių murmėjimas, bet po kurio laiko 
nuostaba virto panika, mat visi gerai žinojo, kad Celero jaunėlis bro- 
lis, Kvintas Vecilijus Metelas Nepotas tarnavo Pompėjaus legatu kare 
prieš karalių Mitridatą, todėl toks dramatiškas jo pasirodymas, be abe- 
jo, tiesiai iš mūšio lauko, galėjo reikšti, kad legionus ištiko kažkokia 
baisi nelaimė. 

— Nepotai! — šūktelėjo Ciceronas. — Ką tai reiškia? Kalbėk! 

Nepotas išsilaisvino iš brolio glėbio. Tai buvo išdidus vyras, 
puikavęsis savo dailiais bruožais ir kūno sudėjimu. (Kalbama, kad jis 
buvo linkęs miegoti verčiau su vyrais negu su moterimis, todėl nevedė 
ir neturėjo palikuonių, tačiau tai tėra tik gandai, todėl aš nenoriu jų 
kartoti.) Jis atlošė savo galingus pečius ir atsigręžė į salę. 

— Aš atvykau tiesiai iš Pompėjaus Didžiojo, stovyklos Arabijo- 
je! — pareiškė jis. — Plaukiau greičiausiais laivais, jojau eikliausiais 
žirgais, kad praneščiau jums didelę ir gerą naujieną. Dydysis despotas 
ir aršiausias romėnų tautos priešas Mitridatas Eupatoras, eidamas še- 
šiasdešimt aštuntuosius metus, mirė. Karas Rytuose laimėtas! 

Tą pačią akimirką visi iš nuostabos neteko žado, kaip būna 
visuomet, išgirdus stulbinančią žinią, tačiau paskui tylą pertraukė 

griausmingi sveikinimo šūksniai. Ketvirtį amžiaus Roma kariavo su 
Mitridatu. Vieni tvirtina, kad jis išžudęs aštuoniasdešimt tūkstančių 
Azijoje gyvenusių Romos piliečių, kiti teigia, jog šimtą penkiasdešimt 
tūkstančių. Kad ir kokie būtų tikrieji skaičiai, šis žmogus sėjo didžiau- 
sią baimę. Romėnės Mitridato vardą minėdavo norėdamos atgrasyti 
nuo blogo elgesio. Ir štai, pagaliau jis mirė! Pompėjus buvo vertas di- 
džiausios pagarbos! Nesvarbu, kad Mitridatas nusižudė, o ne buvo nu- 
žudytas romėno ginklu. (Senasis tironas išgėrė nuodų, tačiau dėl prie- 
šnuodžių, kuriuos ilgus metus vartojo atsargumo sumetimais, buvo ta- 
pęs atsparus bet kokiems nuodams, todėl jam teko kviestis vieną savo 
karį, kad šis pribaigtų savo karalių.) Tai, kad šiuos reikalus išmanantys 
stebėtojai daugiausia nuopelnų priskyrė už miesto vartų savo triumfo 
tebelaukiančiam Lucijui Lukului, laikydami jį geriausiu strategu, kuris 
iš tikrųjų parklupdęs Mitridatą, neturėjo reikšmės. Svarbiausia buvo 
tai, kad išmušė Pompėjaus valanda, ir Ciceronas jau žinojo, ką daryti. 
Triukšmui nutilus, atsistojęs konsulas pasiūlė genialiojo Pompėjaus 
garbei surengti penkių dienų visos tautos padėkos šventę. Pasiūlymas 
buvo sutiktas labai šiltai. Paskui jis pakvietė kalbėti Hibridą, kuris su- 
gebėjo neaiškiai ištarti vos kelis pagyrimo žodžius, o tada leido Celerui 
pagirti brolį už tai, kad šis sukorė tūkstantį mylių, kad praneštų tokią 
gerą žinią. Būtent tuo metu atsistojo Cezaris; Ciceronas suteikė jam 
žodį, atsižvelgdamas į jo, kaip vyriausiojo Žynio, statusą, tikėdamasis, 
kad pastarasis nori atlikti ritualinį dėkojimą dievams. 

— Nors ir labai gerbiu mūsų konsulą, vis dėlto negaliu ne- 
paklausti, nejaugi mes nesugebame tinkamai išreikšti savo dėkin- 
gumo? — meilikaujamai prabilo Cezaris. — Norėčiau pataisyti 
Cicerono pasiūlymą. Aš siūlau padėkos šventę pailginti dvigubai, iki 
dešimties parų, o Gnėjui Pompėjui suteikti galimybę visą likusį gyve- 
nimą žaidynių metu vilkėti triumfo šventės aprangą, kad romėnai net 
ir pramogaudami nepamirštų, kam jie labiausiai skolingi. 

Tąsyk, kai Ciceronas priėmė pataisą ir dėl jos paskelbė balsavimą, 
man atrodė, kad aš girdžiu, kaip jis, nekintančia šypsena maskuodamas 
savo nuotaiką, griežia dantimis. Jis suprato, kad Pompėjus įsidėmės 

faktą, jog Cezaris buvo dukart už jį dosnesnis. Pasiūlymas buvo pri- 
imtas, prieš jį pasisakius tik vienam senatoriui, Markui Katonui, kuris 
įtūžusiu balsu pareiškė, kad Senatas Pompėjui teikia tokią garbę, lyg 
šis būtų karalius, padlaižiaudamas ir šliaužiodamas prieš jį ant kelių 
taip, kad respublikos įkūrėjai, išvydę tokį reginį, pasišlykštėtų. Jis buvo 
nušvilptas, o pora netoli jo sėdėjusių senatorių jėga bandė jį pasodinti 
į vietą. Tačiau, žvelgdamas Katului ir kitiems patricijams į akis, buvau 
tikras, kad Katono žodžiai privertė juos pasijausti labai nepatogiai. 


Iš visų žymių praeities asmenybių, kurios lyg šikšnosparniai tūno 
mano atmintyje, o naktimis išskrenda iš savo urvų ir drumsčia mano 
sapnus, aktyviausiai reiškiasi Katonas. Na ir keistuolis jis buvo! Nors 
tuomet jis tebuvo neką daugiau kaip trisdešimties, jo veidas atrodė 
tartum senio. Jis buvo labai prakaulus. Plaukų niekada nešukuodavo. 
Niekuomet nesišypsodavo ir retai maudydavosi, todėl, gerai žinau, nuo 
jo sklido nemalonus kvapas. Priešgyniavimas buvo jo religija. Netgi 
būdamas nepaprastai turtingas, Katonas niekada nekeliaudavo neštu- 
vais arba vežimu, bet visur eidavo pėsčiomis, o dažnai atsisakydavo ir 
avalynės, kai kada netgi tunikos — jis pats tvirtino norįs įprasti ne- 
kreipti dėmesio į aplinkinių nuomonę jokiu klausimu, nei kasdienių, 
nei svarbiu. Iždinės tarnautojai juo tiesiog baisėjosi. Jis maždaug me- 
tus tarnavo joje kaip žemesnysis magistratas, ir tie, su kuriais jam teko 
dirbti, man dažnai pasakodavo, kaip jis verčiąs juos atsiskaityti net už 
pačias menkiausias išlaidas. Tačiau ir baigęs eiti šias pareigas, į Senato 
posėdžių salę jis visą laiką ateidavo nešinas šūsnimis iždo sąskaitų, o 
atsisėdęs įprastoje jam vietoje, tolimiausiame suole, ilgai nedelsdamas 
palinkdavo virš skaičių ir imdavo pamažu linguoti, nekreipdamas dė- 
mesio į aplinkinių juoką ir kalbas. 

Kitą dieną po žinios apie Mitridato mirtį paskelbimo Kato- 
nas atvyko pasikalbėti su Ciceronu. Išgirdęs, kad jo laukia Katonas, 
konsulas sunkiai atsiduso. Jis gerai pažinojo šį žmogų, kurį laiką yra 
buvęs netgi jo advokatu, kai šis, pasidavęs dar vienam ne šio pasaulio 

impulsui, ryžosi pareikšti ieškinį savo pusseserei Lepidai, siekdamas 
priversti ją tekėti už jo. Vis dėlto Ciceronas liepė man jį atvesti. 

— Pompėjų reikia nedelsiant atleisti iš kariuomenės vado parei- 
gų, — pareiškė Katonas tą pačią akimirką, kai tik įėjo pro duris, — ir 
tuojau pat liepti sugrįžti į tėvynę. 

— Labas rytas, Katonai. Ar nemanai, kad tai būtų truputį per 
griežta, turint omenyje jo pastarąją pergalę? 

— Kaip tik ši pergalė ir yra didžiausia bėda. Pompėjus turėtų 
būti respublikos tarnas, bet mes jį laikome savo šeimininku. Jei būsime 
tokie neatsargūs, jis sugrįš ir perims visos valstybės valdymą. Tu pri- 
valai ryt pasiūlyti Senatui jį atleisti. 

— Jokiu būdu to nedarysiu! Pompėjus yra didžiausias Romos 
karvedys nuo Scipiono laikų. Jis nusipelnė mūsų pagarbos, ir mes ją 
norime išreikšti. Tu kartoji tą pačią klaidą, kurią padarė tavo prosene- 
lis, išujęs iš posto Scipioną. 

— Ką gi, jei pats jo nesustabdysi, teks tuo užsiimti man. 

— Tau? 

— Planuoju kelti savo kandidatūrą tribūnų rinkimuose. Man 
reikia tavo paramos. 

— Nejaugi? Tu? 

— Tapęs tribūnu, vetuosiu kiekvieną įstatymo projektą, teikiamą 
kurio nors iš Pompėjaus liokajų, padedančių įgyvendinti jo užmačias. 
Stengsiuosi būti politiku, visiškai kitokiu nei tie, kurie buvo iki manęs. 

— Tikiu, kad būsi, — atsakė Ciceronas, pažvelgęs per jaunojo 
svečio petį į mane ir vos pastebimai mirktelėdamas. 

— Noriu pasiūlyti, kad visuomeniniai klausimai pirmą kartą 
istorijoje būtų sprendžiami pasitelkiant visą filosofijos griežtumą ir 
kiekviena iškylanti problema gvildenama vadovaujantis stoicizmo 
maksimomis ir principais. Tikriausiai žinai, kad mano namuose gyve- 
na pats Atenodoras Kordilionas, o jis, tikiuosi, sutinki, yra žymiausias 
stoikų mokytojas. Jis bus mano nuolatinis patarėjas. Respublika, kaip 
matau, nevaržomo kompromiso sparnais nešama į pražūtį, Ciceronai. 
Mums nederėjo suteikti Pompėjui ypatingų įgaliojimų. 

— Aš pasisakiau už juos. 

— Žinau, ir kaip tau ne gėda?! Mačiau jį Efese, prieš metus ar 
dvejus grįždamas į Romą, pasipūtusį tartum kokį Rytų valdovą. Ar 
jis gavo kieno nors įgaliojimą įkurti naujus miestus, okupuoti įvairias 
provincijas? Ar Senatas kalbėjo apie tai? Ar liaudis balsavo? 

— Jis yra kariuomenės vadas visur, kur tik yra jo kariai. Jam su- 
teikta tam tikra autonomija. Sumušęs piratus Pompėjus turėjo įsteigti 
karines bazes, kad užtikrintų mūsų prekybos saugumą. Priešingu at- 
veju plėšikai būtų sugrįžę vos tik jam pasitraukus. 

— Betgi mes braunamės į mums visai nepažįstamas žemes! Da- 
bar okupavome Siriją. Siriją! Kas mus sieja su Sirija? Paskui ateis eilė 
Egiptui. Juk tai iš mūsų pareikalaus nuolat užjūryje dislokuotų legio- 
nų. O tas, kuris vadovaus legionams, kontroliuojantiems šią imperiją, 
ar tai būtų Pompėjus, ar kas nors kitas, galiausiai ims valdyti ir visą 
Romą, o tas, kuris išdrįs pakelti prieš jį balsą, susilauks pasmerkimo 
už patriotizmo stoką. Respublikai ateis galas. Konsulai prižiūrės tik 
civilinę sritį, atstovaudami už jūrų marių įsitaisiusiam generalisimui. 

— Niekas nė neabejoja, kad tai rizikinga, Katonai. Tačiau tokia 
jau ta politika — nugalėti kiekvieną pasitaikantį iššūkį ir būti pasiren- 
gus naujam. Geriausia valstybės valdymo analogija, mano galva, yra 
navigacija — štai, dabar tu irkluoji ir plauki pirmyn, o po kurio laiko 
grumsiesi su priešpriešiniu vėju, pakeisi halsą, paskui leisies pasroviui, 
o dar vėliau, nuleidęs inkarą, lauksi palankaus momento. Tam reikia 
ilgų metų patirties ir studijų, o ne Zenono vadovėlio. 

— Ir kurgi tu dabar plauki? 

— Į labai mielą tikslą, vadinamą išlikimu. 

 — Cha! — Katono juokas buvo toks pat trikdantis kaip ir retas, 
primenantis šaižų, nieko bendra su humoru neturintį amsėjimą. — 
Yra žmonių, kurie tikisi pasiekti kur kas mielesnį krantą nei šis! Tačiau 
tam reikės kitokios jūreivystės. 

— Iokie būtų mano principai, — tęsė jis, lenkdamas paeiliui savo 
ilgus laibus pirštus. — Niekada nebūk šališkas. Niekada nenusiramink. 
Niekada neatleisk neteisybės. Niekada neskirstyk blogio, — blogis yra 

blogis, nepaisant nusižengimo laipsnio. Ir paskutinis — niekada neik į 
kompromisus dėl šių principų. „Žmogus, kuris pajėgia jų laikytis...“ 
— „...visada gražus, kad ir koks luošas būtų, visada turtingas, 
kad ir kaip skurdžiai gyventų, visada karaliauja, net jeigu jis ir vergas.“ 
Ši citata man gerai žinoma, ačiū tau, bet dabar gerai paklausyk, ką tau 
pasakysiu. Jei įsikurtumei kur nors akademijoje ir ten taikytumei savo 
filosofinius principus, jie, galimas dalykas, veiktų. Tačiau jei nori vado- 
vauti respublikai, tau vienos knygos nepakaks, teks įsigyti daugiau. 

— Taip ir yra, tai tik tuščias laiko eikvojimas. Man jau aišku, kad 
manęs niekada neparemsi. 

— Priešingai, aš kaip tik balsuosiu už tave. Jei tapsi tribūnu, 
Roma išvys spektaklį, kokio dar niekada nebuvo mačiusi. 

Katonui išėjus, Ciceronas tarė: 

— Šis žmogus yra mažų mažiausiai puskvailis, tačiau jame kažko 
esama daugiau. 

— Nejaugi jis laimės? 

— Be abejo. Romoje visada iškils žmogus, vardu Markas Porcijus 
Katonas. Be to, jis turi tvirtą nuomonę apie Pompėjų. Kaip mums jį 
suvaldžius? — Ciceronas susimąstė. — Nusiųsk žinią Nepotui, pasi- 
teirauk, ar jis jau pailsėjo po kelionės, ir pakviesk jį dalyvauti karinės 
tarybos pasitarime, kuris įvyks ryt, baigiantis Senato posėdžiui. 

Įvykdžiau nurodymą, ir greitai gavome atsakymą, kad Nepo- 
tas yra konsulo žinioje. Kitos dienos popiete, Senato nariams besi- 
rengiant skirstytis, Ciceronas paprašė, kad pasiliktų keletas vyresnių 
ekskonsulų, turinčių karybos patirties, pasiklausyti Nepoto išsamesnio 
pasakojimo apie tolesnius Pompėjaus planus. Krasui, kuris jau buvo 
pasinaudojęs konsulato teikiamomis privilegijomis ir galia, kurią įgyti 
leidžia dideli turtai, kuo toliau, tuo labiau nedavė ramybės įkyri mintis 
apie kario šlovę, kuria jis negalėjo pasigirti, todėl tądien labai norėjo 
būti įtrauktas į karo tarybos sudėtį. Jis netgi įkyriai sukiojosi aplink 
konsulo krėslą, vildamasis, kad šis jam pasiūlys likti. Deja, Ciceronas 
negalėjo pakęsti jo labiau nei bet kurio kito politiko, išskyrus Katiliną, 
ir jautė malonumą, galėdamas pažeminti savo seną varžovą. Jis igno- 

ravo Krasą taip pabrėžtinai, kad šis pagaliau neištvėrė ir susierzinęs 
išrūko iš salės, palikęs kokį tuziną žilaplaukių senatorių, susispietusių 
aplink Nepotą. O aš tuo metu stovėjau nuošaliai ir viską užrašinėjau. 

Ciceronas pasielgė labai gudriai, kad į šį slaptą pasitarimą įtrau- 
kė Gajų Kurioną, triumfavusį prieš dešimtmetį, ir Marką Lukulą, 
Lucijaus jaunesnįjį brolį, mat didžiausia mano šeimininko, kaip vals- 
tybininko, silpnoji vieta buvo kario reikalų neišmanymas. Jaunystėje 
jis nepasižymėjo gera sveikata ir negalėjo pakęsti visko, kas susiję su 
karyba — nepatogumų, bukagalviškos disciplinos, nuobodžios kariš- 
kos draugystės, — ir kaip įmanoma greičiau atsidėjo studijoms. Ir štai 
atėjo metas, kai jis labai aiškiai pajuto šią spragą, todėl į susitikimą su 
Nepotu pakvietė ir kitus, panašius į Kurioną ir Lukulą, Senato narius. 
Jie greitai išsiaiškino, kad Pompėjus turįs aštuonis gerai ginkluotus 
legionus, o jo būstinė įsikūrusi — bent jau buvo tada, kai Nepotas 
matė karvedį prieš išvykdamas, — Judėjos pietuose, už kelių šimtų 
mylių nuo Petros miesto. Cicronas paprašė dalyvaujančių pasitarime 
išsakyti nuomones. 

— Mano supratimu, šiemet liko dvi galimybės, — prabilo Ku- 
rionas, Sulos laikais kariavęs Rytuose. — Pirma, žygiuoti į šiaurę, link 
Kimerų Bosporo, užimti Pantikapajos uostą ir prijungti prie imperijos 
Kaukazą. Antra, kuriai aš asmeniškai teikčiau pirmenybę, veržtis į ry- 
tus, o ten vieną kartą ir visam laikui išspręsti Partijos klausimą. 

— Neužmiršk ir trečios galimybės, — pridūrė Izaurikas, — 
Egipto. Mums reikia paimti Egiptą jau vien todėl, kad Ptolemajas jį 
paliko mums. Manau, kad jam reikėtų žygiuoti į vakarus. 

— Arba į pietus, — pasiūlė M. Lukulas. — Ar Petra būtų blogas 
pasirinkimas? Anapus miesto, palei krantą, plyti labai derlingos žemės. 

— Šiaurė, rytai, vakarai arba pietūs, — apibendrino Cicero- 
nas. — Ar Pompėjus neišpaiks, turėdamas toki platų pasirinkimą? Gal 
žinai, Nepotai, kam jis pats teikia pirmenybę? Esu tikras, kad Senatas 
pritars Pompėjui, kad ir ką jis pasirinktų. 

— Tiesą sakant, aš spėju, kad jis linkęs atsitraukti, — atsakė Ne- 
potas. 

Ilg4 pauzę nutraukė Izaurikas. 

— Atsitraukti? — pakartojo jis stebėdamasis. — Ką reiškia 
„atsitraukti“? Jis vadovauja keturiasdešimčiai tūkstančių šilto ir šalto 
mačiusių vyrų, ir niekas negali jų sustabdyti, kad ir kuria kryptimi jie 
Žygiuotų. 

— Sakai, matę „šilto ir šalto“? Tiksliau būtų sakyti „suvargę“. Kai 
kurie iš jų kariauja ir žygiuoja jau ilgiau nei dešimt metų. 

Po šių žodžių sekė dar viena pauzė — susirinkusieji svarstė, ką 
tai reiškia. 

Paskui vėl prabilo Ciceronas: 

— Ar nori pasakyti, kad jis ketina parvesti juos visus atgal į Italiją? 

— Kodėl gi ne? Juk čia, visų pirma, yra jų namai. Juolab kad 
Pompėjus pasirašė keletą itin naudingų sutarčių su vietiniais valdo- 
vais. Juk jo paties gera reputacija verta tuzino legionų. Ar žinote, kaip 
Rytuose jį dabar vadina? 

— Prašom, pasakyk. 

— Žemės ir vandenų valdovu. 

Ciceronas nužvelgė visus dalyvaujančius konsulus. Iš jų veidų 
buvo matyti, kad jie negali patikėti. 

— Manau, kad išsakysiu visų čia esančių nuomonę, Nepotai, 
teigdamas, jog Senatas nebūtų patenkintas visišku atsitraukimu. 

— Žinoma, — pritarė Katulas, o visos žilaplaukės galvos pri- 
tariamai linktelėjo. | 

— Tokiu atveju aš pasiūlysiu štai ką, — tęsė Ciceronas. — Mes 
įduosime tau laišką Pompėjui, kuriame, be jokios abejonės, išreikšime 
savo pasididžiavimą, susižavėjimą ir dėkingumą dėl jo didžių karinių 
žygdarbių, bet kartu ir mūsų troškimą, kad jis paliktų armiją ten, kur 
ji yra dabar, pailsėti prieš naują kampaniją. Žinoma, jeigu jis nori 
atsisakyti kariuomenės vadui tenkančios naštos, — šiaip ar taip, jis iš- 
tarnavo labai ilgą laiką, — Roma suprastų jį ir šiltai priimtų grįžtantį 
savo garbingą sūnų... 

— Gali siūlyti ką tik nori, — šiurkščiai jį pertraukė Nepo- 
tas, — bet aš nesiruošiu nešti laiško. Aš lieku Romoje. Pompėjus 

atleido mane nuo karinės tarnybos, ir aš dabar žadu iškelti savo kan- 
didatūrą į tribūno postą. O dabar, jums leidus, norėčiau eiti, nes turiu 
kitų reikalų. | 

Izaurikas nusikeikė, akimis palydėdamas išeinantį jauną karininką. 

— Jeigu jo tėvas dar būtų gyvas, jis nedrįstų šitaip kalbėti. Kokią 
kartą mes užsiauginome? 

— Jei jau toks pienburnis kaip Nepotas nesiskaito su mumis, — 
pareiškė Kurionas, — tai įsivaizduokite, kaip elgtųsi jo šeimininkas, už 
kurio stovi keturiasdešimt tūkstančių legionierių. 

— „Žemės ir vandenų valdovas“, — sumurmėjo Ciceronas. — 
Manau, turime būti jam dėkingi, kad paliko mums nors orą. 

Konsulo sąmojis sukėlė juoką. 

— Man įdomu, kokie tie reikalai, kurie Nepotui svarbesni už 
pokalbį su mumis? — Jis pamojo man, kad prieičiau arčiau, ir pašnibž- 
dėjo į ausį. — Paskubėk, Tironai. Pažiūrėk, kur jis eis. 

Aš nuskubėjau taku ir pribėgęs prie durų dar suspėjau pamatyti, 
kaip Nepotas kartu su savo palydovais per forumą sparčiai žingsniuoja 
link rostros. Buvo maždaug aštunta valanda vakaro, gatvėse vaikščiojo 
dar daug žmonių, todėl be vargo pasislėpiau praeivių minioje, žinoma, 
ne todėl, kad Nepotas būtų buvęs iš tokių, kurie linkę dažnai gręžiotis 
per petį. Jis kartu su savo negausia palyda praėjo pro Kastoro šventyk- 
lą, laimė, aš suspėjau pasiekti ją laiku, nes dar truputį paėję Šventuoju 
keliu jie staiga dingo man iš akių, bet aš supratau, kad jie suėjo į ofi- 
cialią vyriausiojo žynio rezidenciją. 

Pirmo impulso pagautas norėjau kuo greičiau bėgti atgal pas Ci- 
ceroną ir jam papasakoti, ką pamačiau, bet mane sulaikė protingesnė 
mintis. Kitoje pusėje, priešais didingus rūmus, buvo visa eilė krautu- 
vių, ir aš, dėdamasis, kad man rūpi papuošalai, slapčia stebėjau duris, 
už kurių buvo įsikūręs Cezaris. Mačiau, kaip neštuvuose grįžo jo mo- 
tina, o paskui, įsitaisiusi tuose pačiuose neštuvuose, kažkur iškeliavo jo 
jauna ir daili žmona. Ateidavo ir išeidavo įvairūs žmonės, bet nė vieno 
nepažinau. Praėjus maždaug valandai, nekantraujantis krautuvininkas 
pareiškė norėsiąs uždaryti savo krautuvę ir išprašė laukan kaip tik tuo 

metu, kai gatvėje iš nedidelio vežimo pasirodė plika Kraso galva; šis 
netrukus paknopstom nuskubėjo pas Cezarį. Aš dar kurį laiką pa- 
slampinėjau netoliese, bet niekas daugiau nepasirodė, ir, nenorėdamas 
per daug rizikuoti, niekam nekrisdamas į akis, grįžau atgal pasidalyti 
naujienomis su Ciceronu. 

Apie tą laiką jis išėjo iš Senato, todėl radau jį namie, skaitantį 
gautus laiškus. 

— Ką gi, tai bent jau paaiškina paslaptį, — atsakė jis man, kai pa- 
pasakojau, ką buvau matęs. — Dabar mes žinome, iš kur Cezaris gavo 
dvidešimt milijonų postui nusipirkti. Ne visi šie pinigai buvo Kraso. 
Didelę paskolą jam tikriausiai suteikė „Žemės ir vandenų valdovas“. 

Po šių žodžių Ciceronas atsilošė krėsle ir liūdnai susimąstė, o 
vėliau paaiškino: 

— Kai pradeda susitikinėti vyriausiasis kariuomenės vadas, di- 
džiausias palūkininkas ir vyriausiasis žynys, visiems kitiems tenka būti 


labai akyliems. 


Maždaug tuo metu Cicerono, kaip konsulo, gyvenime svarbų 
vaidmenį ėmė vaidinti Terencija. Žmonės dažnai stebėdavosi, kaip 
Ciceronas galėjo ištverti su ja penkiolika metų ir gyventi toliau, nes 
ji buvo pernelyg dievobaiminga, nepasižymėjo grožiu, o tuo labiau 
— žavesiu. Tačiau Terencija pasižymėjo viena retoka savybe. Ji garsėjo 
nepriekaištinga reputacija. Ši moteris buvo pelniusi daugelio žmonių 
pagarbą, ir Ciceronas metams bėgant vis dažniau teiraudavosi jos pa- 
tarimo. Terencijos nedomino nei filosofija, nei literatūra, neišmanė ji ir 
istorijos; tiesą sakant, ji nebuvo labai išsilavinusi. Vis dėlto, neslegiama 
mokslo naštos ir nepasižymėdama prigimtiniu švelnumu, ji gebėjo 
įžvelgti dalykų esmę, — retas žmogus gali pasigirti tokia savybe, — ar 
tai būtų kokia problema, ar žmogus, ji be užuolankų sakydavo viską, 
ką galvoja. 

- Pirmiausia, nenorėdamas sukelti jai rūpesčių, Ciceronas nė Žo- 
džiu neužsiminė apie Katilinos priesaiką jį nužudyti. Tačiau Terencija 

buvo pakankamai sumani, kad pati tai sužinotų. Būdama konsulo 
žmona, ji vadovavo Gerosios Deivės kultui. Negaliu patenkinti jūsų 
smalsumo ir papasakoti, koks tai buvo kultas, nes visa tai, kas susiję su 
pačia deive ir Aventino kalvoje stūksančia, knibždėte knibždančia gy- 
vačių jos šventykla, yra paslėpta nuo vyrų akių. Žinau tik tiek, kad vie- 
na iš šios šventyklos žynių, patriotiškai nusiteikusi moteris iš kilmin- 
gos giminės, vieną dieną verkdama atėjo pas Terenciją ir perspėjo, kad 
Cicerono gyvybei gresia pavojus, todėl jam reikėtų būti atsargesniam. 
Papasakoti ką nors konkrečiau ji atsisakė. Suprantama, kad Terencija 
tuo nepasitenkino, tad pasitelkusi meilikavimą ir grasinimus, nes jos 
vyro gyvybė buvo to verta, pamažu viską išsiaiškino. Pasiekusi savo, ji 
prispyrė nelaimėlę dar kartą ateiti į svečius, tik šįkart viską papasakoti 
pačiam konsului. 

Darbavausi kartu su Ciceronu jo darbo kambaryje, kai ant slenks- 
čio, plačiai atidariusi duris, pasirodė Terencija. Ji nepasibeldė; šiaip ar 
taip, niekuomet nesibelsdavo. Būdama už Ciceroną ir turtingesnė, ir 
kilmingesnė, Terencija buvo linkusi nerodyti romėnėms įprastos pa- 
garbos savo vyrui. Tada ji be jokios įžangos pareiškė: 

— Tau reikia su kai kuo pasikalbėti. 

— Tik ne dabar, — atsakė Ciceronas, nepakeldamas galvos. — 
Pasakyk, kad išeitų. 

Tačiau Terencija nepasidavė. Ji įvardijo viešnią, kurios tapatybės 
aš neišduosiu ne dėl jos pačios (ji jau seniai mirusi), bet nenorėdamas 
kenkti geram jos palikuonių vardui. 

— Ir kodėl aš turėčiau su /a pasikalbėti? — burbtelėjo Ciceronas 
ir susierzinęs pirmąkart pažiūrėjo į žmoną. Tačiau, pastebėjęs siaubo 
apimtą jos žvilgsnį, pakeitė toną. — Kas yra, moterie? Kas nors atsi- 
tiko? 

— Tau reikia sužinoti kai ką, kas susiję su tavimi. — Tai tarusi, ji 
pasitraukė į šalį, kad neužstotų reto, gal tik blėstančio grožio matronos 
raudonomis ir išpurtusiomis nuo verksmo akimis. 

Aš jau ketinau išeiti, tačiau Terencija labai griežtai įsakė man 
likti vietoje. 


IO0OO 


KONSULAS 


— Šis tarnas yra įgudęs užrašinėtojas, — paaiškino ji viešniai, — 
ir visiškai patikimas. Jeigu jis kam nors užsimintų bent Žodžiu, tai, 
garantuoju tau, liepčiau jam gyvam nudirti odą. 

Ji pervėrė mane tokiu skvarbiu žvilgsniu, kad man nepaliko nė 
menkiausios abejonės, jog tikrai taip pasielgtų. 

Pokalbis beveik vienodai trikdė ir Ciceroną, kuris šiaip jau buvo 
pernelyg drovus, ir ponią, kurią Terencija įpareigojo prisipažinti prieš 
keletą metų buvus Kvinto Kuriono meiluže. Šis žmogus garsėjo kaip 
pasileidęs senatorius ir Katilinos draugas. Kartą jau pašalintas iš Sena- 
to dėl amoralaus elgesio ir bankroto, jis tikriausiai jautė, kad artėjančio 
surašymo metu vėl bus pašalintas, todėl gyveno skurde. 

— Kurionas buvo prasiskolinęs visą laiką nuo pat mūsų pažinties 
pradžios, — paaiškino moteris, — bet tokiame skurde, kaip dabar, jis 
dar niekados nebuvo atsidūręs. Jo nekilnojamasis turtas įkeistas jau 
tris kartus. Vieną dieną jis grasina verčiau padarysiąs galą man ir sau 
pačiam, negu kentėsiąs tokį pažeminimą kaip bankrotas, o kitą dieną 
jau giriasi, kokias puikias dovanas jis man planuojąs pirkti. Praėjusį 
vakarą aš pasijuokiau: „7u žadi man ką nors nupirkti? Betgi tai aš išlai- 
kau žave““ Aš jį provokavau. Mes susiginčijome. Galiausiai jis pareiškė: 
„Vasarai baigiantis turėsim pinigų tiek, kiek reikės.“ Paskui jis ir papa- 
sakojo apie Katilinos planus. 

— Kokius planus? 

Ji akimirką pažiūrėjo sau kažkur į sterblę, bet tuojau atsitiesė ir 
įdėmiai pažvelgė į Ciceroną. 

— Nužudyti tave, konsule, o tada užgrobti valdžią Romoje. Pa- 
naikinti visas skolas, konfiskuoti turtingųjų nuosavybę, o į visas teisėjų 
ir žynių vietas paskirti savo šalininkus. 

— Ar tiki, kad jie tikrai žada tai padaryti? 

— Taip. 

Į pokalbį įsikišo Terencija. 

— Ji praleido tai, kas svarbiausia! Norėdamas stipriau susaistyti 
su savimi, Katilina privertė juos duoti kraujo priesaiką ir nužudė vaiką! 
Jie užmušė jį lyg ėriuką. 

— Taip, — prisipažino Ciceronas, — aš Žinau. 

Pastebėjęs, kad Terencija ketina protestuoti, jis pakėlė ranką ir 
tęsė: 

— Aš atsiprašau. Nežinojau, kad visa tai — labai rimta. Man at- 
rodė, kad neverta drumsti tau ramybės dėl tokių niekų. 

Paskui šeimininkas kreipėsi į moterį: 

— Privalai įvardyti visų šio sąmokslo dalyvių vardus. 

— Ne, šito aš negaliu... 

— Kas pasakyta, tas pasakyta. Aš privalau žinoti jų vardus. 

Viešnia ėmė verkti. Ji, matyt, suprato, kad neturi kitos išeities. 

— Tai nors pažadėk, kad neliesi Kuriono... 

— Negaliu to pažadėti. Jei ką galėsiu, padėsiu. Nagi, kalbėk, 
moterie. 

Viešnia dar kurį laiką tylėjo, o kai prabilo, aš vos galėjau suprasti, 
ką ji sako. 

— Kornelijus Cetegas, — šnabždėjo ji. — Kasijus Longinas. Kvin- 
tas Anijus Chilonas. Lentulas Sura ir jo buvęs vergas Ambrenas... — 
Netrukus ji pradėjo vardyti sąmokslininkus greitakalbe, tarytum būtų 
tikėjusis skubėdama palengvinti jai tekus;į išbandymą. — Autronijus 
Petas, Markas Leka, Lucijus Bestija, Lucijus Varguntėjus... 

— Luktelėk! — Ciceronas nustebęs įdėmiai žiūrėjo į moterį. — 
Ar tu ką tik paminėjai Lentulą Surą, miesto pretorių, ir jo išlaisvintą 
vergą Ambreną? 

— „Publijus Sula ir jo brolis Servijus. — Ji staiga nutilo. 

— Ir tai viskas? 

— Tai visi tie senatoriai, kurių vardus jis minėjo. Yra dar žmonių 
ne iš Senato. 

Ciceronas atsigręžė į mane. 

— Kiek jų iš viso? 

— Dešimt, — suskaičiavau aš. — Vienuolika, jei pridėsite Ku- 
rioną. Dvylika, įskaitant Katiliną. 

— Dvylika senatorių? — Nedažnai yra tekę matyti Ciceroną tokį 
apstulbusį. Jis išpūtė žandus ir susmuko krėsle, lyg būtų gavęs stiprų 

smūgį. Po akimirkos pasigirdo gilus atodūsis. — Tačiau nei broliams 
Suloms, nei Surai negresia bankrotas, kuriuo būtų galima paaiškinti jų 
poelgį! Juk tai — tikras sąmokslas, akivaizdus ir elementarus! 

Jis buvo pernelyg susijaudinęs, kad galėtų ramiai sėdėti, todėl 
tuojau pat pašoko iš krėslo ir ėmė vaikštinėti po siaurą kambarį. 

— O, dievai! Kas gi čia vyksta? 

— Tau derėtų juos suimti, — prabilo Terencija. 

— Aš tuo nė neabejoju. Tačiau jeigu jau pasirinkau šį kelią, net. 
jeigu ir galėčiau tai padaryti, — o iš tiesų negaliu, — kur tai nuvestų? 
Mes žinome dvylika, bet kas pasakys, kiek dar stovi už jų? Aš iš tikrųjų 
manau, kad su sąmokslu yra susiję daugiau žmonių. Pradėkime nuo 
Cezario — koks jo vaidmuo? Praėjusiais metais jis rėmė konsulų rin- 
kimuose dalyvavus;į Katiliną, be to, žinome apie jo draugiškus santy- 
kius su Sura, juk būtent Sura, jei prisimenate, leido pradėti Rabirijaus 
baudžiamąjį persekiojimą. O Krasas? Ką mes žinome apie jį? Aš už jį 
tikrai nelaiduočiau! O Labienas? Juk jis Pompėjaus tribūnas — tai gal 
ir Pompėjus susidėjęs su jais? 

Pirmyn atgal, vėl pirmyn ir atgal... 

— Ciceronai, juk visi negali dalyvauti prieš tave rengiamame s3- 
moksle, — paaiškino Terencija. — Tokiu atveju jau seniausiai būtum 
negyvas. 

— Jie gali veikti ne išvien, tačiau chaosas naudingas jiems vi- 
siems. Vieni nori nužudyti, siekdami sukelti chaosą, kiti paprasčiausiai 
trokšta pasitraukti atokiau ir iš šalies stebėti, kas nutiks. Jie panašūs į 
vaikus, žaidžiančius su ugnimi, o pavojingiausias iš jų visų — Cezaris. 
Tai tikra beprotybė — beprotybė, apėmusi valstybę. 

Jis dar kurį laiką tęsė savo monologą nieko, išskyrus savo vizi- 
ją, nematančiomis akimis, tarytum pranašas bylodamas apie Romos 
griuvėsius, krauju nusidažius; Tibrą ir nukirstomis galvomis nuklotą 
forumą. 

— Aš privalau užkirsti tam kelią. Neleisti, kad tai įvyktų. Juk turi 
būti kokia nors išeitis... 

Moteris, suteikusi jam naudingos informacijos, visą tą laiką sėdė- 
jo ir nustebusi žiūrėjo į konsulą. Galų gale jis atsistojo tiesiai prieš ją, 
nusilenkė ir suėmė rankomis jos delnus. 

— Mieloji, tau tikrai nebuvo lengva ateiti pas mano žmoną ir 
viską papasakoti, bet dėkoju dievams, kad tai padarei! Juk ne aš, o pati 
Roma liks per amžius tau skolinga. 

— Tačiau ką man daryti toliau? — verkė viešnia. 

Terencija ištiesė jai nosinaitę, ji nusišluostė akis ir tęsė: 

— Po viso to, kas įvyko, aš nebegaliu grįžti pas Kurioną. 

— Ne, tu turi grįžti, — paaiškino Ciceronas. — Esi vienintelis 
mano informacijos šaltinis. 

— Jeigu Katilina sužinos, kad aš išdaviau jo planus, jis mane už- 
muš. 

— Jis niekada nesužinos. 

— O mano vyras? Mano vaikai? Ką aš jiems pasakysiu? Susidėti 
su svetimu vyru — blogai, o su išdavike? 

— Jei tik jie žinotų tavo motyvus, suprastų. Vertink tai kaip at- 
siteisimą. Labai svarbu, kad toliau elgtumeisi taip, lyg niekur nieko. 
Sužinok iš Kuriono viską, kas tik įmanoma. Išgauk tai, ką jis žino. Jei 
reikės, sugalvok kokį būdą, kaip atrišti liežuvį. Tik daugiau čia nesilan- 
kyk — per daug pavojinga. Jei ką sužinosi, perduok Terencijai. Jūs gi 
galite paprasčiausiai, nesukeldamos jokių įtarimų, susitikti ir niekam 
negirdint pasikalbėti šventyklos teritorijoje. 

Savaime suprantama, ji dvejojo ir ne per labiausiai norėjo įsi- 
traukti į išdavystę. Tačiau Ciceronas, jei tik panorėdavo, galėdavo bet 
ką įtikinti padaryti tai, ko jam reikėdavo. Galiausiai, kai jis, nors ir 
atsisakęs garantuoti Kurionui visišką neliečiamumą, pažadėjo padaryti 
viską, ką tik galėsiąs, kad jos meilužis nukentėtų kuo mažiau, moteris 
nusileido. Ji išėjo pasirengusi rinkti žinias, o Ciceronas ėmė regzti savo 
planus. 


VI 


Balandžio pirmosiomis dienomis Senatas išsiskirstė pavasario pertrau- 
kai. Liktoriai vėl sugrįžo pas Hibridą, ir Ciceronas nutarė, kad būtų 
saugiau, jei jis išgabentų savo šeimą iš Romos į pajūrį. Mes išvykome 
nepastebėti, vos tik pasirodė pirmi saulės spinduliai, nors daugelis kitų 
magistratų ruošėsi apsilankyti teatre, ir Apijaus keliu leidomės į pie- 
tus, lydimi Ciceroną saugančių raitininkų. Rodos, iš viso mūsų galėjo 
būti trisdešimt. Mano šeimininkas pusiausėda gulėjo ant pagalvėlių 
savo atvirame vežime ir pakaitomis klausėsi, ką jam skaitė Sositėjus, 
arba diktavo man laiškus. Mažasis Markas jojo ant mulo, o šalia pėdi- 
no vergas. Terencija ir Tulija keliavo atskirais neštuvais, kuriuos nešė 
vyrai, ginkluoti paslėptais peiliais. Kaskart, kai tik prasilenkdavome su 
kokia nors žmonių grupe, bijodavau, kad tai gali būti užpuolikų šutvė, 
o galiausiai, kai su saulės laida pasiekėme Pontino pelkes, jaučiau, kad 
po sunkios dienos kelionės mano nervai yra ganėtinai pakrikę. Apsi- 
stojome Trijose žavernose, deja, nuo pelkių sklindantis varlių kurkimas, 
stovinčio vandens dvokas ir įkyrus uodų zyzimas sugadino visą mano 
poilsį. 

Kitą rytą savo kelionę tęsėme barža. Ciceronas buvo įsitaisęs 
pirmagalyje lyg soste, jis sėdėjo užsimerkęs, veidą atgręžęs į šiltą pa- 
vasario saulę. Po triukšmingos kelionės judriu vieškeliu kanale vieš- 
pataujanti tyla gaivino, o vienintelis garsas buvo monotoniškas arklių 
kanopų bildėjimas. Negalėjau patikėti, kad Ciceronui nerūpi jokia 
veikla. Kitame sustojime, baržai pasiekus krantą, mūsų laukė maišas 
su skubiais oficialiais pranešimais, bet kai nunešiau juos šeimininkui, 
jis tik mostelėjo ranka, duodamas ženklą man pasitraukti. Jis taip pat 

elgėsi ir vėliau, atvykęs į savo vilą Formijoje. Šią vilą jis buvo įsigijęs 
prieš porą metų — dailus namas stovėjo ant Viduržemio jūros kranto, 
jo erdvioje terasoje Ciceronas paprastai rašydavo arba praktikuodavosi 
sakyti kalbas. Tačiau pirmą savaitę jis beveik neužsiėmė niekuo kitu, 
tik žaidė su vaikais — su jais drauge žvejojo skumbres arba šokinėjo 
per bangas mažame paplūdimyje, įrengtame palei neaukštą akmeninę 
sieną. Žinodamas, su kokiomis sunkiomis problemomis jis susidūręs, 
negalėjau nesistebėti tokiu savo šeimininko elgesiu. Be abejo, dabar 
suprantu, kad jis dirbo, tačiau tas jo darbas buvo panašus į poetų, kai 
jie nori praskaidrinti galvą ir laukia įkvėpimo. 

Antrosios savaitės pradžioje vakarienės atvyko Servijus Sulpici- 
jus, lydimas Postumijos. Jo vila stovėjo kitoje įlankos pusėje, Kajetoje. 
Ciceronui užsiminus apie jo žmonos flirtą su Cezariu, Servijus su juo 
beveik nesikalbėjo, bet staiga visiškai pasikeitė, pralinksmėjo, o Po- 
stumija atrodė neįprastai paniurusi. Šio kontrasto priežastis paaiškėjo 
prieš pat vakarienę, kai Servijus pasikvietė Ciceroną į šalį konfiden- 
cialiam pokalbiui. Jis buvo ką tik iš Romos ir norėjo pasidalyti jam 
maloniais gandais. Jis nepajėgė nuslopinti piktdžiugos: 

— Cezaris susirado naują meilužę, Serviliją, Junijaus Silano 
žmoną! 

— Vadinasi, Cezaris turi naują meilužę? O gal norėtum man 
pranešti, kad medžiai puošiasi naujais lapais? 

— Nejaugi nesupranti? Juk tai ne tik padarė galą visoms nepa- 
grįstoms kalboms apie Postumijos ir Cezario santykius, bet ir reiškia, 
kad Silanui dabar bus kur kas sunkiau įveikti mane vasarą įvyksian- 
čiuose konsulų rinkimuose. 

— Kodėl taip manai? 

— Cezaris disponuoja dideliu skaičiumi populiarų balsų. Vargu 
ar jis norės atiduoti juos savo meilužės vyrui, tiesa? Todėl dalis jų ga- 
lėtų atitekti man. Tad jei mano kandidatūrą palaikys patricijai ir su- 
lauksiu tavo pagalbos, tikiuosi laimėti be didesnio vargo. 

— K gi, tokiu atveju sveikinu. Man bus malonu po trijų mėne- 
sių paskelbti tave nugalėtoju. Beje, ar žinoma, kiek bus kandidatų? 

— Keturi tai tikrai. 

— Tu, Silanas... Kas dar? 

— Katilina. 

— Tai Katilina iš tikrųjų dalyvaus? 

— O, taip. Nėra jokios abejonės. Cezaris jau užsiminė, kad ir vėl 
jį parems. 

— Kas ketvirtasis? 

— Licinijus Murena, — atsakė Servijus, įvardydamas buvusį 
Lukulo legatą, tuo metu ėjusį; Tolimosios Galijos valdytojo parei- 
gas. — Tačiau jis per ilgai tarnavo kariuomenėje, kad mieste turėtų 
šalininkų. 

Tąsyk jie vakarieniavo po atviru dangumi. Iš savo kambario 
aiškiai girdėjau į uolas dūžtančių bangų atodūsius, o retsykiais šiltas 
sūrokas vėjas atnešdavo vakarieniaujančio kvarteto balsus ir pikan- 
tišką keptos žuvies kvapą. Ankstų rytą manęs pažadinti atėjo pats 
Ciceronas. Apstulbau išvydęs jį sėdintį ant mano siauro čiužinio 
galo, vilkintį tais pačiais drabužiais, kuriais vilkėjo ir vakarienės 
metu. Buvo tik pradėję brėkšti. Neatrodė, kad mano šeimininkas 
būtų miegojęs. 

— Renkis, Tironai. Laikas keliauti. 

Kai apsiaviau batus, jis man papasakojo, kas atsitiko. Baigiantis 
vakarienei, Postumija rado pretekstą ir pasikvietė jį pasikalbėti akis į 
akį. 

— Ji paėmė mane už rankos ir paprašė pasivaikštinėti kartu po 
terasą. Buvau bemanąs, kad Postumija prašys manęs pakeisti jos lovoje 
Cezarį, nes atrodė šiek tiek apgirtusi, o apdaras buvo atviras kone iki 
pat kelių. Vis dėlto aš klydau: atrodo, jos aistra Cezariui buvo virtusi 
didžiausia neapykanta, ir ji norėjo tik vieno — išduoti jį. Ji tvirtina, 
kad Cezaris ir Servilija yra sukurti vienas kitam: „Didesnių už juos 
kietaširdžių nėra.“ Ji sako, — aš dabar pacituosiu ją pažodžiui: „Ser- 
vilija nori būti konsulo žmona, o Cezariui patinka krušti konsulienes. 


Argi įmanoma tobulesnė sąjunga? Nekreipk dėmesio į mano vyro 

šnekas. Cezaris pasiryžęs padaryti viską, kas nuo jo priklausys, kad tik 
laimėtų Silanas.“ 

— Nejaugi tai blogai? — kvailai pasiteiravau Cicerono, mat dar 
pusiau miegojau. — Jei neklystu, visada sakydavote, kad Silanas yra 
nenuovokus, bet garbingas, todėl tinkamas aukščiausioms pareigoms 
užimti. 

— Aš ir noriu, kad jis laimėtų, tuščiagalvi! Taip pat ir patricijai, 
o dabar dar, atrodo, ir Cezaris. Todėl Silanas neįveikiamas. Tačiau dėl 
antrosios vietos užvirs tikra kova, ir ją, jeigu prarasime budrumą, lai- 
mės Katilina. 

— Betgi Servijus toks užtikrintas... 

— Ne užtikrintas, o pernelyg savimi patenkintas — o Cezariui 
būtent to ir reikia. 

Aš apsitaškiau veidą šaltu vandeniu. Pagaliau ėmiau busti. Cice- 
ronas jau ėjo prie durų. 

— Ar negalėčiau sužinoti, kur mes vyksime? — paklausiau jo. 

— Į pietus, — atsakė šeimininkas, atsigręžęs per petį, — prie 


Neapolio įlankos. Susitikti su Lukulu. 


Ciceronas paliko Terencijai raštelį su paaiškinimu, ir mes iš- 
vykome, dar prieš jai nubundant. Keliavome greitai uždaru vežimu, 
kad nebūtume atpažinti — tokia atsargumo priemonė buvo būtina, 
nes atrodė, kad bent jau pusė Senato, pavargusi nuo Romai nejpras- 
tai ilgos žiemos, skubėjo pasilepinti šiltuose Kampanijos mineralinių 
vandenų kurortuose. Norėdami greičiau pasiekti kelionės tikslą, pa- 
lydą sumažinome iki dviejų konsulą serginčių vyrų — vienas jų buvo 
bulių primenantis raitininkas galiūnas Titas Sekstas, o kitas — tokio 
pat kūno sudėjimo jo brolis Kvintas; jiedu jojo raiti — vienas priekyje, 
kitas mums iš paskos. 

Saulei pakilus aukščiau, sušilo oras, net jūra tapo žydresnė, o po 


kurio laiko pajutau, kaip vežimą palaipsniui pripildo žydinčių mimo- 

zų, saulės iškepintų augalų ir aromatingų pušų kvapas. Kartkartėmis aš 
atitraukdavau užuolaidėlę ir tyrinėdavau gamtovaizdį, pats sau prisie- 
kęs, kad jei man kada nors pavyks įgyvendinti savo svajonę ir iš tikrųjų 
galėsiu įsigyti nedidelį ūkį, tai jis bus kur nors čia, pietuose. Ciceronas 
nieko nematė. Jis pramiegojo visą kelionę ir nubudo tik vakarėjant, ve- 
žimui dardant siauru keliuku į Miseną, kur buvo Lukulo... Buvau be- 
ketinąs pavartoti žodį „namas“, bet jis vargu ar tinka pavadinti tokiems 
įspūdingiems rūmams kaip Vi//a Cornelia, kuriuos ant jūros kranto 
buvo nusipirkęs ir vėliau dar labiau padidinęs naujasis jų šeimininkas. 
Jie stovėjo ten, kur palaidotas Trojos šauklys, pačiame kyšulyje, iš ku- 
rio atsiveria bene pats nuostabiausias visoje Italijoje vaizdas, nuo Pro- 
chitės salos besidriekianti pasakiško žydrumo Neapolio įlanka iki pat 
Kaprio kalno. Švelnus brizas šlamino alėja susodintų kiparisų viršūnes, 
o mes, išlipę iš savo dulkėto vežimo, atsidūrėme tiesiog rojuje. 

Sužinojęs, kas pasirodė jo rūmų kieme, mūsų pasitikti išėjo pats 
Lukulas. Jis buvo įpusėjęs šeštą dešimtį, atrodė labai suglebęs ir ne itin 
sveikas, bepradedąs tukti, todėl, matydamas jį, avintį šilkinėmis šle- 
petėmis ir vilkintį graikiška tunika, negalėjai patikėti, kad šis Žmogus 
buvo ne šiaip įžymus, bet garsiausias amžiaus karvedys; tiesą sakant, 
jis labiau priminė nebepraktikuojantį šokių mokytoją. Tačiau vilą sau- 
gantis legionierių padalinys ir platanų paunksnėje tysantys liktoriai 
priminė, kad Lukului jo pergalingos armijos kariai mūšio lauke suteikė 
imperatoriaus titulą, o jis vis dar naudojosi imperijumi. Šeimininkas 
keliskart pasiūlė Ciceronui kartu pavakarieniauti ir likti pas jį nakvoti, 
prieš tai išsimaudžius ir atsipūtus po kelionės. Sunku pasakyti, ar dėl 
savo atšiauraus charakterio, ar dėl rafinuotumo jis neparodė nė men- 
kiausio susidomėjimo, kokių paskatų vedamas Ciceronas nekviestas 
atsidūrė prie jo namų slenksčio. 

Tarnai pakvietė konsulą kartu su asmens sargybiniais sekti pas- 
kui juos, ir aš pamaniau, kad būsiu nusiųstas į vergams skirtą patalpą. 
Tačiau netrukus paaiškėjo, kad aš klydau: kaip konsulo asmeninis 


metraštininkas buvau irgi palydėtas į svečių kambarį, gavau švarius 

drabužius, o paskui nutiko iš tiesų nepaprastas įvykis, kurį prisiminęs 
dar ir dabar išraustu, bet negaliu jo nuslėpti, jei noriu, kad mano pa- 
sakojimas būtų nuoširdus. Į kambarį įėjo jauna vergė. Sužinojęs, kad 
ji graikė, galėjau bendrauti su ja jos gimtąja kalba. Moteris ėjo trečią 
dešimtį, atrodė labai žavi, vilkėjo apdarą trumpomis rankovėmis, buvo 
grakšti, turėjo alyvų spalvos odą ir tankius ilgus juodus plaukus, kurie 
susegti, regis, tik ir laukė, kada galės švelniomis kaskadomis kristi jai 
ant pečių. Jos vardas buvo Agatė. Nuolat kikendama ir energingai 
gestikuliuodama ji įkalbėjo mane nusirengti ir įlipti į nedidelę belangę 
kabiną, kuri visa buvo išpuošta jūros padarų mozaikomis. Iš pradžių 
jaučiausi labai kvailai, bet paskui vienu metu lubos tartum ištirpo ir iš 
viršaus ant manęs ėmė lietis šiltas gaivus vanduo. Tąsyk pirmą kartą 
gavau patirti, kaip veikia garsieji Sergijaus Oratos dušai, todėl ilgai 
mėgavausi jų teikiamu malonumu, kol po kurio laiko vėl pasirodžiusi 
Agatė nuvedė į gretimą kambarį, kuriame mane nušluostė, o paskui 
dar atliko masažą — oho, kokia tai maloni procedūra! Jai šypsantis, 
mačiau baltus lyg dramblio kaulas dantis ir šelmišką rožinį liežuvėlį. 
Maždaug po valandos terasoje sutikęs Ciceroną pasidomėjau, ar jis 
išbandęs neįprastą dušą. 

— Žinoma, ne! Manęs tame duše laukė jauna pasileidėlė. Dar 
niekad nebuvau girdėjęs apie tokį ištvirkimą. 

Tai pasakęs jis įdėmiai nužvelgė mane ir su nepasitikėjimu tęsė: 

— Tik nesakyk, kad tu išbandei! 

Aš visas išraudau, o jis ėmė garsiai kvatoti. Norėdamas mane pa- 
erzinti, šį nutikimą su Lukulo dušu jis prisimindavo net ir po daugelio 
mėnesių. 

Prieš sėdant vakarieniauti mūsų šeimininkas surengė mums 
ekskursiją po savo rūmus. Pagrindinė namo dalis buvo jau šimto metų 
senumo, pastatydinta dar Kornelijos, brolių Grakchų motinos, bet 
Lukulas, įsigijęs šį namą, padidino jį maždaug tris kartus — pristatė 
priestatų, terasų ir baseinų, ir visa tai buvo iškirsta iš vientisos uolos. 


Kiekvienoje pastato dalyje atsiverdavo nuostabus vaizdas, o kambariai 

tviskėjo prabanga. Mes nusileidome į tunelį, kuriame išrikiuoti fakelai 
apšvietė blizgančias, Tesėją labirinte vaizduojančias mozaikas. Laip- 
tais nusileidome prie jūros ir įsitaisėme ant terasos, įrengtos tiesiai 
virš pliaukšinčių į krantą bangų. Čia išvydome tai, kuo Lukulas ypač 
didžiavosi — erdvius dirbtinius tvenkinius, kuriuose veisiamos visų, 
kokios tik yra žinomos, rūšių žuvys, taip pat didžiuliai, brangakme- 
niais puošti unguriai, atplaukiantys šeimininkui pašaukus. Lukului 
priklaupus, vergas ištiesė jam sidabrinį kibirėlį su pašaru, kurį šeimi- 
ninkas lengvu judesiu supylė į vandenį. Tą pačią akimirką tvenkinio 
paviršių sudrumstė glotnūs tvirti padarai. 

— Jie visi turi vardus, — paaiškino Lukulas ir parodė vieną itin 
riebų ir bjaurų ungurį su aukso žiedais pelekuose, — pavyzdžiui, šį 
vadinu Pompėjumi. 

Ciceronas mandagiai nusijuokė. 

— O kas įsikūręs štai ten? — pasiteiravo jis, galvos kryptelėjimu 
parodydamas į kitą krantą, kuriame stūksojo kita didelė vila su žuvi- 
vaisos tvenkiniais. 

— Ten Hortenzijaus nuosavybė. Jis tikisi galįs užsiauginti ge- 
resnių nei mano žuvų, bet jam tai niekada nepavyks. Labos nakties, 
Pompėjau, — meiliu balsu palinkėjo jis unguriui. — Ramiai miegok. 

Maniau, kad jau viską pamatėme, tačiau tai, kas geriausia, Lu- 
kulas laikė pabaigai. Į viršų užkopėme kitu keliu, plačiais laiptais, 
iškirstais jūros bangų skalaujamoje uoloje, ant kurios stūkso rūmai. 
Praėję pro keletą masyvių metalinių vartų, kuriuos mums atkėlė sar- 
gybiniai, galų gale atsidūrėme priešais eilę salių su lobiais, Lukulo 
parsigabentais iš karo su Mitridatu. Mūsų palydovai fakelais apšvietė 
spindinčius, brangakmeniais inkrustuotus šarvus, skydus, indus, tau- 
res, semtuves, dubenis, auksuotus krėslus ir sofas. Čia išvydome ir 
sunkius sidabro luitus, ir skrynias su milijonais smulkių sidabro mo- 
netų, ir aukštesnę nei šešios pėdos auksinę Mitridato statulą. Po kurio 
laiko mūsų nuostabos šūksniai virto tyla. Turtai, kuriuos išvydome, 


apstulbino. Paskui, grįžtant atgal į tunelį, visai arti išgirdome kažkokį 

čežėjimą, ir aš iš pradžių pamaniau, kad tai galėtų būti žiurkės, bet 
Lukulas paaiškino, jog šis garsas sklinda nuo čia pat įkalintų šešias- 
dešimties belaisvių — Mitridato draugų ir kariuomenės vadų, — juos 
jis jau penkerius metus laiko triumfo eisenai, kuriai pasibaigus jie bus 
pasmaugti. 

Ciceronas kilstelėjo ranką sau prie lūpų ir kostelėjo. 

— Tiesą sakant, imperatoriau, aš ir atvykau pasikalbėti apie tavo 
triumfą. 

— Aš taip ir įtariau, — atsakė Lukulas, ir fakelo nušviestame jo 
mėsingame veide išvydau patį trumpiausią, koks tik gali būti, šyptelė- 
jimą. — Gal pavakarieniautume? 


Savaime suprantama, valgėme jūros gėrybes — austres, didžia- 
dantes, krabus ir ungurius, pilkąsias ir raudonąsias kefales. Vakarienė 
man buvo pernelyg prabangi, nes aš įpratęs prie paprastesnio ir ne to- 
kio įvairaus maisto. Vakarieniaujant nepratariau nė žodžio ir išlaikiau 
deramą atstumą tarp savęs ir kitų svečių, savo elgesiu išreikšdamas 
supratimą, jog mano dalyvavimas prie bendro stalo man yra ypatin- 
ga malonė. Broliai Sekstai šlamštė labai godžiai, ir kartkartėmis tai 
vienas, tai kitas atsikeldavo ir išeidavo į sodą, iš kur mus pasiekdavo 
garsus žiauksėjimas, o sugrįžę tuščiu skilviu vėl rydavo viską, kas tik 
buvo patiekta. Ciceronas kaip visuomet valgė saikingai, o Lukulas be 
perstojo vis ką nors kramtė ir rijo, tačiau žvelgiant iš šalies neatrodė, 
kad būtų mėgavęsis. 

Vakarienės metu pajutau, kad slapčia stebiu šeimininką, nes jis 
mane žavėjo ir po šiai dienai tebežavi. Manau, kad jis yra liūdniausias 
iš visų mano kada nors sutiktų žmonių. Tikra jo gyvenimo rakštis 
buvo Pompėjus, pakeitęs jį vyriausiojo kariuomenės vado Rytuose 
poste, o paskui per savo sąjungininkus Senate sužlugdęs Lukulo viltis 
dėl triumfo. Daugelis būtų su tuo susitaikę, tik ne Lukulas. Jis gyveni- 
me buvo pasiekęs viską, ko tik geidė širdis, išskyrus viena, ir tai buvo 

jo didžiausias troškimas. Todėl šis karvedys kategoriškai atsisakė įkelti 
koją į Romos miestą arba atsisakyti posto ir savo talentus bei ambici- 
jas nukreipė į vis įmantresnių tvenkinių žuvims kūrimą. Galiausiai jis 
ėmė nuobodžiauti, tapo apatiškas, o sėslus šeimyninis gyvenimas ne- 
sisekė. Lukulas buvo vedęs antrą kartą. Pirmoji jo santuoka su viena iš 
Klodijaus seserų nutrūko skandalingomis aplinkybėmis — jis tvirtino, 
kad ji nusikalto kraujomaiša su savo broliu, kuris tuo metu Rytuose 
sukėlė maištą prieš Lukulą. Antrą kartą jis buvo vedęs Katono seserį, 
su ja mūsų apsilankymo metu ir gyveno, bet buvo kalbama, kad ji taip 
pat lengvabūdiška ir jam neištikima; niekada nesu jos matęs, todėl 
nesiimčiau spręsti. Tačiau teko pamatyti jų vaiką, jaunesnįjį Lukulo 
sūnų, kuriam tada buvo dveji, — jį į valgomąjį palinkėti tėvui labos 
nakties ir pabučiuoti prieš miegą atvedė auklė. Išvydęs, kaip Lukulas 
su juo elgiasi, supratau, kad tėvas savo berniuką labai myli. Tačiau, 
mažylį nuvedus miegoti, didelės mėlynos Lukulo akys vėl apsiniaukė 
ir jis vėl ėmė monotoniškai kramtyti. 

— Na, — nurijęs vieną kąsnį ir taikydamasis į kitą prakalbo šei- 
mininkas, — kaip ten tas mano triumfas? 

Lukului prie skruosto prilipęs žuvies trupinys, apie kurį jis nenu- 
tuokė, blaškė mano dėmesį. 

— Taip, — pakartojo Ciceronas, — apie tavo triumfą. Aš žadu 
pateikti prašymą Senatui iškart po pavasario pertraukos.. 

— Ar jį patvirtins? 

— Aš nemanau, kad verta balsuoti, jei negaliu laimėti. 

Čept, čept... Kurį laiką nesigirdėjo jokio kito garso. 

— Pompėjui tai nepatiks. 

— Pompėjui teks susitaikyti su tuo, kad šioje respublikoje trium- 
fuoti leidžiama ne tik jam, bet lygiai taip pat ir kitiems. 

— O tau kokia iš to nauda? 

— Garbė pasiūlyti tau neblėstančią šlovę. 

— Nesąmonė! — Lukulas pagaliau nusišluostė lūpas, ir žuvies 


trupinėlis pradingo. — Per dieną sukorei penkiasdešimt mylių vien 

tam, kad praneštum man šią naujieną? Nemanyk, kad aš imsiu ir pa- 
tikėsiu. 

— Tu, imperatoriau, esi pernelyg nuovokus, kad aš ką nors nu- 
slėpčiau! Puiku, turiu prisipažinti, kad norėjau pasikalbėti apie po- 
litiką. 

— Kalbėk. 

— Esu tikras, kad artėjame prie katastrofos. — Ciceronas stum- 
telėjo į šalį savo lėkštę ir, pasitelkęs visą savo iškalbą, be užuolankų 
ėmė kalbėti apie situaciją, į kurią buvo patekusi respublika, daugiausia 
dėmesio skirdamas tokioms temoms kaip Cezario parama Katilinai 
ir revoliucinga Katilinos programa, kuria siekiama panaikinti visas 
skolas ir konfiskuoti turtingųjų nuosavybę. 

Ciceronas nedetalizavo, kokią grėsmę ši programa kelia ištaigin- 
guose rūmuose tarp šilkų ir aukso gulinėjančiam Lukului — tai buvo 
daugiau nei akivaizdu. Šeimininko veidas vis labiau niaukėsi, o prieš 
atsakydamas, Ciceronui baigus kalbėti, jis tylėjo ir mąstė. 

— Tai tuesi tikras, kad Katilina gali laimėti rinkimus? 

— Taip. Silanas bus pirmas, o jis — antras. 

— Vadinasi, privalome užkirsti jam kelią. 

— Sutinku. 

— Ir ką tu siūlai? 

— Būtent dėl to aš ir atvykau. Norėčiau, kad tavo triumfo eisena 
įvyktų prieš pat konsulų rinkimus. 

— Kodėl? 

— Jei neklystu, planuoji įžengti į Romą kartu su keliais tūkstan- 
čiais mūšiuose dalyvavusių savo karių iš visos Italijos? 

— Savaime suprantama. 

— O jiems kilniaširdiškai atsilyginsi, dosniai pasidalydamas savo 
laimikiu? 

— Žinoma. 

— Ir jie paklausys tavo patarimo, ką reikėtų paremti konsulų 


rinkimuose? 

— Norėčiau, kad taip būtų. 

— Tokiu atveju aš žinau, už kurį kandidatą jiems reikėtų bal- 
suoti. 

— Aš taip ir maniau, — ciniškai šypsodamasis atsakė Luku- 
las. — Turi omenyje savo pagrindinį sąjungininką Servijų? 

— Oi, ne. Ne jį. Šis kvailelis neturi šansų. Ne, aš galvoju apie tavo 
seną legatą, buvusį tavo bendražygį Lucijų Mureną. 

Nors ir buvau įpratęs prie Cicerono gudrybių, kurios pasi- 
reikšdavo netikėtais vingiais ir staigiais posūkiais, niekada nebūčiau 
pagalvojęs, kad jis galėtų taip lengvai atsiriboti nuo Servijų. Keletą 
akimirkų negalėjau patikėti tuo, ką išgirdau. Nemažiau nustebęs at- 
rodė ir Lukulas. 

— Maniau, kad Servijus yra vienas artimiausių tavo draugų... 

— Gyvename Romos respublikoje, o ne uždarame draugų rate- 
lyje. Tiesa, širdis man liepia balsuoti už Servijų. Vis dėlto protas sako, 
kad jis yra per silpnas įveikti Katiliną. O Murena, turėdamas tokį už- 
nugarį kaip tu, galėtų laimėti. 

Lukulas suraukė antakius. 

— Deja, man Murena — ne pats geriausias pasirinkimas. Vienas 
iš jo artimų draugų, šiuo metu tarnaujantis Galijoje kaip jo dešinioji 
ranka, yra tas moraliai puolęs pabaisa, mano buvęs svainis, žmogus, 
kurio vardas man toks šlykštus, kad nenorėdamas suteršti savo burnos 
aš jo netgi netariu. 

— Tuomet leisk man jį ištarti. Klodijus nėra iš mano mėgstamų 
žmonių. Deja, politikoje ne visada gali pats pasirinkti draugus, lygiai 
taip pat ir priešus. Norėdamas išgelbėti respubliką, privalau atsisakyti 
savo senos ir man brangios kompanijos. Tam, kad išgelbėtum respub- 
liką, turi apsikabinti savo pikčiausio priešo šalininką. — Ciceronas 
pasilenkė per stalą ir ramiai pridūrė: — Tokia jau ta politika, impe- 
ratoriau. Jeigu ateitų toks metas, kai šiam darbui nebeturėtume jėgų, 
mums neliktų nieko kito, kaip tik pasitraukti iš visuomeninio gyveni- 


mo ir užsiimti žuvyčių veisimu. 

Išsigandau, kad jis bus nuėjęs per toli. Lukulas metė savo rank- 
šluostėlį ir prisiekė niekada nepasiduosiąs šantažui ir neišsižadėsiąs 
savo principų. Tačiau Ciceronas kaip visada gerai pažinojo žmogų. 
Jis leido Lukului išsikalbėti, o kai šis baigė, į jo tiradą neatsakė, pa- 
prasčiausiai žiūrėjo kitapus įlankos ir siurbčiojo vyną. Atrodė, kad 
tyla užsitęsė per ilgai. Mėnulio apšviestame vandens paviršiuje tvis- 
kėjo sidabro takas. Galų gale Lukulas neištvėrė ir tramdydamas pyktį 
pareiškė manąs, kad Murena galėtų tapti ganėtinai padoriu konsulu, 
jei tik klausytų protingų patarimų, o Ciceronas į tai atsakydamas pa- 
žadėjo iškart, kai tik Senato nariai sugrįš po atostogų į darbą, pateikti 
prašymą dėl triumfo eisenos. 

Nė vienas iš grandiozinių planų puoselėtojų nerodė didelio noro 
ilgiau tęsti pokalbį, todėl visi palyginti anksti sugrižome į savo kam- 
barius. Neilgai trukus išgirdau tylų barbenimą į duris. Atidariau, už 
durų stovėjo Agatė. Netarusi nė žodžio ji įėjo į vidų. Pamaniau, kad ją 
siuntęs Lukulo prievaizdas, todėl paaiškinau, kad man nieko nereikia, 
bet netrukus, įlipusi į mano lovą, moteris prisipažino, jog atėjusi savo 
valia, ir man neliko nieko kito, kaip tik prie jos prisidėti. Tarp glamo- 
nių mudu šnekučiavomės, ir ji šiek tiek papasakojo apie save — apie 
tai, kaip jos tėvai — mūsų pažinties metu jie jau buvę mirę — kartu su 
kitais Lukulo karo belaisviais buvo prievarta išvesti kaip vergai iš Rytų, 
apie tai, kad ji tik miglotai prisimena Graikijos kaimą, kuriame jie ka- 
daise gyveno. Iš pradžių ji tarnavusi virtuvėje, o paskui buvo paskirta 
aptarnauti imperatoriaus svečius. Atėjus metui, netekusi žavesio, ji vėl 
grįšianti į virtuvę, žinoma, jei lydės sėkmė; priešingu atveju teks eiti 
į laukus, o ten laukia ankstyva mirtis. Agatei pasakojant, neišgirdau 
jokio savęs gailesčio, lyg ji būtų kalbėjusi apie arklio ar šuns gyveni- 
mą. Katonas save laikė stoiku, pamaniau aš, bet ši jauna moteris, kuri 
šypsojosi mirčiai į akis ir oriai pakėlė neviltį, tokia buvo iš tikrųjų. Iš- 
girdusi mano žodžius, ji nusikvatojo. 

— Eikš, Tironai, — pakvietė ji, tiesdama rankas ir modama, — 


daugiau jokių gražbyliavimų. Štai mano filosofija: mėgaukis šia trum- 

pa ekstaze, kurią dievai mums leidžia, nes tik tomis akimirkomis vyrai 
ir moterys nebūna vieniši. 

Kai saulei tekant nubudau, jos šalia jau nebuvo. 

Nustebinau tave, mielas skaitytojau? Prisimenu, kad ir aš pats 
buvau nustebęs. Po ilgų skaistybės metų buvau liovęsis netgi svajoti 
apie tokius dalykus ir palikau juos poetams: „Kas per gyvenimas, kas 
per džiaugsmai, jei nėr šalia auksinės Afroditės?“ Nuo seno žinojau 
šiuos žodžius, bet niekada nesitikėjau, kad suprasiu jų reikšmę. 


Vyliausi, kad liksime čia dar bent vienai nakčiai, bet kitą rytą Ci- 
ceronas pranešė, kad mes išvykstame. Slaptumas jo planuose vaidino 
esminį vaidmenį, todėl apsistoti Misene ilgesniam laikui jis nenorėjo, 
nes bijojo, kad jo vizitas neišeitų aikštėn. Todėl po trumpo baigiamojo 
pasitarimo su Lukulu sėdome į savo dengtą vežimą ir iškeliavome 
atgal. Leidžiantis link pajūriu vingiuojančio kelio, aš vis dirsčiojau 
atgal. Mačiau daugybę vergų, dirbančių parke ir vaikštinėjančių pa- 
lei didžiąją vilą, kuri pasitiko dar vieną puikią pavasario dieną. Atgal 
gręžiojosi ir Ciceronas. 

— Jie puikuojasi savo turtais, — sumurmėjo jis, — ir stebisi, ko- 
dėl jų taip nekenčia. Jei jau Lukulas, taip ir nenugalėjęs Mitridato, su- 
sikrovė tokius pasakiškus turtus, tai ar gali įsivaizduoti, koks turtingas 
dabar turėtų būtų Pompėjus? 

Aš negalėjau, o ir nenorėjau įsivaizduoti. Mane tai pykdė. Nie- 
kada anksčiau nebuvau taip aiškiai patyręs, koks beprasmiškas yra sa- 
vitikslis turtų kaupimas, kaip tą šiltą vaiskų rytą, tolstant nuo Lukulo 
rūmų. 

Sudaręs strateginį planą Ciceronas nekantravo imtis jo įgyven- 
dinimo, todėl mums reikėjo greičiau grįžti atgal į Romą. Jam atosto- 
gos buvo pasibaigusios. Vakaro sutemoms gaubiant žemę, pasiekėme 
pakrantėje, Formijoje, stūksančią vilą, kurioje pernakvoję, pasirodžius 


pirmiesiems saulės spinduliams, vėl išsirengėme į kelionę. Gal Teren- 

cijai nepatiko, kad Ciceronas nekreipia dėmesio į ją ir vaikus, tačiau ji 
to neparodė. Ji suprato, kad vyras be jų gali keliauti kur kas greičiau. 
Grįžome į Romą dar prieš balandžio idas, ir Ciceronas tuojau pat ėmė 
kurti planus, kaip slapta susisiekti su Murena. Valdytojas tebebuvo 
savo provincijoje, Tolimojoje Galijoje, tačiau sužinojome, kad jis par- 
siuntė į Romą savo pagalbininką Klodijų, pavedęs šiam suplanuoti 
jo rinkimų kampaniją. Ciceronas dvejojo, nuo ko jam pradėti, mat 
nepasitikėjo Klodijumi, be to, atvirai apsilankydamas pas jį namuose, 
galėjo atskleisti savo planus Cezariui ir Katilinai. Galiausiai jis nutarė 
susirasti Klodijų per jo svainį, augurą Metelą Celerą, o tai mums davė 
įsimintiną susitikimą. 

Celeras gyveno Palatino kalvoje, Pergalės šlaite, netoli Katulo, 
gatvėje, kurioje stūksojo daug prabangių, virš forumo iškilusių rezi- 
dencijų. Ciceronas manė, kad jo apsilankymas pas pretorių niekam 
nesukels nė menkiausio įtarimo. Tačiau įžengę į rūmus sužinojome, 
kad šeimininkas išvykęs į vienos dienos medžioklę. Namie buvo tik jo 
žmona, kuri atėjo pasisveikinti su mumis, lydima kelių tarnaičių. Kiek 
man yra žinoma, Ciceronas tąsyk pirmą kartą susitiko su Klodija, kuri 
jam paliko stiprų gražios ir protingos moters įspūdį. Ji buvo apie tris- 
dešimties metų amžiaus ir garsėjo savo didelėmis rudomis akimis ir il- 
gomis blakstienomis, — mano šeimininkas ją dėl to vadino „moterimi 
jaučio akimis“, — šiais savo privalumais ji sėkmingai naudodavosi, tai 
koketiškai skersakiuodama į vyrus, tai įbesdama į juos atvirai vilioja- 
mą žvilgsnį. Labai išraiškingos buvo Klodijos lūpos, o glamonėjantis 
balsas — vertas visų paskalų. Kaip ir jos brolis, ji puikavosi madingu 
„miestietišku“ akcentu. Tačiau vargas tam vyrui, kuris su ja bandydavo 
būti pernelyg familiarus — ji akimirksniu virsdavo tikra Klaudijų gi- 
minės atstove, išdidžia, kietaširde ir net žiauria. Jaunas viliūgas, vardu 
Vetijus, nesėkmingai mėginęs ją suvedžioti, išplatino apie Klodiją 
taiklų kalambūrą, i2 žric/inio Coa, in cubiculo nola („šilkinė salelė val- 
gomajame, akmeninė tvirtovė lovoje“), dėl kurio du jos gerbėjai, M. 


Kamurtijus ir M. Cesernijus aštrialiežuviui atkeršijo — sumušė jį, o 

paskui, kad bausmė atitiktų nusižengimą, dar ir išprievartavo, paliko 
vos leisgyvį. 

Galima pamanyti, kad šis pasaulis Ciceronui buvo visiškai 
svetimas, tačiau dalis jo asmenybės — tarkime, ketvirtis, — buvo 
neatsispiriamai linkusi į viliūgišką ir piktinantį elgesį, nors kiti trys 
ketvirtadaliai Senate griausmingai smerkė amoralumą. Galbūt jis 
tikrai turėjo aktoriaus gyslelę, juolab kad jis visuomet mėgdavo teat- 
ralų draugiją. Jam patiko nenuobodūs vyrai ir moterys, o Klodijai, ko 
jau ko, bet nuobodumo niekas niekada neišdrįso prikišti. Bet kuriuo 
atveju tiek vienas, tiek kitas buvo labai patenkintas šiuo susitikimu, 
ir kai Klodija didelėmis akimis įkypai pažvelgė į svečią ir savo kvėp- 
čiojančiu balsu pasidomėjo, gal, kol nėra jos vyro, ir ji galėtų būti kuo 
nors — nesvarbu kuo — jam naudinga, Ciceronas atsakė teigiamai: 
jis pageidautų konfidencialiai persimesti vienu kitu žodeliu su jos 
broliu. 

— Su Apijum ar Gajum? — paklausė ji manydama, kad konsulas 
turįs omenyje kurį nors iš vyresniųjų brolių, kurie vienas kitam nenu- 
sileido nei griežtumu, nei rimtumu, nei ambicijomis. 

— Nė su vienu. Norėčiau šnektelėti su Publijumi. 

— Su Publijumi? Su šituo pašlemėku! Išsirinkai mano favoritą. 

Ji tuojau pat išsiuntė vergą pakviesti brolio, kad ir kokiuose 
lošimo namuose ar viešnamyje šis būtų apsistojęs, o laukdami, kol 
jis atvyks, Klodija su Ciceronu vaikštinėjo aplink atrijų, tyrinėdami 
Celero protėvių konsulų pomirtines kaukes. Aš kukliai pasitraukiau į 
šalį, iš kur negirdėčiau, ką jie kalba, tačiau ausis vis tiek pasiekdavo jų 
juokas, o juokėsi jie tikriausiai iš sustingusių vaškinių veidų, vaizduo- 
jančių Metelų giminės atstovus, kurie, reikia pripažinti, garsėjo savo 
kvailumu. 

Pagaliau į namus išdidžiai įžengė Klodijus. Jis pirmiausia 1a- 
bai Žemai ir, mano manymu, sarkastiškai nusilenkė konsului, paskui 
meiliai į lūpas pabučiavo savo seserį ir apkabinęs ją per liemenį atsi- 


stojo greta. Jis daugiau nei metus buvo praleidęs Galijoje, bet nedaug 

tepasikeitė. Šis vyras ir toliau atrodė dailus lyg moteris, tankiomis 
auksinėmis garbanomis ir laisvai krintančiais drabužiais, o ir žvilgsnis 
į supantį pasaulį buvo išlikęs toks pat, tai yra iš aukšto. Aš ir šiandien 
nežinau, ar iš tikrųjų buvo jie su Klodija meilužiai, ar tik mėgavosi 
šokiruodami padorią visuomenę. Vėliau sužinojau, kad Klodijus viešu- 
moje lygiai taip pat elgėsi su visomis trimis savo seserimis, o Lukulas 
patikėjo kalbomis apie kraujomaišą. 

Šiaip ar taip, jei Ciceronas ir buvo šokiruotas, jis to neparodė. 
Šypsodamasis atsiprašė Klodijos ir pasiteiravo, ar jis galėtų pasikalbėti 
su jos jaunėliu broliu asmeniškai. 

— Gerai jau, gerai, — atsakė ji, dėdamasi nepatenkinta, — tačiau 
atsimink, kad aš labai pavydi. 

Ilgokai, koketiškai paspaudusi konsului ranką, ji pranyko rūmų 
gelmėje, palikdama mus tris pasikalbėti be liudininkų. Ciceronas su 
Klodijumi apsikeitė keliomis mandagiomis frazėmis apie Tolimąją 
Galiją ir sunkią kelionę per Alpes, o paskui konsulas be užuolankų 
paklausė: 

— Pasakyk man, Klodijau, ar tiesa, kad tavo vadas, Murena, ren- 
giasi dalyvauti konsulų rinkimuose? 

— Taip. 

— Vadinasi, kalbos, kurias girdėjau, yra tiesa. Turiu prisipažinti, 
kad esu nustebintas. Kaip manai, kokiu būdu jis gali laimėti? 

— Labai nesunkiai. Tam yra daugybė būdų. 

— Nejaugi? Pasakyk man nors vieną. 

— Įsipareigojimas: žmonės dar gerai pamena jo dosnumą, kurį jis 
pademonstravo, kai prieš tapdamas pretoriumi organizavo žaidynes. 

— Prieš tapdamas pretoriumi? Mano mielasis, juk jos vyko prieš 
trejus metus! Politikoje tai reiškia senų senovę. Patikėk manimi, Mu- 
rena jau užmirštas. Žmogus, kurio Roma nemato, jai neegzistuoja. Ir 
vis dėlto aš dar kartą klausiu: kas už jį balsuos? 

Klodijus vis dar šypsojosi. 

— Esu tikras, kad daugelis centurijų parems jo kandidatūrą. 

— Kodėl? Patricijai savo balsus atiduos už Silaną ir Servijų. Po- 
puliarai balsuos už Silaną ir Katiliną. Kas liks Murenai? 

— Duok mums laiko, konsule. Nauja kampanija dar neprasi- 
dėjo. 

— Nauja kampanija prasidėjo, kai baigėsi sena. Rinkėjus buvo 
galima agituoti ištisus metus. O kas vadovaus šiai įstabiajai rinkimų 
kampanijai? 

— Aš vadovausiu. 

— Tu? 

Cicerono balse pasigirdusi pašaipa mane privertė krūptelėti, o 
Klodijų bent trumpam nuleido ant žemės. 

— Turiu šiokios tokios patirties. 

— Kokios patirties? Netgi nesi Senato narys. 

— O koks, po galais, tavo reikalas? Dėl ko čia atsibeldei, jei esi 
tikras, kad mes pralaimėsim? 

Klodijus atrodė toks įsižeidęs, kad Ciceronas pratrūko kvatoti: 

— Argi kas nors kalbėjo apie pralaimėjimą? Aš? Jaunuoli, — tęsė 
konsulas, apkabindamas Klodijų per pečius, — aš žinau būdą, o gal ir 
du, kaip laimėti rinkimus, ir galiu tau pasakyti štai ką: tu turi visas ga- 
atsibusti, kol dar ne vėlu. Šai kodėl norėjau su tavimi susitikti. 

Po šių žodžių jis ilgai vaikštinėjo su Klodijumi po atrijų, aiškin- 
damas savo planus, o aš sekiojau jiems iš paskos ir užrašinėjau visus jo 


nurodymus. 


VII 


Apie savo ketinimus siūlyti leisti Lukului surengti triumfo eiseną 
Ciceronas pranešė tik labiausiai patikimiems senatoriams — savo 
broliui Kvintui, buvusiam konsului K. Pizonui, pretoriams Pomptinui 
ir Flakui, savo draugams Galui ir Marcelinui ir vyresniajam Frugiui, 
taip pat patricijų vadovams Hortenzijui, Katului ir Izaurikui. Jie savo 
ruožtu su planu supažindino kitus. Visi buvo prisaikdinti saugoti pa- 
slaptį, sužinojo, kurią dieną atvykti į Senato posėdį, ir gavo nurodymą 
laikytis išvien, kad ir kas nutiktų, neišsiskirstyti, kol nebus paskelbta 
pertrauka. Hibridos Ciceronas neinformavo. 

Numatytą dieną Senato rūmai buvo neįprastai sausakimši. Sena- 
te pasirodė ir garbaus amžiaus kilmingieji romėnai, kurie jau daugelį 
metų nesilankė posėdžiuose, o aš greitai pastebėjau, kad Cezaris paju- 
to kažkokį pavojų, mat tokiais atvejais jis turėjo įprotį uosti aplink save 
kone tiesiogine šio žodžio prasme, šiek tiek atlošdamas galvą ir keistai 
dairydamasis (dabar prisimenu, kad jis taip elgėsi prieš jo nužudymą). 
Tačiau savo sumanymą Ciceronas įgyvendino labai meistriškai, kaip 
dera tikram vadovui. Tuo metu kelią į įstatymo kodeksą skynėsi labai 
nemaloni įstatymo pataisa, turėjusi apriboti senatorių teisę reikalauti, 
kad būtų apmokėtos jų neoficialių kelionių į provincijas išlaidos. Sa- 
vaime suprantama, visi politikos nuobodos jautriai reaguoja į viską, 
kas tik kėsinasi apriboti jiems palankius įstatymus, todėl Ciceronas, iš- 
rikiavęs ilgą eilę sunerimusių senatorių, buvo pažadėjęs, kad žodis bus 
suteiktas visiems, negana to, kiekvienas galės kalbėti kiek tik panorės. 
Jam skaitant pasisakyti užsiregistravusių asmenų sąrašą, dalis Senato 
narių ėmė murmėti ir pakilo išeiti, o maždaug po valandos — tiek 


122 


KONSULAS 


užsitęsė kalba K. Kornificijaus, kurio kalbėjimo manierą geriausiu 
atveju galėtume pavadinti monotoniška, — posėdyje dalyvaujančiųjų 
skaičius ėmė sparčiai tirpti. Kai kurie iš mūsų šalininkų taip pat dėjosi 
išeiną, tačiau iš tikrųjų jie liko slampinėti gatvėje, ne per toliausiai nuo 
Senato rūmų. Galiausiai nebeištvėrė netgi Cezaris, jis išėjo iš salės 
kartu su Katilina. 

Ciceronas dar truputį palaukė, paskui atsistojo ir pranešė, kad jis 
gavęs naują pasiūlymą, kurį norėtų pateikti Senatui. Tada jis pakvietė 
kalbėti Lukulo brolį Marką, ir šis perskaitė didžiojo karvedžio laišką 
su prašymu Senatui leisti jam prieš įvykstant konsulų rinkimams su- 
rengti triumfo eiseną. Ciceronas pareiškė, kad Lukulas pakankamai 
ilgai laukęs atlygio, kurio jis visiškai teisėtai nusipelnė, ir jis dabar 
siūląs balsuoti šiuo klausimu. Tuo metu netoli Senato rūmų lūkuriavę 
patricijai sugrįžo atgal į savo vietas, o populiarų suolai buvo visiškai iš- 
tuštėję. Pasiuntiniai išbėgo pakviesti Cezario. Visi, kurie pritarė Luku- 
lo triumfui, susirinko aplink jo brolį, o Ciceronas, suskaičiavęs galvas, 
paskelbė, kad prašymas patenkintas, šimtui dvidešimčiai balsavus „už“, 
šešiolikai — „prieš“, ir dabar posėdyje skelbiama pertrauka. Konsulas, 
sekdamas paskui liktorius, skubiai žingsniavo išėjimo link, kai tarpdu- 
ryje pasirodė Cezaris su Katilina. Jiedu suprato, kad pateko į pinkles 
ir pražiopsojo kažką svarbaus, bet užtruko dar valandą ar net dvi, kol 
suprato, kas iš tiesų įvyko. Tuo metu jie neturėjo kito pasirinkimo, kaip 
tik pasitraukti iš kelio konsului ir jo palydai. Tai buvo nepaprastai ma- 
loni akimirka, ir Ciceronas tą vakarą ją dar ne kartą prisiminė. 

Nemalonumai prasidėjo kitą dieną, susirinkus Senatui. Po- 
puliarai pagaliau, deja, pavėluotai, užpildė suolus, o tokio triukšmo 
jau senokai nebuvau girdėjęs. Krasas, Katilina ir Cezaris, supratę, 
ko siekia Ciceronas, vienas paskui kitą reikalavo pakartoti balsavi- 
mą. Tačiau Ciceronas nepasidavė spaudimui. Jis tvirtai pareiškė, kad 
kvorumas balsuojant buvo, Lukulas nusipelnęs triumfo, o žmonėms 
reikia džiaugsmingų reginių; trumpai tariant, diskusijos baigtos. Vis 
dėlto Katilina atsisakė sėsti į savo vietą ir toliau reikalavo pakartoti 
balsavimą. Ciceronas šaltakraujiškai bandė pereiti prie klausimo apie 

kelionių išlaidas svarstymo. Erzelynei tęsiantis, pamaniau, kad sesija 
bus nutraukta. Tačiau Katilina, kuris vis dar nebuvo praradęs vilties 
nugalėti prie rinkimų dėžės, o ne mosuodamas kalaviju, pripažino, kad 
konsulas teisus bent jau vienu aspektu: miestiečiai visais laikais mėgo 
triumfo eisenas ir nesuprastų, kodėl jiems vieną dieną buvo pažadėtas 
toks didelis malonumas, o jau kitą — atimtas. Baigęs kalbėti jis sun- 
kiai sudribo priekiniame suole ir, demonstruodamas savo pyktį ir pa- 
sibjaurėjimą, atsainiai mostelėjo ranka posėdžiui vadovavusio konsulo 
pusėn. Taigi Lukulas gavo teisę į triumfą Romoje. 

Vakare pas Ciceroną atvyko Servijus. Jis stačiokiškai atsisakė pa- 
siūlymo išgerti ir reikalavo atsakyti į klausimą, ar sklandantys gandai 
yra pagrįsti. 

— Kokie gandai? 

— (Gandai, kad išdavei mane ir dabar esi Murenos šalininkas. 

— Žinoma, kad nepagrįsti. Aš balsuosiu už tave, ir jei kas nors 
manęs pasiteiraus, visiems tai pasakysiu. 

— Tai kurių galų nori sužlugdyti mano galimybes, rinkimų sa- 
vaitę užtvindydamas miestą Murenos legionieriais? 

— Kada Lukului surengti triumfo eiseną, nuspręsti turi jis 
pats, — Cicerono atsakymas buvo teisingas tik griežtai teisiniu aspek- 
tu, tačiau visais kitais — ne. — Ar tikrai nenorėtum išgerti? 

— Nejaugi iš tiesų manai, kad aš toks kvailas? — susikūprinęs 
Servijus net drebėjo iš susijaudinimo. — Juk tai — papirkimas, aki- 
vaizdus ir elementarus. O tave, konsule, aš sąžiningai perspėju: ketinu 
pateikti Senatui svarstyti įstatymo pataisą, draudžiančią kandidatams 
arba juos pavaduojantiems asmenims prieš pat rinkimus rengti po- 
kylius arba žaidynes. | 

— Paklausyk, Servijau. Ar galėčiau duoti tau vieną patarimą? 
Pinigai, šventės, linksmybės visais laikais buvo rinkiminės kampanijos 
dalis ir visada išliks. Negalima paprasčiausiai sėdėti ir laukti, kada rin- 
kėjai patys ateis pas tave. Tu turi juos linksminti. Pasirūpink, kad tave 
visur lydėtų šalininkų minia. Nebijok išleisti trupučio pinigų. Tu gali 


leisti sau tokį malonumą. 

— Tai — rinkėjų papirkinėjimas. 

— Ne, tai yra priemonė jų enžuziazmui sužadinti. Neužmiršk, 
kad dauguma jų — vargšai. Šiems žmonėms reikia pajusti, kad jų bal- 
sas turi vertę, o įtakingieji bent kartą per metus atkreipia dėmesį ir į 
juos. Juk tai yra viskas, ką jie dar turi. | 

— Ciceronai, tu mane labai stebini. Niekada nemaniau, kad 
Romos konsulas galėtų taip kalbėti. Valdžia tave visiškai sugadino. 
Aš rytoj pateiksiu savo siūlymą. Jį palaikys Katonas, tikiuosi, kad ir tu 
prisidėsi, priešingu atveju Romos gyventojai patys padarys išvadas. 

— Servijus visada Servijus — teisininkas dieną naktį, bet tik ne 
politikas! Argi nesupranti? Jei žmonės pastebės, kad užuot agitavęs 
juos balsuoti už tave, rankioji įkalčius teismui, pamanys, kad netekai 
vilties laimėti. Rinkimų kampanijoje nieko nėra pavojingiau kaip išsi- 
duoti nepasitikint savimi. 

— Tegul jie galvoja sau ką tik nori. Teismai nuspręs. Juk tam jie 
ir egzistuoja. 

Jiedu išsiskyrė nesusitaikę. Vis dėlto vienu atžvilgiu Servijus 
buvo teisus: Ciceronas, kaip konsulas, nenorėjo pasirodyti toleruojąs 
papirkinėjimą. Jis privalėjo patvirtinti rinkimų kampanijos finansinės 
reformos įstatymo projektą, kurį Servijus su Katonu kitą dieną pateikė 
svarstyti Senatui. 

Rinkimų kampanija paprastai tęsdavosi keturias savaites, tačiau 
ši užtruko aštuonias. Buvo išleidžiamos įspūdingos pinigų sumos. Pa- 
tricijai Silanui paremti įsteigė netgi karo fondą, į kurį jie dosniai au- 
kojo. Katilina sulaukė finansinės paramos iš Kraso. Murenai milijoną 
sestercijų skyrė Lukulas. Vienintelis Servijus buvo pasiryžęs neišleisti 
nė skatiko ir paniuręs, lydimas Katono ir raštininkų, sukiojosi aplink, 
registruodamas visus neteisėtų išlaidų atvejus. Tuo metu Romoje pa- 
mažu atsirado nemažai Lukulo karių, kurie dienomis laiką leisdavo 
Marso lauke, o naktimis ateidavo į miestą išgerti, palošti ir aplankyti 
kekšių. Katilina atsimokėjo tuo pačiu — mieste pasirodė taip pat ir jo 
šalininkų, dauguma jų buvo iš šiaurės vakarų, o konkrečiau — iš Et- 
rūrijos. Apdriskę ir bet kam pasiryžę, jie išniro tiesiai iš neį;žengiamų 

girių glūdumos ir pelkynų, kuriais garsėjo šis tamsus regionas; tai buvo 
demobilizuoti legionieriai, plėšikai ir kerdžiai. Publijus Kornelijus 
Sula, buvusio diktatoriaus sūnėnas, rėmęs Katiliną, sumokėjo būriui 
gladiatorių, tariamai turėjusių rengti mieste savo pasirodymus, o iš 
tikrųjų — įbauginti. Šiam grėsmingam sambūriui, sudarytam iš pro- 
fesionalų ir mėgėjų, vadovavo buvęs centurionas Gajus Manlijus. Tarp 
abiejų pusių vykdavo nuožmios kautynės. Vyrai krisdavo nuo mirtinų 
smūgių arba skęsdavo upėje. Kai Katonas Senate apkaltino Katiliną 
žudynių organizavimu, šis neskubėdamas atsistojo. 

— Jei kas sukels gaisrą, kad sunaikintų mano turtą, — ryžtingai 
prabilo jis, atsigręždamas į Ciceroną, — aš jį tuojau užgesinsiu, tik ne 
pildamas vandenį, o griaudamas. 

Senatoriai tylėjo, tačiau, supratę žodžių potekstę, choru aiktelėjo. 
Posėdžių salėje nuaidėjo pratisas „Ooo!“ Tai buvo pirma vieša Katili- 
nos užuomina, kad jis galįs panaudoti jėgą. Sėdėdamas sau įprastoje 
vietoje, apačioje, kairiau nuo Cicerono, įsitaisiusio kuruliniame krėsle, 
stenografavau posėdžio eigą. Konsulas tučtuojau pasinaudojo palankia 
galimybe. Jis atsistojo ir pakėlė ranką, prašydamas tylos. 

— Gerbiamieji senatoriai, tai yra labai rimta. To, ką dabar gir- 
dėjome, negalime ignoruoti. Raštininke, perskaityk garsiai Sergijaus 
Katilinos žodžius. 

Aš paprasčiausiai neturėjau laiko jaudintis, mat pirmą ir vienin- 
telį kartą kreipiausi į Romos respublikos Senatą. 

— „Jei kas sukels gaisrą, kad sunaikintų mano turtą, — perskai- 
čiau iš savo užrašų, — aš jį tuojau užgesinsiu, tik ne pildamas vandenį, 
o griaudamas.“ 

Perskaičiau kiek galėdamas garsiau ir skubiai vėl atsisėdau, o 
širdis daužėsi taip stipriai, kad atrodė, jog dreba visas kūnas. Kati- 
lina, kuris vis dar stovėjo, pakreipęs galvą žiūrėjo į Ciceroną tokia 
išraiška, kurią sunku apibūdinti — pastebėjau ir akiplėšišką pašaipą, 
ir panieką, ir, be abejo, didžiulę neapykantą, ir net kažką panašaus į 
nerimą — nežymų virptelėjimą, kuris viskam pasiryžus; žmogų gali 
pastūmėti desperatiškiems veiksmams. Tuo metu Ciceronas mostelėjo 

ranka, duodamas Katonui ženklą tęsti. Buvau pakankamai arti, kad 
pastebėčiau, kad jo ranka dreba. 

— Kalba Markas Katonas, — priminė jis. 

Vakare, sugrįžęs namo, Ciceronas paprašė Terencijos, kad ši pasi- 
kalbėtų su savo informatore, Kuriono meiluže, ir pabandytų sužinoti, 
ką Katilina turėjęs omenyje. 

— Akivaizdu, kad jis suprato, jog gali pralaimėti, o tai yra pavo- 
jinga. Galimas dalykas, kad jis planuoja sužlugdyti rinkimus. „Griau- 
damas“? Pasiteirauk, gal ji nutuokia, kodėl Katilina ištarė būtent šią 
frazę. 

Lukulo triumfas turėjo įvykti jau kitą dieną, todėl visiškai su- 
prantama, kad Kvintui labiau už viską rūpėjo Cicerono saugumas. 
Deja, jis negalėjo nieko pakeisti. Griežtai nustatyto eisenos maršruto 
buvo laikomasi kaip nekintamos, svarbios tradicijos. Į šventę turėjo 
suplaukti didžiulės žmonių minios. Nesunku buvo įsivaizduoti, kaip 
koks nors užpuolikas iššoka tiesiai priešais konsulą, smeigia į jį durklą 
ir išnyksta spūstyje. 

— Yra kaip yra, — tarė Ciceronas. — Jei jau kas taikosi tave nu- 
žudyti, sustabdyti toki labai sunku, ypač jei jis pasiryžęs dėl to numirti. 
Mums belieka pasitikėti Apvaizda. 

— Ir broliais Sekstais, — pridūrė Kvintas. 

Kitą rytą, vos išaušus, Ciceronas išvedė visą Senatą į Marso lau- 
ką, prie Vi//a Publica, kur, prieš į;žengdamas į miestą, buvo apsistojęs 
Lukulas, apsuptas palapinėse įsikūrusių buvusių savo karių. Su jam 
būdinga arogancija Lukulas kurį laiką delsė pasirodyti, versdamas 
delegaciją laukti, tačiau išėjęs apstulbino savo akį rėžiančia išvaizda, 
auksuotais drabužiais ir raudonu grafitu išdažytu veidu. Ciceronas 
monotonišku balsu perskaitė oficialų Senato nutarimą, paskui įteikė 
Lukului laurų vainiką, o šis, iškėlęs jį aukštyn, parodė savo kariams, iš 
lėto apsisuko ratu, mėgaudamasis pritariančiu riaumojimu, ir tik tada 
švelniai užsidėjo ant galvos. Kadangi buvau iždinės personalo narys, 
kartu su visais dalyvavau iškilmingose eitynėse, ėjau paskui magistra- 
tus ir senatorius, bet pirma vežimais gabenamų karo trofėjų ir sunkiai 

sliūkinančių belaisvių, tarp kurių buvo keletas Mitridato giminaičių, 
pora vietinės reikšmės karalaičių ir pustuzinis karo vadų. Pro Triumfo 
vartus įžengėme į Romą, ir aš dar šiandien prisimenu tą nepakeliamą 
vasaros karštį, perkreiptus susirinkusiųjų veidus ir smarvę, sklidusią 
nuo gyvulių, — jaučių ir mulų, gabenusių tauriųjų metalų luitus ir 
meno dirbinius, — taip pat jų maurojimą, įsiliejantį į visuotinį žmo- 
nių keliamą triukšmą, ir, žinoma, griaustinio dundėjimą primenantį 
toli už mūsų Žygiuojančių legionierių batų trenksmą. Turiu pripažinti, 
kad man tai atrodė ganėtinai bjauru, — visas miestas dvokė ir klykė, 
galėjai pamanyti, kad atsidūrei kokiame vivariume, — o praėję pro 
Didįjį cirką Šventuoju keliu grįžome atgal į forumą, kur teko palaukti, 
kol mus pasivys likusieji eisenos dalyviai. Prie karcerio stovėjo Romos 
budelis su savo pagalbininkais. Jis buvo savo srities specialistas, toks ir 
atrodė: neaukštas, bet stambus, apsijuosęs odine prijuoste. Šioje vie- 
toje buvo didžiausia spūstis — Žmones, kaip įprastai, viliojo galimybė 
patirti mirties artumo pojūtį. Nelaimingi, jungais sukaustyti belaisviai, 
po kelerių aklinoje tamsoje praleistų metų skaisčiai raudonai saulės 
išdažytais veidais, vienas paskui kitą buvo vedami pas budelį, o šis nu- 
sitempdavo juos į karcerį ir ten pasmaugdavo — laimė, tai vyko nuo- 
šaliai, bet Ciceronas vis tiek stengėsi nežiūrėti į tą pusę, todėl, kalbė- 
damasis su Hibrida, nuo savo pašnekovo neatitraukė akių. Apsidairęs 
aplink, pastebėjau konsulą kone geidulingai stebintį žmogų. Tai buvo 
toliau, už kelių eilių stovintis Katilina. 

Tokie mano svarbiausi prisiminimai iš triumfo eisenos, nors prie 
jų turėčiau pridurti dar vieną momentą — tuo metu, kai per forumą, 
stovėdamas savo karo vežime, važiavo Lukulas, jam iš paskos ant 
žirgo jojo Murena, pagaliau atvykęs į Romą dalyvauti rinkimuose, 
provinciją palikęs prižiūrėti savo broliu. Daugybė žmonių sutiko 
ji garsiomis ovacijomis. Kandidatas į konsulus spindinčiu krūtinės 
šarvu ir skaisčiai raudonomis plunksnomis puoštu šalmu atrodė tik- 
ras karo didvyris, nors jau keletą metų nebuvo kariavęs, o pagyvenęs 
Tolimojoje Galijoje buvo spėjęs priaugti svorio. Abu vyrai nulipo ant 
žemės ir ėmė kopti Kapitolijaus laiptais, kur jų laukė Cezaris ir visa 

žynių kolegija. Be abejo, pirmas ėjo Lukulas, tačiau jo legatas atsiliko 
vos keliais žingsniais, o aš negalėjau nesistebėti Cicerono genialumu 
— juk ši triumfo eisena tapo pačia geriausia Murenos rinkimų kam- 
panija. Abu kariuomenės vadai gavo po devynis šimtus penkiasdešimt 
drachmų, — tokia premija anais laikais prilygo maždaug penkerių 
metų uždarbiui, — paskui visi miesto ir jo apylinkių gyventojai buvo 
pakviesti į gausias vaišes. 

— Jei Murena nesugebės laimėti, — pastebėjo Ciceronas, susi- 
ruošęs į oficialų pokylį, — jis bus nevertas žmogaus vardo. 

Kitą dieną buvo pritarta Servijaus ir Katono pateiktam įstatymo 
projektui, kuris pagaliau tapo įstatymu. Sugrįžus; namo Ciceroną pa- 
sitiko Terencija. Jos veidas buvo išblyškęs, akyse atsispindėjo baimė, 
bet balsas atrodė ramus. Paaiškėjo, kad ji ką tik grįžusi iš Gerosios 
Deivės šventyklos ir turinti blogų žinių. Ciceronui reikėsią būti labai 
tvirtam. Jos draugė, toji kilmingoji moteris, perspėjusi apie sąmokslą 
prieš Ciceroną, rytą buvo rasta negyva sode, prie savo namų. Jos galva 
suknežinta kūju, gerklė perpjauta, o vidaus organai pašalinti. 


Atsigavęs po patirto šoko Ciceronas pasikvietė Kvintą su Ati- 
ku. Jie netrukus atvyko ir sunerimę išklausė pasakojimą. Didžiausią 
nerimą jiems kėlė konsulo saugumas. Buvo nuspręsta, kad naktimis 
jo namuose, pirmame aukšte budės pora vyrų. Kiti saugos jį viešoje 
vietoje dienos metu. Ciceronui teks kaitalioti savo maršrutą į Senatą ir 
iš jo. Be to, reikės įsigyti piktą šunį, kuris saugotų duris. 

— Ir kiek laiko aš turėsiu gyventi kaip kalinys? Iki savo gyveni- 
mo galo? 

— Ne, — atsakė Ierencija, demonstruodama savo ypatingą ge- 
bėjimą perprasti reikalo esmę, — iki Katilinos gyvenimo galo. Kol jis 
bus Romoje, negalėsi jaustis saugus. 

Ciceronas suprato, ką ji norėjo pasakyti, nenoriai burbtelėjo su- 
tinkąs su atsargumo priemonėmis, ir Atikas išvyko informuoti raiti- 
ninkų. 

— Tačiau kurių galų jam reikėjo ją žvudy:i? — garsiai nusistebėjo 
Ciceronas. — Jeigu jis įtarė ją esant mano informatore, kodėl negalėjo 
paprasčiausiai įspėti Kurioną, kad šis, jai girdint, neatvirautų? 

— Todėl, — atsakė Kvintas, — kad jam patinka žudyti žmones. 

Ciceronas valandėlę mąstė, o paskui atsigręžė į mane. 

— Pasiųsk vieną liktorių pas Kurioną, kad šis perduotų, jog noriu 
jį tuoj pat pamatyti. 

— Nori į savo namus pasikviesti vieną iš tų, kurie ketina tave nu- 
žudyti?! — pratrūko Kvintas. — Ar išprotėjai? 

— Aš būsiu ne vienas. Jūs būsite kartu su manimi. Jis tikriausiai 
nepasirodys. O jei pasirodys, galbūt mes kai ką sužinosime, — jis 
žvilgtelėjo į mūsų nustebusias akis. — Sutarta? O gal kuris nors turite 
geresnę idėją? 

Kadangi nieko geriau nesumanėme, nuėjau pas liktorius, kurie 
tuo metu atrijuje lošė kauliukais, ir jauniausiajam paliepiau surasti ir 
atvesti Kurioną. 

Tai buvo viena iš tų nesibaigiančių karštų vasaros dienų, kai 
saulė, atrodo, delsia nusileisti, ir aš dar šiandien puikiai prisimenu, 
koks ramus tąsyk buvo vakaras ir kaip blėstančios šviesos spindu- 
liuose sklandė vos įžiūrimos dulkelės. Tokiais vakarais, kai girdėti 
tik vabzdžių zvimbesys ir švelnus paukščių suokimas, Roma atrodo 
seniausia pasaulyje vieta, sena kaip pati Žemė, egzistuojanti nuo am- 
žių. Todėl negalėjau patikėti, kad pačioje jos širdyje — ne kur kitur, o 
Senate — nerimsta ją sugriauti galinčios jėgos! Mes sėdėjome tylūs, 
nekreipdami dėmesio net į čia pat, ant stalo, sudėtą maistą. Atiko nu- 
rodymu atvyko ir prieangyje įsitaisė jo žadėti papildomi apsauginin- 
kai. Praėjus valandai, o gal ir porai valandų, kai namą ėmė gaubti ilgė- 
jantys šešėliai, o vergai uždegė žvakes, pamaniau, kad liktorius nerado 
Kuriono arba šis atsisakė atvykti. Pagaliau išgirdome priekinių durų 
trinktelėjimą, ir į vidų įėjo liktorius su įtariai aplink besidairančiu 
senatoriumi. Pastarasis pirmiausia nužvelgė Ciceroną, paskui Atiką 
su Kvintu, Terenciją ir mane, o tada vėl atsigręžė į Ciceroną. Reikia 
pripažinti, kad jis atrodė ganėtinai dailus vyras. Jo didžioji yda buvo 

lošimas iš pinigų, bet ne girtuoklystė, o kauliukai, manau, žmogaus 
išvaizdos labai nekeičia. 

— Tai štai, Kurionai, — tyliai prabilo Ciceronas, — baisus da- 
lykas. 

— Aš kalbėsiuosi su tavimi akis į akį, o ne prie šitų. 

— Nenori kalbėti girdint kitiems? O, dievai! Jei panorėsiu, tu 
kalbėsi girdint visai Romai! Tai tu ją nužudei? 

— Būk prakeiktas, Ciceronai! — Kurionas nusikeikė ir metėsi 
prie konsulo, bet Kvintas laiku pastojo kelią. 

— Ramiau, senatoriau, — perspėjo jis. 

— Ar tu ją nužudei? — pakartojo Ciceronas. 

— Ne! 

— Tačiau žinai, kas tai padarė? 

— Taip! Tu! — Jis vėl bandė prasibrauti pro Kvintą, bet Cicero- 
no brolis buvo senas karys ir nesunkiai jį sulaikė. — Tai tu ją nužudei, 
šunsnuki! — jis vėl sušuko, bandydamas ištrūkti iš stiprių Kvinto ran- 
kų. — Nužudei ją, įtraukdamas į savo šnipų tinklą! 

— Aš pasirengęs atsakyti už savo kaltę, — atsakė Ciceronas, 
ramiai žvelgdamas jam į akis. — O tu? 

Kurionas kažką negarsiai sumurmėjo, ištrūko iš Kvinto ir apsi- 
suko eiti. 

—- Ar Katilina žino, kad esi čia? 

Kurionas papurtė galvą. 

— Gerai nors tiek. O dabar paklausyk manęs. Duodu tau šansą, 
jei turi tiek proto, kad suprastumei. Tu patikėjai savo likimą bepročiui. 
Jeigu nesupratai iki šiol, tai pasistenk suprasti EE Kaip Katilina su- 
žinojo, kad ji lankėsi pas mane? 

Kurionas ir vėl kažką sumurmėjo, taip tyliai, kad nė vienas neiš- 
girdome. Ciceronas pridėjo sau prie ausies delną. 

— Ką? K3 sakai? 

— Aš jam pasakiau! — Kurionas ašarotomis akimis pažiūrėjo 
į Cicerono ir sudavė kumščiu sau į krūtinę. — Ji pasisakė man, o aš 
papasakojau jam! 

Jis vėl ėmė daužyti sau į krūtinę, stipriai stipriai, panašiai kaip 
mirusiojo gedintis rytietis. 

— Man reikia žinoti viską. Supranti? Noriu žinoti vardus, vietas, 
planus, laiką. Noriu žinoti, kas konkrečiai mane užpuls ir kur tai įvyks. 
Jei nepasakysi, tai bus išdavystė. 

— Ir išdavystė, jei pasakysiu! 

— Demaskuoti blogį — dorybė. — Ciceronas atsistojo. Jis už- 
dėjo abi rankas Kurionui ant pečių ir įdėmiai pažiūrėjo jam į akis. — 
Atėjusi pas mane tavo moteris tavo saugumu rūpinosi tiek pat, kiek 
mano. Ji privertė mane prisiekti savo vaikais, kad garantuosiu tau ne- 
liečiamybę, jei šis sąmokslas bus išaiškintas. Pagalvok apie ją, Kurionai, 
tokią gražią, drąsią, nužudytą. Būk vertas jos meilės ir brangink jos 
atminimą, pasielk taip, kaip ji norėtų. 

Kurionas pravirko; Cicerono žodžiai buvo tokie graudūs, kad 
aš tik vargais negalais sutramdžiau ašaras; jo graudinanti kalba ir ne- 
liečiamybės pažadas padarė įspūdį. Suėmęs save į rankas Kurionas 
pasižadėjo, kad išgirdęs iš Katilinos ką nors konkretaus apie tolesnį 
veiksmų planą tuoj pat informuos Ciceroną. Taip mano šeimininko 
nutiestas plonas informacijos siūlas, jungęs jį su priešo stovykla, liko 
nenutrūkęs. 

Ilgai laukti neteko. 


Kita diena buvo rinkimų išvakarės, ir Ciceronui reikėjo vadovauti 
Senato posėdžiui. Tačiau bijodamas pasalos jis nutarė vykti aplinkiniu 
keliu, per Eskviliną, o paskui nusileisti į Šventąjį kelią. Kelionė už- 
truko dvigubai ilgiau nei paprastai, todėl atvykome tik apie vidurdienį. 
Konsulo kurulinis krėslas buvo pastatytas ant slenksčio, pavėsyje, ir jis, 
atsisėdęs į jį, saugomas liktorių, perskaitė kelis laiškus ir ėmė laukti 
pranašavimo. Keletas senatorių priėjo pasiteirauti, ar jis girdėjęs, ką, 
anot pasakojimų, rytą pareiškęs Katilina. Tikriausiai jis kreipėsi į jo 
namuose susirinkusius žmones ir pasakė ką nors kurstytojiška. Cice- 
ronas atsakė, kad jis nieko negirdėjęs, ir pasiuntė mane ką nors suži- 

noti. Aš apėjau posėdžių salę ir šnektelėjau su dviem mano atžvilgiu 
palankiai nusiteikusiais senatoriais. Aplink tik ir sklandė gandai. Vieni 
kalbėjo, kad Katilina siūlė žudyti Romos turtuolius, kiti girdėję jį ra- 
ginant sukelti maištą. Paskubomis užsirašęs keletą sakinių, jau buvau 
begrįžtąs pas Ciceroną, kai prie manęs prisigretinęs Kurionas įbruko į 
saują raštelį. Jis atrodė išblyškęs iš baimės. 

— Perduok konsului, — sušnabždėjo jis ir tą pačią akimirką, 
man nespėjus pratarti žodžio, dingo. 

Apsidairiau aplink. Koks šimtas, o gal ir daugiau, senatorių, su- 
stoję nedidelėmis grupėmis, kažką aptarinėjo. Atrodo, mūsų trumpo 
susitikimo niekas nepastebėjo. 

Nuskubėjau atgal pas Ciceroną ir perdaviau žinutę. Pasilenkęs 
prie ausies pakuždėjau: | 

— Nuo Kuriono. 

Išvyniojęs raštelį, jį perskaitė, o jo veide išvydau susirūpinimą. Po 
akimirkos sugrąžino jį man. Kurionas buvo užrašęs: „Būsi nužudytas 
ryt, per rinkimus.“ Kaip tik tuo metu pasirodę augurai pranešė, kad 
ženklai palankūs. 

— Ar esate tuo tikri? — paklausė Ciceronas niūriu balsu. 

Jie iškilmingai patvirtino. Mačiau, kad konsulas svarsto, kaip 
jam geriau pasielgti. Galiausiai atsistojo ir, davęs nurodymą liktoriams 
nunešti jo krėslą, nusekė jiems iš paskos į vėsią Senato posėdžių salę. 
Paskui mus suėjo senatoriai. 

— Ar žinoma, ką šįryt iš tikrųjų pasakė Katilina? 

— Nieko konkretaus. 

Einant praėjimu, Ciceronas man pakuždėjo: 

— Bijau, kad šis įspėjimas gali būti pakankamai rimtas. Nereikia 
ilgai sukti galvos, kad suprastum, jog tą dieną aš tikrai būsiu Marso 
lauke ir vadovausiu balsavimui. O dešimt ar dvidešimt ginkluotų vyrų 
be vargo galės įsimaišyti tūkstantinėje minioje ir prasibrovę į priekį 
mane nužudyti. 

Priėjome paaukštinimą, senatoriai sėdosi į suolus. Ciceronas at- 
sigręžė per petį ir nužvelgė baltais drabužiais apsirengusius žmones. 

— Ar Kvintas yra? 

— Ne, jis užsiima rinkimų kampanija. 

Iš tiesų nesimatė daugumos senatorių. Visi kandidatai į konsulus 
ir didesnė dalis pretendentų į tribūnus ir pretorius, taip pat Kvintas ir 
Cezaris, nutarė praleisti popietę susitikdami su rinkėjais, o ne spręs- 
dami valstybinius klausimus. Tik Katonas sėdėjo jam įprastoje vietoje 
ir tikrino iždo sąskaitas. Ciceronas vyptelėjo ir sugniaužė kumštį, 
glamžydamas Kuriono raštelį. Jis taip stovėjo dar kurį laiką, kol įsi- 
tikino, kad visų susirinkusiųjų žvilgsniai nukreipti į jį. Konsulas užlipo 
laipteliais prie krėslo. 

— Gerbiamieji, — prabilo jis, — patikimi šaltiniai mane in- 
formavo apie rengiamą sąmokslą prieš respubliką, apie pasikėsinimą 
nužudyti jai šiuo metu vadovaujantį konsulą. 

Kažkas aiktelėjo. 

— Tam, kad būtų galima ištirti įkalčius ir apsvarstyti susidariusią 
situaciją, siūlau rinkimus atidėti, kol paaiškės, kiek ši grėsmė reali. Ar 
niekas neprieštaraujate? 

Susijaudinę senatoriai ėmė murmėti tarpusavyje, bet aiškaus at- 
sakymo nebuvo girdėti. 

— Tokiu atveju skelbiama pertrauka iki rytojaus ryto. — Tai ta- 
ręs, Ciceronas, saugomas liktorių, nusileido žemyn ir nuėjo durų link. 

Romoje viešpatavo sumaištis. Ciceronas tučtuojau grįžo namo 
ir nedelsdamas ėmėsi tirti, ką būtent tą rytą kalbėjo Katilina. Jis pasi- 
kvietė savo raštininkus su pasiuntiniais ir išsiuntė juos į miestą ieškoti 
galimų informatorių. Aš gavau nurodymą vykti į Aventiną pas Kurioną 
ir jį atvesti. Iš pradžių jo durininkas atsisakė mane įleisti, — senatorius 
nieko nepriima, paaiškino jis, — bet aš paprašiau perduoti jam Cice- 
rono žodžius ir po kurio laiko buvau įleistas. Kurionui kriko nervai, jis 
baiminosi Katilinos, bet bijojo ir susitepti rankas konsulo krauju. Jis 
kategoriškai atsisakė eiti su manimi ir susitikti su Ciceronu akis į akį, 
aiškindamas, kad tai pernelyg pavojinga. Tik po ilgo įtikinėjimo man 
pavyko įkalbėti jį apibūdinti pas Katiliną įvykusį susitikimą. 

Kurionas paaiškino, kad susitikime dalyvavo visi Katilinos 

pakalikai, kurių kartu su juo buvo vienuolika, taip pat pustuzinis 
raitininkų, — jis paminėjo Nobiliorą, Statilijų, Kapitoną ir Korneli- 
jų, — buvęs centurionas Manlijus ir daug opozicionierių iš Romos 
ir visos Italijos. Susitikimo vieta atrodė dramatiškai. Katilinos namai 
buvo visiškai tušti, — jam bankrutavus, jo turtas.buvo įkeistas, — iš- 
skyrus sidabrinį erelį, kuris kadaise priklausė konsului Marijui, kare 
prieš patricijus naudojusiam jį kaip savo asmeninę vėliavą. 

Pasak Kuriono, Katilina kalbėjo maždaug taip (jis diktavo, o aš 
užrašiau): 

„Draugai, nuo tada, kai Roma atsikratė karalių, ją valdo galingi, 
viską kontroliuojantys oligarchai. Jiems priklauso viskas — valstybi- 
niai postai, žemė, kariuomenė, pinigai, kuriuos susižeria mokesčiais 
ir mūsų užjūrio provincijos. Likusieji, kad ir kaip mes stengtumėmės, 
esame tik nieko nereiškianti minia. Netgi kilmingieji turime lenktis ir 
tarnauti tiems, kurie, esant teisingai santvarkai, žiūrėtų į mus netekę 
žado ir stebėtųsi. Jūs žinote, ką aš turiu omenyje. Jų rankose yra visa 
įtaka, galia, postai ir turtai, o mums jie palieka tik pavojus, pralaimėji- 
mus, kaltinimus teismuose ir skurdą. 

Ar ilgai, mano narsieji draugai, mes tai kęsime? Argi ne geriau 
didvyriškai žūti, padarius galą šiai neteisybei, nei toliau nešti šių aki- 
plėšų mums uždėtą vargo ir gėdos jungą? Ne, taip neturėtų būti. Mes 
esame jauni ir stiprūs, mūsų krūtinėse plaka narsios širdys, o mūsų 
priešininkai yra susenę ir suglebę nuo patogaus gyvenimo. Jie gyvena 
dviejuose, trijuose ir net keturiuose į vieną sujungtuose namuose, o 
mes neturime namų, kuriuos galėtume vadinti savais. Jie kolekcio- 
nuoja paveikslus ir statulas, įsirengia tvenkinius žuvims veisti, o mes 
atsidūrėme skurde, skęstame skolose. Be vargo mes nieko daugiau ne- 
matome, vargas yra mūsų dalia. 

Taigi atsibuskime! Jums prieš akis spingsi laisvės, garbės ir didy- 
bės vilties kibirkštis, dėl šios pergalės verta kovoti! Skirkite man pa- 
reigas savo nuožiūra — galiu būti vadas, galiu būti eilinis jūsų kareivis 
— ir neužmirškite, kad iš karo galima sugrįžti su dideliu grobiu! Aš 

tai padaryčiau dėl jūsų, jei tapčiau konsulu. Nebevergaukite! Būkite 
šeimininkai! Parodykime pagaliau visam pasauliui, kad esame vyrai!“ 

Tokia ar bent panaši buvo pagrindinė Katilinos kalbos mintis. 
Baigęs kalbėti, jis su savo artimiausiais draugais, tarp kurių buvo ir 
Kurionas, užsidarė kambaryje slaptam pasitarimui. Už sandariai už- 
darytų durų vadeiva priminė jų iškilmingą kraujo priesaiką, pranešė, 
kad atėjo metas smogti smūgį ir pasiūlė nužudyti Ciceroną kitą dieną 
Marso lauke vyksiančio balsavimo metu. Kurionas tvirtino dalyvavęs 
tik dalyje pasitarimo, o paskui, stengdamasis likti nepastebėtas, pasi- 
šalino įspėti Cicerono. Jis nesutiko parašu patvirtinti savo parodymų, 
be to, tvirtino nieku gyvu nebūsiąs liudytoju. Kurionas reikalavo, kad 
jo vardas bet kokia kaina liktų paslaptyje. | 

— Perduok konsului, kad tuo atveju, jeigu jis vadovautųsi mano 
parodymais, aš visko išsiginsiu. 

Tuo metu, kai grįžau į Cicerono namus, durys jau buvo užšautos 
skląsčiu ir į vidų buvo įleidžiami tik pažįstami. Gatvėje būriavosi mi- 
nia. Įėjęs į šeimininko darbo kambarį, jame jau radau Kvintą su Atiku. 
Persakęs Kuriono žodžius, parodžiau Ciceronui užrašytą Katilinos 
kalbą. 

— Pagaliau aš jį nutvėriau! — pareiškė jis ryžtingai. — Šįkart jis 
nuėjo per toli! 

Tai pasakęs Ciceronas išsiuntė pasiuntinius, kad šie pakviestų 
Senato vadovus. Popiete ir vakarop pas jį apsilankė ne mažiau kaip tu- 
zinas senatorių, tarp jų buvo ir Hortenzijus su Katulu. Ciceronas par- 
odė jiems, ką, pasak liudininko, kalbėjęs Katilina, taip pat pareiškimą, 
tiesa, nepasirašytą, apie rengiamą pasikėsinimą. Tačiau jam atsisakius 
įvardyti informatorių („Aš daviau žodį jo neišduoti“, — paaiškino jis), 
pastebėjau, kad keletas, o ypač Katulas, kažkada buvęs artimas Katili- 
nos bičiulis, reagavo skeptiškai. Iš tikrųjų, turėdami omenyje Cicerono 
gudrumą, jie, be abejo, svarstė, ar jis sugebėsiąs diskredituoti savo prie- 
šą. Suerzintas jų reakcijos Ciceronas ėmė prarasti pasitikėjimą. 

Politikoje, o ir apskritai gyvenime, pasitaiko momentų, kai vis- 
kas, kad ir ką darytum, būna blogai; šis atvejis ir buvo vienas iš tokių. 

Leisti įvykti rinkimams ir niekam nieko neužsiminti būtų reiškę be- 
protišką avantiūrą. Kita vertus, rinkimų nukėlimas vėlesniam laikui, 
neturint svarių įrodymų, taip pat buvo rizikingas sumanymas. Cice- 
ronas visą-bemiegę naktį svarstė, ką jam reikės pasakyti Senate, ir tai 
bent jau iš ryto atsispindėjo jo veide. Jis buvo panašus į žmogų, kurį 
užgriuvo nepakeliama našta. 

Senatui susirinkus į naują posėdį, suoluose negalėjai rasti nė. 
colio laisvos vietos. Senatoriai spietėsi palei sienas ir grūdosi ant takų 
tarp eilių. Augurams pranešus, kad ženklai palankūs, vos tik patekėjo 
saulė, buvo atvertos visos durys. Niekas negalėjo prisiminti, kad kuri 
nors sesija būtų prasidėjusi anksčiau nei ši. Tačiau vasaros saulė jau 
kepino. Senatoriams labiausiai rūpėjo, ar konsulų rinkimai įvyks, ar 
ne. Forumas buvo sausakimšas žmonių, ypač Katilinos šalininkų, o 
jų piktas skandavimas, reikalaujant balsavimo, girdėjosi ir viduje. Už 
miesto sienų, Marso lauke, jau buvo sustatyti aptvarai ir urnos balsa- 
vimui. Na, o Senato viduje vyravo nuotaika lyg prieš gladiatorių kovą. 
Ciceronui atsistojus, pirmoje eilėje, įprastoje vietoje, išvydau Katiliną, 
kuris kaip visuomet atrodė šaltakraujiškai įžūlus, aplink jį spietėsi jo 
artimiausi draugai, o greta jo sėdėjo Cezaris sukryžiuotomis ant krū- 
tinės rankomis. 

— Gerbiamieji, — kreipėsi Ciceronas, — joks konsulas be svar- 
bios priežasties nesikiša į šventą rinkimų tvarką, o ypač toks kaip aš 
konsulas, kuris už viską, ką tik turi, yra dėkingas jį išrinkusiems ro- 
mėnams. Tačiau vakar mane informavo, kad rengiamas pasikėsinimas 
į patį švenčiausią mūsų ritualą — pasikėsinimas, intriga, viskam pasi- 
ryžusių žmonių sąmokslas, pasinaudojant rinkimų dienos sumaištimi, 
nužudyti jūsų konsulą, sukelti mieste cha0s3 ir, pasinaudojus situacija, 
perimti valstybės valdymą. Šis niekingas planas buvo sudarytas ne ku- 
riame nors svetimame krašte ar negarbingo nusikaltėlio pašiūrėje, bet 
pačiame miesto centre, Sergijaus Katilinos namuose. 

Ciceronui skaitant anoniminį Kuriono perduotą raštelį („Būsi 
nužudytas ryt, per rinkimus“), o paskui cituojant paties Katilinos pa- 
sakytus žodžius („Ar ilgai, mano narsieji draugai, mes tai pakęsime?“), 

senatoriai klausėsi visiškai nuščiuvę, o jam baigus kalbėti tikriausiai 
nebūtų atsiradęs nė vienas Senato narys, kuris būtų žiūrėjęs kur nors 
kitur, o ne Katilinai į akis. 

— Po savo pompastiškos kalbos, — užbaigė Ciceronas, — Ka- 
tilina su savo šalininkais užsidarė kambaryje aptarti, beje, ne pirmą 
kartą, kaip geriau įvykdyti pasikėsinimą. Taigi tokia mano informacija, 
gerbiamieji senatoriai, ir jaučiu turįs pareigą pasidalyti ja su jumis, kad 
galėtumėte nuspręsti, kaip mums toliau elgtis. 

Konsulas atsisėdo į krėslą, ir po neilgos pauzės kažkas sušuko: 

— Atsakyk! 

Netrukus prie jo prisidėjo ir kiti Senato nariai. „Atsakyk! Atsa- 
kyk!“ — jų reikalavimas lyg ietys smigo į Katiliną. Pastarasis gūžtelėjo 
pečiais, santūriai šyptelėjo ir atsistojo. Jis buvo aukštas ir stambus vy- 
ras. Senatui nutildyti užteko vien tik jo įspūdingos išvaizdos. 

— Tais laikais, kai Cicerono protėviai santykiavo su ožkomis ar 
balažin ką jie ten išdarinėjo linksmindamiesi... — Jo žodžius nustelbė 
garsus juokas, atsklidęs ir iš patricijų suolų, kuriuose sėdėjo Katulas 
ir Hortenzijus. — Taigi tais laikais, — nurimus triukšmui, Katilina 
kalbėjo toliau, — kai mano protėviai buvo konsulai, o respublika buvo 
jaunesnė ir stipresnė, jai vadovavo karžygiai, o ne teisininkai. Mūsų 
mokytasis konsulas ką tik pakaltino mane maišto kurstymu. Ką gi, 
galiu pasakyti, kad tai — tiesa. Žvelgdamas į mūsų respubliką, gerbia- 
mieji, aš matau du kūnus. Vienas, — jis mostelėjo į patricijus, o paskui 
į savo krėsle sustingusį Ciceroną, — yra leisgyvis, ir jo galva vos laikosi 
ant pečių. Kitas, — Katilina mostelėjo durų ir už jų esančio forumo 
link, — yra stiprus, tačiau be galvos. Aš jau apsisprendžiau, kurį iš jų 
pasirinkti, ir kol gyvensiu, jis nebus begalvis! 

Skaitydamas šiuos žodžius, kuriuos kadaise užrašiau, stebiuosi, 
kad Katilina nebuvo suimtas ir apkaltintas išdavyste ten pat, vietoje. 
Šiaip ar taip, jis turėjo stiprų užnugarį, todėl, vos tik jam atsisėdus į 
suolą, pakilo Krasas. Taip, tas pats Markas Licinijus Krasas, ir jam savo 
pasakojime aš iki šiol neskyriau reikiamo dėmesio! Tačiau prašyčiau 
leisti man užpildyti šią spragą. Šis žmogus — tai pagyvenusių ponių 

palikimo medžiotojas, kreditorius lupikautojas, lūšnynų savininkas, 
spekuliantas ir turto kaupėjas, buvęs konsulas plika lyg kiaušinis ir 
kieta it titnagas galva, taigi šis politikas, pavarde Krasas, pasitelkęs 
savo sumanumą, tapdavo nenugalimu oratoriumi, koks jis ir buvo tą 


liepos rytą. 
— Atsiprašau dėl nenuovokumo, mano kolegos, — prabilo 
jis. — Gal taip atrodo tik man vienam, bet aš, nors ir labai įdėmiai 


klausiausi, neišgirdau paties svarbiausio parodymo, — tikiuosi, jį dar 
išgirsiu, — kuris pateisintų sprendimą atidėti rinkimus, remiantis vie- 
na vienintele priežastimi. Kuo pagrįsta informacija apie šį vadinamąjį 
sąmokslą? Anoniminiu rašteliu? Betgi pats konsulas galėjo jį parašyti, 
ir aš manau, kad su tuo sutiktų daugelis čia esančių! Kalbos protoko- 
las? Bent jau man jis neatrodo labai įtikinamai. Tiesą sakant, ši kalba 
man labiausiai priminė būtent mūsų radikaliojo išsišokėlio Marko 
Tulijaus Cicerono kalbas, kurias jis mėgo sakyti prieš susidėdamas su 
mano draugais patricijais, sėdinčiais priešingoje pusėje! 

Jo žodžiai nuskambėjo tikrai įspūdingai. Krasas abiejų rankų 
nykščiais ir smiliais suspaudė savo togos priekinę dalį ir išskėtė alkū- 
nes atsistodamas valstiečio, turguje vertinančio nusižiūrėtą avį, poza. 

— Dievai mato, ir jūs gerai žinote, — o aš dėkoju Apvaizdai už 
tai, — kad nesu vargšas. Jei skolos būtų panaikintos, man iš to nebūtų 
jokios naudos — visiškai priešingai. Tačiau nemanau, kad Katilinai 
turėtų būti sudarytos kliūtys kelti savo kandidatūrą arba nukelti rin- 
kimų laiką bent viena valanda, motyvuojant tai beverčiais parodymais, 
kuriuos ką tik išgirdome. Taigi aš teikiu pasiūlymą: nedelsiant pradėti 
rinkimus, skelbti pertrauką Senato sesijoje ir vykti į Marso lauką. 

— Aš pritariu pasiūlymui! — garsiai pareiškė Cezaris, pašokda- 
mas ant kojų. — Prašau balsuoti, nieko nelaukiant, kad delsdami ne- 
eikvotume mums brangaus laiko ir konsulai bei pretoriai būtų išrinkti 
iki saulės laidos, laikantis iš protėvių paveldėtos teisės. 

Kaip idealiai subalansuotų svarstyklių lėkštelė gali imti ir nu- 
sverti kitą, padėjus ant jos keletą kviečių grūdelių, taip aną ryt4 staiga 
į vieną pusę pakrypo Senato svarstyklės. Tie, kurie dar ką tik buvo 

nušvilpę Katiliną, ėmė piktai reikalauti, kad būtų pradėtas balsavimas, 
ir Ciceronas išmintingai nutarė net nekviesti senatorių balsuoti dėl 
pateikto pasiūlymo. 

— Senato nuostata aiški, — pareiškė jis lediniu balsu. — Balsa- 
vimas prasidės iškart. 

Paskui tyliai pridūrė: 

— Tegu dievai saugo respubliką. 

Nemanau, kad jį būtų girdėję daug žmonių, o tuo labiau Katili- 
na su savo šutve, kurie, nepaisydami įprasto etiketo, nė nemanė leisti 
konsului pirmam išeiti iš posėdžių salės. Iškėlę kumščius, kaukdami 
iš pasitenkinimo, jie prasibrovė sausakimšu praėjimu ir iškurnėjo į 
forumą. 

Ciceronas buvo atsidūręs keblioje padėtyje. Jis negalėjo grįžti 
namo kaip bailys. Jam neliko kito pasirinkimo, kaip tik sekti pa- 
skui Katiliną, juk pakeliui į Marso lauką vadovaujančiam konsului, 
turinčiam paskelbti balsavimo pradžią, negalėjo nutikti nieko bloga. 
Kvintas, kuriam brolio saugumo užtikrinimas visada buvo svarbiausias 
uždavinys, numatęs būtent tokią įvykių eigą, buvo atsinešęs savo seną, 
kariuomenės laikų krūtinės šarvą ir primygtinai reikalavo, kad Cicero- 
nas dėvėtų jį po toga. Mačiau, kad Ciceronas dvejoja, bet tokiu drama- 
tišku momentu jis vis dėlto nusileido, ir kol senatorių būrelis stovėjo 
apjuosęs jį žiedu, padėjau nusirengti togą, paskui kartu su Kvintu 
uždėjome bronzinį šarvą ir aprengėme toga. Be abejo, baltas vilnos 
audinys negalėjo užmaskuoti metalo kontūrų, tačiau Kvintas patikino 
brolį, kad tai — jokia problema, priešingai — tik į naudą: atbaidys bet 
kokį užpuoliką. Taip apsaugotas, lydimas akylai jį saugančių liktorių 
ir senatorių, Ciceronas aukštai pakelta galva leidosi iš Senato rūmų į 
Marso lauką, kur laukė įtempta ir triukšminga rinkimų diena. 

Žmonės plačiu srautu traukė vakarų kryptimi, į Marso lauką, 
kartu su jais leidomės ir mes. Prie Cicerono šalininkų dėjosi vis dau- 
giau romėnų, kol aplink jį susidarė keturių ar penkių žmonių gyva 
siena, skirianti konsulą minios. Milžiniška minia dažnai baugina — ji 
panaši į pabaisą, gerai nesuvokiančią savo jėgos ir vedamą paslaptingų 

impulsų, kurie ją nukreipia tai viena, tai kita linkme, sukelia paniką 
ir verčia traiškyti viską, kas tik pasitaiko jos kelyje. Tą dieną rinkimų 
lauke bangavo neaprėpiama minia, į kurią mes įsiveržėme tartum 
pleištas, įkaltas į medį. Laikiausi šalia Cicerono, kurį saugojusi pa- 
lyda mus nešte nešė pirmyn, kol pasiekėme konsului skirtą vietą. Ten 
stovėjo ilga pakyla su laipteliais, o už jos buvo įrengta palapinė, kurioje 
Ciceronas galėjo atsipūsti. Vienoje pusėje, už avių užtvaros, buvo ap- 
tvaras kandidatams, kurių galėjo būti apie dvidešimt (tądien romėnai 
turėjo išrinkti abu konsulus ir aštuonis pretorius). Pasirodžius Cice- 
ronui, įraudusiam ne tik nuo dienos kaitros, bet ir nuo krūtinės šarvo, 
Katilina kalbėjosi su Cezariu. Išvydę konsulą, abu garsiai nusijuokė ir 
ėmė moti kitiems, kad atkreiptų dėmesį į atvykusįjį. 

— Ko jau ko, bet to nelemto šarvo man tikrai nereikėjo, — su- 
murmėjo Ciceronas. — Negana to, kad prakaituoju lyg kiaulė, bet jis 
neapsaugo nei mano galvos, nei kaklo. 

Tačiau, užsitęsus rinkimų pradžiai, jis paprasčiausiai neturėjo lai- 
ko persirenginėti, juolab kad tuojau pat turėjo eiti į slaptą pasitarimą 
su augurais. Šiems pareiškus, kad ženklai palankūs, Ciceronas davė 
nurodymą pradėti balsavimą. Kartu su iš paskos sekusiais kandidatais 
užlipęs ant paaukštinimo, jis tvirtu balsu neužsikirsdamas perskaitė 
visas tradicines maldas. Pasigirdo trimitų garsai, virš Janikulo iškilo 
raudona vėliava, ir pirmoji centurija nužygiavo per tiltą mesti savo 
biuletenių. Po jos sekė kitos centurijos, beliko tik užtikrinti tvarką, 
kad judėjimas nenutrūktų, ėjo laikas, saulė danguje degino savo ugninį 
lanką, o Ciceronas, lyg didžiulis omaras, virė savo krūtinės šarve. 

Norite tikėkite, norite — ne, bet aš manau, kad mano šeiminin- 
kas išvengė užpuolimo tik todėl, kad buvo imtasi reikiamų atsargumo 
priemonių. Sąmokslai tarpsta tamsoje, todėl, demaskavęs sąmoksli- 
ninkus, Ciceronas juos tam kartui išbaidė. Buvo per daug liudininkų, 
todėl, pasikėsinus į konsulą, visi būtų supratę, kieno tai darbas. Bet 
kuriuo atveju, davęs pavojaus signalą, Ciceronas susilaukė daugybės jį 
ginti pasiryžusių draugų ir sąjungininkų, todėl prie jo prasibrauti būtų 
buvę ne taip jau paprasta. 

Taigi rinkimai vyko kaip įprasta, ir niekas nepakėlė rankos prieš 
konsulą. Be to, jis galėjo pasidžiaugti dar ir tuo, kad jo brolis buvo iš- 
rinktas pretoriumi. Tiesa, Kvintas surinko mažiau balsų negu tikėtasi, 
o Cezaris kitus pretendentus aplenkė per gerą mylią. Konsulų rinkimų 
rezultatai nieko nenustebino: daugiausia balsų surinko Junijus Silanas, 
po jo sekė Murena, o Servijus su Katilina liko už borto. Katilina pa- 
šaipiai nusilenkė Ciceronui ir kartu su savo šalininkais pasitraukė iš 
lauko — kitokios baigties jis ir nesitikėjo. Servijus, negalėdamas su- 
sitaikyti su pralaimėjimu, paskelbus galutinius rezultatus, užsuko pas 
Ciceroną į palapinę ir išsakė jam visą tiradą priekaištų dėl labiausiai 
korumpuotų istorijoje rinkimų. 

— Aš kreipsiuosi į teismą. Nė neabejoju, kad bylą laimėsiu. Kova 
dar nesibaigė, jokiu būdu! 

Jis netrukus išėjo — piktas, lydimas patarnautojų su dokumentų 
prigrūstais dėklais. Jam išeinant, pavargęs Ciceronas sudribo į savo 
kurulinį krėslą ir nusikeikė. Norėjau jį nuraminti, bet jis šiurkščiai 
apibarė, liepė tylėti ir imtis ko nors naudinga, pavyzdžiui, padėti jam 
išsivaduoti iš to nelemto šarvo. Aštrūs metaliniai kampai buvo stipriai 
nutrynę odą, ir, vos tik nuėmiau šarvą, jis sugriebė jį abiem rankomis 
ir įniršęs sviedė tolyn, į kitą palapinės pusę, iš kur mūsų ausis pasiekė 
garsus barkštelėjimas. 


VIII 


Ciceroną apėmė tokia baisi melancholija, kokios man dar nebuvo tekę 
matyti. Terencija su vaikais likusiai vasaros daliai išvyko į Tuskulą, 
pasivaikščioti jo aukštumomis ir laukymėmis, o konsulas liko toliau 
darbuotis Romoje. Tvyrojo nepakeliamas karštis, kalvas gaubė tvaikas, 
kurį skleidė apačioje, po forumu, besidriekianti kanalizacijos sistema 
ir nuo šiltinės mirusių šimtų romėnų lavonai. Aš ne kartą mąsčiau, ką 
apie Ciceroną būtų bylojusi istorija, jei tą vasarą siautusi mirtina liga 
būtų įveikusi ir jį, ir neradau kito atsakymo kaip tik šį: „labai mažai“. 
Sulaukęs keturiasdešimt trejų, jis nebuvo laimėjęs nė vieno mūšio. 
Nebuvo parašęs jokių žinomų veikalų. Tiesa, tapo konsulu, tačiau 
konsulais tuomet galėdavo tapti ir menkystos — akivaizdžiausias pa- 
vyzdys galėtų būti Hibrida. Vienintelis reikšmingesnis įstatymas, jo 
vadovavimo metu įtrauktas į teisyną, buvo susijęs su Servijaus pasiū- 
lyta rinkimų kampanijos reforma ir kurį pats Ciceronas vertino labai 
nepalankiai. Katilina tuo metu gyveno laisvas it paukštis, o rinkimų 
išvakarėse supanikavęs konsulas tik pakenkė savo reputacijai. Vasara 
netruko praeiti, atėjo ruduo, ir jo konsulatas, kurio trys ketvirtadaliai 
jau buvo praeityje, artėjo į pabaigą — jis tai suprato geriau nei bet kas 
kitas. 

Vieną rugsėjo dieną palikau jį darbo kambaryje su šūsnimi teisi- 
nių dokumentų. Po rinkimų buvo praėję beveik du mėnesiai. Servijus 
laikėsi savo grasinimo patraukti Mureną baudžiamojon atsakomybėn 
ir stengėsi padaryti viską, kas tik nuo jo priklauso, kad konkurento 
pergalė rinkimuose būtų paskelbta negaliojančia. Ciceronas neturėjo 
pasirinkimo, kaip tik ginti žmogų, kuriam visomis išgalėmis padėjo 

siekti konsulo posto. Todėl jam vėl teko darbuotis ranka rankon su 
Hortenzijumi, o pirmiausia — susipažinti su begale rašytinių paro- 
dymų. Tačiau po kelių valandų sugrįžęs atgal, dokumentus radau nė 
nepaliestus. Šeimininkas gulėjo kaip gulėjęs, ant lovos, prie pilvo pri- 
spaudęs pagalvėlę. Pasiteiravau, ar jis neserga. 

— Jaučiu akmenį ant širdies, — paaiškino Ciceronas. — Kokia 
viso šio darbo ir visų pastangų prasmė? Juk mano vardo vis tiek nie- 
kas neprisimins — jau po metų, nekalbu apie tūkstantį. Viskas baig- 
ta — esu visiškas nevykėlis. 

Jis atsiduso ir įsistebeilijo į lubas, ir toliau laikydamas plaštaką 
sau ant kaktos. 

— Puoselėjau tokias gražias svajones, Tironai. Tikėjausi pel- 
nysiąs šlovę ir pripažinimą. Maniau būsiąs garsus kaip Aleksandras. 
Deja, iš mano svajonių teliko šnipštas. Ar tu žinai, kas mane kankina 
labiausiai, kai negaliu užmigti naktimis? Ogi tai, kad neįsivaizduoju, 
ką būčiau galėjęs padaryti kitaip... 

Ciceronas ir toliau palaikė ryšius su Kurionu, kuris ne tik nepa- 
liovė gedėjęs savo meilužės, bet dar labiau kankinosi. Mano šeimi- 
ninkas iš jo sužinojo, kad Katilina teberezga sąmokslą prieš valstybę, 
tik šįkart jo ketinimai dar rimtesni. Mus pasiekdavo nerimą keliantys 
pasakojimai apie dengtais vežimais anapus Romos sienų po nakties 
priedanga gabenamus ginklus. Buvo sudarinėjami nauji Katilinai 
galimai prijaučiančių senatorių sąrašai; pasak Kuriono, prie jų buvo 
prisidėję du jauni senatoriai iš patricijų, M. Klaudijus Marcelas ir K. 
Scipionas Nasika. Kitas nerimą keliantis ženklas buvo tai, kad vienas 
iš Katilinos padėjėjų, žmogus paklaikusiomis akimis, G. Manlijus, 
staiga dingo iš savo pamėgtų Romos skersgatvių ir buvo pastebėtas 
renkąs ginkluotas šalininkų gaujas Etrūrijoje. Deja, Kurionas negalėjo 
pateikti nė vieno rašytinio parodymo, — Katilina elgėsi itin apdairiai, 
todėl užteko konsulo informatoriui pasidomėti daugiau nei pridera, 
ir jis, užsitraukęs kitų sąmokslininkų įtarimą, buvo pašalintas iš or- 
ganizatoriaus artimiausios aplinkos. Taip išseko vienintelis tiesioginis 
Cicerono informacijos šaltinis. 

Mėnesiui artėjant į pabaigą, jis nutarė dar kartą surizikuoti ir 
pasiūlyti Senatui svarstyti šį opų klausimą. Jį ištiko dar viena skaudi 
nesėkmė. 

— Mane informavo... — Vos tik konsulas prabilo, per visą Sena- 
tą nugriaudėjo toks galingas juokas, kad jis turėjo nutilti. 

„Mane informavo“ — būtent šiais žodžiais Ciceronas jau dukart 
buvo kreipęsis į Senatą, bandydamas demaskuoti Katilinos užmačias, 
todėl toji frazė jau buvo tapusi populiariu sąmoju. Jam einant gatve, 
aštrialiežuviai šaukdavo: „Ei, jūs tik pažiūrėkite! Eina Ciceronas! Ar 
tik jo vėl neinformavo?“ Netgi jam kalbant Senato posėdžiuose, prie- 
šai šaipydavosi: „Ar jau informavai save, Ciceronai?“ Ir štai konsulas 
vėl neapdairiai pavartojo šią frazę. Jis nusišypsojo puse lūpų ir apsi- 
metė nekreipiąs dėmesio, tačiau taip nebuvo. Kai tik iš vadovo imama 
reguliariai šaipytis, jis praranda autoritetą ir jo karjera žlunga. 

— Tik neišeik neapsišarvavęs! — pasigirdo šūksnis, jam einant iš 
salės, o daugelis senatorių ėmė raičiotis iš juoko. 

Netrukus po šio įvykio jis užsikabino savo darbo kambaryje, ir 
keletą dienų aš jo beveik nemačiau. Daugiausia laiko jis praleisdavo su 
mano jaunesniuoju pagalbininku Sositėjumi, o ne su manimi, todėl aš 
jam savotiškai pavydėjau. 

Tiesa, Ciceronas buvo prislėgtas ir dėl dar vienos priežasties, tik 
nedaugelis ją būtų galėję atspėti, o jei būtų taip atsitikę, mano šeimi- 
ninkas būtų labai sutrikęs. Spalio mėnesį turėjo įvykti jo dukters ves- 
tuvės, ir jis man kartą prasitarė, kad bijo šio momento. Ne, jis neturėjo 
nieko prieš būsimąjį savo dukters vyrą, jaunąjį Gajų Frugį iš Pizonų 
giminės; priešingai — būtent Ciceronas prieš metus ir inicijavo su- 
žadėtuves, tikėdamasis pelnyti Pizonų balsus. Jis kankinosi todėl, kad 
savo mažąją Tulijolą mylėjo taip stipriai, jog negalėjo pakelti minties 
apie artėjantį išsiskyrimą. Vestuvių išvakarėse išvydęs ją sudedančią į 
vietą vaikystės žaislus, kaip to reikalavo sena tradicija, tėvas apsiašarojo 
ir greitai išėjo iš jos kambario. Tulija tebuvo vos keturiolikos. Kitą rytą 
Cicerono namuose įvyko įprastinė atsisveikinimo ceremonija, kurioje 
dalyvavau — man tai buvo didelė garbė — ir aš, kartu su Atiku, Kvin- 

tu ir Pizonų minia (o, dievai, kokie tai nemalonūs ir paniurę žmonės!). 
Turiu pripažinti, kad tuo metu, kai baltai išpuošta, į kuodą surištais 
plaukais, apjuosta šventuoju diržu ir apgaubta šydu Tulija, vedama 
savo motinos, žengė laiptais žemyn, verkiau ir aš; verkiu dar ir dabar, 
kai prisimenu jos vaikiškai iškilmingą veidą, jai tariant paprastus, bet 
prasmingus priesaikos žodžius: „Ten, kur tu būsi Gajus, aš būsiu tavo 
Gaja.“ Frugis užmovė jai ant piršto žiedą ir kuo švelniausiai ją pabu- 
čiavo. Mes valgėme vestuvinį pyragą, dalį jo paaukojome Jupiteriui, o 
paskui, vestuvių pusryčių metu, mažajam Markui įsitaisius seseriai ant 
kelių ir taikantis nugvelbti jos kvapnų vestuvinį gėlių vainiką, Cicero- 
nas pasiūlė tostą už jaunavedžių sveikatą: 

— Atiduodu tau, Frugi, geriausia, ką tik galiu duoti: nežinau 
mielesnio būdo nei švelnesnio charakterio, nežinau nieko ištikimesnio 
nei drąsesnio, nežinau... 

Jis nepajėgė pasakyti daugiau, todėl, pasigirdus gausiems, jam 
pritariantiems plojimams, atsisėdo į vietą. 

Vėliau, kaip įprastai apsuptas savo sargybinių, Ciceronas prisi- 
dėjo prie procesijos, žygiuojančios į Frugio šeimos namus Palatine. 
Diena pasitaikė šaltoka. Žmonių susirinko ne per daugiausia, tiesa, 
keletas prisidėjo pakeliui. Kai pasiekėme didžiulį namą, Frugis jau 
laukė. Jis pakėlė nuotaką ant rankų ir, nepaisydamas Terencijos ta- 
riamų maldavimų, pernešė ją per slenksųų. Aš dar suspėjau pastebėti 
paskutinį didelių baugščių Tulijos akių žvilgsnį iš namo vestibiulio, bet 
durys netrukus užsidarė. Ji liko pas Frugius, ir Ciceronas su Terencija 
tylomis, neskubėdami kartu grįžo atgal. 

Tą vakarą, prieš eidamas miegoti ir sėdėdamas prie savo stalo, 
Ciceronas gal koki dvidešimtą kartą pastebėjo, kokie tušti liko jo na- 
mai be Tulijos. 

— Išėjo tik vienas šeimynos narys, bet kaip ji sumažėjo! Ar pa- 
meni, Tironai, kaip ji žaisdavo prie mano kojų, kol aš dirbdavau? Kaip 
tik čia, — jis treptelėjo koja į grindis po stalu. — Ji dažnai būdavo pir- 
moji mano kalbų klausytoja... Vargšelė, dar nieko nesuprantanti silpna 

būtybė! Taip jau sutvarkyta. Metai lyg stipri audra neša mus tolyn, ir 
nieko, žmogau, nepakeisi. 

Tai buvo paskutiniai Cicerono žodžiai tą vakarą. Jis nuėjo į mie- 
gamąjį, netrukus jo pavyzdžiu, užpūtęs žvakes darbo kambaryje, pa- 
sekiau ir aš. Palinkėjęs labos nakties atrijuje budintiems sargybiniams, 
su žibintu rankoje nuėjau į savo kambarėlį. Pastačiau jį ant naktinio 
staliuko šalia savo gulto, nusirengiau ir atsiguliau, o gulėdamas, kaip 
paprastai, ėmiau galvoti apie praėjusios dienos įvykius, kol pajutau, 
kaip mintys pamažu grimzta į miegą. 

Buvo pats vidurnaktis, aplink tylu, nė garso. 


Staiga mane pažadino stiprus beldimas į duris nuo gatvės pusės. 
Tuoj pat atsisėdau. Buvau tik ką užsnūdęs. Tolimas beldimas pasikar- 
tojo, o paskui išgirdau įnirtingą lojimą, šūksnius ir greitą kojų trepsėji- 
mą. Stvėriau savo tuniką, kurią apsivilkau jau bėgdamas į atrijų. Iš savo 
miegamojo, visiškai apsirengęs, leidosi Ciceronas, pirma kurio žengė 
du sargybiniai apnuogintais kalavijais. Paskui jį, susisupusi į plačią 
skarą, sekė Terencija suktukų pilnais plaukais. Vėl pasigirdo beldimas 
į duris, tik šįkart dar stipresnis — sunkias medines duris turbūt daužė 
lazdomis arba spardė kojomis. Vaikų kambaryje ėmė verkti mažasis 
Markas. 

— Nueik ir paklausk, kas ten, — liepė Ciceronas, — bet durų 
neatidaryk. — Paskui jis kreipėsi į vieną iš raitininkų: — Eik kartu 
su juo. | 

Atsargiai nusėlinau durų link. Tuo metu jau turėjome sarginį 
šunį — didžiulį juodai rudą kalnų šunį, vardu Sargonas, pagal asirų 
karalių. Jis urzgė, lojo ir taip aršiai draskėsi pririštas grandine, kad pa- 
maniau, jog gali išplėšti ją iš sienos, kurioje buvo pritvirtinta. 

— Kas ten? — paklausiau. 

— Markas Licinijus Krasas! — išgirdau negarsų, bet pakanka- 
mai aiškų atsakymą. 

Bandydamas perrėkti šuns skalijimą, sušukau Ciceronui: 

— Sako, kad Krasas! 

— O iš tiesų? 

— Balsas panašus. 

Ciceronas akimirką mąstė. Tikriausiai apie tai, kad Krasas 
džiaugtųsi jo mirtimi, bet ir nesiryžtų, būdamas toks žymus žmogus, 
pakelti rankos prieš respublikai vadovaujantį konsulą. Jis atlošė pečius, 
pasitaisė plaukus ir tarė: 

— Ką gi, jei jis sakosi esąs Krasas, ir balsas panašus į Kraso, gerai 
būtų, kad jį įleistumei. 

Truputį pravėriau duris ir už jų išvydau kokį tuziną vyrų su 
deglais rankose. Gelsvoje šviesoje Kraso plikė spindėjo lyg mėnulio 
pilnatis rudenį. Pravėriau duris plačiau. Krasas su priešiškumu žiūrėjo 
į urzgiantį šunį, paskui, saugodamasis jo, atsargiai įėjo į vidų. Su savi- 
mi jis turėjo odinį dėklą dokumentams. Paskui Krasą įėjo jį visur lyg 
šešėlis sekiodavęs buvęs pretorius Kvintas Arijus ir du jauni patricijai, 
Kraso draugai, tik neseniai atsisėdę į Senato narių kėdes, Klaudijus 
Metelas ir Scipionas Nasika, kurių vardai buvo šmėkštelėję naujau- 
siame Katilinos šalininkų sąraše. Jų palydovai taip pat norėjo patekti į 
vidų, bet aš paprašiau palaukti kieme, nes pamaniau, kad keturi priešai 
vienu metu būtų per daug. Atšoviau skląstį. 

— K gi tai reiškia, Krasai? — be užuolankų paklausė Ciceronas, 
jo senajam varžovui įėjus į atrijų. — Draugiškam pokalbiui metas lyg 
ir per vėlus, o dalykiniam vizitui — ankstokas. 

— Labą vakarą, konsule, — santūriai linktelėjo Krasas. — Labą 
vakarą, ponia, — pridūrė kreipdamasis į Terenciją. — Atsiprašome, kad 
sudrumstėme poilsį. Nenorėtume, kad per mus neišsimiegotumėt. 

Tai taręs, jis atsuko nugarą Ierencijai ir vėl kreipėsi į Ciceroną: 

— Ar negalėtume pasikalbėti akis į akį? 

— Bijau, kad mano draugai, nematydami manęs, ims nerimauti. 

— Nejaugi manai, kad mes esame žudikai? 

— Ne, bet jūs draugaujate su jais. 

— Jau nebe, — atsakė Krasas šykščiai šypsodamas ir glostydamas 
dėklą. — Todėl mes čia ir atėjome. 

Ciceronas dvejojo. 

— Gerai. Galime ir akis į akį. 

Tačiau Terencija nenorėjo sutikti. 

— Nesibaimink, brangioji. Už durų budės sargybiniai, o mane 
savo tvirta ranka saugos Tironas. 

(Pastaroji frazė buvo sąmojis.) 

Šeimininkas liepė į jo darbo kambarį atnešti daugiau kėdžių, ir 
mes šešiese jame vos vos sutilpome. Mačiau, kad Ciceronas nervinasi. 
Krasas turėjo kažką tokio, dėl ko, žvelgiant į jį, kūnu imdavo bėgioti 
šiurpuliukai. Tačiau jis elgėsi gana mandagiai. Pirmiausia šeimininkas 
pasiteiravo svečių, ar šie nenorėtų paragauti vyno, tačiau pastarieji 
atsisakė. 

— Puiku, — pareiškė Ciceronas. — Blaivus geriau už girtą. Nagi, 
pasakokite. 

— Etrūrijoje bręsta neramumai, — pradėjo Krasas. 

— Girdėjau apie tai. Deja, patys matėte — kai apie tai užsimi- 
niau Senate, niekas nepanoro klausytis. 

— Ką gi, jiems teks kuo greičiau atsipeikėti. 

— O tuiš tiesų pakeitei toną! 

— Todėl kad disponuoju tam tikrais faktais. Papasakok, Arijau. 

— Gerai, — sutiko Arijus, kuris, mano akimis žiūrint, neatrodė 
labai patikimas. Tai buvo kilme negalįs pasigirti gudreiva, senas karys 
ir Krasui visuose reikaluose atsidavęs tarnas. Jam už nugaros daugelis 
šaipėsi dėl jo kvailokos kalbėjimo manieros, mat prieš kai kurias balses 
jis įterpdavo „h“, turbūt manydamas, kad taip skamba solidžiau. 

— Iki vakar dienos buvau Hetrūrijoje. Visame krašte horga- 
nizuojasi kariauti nusiteikusių vyrų gaujos. Supratau, kad jie ketina 
žygiuoti į Romą. 

— Iš kur tai sužinojai? 

— Su kai kuriais gaujų vadeivomis teko tarnauti legionuose. Jie 
bandė hikalbėti mane dėtis prie jų, ir haš daviau jiems suprasti, kad 
noriu hapsvarstyti jų pasiūlymą... Suprantate, vien tam, kad galėčiau 
rinkti hinformaciją, — pridūrė paskubomis. 

— Kiek tų karių galėtų būti? 

— Manyčiau, penki tūkstančiai, o gal hir dešimt. 

— Tiek daug? 

— Jei dabar jų dar nėra tiek daug, tai ne už hilgo bus. 

— Ar jie ginkluoti? 

— Kai kurie. Ne visi, Tačiau jie turi planą. 

— Kas tai per planas? 

— Netikėtai hužklupti Preneste dislokuotą įgulą, hužimti miestą 
ir jame įsitvirtinti, kad būtų galima naudotis juo kaip pagrindine savo 
pajėgų baze. 

— Prenestas beveik neprieinamas, — įsiterpė Krasas, — ir nuo 
Romos skiria vos vienos dienos kelias. 

— Manlijus hišsiuntinėjo savo šalininkus po visą Hitaliją, skersai 
ir hišilgai, kad šie provokuotų neramumus. 

— Še tau, — nusistebėjo Ciceronas, žvelgdamas į vieną ir į kitą 
svečią, — kaip gerai informuoti jūs esate! 

— Nors mudu, konsule, turėjome įvairių nesutarimų, — šaltai 
paaiškino Krasas, — bet aš, visų pirma, esu lojalus savo šalies pilietis. 
Aš nenoriu, kad kiltų pilietinis karas. Todėl ir atvykau. 

Jis pasidėjo sau ant kelių dėklą su dokumentais ir, atidaręs jį, iš- 
traukė šūsnį laiškų. 

— Šie pranešimai vakare buvo atgabenti man į namus. Vienas 
skirtas man, kiti — čia esantiems mano bičiuliams, Marcelui ir jauna- 
jam Scipionui, kurie kaip tik vakarieniavo su manimi. Likusieji adre- 
suoti įvairiems Senato nariams. Kaip matai, antspaudai ant šių laiškų 
dar nesulaužyti. Štai. Noriu, kad tarp mūsų nebūtų jokių paslapčių. 
Perskaityk man skirtąjį. 

Ciceronas pažiūrėjo į Krasą įtariu žvilgsniu, paskubomis perskai- 
tė laišką ir ištiesė jį man. Laiškas buvo labai trumpas. 

Gana kalbėti. Atėjo metas veikti. Katilina sudarė veiksmų planą. Jis 
nori įspėti, kad Romoje bus pralietas kraujas. Pasisaugok tr slapčia pasi- 
trauk iš miesto. Kai bus saugu grįžti, pranešime. 

Parašo nebuvo. Raštas smulkus ir nedailus, panašus į vaiko. 

— Todėl aš ir ryžausi nieko nelaukdamas atvykti, — tarė Kra- 
sas. — Visuomet buvau Katilinos pusėje. Tačiau su tuo mes nenorime 
turėti nieko bendra. 

Ciceronas smakru pasirėmė į delną ir kurį laiką tylėjo. Jis pažiū- 
rėjo iš pradžių į Marcelą, paskui į Scipioną. 

— O kas rašoma jums skirtuose laiškuose? Jie identiški? 

Abu jaunieji senatoriai pritariamai linktelėjo. 

— Anonimiški? 

Sutartinis linktelėjimas. 

— Ir visai nenutuokiate, kas jų autorius? 

Jie papurtė galvas. Abu arogantiški didikai romėnai atrodė ro- 
mūs lyg ėriukai. 

— Siuntėjo asmenybę gaubia paslaptis, — pareiškė Krasas. — 
Mano durininkas įteikė šiuos laiškus, kai baigėme vakarieniauti. Jis 
nematė, kas juos atnešė — laiškai buvo palikti ant laiptų, o pasiun- 
tinys — nežinome, kas jis toks, — pabėgo. Savaime suprantama, kol 
skaičiau man adresuotą laišką, Marcelas ir Scipionas skaitė savuosius. 

— Ar galėčiau dirstelėti į kitus? 

Krasas įkišo ranką į dėklą, ištraukė visus jame buvusius neatplėš- 
tus laiškus ir ištiesė juos konsului. Ciceronas paeiliui peržiūrėjo visų 
adresatų vardus, o paskui parodė man. Prisimenu, kad jie buvo skirti 
Klaudijui, Emilijui, Valerijui ir kitiems iš tos pačios aplinkos, taip pat 
ir Hibridai; iš viso aštuoniems ar devyniems patricijams. 

— Atrodo, jis nori perspėti savo medžioklės draugus, — garsiai 
mąstė Ciceronas, — vardan senų gerų laikų. Keista ar ne, kad visi laiš- 
kai buvo atnešti būtent jums? Kaip jūs manote, kodėl? 

— Negaliu atsakyti. 

— Keistas konspiracijos metodas — pasinaudoti žmogumi, kuris 
teigia su šiuo reikalu neturįs nieko bendra, kad jis veiktų kaip pasiun- 
tinys. 

— Negaliu to paaiškinti. 

— O galbūt tai apgaulė? 

— (Galbūt. Tačiau, turint omenyje nerimą keliančius įvykius 

Etrūrijoje, taip pat artimą Katilinos ir Manlijaus draugystę... Ne, aš 
manau, kad tai yra rimta. Aš turiu atsiprašyti tavęs, konsule. Atrodo, 
Katilina visų pirma kelia grėsmę respublikai. 

— Jis kelia grėsmę visiems. 

— Aš pasirengęs kuo tik galėdamas padėti — tik duok žinią. 

— Ką gi, pradžiai man reikėtų šių laiškų. Visų. 

Krasas persimetė žvilgsniu su savo palydovais, paskui sugrūdo 
laiškus atgal į dėklą ir padavė Ciceronui. 

— Manau, pateiksi juos Senatui? 

— Tikriausiai privalau tai padaryti, ar ne? Taip pat norėčiau, kad 
Arijus praneštų apie padėtį Etrūrijoje. Ar padarysi tai, Arijau? 

Arijus dirstelėjo į Krasą, laukdamas, ką šis pasakys. Pastarasis 
nežymiai linktelėjo. 

— Habsoliučiai, — atsakė Arijus. 

Krasas pasiteiravo: 

— O tu kreipsiesi į Senatą, kad suteiktų įgaliojimus surinkti 
kariuomenę? 

— Privalome apginti Romą. 

— Jei galima, norėčiau patikinti, kad tuo atveju, jeigu kariuo- 
menei reikėtų vado, jums netektų ilgai ieškoti. Nepamiršk, kad aš nu- 
malšinau Spartako sukilimą. Lygiai taip pat sėkmingai numalšinčiau 
ir Manlijaus maištą. 

Kaip vėliau pastebėjo Ciceronas, šis žmogus buvo begėdis kokių 
reta. Pradžioje rėmęs Katiliną ir prisidėjęs prie to, kad padėtis taptų 
komplikuota, Krasas staiga ėmė pretenduoti į respublikos gelbėtojus! 
Ciceronas nedavė konkretaus atsakymo savo svečiui, teisindamasis, esą 
kariuomenei komplektuoti ir karvedžiams skirti metas jau pernelyg 
vėlyvas, o jam, prieš priimant svarbų sprendimą, būtina išsimiegoti. 

— Tačiau tikiuosi, darydamas savo pareiškimą, neužmirši akcen- 
tuoti mano patriotizmo, kurį įrodžiau kreipdamasis į tave? 

— Gali pasikliauti, — atsakė Ciceronas, išlydėdamas jį iš kamba- 
rio į atrijų, kur lūkuriavo sargybiniai. 

— Jei galėčiau dar kuo nors pasitarnauti... — neatlyžo Krasas. 

— Tiesą sakant, yra viena problema, kurią galėtumei padėti iš- 
spręsti, ir aš būčiau labai dėkingas, — pripažino Ciceronas, niekada 
nepraleisdavęs tinkamos progos. — Jei Murena būtų pripažintas kaltu, 
mes liktume be konsulo labai kritiškoje situacijoje. Ar neprisidėtumei 
prie manęs ir Hortenzijaus, kad visi drauge galėtume jį apginti? 

Be abejo, Krasas to norėjo mažiausiai, tačiau buvo priverstas su- 
sitaikyti su neišvengiamybe. 

— Man būtų garbė. 

Jie vienas kitam paspaudė ranką. 

— Negaliu apsakyti, — vėl prabilo Ciceronas, — kaip džiaugiuo- 
si, kad pašalinome anksčiau tarp mūsų egzistavusius nesusipratimus. 

— Aš jaučiuosi lygiai taip pat, mano mielas Ciceronai. Ši naktis 
atnešė sėkmę mums abiem, bet dar labiau Romai. | 

Reikšdami vienas kitam prielankumą, pasitikėjimą ir pagarbą, 
Ciceronas ir Krasas su palydovais nuėjo prie durų, kur šeimininkas 
nusilenkė savo svečiui, palinkėjo jam ramaus miego ir pažadėjo rytą 
pratęsti jųdviejų pokalbį. 

— Šitas šunsnukis yra melagių melagis! — vos tik užsidarė du- 
rys, išrėžė Ciceronas. 

— Netiki juo? 

— Kuo? Tuo, kad Arijus, būdamas Etrūrijoje, atsitiktinai susitiko 
su besirengiančiais karui prieš savo valstybę žmonėmis, kurie kažkodėl 
pakvietė įsitraukti ir jį? Ne, netikiu. O tu? 

— Šie laiškai labai keisti. Ar manai, kad jis pats juos parašė? 

— O kodėl jis būtų tai daręs? 

— Tarkime, tam, kad galėtų vidurnaktį atsibelsti pas tave dė- 
damasis lojaliu piliečiu. Laiškai būtų tiesiog ideali dingstis nutraukti 
paramą Katilinai, — staiga įsitikinęs, kad radau atsakymą, nepaprastai 
susijaudinau. — Štai kur šuo pakastas! Jis tikriausiai pasiuntė Arijų 
iššniukštinėti, kas dedasi Etrūrijoje, o kai šis sugrįžo ir papasakojo, ką 
matęs, persigando. Krasas nusprendė, kad Katilinos laukia neišvengia- 
mas pralaimėjimas, todėl panoro nuo jo viešai atsiriboti. 

Ciceronas pritariamai linktelėjo. 

— Gudri mintis. 

Šeimininkas, sunėręs rankas sau už nugaros, susikūprinęs nuėjo 
per vestibiulį tolyn, į atrijų. Jis susikaupęs mąstė. Po kurio laiko staiga 
sustojo. 

— O ką,jei... — pratarė jis. 

— Ką? 

— Pažvelkime į šį reikalą iš kitos pusės. Tarkime, kad Katilina 
realizuoja savo planą: Manlijaus vadovaujami skarmaliai užima Pre- 
nestą ir žygiuoja į Romą, o kiekviename miestelyje ir kaime, pro ku- 
riuos tik eina, prie jų prisideda nauji šalininkai. Sostinėje kyla sumaiš- 
tis, prasideda skerdynės. Maištininkai užima Senato rūmus. Mane 
nužudo. Katilina sumaniai perima respublikos valdymą. Tai nėra ne- 
įmanoma — dievai žino, mus ginti pasiryžę nedaugelis, o Katilina turi 
daugybę šalininkų pačiame mieste. Kas tokiu atveju įvyktų? 

— Nežinau. Tai būtų košmaras. 

— O aš galiu atsakyti labai konkrečiai. Likusieji gyvi magis- 
tratai neturės kitos išeities, kaip tik pasikviesti tą, kuris gali išgelbėti 
tautą, Pompėjų Didįjį su Rytų legionais. Karo genijus, vadovaujantis 
keturiasdešimčiai tūkstančių gerai parengtų karių, akimirksniu susi- 
dorotų su Katilina, ir jau niekas jam nesutrukdytų tapti viso pasaulio 
diktatoriumi. Kaip manai, kurio iš savo varžovų Krasas labiau bijo ir 
nekenčia? 

— Pompėjaus? 

— Pompėjaus. Būtent. Situacija turėtų būti gerokai pavojinges- 
nė, nei aš įsivaizdavau. Krasas šiąnakt apsilankė, kad išduotų Katiliną 
ne todėl, kad bijotų, jog šiam gali nepasisekti, o todėl, kad išsigando, 
jog pavyks. 


Auštant, pasirodžius pirmiesiems saulės spinduliams, lydimi 
keturių raitininkų, tarp kurių buvo ir broliai Sekstai, retai kada pasi- 
traukdavę nuo konsulo, išvykome iš namų. Ciceronas ėjo užsitraukęs 
ant galvos apsiausto gobtuvą, galvą žemai nunarinęs, o man teko nešti 

dėklą su laiškais. Kas keletą žingsnių, nenorėdamas atsilikti nuo Žir- 
gliojančio šeimininko, turėdavau gerokai paskubėti. Pasiteiravęs, kur 
męs skubame, išgirdau: „Turime surasti karvedį“. 

Gal ir keista, tačiau Cicerono sielvarto ir nevilties rytą nebuvo 
likę nė ženklo. Atsidūręs tokioje kritinėje situacijoje jis atrodė atgavęs 
jėgas (jei sakyčiau, kad laimingas, skambėtų absurdiškai). Lipdamas 
į Palatiną vedančiais laiptais jis kone šokinėjo, o mums pasukus Per- 
galės šlaito link, supratau, kad vykstame pas Metelą Celerą. Praėjome 
pro Katulo portiką ir patraukėme į šalia stūksančio tuščio namo, kurio 
durys ir langai buvo užkalti lentomis, tarpdurį. Nenorėdamas, kad jį 
kas pastebėtų, Ciceronas pareiškė čia palauksiąs, kol aš nueisiu prie 
gretimo namo ir pranešiu, kad konsulas norėtų pasimatyti su preto- 
riumi, bet tik visiškai slaptai. Atlikau užduotį, o Celero prievaizdas 
netrukus sugrįžo su žinia, kad jo šeimininkas prisidėsiąs prie mūsų, kai 
tik baigsis rytinis lankytojų priėmimas. Sugrįžęs atsivesti Cicerono, 
radau jį besišnekučiuojantį su tuščiojo namo sargu. 

— Šis namas yra Kraso, — paaiškino jis man, kai išėjome. — Ar 
gali tuo patikėti? Jis vertas didelių pinigų, bet savininkas laiko jį tuščią, 
tikėdamasis kitąmet uždirbti daugiau. Nieko nuostabaus, kad jis ne- 
nori pilietinio karo — juk per jį nukentėtų visa prekyba! 

Ciceronas nusekė paskui tarną alėjos keliuku, ėjusiu tarp abiejų 
namų, o paskui pro užpakalines duris pateko į vidų. Čia jo laukė savo 
grožiu kerinti Celero žmona Klodija, ant savo naktinių marškinių ap- 
sirengusi šilkinį chalatą, skleidžianti iš miegamojo atsineštą muskuso 
kvapą. 

— Išgirdusi, kad įeini slapčia, pro užpakalines duris, tikėjausi, 
kad norėsi pasimatyti su manimi, — priekaištaujamai prakalbo ji, ne- 
nuleisdama nuo svečio savo užmiegotų akių, — bet girdžiu, kad ieškai 
mano vyro. Nemaniau, kad esi toks nuoboda... 

— Bijau, kad mes visi esame nuobodos, — tarė Ciceronas, lenk- 
damasis prie jos rankos pabučiuoti, — palyginti su ta, kuri mus visus, 
kad ir kokie iškalbingi būtume, paverčia mikčiojančiais stuobriais. 

Tai, kad konsulas galėjo leisti sau Airtuoti, bylojo apie jo nuo- 


155 


LUSTRUM 


taikos permainą, tačiau pro mano akis nepraslydo dar viena detalė: jo 
lūpų prisilietimas prie jos odos užtruko ilgiau nei būtina. Pamėginkite 
įsivaizduoti: didysis, savo drovumu garsėjantis oratorius pasilenkęs 
prie visoje Romoje tituluočiausios šliundros rankos! Tiesą sakant, man 
netgi dingtelėjo beprotiška, neįtikima mintis, kad Ciceronas dėl šios 
moters vieną gražią dieną galėtų palikti Terenciją, ir labai nudžiugau, 
kai į kambarį energingai, kaip ir dera tikram kariui, įsiveržė Celeras, 
akimirksniu nutraukdamas šią intymią sceną. 

— O, konsulas! Labas rytas! Kuo galėčiau pasitarnauti? 

— Galėtum mobilizuoti kariuomenę ir išgelbėti savo šalį. 

— Kariuomenę? Gera idėja! — Tačiau jis netrukus suprato, kad 
Ciceronas nejuokauja. — Ką nori tuo pasakyti? 

— Krizė, kurią seniai buvau numatęs, jau ištiko. Tironai, parodyk 
pretoriui laišką, adresuotą Krasui. 

Įvykdžiau nurodymą ir mačiau, kaip Celerui skaitant laišką kei- 
čiasi jo veido išraiška. 

— Jis skirtas Krasui? 

— Jis pats taip sako. Visi kiti vakar vakare irgi buvo perduoti jam, 
tikintis, kad Krasas išnešios juos po miestą. 

Ciceronui davus ženklą, ištiesiau Celerui visą ryšulį. Šis perskai- 
tė porą laiškų ir ėmė lyginti jų turinį. Jam baigus, laiškus tiesiai iš jo 
rankų paėmė Klodija, kuri taip pat susidomėjo tuo, kas juose rašoma. 
Celeras nė nebandė sulaikyti žmonos, o aš savo atmintyje užfiksavau, 
kad pretorius nuo jos nieko neslepia. 

— Tačiau tai tėra tik pusė bėdos, — tęsė Ciceronas. — Pa- 
sak Kvinto Arijaus, Etrūrijoje susibūrė nemažai Katilinai palankių 
žmonių. Manlijus buria maištininkų armiją, savo dydžiu prilygstančią 
dviem legionams. Jie rengiasi užimti Prenestą, o vėliau — Romą. No- 
riu, kad imtumeisi vadovauti mūsų pajėgoms. Tau teks paskubėti, jei 
norime užkirsti jiems kelią. 

— K3 reiškia „paskubėti“? 

— Šiandien pat turėsi išvykti iš miesto. 

— Bet aš neturiu įgaliojimų... 

— Aš tau juos suteiksiu. 

— Neskubėk, konsule. Prieš surinkdamas kariuomenę ir imda- 
mas siautėti kaimuose, noriu viską gerai apsvarstyti. 

— Ką būtent? 

— Visų pirma man būtinai reikia pasikonsultuoti su savo broliu, 
Nepotu. Turiu, beje, dar vieną brolį — brolį pagal santuoką, — Pom- 
pėjų Didįjį, kurio nuomonė man taip pat svarbi... 

— Bet mes neturime tam laiko! Jei mums šeimos interesai taps 
svarbesni už tautos, nieko nepasieksime. Paklausyk manęs, Celerai, — 
Ciceronas, kaip jau ne kartą panašiais atvejais buvau girdėjęs, sušvel- 
nino toną, — tavo narsa ir ryžtingumas kartą jau išgelbėjo respubliką, 
kai Rabirijus buvo patekęs į bėdą. Jau tada supratau, kad istorija tau 
lėmė didvyrio vaidmenį. Ši krizė gali išaukštinti arba pražudyti. Prisi- 
mink Hektorą: „Kas bus — tebūna, kad tik be kovos negarbingai ne- 
žūčiau, / Bet po grumtynių smarkių, kad vaikų vaikai paminėtų “. Jei 
nesiryši tu, to imsis Krasas. 

— Krasas? Betgi jis ne karvedys! Jis išmano tik apie pinigus. 

— Nesiginčysiu, tačiau gerai žinau, kad jis jau šmirinėja aplink, 
tik ir laukdamas progos, kada galės apreikšti savo karinę šlovę. Duoki- 
me jam dieną ar dvi, ir jis įgis Senato daugumos palankumą. 

— Jei jau prakalbome apie karinę šlovę, tai pirmasis ją apreikš 
Pompėjus, juk mano brolis tam ir sugrįžo į Romą, kad apie tai pri- 
mintų. 

Celeras grąžino man laiškus. 

— Ne, konsule. Esu dėkingas tau už pasitikėjimą manimi, bet 
nepasitaręs su jais negaliu to imtis. 

— Atiduosiu tau Artimąją Galiją. 

— Ką? 

— Artimąją Galiją. Atiduosiu ją tau. 

— Bet ji nėra tavo, kad galėtum dalyti, kam tik panorėjęs. 


* Iš graikų kalbos vertė Antanas Dambrauskas (Homeras, Iliada, Vilnius: Vaga, 1981, 
p-338). 

— Taip, ji mano. Šiuo metu ji yra numatyta man — jei pameni, 
gavau ją iš Hibridos mainais į Makedoniją. Aš visą laiką norėjau jos 
atsisakyti. Gali ją imti sau. 

— Provincija — ne krepšelis kiaušinių! Pirmiau pretoriai turėtų 
traukti burtus. 

— Tai tiesa, bet tau pavyks. 

— Nejaugi klastosi burtus? 

— Aš prie burtų traukimo pirštų nekišiu. Tai būtų didžiausia 
neteisybė. Ne, ne. Aš šį reikalą patikėsiu Hibridai. Galbūt jis ir nėra 
labai talentingas, tačiau burtų klastojimas, mano manymu, yra viena iš 
stipriųjų jo pusių. 

— O ką, jeigu jis nesutiks? 

— Jis negalės nesutikti. Mes esame susitarę. O be to, — Cicero- 
nas mostelėjo Hibridai adresuotu laišku, — esu tikras, jis nenorės, kad 
aš paviešinčiau štai šį raštą. 

— Artimoji Galija... — trindamas platų smakrą pakartojo Cele- 
ras. — Tai geriau nei Tolimoji. 

— Brangusis, — įsiterpė Klodija, uždėdama ranką savo vyrui ant 
rankos, — juk tai labai geras pasiūlymas, ir aš esu tikra, kad Nepotas 
su Pompėjumi supras. 

Celeras kažką suniurnėjo, o paskui keletą kartų palingavo ant 
kulnų pirmyn atgal. Jo akys godžiai blizgėjo. Pagaliau jis pratarė: 

— Kaip manai, ar greitai man atiteks ši provincija? 

— Šiandien, — atsakė Ciceronas. — Šaliai iškilo pavojus. Aš įti- 
kinsiu, kad niekam nekiltų abejonių dėl to, jog imperijai reikia tvirtos 
rankos, jog mano vieta yra Romoje, o tavo — mūšio lauke malšinant 
maištininkus. Mes drauge ginsime respubliką. Ką manai? 

Celeras žvilgtelėjo į Klodiją. 

— Tai leistų tau pranokti visus savo amžininkus, — pareiškė 
ji. — Konsulatas būtų užtikrintas. 

Jis ir vėl saumurmėjo, o paskui atsigręžė į Ciceroną. 

— Puiku, — tarė jis ir ištiesė savo sunkią raumeningą ranką kon- 
sului. — Dėl savo šalies gerovės sakau „taip“. 

Palikęs Celerą, Ciceronas nuėjo dar kelis šimtus žingsnių ir atsi- 
dūrė pas Hibridą, tuo metu vadovavusį Senatui, pažadino jį iš įprasto 
girtuokliui stingulio, prablaivė, papasakojo apie Etrūrijoje renkamą 
maištininkų armiją ir davė nurodymus, kaip reikėtų tą dieną elgtis. 
Išgirdęs, kad jam teks suklastoti burtų traukimo rezultatus dėl Arti- 
mosios Galijos, jis iš pradžių atsisakė, bet Ciceronas tuojau pat parodė 
jam konspiratorių rašytą laišką su jo adresu. Hibridos stiklinės, rau- 
donomis kraujagyslėmis išvagotos akys kone iššoko iš akiduobių, o jis 
pats, apimtas baimės ir išmuštas prakaito, ėmė drebėti. 

— Prisiekiu tau, Ciceronai, aš nieko apie tai nežinojau! 

— Tikiu, mano mielas Hibrida, tačiau, kaip ir pats gerai Žinai, 
šiame mieste begalė pavydžių ir įtarių žmonių, kuriuos būtų nesunku 
įtikinti priešingai. Jei iš tikrųjų norėtumei įrodyti savo visišką ištiki- 
mybę, siūlau sutikti su mano pasiūlymu dėl Artimosios Galijos, tuo- 
met galėsi būti tikras dėl mano paramos. 

Hibrida netrukus nusileido, todėl beliko susitarti su reikiamais 
senatoriais — tuo Ciceronas užsiėmė iki pat popietinio posėdžio, 
kuomet atėjo metas žyniams skaityti ženklus. Tuo metu po miestą 
jau sparčiai sklido kalbos apie rengiamą puolimą ir sąmokslą nu- 
žudyti įtakingiausius magistratus. Katulas, Izaurikas, Hortenzijus, 
broliai Lukulai, Silanas, Murena ir net Katonas, kuris kartu su Nepotu 
buvo išrinkti tribūnais, — visi šie Senato nariai buvo pasivesti į šalį 
ir išklausė trumpą informaciją. Ciceronas tokiais momentais atrody- 
davo panašus į sumanų kilimų pardavėją šurmuliuojančiame turguje, 
vogčiom žvilgčiojantį tai per pirkėjo petį, tai atgal; jis kalbėdavo žemu 
balsu ir, stengdamasis sudaryti sandėrį, visą laiką ekspresyviai mos- 
taguodavo rankomis. Cezaris nenuleido nuo jo akių, stebėdamas jį iš 
tolo, o aš akylai stebėjau Cezarį. Jo veido išraiška atrodė paslaptinga. 
Katilinos niekur nesimatė. 

Senatoriams būriu susirinkus į posėdį, Ciceronas užėmė savo 
vietą priekinio suolo gale, arčiausiai konsului skirtos pakylos, kur sė- 

dėdavo visada, kai nevadovaudavo Senatui; Katulas sėdėjo savo vieto- 
je, tik kitoje pusėje. Taip įsitaisęs Ciceronas, atitinkamai linksėdamas 
arba mirksėdamas Hibridai, o kartkartėmis ir garsiau pašnibždėda- 
mas, galėjo kontroliuoti situaciją posėdžio metu net ir tais mėnesiais, 
kai eidavo antrojo konsulo pareigas. Teisybės dėlei turiu pripažinti, 
kad tais atvejais, kai Hibrida turėdavo iš anksto parengtą tekstą, juo 
būdavo galima beveik pasitikėti, o tądien taip ir buvo. Tiesiais plačiais 
pečiais, truputį atmetęs atgal savo didingą galvą, vyne raugintu balsu 
jis pareiškė, kad per naktį paaiškėjo respublikai itin svarbių faktų, ir 
pakvietė Kvintą Arijų padaryti pranešimą. 

Arijus buvo iš tų senatorių, kurie kalbėdavo nedažnai, bet jeigu 
prabildavo, likusieji jų klausydavo pagarbiai. Negalėčiau pasakyti ko- 
dėl. Galbūt jo juokingas balsas sukurdavo nuoširdumo įspūdį. Taigi jis 
atsistojo ir pateikė labai išsamią ataskaitą apie tai, ką jis matęs atokiau 
nuo Romos esančiose kaimo vietovėse; jis informavo apie Etrūrijoje 
Manlijaus organizuojamas ginkluotas gaujas, kurių narių greitai gali 
būti dešimt tūkstančių, pasidalijo savo pastebėjimais, kad maištininkai 
ketina pulti Prenestą, kad ir pačiai Romai iškilo pavojus, o panašūs 
sukilimai planuojami taip pat Apulijoje ir Kapujoje. Jam atsisėdus, 
išgirdau stiprėjantį nerimastingą Senato narių bruzdėjimą. Hibrida 
padėkojo pranešėjui ir pakvietė Krasą, Marcelą ir Scipioną, kad šie 
visiems girdint perskaitytų išvakarėse gautus laiškus. Jis padavė juos 
patarnautojams, o šie įteikė jų gavėjams. Pirmasis kalbėjo Krasas. Jis 
papasakojo apie keistą šių perspėjimų atsiradimo jo namuose istoriją 
ir apie tai, kaip drauge su kitais iškart nuvyko pas Ciceroną. Paskui 
tvirtu ir aiškiu balsu perskaitė jam adresuotą laišką: Gana kalbėti. Atėjo 
metas veikti. Katilina sudarė veiksmų planą. Jis nori įspėti, kad Romoje 
bus pralietas kraujas. Pasisaugok ir slapčia basitrauk iš miesto. Kai bus 
saugu grįžti, pranešime. 

Ar galite įsivaizduoti, kokį įspūdį padarė šie žodžiai, kuriuos 
pirmiausia rūsčiu balsu perskaitė Krasas, o paskui pakartojo, tik jau- 
dindamiesi, Scipionas su Marcelu? Efektą sustiprino tai, kad Krasą 
visi žinojo kaip Katilinos rėmėją, pastarajam siekiant konsulo posto, ir 

ne kartą, o du kartus. Kurį laiką tvyrojo mirtina tyla, o paskui kažkas 
šūktelėjo: 

— O kur jis? 

Pasigirdo daugiau balsų: 

— Kur jis? Kur jis? 

Kilus sumaiščiai, Ciceronas kažką trumpai pašnabždėjo Katului, 
senasis patricijus atsistojo ir kreipėsi į Senatą: 

— Atsižvelgiant į pasibaisėtiną žinią, kurią Senatas ką tik išklau- 
sė, — prabilo Katulas, — ir vadovaudamasis nuo seno nustatytomis 
prerogatyvomis, siūlau suteikti konsulams teisę imtis visų reikalingų 
priemonių imperijai apginti pagal Senatus consulium ultimum, tai yra 
Aukščiausiojo įstatymo nuostatas. Ši teisė apimtų kariuomenės mo- 
bilizavimą ir karo veiksmus, kraštutinių priemonių naudojimą sąjun- 
gininkų ir Romos piliečių atžvilgiu, naudojimąsi aukščiausia valdžia 
ir jurisdikcija savo šalyje bei už jos ribų, tačiau neturėtų apsiriboti tik 
šiomis funkcijomis. 

— Kvintas Lutacijus Katulas siūlo priimti Aukščiausiąjį įstaty- 
mą, — pranešė Hibrida. — Ar yra tam prieštaraujančių? 

Visų akys nukrypo į Cezarį — iš dalies todėl, kad klausimas dėl 
Aukščiausiojo įstatymo teisėtumo sudarė ir Rabirijaus bylos pagrindą. 
Tačiau Cezaris — kiek man yra žinoma, tai buvo pirmas kartas, — at- 
rodė visiškai apstulbintas tokios įvykių eigos. Jis nepralemeno nė 
žodžio kaimynystėje sėdinčiam Krasui, net nedirstelėjo į jį, — toks jo 
elgesys atrodė labai keistas, mat paprastai jie būdavo tarsi sulipę vienas 
su kitu, — iš to padariau išvadą, kad jį labiausiai nustebino tai, jog 
Krasas išdavė Katiliną. Cezaris neparodė net menkiausio gesto, tik sė- 
dėjo įsmeigęs akis kažkur tiesiai priešais save, leisdamas mums pirma 
laiko išvysti tą abejingą, nieko nematantį žvilgsnį, kurį vėliau vaizduos 
marmuriniai biustai visuomeniniuose Italijos pastatuose. 

— K gi, jei niekas neprieštarauja, — tęsė Hibrida, — pasiūly- 
mas priimtas, ir aš, kaip pirmininkaujantis posėdžiui, sveikinu Marką 
Tulijų Ciceroną. 

Hibridai baigus kalbėti, pagaliau atsistojo Ciceronas, sveikina- 

mas griausmingais plojimais tų pačių senatorių, kurie dar prieš keletą 
savaičių tyčiojosi iš jo dėl neva nepagrįstų baimių. 

— Gerbiamieji, — kreipėsi jis į posėdžio dalyvius, — norėčiau 
padėkoti Antonijui Hibridai už jo tvirtumą, kurį jis pademonstravo 
šiandien krizės akivaizdoje. 

Per Senatą nuvilnijo pritarimo murmesys; Hibridos veidas švy- 
tėjo. 

— O aš, stengdamasis pateisinti visų draugų ir šalininkų man 
„parodytą pasitikėjimą, liksiu Romoje ir toliau kovosiu prieš šį kraugerį 
ir beprot; Katiliną, kaip tai dariau iki šiol. Kadangi niekas negali pa- 
sakyti, ar ilgai tęsis mums iškilęs pavojus, aš oficialiai prašau atleisti 
mane nuo man skirtos provincijos valdymo, atsižvelgiant į pažadą, 
kurį daviau pradėdamas eiti konsulo pareigas, pažadą, kuris šią sunkią 
mūsų respublikai valandą yra dar būtinesnis. 

Cicerono patriotiškam pasiaukojimui buvo nuoširdžiai pritarta, 
ir Hibrida tuojau pat atnešė šventąją urną ir įmetė į ją vieną pažymėtą 
kortelę, reiškiančią Artimąją Galiją, ir septynias tuščias — taip bent 
jau atrodė. Kaip vėliau sužinojau, jos visos buvo tuščios. Į priekį išėjo 
aštuoni pretoriai. Pirmasis savo laimę pasitikrino pretorius milžino iš- 
vaizda Lentulas Sura, kuris, Cicerono žiniomis, priklausė su sąmokslu 
susijusių Katilinos šalininkų ratui. Be to, šis, vienas didžiausių Senato 
mulkių iš prigimties, buvo artimai ir įvairiais saitais susijęs su Hibrida: 
pirma, jis buvo vedęs Hibridos brolio našlę ir augino lyg savo jos sūnų 
iš ankstesnės santuokos Marką Antonijų; Markas Antonijus buvo su- 
sižiedavęs su Hibrido dukra Antonija. Aš įdėmiai stebėjau Hibridą, 
ar šis tikrai ryšis apgaulei, dėl kurios buvo sutaręs su Ciceronu. Tačiau 
politinėje veikloje galioja kiti dėsniai, kurie akivaizdžiai svarbesni už 
visas svainystes. Sura įkišo ranką giliai į urną, ištraukė kortelę ir pa- 
davė ją Hibridai, o pastarasis paskelbė, kad kortelė tuščia, ir parodė 
ją Senatui. Sura gūžtelėjo pečiais ir pasitraukė į šalį; š šiaip ar taip, jam 
rūpėjo ne provincija, bet pati Roma. 

Paskui prie urnos priėjo Pomptinas, o dar paskui — Flakas, ir jų 
laukė tas pats likimas. Ketvirtasis burtų traukimo ceremonijoje buvo 

Celeras. Eidamas prie paaukštinimo ir traukdamas burtą jis atrodė 
labai ramus. Hibrida paėmė iš jo kortelę, ir man pasirodė, kad jis nu- 
sisuko į šoną, į šviesos pusę, norėdamas geriau įžiūrėti, kas pažymėta; 
tikriausiai tuo metu jis ir sukeitė korteles, nes kai iškėlė aukštyn, kad 
visi galėtų pamatyti, buvusieji arčiau aiškiai išvydo kryželį. 

— Celerui burtas lėmė Artimąją Galiją! — paskelbė jis. — Te 
dievai laimina šį paskyrimą. 

Senatoriai naująjį valdytoją pasveikino plojimais. Nieko nelauk- 
damas, kalbėti pakilo Ciceronas. | 

— Siūlau Kvintui Cecilijui Metelui Celerui suteikti absoliučią 
karinę valdžią ir įgaliojimus surinkti armiją ir ginti jam paskirtą pro- 
vinciją. 

— Ar yra prieštaraujančių? — paklausė Hibrida. 

Man pasirodė, kad Krasas lyg ir norėjo atsistoti. Atrodė, kad jis 
buvo palinkęs į priekį, bet suabejojęs persigalvojo. 


— Pasiūlymas priimtas bendru sutarimu. 


Senato posėdžiui pasibaigus, Ciceronas ir Hibrida sušaukė karo 
tarybos su visais pretoriais susirinkimą, kuris turėjo priimti visus mies- 
to gynybą reglamentuojančius ediktus. Tuoj pat buvo išsiųstas skubus 
pranešimas Preneste dislokuotos įgulos vadui, nurodantis sustiprinti 
apsaugą. Priimtas senas Riečio prefekto pasiūlymas atsiųsti šimtą 
žmonių. Romos miesto vartus buvo nutarta uždaryti valanda anksčiau 
nei paprastai. Aštuntą valandą vakaro turėjo prasidėti komendanto 
valanda, o visą naktį miesto gatvėmis turėjo patruliuoti sargyba. Karo 
taryba Senatui lojaliems kariams miesto prieigose vėl leido nešiotis 
ginklus. Taip pat nutarta tikrinti atsitiktinius vežimus. Saulei nusi- 
leidus, visi praėjimai į Palatiną turėjo būti užblokuoti. Duotas nuro- 
dymas uždaryti visas sostinėje ir jos apylinkėse veikiančias gladiatorių 
mokyklas, o kovotojus išskirstyti po atokesnius miestus ir kolonijas. 
Visiems gyventojams — vergams ir laisviesiems — pažadėtas didelis 
atlygis, siekiantis šimtą tūkstančių sestercijų, už vertingą informaciją 

apie galimus respublikos išdavikus. Celeras išvyksiąs iš Romos su 
pirmaisiais saulės spinduliais ir pradėsiąs kariuomenės mobilizaciją. 
Galiausiai buvo nutarta kreiptis į patikimus žmones ir paprašyti jų pa- 
teikti Katilinai kaltinimą dėl sąmokslo prieš respubliką, o jiems už tai 
garantuoti asmens saugumą. 

Susirinkime, netardamas nė žodžio, dalyvavo ir Lentulas Sura, 
atvykęs kartu su Publijumi Umbrenu, kurį buvo išlaisvinęs iš vergijos, 
sėdinčiu šalia jo ir viską užrašinėjančiu; supykęs Ciceronas vėliau man 
prisipažino esąs labai nepatenkintas tokiu absurdu: vyksta slaptas po- 
sėdis, kuriame nagrinėjami valstybės saugumo klausimai, ir jame daly- 
vauja du iš svarbesnių sąmokslo rengėjų, kurie, be abejo, apie priimtus 
sprendimus raportavo savo bendrams! Tačiau ar jis galėjo ką nors pa- 
keisti? Tai buvo ta pati sena istorija — jis neturėjo įrodymų. 

Cicerono sargybiniai nekantravo parlydėti konsulą į namus dar 
prieš sutemstant, todėl susirinkimui pasibaigus, laikydamiesi atsargu- 
mo priemonių, išėjome į tirštėjančią vakaro prieblandą ir per forumą 
bei Subūrą nuskubėjome Eskvilino kalvos link. Maždaug po valandos, 
kai Ciceronas savo darbo kambaryje provincijų valdytojams rašė pra- 
nešimus, informuodamas juos apie Senato sprendimus, vėl pasigirdo 
įnirtingas sarginio šuns lojimas. Netrukus pasirodęs durininkas pra- 
nešė, kad atvykęs Metelas Celeras, kuris norįs pasimatyti su konsulu 
ir laukiąs atrijuje. 

Užteko jį pamatyti, ir tą pačią akimirką supratau, kad Celeras 
labai susijaudinęs. Jis žingsniavo po kambarį, traškindamas pirštų 
sąnarius, o iš vestibiulio, nenuleisdami akių, jį stebėjo Kvintas ir Titas 
Sekstas. 

— Valdytojau, — prabilo Ciceronas, iškart supratęs, kad svečią 
reikia nuraminti, — manau, kad popietė praėjo labai sklandžiai. 

-— Žvelgiant iš tavo pozicijos, galbūt, tačiau mano brolis nei kiek 
nesidžiaugia. Aš jau minėjau, kad kils problemų. Nepotas tvirtina, kad 
tuo atveju, jei maištininkai Etrūrijoje yra nusiteikę kovai, o mes taip 
ir manome, reikėtų išsikviesti Pompėjų, kuriam ir derėtų numalšinti 


maištą. 

— Bet mes negalime laukti, kada Pompėjaus kariuomenė, esanti 
už tūkstančio mylių, atžygiuos į Romą. Maištininkai nugalabys mus 
miegančius, jam nespėjus sugrįžti. 

— Tai Zu taip tvirtini, o Katilina prisiekia, kad jis nekelia jokio 
pavojaus valstybei ir su šiais laiškais neturįs nieko bendra. 

— Kalbėjaisi su juo? 

— Jis atvyko susitikti su manimi, tau tik išėjus iš Senato. O tam, 
kad įrodytų, jog yra nusiteikęs taikingai, sutiko būti suimamas ir sau- 
gomas tol, kol manysiu esant reikalinga. 

— Cha! Koks sukčius! Tikiuosi, nesileidai su juo į kalbas? 

— Aš atsivedžiau jį čia, kad galėtumėte pasikalbėti. 

— Čia? Jis mano namuose? 

— Ne, laukia gatvėje. Manau, tau reikėtų su juo pasikalbėti. Jis 
yra vienas ir beginklis — aš laiduoju už jį. 

— Net jeigu yra taip, kaip sakai, kokia gali būti nauda iš to po- 
kalbio? 

— Jis yra Sergijus, konsule, — lediniu balsu atsakė Celereas, — 
kilęs iš trojiečių. Jis nusipelno pagarbos bent dėl savo kraujo. 

— Jeigu jis vienas, konsule, mes su juo susitvarkysime. 

— Atvesk jį čionai, Celerai, — nusileido Ciceronas. — Pasiklau- 
sysiu, ką jis paporins. Tačiau esu tikras, kad mes tik veltui eikvojame 
laiką. 

Aš buvau išsigandęs, kad Ciceronas drįsta taip rizikuoti, ir, Cele- 
rui išėjus atvesti Katilinos, drįsau šeimininkui paprieštarauti. Deja, jis 
tuojau pat mane pertraukė. 

— Pareiškęs Senatui, kad aš bent jau susitikau su šiuo niekšu, 
įrodyčiau, jog elgiuosi garbingai. Kas žino — gal jis atėjo atsiprašyti? 

Jis prisiversdamas šyptelėjo, bet aš mačiau, kad tokia nenu- 
matyta įvykių eiga mano šeimininkui gerokai ištąsė nervus. Aš pats 
jaučiausi lyg vienas iš tų pasmerktų vyrų per žaidynes, kuomet į narvą 
įleidžiamas liūtas. Būtent šį žvėrį priminė kambaryje pasirodęs Ka- 
tilina — plėšrus ir nepatiklus, tik vargais negalais tramdantis savo 

įtūžį — nebūčiau labai nustebęs, jeigu jis būtų griebęs Ciceroną už 
gerklės. Broliai Sekstai sekė atvykėliui iš paskos, kol šis sustojo už 
poros žingsnių nuo konsulo. Sustojęs jis šaipydamasis pasveikino 
šeimininką: 

— Pagarba konsului. 

— Sakyk, ko nori, senatoriau, ir eik laukan. 

— Girdžiu, kad apie mane ir vėl meluoji. 

— Matai? — tarė Ciceronas, žvelgdamas į Celerą. — Ką aš tau 
sakiau? Tai beprasmiška. 

— Tu tik išklausyk jį, — paprašė Celeras. 

— Meluoji, — pakartojo Katilina. — Aš nieko nežinau apie tuos 
prakeiktus laiškus, kuriuos, anot žmonių kalbų, vakar vakare išsiunti- 
nėjau. Būčiau didžiausias kvailys, jei nešiočiau juos po visą miestą. 

— Aš linkęs tikėti, kad pats jų nenešiojai; — atkirto Cicero- 
nas, — bet tavo aplinkoje nemažai kvailių, kurie to mielai imtųsi. 

— Nesąmonė! Tai — baisi klastotė! Žinai, ką aš apie tai manau? 
Ogi kad tu pats juos parašei. 

— Geriau jau įtartumei Krasą — jis pasinaudojo šiais laiškais 
kaip pretekstu tave išduoti. 

— Tas senas plikis turi savo tikslų, ir tai nieko nauja. 

— O maištininkai Etrūrijoje? Jie irgi nesusiję su tavimi? 

— Tai tik nelaimingi alkani skurdžiai, kuriuos lupikautojai skan- 
dina visiškoje neviltyje. Taip, mano simpatijos yra jų pusėje, bet aš 
nesu jų vadas. Aš norėčiau tau pasiūlyti tą patį, ką pasiūliau Celerui. 
Sutinku, kad mane suimtumei ir įkalintumei savo paties namuose, kur 
dieną naktį tu ir tavo sargai galėsite nenuleisti nuo manęs akių, tada 
įsitikinsi, kad aš visiškai nekaltas. 

— Tai ne pasiūlymas, o pokštas! Jeigu aš nesijaučiu saugus 
gyvendamas mieste, kuriame gyveni tu, vargu ar pasijusiu saugesnis 
būdamas po vienu stogu su tavimi. 

— Vadinasi, negaliu tau niekuo padėti? 

— Gali. Iškeliauk iš Romos ir Italijos. Į tremtį. Ir niekada nebe- 
grįžk. 

Katilinos akyse blykstelėjo ugnelės, o jo stambūs pirštai susi- 
gniaužė į kumščius. 

— Mano pirmasis protėvis buvo Sergestas, miesto įkūrėjo Enėjo 
palydovas, ir žu drįsti liepti man išvykti? 

— Oho! Gal geriau apsieikime be šeimyninio folkloro? Mano 
pasiūlymas yra pakankamai rimtas. Jei išvyksi į tremtį, pasirūpinsiu, 
kad nieko bloga nenutiktų nei tavo žmonai, nei vaikams. Tavo sūnums 
bent jau netektų kentėti gėdos dėl myriop pasmerkto tėvo — dėl to, 
kad būsi nuteistas, gali nė neabejoti. Be to, išvengtumei kreditorių, kas, 
mano galva, tau taip pat labai aktualu. 

— O kaip dėl mano draugų? Ar dar ilgai jiems teks paklusti tavo 
diktatūrai? 

— Mano diktatūra, kaip tu dabar pavadinai, skirta tik tam, 
kad apsigintume nuo tavęs. Kai tik išvyksi, jos nebereikės, ir aš bū- 
siu patenkintas galėdamas viską pradėti iš naujo ir pasiūlyti visiems 
žmonėms pamiršti senas skriaudas. Savanoriška tremtis būtų kilnus 
pasirinkimas, Katilina, vertas anų tavo protėvių, apie kuriuos visada 
pasakoji. 

— Hm, avinžirnių augintojo anūkas leidžia sau aiškinti Sergijui, 
kas yra kilnu? Paskui jis pamokys tave, Celerai! 

Celeras klausėsi, įsmeigęs žvilgsnį tiesiai priešais save, tarytum 
kareivis per paradą. | 

— Tik pažiūrėkite į jį, — pašaipiai tęsė Katilina. — Tipiškas 
Metelas — kad ir kas nutiktų, jie visuomet sėkmingai klesti. Tačiau ar 
tu, Ciceronai, nutuoki, kad slapta jis niekina tave? Ne tik jis — visi. Aš 
bent jau turiu drąsos pasakyti tau į akis tai, ką jie šnabžda tau už akių. 
Galbūt jie ir pasinaudos tavimi, kad apsaugotų savo turtus. Tačiau kai 
tik šie žmonės tavo rankomis atliks savo nešvarius darbus, jie nenorės 
nieko kito, kaip tik susidoroti su tavimi. Jei nori, sunaikink mane; vis 
tiek galiausiai susinaikinsi pats. 

Jis apsisuko ant kulnų, prasibrovė pro brolius Sekstus ir nieko 
nelaukdamas išėjo. 

Ciceronas tarė: 

— Kodėl man atrodo, kad jis visada paskui save palieka sieros 
smarvę? 

— Manai, kad jis sutiks su tremtimi? — paklausė Celeras. 

— Galbūt. Nemanau, kad jis šiandien galėtų žinoti, kaip pasielgs 
ryt. Jis panašus į gyvulį — elgsis taip, kaip padiktuos impulsas. Svar- 
biausia, kad mes išliktume budrūs ir saugotumės — aš, likęs mieste, o 
tu — užmiestyje. 

— Išvyksiu rytui auštant. — Celeras patraukė durų link, paskui 
sustojo ir atsisuko atgal. — Beje, tas kliedesys apie tai, kad mes tavęs 
nekenčiame... Pats supranti, jo žodžiuose nėra nė krislelio tiesos. 

— Žinau, Celerai, ačiū tau. 

Ciceronas nusišypsojo, o šypsena jo lūpose laikėsi tol, kol išgir- 
dome uždarant duris, paskui ji pamažu išnyko. Jis susmuko viename iš 
arčiausiai stovėjusių krėslų, iškėlė rankas delnais į viršų ir su nuostaba 
veide ėmė jas stebėti, tartum jų stiprus drebėjimas būtų keisčiausias jo 
kada nors regėtas vaizdas. 

Kitą dieną pas Ciceroną atvyko Kvintas, labai susijaudinęs, su savi- 
mi nešdamasis kopiją laiško, kuris buvo iškabintas šalia vietos, kur 
rinkdavosi tribūnai. Jis buvo skirtas iškiliems senatoriams — Katului, 
Cezariui, Lepidui ir buvo pasirašytas Katilinos: 

Nepajėgdamas atsilaikyti prieš būrį priešų, bersektojančių mane 
prasimanytais kaltinimais, išvykau į tremtį Masilijoje. Išvykstu ne to- 
del, kad būčiau įvykdęs tas baisias niekšybes, kuriomis esu kaltinamas, bet 
norėdamas išsaugoti mūsų valstybėje taiką ir išvengti kraujo praliejimo, 
kuris kiltų, jeigu briešinčiausi savo likimui. Pavedu savo žmoną ir šeimą 
Jūsų rūpesčiui, o savo garbę — jūsų atminimui. Sudie! 

— Priimk mano sveikinimą, broli, — džiugiai tarė Kvintas, 
plekšnodamas Ciceronui per nugarą. — Daugiau jo nebematysi. 

— Bet ar tai tiesa? 

— Pati tikriausia. Ankstų rytą jį matė išvykstant iš miesto kartu 
su keliais bendrais. Jo namai užrakinti ir visiškai tušti. 

Ciceronas susiraukė ir pačiupinėjo ausies lezgelį. 

— Net jeigu tai tiesa, nujaučiu kažką negera. 

Kvintą, užlipus; į kalvą pranešti geros žinios, suerzino brolio at- 
sargumas. 

— Katilina buvo priverstas sprukti, o tai prilygsta prisipažinimui. 
Tu jį nugalėjai. 

Po dienos kitos, kai apie Katiliną ir toliau nieko negirdėjome, 
ėmėme manyti, kad Kvintas buvo teisus. Vis dėlto Ciceronas nesutiko 
sušvelninti su saugumu susijusių apribojimų Romoje; tiesą sakant, 
jį saugojo dar didesnė nei anksčiau apsauga. Lydimas tuzino vyrų 

konsulas buvo išvykęs į užmiestį pasimatyti su Kvintu Metelu, kuris 
ir toliau disponavo aukščiausia karine valdžia, ir paprašyti jo Žygiuoti 
į Italijos „kulną“ pasirūpinti Apulijos apsauga. Senis bambėjo, bet 
Ciceronas prisiekė, kad jo triumfas po šios, paskutinės, misijos bus 
garantuotas, ir Metelas — įtariu, dar ir dėl to, kad turėtų kuo užsiim- 
ti — tuojau pat leidosi į kelionę. Dar vienas buvęs konsulas, svajojantis 
apie triumfą, Marcijus Reksas, išvyko į šiaurę, į Fiezolę. Pretoriui K. 
Pompėjui Rufui, kuriuo Ciceronas pasitikėjo, buvo nurodyta vykti į 
Kapują ir ten surinkti kariuomenę. Tuo metu Metelas Celeras rinko 
kariuomenę Picene. 

Maždaug tuo metu Senatas gavo maištininkų vado Manlijaus 
laišką, kuriame jis rašė: 

Šaukiamės savo liudytojais dievus ir žmones, kad imdami į rankas 
ginklus norėjome ne bulti savo šalį ar grasinti kitiems, bet patys apsiginti 
nuo skriaudėjų. Esame visiški abgailėtini bedaliai; dėl neregėto lupikau- 
tojų žiaurumo daugelis netekome pastogės, visi braradome gerą vardą ir 
savo turtą. 

Jis reikalavo, kad visas skolas, kurias jie buvo įpareigoti grąžinti 
sidabru (tokios, beje, buvo visos skolos), būtų galima grąžinti vari- 
niais — taip trys ketvirtadaliai skolų būtų anuliuoti. Ciceronas pasiūlė 
išsiųsti kategorišką atsakymą, kad šis klausimas nebus svarstomas tol, 
kol maištininkai nesudės ginklų. Senatas pasiūlymą priėmė, bet dau- 
gelis žmonių puse lūpų kalbėjo, kad maištininkai. buvo teisūs. 

Spalį sekė lapkritis. Dienos ėjo vis trumpyn, darėsi vis šalčiau; 
Romos gyventojus spaudė dar didesni vargai ir neviltis. Dėl ko- 
mendanto valandos buvo atšaukta daugelis pasilinksminimų, kuriais 
romėnai paprastai bandydavo atremti į miestą besiveržiančias žiemos 
sutemas. Tavernos ir maudyklės užsidarė labai anksti, krautuvės ištuš- 
tėjo. Informatoriai, tikėdamiesi dosnaus atlygio už išdavikų demaska- 
vimą, naudojosi galimybe atsiteisti su kaimynais. Visi įtarinėjo visus. 
Padėtis tapo tokia grėsminga, kad Atikas neiškentė ir išdrįso aptarti šį 


klausimą su Ciceronu. 

— Girdėjau žmones kalbant, kad tu sąmoningai išpūtei kalbas 
apie pavojų, — prabilo jis, perspėdamas savo draugą. 

— Kodėl aš būčiau turėjęs taip elgtis? Nejaugi jie mano, kad man 
malonu paversti Romą kalėjimu, kuriame esu labiausiai saugomas 
kalinys? 

— Ne, jie mano, kad esi taip stipriai apniktas minčių apie Kati- 
liną, jog nebejauti saiko, o tavo baimė dėl asmeninio saugumo jiems 
užkrovė nepakeliamą naštą. 

— Ar tai viskas? 

— Jų manymu, elgiesi kaip diktatorius. 


— Nejaugi? 
— Taip pat jie kalba, kad esi bailys. 
— Prakeiktieji! — sušuko Ciceronas, ir aš pirmą kartą išvydau 


jį nedraugiškai nusiteikus; Atiko atžvilgiu. Jis nesiteikė net atsakyti 
į pastarojo bandymus pratęsti pašnekesį, nebent tik vienskiemeniais 
žodžiais. 

Greitai Cicerono bičiulis pavargo nuo tokio priešiškumo, žvilg- 
telėjęs į mane, pavartė akis ir išėjo. 

Vėlų lapkričio šeštosios vakarą, kai liktoriai buvo jau senokai iš- 
ėję ilsėtis, Ciceronas atsipalaidavęs leido laiką valgomajame kartu su 
Terencija ir Kvintu. Jis skaitinėjo pranešimus, gautus iš magistratų, ei- 
nančių savo pareigas įvairiuose Italijos kampeliuose, o aš jam tuo metu 
tiesiau pasirašyti keletą laiškų, kai staiga piktai skalyti pratrūko Sar- 
gonas. Nuo triukšmo visi pašokome ant kojų — tuo metu visų nervai 
buvo gerokai pakrikę. Pašoko ir visi trys Cicerono asmens sargybiniai. 
Išgirdome atidarant namo duris ir nekantraujantį vyrišką balsą, o po 
akimirkos į kambarį įpuolė buvęs Cicerono mokinys Celijus Rufas. 
Tai buvo jo pirmasis apsilankymas po kelių mėnesių, o dar labiau 
nustebome dėl to, kad metų pradžioje jis buvo susidėjęs su Katilina. 
Kvintas šoko į priekį, pasirengęs grumtis. 

— Rufai, — ramiai prabilo Ciceronas, — aš maniau, kad tu 
mums jau nebe draugas. 

— Aš niekada nebūsiu nedraugas. 

Jis žengė dar žingsnį, bet Kvintas sulaikė jį, ištiesdamas ranką. 

— Pakelk rankas! — sukomandavo konsulo brolis, duodamas 
ženklą sargybiniams. 

Rufas klusniai iškėlė abi rankas, o Titas Sekstas nuodugniai jį 
apieškojo. 

— Man atrodo, jis atėjo šniukštinėti, — pareiškė Kvintas, nie- 
kada nemėgęs Rufo ir dažnai manęs klausinėdavęs, kodėl, mano ma- 
nymu, jo brolis toleruojąs šį nutrūktgalvį. 

— Aš atėjau ne kaip žvalgas. Atėjau perspėti: Katilina sugrįžo. 

Ciceronas trenkė kumščiu į stalą, 

— Aš žinojau, kad taip bus! Nuleisk rankas, Rufai. Kada jis 
grįžo? 

— Šįvakar. 

— O kur jis dabar? 

— Pas Marką Leką namuose, dalgių meistrų gatvelėje. 

— O kas su juo? 

— Sura, Cetegas, Bestija... Visa šutvė. Aš ką tik pabėgau. 

— Kas dar? 

— Jie planuoja saulei tekant tave nužudyti. 

Terencija prispaudė prie lūpų delną. 

— Kaip? — įsakmiu balsu paklausė Kvintas. 

— Du vyrai, Varguntėjus ir Kornelijus, pasirodys čia rytui auš- 
tant, įrodinės savo lojalumą respublikai ir tvirtins, esą jie pasitraukė iš 
Katilinai artimų žmonių rato. Jie atvyks ginkluoti. Už jų stovės kiti, 
kurie nuginkluos tavo sargybinius. Neįsileisk nė vieno. 

— Jokiu būdu, — tarė Kvintas. | 

— Betgi aš būčiau juos priėmęs, — atkirto Ciceronas. — Sena- 
torius ir raitininkas... Žinoma, būčiau. Draugystės labui būčiau ištiesęs 
jiems dešinę. — Jis atrodė nustebęs, kad pavojus taip arti, nepaisant 
visų atsargumo priemonių, kurių buvo imtasi. 

— O iš kur mes žinome, kad vaikinas nemeluoja? — paklausė 
Kvintas. — Tai gali būti triukas, siekiant atitraukti mūsų dėmesį nuo 
tikro pavojaus. 

— Jo žodžiuose yra tiesos, Rufai, — tarė Ciceronas. — Tavo iš- 
tikimybė tokia pat tvirta kaip vėjarodis. 

— Tai tiesa. 

— Bet vis dėlto tu palaikai jų idėjas? 

— Idėjas — taip. Tik ne metodus, jau nebe. 

— O kokie tai metodai? 

— Jie nutarė padalyti Italiją į karinius regionus. Kai tik tave 
nužudys, Katilina nuvyks pas maištininkus Etrūrijoje. Bus padegti 
Romos rajonai. Palatine įvyks senatorių žudynės, o tada pro atidarytus 
miesto vartus įžengs Manlijaus kariauna. 

— O Cezaris? Ar jam tai žinoma? 

— Jo šį vakarą nebuvo, bet įtariu, kad jis žino, kas suplanuota. 
Katilina labai dažnai su juo pasikalba. 

Tai buvo pirmas kartas, kai Ciceronas tiesiogiai išgirdo apie Ka- 
tilinos intencijas. Jis atrodė netekęs žado. Palenkęs galvą, krumpliais 
pasitrynė smilkinius. 

— Ką daryti? — sumurmėjo jis. 

— Reikia, kad tu šiąnakt išvyktum iš namų, — patarė Kvin- 
tas. — Reikia tave kur nors paslėpti, kad jie nerastų. 

— Galėtum pasislėpti pas Atiką, — pasiūliau jam. 

Ciceronas papurtė galvą. 

— Būtent ten jie pirmiausia ir ieškotų. Man būtų saugu tik išvy- 
kus iš Romos. Terencija su Atiku galėtų persikelti bent jau į Tuskulą. 

— Aš niekur neisiu, — atsakė Terencija, — ir tu taip pat. Romė- 
nai gerbė ir gerbs visokius vadus, bet jie niekada negerbs bailio. Čia 
yra tavo namai, kuriuose gyveno tavo tėvas — lik juose, ir tegul jie 
pasiunta. O, jei tik aš būčiau vyras! 
versti tapti liudininkais dar vieno jų barnio, kurie lyg perkūno trenks- 
mas ne kartą grasino sunaikinti šiuos kuklius namus. Tačiau Ciceronas 
linktelėjo galvą. 

— Tu teisi. Tironai, nusiųsk žinią Atikui, kad mums skubiai rei- 
kia pastiprinimo. O mes dabar užbarikaduosime duris. 

— Reikėtų ant stogo turėti keletą vandens statinių, — pridūrė 
Kvintas, — tam atvejui, jeigu jie mėgintų mus padegti. 

— Aš liksiu su jumis ir jums padėsiu, — pasisiūlė Rufas. 

— Ne, mano jaunasis drauge, — atsakė Ciceronas. — Tu savo jau 
atlikai, ir aš tau esu labai dėkingas. Tačiau tu privalai tučtuojau išvykti 
iš miesto. Grįžk namo pas savo tėvą į Interamną ir palūkėk, kol viskas 
nurims, kad ir kokia būtų baigtis. 

Rufas ėmė prieštarauti, tačiau jo pastangos buvo perniek. Jam 
išėjus, Ciceronas pareiškė: 

— Jis tikriausiai mūsų pusėje, bet kas įrodys? Galų gale saugiau- 
sia vieta Trojos arkliui laikyti tikrai ne mano namai. 


Pasiunčiau vieną iš vergų su pagalbos prašymu pas Atiką. Paskui 
užrėmėme duris, užstūmę ant jų sunkią skrynią ir sofą. Užpakalines 
namo duris taip pat užrakinome ir užšovėme skląsčiu, o vestibiulyje 
įrengėme antrą gynybinę sieną, kurią sudarė apverstas masyvus stalas. 
Kartu su Sositėjumi ir Laurėju puolėme kibirais nešti vandenį ant sto- 
go, taip pat kilimus bei apklotus, kuriuos būtų galima panaudoti mal- 
šinant ugnį. Šioje konsului ginti paskubomis įrengtoje tvirtovėje buvo 
įsitvirtinę trys jo asmens sargybiniai, Kvintas, aš, Sargonas ir jį prižiū- 
rintis vartų sargas bei keletas vergų, ginkluotų peiliais ir vėzdais. 

Be abejo, negaliu nepaminėti ir Terencijos, kuri visą laiką ne- 
šiojosi sunkią žvakidę, mat iš jos tikriausiai būtų buvę daugiau naudos 
negu iš mūsų. Tarnaitės su Marku, rankose laikančiu žaislinį kalaviją, 
slėpėsi vaikų kambaryje. 

Ciceronas pabrėžtinai demonstravo ypatingą ramumą. Jis sėdėjo 
prie savo stalo susimąstęs, kažką užrašinėdamas ir perrašinėdamas 
laiškus. Kartkartėmis pasiteiraudavo, ar nėra atsakymo iš Atiko. Jis 
norėjo žinoti, kada tiksliai pasirodys pastiprinimas, todėl aš, apsi- 
ginklavęs virtuviniu peiliu, užsikoriau ant stogo, susisupau į antklodę 
ir ėmiau stebėti gatvę. Aplink buvo tamsu ir tylu; nesimatė nė gyvos 
dvasios. Roma skendėjo miege. Mintimis sugrįžau į aną vakarą, kai 

Ciceronas laimėjo konsulų rinkimus, ir aš kartu su jo šeimos nariais 
dalyvavau šventinėje vakarienėje po žvaigždėtu dangumi. Jis nuo pat 
pirmos dienos suprato, kad jo situacija sudėtinga, o konsulato laiko- 
tarpiu lauks nemažai pavojų, bet tokią sceną kaip ši jis vargu ar galėjo 
įsivaizduoti. 

Praslinko kelios valandos. Tai vienur, tai kitur amtelėdavo šuo, 
bet žmonių balsų, išskyrus apačioje, slėnyje, nakties sargybas skel- 
biančio miesto sargo šūkčiojimus, negirdėjau. Kaip įprastai, užgiedojo 
gaidžiai, paskui vėl viskas nutilo, ir man pasirodė, kad tamsa tapo dar 
tirštesnė, o oras dar labiau atšalo. Išgirdau Laurėją, šeimininko nuro- 
dymu kviečiantį mane leistis žemyn. Nulipęs išvydau Ciceroną sėdintį 
atrijuje, savo kuruliniame krėsle, ant kelių pasidėjus; kalaviją plikais 
ašmenimis. 

— Esi tikras, kad aiškiai ir suprantamai paprašei Atiko atsiųsti 
mums pastiprinimą. 

— Žinoma. 

— Ir pabrėžei, kad reikėtų kuo skubiau? 

— Taip. 

— O pasiuntinys patikimas? 

— Labai. 

— Tuomet gerai, — tęsė šeimininkas, — Atikas manęs neapvils; 
jis dar niekad neapvylė. 

Tačiau jo žodžiai nuskambėjo taip, tartum jis būtų bandęs įti- 
kinti save, o aš esu tikras, kad jis tuomet prisiminė pastarojo jųdviejų 
susitikimą ir šaltą atsisveikinimą. Netrukus turėjo brėkšti. Staiga vėl 
išgirdome piktą šuns skalijimą. Ciceronas pakėlė į mane išvargusias 
akis. Jo veide išvydau didžiulę įtampą. 

— Nueik pažiūrėti, — liepė jis. 

Vėl užlipau ant stogo ir atidžiai pažvelgiau per parapetą. Iš pra- 
džių nieko nemačiau. Tačiau geriau įsižiūrėjęs pastebėjau, kad šešėliai 
gatvės gale juda. Prisišlieję prie namų sienų artinosi kažkokie žmonės. 
Pirmiausia toptelėjo mintis, kad atvyksta pastiprinimas. Tačiau tuo 
metu Sargonas pasiuto dar labiau loti. Šešėliai sustojo, mano ausis pa- 

siekė neaiškus, labai tylus kažkurio iš vyrų šnabždėjimas. Skubiai nu- 
sileidau atgal pas Ciceroną. Terencija rankoje suspaudė savo žvakidę. 

— Užpuolikai jau čia, — pranešiau jiems. 

— Kiek jų? — paklausė Kvintas. 

— Dešimt. Gal dvylika. 

Išgirdome stiprų beldimą į priekines namo duris. Ciceronas nu- 
sikeikė. 

— Jei tuzinas vyrų norės žūtbūt patekti į vidų, jie tai padarys. 

— Durys kurį laiką atlaikys, — tarė Kvintas. — Man kelia ne- 
rimą mintis apie gaisrą. 

— Aš užlipsiu ant stogo, — pasisiūliau. 

Tuo metu danguje pasirodė vos įžiūrimas pilkas atspalvis, o pa- 
žvelgęs Žemyn, į gatvę, pastebėjau tamsius aplink duris susispietusių 
galvų kontūrus. Supratau, kad jie kažką sumanę. Blykstelėjo ugnis, o 
visi atvykėliai, užsidegus fakelui, atšoko į šalį. Kažkas tikriausiai pa- 
stebėjo mano veidą, mat tą akimirką žiūrėjau Žemyn, nes vienas iš jų 
šūktelėjo: 

— Eli, tu, ten, aukštai! Ar konsulas namie? 

Aš dingau jiems iš akių. 

Tada išgirdau kito vyro balsą: 

— Senatorius Lucijus Varguntėjus! Noriu susitikti su konsulu! 
Turiu jam skubią žinią! 

Tą pačią akimirką išgirdau trenksmą ir vyrų balsus, kurie sklido 
iš kiemo pusės. Kita grupė bandė įsilaužti vidun pro užpakalines du- 
ris. Buvau perbėgęs pusę stogo, kai permestas per parapetą ant stogo 
šniokšdamas užkrito besisukantis fakelas. Jis praskriejo man pro pat 
ausį ir nudardėjo čerpėmis, o deganti derva trūkinėjo ir skilo į daugybę 
liepsnojančių dalelių. Aš šūktelėjau į laiptinę, kad kas nors atskubėtų 
man į pagalbą, nutvėriau sunkų kilimą ir ėmiau juo tvatyti ant stogo 
liepsnojančius gaisro židinius, tuo pačiu metu paskubomis, bet stropiai 
trypdamas aplink šokinėjančias kibirkštis. Šniokšdamas ant stogo nu- 
dardėjo dar vienas fakelas, kuris taip pat suskilinėjo į dalis, paskui dar 
vienas, dar... Senais rąstais ir terakota dengtas stogas tamsoje blyksėjo 

tartum žvaigždėmis nusagstytas laukas, ir tą akimirką supratau, kad 
Kvintas buvo teisus: jei tik apgultis užsitęs, jie privers mus sprukti 
laukan, o ten Cicerono lauks neišvengiama žūtis. 

Kunkuliuodamas įtūžiu, kilusiu iš baimės, pačiupau artimiausio 
deglo kotą, kurio gale vis dar liepsnojo nemaža dalis dervos, nulėkiau 
prie stogo krašto, gerai nusitaikiau ir sviedžiau jį į stovinčius apačioje. 
Jis užkrito tiesiai vienam iš jų ant galvos; akimirksniu plykstelėjo plau- 
kai. Jis ėmė rėkti, o aš nuskubėjau prie kito fakelo. Ant stogo pasirodė 
Sositėjus ir Laurėjas, kurie, išvydę mane iš įsiūčio šaukiantį, paknops- 
tom lekiantį prie parapeto ir sviedžiantį žemyn antrą liepsnojančią 
„ietį“, galėjo pamanyti, kad man pasimaišė protas. Tuo metu akies 
krašteliu pastebėjau gatve atskubant dar daugiau šešėlių su deglais 
rankose. Iškart pamaniau, kad mums dabar tikrai bus galas. Tik staiga 
iš apačios pasigirdo pikti riksmai, plieno žvangėjimas ir paskubomis 
tolstančių žingsnių aidas. 

— Tironai! — sušuko vienas iš naujai atvykusiųjų, ir aš gelsvoje 
šviesoje atpažinau aukštyn užverstą Atiko veidą. Gatve šurmuliavo jo 
žmonės. — Tironai! Ar tavo šeimininkas sveikas? Leiskite į vidų! 

Nukurnėjau laiptais žemyn; kartu su man iš paskos skubančiais 
konsulu ir Terencija, taip pat su Kvintu ir broliais Sekstais patraukė- 
me į šalį skrynią, sofą ir atsklendėme duris. Vos tik jas atlapojome, 
Ciceronas ir Atikas puolė vienas kitam į glėbį, o iš gatvės pasigirdo 
džiaugsmo šūksmai ir plojimai — konsulą sveikino maždaug trisde- 


šimt raitininkų. 


Kai visiškai išaušo, Cicerono namą saugojo sargyba, o jo prieigos 
buvo užtvertos. Kiekvienas pas konsulą atvykęs lankytojas, net jeigu 
tai buvo kuris nors iš vyresniųjų Senato narių, privalėjo laukti prie 
kontrolės punkto, kuriame budėjo ginkluota apsauga, kol šeimininkas 
bus informuotas apie jų atvykimą. Paskui, jei Ciceronas pageidavo pri- 
imti atvykusįjį, aš eidavau patikrinti pastarojo tapatybės, o jau paskui 
palydėdavau pas šeimininką. Taip buvo priimti Katulas, Izaurikas, 


I77 


LUSTRUM 


Hortenzijus ir abu broliai Lukulai, kaip ir išrinktieji konsulai Silanas 
ir Murena. Jie pranešė, kad Ciceronas Romoje laikomas didvyriu. Jo 
garbei aukojamos aukos, dėkojama dievams, kad jį apsaugojo, o Kati- 
linos tuščias namas aplaidytas akmenimis. Į Eskvilino kalvą visą rytą 
kilo nenutrūkstanti procesija su dovanomis ir palinkėjimais — gėlė- 
mis, vynu, pyragais, alyvuogių aliejumi — todėl atrijus priminė turgaus 
prekystalį. Klodija atsiuntė pintinę su rinktiniais vaisiais iš savo sodo 
Palatine, bet Terencija buvo pirmesnė už savo vyrą ir sulaikė siuntinį; 
mačiau, kaip jos veidu, skaitant kartu su siuntiniu perduotą Klodijos 
raštelį, nuslinko įtarumo šešėlis, o paskui išgirdau prievaizdui jos duo- 
tą nurodymą išmesti visus vaisius lauk, mat „jie gali būti užnuodyti“. 

Ciceronas išdavė rašytinį įgaliojimą suimti Varguntėjų ir Kor- 
nelijų. Vyresnieji Senato nariai ragino jį duoti nurodymą suimti ir 
Katiliną, gyvą ar mirusį. Ciceronas tam nesiryžo. 

— Jiems nėra ko jaudintis, — paaiškino jis Kvintui su Atiku, 
delegacijai išvykus, — juk ne jie pasirašys įgaliojimą. O ką, jei vado- 
vaudamasis mano nurodymu Katiliną kas nors neteisėtai nužudytų? 
Tuomet visą likusį gyvenimą turėčiau gintis nuo kaltintojų. Juolab kad 
tokia priemonė būtų tik laikina. Senate vis tiek liktų jo šalininkų. 

— Tačiau tu tikriausiai nesiūlai leisti jam toliau gyventi Romo- 
je? — paprieštaravo Kvintas. 

— Ne, aš tik noriu, kad jis išsinešdintų kartu su savo draugais 
sąmokslininkais. Tegul jie visi prisideda prie maištininkų kariaunos ir 
žūsta mūšio lauke, ir geriausia, kad tai įvyktų kur nors už šimto mylių 
nuo čia. Dievaži, jei tik jie panorėtų, aš išduočiau jiems apsaugos raštą 
ir skirčiau garbės sargybą, kad palydėtų juos iš miesto, patenkinčiau jų 
pageidavimus, kad tik jie greičiau dingtų iš akių. 

Vis dėlto, kad ir kiek jis suko galvą, nesugalvojo, kaip įgyvendinti 
šį planą, todėl galiausiai nusprendė, kad vienintelė išeitis — sušaukti 
Senato posėdį. Kvintas ir Atikas tam iš karto pasipriešino — kaip 
tokiu atveju jie galės užtikrinti jo saugumą? Ciceronas mąstė toliau, 
ir jo pastangos davė vaisių — aplankė išmintinga mintis. Užuot su- 
rinkęs Senato narius įprastoje vietoje, Senato salėje, jis davė įsakymą 

pernešti suolus per forumą į Jupiterio Globėjo šventyklą. Toks per- 
sitvarkymas garantavo du pranašumus. Pirma, kadangi ji stovėjo 
žemutinėje Palatino šlaito dalyje, būtų lengviau gintis nuo Katilinos 
šalininkų puolimo. Antra, tai turėtų didelę simbolinę reikšmę. Pasak 
legendos, šią šventyklą Jupiteriui paskyręs pats Romulas, kare prieš 
sabinų gentis atsidūręs kritiškoje padėtyje. Kaip tik čia buvo susitel- 
kusi Roma ankstyvomis jai iškilusio pavojaus valandomis; čia ji, va- 
dovaujama naujojo Romulo, susitelks ir naujo pavojaus akivaizdoje. 

Stropiai saugomam liktorių ir asmens sargybinių Ciceronui išsi- 
ruošus į šventyklą, virš miesto kybojo grėsmės nuojauta, tokia pat reali 
kaip lapkričio rūkas, kylantis nuo Tibro. Gatvėse viešpatavo mirtina 
tyla. Niekas neplojo ir nesišaipė; visi slėpėsi už durų. Romos piliečiai 
išbalusiais veidais ir nebylūs, lindėdami langinių šešėliuose, stebėjo 
konsulo žygį. 

Pasiekę šventyklą, radome ją apjuostą gyvu žiedu, sudarytu iš 
raitininkų, — išvydau tarp jų net visiškai pagyvenusių, — ginkluotų 
ietimis ir kalavijais. Apsaugos zonos viduje lūkuriavo keletas šimtų 
senatorių, susibūrusių į tylias grupes. Jie prasiskyrė, leisdami mums 
praeiti, keletas paplekšnojo konsului per petį ir negarsiai palinkėjo 
sėkmės. Ciceronas dėkodamas linktelėjo, skubiai išklausė augurų žinią 
ir kartu su liktoriais pasuko į tą didžiulį pastatą. Man dar niekada ne- 
buvo tekę įkelti čia kojos, o scena, tiesą sakant, pasirodė labai niūri. 
Šimtmečių senumo šventykla, kurios visos sienos ir kiekvienas kam- 
pas užversti relikvijomis, bylojančiomis apie karinę didybę, siekiančią 
ankstyvuosius respublikos laikus, — kruvinomis vėliavomis, įlenktais 
šarvais, laivų pirmagaliais, legionų herbais, — stūksojo čia ir Scipiono 
Afrikiečio skulptūra, nudažyta taip tikroviškai, kad galėjai pamanyti, 
jog prieš tave stovi jis pats. Ėjau su Cicerono palydovais per keletą 
žingsnių nuo jo, paskui mane grūdosi senatoriai, ir tikriausiai todėl, 
kad be perstojo sukiojau galvą dairydamasis į visus šiuos atmintinus 
eksponatus, truputį numoklinau į šoną. Tik tuomet, kai jau beveik pri- 


ėjau prie paaukštinimo, baisiausiai sumišau supratęs, kad vienintelis 

garsas šventykloje buvo mano kojų kaukšėjimas — 4/ik Klik klik — 1 
akmeninį grindinį. Visi Senato nariai nuščiuvę laukė. 

Ciceronas tarp pirštų sukiojo papiruso ritinį. Kai jis pakėlė akis 
ir apsidairė, pamačiau, kaip jo veidas sustingo iš nuostabos. Aš skubiai 
apsigręžiau ir išvydau į vieną iš suolų lyg niekur nieko besisėdantį Ka- 
tiliną. Beveik visi Senato nariai stovėjo ir taip pat žiūrėjo į jį. Katilinai 
atsisėdus, visi arčiau buvusieji ėmė trauktis nuo jo, lyg jis būtų raup- 
suotasis. Taip akivaizdžiai demonstruojamo priešiškumo nebuvau ma- 
tęs per visą savo gyvenimą. Prie jo nesiartino netgi Cezaris. Katilina 
nekreipė į tai dėmesio, sukryžiavo ant krūtinės rankas ir atkišo į priekį 
smakrą. Tyla užsitęsė, kol pagaliau tiesiai sau už nugaros išgirdau labai 
ramų Cicerono balsą. 

— Ar ilgai, Katilina, dar bandysi mūsų kantrybę? 

Visi mano vėliau sutikti žmonės teiravosi apie tą dieną Cicerono 
pasakytą kalbą. „Ar jis pasirašė ją iš anksto?“ — norėjo žinoti vieni. „Jis 
tikriausiai bent jau buvo suplanavęs, ką sakys?“ Į abu klausimus atsa- 
kau: ne. Cicerono kalba buvo visiškai spontaniška. Nuotrupas to, ką jis: 
senų seniausiai norėjo pasakyti, apmatus kalbų, kurias jis repetuodavo 
mintyse, mintis, gimdavusias bemiegėmis naktimis pastaraisiais mė- 
nesiais — visa tai jis tądien supynė į viena. 

— Ar ilgai mes turėsime pakęsti tavo įniršį? 

Konsulas nusileido nuo paaukštinimo ir labai pamažu nuėjo 
link suolo, kuriame sėdėjo Katilina. Eidamas jis išskėtė abi rankas 
ir trumpu gestu paprašė senatorius užimti vietas, ką jie ir padarė, o 
šis pedagogiškas Cicerono mostas ir visiškas Senato narių paklusnu- 
mas tartum sugrąžino jam deramą autoritetą. Jis kalbėjo respublikos 
vardu. 

— Nejaugi tavo įžūlumui nėra ribų? Nejaugi nesupranti, kad 
tavo kėslai mums žinomi? Argi nejauti, kad tavo sąmokslas atskleistas? 
Gal manai, kad niekas iš mūsų nežino, ką veikei praėjusią naktį — kur 
buvai, kas dalyvavo tavo rengtame susitikime, ką nutarėte? 

Pagaliau Ciceronas atsistojo priešais Katiliną, įrėmęs rankas į 
šonus, nužvelgė jį nuo galvos iki kojų ir pakraipė galvą. 

— O laikai, o papročiai! — Jo balse išgirdau didžiausią pasišlykš- 
tėjimą. — Senatas nutuokia viską, konsulas nutuokia viską, tačiau jūs 
tik pažvelkite — šis žmogus vis dar gyvas! 

Jis apsisuko. 

— Gyvas? Ne tik gyvas, — eidamas šalin nuo Katilinos ir 
kreipdamasis į suoluose šventyklos centre susispietusius Senato na- 
rius, Ciceronas ėmė šaukti, — jis ateina į Senatą! Jis dalyvauja mūsų 
disputuose. Jis klausosi mūsų. Jis stebi mus ir kiekvienąkart sprendžia, 
ką tokį jam dabar nužudžius! Argi taip tarnaujama respublikai — pa- 
prasčiausiai kiurksant čia ir viliantis, kad mūsų eilė neateis? O, kokie 
mes narsūs! Praėjo dvidešimt dienų nuo to laiko, kai balsavimu pa- 
tvirtinome sprendimą imtis veiksmų. Taip, mes laikome rankose 
kalaviją, bet neištraukę jo iš makšties! Tau, Katilina, nedelsiant turėjo 
būti įvykdyta mirties bausmė. Tačiau iki šiol esi gyvas. O kol esi gyvas, 
negali neregzti sąmokslų, ir tavo užmojai vis didesni! 

Manau, tuo metu net ir pats Katilina galėjo suvokti, kokią didelę 
klaidą padaręs, kad ėjo į šventyklą. Fizinės jėgos ir nežaboto įžūlumo 
atžvilgiu jis buvo nepalyginamai pranašesnis už Ciceroną. Visgi Se- 
natas nebuvo brutalios jėgos arena. Ginklais čia tapdavo žodžiai, ir 
niekas niekada nenutuokė, kaip Ciceronas sugeba juos taip tinkamai 
išrikiuoti. Per du teismų sesijų dešimtmečius vargu ar buvo nors viena 
tokia diena, kad Ciceronas nebūtų praktikavęs šio savo talento. Trum- 
pai tariant, jo visas gyvenimas buvo pasirengimas šiam momentui. 

— Prisiminkime praėjusios nakties įvykius. Tu nuvykai į dalgių 
meistrų gatvę — būsiu tikslus, pas Marką Leką. Ten susirinko ir tavo 
bendrai nusikaltėliai. Gal bandysi paneigti? Kodėl tyli? Jei neigsi, aš 
tai įrodysiu. Tiesą sakant, kai kuriuos iš jų aš dabar matau Senate. O, 
dievai, kur mes atsidūrėme? Kas čia per šalis? Kas čia per miestas, 
kuriame gyvename? Čia, gerbiamieji, čia, tarp mūsų, šiame švenčiau- 
siame ir svarbiausiame istorijoje susirinkime dalyvauja Žmonės, pasi- 
rengę sunaikinti mus, sunaikinti mūsų miestą, o galiausiai — ir visą 
pasaulį! 

— Tu buvai Lekos namuose, Katilina. Tu neteisėtai padalijai Ita- 

lijos regionus. Nusprendei, kur kam reikės vykti. Ketinai ir pats išvykti, 
kai tik mane nugalabysi. Tu nutarei, kuriuos miesto rajonus reikėtų 
sudeginti. Tu pasiuntei du vyrus manęs nužudyti. Taigi aš klausiu ta- 
vęs, atsakyk, kodėl nebaigi kelionės, į kurią išsirengei? Galų gale tikrai 
keliauk iš miesto! Vartai atdari. Laimingo kelio! Maištininkų kariauna 
laukia savo karvedžio. Išsivesk kartu visus savo žmones. Išvalyk miestą. 
Pastatyk tarp mūsų sieną. Tau nevalia čia ilgiau pasilikti — aš negaliu, 
aš neketinu, aš neturiu teisės to leisti! 

Konsulas sudavė dešiniu kumščiu sau į krūtinę, pakėlė akis į 
šventyklos stogą, o senatoriai atsistojo ir pasigirdo pritariantis gau- 
desys. 

— Nužudyti jį! — sušuko kažkas. — Nužudyti! Nužudyti! 

Šūksmai ėmė plisti po visą šventyklą, Ciceronas mostelėjo ranka, 
duodamas ženklą sėstis. 

— Jei aš liepsiu tave nužudyti, likusieji sąmokslininkai ir toliau 
gyvens tarp mūsų. Tačiau jeigu tu, kaip aš jau seniai raginu, išvyktumei 
iš miesto, paskui tave nutekėtų ir visos tos srutos, kurios tau — ben- 
drininkai, o mums — mirtini priešai. Na, Katilina? Ko gi tu lauki? Ar 
yra kas nors šiame mieste, kas tau teiktų pasitenkinimą? Išskyrus šiuos 
žlugusius sąmokslininkus, nėra visoje Romoje nė vieno žmogaus, kuris 
nebijotų tavęs, nė vieno, kuris nedegtų neapykanta tau. 

Tokiu tonu Ciceronas pasakė dar daugiau, o galiausiai savo krei- 
pimąsi reziumavo: 

— Tegul išdavikai nešdinasi! Išeik, Katilina! Keliauk į savo su- 
planuotą beprotišką karą, išvaduok respubliką, užsitrauk greičiau ant 
savęs pražūtį, priartink neišvengiamą galą savo sėbrams. O, Jupiteri, 
apsaugok mus, — sugriaudėjo konsulo balsas, jam ištiesus ranką link 
dievybės statulos, — ir siųsk šiems žmonėms, gyviems ar mirusiems, 
savo amžiną bausmę! 

Jis apsisuko ir išdidžiai nužingsniavo prie pakylos. Šventykla 
skambėjo nuo šūksnių: „Išeik! Išeik! Išeik!“ Bandydamas gelbėti pa- 
dėtį Katilina pašoko ant kojų, ėmė mostaguoti rankomis ir šaukti ant 
tolstančio Cicerono. Tačiau ką nors pakeisti buvo jau per vėlu, o ir 


I82 


KONSULAS 


gabumų tam jis neturėjo. Katilina buvo iškoneveiktas, pažemintas, 
demaskuotas ir pribaigtas. Nugirdau žodžius „imigrantas“ ir „tremtis“, 
bet ūžesys buvo per stiprus, kad galėtumei išgirsti Katilinos balsą, 
juolab kad įtūžęs jis kalbėjo tokia greitakalbe, jog suprasti buvo labai 
sunku. Visuotinė kakofonija privertė kalbėtoją nutilti — giliai kvė- 
puodamas jis pastovėjo dar kurį laiką, sukdamasis čia į vieną, čia į kitą 
pusę, panašiai kaip kadaise galingas laivas, čaižomas galingos audros, 
nulaužtu stiebu, nuleistu inkaru, kol galų gale pasidavė. Katilina dre- 
bėdamas iš įniršio žengė praėjimo link, o tuo metu keli senatoriai, 
įskaitant Kvintą, stryktelėję per suolus, nuskubėjo prie Cicerono, kad jį 
apgintų. Vis dėlto net Katilina nebuvo tiek išprotėjęs — jei tik jis būtų 
pakėlęs ranką prieš konsulą, jį būtų sudraskę į skutus. Todėl, paskutinį 
kartą nužvelgęs senatorius savo niekinamu žvilgsniu, — šio žmogaus 
akyse, be abejo, galėjai pastebėti ir garbingą jo protėvių praeitį, — jis 
išėjo laukan. Vėliau tą pačią dieną, lydimas dvylikos šalininkų, kuriuos 
pavadino savo liktoriais, priekyje nešant kadaise Marijui priklausiusį 
sidabrinį erelį, Katilina iš Romos patraukė į Arecijų, kur formaliai pa- 
siskelbė konsulu. 


Politikoje nėra ilgalaikių pergalių, tėra tik negailestinga vienas 
kitą keičiančių įvykių seka. Jei mano veikalas turėtų moralą, ši frazė 
tiktų labiausiai. Ciceronas savo oratoriniais sugebėjimais nugalėjo 
Katiliną, ir apie šią pergalę bus kalbama dar ilgai. Savo liežuviu lyg 
rimbu jis išgrūdo siaubūną iš Romos, tik srutos, kaip jis buvo pavadi- 
nęs jo sėbrus, priešingai nei buvo jo tikėtasi, nenutekėjo paskui savo 
pasitraukusį vadovą — Sura ir kiti liko tyliai kiurksoti savo vietose, 
atidžiai klausydamiesi tolesnių diskusijų. Visas jų gausus būrys sėdėjo 
drauge — Sura, Cetegas, Longinas, Anijus, Petas, naujai išrinktasis 
tribūnas Bestija, broliai Sulos, netgi Markas Leka, iš kurio namų buvo 
pasiųsti Cicerono užpuolikai. Pamatęs, kaip Ciceronas juos stebi, 
bandžiau atspėti jo mintis. Vienu metu atsistojęs Sura savo skardžiu 
balsu pasiūlė Senatui... pasirūpinti Katilinos žmona ir vaikais. Senato 

nariai įsitraukė į beprasmišką aptarinėjimą. Paskui žodžio pareikalavo 
išrinktasis tribūnas Metelas Nepotas. Tikriausiai siekdamas išpro- 
vokuoti bruzdėjimą, jis pareiškė, kad dabar, kai Katilina jau išvyko, 
derėtų kreiptis su prašymu į Pompėjų Didįjį, kad šis sugrįžtų į Italiją 
ir perimtų vadovavimą Senatui. Tuojau pat atsistojęs Cezaris pritarė 
pasiūlymui. Tačiau Ciceronas, visuomet pasižymėjęs greita nuovoka, 
nepraleido progos įvaryti pleišto tarp savo priešų ir tarytum nekaltai, 
visiškai nuoširdžiai domėdamasis pasiteiravo, ką apie tai manąs Kra- 
sas, kartu su Pompėjumi anksčiau ėjęs konsulo pareigas. Šis atsistojo 
be didelio noro. 

— Nemanau, kad kas nors pažįsta Pompėjų Didįjį geriau nei 
aš, — pratarė jis, tačiau buvo priverstas trumpam nutilti, mat šventyk- 
loje kilo pašaipus juokas, kurį kalbėtojas išklausė, nervingai trypčioda- 
mas vietoje. — Niekas nepažįsta geriau nei aš, — pakartojo jis, — bet 
išrinktajam tribūnui turiu priminti, jeigu jis pats to nepastebėjo, kad 
ne už kalnų žiema, tai yra labiausiai netinkamas metas karinėms pa- 
jėgoms keliauti per jūrą. Nejau manote, kad Pompėjus galėtų sugrįžti 
anksčiau nei pavasarį? 

— Nieko tokio, Pompėjus Didysis gali sugrįžti be armijos, — 
pertraukė Nepotas. — Keliaudamas su nedidele palyda jis grįžtų per 
mėnesį. Vien jo vardas vertas tuzino legionų. 

Katonui to buvo per daug. Jis akimirksniu stryktelėjo nuo suolo. 

— Savo priešų mes nenugalėsime vardais, — nusišaipė jis, — net 
jeigu prie tų vardy yra žodis „Didysis“. Mums reikia kariuomenės, ko- 
vojančios mūšio lauke, tokios kaip ta, kurią šiuo metu renka naujojo 
tribūno brolis. Be to, jei jums knieti išgirsti mano nuomonę, Pompėjus 
jau ir taip turi per daug galių. 

Jo pareiškimas išprovokavo garsų iš nuostabos priblokštų sena- 
torių aiktelėjimą. 

— Jei mūsų Senatas nesuteiks Pompėjui įgaliojimų, — toliau 
kalbėjo Nepotas, — tai noriu jus atvirai įspėti, kad tą pačią akimirką, 
kai tik perimsiu tribūno pareigas, pateiksiu šį įstatymo projektą liau- 
dies valiai. 

— O aš tave atvirai įspėju, kad jį vetuosiu, — atkirto Katonas. 

— Gerbiamieji romėnai! — šūktelėjo Ciceronas, norėdamas būti 
išgirstas. — Supraskite, nuo mūsų rietenų tautai iškilusios grėsmes 
akivaizdoje nebus geriau nei šaliai, nei mums patiems! Rytoj bus 
sušauktas liaudies susirinkimas. Aš informuosiu žmones apie mūsų 
diskusijas. Tikiuosi, kad tie senatoriai, kurie fiziškai galbūt ir yra su 
mumis, — jis įsmeigė rūstų žvilgsnį į Surą ir jo bičiulius, — tačiau savo 
ištikimybę yra prisiekę kažkam kitam, per naktį ištirs savo širdis, o ryt 
pasielgs kaip dera romėnams. Skelbiu pertrauką. 

Paprastai Ciceronas po Senato posėdžio mėgdavo luktelėti kur 
nors netoliese, kad į jį galėtų kreiptis bet kuris pasikalbėti su konsulu 
panoręs senatorius. Tai buvo viena iš priemonių, leidusių jam kon- 
troliuoti Senatą — Ciceronas gerai pažinojo kiekvieną, net ir visiškai 
neįtakingą Senato narį, žinojo jo stipriąsias puses ir silpnybes, ko jis 
siekia ir ko baiminasi, su kuo galėtų taikstytis ir ko nė už ką, jokiomis 
aplinkybėmis nepakęstų. Vis dėlto tą popietę mano šeimininkas buvo 
rūškanu iš nusivylimo veidu ir įprastos tvarkos nesilaikė. 

— Atrodo, lyg kovočiau su hidra! — įtūžusiu balsu pasiguodė 
jis, mums grįžus į namus. — Vos spėju nukirsti vieną galvą, jos vie- 
toje išauga dvi naujos! Nors Katilina išdūmė iš Romos, jo sėbrai kuo 
ramiausiai sėdi su mumis, be to, pradeda bruzdėti Pompėjaus šalinin- 
kai! Man liko vienas mėnuo, — pompastiškai tęsė konsulas, — tik 
mėnuo, — su sąlyga, kad aš taip ilgai išgyvensiu, — iki naujai išrinkti 
tribūnai pradės eiti savo pareigas. Tada prasidės aktyvi agitacija už 
Pompėjaus sugrįžimą. O mes dėl šios sumautos bylos negalime būti 
tikri net dėl to, kad sausio mėnesį turėsime naujus konsulus! 

Tai taręs jis perbraukė ranka per stalą, ir visi su Murenos byla 
susiję dokumentai nuskriejo ant grindų. 

Būdamas tokios nuotaikos Ciceronas elgdavosi iracionaliai, ir aš 
iš savo ilgos patirties žinojau, kad dabar ką nors sakyti būtų bepras- 
miška. Jis įrėmęs rūstų žvilgsnį laukė, ką jam atsakysiu, o nesulaukęs 
išėjo ieškoti, ant ko galėtų išsirėkti, o man neliko nieko kito, kaip tik 
atsiklaupus ramiai surinkti visus ritinius su įkalčiais. Gerai Žinojau, 

kad šeimininkas anksčiau ar vėliau grįš į darbo kambarį ruoštis rytdie- 
nos kreipimuisi į Žmones, tačiau laikas ėjo, atslinko vakaro prieblanda, 
buvo uždegti fakelai ir žvakės, o jis vis nesirodė, ir mane apniko neri- 
mas. Vėliau sužinojau, kad jis, lydimas sargybinių ir liktorių, buvo nu- 
ėjęs į sodą greta namo ir ten be jokios atvangos vaikštinėjo taip ilgai, 
kad jo palydovai ėmė rūpintis, ar tik jis nenuzulins tako akmenų. Ci- 
ceronui galiausiai parėjus, jo veidas buvo blyškus ir paniuręs. Netrukus 
jis prasitarė, kad yra parengęs veiksmų planą, tik nežinąs, dėl ko labiau 
baiminasi — dėl to, kad gali nepavykti įgyvendinti šio sumanymo ar 


kad gali pavykti. 


Kitą rytą Ciceronas pasikvietė į svečius K. Fabijų Sangą. Pasta- 
rasis, jei pamenate, buvo tas pats senatorius, kuriam jis aną dieną, kai 
buvo rastas nužudyto vaiko lavonas, parašė laišką, prašydamas infor- 
macijos apie žmonių aukojimus ir galų religiją. Sanga buvo maždaug 
penkiasdešimties metų ir kaip reikiant pralobęs investuodamas Arti- 
mojoje ir Tolimojoje Galijose. Senate jis paprastai sėdėdavo kuriame 
nors iš galinių suolų, niekuomet nedegė noru kalbėti posėdžiuose, o 
Senatas jam reiškė tik vietą, kurioje būdamas jis gali ginti savo verslo 
interesus. Jis buvo labai gerbiamas, dievotas, gyveno palyginti kukliai, 
ir sklido kalbos, kad esąs itin griežtas savo žmonai ir vaikams. Sanga 
kalbėdavo tik tada, kai būdavo diskutuojama apie Galiją, bet jo klau- 
sytis, atvirai kalbant, būdavo labai nuobodu: savo pasakojimais apie 
šio krašto geografiją, klimatą, gentis, papročius ir visa kita Senato salę 
galėdavo ištuštinti greičiau nei riksmas „Gaisras!“ 

— Aresi patriotas, Sanga? — Ciceronas uždavė šį klausimą savo 
svečiui tą pačią akimirką, kai tik aš jį atlydėjau. 

— Manyčiau, kad taip, konsule, — apdairiai atsakė Sanga. — 
Kodėl klausi? 

— Todėl, kad noriu, jog suvaidintumei esminį vaidmenį ginant 

mūsų mylimą respubliką. 

— Aš? — man pasirodė, kad Sanga nustėro iš baimės. — O, 
dievai! Betgi mane kamuoja podagra... 

— O, ne, ne, dėl to gali būti ramus. Aš tik noriu, kad paprašytum 
vieno žmogaus pasikalbėti su kitu žmogumi, o paskui papasakotum, 
ką pastarasis atsakys. 

Sanga pastebimai nusiramino. 

— Taip, žinoma. Manau, kad galėsiu tai padaryti. Kas tie žmonės? 

— Vienas jų — Publijus Umbrenas, Lentulo Suros išlaisvintas iš 
vergijos, dažnai einantis jo raštininko pareigas. Man atrodo, kad jis yra 
netrumpai gyvenęs Galijoje. Tikriausiai jį pažįsti? | 

— Iš tikrųjų. 

— O kitas turėtų būti vienas iš galų, nesvarbu kas toks. Nėra jo- 
kio skirtumo, iš kurios Galijos. Kas nors iš tavo pažįstamų. Idealu būtų 
kuriai nors genčiai atstovaujantis pasiuntinys. Žmogus, kuris Romoje 
būtų laikomas patikimu, bet nemažiau svarbu, kad juo visiškai pasi- 
tikėtum. 

— Ir ką tas galas turėtų padaryti? 

— Noriu, kad jis susisiektų su Umbrenu ir pasisiūlytų organi- 
zuoti sukilimą prieš Romos valdžią. 

Kai Ciceronas išvakarėse man papasakojo apie savo planą, išsi- 
gandau, tik stengiausi to neparodyti, ir tikėjausi, kad ne kitaip pasijus 
toks griežtos moralės šalininkas kaip Sanga — išgirdęs siaubingą pa- 
siūlymą, protestuodamas iškels rankas, o gal ir strimgalviais išdums iš 
kambario. Tačiau verteivas, kaip tąsyk ir vėliau dar ne kartą įsitikinau, 
apstulbinti yra sunkiau nei bet ką kitą, nepalyginti sunkiau nei karius 
ir politikus. Galite tokiam žmogui pateikti bet kokį pasiūlymą, koks 
tik jums ateis į galvą, ir jis visuomet bent jau apsvarstys. Sanga tik 
kilstelėjo antakius. 

— Nori įpainioti Surą į išdavystę? 

— Nebūtinai į išdavystę, paprasčiausiai įdomu sužinoti, ar jam ir 
jo bendrams egzistuoja ribos, kurių jie nesiryžtų peržengti, regzdami 


ką nors bloga. Mums jau žinoma, kad jiems nieko nereiškia suplanuoti 

pasikėsinimą, žudynes, tyčinį padegimą ir ginkluotą maištą. Vienin- 
telis iš visų pasibaisėtinų nusikaltimų, dėl kurio dar nesu tikras, yra 
slaptas sandėris su, Romos priešais, tik ne todėl, — pridūrė skubėda- 
mas, — kad galus laikyčiau priešais, bet... tikiuosi, supranti, ką turiu 
omenyje. 

— Ar esi numatęs konkrečią gentį? 

— Ne. Pasirink savo nuožiūra. 

Sanga tylėjo, svarstė pasiūlymą. Jo veidas atrodė labai klastingas. 
Laiba nosis net trūkčiojo iš susijaudinimo. Jis patapšnojo ją pirštais, 
paskui švelniai timptelėjo. Iš išvaizdos buvo aiškiai matyti, kad pinigai 
jį masina. 

— Mane su Galija sieja įvairūs prekybiniai interesai, o prekybai 
labai svarbu draugiški santykiai. Aš mažiausiai norėčiau, kad mano 
draugai galai Romoje būtų vertinami prasčiau nei dabar. 

— Galiu tave, Sanga, užtikrinti: jeigu jie padės man demaskuoti 
šį sąmokslą, taps mūsų šalies didvyriais. 

— Taip pat manau, kad reikėtų išsiaiškinti klausimą dėl mano 
paties dalyvavimo... 

— Tavo dalyvavimas bus laikomas visiškoje paslaptyje, išskyrus 
Tolimosios ir Artimosios Galijų valdytojus, savaime suprantama, jei 
duosi tam sutikimą. Jiedu yra geri mano bičiuliai, ir aš esu tikras, kad 
jie norės deramai įvertinti tavo vaidmenį. 

Išgirdęs užuominą apie pinigus Sanga pirmą kartą tą rytą nusi- 
šypsojo. 

— Ką gi,jei jau taip, tai yra tokia gentis, kuri atitinka reikalavi- 
mus. Alobrogai, kontroliuojantys Alpių tarpeklius, neseniai pasiuntė 
į Senatą savo delegaciją, norėdami pasiskųsti dėl per didelių mokes- 
čių, kuriuos jie privalo mokėti Romai. Jie prieš porą dienų atvyko į 
miestą. 

— Ar jie karingi? 

— Net labai. Jei tik jiems užsiminsiu apie tikimybę, jog jų pra- 
šymas bus patenkintas, esu tikras — jie norės kuo nors atsilyginti... 

Jam išėjus, Ciceronas manęs paklausė: 

— Tu nepritarti? 

— Ne man vertinti, konsule. 

— Ak, bet tu nepritari! Tavo veidas viską išduoda! Tu manai, kad 
paspęsti pinkles negarbinga. Ar galiu, Tironai, tau paaiškinti, kas iš 
tiesų yra negarbinga? Negarbinga yra gyventi mieste, kurį slapčia pla- 
nuoji sunaikinti! Jei Sura neturi jokių išdavikiškų intencijų, jis pavarys 
tuos galus kuo toliau. Tačiau jei jis imsis svarstyti jų pasiūlymus, aš jį 
pričiupsiu, o tada asmeniškai nutempsiu prie miesto vartų ir išgrūsiu 
pro juos, kad Celeras su savo kariais jį pribaigtų. Ir niekas nepasakys, 
kad aš pasielgiau negarbingai! 

Ciceronas kalbėjo su tokiu užsidegimu, kad mane beveik įti- 


kino. 


X 


Išrinktojo konsulo Murenos teismo procesas, kuriame bus kaltinamas 
rinkimine korupcija, prasidėjo per lapkričio idas ir turėjo užtrukti dvi 
savaites. Kaltintojai buvo Servijus ir Katonas, o gynėjais — Hortenzi- 
jus, Ciceronas ir Krasas. Tai buvo svarbus įvykis — pats procesas vyko 
forume, o vien prisiekusiųjų jame dalyvavo devyni šimtai. Pastarieji, 
laikantis atitinkamo proporcingumo, buvo atrinkti iš senatorių, raiti- 
ninkų ir visuomenėje gerbiamų piliečių; prisiekusiųjų buvo per daug, 
kad kas nors galėtų veikti jų sprendimą, — dėl šios priežasties jų tiek 
ir atrinkta, — bet kartu negalėjai numatyti, kaip jie balsuos. Ieškovas 
buvo pateikęs sunkų kaltinimą. Servijus turėjo surinkęs aibę įrodymų, 
patvirtinančių, kad Murena papirkinėjo rinkėjus, ir juos visus pateikė 
jam būdingu šaltu teisininko stiliumi, o paskui apkaltino Ciceroną, 
stojus; kaltinamojo pusėn, išdavus jų draugystę. Katonas laikėsi stoiko 
pozicijos — smerkė sugedus; amžių, kuriame valstybinis postas nu- 
perkamas rengiant šventes ir žaidynes. 

— Argi tu, — kreipėsi jis griausmingu balsu į Mureną, — nesieki 
aukščiausios valdžios, aukščiausio autoriteto, netrokšti tapti šalies val- 
dovu, apeliuodamas į žmonių jausmus, bandydamas pakerėti jų protus 
ir linksmindamas juos įvairiomis pramogomis? Susimąstyk, į ką tu 
kreipiesi — į išpaikintą jaunuomenę, tikėdamasis tapti sąvadautoju, ar 
į Romos piliečius, renkančius pasaulio valdovą? 

Murenai tai, be abejo, nepatiko, todėl jaunasis Klodijus, jo rin- 
kimų kampanijos vadovas, kasdien sėdėdavęs šalia išrinktojo konsulo, 
turėjo gerokai pasistengti, kad savo laidomais sąmojais pakeltų jam 
ūpą. Ir geresnių advokatų Murena vargu ar galėjo tikėtis. Hortenzi- 

jus, vis dar neatsigavęs po pralaimėjimo, patirto Rabirijaus teisme, 
buvo pasiryžęs įrodyti, kad jis neprarado savo pozicijų, ir naudojosi 
Servijaus jam suteikta galimybe. Krasas, tiesa, nepasižymėjo advokato 
kompetencija, bet labai daug reiškė jau vien tai, kad jis sėdėjo gynybai 
skirtame suole. Na, o Ciceronas laukė paskutiniosios teismo dienos, 
kada galės kreiptis į prisiekusiuosius, reziumuodamas anksčiau išsa- 
kytus argumentus. 

Vykstant bylos nagrinėjimui, jis sėdėjo rostroje, skaitė ir rašė, tik 
kartkartėmis pakeldavo akis dėdamasis apstulbintu arba nustebintu 
to, kas buvo pasakyta. Aš buvau įsitaisęs tiesiai už jo, padavinėjau 
reikalingus dokumentus ir klausiausi nurodymų. Tai ne kažin kiek 
turėjo bendra su byla, nes Ciceronui teko ne tik kasdien dalyvauti 
teismo posėdžiuose, bet ir vienam vadovauti Romai, todėl jis buvo iki 
ausų paniręs administraciniuose rūpesčiuose. Pranešimų apie bruz- 
dėjimus ateidavo iš visos Italijos — iš jos „kulno“ ir „nosies“, „kelio“ 
ir „šlaunies“. Celeras Picene vos spėjo areštuoti opozicionierius. Ėjo 
kalbos, kad Katilina gali ryžtis kraštutiniam žingsniui ir į sukilėlių 
kariuomenę pašaukti vergus, pažadėjęs jiems už tai manumisiją — jei 
taip būtų atsitikę, visas kraštas netrukus būtų skendėjęs liepsnose. 
Reikėjo mobilizuoti dar daugiau karių, todėl Ciceronui pavyko įti- 
kinti Hibridą tapti naujai suburtos kariuomenės vadu. Jis iš dalies 
norėjo pademonstruoti savo sąjungininkų vienybę, bet labiausiai 
— išsiųsti Hibridą už Romos ribų, nes iš tikrųjų dar nebuvo įsitikinęs 
pastarojo lojalumu ir nenorėjo, kad šis būtų Romoje, jei Sura ir kiti 
sąmokslininkai nuspręstų, jog atėjo metas veikti. Patikėti žmogui, 
kuriuo nepasitiki, kariuomenės vado pareigas man atrodė beprotybė, 
bet Ciceronas nebuvo toks kvailas. Jis paskyrė Hibridai pavaduotoją, 
senatorių, turintį beveik trisdešimties metų patirtį kariuomenėje, M. 
Petrėjų, kuriam įteikė užantspauduotus nurodymus tam atvejui, jei 
kariuomenei tektų stoti į kovą. 

Besiartinant žiemai, atrodė, kad respublika atsidūrė ant žlugimo 
slenksčio. Kartą, liaudies susirinkimo metu, Metelas Nepotas aršiai 
užsipuolė Ciceroną, kaltindamas jį visais įmanomais nusikaltimais ir 

kvailystėmis — diktatūra, silpnumu, skubotumu, bailumu, neapdairu- 
mu, nekompetentingumu. 

— Ar dar ilgai Romos piliečiai neturės teisės pasikviesti Gnėjaus 
Pompėjaus, pelnytai vadinamo Didžiuoju, žmogaus, galinčio išvaduoti 
juos iš šios apgailėtinos padėties? 

Ciceronas posėdyje nedalyvavo, tačiau gavo išsamų jo protokolą. 

Prieš pat baigiantis Murenos teismo procesui, — manau, kad tai 
įvyko gruodžio pradžioje, — vieną ankstų rytą į Cicerono duris pasi- 
beldė Sanga. Mažos senatoriaus akys švytėjo, ir buvo dėl ko, mat jis 
atskubėjo su reikšminga žinia. Galai padarė tai, ko jis buvo prašęs, ir 
forume susitiko su Suros buvusiu vergu Umbrenu. Jų pokalbis išsivys- 
tęs visiškai natūraliai ir vykęs labai draugiškai. Galai pasiskundė savo 
dalia, keikė Senatą ir prasitarė sutinką su Katilinos teiginiu, jog verčiau 
mirti, nei gyventi tokioje vergijoje. Umbrenas klausėsi ištempęs ausis, 
o galiausiai pasiūlė pratęsti pokalbį tam labiau tinkamoje aplinkoje 
ir nusivedė juos į Decimo Bruto namus netoli forumo. Pats Brutas, 
aristokratas, prieš keturiolika metų ėjęs konsulo pareigas, su sąmokslu 
neturėjo nieko bendra ir tuo metu buvo išvykęs iš Romos, bet jo pati, 
ne tik gudri ir klastinga moteris, bet ir viena iš daugelio Katilinos 
meilužių, pati ir pasiūliusi veikti išvien. Umbrenas išėjęs pakviesti 
vieno iš sąmokslo vadovų, o grįžęs su vienu iš raitininkų, Kapitonu, 
kuris pirmiausia prisaikdinęs galus ir pareiškęs, kad sukilimas Romoje 
gali kilti bet kurią dieną. Katilinai kartu su maištininkais prisiartinus 
prie miesto, naujai išrinktasis tribūnas Bestija sušauksiąs liaudies su- 
sirinkimą ir pareikalausiąs suimti Ciceroną. Tai būsiąs ženklas pradėti 
sukilimą. Kapitonas ir kitas raitininkas, Statilijus, kurie vadovausią 
dideliam būriui padegėjų, sukelsią gaisrus dvylikoje numatytų vietų. 
Kilus panikai, vienas iš jaunųjų senatorių, Cetegas, pasirodysiąs su 
savanoriais, pasiryžusiais nužudyti Ciceroną, tuo metu likusieji su- 
rengsią pasikėsinimus prieš kitus jiems nurodytus asmenis; daugelis 
jaunųjų sukilėlių nužudysią savo tėvus; būsią užimti Senato rūmai. 


— Ir ką galai jam atsakė? — pasidomėjo Ciceronas. 

— Kaip nurodyta, jie paprašė sąrašo žmonių, dalyvaujančių są- 
moksle, — atsakė Sanga, — aiškindami, kad norėtų įsitikinti, kiek šis 
sumanymas gali būti sėkmingas. 

Svečias išsitraukė vaško lenteles su jose smulkiomis raidėmis su- 
rašytais vardais ir ėmė skaityti: 

— Sura, Longinas, Bestija, Sula... 

Visa tai žinome, — norėjo pertraukti Ciceronas, bet Sanga toliau 
vedžiojo pirštu. 

— ...Cezaris, Hibrida, Krasas, Nepotas... 

— Tai bent vaizduotė, ar ne? — Ciceronas paėmė iš Sangos len- 
teles ir skubiai peržiūrėjo sąrašą. — Jie nori pasirodyti stipresni, nei 
yra iš tikrųjų. | 

— Šiuo klausimu nieko negaliu pasakyti. Žinau tik tiek, kad šį 
sąrašą pateikė Kapitonas. 

— Konsulas, vyriausiasis žynys, tribūnas ir turtingiausias Romo- 
je Žmogus, kuris padėjo demaskuoti sąmokslą? Negaliu patikėti. 

Vis dėlto Ciceronas numetė lenteles man. 

— Perrašyk, — paliepė jis. 

Paskui, pakraipęs galvą, pareiškė: 

— Gerai apgalvok klausimą, kad neišsigąstumei atsakymo. 

Tai buvo viena jo mėgstamiausių maksimų, kuria Ciceronas va- 
dovaudavosi teisme. 

— Ką dar turėčiau pasakyti galams? — paklausė Sanga. 

— Jei šis sąrašas teisingas, patarčiau jiems dėtis prie sąmoksli- 
ninkų! Kada įvyko šis sutikimas? 

— Vakar. 

— O kada jie vėl turėtų susitikti? 

— Šiandien. 

— Vadinasi, jie skuba. 

— Galams susidarė įspūdis, kad suirutė gali kilti artimiausiomis 
dienomis. 

Ciceronas susimąstė. 

— Tegul jie pareikalauja rašytinių įrodymų, iš kurių būtų matyti, 

kad šiame sąraše išvardyti žmonės tikrai dalyvauja sąmoksle, tai yra 
laiškų su asmeniniais antspaudais, kuriuos jie galėtų parodyti savo 
tėvynainiams. 

— Ojei sąmokslininkai nesutiks? 

— Tegul galai paaiškina, kad jų gentis, neturėdama svarių įrody- 
mų, nerizikuos stoti į karą prieš Romą. 

Sanga linktelėjo ir tarė: 

— Bijau, kad po to turėsiu pasitraukti iš šio reikalo. 

— Kodėl? 

— Todėl, kad ilgiau užsibūti Romoje darosi pernelyg pavojinga. 

Vis dėlto jis dar sutiko padaryti paskutinę paslaugą ir perduoti 
sąmokslininkų atsakymą iškart, vos tik sugrįš galai, o tada jau išvykti. 

Ciceronas neturėjo kito pasirinkimo, kaip tik vykti į Murenos 
teismą. Sėdėdamas suole šalia Hortenzijaus jis dėjosi labai ramus, 
tačiau, retsykiais užmesdamas į jį akylesnį žvilgsnį, mačiau, kaip ne- 
rimastingai jis dairosi aplink, ilgiau stabtelėdamas prie Cezario, kuris 
irgi buvo išrinktas į prisiekusiuosius, prie Suros, sėdinčio kartu su 
pretoriais, ir dažniausiai prie Kraso, įsitaisiusio vos už dviejų vietų 
tame pačiame suole. Ciceronas tikriausiai jautėsi labai vienišas, o aš, 
žiūrėdamas į jį, pirmąkart atkreipiau dėmesį į žilstančius plaukus, be 
to, aiškiai matėsi jo paakiuose susimetusios tamsios raukšlės. Ši krizė jį 
stipriai sendino. Septintą vakaro Katonas baigė kaltinimo apibendri- 
nimą, ir teisėjas vardu Koskonijus kreipėsi į Ciceroną teiraudamasis, ar 
jis nenorėtų reziumuoti ginamosios kalbos. Man pasirodė, kad klausi- 
mas nustebino konsulą, todėl jis, kurį laiką dar pavartęs dokumentus, 
atsistojo ir paprašė paskelbti pertrauką iki kitos dienos, kad galėtų 
viską gerai apmąstyti. Koskonijus aiškiai susierzino, bet pripažino, kad 
metas jau vėlus. Galiausiai nenoromis patenkino Cicerono prašymą, ir 
Murenos teismo baigiamoji dalis buvo atidėta. 

Įsisupę į mums jau įprastą asmens sargybinių ir liktorių kokoną 
nuskubėjome namo, deja, Sanga nepasirodė, o ir jokios Žinios jis ne- 
atsiuntė. Šeimininkas tylėdamas nuėjo į darbo kambarį, įsitaisė prie 
stalo ir, parėmęs galvą rankomis, o pirštų pagalvėlėmis stipriai spaus- 

damas smilkinius, įsmeigė žvilgsnį į čia pat išskleistus rašytinius paro- 
dymus, lyg būtų tikėjęsis, kad taip sėdint ir žiūrint pavyks pasirengti 
rytdienos kalbai. Man dėl jo kaip niekada anksčiau skaudėjo širdį. Ta- 
čiau, kai. pamėginau prieiti arčiau ir pasiūlyti savo pagalbą, Ciceronas 
net nepakeldamas akių numojo ranka, be žodžių išprašydamas iš kam- 
bario. T4 vakarą jo daugiau nebemačiau. Užtat Terencija, pasivedėjusi 
mane į šalį, išreiškė savo susirūpinimą konsulo sveikata. Anot jos, 
vyras nei tinkamai valgo, nei miega. Jis apleidęs net rytinę mankštą, 
kurią praktikuodavo nuo pat jaunystės. Buvau nustebintas jos tokio 
atvirumo, juolab kad ji manęs niekada labai nemėgo ir savo nusivy- 
limą vyru dažniausiai išliedavo ant manęs. Šiaip ar taip, aš buvau tas, 
kuris praleisdavau su Ciceronu daugiausia laiko. Tai aš sudrumsdavau 
jiems brangias ir retas akimirkas, kai Terencija su Ciceronu galėdavo 
pabūti drauge, įteikdavau šeimininkui šūsnis laiškų arba perduodavau 
lankytojų informaciją. Nepaisant jos požiūrio į mane, tąsyk ji kalbėjo 
mandagiai ir beveik draugiškai. 

— Tu galėtum jį įtikinti, — paprašė Terencija. — Kartais manau, 
kad esi vienintelis žmogus, kurio jis dar klauso, o aš galiu tik melstis 

Iš Sangos nebuvo jokių žinių ir kitą rytą, todėl ėmiau nerimauti, 
kad Ciceronas gali pernelyg jaudintis ir sunkiai susidoroti su kalba, 
kurią jam teks sakyti teisme. Prisiminęs Terencijos maldavimą aš netgi 
pasiūliau jam prašyti, kad posėdį nukeltų dar vėlesniam laikui. 

— Ar kuoktelėjai? — atžariai atkirto konsulas. — Dabar ne me- 
tas demonstruoti silpnumą. Viskas bus gerai. Kitaip būti negali. 

Aš niekada anksčiau nebuvau matęs, kad Ciceronas, pradėdamas 
kalbą, taip drebėtų, o jo balsas būtų toks tylus. Forumas buvo sausa- 
kimšas, o iš visų pusių sklido triukšmas, nors virš Romos tvenkėsi tiršti 
debesys, iš kurių protarpiais pasipildavo lietaus šuorai. Tačiau Cicero- 
no kalba pasirodė esanti labai sąmojinga, o sąmojai ypač pasitarnavo 
priešpriešinant Servijaus ir Murenos motyvus, dėl kurių jie dalyvavo 
konsulų rinkimuose. 

— Tu keliesi prieš aušrą, kad sutelktum savo šalininkus, — kon- 

sulas kreipėsi į Servijų, — o jis — kad sutelktų savo kariuomenę. Tave 
pažadina gaidžiai, o jį — trimitų garsas. Tu braižai teismo proceso 
eigą, 0 jis — mūšio schemą. Jis žino, kaip sulaikyti priešo pajėgas, o 
tu — lietaus vandenį. Jis plečia mūsų šalies ribas, o tu jas nustatai. 

Prisiekusiesiems tai patiko. Jie juokėsi ir vėliau, kai Ciceronas 
ėmė šaipytis iš Katono ir jo nelanksčios filosofijos. 

— Galite būti tikri, kad antžmogiškos savybės, kuriomis pasi- 
žymi Katonas, yra įgimtos, o jo silpnybės — ne iš prigimties, bet pa- 
veldėtos iš mokytojo. Anksčiau gyveno toks genialus žmogus vardu 
Zenonas, o jo mokiniai vadinami stoikais. Štai keletas jo principų: 
išminčius niekada neieško sau naudos ir niekada nepamiršta kitų 
žmonių klaidų; tik kvailys jaučia gailestį; visos piktadarybės vie- 
nodos — netyčia užmušti gaidį yra ne mažesnis nusikaltimas nei 
pasmaugti savo tėvą; išminčius niekada nesivadovauja prielaidomis, 
niekada dėl nieko nesigaili, niekada neklysta, niekada nekeičia savo 
įsitikinimo. Deja, Katonui ši doktrina tapo ne diskusijų objektu, bet 
gyvenimo būdu. 

— Tai keistuolis mūsų konsulas, — garsiai, nes visi aplink jį juo- 
kėsi, nusišaipė Katonas. 

Tačiau Ciceronas dar nebaigė. 

— Turiu pripažinti, kad būdamas jaunas aš irgi domėjausi fi- 
losofija. Tačiau mano mokytojai buvo Platonas ir Aristotelis. Jų pa- 
žiūroms nebūdingas kategoriškumas ar kraštutinumai. Jie teigia, kad 
naudos siekis kai kada gali daryti įtaką ir išmintingam Žmogui, kad 
geras žmogus gali jausti gailestį, kad yra skirtingi nedorybių laipsniai 
ir skirtingos bausmės, kad išminčius, nežinodamas faktų, dažnai vado- 
vaujasi prielaidomis, o kai kada ir supyksta, ir atleidžia, ir pakeičia savo 
nusistatymą, taip pat kad visas dorybes nuo kraštutinumo apsaugo 
vadinamasis vidurys. Jei tu, Katonai, būtumei studijavęs jų mokymą, 
tikriausiai nebūtumei tapęs nei geresnis, nei narsesnis, bet galbūt bū- 
tumei nors truputį jautresnis. 

Atsikvėpęs jis tęsė toliau: 

— Sakai, kad visuomeninis interesas paskatino tave iškelti šią 

bylą. Neabejoju tuo. Tačiau tu klysti, nes be paliovos galvoji ir galvo- 
ji. Aš ginu Lucijų Mureną ne dėl draugystės, o dėl taikos, ramybės, 
vienybės, laisvės, savisaugos — trumpai tariant, dėl to, kad mums 
visiems būtų geriau gyventi. Paklausykite manęs, gerbiamieji Romos 
piliečiai, — Ciceronas atsigręžė į prisiekusiuosius, — paklausykite 
konsulo, kuris kiauras dienas ir naktis be paliovos mąsto apie res- 
publiką. Mums tiesiog gyvybiškai būtina, kad sausio pirmąją šaliai 
vadovautų du konsulai. Tarp mūsų yra žmonių, kurie rezga planą, 
kaip sunaikinti miestą, išžudyti jo gyventojus ir išniekinti Romos 
vardą. Aš jus įspėju. Mano konsulatas eina į pabaigą, skaičiuoju pa- 
skutines dienas. Neatimkite iš manęs Žmogaus, kuris būtų toks pat 
budrus, kaip ir aš. 
Ciceronas uždėjo ranką Murenai ant peties ir kalbėjo toliau: 

— Nepašalinkite žmogaus, kuriam aš norėčiau perduoti priešiš- 
kai nusiteikusių žmonių dar nepaliestą respubliką, kad jis apgintų ją 
nuo iškilusio mirtino pavojaus. 

Jis kalbėjo tris valandas, padarydamas tik trumpas pauzes, no- 
rėdamas gurkštelėti šlakelį atskiesto vyno arba nusišluostyti aplytą 
veidą. Cicerono kalba kuo toliau, tuo labiau darėsi svaresnė, ir aš jį 
palyginau su stipria ir gyvybinga žuvimi, kuri buvo išskrosta, nerodė 
jokių gyvybės ženklų, bet paleista į vandenį, nors iš pradžių ir nejudėjo, 
plūduriuodama pilvu aukštyn, staiga pajutusi gimtąją stichiją, moste- 
lėjo uodega ir atgijo. Lygiai taip pat Ciceronas atkuto pradėjęs kalbėti, 
o jam baigus ilgai ir entuziastingai plojo ne tik smalsuolių minia, bet 
ir prisiekusieji. Kaip vėliau paaiškėjo, tai buvo gera lemiantis ženklas, 
mat suskaičiavus balsus jų dauguma Murenai lėmė išteisinimą. Kato- 
nas ir Servijus nesėkmės prislėgti bematant dingo iš forumo. Cicero- 
nas kiek užtruko tribūnoje, — pasveikino išrinktąjį konsulą, o paskui 
ir pats priėmė Klodijaus, Hortenzijaus ir net Kraso sveikinimus. Po 
visko skubiai patraukėme į namus. 

Tik įsukę į savo gatvę pastebėjome prie namo sustojus; dailų 
vežimą. Prisiartinę išvydome, kad jis prigrūstas sidabrinių lėkščių, sta- 
tulėlių, kilimų ir paveikslų. Už jo stovėjo antras irgi panašiai prikrautas 

vežimas. Ciceronas paspartino žingsnį. Už pirmųjų durų mūsų laukė 
Sanga pilku lyg austrė veidu. 

— Na, kaip? — iš karto pasiteiravo Ciceronas. 

— Sąmokslininkai parašė laiškus. 

— Nuostabu! — Ciceronas net suplojo delnais. — Ar atsinešei 
juos? 

— Palūkėk, konsule. Čia dar ne viskas. Galai iš tikrųjų dar neturi 
tų laiškų. Jiems buvo pasiūlyta vidurnaktį ateiti prie Fontinalijų vartų 
ir būti pasirengusiems nedelsiant išvykti iš miesto. Juos ten pasitiks 
konvojus ir perduos laiškus. 

— O kam jiems tas konvojus? 

— Tam, kad nuvestų juos į susitikimą su Katilina. O iš Katilinos 
stovyklos jie turėsią vykti tiesiai į Galiją. 

— O, dievai! Jei tik mums pavyks gauti šiuos laiškus, jie pagaliau 
paklius mums į rankas! 

Ciceronas sparčiai vaikštinėjo po siaurą vestibiulį. 

— Privalome surengti pasalą, — tarė jis man, — ir sugauti juos 
su įkalčiais. Pasiųsk ką nors, kad pakviestų Kvintą su Atiku. 

— Jums reikės kareivių, — atsakiau jam, — ir patyrusio Žmo- 
gaus, kuris jiems vadovautų. 

— Tai turėtų būti absoliučiai patikimas žmogus. 

Paėmiau savo užrašų lentelę ir rašomąją lazdelę. 

— Gal Flakas? Arba Pomptinas? 

Šie vyrai buvo pretoriai ir turėjo ilgametę legionierių patirtį, be 
to, krizės metu užsirekomendavo kaip patikimi žmonės. 

— Gerai. Tegul atvyksta abu. 

— O kareiviai? 

— Galėtume pasinaudoti centurija iš Riečio. Jie vis dar kareivi- 
nėse. Tik nereikia nieko aiškinti apie užduotį. Dar ne laikas. 

Ciceronas pasišaukė Sositėjų ir Laurėją ir skubiai davė būtiniau- 
sius nurodymus, paskui atsisuko į tą pusę, kur ką tik stovėjo Sanga, 
matyt, norėdamas kažką pasakyti, bet šis buvo jau dingęs, durys palik- 


tos atidarytos, o gatvėje — nė gyvos dvasios. Senatorius pabėgo. 

Kvintas su Atiku atvyko per valandą, o netrukus paskui juos 
prisistatė ir abu pretoriai, suglumę dėl tokio netikėto kvietimo. Ne- 
sigilindamas į detales Ciceronas paaiškino sužinojęs, kad vidurnaktį 
iš miesto išvyks galų delegacija kartu su palyda, o jis turįs pagrindą 
manyti, jog jie gabena Katilinai inkriminuojančius dokumentus. 

— Privalome sulaikyti juos bet kokia kaina, bet pirmiau turime 
leisti jiems nueiti pakankamą atstumą, kad neliktų jokios abejonės, jog 
jie išvyksta iš miesto. 

— Kiek man žinoma, pasala naktį yra gerokai sudėtingesnis da- 
lykas, nei gali atrodyti iš pirmo žvilgsnio, — atsakė Kvintas. — Tam- 
soje lengviau pasprukti, o šiuo atveju — su įkalčiais, kuriuos minėjai. 
Ar esi tikras, kad negalime jų suimti tiesiog prie miesto vartų? 

Tačiau Ciceronui už akių nedelsdamas užbėgo Flakas, vienas iš 
seno sukirpimo karių, tarnavęs kariuomenėje dar prie Izauriko: 

— Niekai! Nežinau, kokioje kariuomenėje tau teko tarnauti, 
bet, mano galva, surengti tokią pasalą yra visiškai nesudėtinga. Toji 
vieta man gerai žinoma. Jeigu jie keliaus Flaminijaus keliu, tuomet 
Tibrą kirs Mulvijaus tiltu. Ten mes jiems paspęsime spąstus. Pasie- 
kę tilto vidurį jie nebeturės kur dingti, nebent ryžtųsi šokti į upę ir 
skandintis. 

Kvintas atrodė gerokai įsižeidęs ir nuo tos akimirkos nusišalino 
nuo dalyvavimo operacijoje, todėl į Cicerono pasiūlymą prisidėti prie 
Flako ir Pomptino, vyksiančių prie tilto, niūriai atsakė, kad jo patari- 
mų čia niekas nepageidauja. 

— Tokiu atveju teks vykti man, — tarė Ciceronas, tačiau visi 
ėmėme prieštarauti ir tvirtinti, kad tai būtų nesaugu. 

— Ką gi, tuomet vyks Tironas, — nusprendė jis, bet pamatęs 
mano išgąstį pridūrė: — reikia, kad ten būtų vienas ne kareivis. Man 
bus būtinas išsamus tiesioginio liudytojo pasakojimas, kurį ryt galėsiu 
pateikti Senatui, o Flakas su Pomptinu bus per daug užsiėmę vadova- 


vimu operacijai. 

— O Atikas?.. — užsiminiau aš. 

Šiandien šis klausimas man pačiam atrodo per daug įžūlus, lai- 
mė, Ciceronas buvo taip užsiėmęs, kad neatkreipė dėmesio. 

— Jis, kaip paprastai, rūpinsis mano saugumu čia, Romoje. — 
Atikas, stovėjęs jam už nugaros, pažiūrėjo į mane ir apgailestaudamas 
gūžtelėjo pečiais. — Taigi, Tironai, pasistenk užrašyti kiekvieną jų žodį, 
o svarbiausia, pasirūpink, kad liktų nepažeisti visų laiškų antspaudai. 


Sutemus sėdome ant žirgų ir išjojome — abu pretoriai kartu su 
savo aštuoniais liktoriais ir dar keturiais sargybiniais, ir galiausiai, kad 
ir labai nenorom, aš pats. Prie visų mano bėdų reikėtų pridėti ir tai, kad 
buvau labai netikęs raitelis. Aš šokinėjau balne, o tuščias dokumentų 
dėklas trinksėjo man į nugarą. Mes kratėmės per akmenis, o paskui 
pro miesto vartus jojome taip greitai, kad aš, nenorėdamas nukristi, 
turėjau tvirtai įsikibti į savo vargšės kumelės karčius. Laimė, ji buvo 
labai pakantus gyvulys, greičiausiai skirta tik moterims ir kvailiams, 
todėl nieko nuostabaus, kad leidžiantis nuo kalvos ir jojant lyguma ji 
šuoliavo be paraginimo, ir mudu neatsilikome nuo esančių priekyje. 

Tai buvo viena iš tų naktų, kai užtenka vien žvilgsnio į dangaus 
skliautą, kad išvydęs sidabrinių debesų vandenyną skrodžiantį spin- 
dintį mėnulį, pasijustumei esąs keliautojas. Apačioje, po šia dangiška 
odisėja, tartum žaibo nutvieksti abiejose Flaminijaus kelio pusėse 
blykčiojo išsirikiavę antkapiai. Risnojome vienodu tempu, kol už 
maždaug dviejų mylių prijojome upę. Sustojome ir įsiklausėme. Tam- 
soje buvo girdėti, kaip teka vanduo, o atsigręžęs atgal galėjau įžiūrėti 
virš galvos plaukiančio dangaus fone išryškėjančius plokščius dviejų 
namų stogus ir medžių kontūrus. Netoliese pasigirdęs vyriškas balsas 
pareikalavo slaptažodžio. Pretoriai atsakė: „Emilijus Skauras!“ Su šiais 
žodžiais iš kairės ir dešinės pasirodė Riečio centurijos kariai, prieš tai 
slėpęsi pakelės grioviuose, išsipaišę veidus medžio anglimi ir purvu. 
Pretoriai juos greitai perskyrė į dvi grupes. Pomptinas su savo vyrais 
turėjo likti ten pat, kur ir buvo, o Flakas savo keturiasdešimt legio- 

nierių pervedė į kitą krantą. Man kažkodėl pasirodė būsią saugiau su 
Flaku, todėl nusekiau paskui jį. Upė buvo plati, sekli, bet per didelius ir 
plokščius akmenis vanduo tekėjo labai greitai. Žvilgtelėjau per turėk- 
lus žemyn, ten, kur už kokių keturiasdešimties pėdų į atramas daužėsi 
putojančios bangos, ir supratau, kokiais puikiais spąstais tapo šis tiltas, 
nuo kurio nušokti buvo tolygu savižudybei. 

Pasiekę kitą krantą, pasibeldėme į vieną namą, kuriame gyve- 
nanti šeima jau miegojo. Staiga pakirdę iš miego jie nenorėjo įsileisti 
mūsų, bet užteko Flakui pagrasinti, kad išlaušime duris, ir jos atsivėrė. 
Kadangi namo savininkai pretoriui nepatiko, jis uždarė juos rūsyje. Iš 
viršutinio aukšto labai aiškiai matėsi tilto link vedantis kelias, todėl 
mes ten ir įsitaisėme. Laikantis veiksmų plano, visiems keliautojams, 
nepriklausomai nuo to, iš kur jie pasirodytų, turėjo būti leidžiama pa- 
tekti ant tilto, bet perėję į kitą tilto pusę jie turėjo būti apklausti ir tik 
tada sprendžiama — praleisti juos ar ne. Buvo praėję nemažai laiko, 
niekas nesirodė, ir mano galvoje vis stipriau kirbėjo mintis, kad mus 
apmovė. Arba neturėjo būti jokių galų, susiruošusių šiąnakt išvykti iš 
miesto, arba jie jau išvyko, arba pasirinko kitą kelią. Savo abejonėmis 
pasidalinau su Flaku, bet jis tik papurtė savo žilą galvą. 

— Jie dar pasirodys, — patikino jis, o man pasiteiravus, kodėl jis 
toks tikras, atsakė, kad dievai saugo Romą. 

Tai taręs jis susidėjo savo stambias rankas ant didžiulio pilvo ir 
paniro į miegą. | 

Atrodo, kad ir aš buvau snūstelėjęs. Tik prisimenu ranką ant 
mano peties ir balsą, šnabždantį į ausį, kad ant tilto pasirodė žmonės. 
Bandydamas įžiūrėti tamsoje, išgirdau žirgų kanopų kaukšėjimą, o 
greitai išvydau ir raitelių siluetus — penkis, dešimt, o gal ir kiek dau- 
giau vyrų, iš lėto jojančių per tiltą.. 

— Metas, — tyliai sukomandavo Flakas, ant galvos maudamasis 
šalmą. 

Po akimirkos pretorius neįprastu jo sudėjimo vyrui greičiu jau 
skriejo laiptais — vienu šuoliu per tris pakopas — ir tuojau pat atsi- 
dūrė ant kelio. Paknopstom iškurnėjęs paskui jį, nugirdau švilpimą ir 

trimito garsą, o iš visų pusių pasirodę legionieriai su kalavijais ir deg- 
lais rankose bėgo prie tilto. Ką tik artinęsi Žirgai pasibaidė ir sustojo. 
Vienas iš raitelių riktelėjo, įsakydamas veržtis pirmyn. Rodydamas 
pavyzdį jis paragino žirgą ir, mojuodamas kalaviju kairėn dešinėn, 
metėsi link mūsų, tiesiai į tą vietą, kur stovėjau aš. Šalia manęs buvęs 
karys ištiesė ranką, norėdamas nutverti už pavadžio, bet tuojau pat 
persigandau išvydęs, kaip beveik man prie pat kojų nukrito nukirsta 
ranka. Pasigirdo sužeistojo riksmas, o raitelis, supratęs, kad mūsų 
tiek daug, jog prasiveržti nepavyks, apsisuko ir šuoliais leidosi at- 
gal. Jis davė nurodymą savo bendrams sekti jam iš paskos, ir jie visi 
skubiai ėmė trauktis Romos pusėn, tačiau iš ten pasirodė Pomptino 
kariai. Mes aiškiai matėme liepsnojančius deglus, girdėjome jų šūks- 
mus ir leidomės įkandin bėglių — netgi aš, visiškai užmiršęs savo 
baimę, mat labiau už viską norėjau atimti laiškus, kol jie neatsidūrė 
vandenyje. 

Kai pasiekėme tilto vidurį, kova buvo jau beveik pasibaigusi. 
Galai, kuriuos lengvai atpažinome iš jų ilgų plaukų, barzdų ir netvar- 
kingų drabužių, mėtė žemėn savo ginklus ir šoko nuo žirgų — galimas 
dalykas, kad jie tikėjosi kokios pasalos. Netrukus balne liko sėdėti ir 
saviškius nepasiduoti ragino tik tas vienas karštakošis, ką tik bandęs 
pro mus prasiveržti. Tačiau paaiškėjo, kad jie visi yra vergai, todėl ūpo 
kautis neturėjo — juk vien tik pakėlę ranką prieš Romos pilietį būtų 
užsitraukę nukryžiavimą. Raiteliai vienas po kito pasidavė. Galų gale 
jų vadas irgi numetė savo kruviną kalaviją, o paskui karštligiškai kibo 
į balnakrepšio dirželius, skubėdamas juos atlaisvinti, bet aš tąsyk pa- 
sielgiau labai sumaniai — tiesą sakant, tokie atvejai būdavo reti — ir 
galvotrūkčiais puoliau prie krepšio. Raitelis buvo jaunas ir stiprus, 
todėl nedaug trūko, ir jis būtų įmetęs krepšį į upę, jei kažkieno rankos 
nebūtų jo nutraukusios nuo žirgo. Spėju, kad tai buvo kareivio, kuriam 
pastarasis nukirto ranką, draugai, nes jie gerokai velėjo jam šonus, kol 
be didelio noro įsikišęs Flakas liepė liautis. Jis buvo už plaukų nu- 
temptas į šalį, ir Pomptinas atpažino, kad tai esąs Titas Volturcijus, 
raitininkas iš Krotono. Sugriebęs pastarojo krepšį pašaukiau vieną karį 

su deglu, norėdamas apžiūrėti savo laimikį. Jame radau šešis laiškus, 
visi jie buvo antspauduoti. 

Nieko nelaukdamas nusiunčiau pasiuntinį pas Ciceroną, kad 
praneštų jam, jog mūsų misija pavyko. Paskui, kai tik mūsų belais- 
viams buvo surištos už nugarų rankos, o jie visi, išskyrus galus, kuriuos 
pagerbėme kaip tikrus pasiuntinius, per kaklus perrišta virve buvo su- 
jungti į vieną eilę, leidomės atgal į Romą. 


Į miestą sugrįžome prieš pat aušrą. Kai kurie žmonės jau buvo 
atsikėlę. Jie sustoję vėpsojo į mūsų nedidelę, nieko gero nežadančią pro- 
cesiją, kuri, kirtusi forumą, kalvos šlaitu nuskubėjo link Cicerono namų. 
Belaisvius palikome gatvėje, sargybinių priežiūrai. Kai įėjome į vidų, 
mus pasitiko konsulas su Kvintu ir Atiku, stovinčiais jam iš abiejų pu- 
sių. Jis išklausė pretorių ataskaitą, nuoširdžiai padėkojo ir paprašė atves- 
dinti Volturcijų. Belaisvis, sumuštas ir įsibaiminęs, buvo vilkte atvilktas, 
o atsidūręs priešais konsulą sukurpė absurdišką pasakojimą apie tai, kad 
Umbrenas prašęs jo palydėti galus, išvykstančius iš Romos, o paskui dar 
įdavęs nugabenti laiškus, apie kurių turinį jis nieko nenutuokiąs. 

— Tai kodėl sukėlei kautynės ant tilto? — griežtai paklausė 
Pomptinas. 

— Palaikiau jus pakelės plėšikais. 

— Plėšikai kariškomis uniformomis? Vadovaujami pretorių? 

— Išveskite niekšą, — įsakė Ciceronas, — ir atgal atveskite tik 
tuomet, kai jis bus pasirengęs iškloti visą tiesą. 

Išvilkus belaisvį laukan, Flakas tarė: 

— Turime veikti kaip galima greičiau, kol Roma dar nespėjo su- 
žinoti naujienos. 

— Tu teisus, — sutiko Ciceronas. 

Paskui jis paprašė parodyti jam laiškus, ir kartu juos apžiūrėjome. 
Du iš jų priklausė miesto pretoriui Lentului Surai, — atpažinti juos 
buvo visai nesunku, mat antspaudas vaizdavo jo senelį, praėjusiame am- 
žiuje ėjusį konsulo pareigas. Likusių keturių laiškų siuntėjus pabandėme 

nustatyti pagal mūsų turėtą sąrašą — galimas dalykas, kad jie buvo rašy- 
ti jaunojo senatoriaus Kornelijaus Cetego bei trijų raitininkų — Kapi- 
tono, Statilijaus ir Ceparijaus. Pretoriai akivaizdžiai nekantravo. 

— Betgi paprasčiau būti negali, — prabilo Pomptinas. — Kodėl 
mums jų neatplėšus? 

— Norėtum, kad mus apkaltintų įkalčių klastojimu? — atsakė 
Ciceronas, toliau įdėmiai tyrinėdamas laiškus. 

— Nepaisant mano pagarbos konsului, — nepatenkintas sumur- 
mėjo Flakas, — manau, kad mes tik švaistome laiką. 

Dabar, praėjus tiek laiko, suprantu, kad Ciceronas būtent to ir 
siekė. Jis suvokė, kokioje keblioje padėtyje atsidurtų, jeigu jam tektų 
spręsti sąmokslininkų likimą. Jis norėjo duoti jiems dar vieną, pasku- 
tinę, galimybę pasitraukti iš miesto. Trumpai tariant, konsulas buvo 
linkęs leisti jiems išsiaiškinti santykius mūšio lauke. Deja, jis galėjo tik 
delsti, todėl netrukus išgirdome jo prašymą nueiti pas laiškų autorius 
ir pakviesti juos atvykti pas jį. 

— Įsidėmėkite, aš nenoriu jų suimti, — perspėjo Ciceronas. — 
Perduokite jiems, kad konsulas būtų dėkingas, galėdamas išsiaiškinti 
keletą keblių klausimų, todėl norėtų pasikviesti juos į svečius. 

Pretoriai, savaime suprantama, pamanė, kad jis elgiasi kvailai, bet 
vis dėlto įvykdė nurodymą. Mane šeimininkas išsiuntė kartu su Flaku 
pas Surą ir Cetegą, gyvenusius Palatine, o Pomptinas išėjo ieškoti kitų. 
Pamenu, kaip keistai pasijutau, priėjęs įspūdingą Lentulo Suros namą, 
kurį jis buvo paveldėjęs iš savo protėvių, ir pamatęs, kad gyvenimas 
jame teka įprasta vaga. Jis nebuvo niekur išvykęs, anaiptol. Lanky- 
tojams skirtuose kambariuose pretoriaus kantriai laukė pas jį atvykę 
interesantai. Išgirdęs apie tai, kad laukiame prie durų, jis pasiuntė savo 
posūnį Marką Antonijų išsiaiškinti, ko mums reikia. Antonijus tuo 
metu buvo tik dvidešimties, labai aukštas ir tvirtas, želdino madingą 
ožišką barzdelę, o jo veidas buvo tankiai nusėtas spuogeliais. Tąsyk 
įvyko mano pirmasis susitikimas su juo, tačiau, nors šiandien ir norė- 
čiau prisiminti kuo daugiau šio susitikimo detalių, vienintelis dalykas, 
kurį aiškiai prisimenu, yra jo spuogai. Sugrįžęs pas savo patėvį vaiki- 


204 


KONSULAS 


nas perdavė mūsų žinią, o paskui pasirodė dar kartą — pasakyti, kad 
pretorius atvyks pas konsulą iškart, kai baigs rytinį priėmimą. 

Tą patį galėčiau papasakoti ir apie apsilankymą pas Kajų Cetegą, 
energingą jauną patricijų, kuris, kaip ir jo giminaitis Sura, buvo kilęs 
iš Kornelijų giminės. Atvykę interesantai grūdosi eilėje, tačiau jis bent 
jau pagerbė mus pasirodydamas atrijuje. Šeimininkas nužvelgė Flaką 
nuo galvos iki kojų, tartum šis būtų priklydęs šuo, išklausė jį, o paskui 
atsakė, kad jis ne iš tų, kurie bėgioja pas kiekvieną, kuris tik pašaukia, 
bet iš pagarbos konsulo pareigoms, tegul ir ne pačiam asmeniui, trum- 
pam užsuksiąs. 

Mes sugrįžome pas Ciceroną, kuris aiškiai nustebo, išgirdęs, kad 
abu senatoriai vis dar Romoje. 

— Įdomu, ką jie galvoja? — burbtelėjo jis man. 

Vėliau paaiškėjo, kad iš Romos pabėgo tik vienas iš penketo — 
raitininkas iš Teračinos Ceparijus. Likusieji maždaug per valandą po 
vieną atvyko pas Ciceroną — taip tvirtai jie buvo įsitikinę savo sau- 
gumu. O aš dažnai susimąstau, kažin kada jie suprato padarę nedova- 
notiną klaidą. Gal tada, kai įsuko į gatvę, kurioje gyveno Ciceronas, 
ir išvydo joje daugybę ginkluotų vyrų, belaisvius ir tuntą smalsuolių? 
O gal tuomet, kai įėjo į namą ir viduje išvydo ne tik Ciceroną, bet ir 
abu išrinktuosius konsulus Silaną ir Mureną, o kartu su jais — auto- 
ritetingiausius senatorius: Katulą, Izauriką, Hortenzijų, Lukulą ir dar 
keletą kitų — visus tuos, kuriuos Ciceronas pakvietė kaip liudytojus? 
O galbūt tada, kai ant stalo išvydo savo rašytus laiškus nepažeistais 
antspaudais? Gal tą akimirką, kai pastebėjo, kad su galais gretimame 
kambaryje elgiamasi taip, lyg šie būtų garbingiausi svečiai? O gal kai 
Volturcijus staiga persigalvojo ir nutarė gelbėti savo kailį, liludydamas 
prieš juos, mainais į pažadą dovanoti už nusikaltimą. Man atrodo, kad 
situacija, kurioje jie buvo atsidūrę, priminė skendimą — vis aiškiau 
suvoki, kad nusiyrei per toli ir kiekvieną akimirką vis labiau tolsti nuo 
kranto. Tik tuomet, kai Volturcijus atvirai apkaltino Cetegą gyrusis 
nužudysiant Ciceroną, o paskui nusiaubsiant Senato rūmus, kaltina- 
masis pašoko iš vietos ir pareiškė neketinąs nė akimirką ilgiau likti 

ir klausytis tokių kalbų. Tačiau išėjimą saugojo du Riečio centurijos 
legionieriai, kurie pakankamai šiurkščiai sugrąžino jį atgal į krėslą, 
kuriame šis buvo sėdėjęs. 

Tada Ciceronas vėl atsisuko į savo naująjį pagrindinį liudytoją. 

— O ką galėtum papasakoti apie Lentulą Surą? Ką jis tau sakė? 

— Jis sakė, kad Sibilės knygose išpranašauta, jog Romą valdys 
trys Kornelijų giminės nariai — pirmieji du bus Cina ir Sula, o jis pats 
būsiąs trečiasis ir jau greitai tapsiąs miesto šeimininku. 

— Ar tai tiesa, Sura? 

Pastarasis į klausimą neatsiliepė, tik sėdėjo, akis įsmeigęs kažkur 
į priekį, ir tankiai mirksėjo. Ciceronas atsiduso. 

— Dar prieš valandą galėjai netrukdomas išvykti iš miesto. O 
dabar būčiau toks pat kaltas kaip ir tu, jei leisčiau tau išsinešdinti. 

Tai taręs konsulas mostelėjo atrijuje stovėjusiems kariams. Jie tuč- 
tuojau priėjo ir sustojo po du kiekvienam sąmokslininkui už nugaros. 

— Atplėšk Suros laiškus! — šūktelėjo Katulas, kuris, išgirdęs 
apie tai, kad sąmoksle prieš respubliką dalyvauja ir viena iš šešių prie 
Romos įkūrimo prisidėjusių giminių, nebegalėjo sulaikyti savo įtū- 
žio. — Atplėšk laiškus, ir pamatysime, iki kiek ši parsidavėlė kiaulė 
buvo pasiryžusi eiti! 

— Dar ne laikas, — atsakė Ciceronas. — Tai atliksime Senato 
akivaizdoje. 

Jis liūdnai pažiūrėjo į sąmokslininkus, kurie buvo tapę jo belais- 
viais, ir pridūrė: 

— Kad ir kas įvyktų, nenoriu niekam duoti preteksto tvirtinti, 
neva aš suklastojau įkalčius arba priverčiau ką nors liudyti prieš jo paties 


valią. 


Artėjo vidudienis. Paradoksalu, bet Cicerono namai ėmė puoštis 
gėlėmis ir įvairiais žalumynais, mat artėjo kasmetinė Gerosios Dei- 
vės šventė, kuriai tą vakarą kaip respublikos vadovo žmona turėjo 
vadovauti Terencija. Vergams nešant pintines su amalais, mirtomis ir 

žieminėmis rožėmis, Ciceronas išleido potvarkį, pagal kurį Senatas 
tą dieną turėjo susirinkti ne įprastoje vietoje, Senato rūmuose, bet 
Konkordijos šventykloje, kad nutarimai būtų priimti vadovaujant 
valstybinės darnos deivei. Be to, jis davė nurodymą į forumą atnešti 
dar visiškai naują Jupiterio statulą ir pastatyti ją tiesiai priešais rostrą. 
„ — Noriu užsitikrinti pačių dievų apsaugą, — tarė jis man. — Ge- 
rai įsidėmėk mano žodžius: kai visa tai baigsis, man ji labai pravers. 

Penketas sukilimo organizatorių, saugomi sargybinių, buvo palik- 
ti atrijuje, o Ciceronas nuėjo į savo darbo kambarį apklausti galų. Tiesą 
sakant, iš jų sužinojome dar daugiau nei iš Volturcijaus, pavyzdžiui tai, 
kad prieš pat išvykstant iš Romos jie buvo nuvesti į; Cetego namus, o 
ten išvydo visą rietuvę ginklų, kurie bus išdalyti gavus įsakymą pradėti 
žudynes. Mudviem su Flaku teko inventorizuoti šį arsenalą, kurį, nu- 
vykę į vietą, radome tablinume, dėžėse, sukrautose iki pat lubų. Dar nė 
karto nenaudoti žvilgantys kalavijai ir peiliai buvo neįprastai išlenkti ir 
keistai raižyta rankena. Flako manymu, jie buvo pagaminti ne Italijoje. 
Nykščiu paliečiau vieno kalavijo ašmenis. Jie buvo aštrūs lyg skustuvo, 
o mane nukrėtė šiurpas nuo minties, kad šiuo kalaviju galėjo būti per- 
kirsta ne tik Cicerono, bet, galimas dalykas, ir mano gerklė. 

Kai mes, baigę tikrinti dėžes, grįžome atgal į Cicerono namus, 
buvo laikas vykti į Senato posėdį. Pirmas aukštas buvo išpuoštas kvap- 
nių augalų girliandomis, o iš lauko buvo nešamos amforos su vynu. 
Akivaizdu, kad Gerosios Deivės šventė garsėjo ne tik misterijomis, 
bet ir nesaikingumu. Terencija pasivedė savo vyrą į šalį ir jį apsikabino. 
Negirdėjau, ką ji kalbėjo, o ir nenorėjau klausytis, tačiau pastebėjau, 
kaip ji sugriebė Cicerono ranką ir stipriai suspaudė. Paskui, apsupti 
legionierių, leidomės į kelionę, o kiekvieną sąmokslininką į Konkor- 
dijos šventyklą lydėjo vienas konsulas. Visi neramumų kurstytojai at- 
rodė labai paklusnūs, netgi Cetegas nebeatrodė pasipūtęs. Nė vienas 
nežinojome, ko galima tikėtis. Įeinant į forumą, Ciceronas, norėdamas 
parodyti pagarbą, paėmė Surą už rankos, bet patricijus atrodė pernelyg 
apstulbęs, kad tai pastebėtų. Aš ėjau jiems iš paskos ir nešiau dėžę su 
laiškais. Labiausiai tąsyk įsiminiau ne gausingą minią, — manau, ne- 

reikia nė pasakoti, kad pasižiūrėti, kas vyksta forume, buvo susirinkę 
kone visi miestiečiai, — bet absoliuti tyla. 

Šventyklą supo ginkluoti kariai. Ten jau laukiantys senatoriai 
didžiai nustebę žiūrėjo, kaip Ciceronas įveda Surą. Šventykloje są- 
mokslininkai buvo uždaryti į nedidelę patalpą prie įėjimo, o Ciceronas 
nužingsniavo tiesiai prie laikinos pakylos, kur šalia Santarvės statulos 
buvo pastatytas jo krėslas. 

— Gerbiamieji romėnai, — prabilo konsulas, — šiandien ankstų 
rytą, dar prieš auštant, narsūs pretoriai Lucijus Flakas ir Gajus Pomp- 
tinas mano įsakymu, vadovaudami būriui ginkluotų vyrų, ant Mulvi- 
jaus tilto sulaikė Etrūrijos kryptimi keliaujančius raitelius... 

Niekas nė nesušnabždėjo, niekas nedrįso nė nusikosėti. Stojo 
tokia tyla, kokios Senate dar niekada nebuvau girdėjęs — baugi, ver- 
čianti sunerimti, slegianti. Kartkartėmis pakeldavau akis nuo užrašų ir 
dirstelėdavau į Cezarį ir Krasą. Jiedu sėdėjo palinkę į priekį ir atidžiai 
gaudė kiekvieną Cicerono žodį. 

— Dėkoju galų pasiuntiniams, kurie, būdami mums ištikimi, 
sunerimę dėl jiems „pateikto pasiūlymo, įspėjo mane apie kai kurių 
mūsų tėvynainių išdavikiškas užmačias, ir aš galėjau imtis reikiamų 
atsargumo priemonių... 

Konsului baigus savo pranešimą, kuriuo jis išsamiai informavo 
apie sąmokslininkų planą padegti tam tikrus miesto rajonus, nužudyti 
daugelį Senato narių ir kitų gerbiamų asmenų, išgirdau kažką pana- 
šaus į visuotinį atodūsį arba aimaną. 

— Dabar mums reikia nuspręsti, kaip pasielgti su šiais niekšais. 
Siūlau pirmiausia išklausyti parodymus, o paskui pasiklausyti, ką pa- 
pasakos patys kaltinamieji. Tegul įeina liudytojai! 

Pirmieji pasirodė keturi galai. Jie apsidairė aplink, o jų veidai iš- 
davė nuostabą, kuri juos apėmė, išvydus ilgiausiomis eilėmis sėdinčius, 
baltais drabužiais vilkinčius senatorius, kurių išvaizda sudarė ryškų 
kontrastą jų išvaizdai. Paskui juos įėjo Titas Volturcijus, kuris taip 
drebėjo, kad vos pavilko kojas. Penketui atėjus į jam skirtą vietą, Cice- 
ronas šūktelėjo prie įėjimo stovinčiam Flakui: 

— Įveskite pirmąjį suimtąjį! 

— O kurį norėtumėte apklausti pirmiausia? — atsiliepė Flakas. 

— T3, kuris arčiausiai, — baugiu balsu atsakė konsulas. 

Arčiausiai, kaip netrukus paaiškėjo, stovėjo Cetegas, kuris, ly- 
dimas dviejų sargybinių, iš sandėliuko buvo nuvestas į tolimiausią 
šventyklos dalį, kur jo jau laukė Ciceronas. Atsidūręs savo pažįstamų, 
tokių pat kaip jis senatorių, akivaizdoje, jaunasis Senato narys iš da- 
lies atkuto. Jis neskubėdamas nuėjo taku, o kai konsulas parodė jam 
laiškus ir liepė prisipažinti, kuris iš jų rašytas jo, atsainiai ištraukė 
vieną ir tarė: 

— Manau, kad šis. 

— Duok jį man. 

— Jeigu jau taip reikalauji, — tiesdamas laišką pareiškė Cete- 
gas. — Nors man visuomet sakydavo, kad skaityti svetimus laiškus yra 
labiausiai nemandagu. 

Ciceronas nekreipė į jį dėmesio, sulaužė antspaudą ir išvyniojęs 
laišką garsiai perskaitė: 

— Sveikinimai nuo Kajaus Kornelijaus Cetego Katugnatui, alob- 
rogų vadui! Šiuo laišku patvirtinu, kad aš ir mano draugai laikysimės 
Jūsų pasiuntiniams duoto žodžio ir, Jeigu jūsų tauta sukils prieš savo 
engėjus Romoje, būsime ištikimiausi jūsų sąjungininkai. 

Tai išgirdę senatoriai, apimti įtūžio, ėmė šaukti. Ciceronas kils- 
telėjo ranką. 

— Ar tu rašei šį laišką? — konsulas kreipėsi į Cetegą. 

Jaunasis senatorius, nustebintas tokio sutikimo, kažką sumurmė- 
jo, bet taip neaiškiai, kad nieko nesupratau. 

— Ar tu rašei šį laišką? — pakartojo Ciceronas. — Atsakyk! 

Cetegas iš pradžių dvejojo, o paskui tyliai prisipažino: 

— Taip. 

— K gi, jaunuoli, atrodo, kad mus auklėjo skirtingi mokytojai, 
nes man visada sakydavo, kad išduoti savo tėvynę, veikiant išvien su 
svetimšaliais, yra blogiau nei skaityti svetimus laiškus! Taip pat norė- 
čiau pranešti, — Ciceronas dirstelėjo į savo užrašus, — kad šįryt tavo 

namuose radome ginklų sandėlį — šimtą kalavijų ir tiek pat durklų. 
Kaip tu tai paaiškintum? 

— Aš kolekcionuoju ginklus... — atsakė Cetegas. 

Galbūt jis norėjo pasirodyti esąs sąmojingas. Jeigu taip, tai šis 
sąmojis buvo paprasčiausiai kvailas ir paskutinis. Kitus jo žodžius nu- 
stelbė iš visų šventyklos pusių pasigirdę pikti šūksmai. 

— Gana, mes jau pakankamai išgirdome, — atsakė Cicero- 
nas. — Pats prisipažinai savo kaltę. Išveskite jį ir atveskite kitą. 

Cetegą, kuris jau neatrodė toks savimi pasitikintis, išvedė, o įvedė 
Statilijų. Buvo pakartota ta pati procedūra — kaltinamasis atpažino 
savo antspaudą, paskui buvo išvyniotas ir perskaitytas laiškas (jis buvo 
beveik identiškas Cetego rašytam laiškui), o autorius prisipažino, kad 
rašysena esanti jo; tik paskui, paprašytas paaiškinti savo veiksmus, Sta- 
tilijus pareiškė, kad jo laiškas nebuvęs labai rimtas. 

— Nebuvo rimtas? — su aiškiai girdima nuostaba pakartojo Ci- 
ceronas. — Kvietei svetimšalių gentį žudyti romėnus — vyrus, moteris 
ir vaikus — ir tai laikai nerimta? 

Statilijui beliko tik nuleisti galvą. 

Paskui atėjo Kapitono eilė, kurio apklausa baigėsi taip pat, kaip 
ir vykusios prieš tai. Tada senatorių akivaizdoje pasirodė susivėlęs ir 
apsileidęs Ceparijus. Jis, rytui brėkštant, bandė pasprukti, tačiau pa- 
keliui į Apuliją buvo sulaikytas. Tačiau būtent jo prisipažinimas buvo 
nuolankiausias iš visų. Po Ceparijaus beliko apklausti tik Lentulą 
Surą, tačiau tai buvo pats dramatiškiausias momentas — jei pamena- 
te, šis Žmogus ne tik ėjo miesto pretoriaus, tai yra trečiojo pagal sta- 
tusą valstybės magistrato, pareigas, bet ir buvo ekskonsulas, atstovavo 
žymiausiai giminei ir net sulaukęs šeštos dešimties pasižymėjo įspū- 
dinga išvaizda. Įėjęs į šventyklą jis maldaujančiomis akimis apžvelgė 
visus Senato narius, su kuriais aukščiausioje respublikos valdymo 
institucijoje buvo praleidęs ketvirtį amžiaus, deja, niekas tuo pačiu 
jam neatsakė. Kad ir labai nenoriai, Sura vis dėlto pripažino, kad du 
likusieji laiškai yra rašyti jo, juolab kad tai patvirtino ir antspaudai. 
Laiškas, adresuotas galams, niekuo nesiskyrė nuo perskaitytų anks- 

čiau. Antrasis buvo skirtas Katilinai. Ciceronas sulaužė antspaudą, 
išvyniojo laišką ir perskaitė: 

— Kas aš toks, sužinosi iš žmogaus, kuris tau įteiks šį laišką. Būk vy- 
ras. Neužmiršk, kokia sudėtinga tavo situacija. Gerai abgalvok, kaib šiuo 
metu privalai elgtis, ir neatsisakyk net bačių niekingiausiųjų pagalbos. 

Ciceronas kilstelėjo laišką Surai prieš akis. 

— Tavo raštas? 

— Taip, — oriai pripažino šis, — bet jame nėra nieko nusikals- 
tamo. 

— O frazė „net pačių niekingiausiųjų ? Ką turėjai omenyje tai 
rašydamas? | 

— Vargšus — piemenis, ūkininkus nuomininkus ir kitus pana- 
šius Žmones. 

— Bet argi vadinamajam vargšų gynėjui pridera taip vadinti 
kitus piliečius? Ar tai ne arogantiška? 

Tai taręs Ciceronas kreipėsi į Volturcijų: 

— Kiek man žinoma, turėjai nugabenti šį laišką Katilinai, ar ne? 

Volturcijus nuleido akis. 

— Taip. 

— Ką turėjo omenyje Sura, vartodamas frazę „patys niekingiau- 
sieji '? Ar jis nieko nesakė? 

— Taip, konsule, sakė. Jis norėjo, kad Katilina paragintų sukilti 
vergus. 

Po šio paaiškinimo kilo tokia stipri pasipiktinimo banga, kad ją 
buvo galima jausti kone fiziškai. Raginti vergus sukilti, kai dar visiškai 
neseniai buvo numalšintas Spartako ir jo šalininkų maištas, reiškė di- 
desnį blogi net už sąjungą su galais. 

— Atsistatydink! Reikalaujame atsistatydinimo! — miesto pre- 
toriui šaukė senatorių choras. 

Keletas Senato narių pašoko iš savo vietų, perbėgo šventyklą ir ėmė 
plėšti purpuru kraštuotą Suros togą. Šis parkrito ant žemės ir trumpam 
buvo dingęs užpuolikų ir sargybinių būryje. Mačiau į šalis lakstančius 
audinio skutus, o Sura greitai liko tik su apatiniais drabužiais. Pretoriui 

iš nosies sruvo kraujas, o plaukai, paprastai sutepti aliejumi ir dailiai 
sušukuoti, stovėjo stati. Ciceronas paprašė surasti naują tuniką, o kai jo 
prašymas buvo išpildytas, nusileido žemyn ir padėjo Surai apsirengti. 

Pagaliau pavyko nors iš dalies atkurti rimtį, ir Ciceronas pasiūlė 
balsuoti dėl Suros atstatydinimo iš pareigų. Senatoriai jam atsiliepė 
griausmingu „Taip!“ Tai buvo labai svarbus sprendimas — Sura pra- 
rado teisinio neliečiamumo statusą. Jį, užsiėmusį nosį, išvedė atgal, o 
konsulas toliau klausinėjo Volturcijų: 

— Išaiškinome penkis sąmokslo organizatorius, kurie buvo viešai 
įvardyti ir daugiau nebegalės slapstytis. Gal yra ir daugiau kurstytojų? 

— Taip, yra. 

— Ar galėtum juos įvardyti? 

— Autronijus Petas, Servijus Sula, Kasijus Longinas, Markas 
Leka, Lucijus Bestija. 

Visi apsidairė aplink, norėdami pamatyti šiuos senatorius, tačiau 
nė vieno iš jų nebuvo. 

— Dabar turime atlikti įprastą procedūrą, — tarė Ciceronas. — Ar 
Senatas sutinka su tuo, kad išvardyti asmenys būtų taip pat suimti? 

— Taip! — choru atsiliepė senatoriai. 

Ciceronas vėl kreipėsi į Volturcijų: 

— Gal dar kas nors? 

— Girdėjau, kad yra. 

— Ir kas gi jie? 

Volturcijus nesiryžo iškart atsakyti ir nervingai dairėsi po šven- 
tyklą, galiausiai tyliai atsakė: 

— Gajus Julijus Cezaris ir Markas Licinijus Krasas. 

Pasigirdo nustebusių senatorių aikčiojimas ir švilpimas. Krasas 
su Cezariu tik piktai kraipė galvas. 

— Bet neturi konkrečių jų kaltės įrodymų? 

— Ne, konsule. Tik gandai. 

— Tuomet išbrauk jų vardus iš sąrašo, — tarė man Ciceronas. 

— Vadovaukimės tik įrodymais, — tęsė jis, tik pakeltu balsu, nes 
buvo kilęs didžiulis triukšmas. — Tik įrodymais, bet ne spėlionėmis! 

Konsulas trumpam turėjo nutilti. Cezaris ir Krasas toliau kraipė 
galvas ir, karštligiškai gestikuliuodami aplink juos sėdintiems senato- 
riams, bandė įrodinėti savo nekaltumą. Retsykiais jie atsisukdavo į Ci- 
ceroną, bet jų veiduose buvo sunku ką nors įskaityti. Šventykla net ir 
saulėtą dieną skendėdavo prietemoje, o žiemos popietę greit temdavo, 
todėl būdavo sunku ką nors įžiūrėti net ir greta sėdinčiųjų veiduose. 

— Turiu pasiūlymą! — šūktelėjo Ciceronas ir, norėdamas įvesti 
tvarką, suplojo delnas. — Gerbiamieji senatoriai, turiu pasiūlymą! 

Pagaliau erzelis ėmė rimti. 

— Savaime suprantama, sprendimo dėl šių žmonių likimo 
šiandien nepriimsime. Vadinasi, reikia pasirūpinti, kad naktį jie būtų 
akylai saugomi, kol nuspręsime, ką mums toliau daryti. Jei laikytume 
juos vienoje vietoje, rizikuotume, nes jų šalininkai gali pabandyti juos 
išvaduoti. Todėl siūlau štai ką. Suimtieji turėtų būti saugomi atskirai, 
o tuo galėtų pasirūpinti Senato nariai pretoriai. Ar yra tam priešta- 
raujančių? 

Šventykloje stojo tyla. 

— Labai gerai, — Ciceronas prisimerkęs apsidairė. — Kas norė- 
tų pasitarnauti mūsų bendram labui? 

Neišvydau nė vienos rankos. 

— Drąsiau, gerbiamieji — tai visiškai nepavojinga. Kiekvienas 
suimtasis bus saugomas. Kvintai Kornificijau, — konsulas parodė 
pirštu į buvus; pretorių, garsėjusį nepriekaištinga reputacija, — galbūt 
sutiktumei pas save priimti Cetegą? 

Kornificijus apsižvalgė, paskui atsistojo. 

— Kaip pageidausi, konsule, — neryžtingai atsiliepė šis. 

— Spinterai, ar priimsi Surą? 

Spinteras atsistojo. 

— Taip, konsule. 

— Terencijau, ar nepriglaustumei Ceparijaus? 

— Jei tokia Senato valia, — niūriai atsakė Terencijus. 

Ciceronas vis dar tebesidairė aplink, ieškodamas potencialių pri- 
žiūrėtojų, kol jo žvilgsnis galiausiai sustojo prie Kraso. 

— Bet kuriuo atveju, Krasai, — kreipėsi konsulas, tarytum tik 
dabar būtų tai supratęs, — nerasi geresnės galimybės įrodyti savo ne- 
kaltumą — ne man, ne, man nereikia jokių įrodymų, bet tai nedidelei 
daliai senatorių, kurie tavimi galbūt nepasitiki, — kaip priimti saugoti 
Kapitoną. Tą patį norėčiau pasiūlyti ir Cezariui — esi naujai išrinktas 
pretorius, tai gal priimtumei Statilijų į vyriausiojo žynio rezidenciją? 

Abu, Krasas ir Cezaris, net išsižiojo iš nuostabos. Bet jie neturėjo 
pasirinkimo, todėl ir vienam, ir kitam beliko tik linktelėti. Jie pateko į 
pinkles. Atsisakymas būtų prilygęs kaltės prisipažinimui, lygiai kaip ir 
leidimas suimtiesiems pabėgti. 

— Vadinasi, sutarta, — pareiškė Ciceronas. — Skelbiama per- 
trauka, Senatas į posėdį rinksis rytoj. 

— Atsiprašau, konsule! — pasigirdo šaižus balsas, ir iš savo vie- 
tos, traškant senyviems keliams, pakilo Katulas. 

— Gerbiamieji senatoriai, — kreipėsi jis, — manau, kad prieš 
mums išsiskirstant į namus ir nusprendžiant, kaip rytoj balsuosime, 
būtina aiškiai pareikšti, kad tarp mūsų yra vienas žmogus, kuris šiuo 
klausimu visą laiką nuosekliai laikėsi savo pozicijos ir už tai buvo nuo- 
lat kritikuojamas, tačiau, kaip parodė vėlesni įvykiai, jis visą laiką elgėsi 
labai išmintingai. Todėl aš norėčiau pateikti pasiūlymą: pripažindamas 
faktą, kad Markas Tulijus Ciceronas išgelbėjo Romą nuo sudeginimo, 
jos piliečius — nuo skerdynių, o Italiją — nuo karo, Senatas skelbia 
valstybines trijų dienų padėkos iškilmes, visose šventyklose bus dėko- 
jama mūsų nemariesiems dievams už tai, kad tokiu sunkiu laiku davė 
mūsų tautai tokį didį konsulą. 

Buvau apstulbęs. Ciceronas atrodė netekęs žado. Tai buvo pir- 
mas atvejis respublikos istorijoje, kai valstybinę padėkos šventę buvo 
pasiūlyta surengti ne karą laimėjusio karvedžio garbei. Balsuoti dėl 
šio pasiūlymo neprisireikė. Savo pritarimą senatoriai išreiškė garsiais 
sveikinimo šūkiais. Lyg sustingęs savo vietoje liko vienintelis žmo- 
gus — Cezaris. 

Pradedu svarbiausią savo pasakojimo dalį, kurioje sužinosite apie įvy- 
kį, aplink kurį vėliau sukosi Cicerono ir daugelio mūsų gyvenimas, tai 
yra apie sprendimą, nulėmus; kalinių likimą. 

Vis dar netylant plojimams Ciceronas išėjo iš šventyklos. Senato 
nariai pasipylė jam iš paskos, o jis iškart patraukė per forumą link ros- 
tros, iš kurios turėjo kreiptis į žmones. Nors buvo vėsu, o žemę gaubė 
prietema, po forumą vis dar sukiojosi šimtai romėnų, besitikinčių su- 
žinoti paskutines naujienas; tarp jų pastebėjau ir nemažai kaltinamųjų 
draugų bei šeimos narių. Iškart atpažinau Marką Antonijų, kuris 
vaikštinėjo nuo vienos grupės prie kitos, burdamas savo patėvio, Su- 
ros, šalininkus. 

Kalba, kurią Ciceronas vėliau paskelbė, labai skyrėsi nuo tos, 
kurią jis iš tiesų pasakė žmonėms, bet prie šios temos sugrįšiu vėliau. 
Ji nuskambėjo toli gražu ne kaip gyrimasis, o kaip dalykinis prane- 
šimas, beveik identiškas kalbai, kurią jis ką tik buvo pasakęs senato- 
riams. Konsulas miniai papasakojo apie sąmokslininkų planą padegti 
miestą ir išžudyti magistratus, apie jų pastangas susidėti su galais ir 
apie pasalą ant Mulvijaus tilto. Paskui informavo juos apie tai, kaip 
buvo perskaityti laiškai, ir apie kaltinamųjų reakciją. Žmonės klausėsi 
nuščiuvę — vieni gėrėdamiesi, kiti paniurę, atsižvelgiant į tai, kaip jie 
patys interpretavo konsulo veiksmus. Tik tada, kai Ciceronas pranešė, 
kad Senatas jo laimėjimui pažymėti ką tik nutarė surengti trijų dienų 
valstybinę šventę, susirinkusieji atkuto ir ėmė ploti. Ciceronas nusi- 
šluostė nuo veido prakaitą, nušvito ir pamojavo, bet turėjo suprasti, 
kad žmonės ploja ne jam, o džiaugdamiesi, kad galės švęsti. Savo kalbą 

konsulas užbaigė tiesdamas ranką į didelę Jupiterio statulą, jo nurody- 
mu skubiai atgabentą ir pastatytą ankstų rytą. 

„Ir iš tikrųjų, pats faktas, kad ši statula buvo pastatyta čionai tuo 
metu, kai sąmokslininkai kartu su liudytojais mano įsakymu buvo 
vedami per forumą į Konkordijos šventyklą, akivaizdžiai byloja apie 
Jupiterio, Geriausiojo ir Didžiausiojo, įsikišimą. Jei drįsčiau sakyti, 
kad aš vienas sužlugdžiau jų užmačias, girčiausi nepelnytai. Juos 
nugalėjo Jupiteris, galingasis Jupiteris; būtent Jupiteris apsaugojo 
Kapitolijų kartu su mūsų šventyklomis, visą miestą, taip pat ir jus 
visus.“ 

Pagarbūs plojimai, kuriais palydėti pastarieji konsulo žodžiai, 
neabejotinai buvo skirti dievybei, bet ne oratoriui, ir vis dėlto šis 
pritariamasis gestas reiškė, kad nuo paaukštinimo Ciceronas gali nu- 
lipti laikydamasis oriai. Vos tik nusileidus; laipteliais jį apsupo asmens 
sargybiniai, ir mes, sekdami paskui kelią pralaisvinančius liktorius, 
nusiyrėme per forumą Kvirinalio kalvos link. Užsiminiau apie tai, 
kad suprastumėte, jog sutemus Romoje toli gražu nebūdavo nesaugu, 
o Ciceronas, priešingai nei vėliau dėjosi, nebuvo toks tikras, ką jam 
daryti toliau. Jis būtų mielai grįžęs namo ir pasitaręs su Terencija, deja, 
tą vakarą — vienintelį kartą per visą savo gyvenimą — jis lyg tyčia 
neturėjo teisės peržengti savo namų slenksčio, mat vykstant Gerosios 
Deivės naktinėms apeigoms joks vyriškos lyties asmuo negalėjo būti 
po vienu stogu su kulto veiksmuose dalyvaujančia moterimi. Namuose 
negalėjo likti nei mažasis Markas. Todėl Via Salutaris pakilome iki 
Atiko namų, kurių šeimininkas pasirūpino, kad tą vakarą konsulas 
galėtų praleisti pas jį. 

Būtent šiame name, kurį supo ginkluoti sargybiniai ir kurio at- 
rijuje šurmuliavo įvairiausi žmonės — senatoriai, raitininkai, iždinės 
tarnautojai, liktoriai, pasiuntiniai — Ciceronas priėmė sprendimus, 
susijusius su Romos gynyba. Jis taip pat nusiuntė žinią Terencijai, kad 
ir ši žinotų, kas buvo įvykę. Paskui užsidarė vienas Atiko bibliotekoje, 
norėdamas ramiai apgalvoti, kaip pasielgti su suimtais sąmokslinin- 
kais. Jo svarstymų liudininkais tapo iš visų keturių kambario kampų į 

jį nemirksinčiomis akimis žvelgiantys ne per seniausiai girliandomis 
išpuošti Aristotelio, Platono, Zenono ir Epikūro biustai. 

— Jeigu aš sankcionuosiu mirties nuosprendį išdavikams, jų 
šalininkai persekios mane visą likusį gyvenimą — pats matei, kokie 
paniurę atrodė tie žmonės minioje. Kita vertus, jeigu leisiu jiems pa- 
prasčiausiai išvykti į tremtį, tie patys jų šalininkai be perstojo reikalaus 
jų sugrįžimo; aš niekad neturėčiau ramybės, o Romą greitai vėl apimtų 
ta pati karštligė. 

Tai taręs jis pakėlė savo liūdnas akis į Aristotelį. 

— Atrodo, aukso vidurio filosofija, esant tokiai situacijai, bejėgė. 

Pavargęs Ciceronas atsisėdo ant krėslo krašto, palinko į priekį 
ir, susidėjęs rankas ant sprando, įsistebeilijo į grindis. Ne, patarimų 
jis nestokojo. Jo brolis Kvintas ragino laikytis griežtos pozicijos: są- 
mokslininkai buvo neabejotinai kalti, todėl visa Roma, — o tai tas 
pat, kas visas pasaulis, — palaikytų jį silpnavaliu, jeigu jis nenubaus- 
tų jų mirtimi. Juk vyko karas! Romiojo Atiko požiūris buvo visiškai 
skirtingas: jei Ciceronas per savo politinę karjerą ir buvo kieno nors 
pusėje, tai tik įstatymo. Visais laikais Romos piliečiai naudojosi teise 
apskųsti neobjektyvų jų atžvilgiu nuosprendį. Kuo būtų pasibaigusi 
Verio byla, jei ne ši teisė? Civis Romanus sum! O kai atėjo mano 
eilė išsakyti savo nuomonę, gėda prisipažinti, pasiūliau bailiai pa- 
sitraukti. Juk Ciceronui konsulo poste buvo likusios vos dvidešimt 
šešios dienos. Kodėl suimtųjų kur nors neįkalinus ilgesniam laikui ir 
jų likimo nepatikėjus savo įpėdiniams? Tai išgirdę Kvintas su Atiku 
iškėlė rankas, bet Ciceronui mano pasiūlymas pasirodė esąs pakan- 
kamai protingas, o praėjus keleriems metams jis man užsiminė, jog 
buvau teisus. 

— Po laiko visi gudrūs, — tarė jis, — tačiau istorijos nebeatsuksi 
atgal, kad ir kaip to norėtumei. Tikriausiai dar pameni, kokia tuo metu 
buvo susidariusi padėtis, — gatvėse budėjo kareiviai, būrėsi ginkluotos 
gaujos, sklandė gandai, kad bet kurią akimirką į miestą, norėdamas 
išvaduoti savo bendrus, gali įsiveržti Katilina, — tai kaipgi aš galėjau 

Kategoriškiausio pasiūlymo sulaukėme iš Katulo, atvykusio vėlų 
vakarą, kai Ciceronas jau rengėsi eiti miegoti, su grupe buvusių kon- 
sulų, tarp kurių buvo abu broliai Lukulai, Lepidas, Torkvatas ir buvęs 
Artimosios Galijos valdytojas K. Pizonas. Jie atvyko reikalaudami su- 
imti Cezarį. 

— Ir kuo gi turėčiau jį apkaltinti? — paklausė Ciceronas, lėtai 
stodamasis pasitikti delegacijos. 

— Išdavyste, be abejo, — atsakė Katulas. — Ar tu pats bent per 
nago juodymą abejoji tuo, kad jis šiame reikale dalyvauja-nuo pat pra- 
džios? 

— Ne. Bet tai dar ne įrodymas. 

— Tai sugalvok įrodymą, — nė kiek nesutriko vyresnysis Luku- 
las. — Reikia, kad Volturcijus pasakytų apie Cezarį šį tą daugiau, ir 
mes jį pagaliau pričiuptume. 

— Garantuoju, kad Senato dauguma balsuos už jo suėmimą, — 
vėl prabilo Katulas. Jo kompanionai pritariamai sumurmėjo. 

— O kas toliau? 

— Toliau — mirties bausmė kaip ir visiems kitiems. 

— Įvykdyti mirties bausmę aukščiausia šalies religiniam auto- 
ritetui, vadovaujantis pramanytu kaltinimu? Kiltų pilietinis karas! 

Į tai Lukulas atsakė: 

— Anksčiau ar vėliau pilietinis karas vis tiek kiltų, ir to nori pats 
Cezaris, bet jeigu nedelsdamas imsiesi reikiamų priemonių, užkirsi 
tam kelią. Neužmiršk, kokie dideli įgaliojimai tau suteikti. Senatas ką 
tik priėmė sprendimą surengti tavo garbei padėkos iškilmes. Dar nie- 
kad nebuvai Senatorių taip gerbiamas. 

— Tokia garbė man suteikta ne todėl, kad aš kaip despotas žu- 
dyčiau savo oponentus! 

— Ne, tokia garbė tau suteikta todėl, — atkirto Katulas, — kad 
aš tai pasiūliau. 

— Tave taip apakino neapykanta Cezariui, kuriam pralaimėjai 
vyriausiojo žynio rinkimuose, kad nieko nebematai! 

Dar niekada nebuvau girdėjęs savo šeimininko tokiu tonu kal- 

bančio su vienu seniausių patricijų, kuris tą pačią akimirką sakytumei 
būtų užlipęs ant ko nors labai aštraus, stipriai krūptelėjo. 

— O dabar paklausyk, — tęsė konsulas, durdamas pirštu. — Pa- 
klausykite manęs visi. Cezaris šiuo metu yra mano rankose. Pagaliau 
primyniau Leviatanui uodegą. Jeigu jis leis suimtajam šiąnakt pabėgti, 
sutinku — mes Cezarį suimsime, nes jis pats įrodys savo kaltę. Tačiau 
kaip tik dėl šios priežasties jis to nepadarys. Cezaris paklus Senato 
valiai, nenorėdamas išsiduoti. Turiu jus patikinti, kad toks elgesys jam 
jau tapo įpročiu. 

— Kol vėl grįš prie savo užmačių, — įsiterpė Pizonas, dar vi- 
siškai neseniai išvengęs tremties, į kurią už korupciją jį norėjo išvyti 
Cezaris. 

— Nieko nepadarysi, teks jį ir vėl pergudrauti, — atsakė Cicero- 
nas. — Ir dar kartą. Ir dar. Kiek reikės, tiek priešinsimės. Tačiau aš ma- 
nau, kad jį jau perpratau, ir tai, kaip man pavyko įveikti mus ištikusią 
krizę, tik patvirtina, kad tokiais atvejais paprastai neklystu. 

Konsulo svečiai nutilo. Išmušė jo valanda. Cicerono geras vardas 
pasiekė zenitą. Pagaliau niekas, netgi Lukulas, neišdrįso jam priešta- 
rauti. Tylą pertraukė Pizono balsas: 

— O sąmokslininkai? 

— Jų likimas — Senato rankose, ne mano. 

— Senato nariai žiūrės į tave. 

— Jei taip, tai veltui. O, brangieji dievai! Argi to, ką padariau, dar 
nepakanka? — staiga šūktelėjo Ciceronas. — Demaskavau sąmokslą. 
Neleidau Katilinai tapti konsulu. Išvijau jį iš Romos. Užkirtau kelią 
planui padegti pusę miesto ir išžudyti mus mūsų pačių namuose. Su- 
laikiau sąmokslo organizatorius. Nejaugi dabar dar turėčiau užsikrauti 
sau ant pečių ir gėdą dėl jiems įvykdytos mirties bausmės? Atėjo metas 
jums, gerbiamieji, tarti savo žodį. 

— O ko tu iš mūsų norėtumei? — pasiteiravo Torkvatas. 

— Atsistokite ryt Senato akivaizdoje ir atvirai pareikškite, kaip, 
jūsų manymu, derėtų pasielgti su sąmokslininkais. Parodykite pavyzdį 
kitiems senatoriams. Nesitikėkite, kad aš ir toliau vienas nešiu visą 

naštą. Kviesiu pasisakyti po vieną. Pareikškite savo nuomonę, — ma- 
nau, vertėtų skirti mirties bausmę, nes kitos išeities nematau, — bet 
padarykite tai garsiai ir aiškiai, kad bent jau aš, atsistojęs prieš tautą, 
galėčiau tarti, jog esu tik Senato įrankis, o ne diktatorius. 

— Gali mumis pasikliauti, — apžvelgdamas visus tarė Katulas. 
Likusieji svečiai pritariamai linktelėjo. — Tačiau dėl Cezario klysti. 
Geresnės progos jį sustabdyti nebus. Primygtinai prašau, pagalvok 
apie tai. 

Jiems išvykus, konsulas ėmėsi spręsti keletą iš anksto nenumatytų 
klausimų. Jei Senatas pasisakytų už mirties bausmę, kada pasmerktieji 
būtų pasiųsti myriop, kaip, kur ir kas ją įvykdytų? Precedento tokiam 
atvejui dar nebuvo. Dėl laiko galvos sukti nereikėjo: siekiant užbėgti 
už akių galimam bandymui išvaduoti suimtuosius, nuosprendis turėjo 
būti vykdomas iškart po jo paskelbimo. Vykdytojas irgi buvo aiškus: 
valstybės budelis — jau vien todėl, kad tauta turėjo suprasti, jog s4- 
mokslininkai yra eiliniai nusikaltėliai. Kur ir kaip — sudėtingesni 
klausimai. Vargu ar sąmokslo organizatorius būtų buvę galima nu- 
mesti nuo Tarpėjaus uolos — šiuo atveju galėjo kilti riaušės. Ciceronas 
pasitarė su jam oficialiai paskirtų asmens sargybinių vadu, artimiausiu 
liktoriumi, kuris pareiškė, kad tam geriausiai tiktų — jau vien dėl ga- 
limybės užtikrinti saugumą — po karceriu, esančiu šalia Konkordijos 
šventyklos, įrengta egzekucijų kamera. Patalpa, tiesa, ankštoka, o ir 
šviesos, ypač galvai nukirsdinti, per mažai, paaiškinęs jis, todėl mirties 
bausmė kurstytojams turėtų būti įvykdyta juos pasmaugiant. Po po- 
kalbio su konsulu liktorius išėjo susitarti su budeliu ir jo pagalbinin- 
kais, kad šie, reikalui esant, būtų pasirengę. 

Atvirai kalbant, Ciceroną šis pokalbis sutrikdė. Jis atsisakė valgy- 
ti, tvirtindamas neturįs apetito. Tiesa, sutiko gurkštelėti truputį Atiko 
vyno iš vienos jo rinktinių neapolietiško stiklo taurių, deja, ranka taip 
drebėjo, kad taurė iškrito ant mozaikinių grindų ir sudužo į daugybę 
šukių. Jas sušlavus, Ciceronas panoro įkvėpti gurkšnį gryno oro. Ati- 
kas pašaukė vergą, kad šis atrakintų duris, ir mes iš bibliotekos išėjome 
į siaurą terasą. Apačioje, slėnyje, viešpatavo komendanto valanda, 

Romą pavertusi tamsiu paslaptingu ežeru. Ryškiai švytėjo tik Lunos 
šventykla, apšviesta Palatino kalvos atšlaitėje uždegtais fakelais. Ji at- 
rodė tartum iš žvaigždėto skliauto nusileidęs ir mus nakties tamsoje 
stebintis keistas spindintis indas. O mes, atsirėmę į baliustradą, veltui 
įdėmiai žvelgėme ten, kur nieko negalėjome įžiūrėti. 

Ciceronas atsiduso ir labiau sau, nei kuriam nors iš mūsų, tarė: 

— Kažin, ką apie mus manys Žmonės po tūkstančio metų? 
Galbūt Cezaris teisus ir mūsų respubliką reikėtų nugriauti, o paskui 
atstatyti iš naujo? Sakau jums, aš jau imu nemėgti patricijų taip pat, 
kaip nemėgstu prastuomenės, — jie neturi kuo pateisinti nei skurdo, 
nei nemokšiškumo. 

Jis kuriam laikui nutilo, paskui tęsė toliau: 

— Mes tiek daug turime — meną ir mokslą, teisę, pilną iždą, 
daugybę vergų, Italijos grožį, — mes viešpataujame visoje Žemėje, 
tačiau kažkoks žmogiško proto impulsas mus nuolat verčia teršti savo 
lizdą. 

Aš vogčiomis pasižymėjau abu pastebėjimus. 

Nakvynei man buvo paruoštas mažytis kambarėlis greta Cice- 
rono kambario, bet miegojau labai blogai. Sapnai persipynė su sode 
budėjusių sargybinių batų trepsėjimu ir jų prislopintais balsais. Su- 
sitikimas su Lukulu sužadino Agatės prisiminimą, o vėliau, snūdu- 
riuojant, mane aplankė košmaras, kuriame į mano klausimą, kaip ji 
gyvena, Lukulas atsakęs, jog nesuprantąs, apie ką aš teiraujuosi, tačiau 
visi jo vergai ir vergės Misene yra žuvę. Kai nubudau, dangus buvo 
pilkas, jaučiausi tik dar labiau pavargęs, o krūtinę spaudė taip, lyg ant 
jos kas būtų užritinęs sunkų akmenį. Užmečiau akį į Cicerono kamba- 
rį — lovoje jo nebuvo. Suradau jį bibliotekoje — sėdėjo nejudėdamas, 
langinės buvo uždarytos, o šalia jo stovėjo mažas žibintas. Pirmi jo 
žodžiai buvo klausimas, ar jau aušta. Mano šeimininkas norėjo keliauti 
namo pasikalbėti su Terencija. 

Netrukus išvykome, saugomi naujo būrio asmens sargybinių, ku- 
riems vadovavo Klodijus. Šis viešai žinomas pasileidėlis, kilus krizei, 
dažnai pasisiūlydavo lydėti konsulą, o jo lojalumas, kaip ir Cicerono 

tvirta pozicija jo ginamojo Murenos atžvilgiu, tik stiprino jų tarpu- 
savio ryšius. Spėju, kad Klodijų prie Cicerono traukė galimybė pasi- 
mokyti politikos meno iš didžiojo mokytojo, mat ateinančiais metais 
jis ketino balotiruotis į Senatą, nors jo jaunatviška santūrumo stoka 
Cicerono visai nežavėjo. Tai štai, nors Klodijumi aš pats ir nepasitikė- 
jau, tą rytą nudžiugau, matydamas jį atvykusį į sargybą, nes žinojau, 
kad vaikinas sugebės pakelti mano šeimininko ūpą, pasidalydamas 
naujausiomis paskalomis. Ilgai laukti neteko. 

— Ar girdėjai, kad Murena vėl veda? 

— Nejaugi? — nustebo Ciceronas. — O ką? 

— Semproniją. 

— Argi Sempronija netekėjusi? 

— Ji ketina išsiskirti. Murena bus jos trečiasis vyras. 

— Trys vyrai! Na ir pasileidusi ši moteris. 

Jie ėjo kalbėdamiesi. 

— Ji turi penkiolikos metų dukrą iš pirmosios santuokos, — 
mąsliai tęsė Klodijus. — Žinojai? 

— Ne, nežinojau. 

— Galvoju vesti šią mergaitę. K2 pats manai apie tai? 

— Vadinasi, Murena taptų tavo uošviu? 

— Taip, žinoma. 

— Nebloga mintis. Jis galėtų tau padėti siekti karjeros. 

— Be to, ji nepaprastai turtinga, Grakchų įpėdinė. 

— Tai ko delsi? — paklausė Ciceronas, o Klodijus tik nusikva- 
tojo. 

Mums prisiartinus prie Cicerono namų, iš jų ryto šaltyje pa- 
sirodė vestalių vadovaujamos maldininkės. Jų pasižiūrėti buvo susi- 
rinkusi minia smalsuolių. Kai kurios jų, pavyzdžiui, Cezario žmona 
Pompėja, atrodė tokios pavargusios, kad ėjo palaikomos savo tarnai- 
čių. Kitos, kaip Cezario motina Aurelija, atrodė nė kiek nepaveiktos 
to, ką buvo patyrusios. Pastaroji praėjo pro Ciceroną akmeniniu 
veidu, į jį nė nedirstelėdama, todėl nusprendžiau, kad ji žino apie 
vakarykščius įvykius Senate. Įdomu, kad su Cezariu vienaip ar kitaip 

buvo susijusios stebėtinai daug iš Cicerono namų išeinančių mote- 
rų. Eisenoje pastebėjau mažų mažiausiai tris jo buvusias meilužes 
— Pompėjaus Didžiojo žmoną, Muciją, Servijaus žmoną, Postumiją 
ir Loliją, kuri buvo ištekėjusi už Aulo Gabinijaus. Klodijus stebėjo 
procesiją netverdamas savame kailyje. Galiausiai ant slenksčio pasi- 
rodė ir į gatvę išėjo tuometinė ir didžiausia Cezario meilė Servilija, 
išrinktojo konsulo Silano žmona. Ypatingu grožiu ji nepasižymėjo, 
jos veidas buvo dailus, gal net kažkiek vyriškas, tačiau jame atsispin- 
dėjo jos supratingumas ir tvirtas charakteris. Tai, kad ji, vienintelė iš 
visų vyresniųjų Romos magistratų žmonų, stabtelėjo prie Cicerono 
pasiteirauti, ką jis manąs apie tai, kas tądien turėjo įvykti, Servilijai 
buvo būdinga. 

— Nuspręs Senatas, — atsargiai atsakė konsulas. 

— O kąjis, tavo manymu, nuspręs? 

— Tai priklausys nuo senatorių. 

— Tačiau tu parodysi jiems pavyzdį? 

— Jei taip ir atsitiktų, — prašau man atleisti, — savo nuomonę 
pareikšiu vėliau Senato akivaizdoje, o ne čia, gatvėje. 

— Tu manimi nepasitiki? 

— Pasitikiu, ponia. Bet kas nors gali išgirsti apie mūsų pašne- 
kesį. 

— Nesuprantu, ką nori tuo pasakyti! — Jos balse pasigirdo nuo- 
skauda, tačiau skvarbiose mėlynose akyse išvydau pagiežą. 

— Be jokios abejonės, ji yra gudriausia iš visų jo moterų, — pa- 
stebėjo Ciceronas, vos tik Servilija nuėjo, — gudresnė net už jo moti- 
ną, o tai daug pasako. Jis protingai pasielgtų, jei liktų su ja. 

Kambariai Cicerono namuose dar buvo įšilę nuo moterų, oras at- 
rodė prisisunkęs kvepalų ir smilkalų, santalų ir kadagių kvapo. Vergės 
šlavė grindis ir rankiojo trupinius; ant aukuro atrijuje išvydau šviesių 
pelenų krūvelę. Klodijus neslėpė savo smalsumo. Jis šmirinėjo aplink, 
rankiodamas įvairias smulkmenas, jas tyrinėdamas ir akivaizdžiai no- 
rėdamas užduoti aibę klausimų, ypač kai pasirodė Terencija. Ji tebe- 
vilkėjo vyriausiosios žynės apdaru, į kurį vyrai taip pat neturėjo teisės 

pažvelgti, todėl jį buvo paslėpusi po aklinai užsagstytu apsiaustu. Jos 
veidas degte degė, o balsas buvo aukštas ir keistas. 

— Gavome ženklą, — pranešė ji, — mažiau nei prieš valandą. Iš 
pačios Gerosios Deivės! 

Atrodė, kad Ciceronas abejoja, bet ji buvo apimta tokio entuziaz- 
mo, kad nepastebėjo. 

— Vestalės leido man informuoti tave apie mūsų regėjimą. 
Štai čia, — mostelėjo ji ranka, — ant aukuro, ugnis jau buvo visiškai 
užgesusi. Net pelenai buvo spėję atšalti. Tačiau tuomet staiga plyks- 
telėjo ugnis. Tai ypatingiausias ženklas iš visų, kuriuos jos galėjo 
prisiminti. 

— O kąjis, šis ženklas, jų manymu, reiškia? — kamantinėjo aiš- 
kiai susidomėjęs, nors ir prieš savo valią, Ciceronas. 

— Tai palankus ženklas, siųstas tavo namams nepaprastai reikš- 
mingą dieną, žadantis tau saugumą ir garbę. 

— Iš tiesų? 

— Būk drąsus, — Terencija paėmė jo ranką. — Elkis narsiai. Tu 
būsi gerbiamas per amžius. Ir nieko bloga tau nenutiks. Tokia Gero- 
sios Deivės siųsta Žinia. 

Dar daugelį metų po šio įvykio svarstydavau, ar jis turėjo kokią 
nors įtaką Cicerono sprendimui. Taip, man girdint jis ne kartą yra pa- 
juokęs augurus ir pranašiškus ženklus, sakydamas, kad visa tai — tik 
vaikiški paistalai. Tačiau per savo gyvenimą turėjau daug progų įsi- 
tikinti, kad net didžiausi skeptikai, i7 exžremnis, ima melstis kiekvienai 
dievybei dangaus skliaute, jei bent kiek tikisi sulaukti jų pagalbos. 
Šiaip ar taip, esu tikras, kad Ciceronas tuo apsidžiaugė. Jis pabučiavo 
Terencijos ranką ir padėkojo už jos maldingumą bei rūpinimąsi jo in- 
teresais. Paskui užlipo į viršų ruoštis Senato posėdžiui, pirmiau davęs 
nurodymą paskleisti gatvėje susirinkusioje minioje žinią apie prana- 
šingą ženklą. O Klodijus po viena iš sofų rado moteriškus marškinius, 
pakėlė juos ir prisikišęs sau prie nosies ėmė godžiai uostyti. 

Konsulo potvarkiu suimtieji, užuot atvesdinus į Senatą, buvo 
palikti ten pat, kur praleido naktį. Ciceronas teigė, kad taip pasielgta 
saugumo sumetimais, tačiau, mano manymu, jis paprasčiausiai nega- 
lėjo pažvelgti jiems į akis. Posėdis ir vėl vyko Konkordijos šventykloje, 
jame dalyvavo visi svarbiausi respublikos asmenys, išskyrus Krasą, 
atsiuntus; žinią, jog; jis susirgęs. Tačiau iš tikrųjų jis nenorėjo balsuoti 
nei už, nei prieš mirties nuosprendį. Galimas dalykas, kad jis baimi- 
nosi užpuolimo, mat daugelis patricijų ir raitininkų buvo įsitikinę, kad 
jis irgi turėtų būti suimtas. Šventykloje pasirodęs Cezaris savo stačiais 
plačiais pečiais šaltakraujiškai prasibrovė pro sargybinius, nekreipda- 
mas dėmesio į jo adresu siunčiamus keiksmus ir įžeidimus. Pasiekęs 
pirmą eilę, įsitaisė sau įprastoje vietoje, atsilošė ir ištiesė kojas vos ne 
iki praėjimo vidurio. Katonas su savo siaura kaukole, kaip įprastai pa- 
linkęs prie iždo sąskaitų, atrodė visiška jo priešingybė. Spaudė stiprus 
šaltis. Šventyklos galinės durys buvo paliktos plačiai atidarytos dėl 
gausiai susirinkusių Žiūrovų, todėl tarp eilių siautėjo tikra audra. Izau- 
rikas mūvėjo aptrintomis pilkomis kumštinėmis pirštinėmis, senato- 
riai kosčiojo ir šniurkščiojo nosimis, o Ciceronui paprašius rimties, 
jam iš burnos, lyg iš įkaitusio puodo, ėmė virsti garo kamuoliai. 

— Gerbiami Senato nariai, — kreipėsi konsulas, — tai pats 
atsakingiausias Senato susirinkimas iš visų, kuriuos aš pamenu. Susi- 
rinkome nuspręsti, kaip pasielgti su nusikaltėliais, kurie kėsinosi su- 
griauti mūsų respubliką. Aš esu už tai, kad kiekvienam iš čia esančių ir 
norinčių pasisakyti, būtų užtikrinta galimybė kreiptis į Senatą. Tačiau 
piršti savo nuomonės nenorėčiau... 

Jis kilstelėjo ranką, kad numalšintų prieštaraujančius balsus. 

— Vargu ar kas nors išdrįstų pareikšti, kad šioje situacijoje ne- 
atlikau savo kaip vedlio pareigų. Tačiau nuo šiol noriu elgtis kaip tas, 
kuris tarnauja Senatui, todėl galite būti tikri, kad tai, ką jūs nuspręsite, 
aš įvykdysiu. Tik norėčiau, kad sprendimą priimtumėte šiandien iki 
temstant. Delsti negalime. Nuosprendis, kad ir koks jis būtų, turi būti 
greitas. Todėl, ilgai nelaukdamas, kviečiu Decimą Junijų Silaną pa- 
reikšti savo nuomonę. 

Vyresniam amžiumi išrinktajam konsului buvo suteikta privi- 
legija diskusijų metu kalbėti pirmam, bet aš esu tikras, kad tąsyk Si- 
lanas šios garbės būtų labai mielai atsisakęs. Apie pastarąjį nedaug ką 
galėčiau pasakyti iš dalies todėl, kad prisiminti jį ne taip jau ir lengva: 
titanų amžiuje jis buvo nykštukas — orus, žilas, nenuovokus, linkęs 
į besikartojančius blogos savijautos ir alinančio liūdesio priepuolius. 
Jis nė per tūkstantį metų nebūtų laimėjęs rinkimų, jei ne energingoji, 
ambicijų nestokojanti Servilija, nusprendusi, kad jos trijų dukterų 
tėvas turįs būti konsulas, ir dėl vyro karjeros tapusi Cezario meiluže. 
Retsykiais baikščiai žvilgtelėdamas į pirmoje eilėje sėdintį jam ragus 
įtaisiusį vyrą, Silanas užsikirsdamas kalbėjo apie nesutaikomas priešy- 
bes — teisingumą ir gailestingumą, saugumą ir laisvę, savo draugystę 
su Lentulu Sura ir neapykantą išdavikams. Ką jis norėjo tuo pasakyti? 
Nuspėti buvo neįmanoma. Galų gale Ciceronas tiesiai paklausė, kokią 
bausmę jis rekomenduojąs skirti. Silanas giliai atsiduso ir užsimerkė. 

— Mirtis, — pasigirdo išrinktojo konsulo balsas. 

Jam ištarus šį siaubingą žodį, Senatas nuščiuvo. Antruoju kal- 
bėti buvo pakviestas Murena. Netrukus įsitikinau, kodėl Ciceronas 
suirutės laikotarpiu konsulo poste norėjo matyti jį, o ne Servijų. Jam 
stovint plačiai išžergtomis kojomis ir trumpomis stipriomis rankomis 
įsirėmus į klubus, negalėjai nepastebėti jo nepalaužiamo tvirtumo. 

— Esu karys, — bylojo Murena. — Romoje vyksta karas. Toliau 
nuo miesto, kaimuose, prievartaujamos moterys, vaikai, siaubiamos 
šventyklos, naikinamas derlius. Mūsų budrusis konsulas išaiškino, kad 
buvo rengiamasi sukelti tokį patį cha0są ir mūsų motinoje Romoje. Jei 
sužinočiau, kad mano stovykloje yra žmonių, kurie planuoja paskan- 
dinti ją liepsnose, o karininkus — išžudyti, aš nė akimirką nesuabejo- 
čiau ir juos visus pasiųsčiau myriop. Išdavikai visada turi ir privalo būti 
baudžiami mirtimi. 

Ciceronas tęsė savo darbą pirmoje eilėje — kviesti pasisakyti 
vieną ekskonsulą po kito. Katulas savo pasisakymu nutapė kraują 
stingdantį skerdynių bei gaisrų paveikslą ir tvirtai pareiškė siūląs kal- 
tininkams mirties bausmę; jo pavyzdžiu pasekė abu broliai Lukulai, 

Pizonas, Kurionas, Kota, Figulas, Volkacijus, Servilijus, Torkvatas ir 
Lepidas; net Cezario pusbrolis Lucijus, kad ir nenorom, sutiko su siū- 
lymu skirti aukščiausią bausmę. Kartu su Silanu ir Murena tam pritarė 
iš viso keturiolika konsulo rangą turinčių senatorių. Prieštaraujančių 
neatsirado nė vieno. Vėliau Ciceronas man prisipažino, jog tąsyk ne 
juokais sunerimo galįs būti apkaltintas Senato narių papirkimu. Po 
kelių valandų, neišgirdęs nieko kito, tik siūlymus bausti sąmokslo 
organizatorius mirties bausme, Ciceronas atsistojo ir paklausė, galbūt 
kas nors norėtų pasiūlyti kitokią bausmę. Visi lyg susitarę atsigręžė į 
Cezarį. Tačiau pirmasis iš savo vietos pakilo buvęs pretorius Tiberijus 
Klaudijus Neronas. Kare su piratais jis buvo vienas iš Pompėjaus le- 
gionų vadų, todėl tąsyk kalbėjo kaip pastarojo atstovas. 

— O ko mes taip skubame, gerbiamieji? Sąmokslininkai suimti 
ir nebekelia grėsmės. Mano galva, vertėtų pakviesti Pompėjų Didįjį į 
Romą, kad sumuštų Katiliną. Kai bus sutriuškintas vadeiva, galėsime 
neskubėdami nuspręsti, kaip pasielgti su jo pakalikais. 

Baigus kalbėti Neronui, Ciceronas vėl paklausė: 

— Ar dar kas nors prieštarauja dėl mirties bausmės? 

Tuo metu Cezaris neskubėdamas nukėlė vieną koją nuo kitos ir 
atsistojo. Tą pačią akimirką šventykloje pasigirdo šūksmų ir patyčių 
kakofonija, bet Cezaris tikriausiai tikėjosi panašios reakcijos ir buvo 
parengęs atsakymą. Jis stovėjo susidėjęs rankas sau už nugaros, kan- 
triai laukdamas, kol triukšmas visiškai nutils. 

— Gerbiamieji Senato nariai, -— kreipėsi jis savo ramiu, bet gra- 
siu balsu, — kiekvienas, sprendžiantis šį sudėtingą klausimą, privalo 
atsiriboti nuo neapykantos ir pykčio, lygiai kaip ir nuo prieraišumo bei 
gailesčio. Surasti tiesą sunku, jei pasiduodi emocijoms. 

Pastarąjį žodį Cezaris ištarė su tokia kandžia panieka, kad visi jo 
oponentai akimirką nuščiuvo. 

— Jūs galbūt paklausite, kodėl aš nesutinku su mirties baus- 
me, — tęsė jis. 

— Todėl, kad pats esi nusikaltęs! — sušuko vienas iš senatorių. 

— Jei būčiau nusikaltęs, — atkirto Cezaris, — nenorėdamas iš- 

siduoti, kartu su jumis visais reikalaučiau pasiųsti juos myriop. Mums 
nepriimtina mirties bausmė ne todėl, kad šie žmonės kadaise buvo 
mano draugai — valstybės gyvenime vadovautis jausmais nedera. Ir 
jokiu būdu nemanau, kad jų nusikaltimai nereikšmingi. Atvirai kal- 
bant, galvoju, kad bet kokia bausmė, kurią jiems skirtumėte, būtų per 
menka, palyginus su jų nusikaltimu. Deja, žmonių atmintis trumpa. 
Vos tik nusikaltėliams įvykdomas nuosprendis, jų kaltė pamirštama 
arba tampa diskusijų objektu. Kas jau kas, tačiau bausmė niekada 
nepamirštama, ypač jei ji būna aukščiausia. Esu tikras, Silanas savo 
šaliai nuoširdžiai nori paties geriausio. Tačiau jo pasiūlymas mane 
pribloškė — nedrįsčiau sakyti, kad jis per griežtas, mat tokiems žmo- 
nėms negali būti per griežto nuosprendžio, bet kad jis prasilenkia su 
respublikos tradicijomis. 

Atsikvėpęs Cezaris tęsė: 

— Visiems blogiems precedentams pradžią davė tai, kas kaž- 
kada buvo laikoma teisinga. Ar tada, kai prieš dvidešimt metų Sula 
įsakė įvykdyti mirties nuosprendį Brutui ir kitiems nusikaltėliams 
avantiūristams, nors vienas iš mūsų pasipriešino? Šie vyrai buvo 
piktadariai ir tvarkos drumstėjai; buvo vieningai nuspręsta, kad jie 
nusipelnė mirties. Tačiau vėliau paaiškėjo, kad šis nuosprendis daug 
prisidėjo prie valstybę ištikusios katastrofos. Netrukus kiekvienas, 
užsigeidęs kito žmogaus žemės arba vilos, o po kurio laiko — netgi 
jo indų ir drabužių, galėjo susidoroti su juo paprasčiausiai apkaltin- 
damas jį valstybės išdavyste. Todėl tie, kurie džiaugėsi Bruto mirtimi, 
netrukus patys tapo teisiamaisiais, o žudymas liovėsi tik tada, kai Sula 
savo šalininkus užvertė turtais. Žinoma, nemanau, kad panašių veiks- 
mų galėtų imtis Markas Ciceronas. Tačiau tokioje didelėje tautoje 
kaip mūsų yra daug įvairiausių žmonių, todėl neatmetu galimybės, 
jog ateityje, kai kuris nors iš būsimųjų konsulų, kaip ir dabartinis, 
savo žinioje turės jam pavaldžią kariuomenę, kažkas ims ir pateiks 
melagingą pranešimą, ir jis bus priimtas už gryną pinigą. Taigi, jei 
mes šiandien sudarysime precedentą, kas tuomet užkirs kelią tokiam 

Išgirdęs savo vardą Ciceronas pertraukė kalbėjusįjį: 

— Įdėmiai klausiausi vyriausiojo žynio pastebėjimų. Ar jis tik 
nesiūlo paleisti suimtuosius, kad šie galėtų prisidėti prie Katilinos 
kariuomenės? 

— Jokiu būdu, — atsakė Cezaris. — Aš visiškai sutinku, kad 
jie prarado teisę kvėpuoti tuo pačiu oru ir regėti tą pačią šviesą kaip 
visi kiti romėnai. Tačiau nemirtingųjų dievų valia mirtis mums yra 
ne bausmė, bet išsigelbėjimas iš sunkaus triūso ir sielvartų. Jeigu nu- 
žudysime juos, jų kančios baigsis. Todėl aš siūlau griežtesnį atpildą: 
konfiskuoti suimtųjų nuosavybę, 6 juos pačius įkalinti, kiekvieną skir- 
tingame mieste, iki gyvos galvos; atimti iš pasmerktųjų teisę apskųsti 
nuosprendį, o bet kokį bandymą juos ginti, kad ir kas to imtųsi, laikyti 
išdavyste. 

— Gyvenimas, gerbiamieji, — pareiškė jis, baigdamas kalbą, — 
reikš įkalinimą iki gyvos galvos. 

Tai buvo iš tiesų neregėto masto įžūlybė, tačiau, reikia pripažinti, 
labai sumani ir įspūdinga! Užrašydamas Cezario žodžius ir pateikda- 
mas tekstą Ciceronui, aiškiai girdėjau per šventyklą vilnijančius susi- 
jaudinusių senatorių kuždesius. Konsulas susirūpinusiu veidu paėmė 
iš manęs užrašus. Jis jautė, kad priešas žengė klastingą žingsnį, tik 
nebuvo tikras dėl jo reikšmės ir dėl to, kaip į jį atsakyti. Garsiai per- 
skaitęs Cezario pasiūlymą, Ciceronas pakvietė norinčius pareikšti savo 
nuomonę, ir tą pačią akimirką kalbėti atsistojo išrinktasis konsulas ir 
aukščiausias pareigas einantis raguotasis vyras Silanas. 

— Cezario žodžiai man padarė stiprų įspūdį, — pareiškė jis, pa- 
taikaujamai trindamas rankas. — Tokį stiprų, kad aš nebalsuosiu už 
savo pasiūlymą. Aš taip pat įsitikinęs, kad kalėjimas iki gyvos galvos 
būtų tinkamesnė bausmė. 

Jo pasisakymas sukėlė prislopintus nuostabos šūksnius, kuriuos 
sekė kažkas panašaus į šiugždesį, kuris, kaip netrukus paaiškėjo, bylojo 
apie kintančią Senato narių poziciją. Rinkdamiesi iš dviejų galimy- 
bių — mirties ir tremties, — dauguma jų pirmenybę teikė mirties 
bausmei. Tačiau atsiradus galimybei rinktis mirties bausmę arba įka- 

linimą iki gyvos galvos, jie jau nebebuvo tokie tikri. Argi reikėtų juos 
už tai kaltinti? Pastaroji galimybė, atrodė, žada idealią išeitį: sąmok- 
slininkai susilauks pelnytos baisios bausmės, o Senatas išvengs tautos 
paniekos dėl krauju suteptų rankų. Ciceronas sunerimęs apsidairė, 
ieškodamas mirties bausmės šalininkų, deja, vieną kalbėtoją keitė ki- 
tas, ir visi jie lyg susitarę gyrė įkalinimo iki gyvos galvos privalumus. 
Hortenzijus pritarė Cezario pasiūlymui; kad ir kaip keista, taip pat 
pasielgė ir Izaurikas. Metelas Nepotas pareiškė, kad mirties nuospren- 
dis be teisės jį apskųsti būtų neteisėtas, ir pritarė Nerono reikalavimui 
iškviesti į Romą Pompėjų. Praėjus dar valandai, o gal dviem, ir per visą 
tą laiką išgirdęs vos kelis mirties nuosprendžio reikalaujančius balsus, 
Ciceronas paskelbė trumpą pertrauką, kad senatoriai prieš lemiamą 
balsavimą galėtų išeiti laukan atsipūsti, o gal ir pasistiprinti. Tuo metu 
jis pats pakvietė Kvintą ir mane į trumpą slaptą pasitarimą. Buvo pra- 
dėję temti, ir ką nors pakeisti šiuo atžvilgiu negalėjome — kurti laužą 
ar kaip nors kitaip pasišviesti šventykloje buvo griežtai draudžiama. 
Staiga supratau, kad laiko lieka visai nedaug. 

— Ir ką gi jūs manote? — pasisukęs šonu tyliai paklausė Cice- 
ronas. 

— Cezario pasiūlymas bus priimtas, — šnipštelėjo Kvintas. — 
Nėra jokios abejonės. Net patricijai suglebo. 

Ciceronas sunkiai atsiduso. 

— Jų pažadai — vėjai... 

— Tačiau tau tai tik į naudą, — nekantraudamas pareiškiau savo 
nuomonę, nes buvau tikras, kad geriausia išeitis — kompromisas. — 
Išvengsi didelių nemalonumų. 

— Bet jo pasiūlymas yra absurdiškas! — sušvokštė Ciceronas, 
piktai žvilgtelėdamas Cezario pusėn. — Senatui niekada nepavyks 
priimti tokio įstatymo, kuris galiotų per amžius, ir visos būsimosios 
kartos būtų įpareigotos jo laikytis. O ką, jei jau kitais metais kas nors iš 
Senato narių pateiks pasiūlymą nelaikyti išdavyste reikalavimo paleisti 
įkalintuosius į laisvę, ir liaudies susirinkimas tam pritars? Paprasčiau- 
siai jis yra suinteresuotas, kad krizė nesibaigtų. 

— Tačiau tai būtų jau būsimojo konsulo, o ne tavo problema, — 
atsakiau aš. 

— Pasirodysi esąs silpnas, — įspėjo Kvintas. — Ką apie tave 
kalbės istorija? Privalai pareikšti savo nuomonę. 

Ciceronas nuleido pečius. Būtent to jis ir baiminosi. Niekada 
nebuvau matęs savo šeimininko, taip besikankinančio dėl negebėjimo 
apsispręsti. 

— Tavo tiesa, — užbaigė jis, — nors aš ir nematau išeities, kuri 
man nebūtų pragaištinga. 

Po pertraukos Ciceronas pareiškė, kad pirmiausia jis norėtų iš- 
sakyti savo nuomonę. 

— Matau, gerbiamieji, kad jūs visi žiūrite į mane, todėl esu 
pasirengęs kalbėti kaip konsulas. Senatui pateikti du pasiūlymai: 
pirmojo autorius yra Silanas, — jis pats, tiesa, jau atsisako už jį bal- 
suoti, — ir pagal jį sąmokslo organizatoriai turėtų būti nuteisti mirti; 
antrasis pasiūlymas, kurio autorius yra Cezaris, — įkalinti juos iki 
gyvos galvos, kartu perspėjant, kad toks pat likimas laukia kiekvieno, 
kuris išdrįs ryžtis tokiam baisiam nusikaltimui. Tokia bausmė, kaip 
teigia jis pats, daug blogiau nei mirtis, nes iš suimtųjų atimama net 
viltis, kuri vienintelė gali paguosti nelaimės ištiktą žmogų. Cezaris 
taip pat siūlo konfiskuoti suimtųjų nuosavybę ir pasmerkti juos visiš- 
kam skurdui. Jis siūlo jiems palikti tik gyvybę, teigdamas, kad atim- 
damas ją vienu skausmingu veiksmu išlaisvintų juos iš visų psichinių 
ir kūno kančių. 

— Gerbiamieji senatoriai, — tęsė Ciceronas, — aš gerai supran- 
tu, kaip turėčiau pasielgti, kad man pačiam būtų naudingiau. Jeigu jūs 
pritartumėte Cezario pasiūlymui, man nereikėtų labai bijoti žmonių 
įtūžio, nes jis yra populiaras, o aš būčiau atsižvelgęs į jo pasiūlymą. 
O jeigu jūs pritarsite alternatyvai, bijau, kad susilaukčiau rimtų ne- 
malonumų. Tačiau svarbiausia tegul būna respublikos interesai, o ne 
mano ramybė. Privalome vadovautis teisingumo principu. Atsakykite 
man į vieną klausimą: jei šeimos galva rastų vergo nužudytus vaikus 
ir žmoną, o namus virtusius pelenais, ir už jų kančias neatmokėtų jam 

mirties bausme, kuo tokį žmogų laikytume — geru ir gailestingu ar 
praradusiu žmoniškumą ir žiauriausiu iš visų žmonių? Mano manymu, 
žmogus, kuris nenumalšina savo liūdesio ir kančios, atsilygindamas 
nenaudėliui tuo pačiu, yra bejausmis akmenine širdimi. Aš pasisakau 
už Silano siūlymą. 

Cezaris net pašoko iš vietos. 

— Deja, konsulas neatsižvelgė į tai, kad kaltinamieji neįvykdė nė 
vieno iš nusikaltimų — jie teisiami už savo ketinimus, o ne už realius 
veiksmus. 

— Teisingai! — pasigirdo šūksmas iš priešingos pusės, ir visi pa- 
sisuko į Katoną. 

Jei balsavimas būtų vykęs tuo metu, aš beveik neabejoju, ne- 
paisant aiškiai pareikštos konsulo nuomonės, Senatas būtų pritaręs 
Cezario pasiūlymui. Kaliniai būtų buvę išsiųsti į skirtingas Italijos 
vietoves supūti kalėjime arba laukti nuosprendžio vykdymo atidėji- 
mo, atsižvelgiant į politikų užgaidas, o Cicerono būtų laukusi visiškai 
kitokia ateitis. Tačiau kaip tik tuo metu, kai jau atrodė, jog Senato 
sprendimas aiškus, iš suolo beveik pačiame šventyklos gale atsistojo 
visiems gerai pažįstama sulysusi ir apsileidusi būtybė išsidraikiusiais 
plaukais ir nuogais, nepaisant šalčio, pečiais, ir gyslotos rankos mostu 
parodė, kad norėtų tarti žodį. 

— Markas Porcijus Katonas, — susirūpinusiu balsu tarė Cice- 
ronas, negalėdamas nuspėti, kokios pozicijos šįkart laikysis griežta 
logika besivadovaująs Katonas. — Norėtumei kalbėti? 

— Taip, noriu, — atsakė tasai. — Noriu kalbėti, nes Senatui rei- 
kia priminti, su kuo mes turime reikalą. Iš tikrųjų, gerbiamieji, mes su- 
sidūrėme ne su jau įvyždytais nusikaltimais, bet su p/anuožais įvykdyti 
nusikaltimais. Dėl šios priežasties bandyti pasitelkti įstatymą vėliau 
nebūtų jokios prasmės — mūsų paprasčiausiai nebūtų gyvų! 

Pasigirdo pritariantis murmesys — garbusis senatorius sakė tie- 
są. Kilstelėjau akis į Ciceroną. Jis irgi linksėjo galva. 

— Pernelyg didelė dalis čia sėdinčiųjų, — Katonas pakėlė bal- 


są, — labiau susirūpinę savo vilomis ir statulomis, o ne savo šalimi. 

Dievų vardan, žmonės, atsibuskite! Atsibuskite, kol dar laikas, kelkitės 
ginti respublikos! Mūsų laisvei ir gyvenimui iškilo pavojus! Ar tokiu 
metu kas nors išdrįs aiškinti man apie atlaidumą ir gailestį? 

Jis basomis nusileido taku tarp eilių ir atsistojo, o šaižus ir griež- 
tas balsas priminė į tekėlą galandamo skustuvo garsą. Galėjai pama- 
nyti, kad iš savo kapo ką tik išėjo ir savo susivėlusias garbanas krato jo 
žymusis prosenelis. 

— Nemanykite, gerbiamieji, kad mūsų protėviai ginklu menką 
valstybėlę pavertė tokia didžia respublika. Jei taip būtų, tai ji dabar 
būtų savo šlovės zenite, nes šiandien mes turime daugiau valdinių ir 
piliečių, daugiau ginklų ir žirgų negu bet kada anksčiau. Ne, didžiais 
juos padarė ne tai, o kažkas, ko mes visiškai neturime. Jie sunkiai triūsė 
namie, teisingai valdė kitas tautas, o Senate vadovavosi išmintimi, ne- 
sudrumsta nei sąžinės priekaištų, nei aistrų. Štai ką mes praradome. 
Mes kaupiame sau turtus, o valstybė bankrutavusi, mes visą laiką 
dykinėjame, todėl nereikia stebėtis, jei pavojaus valandą neatsiras kas 
gina respubliką. 

— Aukščiausio rango Romos piliečiai slapta rezgė planą padegti 
savo gimtąjį miestą, — priminė jis. — Jie taip pat paragino griebtis 
ginklų galus, didžiausius viso to, kas romėniška, priešus. Neapykan- 
ta alsuojanti kariuomenė kartu su savo vadu jau pasirengę įsiveržti į 
mūsų namus. Ir jūs vis dar svyruojate negalėdami nuspręsti, kaip pa- 
sielgti su valstybės priešais, kurie įkalinti jūsų namuose? 

Katonas tiesiogine prasme išspjovė savo sarkazmą, skrepliais ap- 
tėkšdamas arčiausiai jo sėdėjusius Senato narius. 

— Ką gi, tuomet siūlau jų pasigailėti — juk tai ambicijų su- 
klaidinti jaunuoliai. Tai kas, kad jie ginkluoti — tegul sau eina, kur 
akys veda. Tik gerai pagalvokite, kuo gali virsti jūsų gailestingumas ir 
užuojauta; kai jie užsimos kalaviju, bus per vėlu ką nors pakeisti. Ak, 
žinoma, sakote jūs, situacija iš tiesų nepavydėtina, bet jūs nieko nebi- 
jote. Nesąmonė! Jūs virpate lyg drebulės lapai! Tačiau esate taip ištižę 
ir nusilpę, kad nė piršto nepajudinate, vien tik laukiate, kada kas nors 
kitas jus apgins; o labiausiai, žinoma, pasitikite dievais! Gerai įsidėmė- 

kite, ką pasakysiu: savo priesaikomis ir bobiškais maldavimais padėti 
dievų pagalbos neprisišauksite. Sėkmę lemia budrumas ir veiksmai. 

— Mes apsupti iš visų pusių, — nesiliovė jis. — Katilina su savo 
kariuomene pasirengęs stverti mums už gerklės. Mūsų priešai pasi- 
kasė po miesto pamatais. Todėl mums būtina veikti kuo ryžtingiau. 
Toks mano pasiūlymas, konsule. Užrašyk žodis žodin, raštininke: 
Kadangi respublika atsidūrė didžiuliame bavojuje, į kurį ją įstūmė savo 
nusikalstamas užmačias rezgę nedorėliai, vadovaujantis liudytojų ir jų 
pačių parodymais bribažinti kaltais žudynių, padegimų ir kitų žvėriškų 
nusikaltimų prieš savo tautiečius organizavimu ir patys pripažinę savo 
kaltę, atsižvelgiant į sentėvių baprotinę teisę, jie turi būti nubausti mirties 
bausme, lyg būtų sulaikyti nusikaltimo metu. 

Trisdešimt metų lankiau Senato posėdžius ir girdėjau daugybę 
puikių ir gerai žinomų kalbų. Tačiau nė viena iš jų savo veiksmingu- 
mu toli gražu neprilygsta šiam trumpam Katono intarpui. Kas gi iš 
tikrųjų yra gera iškalba, jei ne gebėjimas perteikti emocijas tinkamais 
žodžiais? Katonas pasakė tai, ką daugelis jautė, tik nemokėjo išreikšti 
kalba net patys sau. Jis perspėjo juos, ir būtent tuo jiems patiko. Šven- 
tykloje susirinkę senatoriai plodami kilo iš savo vietų ir, pareikšdami 
savo pritarimą, ėjo prie dienos didvyrio. Jis jau nebebuvo paskutinėje 
eilėje sėdintis keistuolis. Jis įkūnijo senąją respubliką, buvo jos stu- 
buras, kaulai ir raumenys. Cicerono akyse išvydau nuostabą. Cezaris 
pašoko iš savo vietos reikalaudamas, kad jam būtų suteikta teisė at- 
sakyti, ir netgi bandė kalbėti. Tačiau visi suprato, kad jam terūpi tik 
užtęsti debatus, kad nebeliktų laiko balsuoti, mat šviesa jau traukėsi 
ir šventykloje slankiojo ilgi šešėliai. Stovėjusieji arčiau Katono pasi- 
piktinę ėmė jį koneveikti, vienur kitur kilo peštynės, todėl netrukus į 
vidų įsiveržė prie durų stovėję raitininkai su kalavijais rankose. Cezaris 
muistėsi, stumdamas nuo savęs rankas, bandžiusias jį pasodinti į vietą, 
ir kažką toliau kalbėjo. Raitininkai žiūrėjo į Ciceroną laukdami jo nu- 
rodymo. Būtų užtekę galvos linktelėjimo arba aukštyn iškelto piršto, ir 
Cezarį jie būtų nugalabiję vietoje. Konsulas akimirksnį dvejojo. Paskui 
papurtė galvą, ir Cezaris buvo paleistas; kadangi vėliau jo nebemačiau, 

nusprendžiau, kad jis pasinaudojo kilusiu sąmyšiu ir pabėgo iš šven- 
tyklos. Ciceronas nusileido nuo paaukštinimo. Žengdamas tarpu tarp 
eilių ir šaukdamas ant senatorių, jis drauge su liktoriais išskyrė besi- 
grumiančius, keletą jų jėga pasodino į vietas, o atkūrus rimtį sugrįžo 
atgal į savo krėslą. 

— Gerbiamieji, — išblyškęs konsulo veidas prietemoje atrodė 
pieno baltumo, o balsas man pasirodė silpnas ir pavargęs, — Senato 
nuomonė aiški. Marko Katono pasiūlymas priimtas. Skelbiamas mir- 
ties nuosprendis. 


Egzekuciją reikėjo įvykdyti kuo skubiau. Pasmerktuosius buvo 
būtina pervesti į mirties bausmės vykdymo vietą anksčiau, nei apie 
nuosprendį sužinos jų draugai ir jiems prijaučiantys. Sargybiniams, 
turėjusiems pristatyti suimtuosius, vadovauti Ciceronas paskyrė po 
konsulą: Katulas vadovavo Cetego sargybiniams, Torkvatas — Kapi- 
tono, Pizonas — Ceparijaus, o Lepidas — Statilijaus. Suderinęs visas 
detales ir paprašęs senatorių egzekucijos vykdymo metu likti savo 
vietose, konsulas išėjo paskui kitus atvesdinti vyriausiojo iš nuteistųjų 
Lentulo Suros. 

Saulė buvo ką tik nusileidusi. Forume grėsmingai grūdosi dau- 
gybė Žmonių, tačiau išvydę mus jie bematant prasiskyrė, kad galėtume 
praciti. Jie man priminė žiūrovus aukojimo metu — rimti ir pagarbūs, 
kaip ir dera gyvenimo bei mirties misterijos akivaizdoje. Pakilome į 
Palatiną, kur gyveno Spinteras, Suros giminaitis, ir radome savo be- 
laisvį atrijuje, su vienu iš sargybinių lošiantį kauliukais. Jis buvo ką tik 
išridenęs — mums įėjus, kauliukas barškėdamas nuriedėjo lenta. Sura 
jau vien išvydęs Cicerono veido išraišką galėjo suprasti, kad jo partija 
jau baigta. Jis nuleido akis į lentą, norėdamas pamatyti, koks skaičius 

— Atrodo, pralošiau, — pratarė jis. 

Neturėčiau ko prikišti Surai dėl elgesio. Jo senelis ir prosenelis 
kadaise buvo konsulai ir dabar būtų galėję didžiuotis bent jau savo 

palikuonio elgesiu paskutinę valandą. Sura ištiesė savo piniginę, norė- 
damas dalį pinigų išdalyti jį saugojusiems sargybiniams, paskui ramiai, 
lyg būtų vedamas maudytis, išėjo į kiemą. Iš jo lūpų išgirdome tik 
menką priekaištą: 

— Esu tikras, kad paspendei man pinkles. 

— Tu pats sau jas paspendei, — trumpai atkirto Ciceronas. 

Eidamas per forumą Sura nepasakė nė žodžio, žengė tvirtais 
žingsniais, ryžtingai atkišęs smakrą. Jis dėvėjo tą pačią naujutėlę tu- 
niką, kurią buvo gavęs išvakarėse. Žvelgdamas į juos iš šalies, galėjai 
pamanyti, kad mirtinai išblyškęs Ciceronas, nepaisant jo purpurinio 
konsulo apdaro, yra Suros paimtas į nelaisvę ir pasmerktas mirčiai. 
Jaučiau į mus nukreiptus žmonių žvilgsnius; susirinkusieji atrodė 
smalsūs ir romūs lyg avys. Prie laiptų, vedančių į karcerį, tiesiai priešais 
sargybinius išbėgo Suros įsūnis Markas Antonijus, kuris šaukdamas 
reikalavo paaiškinti, kas vyksta. 

— Einu į trumpą susitikimą, — lyg niekur nieko atsakė Sura. — 
Greitai baigsis. Eik ir nuramink motiną. Tu jai dabar labiau reikalin- 
gas nei man. 

Antonijus ėmė rėkti — jo balse buvo girdėti liūdesys ir pyk- 
tis — ir puolė į priekį, bandydamas bent paliesti Surą, tačiau liktoriai 
jį nustūmė nuo kelio. Palypėjome laiptais, saugomais sargybinių, pra- 
lindome pro žemą, tunelį primenantį priedurį ir patekome į belangę, 
deglais apšviestą apvalią akmeninę patalpą. Oras joje buvo tvankus, 
dvokė mirtimi ir irstančiais žmonių palaikais. Kai akys priprato prie 
tamsos, išvydau Katulą, Pizoną, Torkvatą ir Lepidą, togų skvernais 
prisidengusius nosis, ir žemą, kresną valstybės budelį, carnifėx, su 
odine prijuoste, bei greta jo stovinčius kelis pagalbininkus. Anksčiau 
atvestieji belaisviai jau tysojo ant Žemės už nugarų tvirtai surištomis 
rankomis. Kapitonas, kuris buvo saugomas pas Krasą, tyliai verkė. Ce- 
zario oficialioje rezidencijoje dieną praleidęs Statilijus nuo milžiniško 
išgerto vyno kiekio buvo netekęs sąmonės. Į kamuolį susirietęs ir užsi- 
merkęs Ceparijus atrodė visiškai atsiribojęs nuo jį supančios aplinkos. 
Cetegas garsiai protestavo, tvirtindamas, kad jų atžvilgiu taikomos 

priemonės yra neteisėtos, ir reikalavo, kad jam būtų leista kreiptis į 
Senatą, tačiau kažkas spyrė jam į šonkaulius ir suimtasis nutilo. Bude- 
lis griebė Suros rankas ir ėmė jas skubiai rišti dviejose vietose — per 
riešus ir alkūnes. 

— Konsule, — kreipėsi Sura, raukydamasis iš skausmo, — ar pa- 
žadi man, kad mano žmonai ir šeimai nenutiks nieko bloga? 

— Taip, pažadu tau. 

— O mūsų palaikus atiduosi mūsų šeimoms palaidoti? 

— Taip. 

(Vėliau Markas Antonijus tvirtino, kad Ciceronas atsisakęs iš- 
pildyti paskutinį prašymą, bet tai buvo tik viena iš jo daugybės mela- 
gysčių.) 

— Ne toks turėjo būti mano likimas. Pranašystės bylojo viena- 
reikšmiškai. 

— Tačiau tu leidaisi paperkamas blogų Žmonių. 

Netrukus rankos buvo surištos, ir Sura apsidairė aplink. 

— Aš mirštu kaip garbingas romėnas, — maištingai sušuko 
jis, — kaip patriotas! 

Toks įžūlumas net Ciceronui pasirodė per didelis. 

— Ne, — atžariai pertarė konsulas, linktelėdamas budeliui, — tu 
miršti kaip išdavikas. 

Po šių žodžių Sura buvo nutemptas prie plačios tamsios skylės 
pačiame grindų centre — į apačioje įrengtą egzekucijų vykdymo pa- 
talpą buvo galima patekti tik pro ją. Du tvirti vyrai įgrūdo jį į šią angą, 
ir aš deglo šviesoje paskutinį kartą išvydau jo dailų, bet suglumusį, lyg 
apdujusį veidą. Tą pačią akimirką jis pradingo, matyt, įtrauktas stiprių 
rankų. Tuoj pat paskui Surą buvo nuleistas sutižęs Statilijus, paskui 
atėjo eilė Kapitonui, kurį taip krėtė drebulys, kad net dantys barškėjo; 
po jo sekė apalpęs iš baimės Ceparijus, o galiausiai — Cetegas, ne- 
žmoniškai rėkiantis, raudojantis ir taip įnirtingai besipriešinantis, kad 
du vyrai buvo priversti atsisėsti ant jo, kol trečiasis besispardančiam 
nelaimingajam suriš kojas; galiausiai jie įgrūdo į skylę pastarojo galvą, 
o netrukus apačioje pasigirdo dunkstelėjimas. Paskui nieko nebuvo 

girdėti, išskyrus retkarčiais ausis pasiekiantį brūkščiojimą, bet po kurio 
laiko nutilo ir tai. Vėliau sužinojau, kad jie visi buvo iš eilės pakarti ant 
lubose įtaisytų kablių. Atrodė, buvo praėjusi visa amžinybė, kai budelis 
šūktelėjo, jog darbas atliktas, tada Ciceronas be jokio noro priėjo prie 
kiaurymės ir dirstelėjo žemyn. Ant sąmokslininkų palaikų krito fakelo 
šviesa. Penketas pasmaugtų vyrų gulėjo viena eile, įbedę į mus išspro- 
gusias, nieko nematančias akis. Nejaučiau jokio gailesčio: šis vaizdas 
man priminė išniekintą berniuko, kurį jie buvo paaukoję savo sandė- 
riui patvirtinti, lavoną. Katonas, tąsyk mąsčiau, sakė tiesą: jie nusipelnė 
mirties; taip manau ir šiandien. 

Įsitikinęs, kad sąmokslininkai mirę, Ciceronas nekantravo grei- 
čiau ištrūkti iš „pragaro prieškambario“, kaip vėliau ne kartą pats yra 
pasakęs. Sulinkę išsliūkinome atgal tuo pačiu ankštu tuneliu, kol 
pagaliau, pajutę gaivų nakties orą, ištiesėme savo nugaras ir prie- 
kyje išvydome neįprastą vaizdą. Tamsoje skendintį forumą apšvietė 
deglai — didžiulis mirksinčių geltonų ugnelių kilimas. Visur, kiek tik 
žvilgsnis aprėpia, stovėjo Žmonės, sustingę ir tylus, tarp kurių atpa- 
žinau ir visus Senato narius, ką tik išnirusius iš kalėjimo kaimynystėje 
stūksančios Konkordijos šventyklos. Visų akys buvo nukreiptos į Ci- 
ceroną. Savaime suprantama, konsulas turėjo pranešti, kas buvo įvykę, 
nors ir nenutuokė, kokia gali būti susirinkusiųjų reakcija; be to, jis 
susidūrė su dar viena rimta problema, bylojusia apie tai, kad šis įvykis 
yra beprecedentis: anais laikais buvo gajus prietaras, kad magistratas 
forume jokiais atvejais negali vartoti žodžių „mirtis“ arba „mirė“, prie- 
šingu atveju jis užtrauks miestui prakeikimą. Ciceronas pagalvojo, 
atsikrenkštė, lyg norėdamas išspjauti visą karceryje susikaupusią tulžį, 
atlošė pečius ir garsiai pareiškė: 

— Jie gyveno! 

Jo balsas atsimušė nuo pastatų sienų, o paskui stojo tokia tyla, 
kad išsigandau, jog visa minia yra nusiteikusi priešiškai ir netrukus pa- 
kars mus pačius. Manau, kad susirinkusieji tuo metu svarstė Cicerono 
žodžių reikšmę. Keletas Senato narių ėmė ploti. Paskui prisidėjo kiti. 
Plojimas virto pritarimo šūksmais, kurie palaipsniui ėmė plisti. 


238 


KONSULAS 


:— Tegyvuoja Ciceronas! — šaukė žmonės. — Tegyvuoja Cicero- 
nas! Ačiū dievams už Ciceroną! Ciceronas — respublikos gelbėtojas! 

Stovėdamas nuo šeimininko vos per vieną pėdą, jo akyse paste- 
bėjau ašaras. Atrodė, tartum jo viduje būtų griuvusi užtvara, ir visos 
už jos susitvenkusios emocijos — ne tik per kelias praėjusias valandas, 
bet viso konsulato metu — būtų akimirksniu išsiveržusios. Jis mėgino 
kažką ištarti, tačiau nepajėgė, bet tai sukėlė tik dar stipresnę plojimų 
audrą. Galiausiai konsulas nusileido žemyn ir atsistojęs forumo lygyje, 
ausyse skambant draugų ir oponentų džiaugsmo šūksmams, atvirai 
pravirko. Tuo metu mums už nugarų vyrai kabliais traukė belaisvių 
lavonus. 


Papasakoti apie paskutiniąsias Cicerono dienas konsulo parei- 
gose labai paprasta. Per visą respublikos istoriją taip pagerbtas nebuvo 
nė vienas civilis romėnas. Atrodė, tarytum ilgus mėnesius kvėpavimą 
sulaikęs miestas, pajutęs palengvėjimą, giliai atsiduso. Tą pačią naktį, 
kai sąmokslo organizatoriams buvo įvykdyta egzekucija, visi Senato 
nariai gausia eisena, pasišviesdami kelią deglais, lydėjo namo konsulą, 
kiekviename žingsnyje sveikinami džiugiai nusiteikusių miestiečių. 
Šviesos nutvieksti namai jau laukė sugrįžtant savo šeimininko; įėjimas, 
kur lūkuriavo Terencija su vaikais, buvo išpuoštas laurų lapų girlian- 
domis, o jam įžengiant į atrijų pasigirdo plojimai — jį taip pasitiko į 
eilę išsirikiavę vergai. Tai buvo neįprastas sugrįžimas. Ciceronas buvo 
pernelyg išsekęs, kad užmigtų, per daug alkanas, kad valgytų, perne- 
lyg skubėjo užmiršti egzekucijos košmarą, kad kalbėtų apie ką nors 
kita. Maniau, kad po dienos ar dviejų jis atgaus pusiausvyrą. Tačiau 
tik vėliau supratau, kad kažkas jame pasikeitė visam laikui, lyg staiga 
būtų nulūžusi kokia ašis. Kitą rytą Senatas jį titulavo „Tėvynės tėvu“. 
Cezaris posėdyje nepasirodė, tačiau atvyko Krasas, kuris, keldamas 
Ciceroną į padanges, kartu su kitais Senato nariais balsavo už pateiktą 
pasiūlymą. 


Tačiau ovacijose skambėjo ne visų senatorių balsai. Metelas 

Nepotas, kuris po kelių dienų pradėjo eiti tribūno pareigas, toliau 
tvirtino, kad mirties bausmė įvykdyta neteisėtai. Pasak jo, Pompėjus, 
sugrįžęs į Italiją atkurti tvarkos, susidoros ne tik su Katilina, bet ir su 
despotu Ciceronu. Nepaisant išaugusio populiarumo, Ciceronas buvo 
taip sunerimęs, kad ryžosi kreiptis į Klodiją su prašymu konfidencia- 
liai paaiškinti savo dieveriui, jog tuo atveju, jei šis nesiliaus, Ciceronas 
apkaltins jį ryšiais su Katilina. Klodijos švytinčios rudos akys net 
išsiplėtė iš džiaugsmo, jog ji galėsianti įsikišti į valstybės reikalus. 
Tačiau Nepotas šaltakraujiškai ignoravo įspėjimą, suprasdamas, kad 
Ciceronas niekuomet neišdrįs eiti prieš Pompėjaus artimiausią po- 
litinį sąjungininką. Taigi viskas priklausė nuo to, kaip greitai pavyks 
nugalėti Katiliną. 

Kai pamokoma naujiena apie Surai ir jo bendrams įvykdytą 
mirties nuosprendį pasiekė Katilinos stovyklą, nemaža dalis jo sekėjų 
nedvejodami nuo jo pasitraukė. (Abejoju, ar jie būtų taip pasielgę, jei 
Senatas būtų nusprendęs įkalinti sąmokslininkus iki gyvos galvos.) 
Supratę, kad Romos jiems paimti nepavyks, Katilina su Manlijumi 
nutarė vesti sukilėlių kariuomenę į šiaurę, ketindami persikelti per 
Alpes į Tolimąją Galiją ir ten ilgam laikui įkurti kalnų anklavą. Tačiau 
artinosi Žiema, o žemesnes perėjas užėmė Metelas Celeras su savo 
vadovaujamais trimis legionais. Tuo pat metu sukilėliams ant kulnų 
lipo kita Senato kariuomenė, kuriai vadovavo Hibrida. Būtent su juo 
Katilina ir nutarė kautis, kaip mūšio vietą pasirinkęs nedidelę lygumą 
į rytus nuo Pizos. 

Nereikia per daug stebėtis, kad anuomet sklandė, o ir iki šios 
dienos tebesklando kalbos, jog Katilina ir jo sąjungininkas Hibrida 
jau senokai slapta palaikė ryšius. Tačiau Ciceronas buvo tai numatęs, 
todėl, paaiškėjus, kad mūšis neišvengiamas, Hibridos kariuomenės 
legatas, senas, prityręs karys M. Petrėjus, atplėšė Romoje gautus 
antspauduotus dokumentus. Juose buvo nurodyta, kad jis skiriamas 
faktiniu karo vadu, o Hibridai duotas įsakymas pasiteisinti staiga už- 
klupusia liga ir visiškai nesikišti; jam nesutikus, Petrėjus buvo įgaliotas 
jį suimti. Hibrida, išgirdęs nurodymą, nedvejodamas sutiko ir pranešė, 

kad jį kankinanti podagra. Taip Katilina netikėtai susidūrė su vienu 
geriausių Romos karvedžių, o pajėgos, kurioms šis vadovavo, buvo kur 
kas didesnės ir geriau ginkluotos negu jo legionai. 

Mūšio rytą Katilina kreipėsi į savo karius, kurių daugelis buvo 
ginkluoti šakėmis ir žeberklais: 

— Vyrai, mes kaunamės už savo šalį, savo laisvę ir gyvybę, o mūsų 
priešai gina korumpuotą oligarchiją. Nors jų gal ir daugiau, bet mūsų 
dvasia stipresnė ir mes juos nugalėsime. O jei dėl kokių nors prie- 
žasčių mums nepasisektų ir Fortūna nusigręžtų nuo mūsų, neleiskite, 
kad jus nugalabytų kaip galvijus, bet kaukitės kaip tikri vyrai — tegul 
kraujas ir rauda bus kaina, kurią priešas sumokės už pergalę. 

Trimitams sugaudus, priekinės linijos pajudėjo viena priešais 
kitą. Kilo baisios skerdynės, o Katilina visą dieną grūmėsi pačiame 
įkarštyje. Nepasidavė nė vienas jo armijos karininkas. Jie kovėsi nuo- 
žmiai ir apie nieką kita negalvodami, kaip tie, kurie neturi ko pra- 
rasti. Sukilėlių kariuomenė galutinai palūžo tik tada, kai Petrėjus į 
mūšį staiga metė pretorionų kohortą. Visi Katilinos vyrai, taip pat ir 
Manlijus, žuvo ten, kur stovėjo; vėliau žmonės kalbėjo, kad visos jų 
žaizdos buvo priekinėje kūno dalyje, o ne nugaroje. Temstant, mūšiui 
jau nurimus, Katilina buvo rastas įsiveržęs giliai į savo priešų gretas, 
aplink jį tysojo daugybė į gabalus sukapotų priešininkų lavonų. Jis vis 
dar, nors ir labai sunkiai, kvėpavo, bet nuo patirtų sunkių sužalojimų 
greitai mirė. Hibridos įsakymu jo galva ledo prikrautoje statinėje buvo 
nugabenta į Romą Senatui. Vis dėlto Ciceronas, prieš kelias dienas 
baigęs savo kadenciją, atsisakė į ją dirstelėti ir taip padėjo tašką Luci- 
jaus Sergijaus Katilinos sąmokslui. 


ANTRA DALIS 


TĖVYNĖS 
TEVAS 
62-58 m. pr. Kr. 


Nam Catonem nostrum non tu amas blus guam ego; 
sed tamen ille obtimo animo utens et summa fide nocet 
interdum rei publicae; dicit enim tamguam in Platonis 


politeia, non tamguam in Romuli faece, sententiam. 


Mūsų bičiuliui Katonui jaučiu tokią pat nuoširdžią 
pagarbą kaip ir tau. Vis dėlto reikia pripažinti, kad savo 
patriotizmu ir sąžiningumu jis kartais kenkia respublikai. 
Senate jis kalba taip, tarytum gyventų Platono valstybėje, 
o ne Romulo šiknaskylėje. 


Cicerono laiškas Atikui, 60 m. pr. Kr. birželio 3 d. 


AII 


Ciceronui baigus konsulo kadenciją, pirmosiomis savaitėmis 
visi reikalavo papasakoti jiems apie tai, kaip jis sužlugdė Katilinos 
sąmokslą. Ciceronas buvo laukiamas svečias visuose Romos aukštuo- 
menės rengiamuose pobūviuose. O jis mielai juose dalyvaudavo; mano 
šeimininkas nemėgo vienatvės. Man dažnai tekdavo jį lydėti į tokius 
susitikimus, o jų metu drauge su kitais palydovais stovėdavau už jo so- 
fos, kol jis džiugindavo susirinkusiuosius savo kalbų ištraukomis arba 
pasakojimu apie tai, kaip jam pavyko išvengti pasikėsinimo balsavimo 
metu Marso lauke, arba istorija apie Lentului Surai ant Mulvijaus 
tilto surengtą pasalą. Paprastai savo kalbas Ciceronas iliustruodavo 
ant stalo stumdydamas išrikiuotas lėkštes bei puodelius, panašiai kaip 
darydavo Pompėjus, pasakodamas apie kadaise įvykusius mūšius. Jei 
kas nors jį pertraukdavo arba imdavo ir pakeisdavo pokalbio temą, jis 
nekantraudamas laukdavo momento, kada galės įsiterpti, o sulaukęs 
rūsčiai nužvelgdavo tokį pokalbio dalyvį ir tęsdavo: „Kaip aš jums 
minėjau...“. Kiekvieną rytą Žymiausi kilmingiausių giminių atstovai 
spiesdavosi prie Cicerono namų, laukdami priėmimo, o šeimininkas 
jiems mielai rodydavo vietą, kurioje stovėjo Katilina aną dieną, kai 
siūlėsi tapti jo belaisviu, arba baldus, kuriais buvo užremtos durys, 
sąmokslininkams apgulus namą. Kiekvieną kartą, kai Ciceronas atsi- 
stodavo kalbėti Senate, stodavo pagarbi tyla, o jis niekuomet nepra- 
leisdavo progos Senato nariams priminti, kad jie apskritai gali susi- 
rinkti tik todėl, kad jis išgelbėjo respubliką. Trumpai tariant, jis tapo 
nuoboda — ir kas galėjo anksčiau apie tai pagalvoti? 

Jam būtų buvę žymiai geriau, jei jis būtų metams ar dvejiems iš- 

vykęs valdyti kurios nors provincijos, jam nesant Romoje, jo asmenį 
būtų apgaubusi paslaptis ir jis būtų tapęs gyva legenda. Deja, pro- 
vincijas, kurių valdytoju jis galėjo tapti, Ciceronas perleido Hibridai 
ir Celerui, ir jam neliko nieko kito, kaip tik likti mieste ir vėl verstis 
advokato praktika. Artimumas net ir pačią žaviausią asmenybę padaro 
neįdomią, nuobodžią; tikriausiai ir pats Jupiteris mums atsibostų, jei jį 
kasdien sutiktume gatvėje. Pamažu Cicerono šlovė išblėso. Keletą sa- 
vaičių jis diktavo išsamias ataskaitas apie savo konsulato metus — jas 
jis ketino pateikti Pompėjui. Tai buvo knygos storumo rinkinys, nuo- 
dugniai paaiškinantis kiekvieną jo poelgį. Supratau, kad jis daro di- 
džiulę klaidą, ir visomis išgalėmis stengiausi vilkinti jo išsiuntimą, bet 
veltui. Dokumentą Pompėjui nugabeno specialus į Rytus vykstantis 
pasiuntinys, o laukdamas didžiojo karvedžio atsakymo Ciceronas atsi- 
dėjo savo kalbų, pasakytų krizės metu, redagavimui ir leidybai. Į jas jis 
įterpė nemažai įmantrių epizodų apie save patį, ypač į kalbą, pasakytą 
nuo rostros sąmokslininkų suėmimo dieną. Aš buvau taip sunerimęs, 
kad vieną rytą, kai Atikas rengėsi išvykti, pasivedžiau jį į šalį ir per- 
skaičiau jam porą fragmentų. 

— Manau, kad ši diena, kurią mes esame išgelbėti, yra tokia bat nuo- 
stabi ir balaiminga, kaip ir toji diena, kada mes gimėme. Kaip dėkojame 
dievams už vyrą, įkūrusį mūsų miestą, taip jūs kartu su savo palikuoniais 
gerbsite vyrą, kuris jį išgelbėjo. 

— Kaip čia yra?! — šūktelėjo Atikas. — Nepamenu, kad jis būtų 
taip sakęs... 

— Taigi kad nesakė, — pritariau aš. — Prilyginti save Romului 
jam tada būtų atrodę absurdiška. Bet paklausyk toliau. 

Nuleidau balsą ir apsidairiau aplink, norėdamas įsitikinti, ar nėra 
kur nors netoliese Cicerono. 

— Mieli Romos piliečiai, aš nereikalauju, kad įvertindami mano 
didelius nuopelnus, atlygintumėte man už parodytą narsą, nereikalauju 
Jokių išskirtinių abdovanojimų ar baminklo mano garbei; noriu tik vie- 
no — kad ši diena būtų minima per amžius, ir amžiniesiems dievams 


būtų dėkojama už tai, kad lemtingą mūsų istorijoje valandą atsirado du 

iškilūs vyrai: vienas — išblėtęs jūsų imperiją ne iki žemės ribų, bet iki 
dangaus skliauto; kitas — abgynęs tėvynę ir imperijos širdį... 

— Leisk man įsitikinti savo akimis, — pareikalavo Atikas. Jis 
ištraukė Cicerono kalbą man iš rankų ir ėmė skaityti, iš nuostabos 
kraipydamas galvą. — Iškelti save iki Romulo lygio yra viena; prily- 
ginti save Pompėjui — kas kita. Labai rizikuotų tas, kuris išdrįstų taip 
apie jį pasakyti, bet kad jis pa/s šitaip apie save? Belieka tikėtis, kad 
Pompėjus to niekada nesužinos. 

— Jis būtinai sužinos. 

— Kodėl? 

— (Gavau įsakymą išsiųsti jam kopiją. 

Aš vėl apsidairiau, ar mūsų pokalbio niekas nesiklauso. 

— Atleisk man, pone, jei kalbu nesilaikydamas etiketo, — tariau 
Atikui, — bet aš nerimauju dėl šeimininko. Jis jau nebe toks, koks 
buvo iki nuosprendžio įvykdymo. Jis prastai miega, nenori nieko klau- 
syti ir nė valandėlės negali išbūti vienas. Manau, kad jį labai paveikė 
nužudytųjų vaizdas — juk žinai, koks jis lepus. 

— Ciceroną vargina ne jo išrankus skrandis, o sąžinė. Jeigu jis 
jaustųsi visiškai patenkintas tuo, ką padarė, ir būtų tikras, kad pasielgė 
teisingai, jam nereikėtų be perstojo teisintis. 

Tai buvo gili įžvalga, ir man, prisiminus praeitį, Cicerono pagailo 
dar labiau, nes pastangos tapti valstybinės reikšmės paminklu atrodė 
labai apgailėtinai. Tačiau jo didžiausia kvailystė buvo ne pagyrūniškas 
laiškas Pompėjui, ne nepaliaujamas gyrimasis ir netgi ne redaguotos 
kalbos, o namas. 

Ciceronas nebuvo pirmasis ir, tikiuosi, paskutinis politinis veikė- 
jas, geidęs įsigyti jo galimybes pranokstantį namą. Tai buvo Palatino 
kalvoje, šalia Celero namo Pergalės šlaito stūksantys lentomis užkalti 
rūmai, į kuriuos mano šeimininkas atkreipė dėmesį, vykdamas pas 
pretorių, kad įkalbėtų jį imtis vadovavimo armijai kovoje su Katilina. 
Tuo metu jų savininkas buvo Krasas, bet anksčiau jie priklausė nepa- 
prastai turtingam tribūnui M. Livijui Druzui. Ėjo kalbos, kad rūmų 
architektas Druzui buvo pažadėjęs pastatyti juos taip, kad apsaugotų 


247 


LUSTRUM 


nuo kaimynų žvilgsnių. „Ne, — paprieštaravęs užsakovas, — verčiau 
pastatyk taip, kad kiekvienas romėnas matytų viską, ką tik aš darau.“ 
Tokie šie rūmai ir iškilo: aukštai ant kalvos, aukšti, erdvūs, preten- 
zingos išvaizdos, puikiai matomi iš visų forumo ir Kapitolijaus vietų. 
Kaimynystėje iš vienos pusės stovėjo Celero namas, o iš kitos buvo 
didelis miesto parkas ir Katulo tėvo pastatytas portikas. Nežinau, kas 
Ciceronui įpiršo idėją įsigyti šiuos rūmus. Spėju, kad tai galėjo būti 
Klodijos mintis. Juolab kad vienos vakarienės metu ji iš tiesų papa- 
sakojo jam apie tai, kad namas parduodamas ir būtų „nepaprastai 
įdomu“ turėti tokį kaimyną kaip Ciceronas. Savaime suprantama, kad 
to pakako, jog Terencija nuo pat pradžių kategoriškai priešintųsi šios 
idėjos įgyvendinimui. 

— Šis namas — modernus ir neskoningas, — kartą pasakė 
ji. — Prasimušėlio į aukštuomenę vizija. 

— Neužmiršk, kad esu Tėvynės Tėvas. Žmonėms patiks idėja, 
kad aš globėjišku žvilgsniu stebiu juos iš aukštai. Be to, nusipelnėme 
gyventi ten, kur Klaudijai, Emilijai Skaurai ir Metelai, nes Ciceronai 
nuo šiol — garbinga šeima. O aš, beje, iki šiol maniau, kad tau nemiela 
mūsų dabartinė gyvenamoji vieta. 

— Aš prieštarauju ne pačiam persikėlimui, mano vyre; prie- 
štarauju persikėlimui būtent /e>. Ir kaipgi tu ketini jį nusipirkti? Juk 
tai vienas didžiausių namų visoje Romoje, ir jis turėtų kainuoti mažų 
mažiausiai dešimt milijonų. 

— Aš nueisiu ir pasikalbėsiu su Krasu. O gal jis man nuleis 
kainą? 

Paties Kraso rūmai, pastatyti irgi Palatino kalvoje, iš išorės ap- 
gaulingai atrodė ganėtinai kuklūs, ypač turint omenyje kalbas apie tai, 
kad jų šeimininkas sidabro monetomis yra pripildęs aštuonis tūkstan- 
čius amforų. Įėję į vidų, Krasą radome sėdintį prie savo skaitytuvų ir 
sąskaitų ritinių, o aplink zujo aibė vergų, — esamų ir buvusių, — tvar- 
kančių jo verslo reikalus. Po trumpos įžangos apie politinę situaciją 
Ciceronas tiesiai pasiteiravo apie Druzo namą. 

— Norėtumei jį pirkti? — staiga pagyvėjo Krasas. 

— Galbūt. O kiek jis kainuotų? 

— Keturiolika milijonų. 

— Oho! Bijau, kad tokia suma — ne man. 

— Tau nuleisčiau iki dešimties. 

— Dėkui, tu labai dosnus, bet ir tai viršija mano išgales. 

— Aštuoni? 

— Ne. Iš tiesų, Krasai — ačiū tau, bet ir tai — ne mano kiše- 
nei, — Ciceronas ėmė keltis nuo kėdės. 

— Ojei už šešis? — pasiūlė Krasas. — Už keturis? 

Ciceronas vėl atsisėdo. 

— Manau, kad galėčiau sau leisti tris. 

— Tai gal už tris su puse? Sutarta? 

Vėliau, mums grįžtant namo, aš mandagiai užsiminiau, kad tokių 
rūmų įsigijimas už ketvirtadalį jų realios kainos neliks nepastebėtas 
rinkėjų, kurie užuosią, jog kažkas čia ne taip. 

— Ar jų nuomonės kas nors klausia? — atkirto Ciceronas. — 
Šiaip ar taip, dar visą dešimtmetį negalėsiu pretenduoti į konsulo 
postą. Bet kuriuo atveju jiems nebūtina žinoti, kiek aš iš tikrųjų su- 
mokėjau. 

— Vis tiek paaiškės, — perspėjau jį. 

— Vardan dievų, ar dar ilgai tu mane mokysi, kaip man gyventi? 
Jau gana prisiklausau savo žmonos kalbų, nereikia nė raštininko! O ką, 
ar aš nenusipelniau šiokios tokios prabangos? Jei ne aš, pusė miesto 
šiandien būtų tik apanglėjusios plytos ir pelenai! Beje, gerai, kad prisi- 
miniau: ar iš Pompėjaus dar nieko negirdėti? 

— Ne, — atsakiau nulenkdamas galvą. 

Bandžiau pamiršti šį reikalą, bet nerimas neapleido. Buvau vi- 
siškai tikras, kad Krasas tikisi, jog Ciceronas jam už nuolaidą vienaip 
ar kitaip atsilygins, arba taip jo neapkentė, kad ryžosi prarasti dešimt 
milijonų, bet nuteikti žmones prieš ekskonsulą. Slapta puoselėjau viltį, 
kad Ciceronas ryt ar poryt atsipeikės jau vien todėl, kad jis — gerai 
žinojau — nebūtų sukrapštęs ne tik pusketvirto milijono sestercijų, 


bet ir mažesnės sumos. Tačiau Ciceronas visada laikėsi nuomonės, 

kad pajamas reikia priderinti prie išlaidų, o ne atvirkščiai. Jis pasiryžo 
persikraustyti į Pergalės šlaitą, į respublikos įžymybių panteoną, bet 
pirmiausia kokiu nors būdu teks gauti reikiamą sumą. Netrukus jis 
rado išeitį. 

Tuo metu kone kasdien forume vykdavo teismai, kuriuose buvo 
nagrinėjamos likusių sąmokslininkų bylos. Šioje niūrioje tiesiamųjų 
procesijoje dalyvavo Autronijus Petas, Kasijus Longinas, Markas Leka, 
du savo užmačių taip ir neįvykdę žudikai Varguntėjus ir Kornelijus ir 
dar daugelis kitų. Kiekvienu atveju Ciceronas davė parodymus prieš 
kaltinamuosius, o jo reputacija anomis dienomis buvo pakankamas 
argumentas teismui įtikinti. Vienas po kito šie žmonės buvo pripa- 
žinti kaltais, ir tik dėl to, kad kritiška padėtis buvo jau praeityje, jiems 
pavyko išvengti mirties bausmės. Iš jų buvo atimta Romos pilietybė, 
konfiskuota nuosavybė, o galiausiai, praradę visa, ką anksčiau turėjo, 
jie buvo ištremti. Tiek sąmokslininkai, tiek jų šeimos Cicerono bijojo 
ir neapkentė labiau nei bet kada anksčiau, todėl jis buvo priverstas ir 
toliau vaikščioti lydimas asmens sargybinių. 

Bene nekantriausiai buvo laukiama Publijaus Kornelijaus Sulos, 
tiesiog iki ausų įklimpusio į sąmokslo organizavimą, teismo. Artėjant 
jo teismo dienai, pas Ciceroną atvyko jo advokatas, be abejo, Horten- 
zijus. 

— Mano ginamasis norėtų paprašyti tavęs vienos malonės, — 
kreipėsi jis į mano šeimininką. 

— Tik nesakyk, kad norėtų, jog aš atsisakyčiau liudyti prieš jį. 

— Būtent. Jis visiškai nekaltas ir visada labiausiai gerbė... 

— Ak, tik nereikia veidmainiauti. Jis yra kaltas, ir tu tai gerai 
žinai. — Ciceronas įdėmiai pažiūrėjo į ramų Hortenzijaus veidą, ban- 
dydamas atspėti, ką šis galvoja. — Atvirai kalbant, gali jam perduoti, 
kad jo atveju laikyčiau liežuvį už dantų, bet tik su viena sąlyga. 

— Gal galėčiau ją sužinoti? 

— Jam tai kainuotų milijoną sestercijų. 

Aš, kaip įprastai, užrašinėjau pokalbį, bet išgirdus šiuos Cicerono 
žodžius mano ranka sustingo. Net Hortenzijus, kurio po trisdešimties 

metų Romos advokatūroje jau nelabai ir galėjai nustebinti, atrodė pri- 
blokštas. Vis dėlto jis susitiko su Sura ir tą pačią dieną grįžo atgal. 

— Mano ginamasis irgi nori pateikti pasiūlymą. Jeigu jo naudai 
pasakytumei baigiamąją kalbą, jis sumokėtų du milijonus. 

— Sutarta, — nedvejodamas atsakė ekskonsulas. 

Neverta abejoti, kad jei ne Cicerono pasiūlytas sandėris, Sula 
būtų buvęs ištremtas kaip ir kiti sąmokslo kurstytojai; kalbos apie tai, 
kad jis didelę dalį savo turto buvo išgabenęs į užsienį, nebuvo iš piršto 
laužtos. Todėl pirmąją teismo dieną, kai Ciceronas atsisėdo gynybai 
skirtame suole, kaltintojo advokatas, senas jo bičiulis Torkvatas, nepa- 
jėgė nuslopinti savo įsiūčio ir nusivylimo. Apibendrinamojoje kalboje 
jis negailestingai užsipuolė Ciceroną, kaltindamas jį despotizmu, tei- 
sėjo ir prisiekusiųjų pareigų pasisavinimu, netgi išvadino jį trečiuoju 
svetimšaliu Romos karaliumi, kokiais iki jo buvo Tarkvinas ir Numa. 
Buvo skaudu girdėti tokius priekaištus, bet blogiausia, kad dalis foru- 
me susirinkusių žmonių ėmė ploti. Tokia viešosios nuomonės išraiška 
pramušė net Cicerono egoizmo kiautą, todėl, sakydamas savo baigia- 
mąją kalbą, jis išdrįso netgi savotiškai atsiprašyti. 

— Tiesa, — kalbėjo jis, — galimas dalykas, kad ėmiau per daug 
didžiuotis savo laimėjimais ir tapau arogantiškas. Tačiau galiu pasakyti 
štai ką: man būtų dosniai atlyginta už mano nuopelnus žmonijai, kad 
išgelbėjau mūsų miestą ir jo gyventojų gyvybes, jei mano asmeniui dėl 
to nebegrėstų pavojus. Forume pilna žmonių, kurie taikėsi perpjauti 
jums gerkles, ir nuo kurių jus, gerbiamieji, apgyniau, deja, neapsigy- 
niau pats. 

Įspūdinga ginamoji kalba davė vaisių, ir Sula buvo išteisintas. Vis 
dėlto artėjančios audros požymiai neliko nepastebėti Cicerono. Ta- 
čiau jis taip džiaugėsi, kad pavyko gauti didesnę dalį pinigų, reikalingų 
naujajam pirkiniui, jog incidentą greit pamiršo. Jam tetrūko pusantro 
milijono, ir Ciceronas nutarė kreiptis pagalbos į palūkininkus. Jiems 
reikėjo garantijos, todėl bent jau dviem iš jų teko papasakoti, žinoma, 
su sąlyga, kad jie niekam neprasitars, apie susitarimą su Hibrida, pagal 
kurį jis turėjo gauti jam priklausančią dalį nuo Makedonijos gyventojų 

sumokėtų mokesčių. To pakako sandėriui sudaryti, ir metų gale mes 
persikėlėme į Pergalės šlaitą. 

Namas ne tik atrodė milžiniškas iš išorės, bet toks buvo ir vi- 
duje. Valgomojo lubos buvo sutvirtintos paauksuotomis gegnėmis. 
Menėje stovėjo auksinės skulptūros, vaizduojančios jaunus vyrus, 
kurių į šalis ištiestos rankos buvo skirtos degantiems fakelams lai- 
kyti. Ciceronas iškeitė savo ankštą darbo kambarį, kuriame buvo 
praleidęs tiek daug įsimintinų valandų, į didingą biblioteką. Net aš 
gavau erdvesnį kambarį, tiesa, įrengtą pusrūsyje, bet drėgnas jis tikrai 
nebuvo, be to, jis turėjo nedidelį grotuotą langelį, pro kurį galėjau 
užuosti sode žydinčių gėlių aromatą, o ankstų rytą klausytis paukš- 
čių giesmių. Žinoma, mieliau būčiau rinkęsis laisvę ir savo nuosavą 
kampelį, tačiau Ciceronas apie tai nė neužsimindavo, o aš buvau per 
daug drovus ir, nors galbūt atrodys neįtikima, per daug išdidus, kad 
pats pasiklausčiau. 

Pasidėjęs į vietą keletą savo asmeninių daiktų ir susiradęs, kur 
galėčiau paslėpti santaupas, prisidėjau prie šeimininko, išėjusio pasi- 
vaikščioti po savo valdas. Kolonadų takeliu praėjome pro fontaną ir 
vasarnamį, o paskui pro pergolę išnirome tiesiai priešais rožių darželį. 
Kelios rožės dar žydėjo, bet žiedai, nors ir stambūs, buvo apvytę; Cice- 
ronui vos tik ištiesus ranką nuskinti vieno iš jų, vainiklapiai nubyrėjo tą 
pačią akimirką. Man atrodė, kad esame stebimi iš visų miesto kampų, 
ir dėl to jaučiausi labai nepatogiai, bet šią kainą reikėjo mokėti už at- 
virą vaizdą į Romą, kuris buvo nepakartojamas. Už Kastoro šventyklos 
buvo aiškiai matyti rostra, o dar toliau — Senato rūmai, o žiūrėdamas 
į priešingą pusę, tolumoje galėjai atskirti Cezario oficialios rezidenci- 
jos užpakalinę dalį. 

— Pagaliau man pavyko, — puse lūpų šypsodamasis pratarė Ci- 
ceronas, žvelgdamas žemyn. — Dabar mano namas geresnis už jo. 


Gerosios Deivės iškilmės, kaip paprastai, prasidėjo gruodžio 
ketvirtąją. Buvo praėję lygiai metai po sąmokslininkų arešto ir vos 

savaitė, kai persikėlėme į savo naująjį namą. Ciceronui nereikėjo būti 
teisme; Senato sesija taip pat vyko vangiai. Jis pareiškė, kad nors kartą 
mums nereikės keliauti į; miestą, todėl galėsime visą dieną skirti jo 
atsiminimams. 

Ciceronas buvo nutaręs vieną savo autobiografijos variantą pa- 
rašyti lotyniškai paprastiems skaitytojams, o kitą — graikiškai, tai yra 
siauresniam skaitytojų ratui. Be to, jis bandė įkalbėti poetą, kad šis 
apie jo konsulato metus sukurtų eiliuotą epą. Pirmasis jo numatytas 
kandidatas, Archijas, anksčiau atlikęs panašų darbą Lukulo užsakymu, 
neparodė didelio noro imtis kūrybos; jis pasiteisino esąs per senas, jau 
šešiasdešimties, kad galėtų deramai atlikti tokią grandiozinę užduotį. 
Kitas Cicerono pasirinktas kandidatas, aukštuomenėje populiarus 
Tylas, nuolankiai atsakė, kad riboti jo, kaip eiliuotojo, sugebėjimai per 
menki tokiai užduočiai atlikti. 

— Poetai! — burbėjo Ciceronas. — Nesuprantu, kas jiems atsi- 
tiko. Mano konsulato istorija — tai dovana kiekvienam, turinčiam 
nors mažiausią vaizduotės kibirkštėlę. Man netgi atrodo, — tęsė jis 
paslaptingu balsu, pridurdamas frazę, nuo kurios man net širdis šok- 
telėjo, — kad šią poemą teks kurti pačiam. 

— Tačiau ar tai išmintinga? — suabejojau aš. 

— Ką nori tuo pasakyti? 

Pajutau, kad mane ima pilti prakaitas. 

— Hm, visų pirma tai, kad net Achilui reikėjo Homero. Jo is- 
torija tikriausiai nebūtų susilaukusi tokio, kaip kažkas yra pavadinęs, 
epinio rezonanso, jeigu jis pats būtų ją pasakojęs, kaip jam atrodė. 

— Šią problemą išsprendžiau praeitą naktį, gulėdamas lovoje. Aš 
ketinu papasakoti savo istoriją dievų balsais — jie kiekvienas paeiliui 
apžvelgtų mano veiklą, apsakydami ją man pačiam, priimdami mane 
kaip nemirtingą didvyrį į Olimpo kalną. 

Jis pašoko ant kojų ir kostelėjęs pridūrė: 

— Aš tau tuojau parodysiu, ką noriu tuo pasakyti. 


Atplėšusi pačioj jaunystėj tave nuo studijų gimta šalis 

Paskyrė vietą tau pačiam pavojingiausiam kovos už 
valdžią sūkury. 

Tačiau ieškodamas užuovėjos nuo rūpesčių tave 
kamavusių didžių, 

Tą laiką, kurs nuo valstybės likdavo, pašvęsdavai tu 
mums ir mokslui... 


Betgi tai buvo baisu! Įsivaizduoju, kad išgirdę jo eiles dievai 
graudžiai verkė. Tačiau būdamas pakilios nuotaikos Ciceronas heg- 
zametrus kurpdavo neką lėčiau už mūrininką, mūrijantį sieną: jam 
nieko nereiškė per dieną sueiliuoti tris, keturis ir net penkis šimtus 
eilučių. Jis vaikštinėjo po savo erdvią biblioteką kalbėdamas Jupiterio, 
Minervos ir Uranijos vardu; žodžiai srove liejosi iš jo lūpų, todėl aš 
vos suspėjau juos stenografuoti. Galiausiai, kai į biblioteką ant pirštų 
galų įėjęs Sositėjus pranešė, kad už durų laukia Klodijus, prisipažįstu, 
pajutau didelį palengvėjimą. Rytą — buvo šešta valanda, jei tik ne 
daugiau, — o Ciceronas buvo pagautas tokio įkvėpimo, kad nedaug 
trūko, jog svečią paprasčiausiai imtų ir išvarytų. Tačiau jis jautė, kad 
Klodijus tikriausiai bus atnešęs kokią nors pikantišką žinią, ir smalsu- 
mas paėmė viršų. Ciceronas liepė Sositėjui įleisti svečią, ir šis netrukus 
pasirodė bibliotekoje — dailiai sušukuotomis auksinėmis garbanomis, 
tvarkingai pakirpta smailia barzdele, nuo įdegusių rankų skleisdamas 
krokų aliejaus kvapą. Klodijui buvo suėję trisdešimt, vasarą jis vedė 
turtingą penkiolikos metų amžiaus paveldėtoją Fulviją ir buvo išrink- 
tas į magistratus. Šeimyninis gyvenimas jam per daug netrukdė. Už 
jos kraitį jaunavedžiai įsigijo didžiulį namą Palatino kalvoje, ir jame ji 
viena praleisdavo daugelį vakarų, o jos vyras ir toliau sau lėbavo Subu- 
ros tavernose. 

— Intriguojančios naujienos, — pareiškė Klodijus, kilstelėdamas 
pirštą skrupulingai nublizgintu nagu. — Tik pažadėk, kad niekam ne- 
išplepėsi. 

Ciceronas mostu pasiūlė sėstis. 

— Pats žinai, kad paslaptis moku saugoti. 

"— Tau tai patiks, — tęsė svečias, sėsdamas į krėslą. — Dienos 
naujiena, kitaip nepavadinsi. 

— Tikiuosi, nenuvilsi. 

— Taigi, — Klodijus šelmiškai timptelėjo savo barzdą. — Žemės 
ir vandenų valdovas skiriasi. 

Ciceronas, kaip ir visuomet, kai liežuvaudavo su Klodijumi, 
kreivai šypsodamasis sėdėjo atsilošęs savo krėsle. Išgirdęs naujieną jis 
neskubėdamas atsitiesė. 

— Ar tu visiškai tuo tikras? 

— Šią žinią ką tik išgirdau iš tavo artimiausios kaimynės, mano 
brangiosios sesutės, — ji, beje, siunčia tau linkėjimus, — o ji pati tai 
sužinojo vakar vakare iš savo vyro, Celero, pasiuntinio. Atrodo, Pom- 
pėjus nusiuntė Mucijai laišką, kuriuo liepė išsikraustyti iš namų iki 
jam sugrįžtant į Romą. 

— Kada tai įvyks? 

— Po kelių savaičių. Jo flotilė išplaukė iš Brundizijaus. Galimas 
dalykas, kad jis jau išsilaipino į krantą. 

Ciceronas tyliai švilptelėjo. 

— Tai pagaliau jis grįžta. Praėjo šešeri metai, ir aš buvau bepra- 
dedąs manyti, kad jo jau niekada neišvysiu. 

— Tikėjaisi niekada daugiau jo neišvysti. Taip būtų tiksliau. 

Pastaba nuskambėjo įžūliai, bet Ciceronui taip parūpo artėjantis 
Pompėjaus sugrįžimas, kad jis į tai neatkreipė dėmesio. 

— Jeigu jis skiriasi, tai reiškia, kad ketina vesti antrą kartą. Gal 
Klodija žino, kas galėtų tapti jo išrinktąja? 

— Ne, tik tai, kad Mucija išspirta už savo nedorą elgesį, o vaikai 
gyvens su Pompėjumi, nors jis vargu ar juos pažins. Kaip ir reikėjo 
tikėtis, abu jos broliai yra baisiai pasipiktinę. Celeras koneveikia jį 
išdavusį svainį. Dar labiau — Nepotas. Klodijai, suprantama, labai 
linksma. Po viso to, ką jie dėl jo padarė, hm, tai yra didžiulis įžeidi- 
mas — viešai atsikratyti jų seserimi, apkaltinus ją svetimavimu. 

— Nejaugi ji žžkrai svetimautoja? 

— Nejaugi ji tikrai svetimautoja? — netikėtai ausį rėžiančiu balsu 

sukikeno Klodijus. — Brangusis mano Ciceronai, toji kalė ėmė raičio- 
tis ant nugaros aukštai išskėstomis kojomis vos tik jis išvyko! Tik ne- 
pradėk pasakoti, kad su ja nesi permiegojęs. Jei taip, tai būsi vienintelis 
toks vyras Romoje! 

— Gal tu girtas? — supyko Ciceronas. Jis palinko į priekį prie 
Klodijaus, pauostė ir paskui suraukė nosį. — Po perkūnais, tikrai! Siū- 
lau tau eiti išsiblaivyti, o paskui gerai apgalvoti savo elgesį. 

Jau maniau, kad Klodijus trenks šeimininkui. Tačiau jis tik kvai- 
lai išsiviepė ir ėmė juokingai kraipyti galvą. 

— Ak, koks baisus aš žmogus. Baisus, baisus žmogus... 

Jis atrodė taip komiškai, kad Ciceronas pamiršo savo pyktį ir 
pradėjo kvatoti. 

— Nagi, eik, — tarė jis. — Nešdinkis iš čia su savo išdaigomis, 
krėsk jas kur nors kitur. 

Toks buvo Klodijus iki permainos: išpaikintas, bet žavus berniu- 
kas, išsiskiriantis savo nepastovia nuotaika. 

— Tas vaikinas sugeba pakelti ūpą, — tarė Ciceronas, kai jau- 
nasis patricijus išėjo, — nors negalėčiau pasakyti, kad jį labai mėgs- 
tu. — Akimirką patylėjęs Ciceronas tęsė: — Šiaip ar taip, panašią 
nemandagią repliką atleisčiau bet kam, kas tik pasidalytų su manimi 
tokia intriguojančia Žinia. 

Po šio susitikimo jis taip pasinėrė į svarstymus, kokias pasekmes 
turės Pompėjaus sugrįžimas į Romą ir jo galimos antrosios vedybos, 
kad pamiršo savo poemą. Jaučiausi dėkingas Klodijui bent už tai ir visą 
likus; pusdienį jo apsilankymo neprisiminiau. 


Praėjus kelioms valandoms, į biblioteką atsisveikinti su vyru už- 
suko Terencija. Ji buvo susiruošusi į naktines Gerosios Deivės apeigas 
ir namo turėjo grįžti tik rytą. Jos santykiai su Ciceronu buvo atšalę. 
Nors jos kambariai viršutiniame aukšte buvo labai ištaigingi, ji ir to- 
liau neapkentė naujojo namo, o ypač kaimynystėje, tiesiog palei akis, 
vėlais vakarais besistaipančios Klodijos, ir nuolat po forumą slankio- 

jančios triukšmingos minios, vėpsančios į ją kiekvienąkart, kai tik ji su 
savo tarnaitėmis pasirodydavo terasoje. Norėdamas paguosti žmoną ir 
parodyti jai savo palankumą Ciceronas nėrėsi iš kailio. 

— Ir kurgi jūs garbinsite Gerąją Deivę šiąnakt? Žinoma, — nu- 
sišypsojo jis, — jei tik vyrui galima patikėti tokią šventą informaciją... 

(Apeigos visuomet vykdavo aukščiausiojo magistrato, kurio 
žmona ir būdavo atsakinga už jų organizavimą, namuose, o tai reiškia, 
kad jos nuolat keisdavosi.) 

— Cezario namuose. 

— Vadovaus Aurelija? 

— Pompėja. 

— Kažin ar Mucija dalyvaus? 

— Tikiuosi, kad taip. Kodėl ji turėtų nedalyvauti? 

— Jai gali būti gėda pasirodyti. 

— Kodėl? 

— Atrodo, Pompėjus pareikalavo skyrybų. 

— Negali būti, — Terencija, kad ir labai stengėsi, nepajėgė nu- 
slopinti smalsumo. — Iš kur sužinojai? 

— Mane buvo aplankęs Klodijus, jis ir papasakojo. 

Jos lūpos akimirksniu virto plonyte linija, bylojančia apie jos ne- 
pasitenkinimą. 

— Vadinasi, tai tikriausiai netiesa. Tau vertėtų susirasti padores- 
nę kompaniją. 

— Aš bendrauju su kuo man patinka. 

— Nė neabejoju. Tik nemanyk, kad gali ją užkarti ir mums vi- 
siems. Jau gana sesers kaimynystės, o čia dar broliukas svečiuojasi po 
mūsų stogu. 

Ji nusisuko ir nė neatsisveikinusi nužingsniavo marmurinėmis 
grindimis. Ciceronas žvilgtelėjo į jos laibą nugarą. 

— Anksčiau senasis namas atrodė per toli nuo kitų, dabar nauja- 
sis jai per arti. Laimingas esi, Lironai, kad nevedęs. 

Vos neatšoviau, kad iki šiol neturėjau pasirinkimo. 

Dar prieš keletą savaičių Ciceronas buvo gavęs iš Atiko kvietimą 

kaip tik tą vakarą atvykti pas jį į svečius. Pastarasis taip pat pakvietė 
Kvintą ir, kas atrodė gana keista, mane; jis norėjo, kad visas ketvertas 
susirinktume drauge toje pačioje vietoje ir tuo pačiu laiku kaip per- 
nai ir pakeltume taures minėdami Romos išgelbėjimą ir mūsų pačių 
pergalę. Mudu su Ciceronu nuvykome temstant, Kvintas jau buvo at- 
ėjęs. Nepaisant gardžiai paruošto maisto ir rinktinio vyno, aktualios 
temos — Pompėjaus sugrįžimas ir skyrybos — ir jaukios bibliotekos 
aplinkos, proga susitikimui neatrodė pati geriausia. Vakarienės dalyvių 
nuotaika buvo subjurusi. Ciceronui ją sugadino pokalbis su Terencija 
ir mintis apie Pompėjaus sugrįžimą. Kvintas, baigiantis pretoriaus 
kadencijai, buvo įklimpęs į skolas ir nerimavo, kuri provincija jam 
atiteks artėjančioje burtų traukimo ceremonijoje. Susirūpinęs at- 
rodė net Atikas, kurio epikūriškų jausmų įprastai nesudrumsdavo 
jokie išoriniai dirgikliai. Ir aš, kaip visada, užsikrėčiau jų nuotaika ir 
pratardavau vieną kitą Žodį tik klausiamas. Mes išgėrėme iškiliosios 
datos, gruodžio ketvirtosios, proga, tačiau prisiminimais nepasidalijo 
net Ciceronas. Staiga supratome, kad penkių žmonių, tegul ir niekšų, 
mirtis nėra tinkamiausias pretekstas šventei. Atrodė, praeitis lyg ledas 
stingdo mūsų pokalbį. 

Galų gale Atikas tarė: 

— Aš galvoju grįžti atgal į Epyrą. 

Trumpam stojo tyla. 

— Kada? — pusbalsiu paklausė Ciceronas. 

— Iškart po Saturnalijų. 

— Tu ne ga/voji apie sugrįžimą, — pataisė Kvintas su balse girdi- 
ma pagieža, — nes tu jau nusprendei. Tu tik informuoji mus. 

Ciceronas vėl paklausė: 

— O kodėl nori išvykti būtent dabar? 

Atikas sukinėjo rankoje taurę. 

— Prieš dvejus metus grįžau į Romą, kad padėčiau tau laimėti 
rinkimus. Padėjau ir tau tapus konsulu. Dabar, kai viskas murimo, ne- 
manau, kad esu ir toliau reikalingas. 

— Tai kad reikalingas, — tvirtai pareiškė Ciceronas. 

— Be to, turiu ten ir verslo reikalų, kuriais būtina pasirūpinti. 

— Oho, — gurkštelėjęs vyno nusistebėjo Kvintas, — vers/o reika- 
Jų. Pagaliau išlindo yla iš maišo. 

— Ką tu nori tuo pasakyti? — susirūpino Atikas. 

— Nieko. 

— Negali būti. Prašau, pasakyk, ką turėjai omenyje. 

— Liaukis, Kvintai, — perspėjo Ciceronas. 

— Gerai, paaiškinsiu, — atsakė šis. — Mudu su Marku nuolat 
rizikuojame, susidurdami su įvairiausiais pavojais, nešame sunkiausią 
naštą, o tu laikaisi įsikibęs savo nuosavybės ir kada tik panorėjęs tvar- 
kai tau svarbius vers/o reikalus. Tu klesti, pasinaudodamas savo ryšiais 
su mumis, o mes nuolat stokojame lėšų. Tai ir turėjau galvoje. 

— Tačiau jūs mėgaujatės politine karjera. Jūs esate žinomi, galin- 
gi, jus prisimins ateities kartos, o aš — niekas. 

— Niekas! Niekas, kuris pažįsta visus aliai vieno! — Kvintas 
vėl siurbtelėjo vyno. — Nemanau, kad nerasi išeities, kaip su savimi į 
Epyrą išsivežti ir savo seserį, tiesa? 

— Kvintai! — pakėlė balsą Ciceronas. 

— Jei tau nenusisekė vedybos, — ramiai atkirto Atikas, — man 
tavęs iš tiesų gaila. Tačiau aš čia niekuo dėtas. 

— Ir vėl ta pati dainelė! — pratrūko Kvintas. — O tu kažkaip 
išvengei vedybų. Prisiekiu, šis vaikinas kažką slepia! Sakyk, kodėl tu 
negalėtum dalytis šeimyninio gyvenimo sunkumais kartu su mumis? 

— To jau per daug! — užriko Ciceronas stodamas. — Turime 
atsisveikinti, Atikai, kol nebuvo leptelėta ko nors tokio, dėl ko paskui 
reikėtų labai gailėtis. Kvintai? 

Mano šeimininkas ištiesė ranką savo broliui, o šis tik piktai susi- 
raukė ir nusigręžė. 

— Kvintai! — pakartojo jis, tik šįkart dar pikčiau, mostelėdamas 
ranka. 

Kvintas nenoriai atsigręžė ir pakėlė akis, kuriose išvydau tokią 
neapykantą, kad man užgniaužė kvapą. Tačiau netrukus jis numetė 
savo rankšluostėlį ir atsistojo. Jis susverdėjo ir vos neparvirto aukš- 

tielninkas ant stalo, bet suspėjau nutverti jį už rankos, ir jis atgavo 
pusiausvyrą. Po akimirkos Kvintas, stipriai svirduliuodamas, išėjo iš 
bibliotekos, paskui jį į atrijų nusekėme ir mes. 

Ciceronas buvo užsakęs neštuvus, kuriais, turėjome būti parnešti 
namo, bet įsiūlė juos Kvintui. 

— Tegul tave, brolau, parneša. Mes pasivaikščiosime. 

Padėjome jam atsisėsti į krėslą, ir Ciceronas liepė nešikams ga- 
benti jį į mūsų senąjį namą Eskvilino kalvoje, šalia Teros šventyklos, 
kuriame, išsikėlus Ciceronui, įsikūrė jo brolis. Kvintas užmigo dar 
prieš nešikams žengiant pirmuosius žingsnius. Kol lydėjome jį akimis, 
pagalvojau, kad nėra lengva būti jaunesniuoju genijaus broliu, ir prisi- 
miniau, jog visi reikšmingi Kvinto gyvenime sprendimai, susiję su jo 
profesine veikla, jo namais, netgi jo Žmona, priimti atsižvelgiant į jo 
nuostabaus ir ambicingo, mokėjusio jį visada perkalbėti brolio reika- 
lavimus. 

— Jis nenorėjo įskaudinti, — Ciceronas kreipėsi į Atiką. — Jis 
nerimauja dėl ateities ir tiek. Kai tik Senatas nutars, dėl kurių provinci- 
jų bus traukiami burtai, ir paaiškės rezultatai, jis pasijus kur kas geriau. 

— Nė neabejoju, kad tu teisus. Tačiau bijau, jog bent kai kuriais 
savo pasakytais žodžiais jis tiki. Viliuosi, jis kalbėjo tik savo vardu... 

— Mano brangusis drauge, esu tikras, kad mūsų santykiai tau 
kainavo daugiau nei gavai iš jų naudos. Mes paprasčiausiai pasirinko- 
me skirtingus kelius, ir nieko daugiau. Aš siekiau valstybinės tarnybos, 
o tavo tikslas buvo ori nepriklausomybė, ir niekas nepasakys, kuris iš 
mūsų teisus, o kuris — ne. Vis dėlto visais svarbiausiais aspektais esi 
neprilygstamas, net jeigu lyginu su savimi. Tai ir viskas — tikiuosi, 
neliko jokių nesusipratimų? 

— Neliko. 

— Ir mane prieš išvykdamas dar aplankysi, o paskui dažnai pa- 
rašysi? 

— Gerai. 

Ciceronas pabučiavo jį į skruostą, ir abu bičiuliai išsiskyrė — Ati- 
kas grįžo į savo dailų namą su aibe knygų ir įvairių vertybių, o buvęs 

Romos konsulas, lydimas asmens sargybinių, ėmė leistis kalvos šlaitu 
forumo link. Klausydamasis kalbos apie gyvenimą ir jo įprasmini- 
mą, — Žinoma, tai yra grynai teorinis klausimas, — mintyse visiškai 
palaikiau Atiką. Tąsyk maniau, — ir toliau tebemanau, tik esu tvirčiau 
įsitikinęs, — kad kvaila siekti valdžios, kai galima sėdėti saulėkaitoje ir 
skaityti knygą. Kita vertus, jei net ir būčiau gimęs laisvuoju, nebūčiau 
vadovavęsis nežabotomis ambicijomis, be kurių joks miestas nebuvo 
pastatytas nei sunaikintas. 

Lyg tyčia kelias namo vedė pro vietas, kurios priminė Cicerono 
triumfą; mano šeimininkas ėjo netardamas nė žodžio, veikiausiai mąs- 
tydamas apie savo pokalbį su Atiku. Praėjome ištuštėjus; užrakintą 
Senato pastatą, kuriame jis buvo pasakęs ne vieną įsimintiną kalbą; 
ėjome pro išlinkusią rostros, iš kurios jis kreipdavosi į tūkstantinės 
romėnų minias, sieną su aibe didvyrių statulų; pagaliau priėjome Kas- 
toro šventyklą, kurioje jis išdėstė savo argumentus turto prievartavimo 
byloje prieš Verį, padėjusioje pamatus jo būsimai karjerai. Didingi vi- 
suomeniniai pastatai ir paminklai, tamsoje tokie nebylūs ir didžiuliai, 
tą vakarą man atrodė neką materialesni už orą. Kažkur tolumoje buvo 
girdėti balsai, o retsykiais, tik jau arčiau, pasigirsdavo čežėjimas — tai 
žiurkės rausėsi šiukšlių krūvose. 

Išėję iš forumo, išvydome milijonais žiburių švytintį Palati- 
ną — terasose bliksėjo deglai, mirkčiojo žarijos gorėse, pro medžius 
buvo matyti languose blausiai spingsinčių žvakių ir žibintų ugnelės. 
Ciceronas staiga sustojo. 

— Argi ten ne mūsų namas? — nustebusiu balsu paklausė jis, 
rodydamas į ilgą šviesų spiečių. 

Pažiūrėjau į tą pusę, kur jis rodė, ir atsakiau, kad manau taip pat. 

— Labai keista, — tarė šeimininkas. — Daugelyje kambarių už- 
degtos šviesos. Atrodo, Terencija jau bus grįžusi. 

Mudu nuskubėjome į kalvą. 

— Jei Terencija taip anksti sugrįžo iš apeigų, — sunkiai alsuoda- 
mas, atsisukęs atgal ištarė Ciceronas, — vadinasi, kažkas atsitiko, nes 
savo valia ji to nebūtų padariusi. 

Jis kone bėgte nubėgo prie namų, kuriuos pasiekęs ėmė stipriai 
daužyti duris. 

Įėję į vidų, atrijuje radome Terenciją, stovinčią tarnaičių ir kitų 
moterų apsuptyje, kurios, vos tik išvydusios sugrįžusį šeimininką, išsi- 
lakstė lyg pabaidyti paukščiai. Terencija ir šįsyk vilkėjo apsiaustą, kuris, 
maskuojant šventus drabužius, buvo užsagstytas iki pat smakro. 

— Terencija? — kreipėsi Ciceronas, artindamasis prie Žmo- 
nos. — Kas atsitiko? Kaip jautiesi? 

— Jaučiuosi pakankamai gerai, — atsakė ši šaltu, drebančiu iš 
pasipiktinimo balsu. — Tai Romai labai negerai! 


Tai, kad vienas juokingas epizodas gali pridaryti tiek daug žalos 
ateities kartoms, be abejo, atrodys absurdiška. Iš tikrųjų absurdiška at- 
rodė ir tuo metu: visuomenėje priimtų moralės principų pažeidimai 
dažnai atrodo būtent taip. Tačiau žmogaus gyvenimas yra keistas ir 
nenuspėjamas. Žiū, koks nors juokdarys ima ir sudaužo kiaušinį, o iš 
jo išsirita tragedija. 

Įvykis labai paprastas, netgi kvailas. Terencija tą pačią naktį viską 
papasakojo Ciceronui, ir jos pasakojimu niekas niekada rimtai nesuabe- 
jojo. Cezario rezidencijoje ją pasitiko Pompėjos tarnaitė Abra, garsėjusi 
savo laisvu elgesiu, kuris, tiesą sakant, labai derėjo prie jos šeimininkės, 
taip pat ir šeimininko, reputacijos; pastarojo tuo metu namuose, savai- 
me suprantama, nebuvo. Abra palydėjo Terenciją į pagrindinę namo 
dalį, kur jau laukė pati vakaro šeimininkė Pompėja, vestalės ir Cezario 
motina Aurelija. Praėjo dar maždaug valanda, kol susirinko dauguma 
aukštesnių Romos magistratų žmonų, ir apeigos prasidėjo. To, kas vyko 
apeigų metu, Terencija nepasakojo, tik paaiškino, kad didesnė namo 
dalis skendėjo tamsoje, kai staiga ceremoniją pertraukė riksmai. Mote- 
rys puolė jų pusėn ir netrukus susidūrė su viena iš Aurelijos išlaisvintų 
vergių, kurią buvo apėmęs isterijos priepuolis. Paaiškėjo, kad ji išvydusi 
nepažįstamą muzikantę, bet tai, pasirodo, buvo persirengęs vyras! Bū- 
tent tą akimirką Terencija suprato, kad dingo Pompėja. 

Vadovės pareigas nieko nelaukdama į savo rankas perėmė Aure- 
lija, kuri įsakė kuo greičiau uždengti visus šventus reikmenis, užrakinti 
visas duris ir nenuleisti nuo jų akių. Tada ji kartu su keliomis drąsesnė- 
mis moterimis, tarp kurių buvo ir Terencija, didžiuliame name pradėjo 
nuodugnią paiešką. Gana greitai, užėjusios į Pompėjos miegamąjį, jos 
aptiko moteriškais drabužiais apsirengusią žmogystą, rankomis prie 
savęs spaudžiančią lyrą ir bandančią slėptis už užuolaidos. Jos nusivijo 
įsibrovėlį laiptais žemyn, į valgomąjį, kur jis parkrito ant sofos, ir joms 
pavyko nutraukti nuo jo šydą. Dauguma apeigų dalyvių apsimetėlį be- 
mat atpažino. Jis buvo nusiskutęs savo barzdelę ir išsidažęs akis bei 
lūpas, bet to nepakako užmaskuoti gerai žinomus gražuolio berniuko, 
Publijaus Klodijaus Pulchro, bruožus. „Tai buvo tavo draugužis Klo- 
dijus“, — su pagieža balse Ciceronui metė Terencija. 

Akivaizdžiai girtas Klodijus, supratęs, kad jį demaskavo, užšoko 
ant stalo, nusimetė savo apdarą, atsistojo priešais moteris, taip pat ir 
vestales, visai nuogas, o paskui, joms klykiant ir alpėjant, spruko iš 
kambario ir pro virtuvės langą pabėgo. Tik tada, lydima Abros, pa- 
sirodė pati Pompėja, ir jas netrukus, kaltindama bendrininkavimu 
šventvagystėje, užsipuolė pastarosios anyta. Abi prapuolėlės verkda- 
mos kratėsi kaltės, bet vyriausioji vestalė pareiškė, kad jų žodžiai nieko 
nekeičia: profanacija įvykusi, šventąsias apeigas tenka nutraukti, o jų 
dalyvės nedelsdamos turi skirstytis į namus. 

Toks tad Terencijos pasakojimas, kurio klausantį Ciceroną buvo 
apėmę įvairūs jausmai: netikėjimas, pasibjaurėjimas ir sunkiai tramdo- 
mas linksmumas. Žinoma, oficialiai ir Terencijai girdint, jis turėjo lai- 
kytis griežtos moralinės pozicijos, todėl jis su ja visiškai sutiko, — tai, 
kas įvyko, buvo pasibaisėtina, — bet slapčia jis galvojo ir apie tai, kad 
šis įvykis — vienas juokingiausių iš visų, apie kuriuos jam yra tekę 
girdėti. Mano šeimininką net iki ašarų pralinksmino epizodas su 
Klodijumi, mosuojančiu lyties organais paklaikusių konservatyviau- 
sių Romos matronų akivaizdoje. Tačiau Cicerono linksmumą matė 
tik bibliotekos sienos. Šiaip ar taip, jis manė, kad politiniu požiūriu 
Klodijus pasirodė esąs beviltiškas idiotas, — „juk jam jau trisdešimt, 

dievai mato, o ne trylika“, — o magistrato karjera baigėsi nė nepra- 
sidėjusi. Be to, mano šeimininkas slapta džiūgaudamas vylėsi, kad 
nemalonumų neišvengs ir Cezaris — šventvagystė įvyko jo namuose, 
dalyvaujant jo žmonai, todėl geruoju jiems neturėtų baigtis. 

Taip nusiteikęs Ciceronas kitą rytą, praėjus metams po diskusijų 
dėl nuosprendžio sąmokslo rengėjams, nusileido į Senatą. Daugelis 
aukštesniųjų magistratų iš savo žmonų jau buvo girdėję apie vaka- 
rykštį skandalą, todėl posėdžių salėje laukdami gera lemiančio ženklo, 
leidžiančio pradėti posėdį, jie apie nieką kitą, bent jau pasirodžius Ci- 
ceronui, nekalbėjo. Tėvynės Tėvas, nutaisęs dievobaimingo ir rūpesčių 
kamuojamo Žmogaus miną, susikišęs rankas po toga, kraipydamas 
galvą ir be didelio noro pasakodamas apie kulto išniekinimą tiems, 
kurie dar nieko nebuvo girdėję, oriai vaikštinėjo nuo vieno būrelio 
prie kito. 

— Štai, Cezaris ten, — sakydavo jis pokalbiui baigiantis, žvelg- 
damas į kitą posėdžių salės pusę, — jam dabar ne pyragai. 

Cezaris atrodė labai paniuręs. Vyriausiasis, bet dar jaunas žynys 
aną žvarbią gruodžio dieną, likimui nuo jo nusigręžus, stovėjo vienišas. 
Metai pretoriaus pareigose, kurie jau ėjo į pabaigą, jam nebuvo sėk- 
mingi: jis buvo net nušalintas nuo pareigų ir tik per plauką nepateko į 
teismą kartu su kitais Katilinos šalininkais. Jis sunerimęs laukė, kurios 
provincijos valdytoju tapsiąs, o kadangi buvo prasiskolinęs lupikau- 
tojams, jį būtų tenkinusi tik viena iš turtingiausių sričių. O dabar dar 
ir šis absurdiškas nutikimas su Klodijumi ir Pompėja, galėjęs paversti 
jį pajuokos objektu... Nedaug trūko, kad žvelgdamas į Cezarį, vana- 
giškomis akimis tyrinėjantį Ciceroną, kuris vaikštinėjo po senakulą 
ir laidė gandus, būtumei jam pajutęs užuojautą. Garsiausias Romoje 
žmonos mulkinamas vyras — raguotis! Žemesnis pagal statusą ma- 
gistratas jo vietoje tądien būtų laikęsis atokiau nuo Senato, bet tik ne 
Cezaris. Pranešęs, kad dievų ženklai palankūs, jis įėjo į vidų ir atsisėdo 
pretoriams skirtame suole, už dviejų vietų nuo Kvinto, o Ciceronas 
prisidėjo prie kitų ekskonsulų priešingoje pusėje. 

Posėdis buvo tik prasidėjęs, kai ekspretorius Kornifijus, laikęs 

save religinės tvarkos sergėtoju, pareikalavo skubos tvarka apsvarstyti 
klausimą dėl „gėdingų ir amoralių“ įvykių, kurie, anot pasakojusių, 
praėjusią naktį įvykę oficialioje vyriausiojo Žynio rezidencijoje. Dabar, 
žvelgdamas atgal, manau, kad Klodijui tai būtų reiškę krachą. Jis netgi 
neturėjo teisės užimti savo vietos Senate. Vis dėlto jam pasisekė, nes 
gruodį pirmojo konsulo pareigas ėjo jo žmonos patėvis Murena, kuris, 
kad ir kokia būtų buvusi jo asmeninė pozicija šiuo klausimu, ne per 
labiausiai norėjo savo šeimai nemalonumų. 

— Šis klausimas nejeina į Senato kompetenciją, — tvirtai pareiš- 
kė Murena. — Panašius klausimus turi nagrinėti religinė vyresnybė. 

Išgirdęs šiuos žodžius atsistojo Katonas spindinčiomis iš susi- 
jaudinimo dėl tokio negirdėto moralinio nuosmukio akimis. 

— Siūlau Senatui kreiptis į žynių kolegiją, kad ši ištirtų įvykį, — 
tarė jis, — ir kuo greičiau informuotų apie jo išvadas. 

Murena savo pasiūlymą pateikė balsavimui, — tuo labiau kad 
kito pasirinkimo konsulas ir neturėjo, — o Senatas vieningai pritarė. 
Dar prieš prasidedant posėdžiui, Ciceronas man buvo užsiminęs apie 
tai, kad jis neketina kištis. („Tegul Katonas ir kiti daro ką nori; aš 
nežadu kištis — taip bus daug garbingiau“.) Tačiau tokios palankios 
progos Ciceronas praleisti neketino. Sunkiai stodamasis jis nenuleido 
akių nuo Cezario. 

— Kadangi įtariama, jog šis šiurkštus pažeidimas įvykdytas vy- 
riausiojo žynio namuose, galbūt jis pats atsakytų į klausimą, ar šis nusi- 
kaltimas tikrai įvykdytas, ar ne, ir taip padėtų mums sutaupyti laiko? 

Cezaris buvo taip stipriai sukandęs dantis, kad net iš savo se- 
nosios vietos prie durų sa ] ją turėjau sugrįžti, Ciceronui baigus eiti 
konsulo pareigas, — mačiau, kaip trūkčioja jo veido raumenys. 

— Vyriausiasis žynys neturi nieko bendra su Gerosios Deivės 
apeigomis, nes jam neleidžiama jose dalyvauti. 

"Tai taręs Cezaris atsisėdo. 

Ciceronas dėdamasis suglumęs vėl atsistojo. 

— Betgi ceremonijai vadovavo vyriausiojo žynio Žmona, ar ne? 
Jis turėtų būti nors šiek tiek informuotas apie tai, kas įvyko. 

Pareiškęs savo pastabą ekskonsulas vėl įsitaisė savo vietoje. 

Cezaris akimirką dvejojo, paskui atsistojo ir ramiai atsakė: 

— Ta moteris man jau nebe žmona. 

Nustebę senatoriai pradėjo kuždėtis. Ciceronas ir vėl atsistojo. 
Šįsyk jis atrodė iš tikrųjų sumišęs. 

— Tai reiškia, kad šventvagystė vis dėlto 5uv0 įvykdyta? 

— Nebūtinai, — atsakė Cezaris ir vėl atsisėdo. 

Dabar atsistojo Ciceronas. 

— Bet jeigu nieko neįvyko, kodėl vyriausiasis žynys skiriasi su 
savo Žmona? 

— Todėl, kad ant vyriausiojo žynio žmonos negali kristi įtarimo 
šešėlis. 

Toks šaltakraujiškas atsakymas patiko daugeliui. Ciceronas dau- 
giau nebereplikavo, tik davė ženklą Murenai, kad daugiau klausimų 
neturi. Vėliau, kai mes jau leidomės namo, jis su šiek tiek juntamu 
susižavėjimu balse tarė: 

— Tokio negailestingo poelgio Senate dar nebuvau regėjęs. Kiek 
laiko, tavo manymu, Cezaris ir Pompėja yra susituokę? 

— Šešeri ar septyneri metai. 

— Nepaisant visko, esu tikras, kad jis nutarė skirtis tik po mano 
jam užduoto klausimo. Jis suprato, kad tai geriausia išeitis esant nepa- 
vydėtinai padėčiai. Perduok jam, kad dauguma vyrų taip nepasielgtų 
net su savo šunimi. 

Aš liūdnai pagalvojau apie gražuolę Pompėją, kuri tikriausiai dar 
nenutuokė, kad jos vyras ką tik oficialiai pareiškė nutraukiąs santuoką. 
Žinant, kad Cezaris buvo įpratęs veikti greitai, pamaniau, kad ji dar iki 
sutemų turės palikti jo namus. 

Sugrįžus namo, Ciceronas, norėdamas išvengti susitikimo su 
Terencija, nuėjo tiesiai į biblioteką ir atsigulė ant sofos. 

— Man būtinai reikia pasiklausyti ko nors grynai graikiška, kad 
užmirščiau visą nešvarią politiką, — paaiškino jis. 

Paprastai tai buvo Sositėjaus pareiga, bet tąsyk jis sirgo, todėl šei- 
mininkas pasiteiravo, ar negalėčiau padaryti jam tokios garbės, todėl 

aš atsinešiau Euripido veikalo kopiją ir išvyniojau ją priešais uždegtą 
žiburį. Jis pageidavo išgirsti „Maldautojas“; manau, todėl, kad tą dieną 
jam nedavė ramybės mintis apie sąmokslininkams įvykdytą egzeku- 
ciją, ir Ciceronas bent jau tikėjosi, kad leisdamas garbingai palaidoti 
savo priešus pasielgė kaip Tesėjas. Aš buvau perskaitęs iki jo mėgsta- 
miausios vietos — Jei žik vadovas elgiasi neapdairiai, jis greitai žlugs; 
Jūreivis, plaukiantis laivu, yra ramus ir veikia išmintingai reikiamu metu. 
Gryna teisybė tai, beje, drąsa yra taip pat... — kai įėjo vergas ir pranešė, 
kad atrijuje laukia Klodijus. 

Ciceronas nusikeikė. 

— Eik ir liepk jam nešdintis iš mano namų. Aš nematau reikalo 
su juo susitikti. 

Tokia misija man nebuvo prie širdies, bet padėjau į šalį Euripidą 
ir nupėdinau į atrijų. Tikėjausi, kad Klodijus atrodys susikrimtęs, o jis 
tik gailiai šypsojosi. 

— Sveikas, Tironai. Pamaniau, kad man būsią geriau, jei aš atei- 
siu ir pasirodysiu savo mokytojui nieko nelaukdamas, būsiu nubaustas 
ir būsime atsiskaitę. 

— Apgailestauju, tačiau šeimininko nėra. 

Šypsena Klodijaus lūpose trumpam dingo, nes jis, aišku, įtarė, 
kad jam meluoju. 

— Bet aš jam turiu neeilinę istoriją. Jis būtinai turi ją išgirsti. Ne, 
tai absurdiška. Nejaugi jis manęs nepriims? 

Klodijus prasibrovė pro mane ir plačiu vestibiuliu nuėjo į biblio- 
teką. Grąžydamas rankas nusekiau įkandin jo. Tačiau, didelei svečio ir 
mano paties nuostabai, joje nebuvo nė gyvos dvasios. Priešingoje pu- 
sėje buvo durys, pro kurias vaikščiodavo vergai; mums stebint, jos lėtai 
užsidarė. Euripido veikalas gulėjo ten pat, kur jį ir buvau palikęs. 

— Ką gi, — staiga susirūpinęs tarė Klodijus, — pažadėk man, 
kad jam perduosi, jog buvau užėjęs. 

— Būtinai, — patikinau jį. 


XIII 


Maždaug apie tą laiką, kaip Klodijus ir buvo išpranašavęs, Pompėjus 
Didysis, išsilaipinęs Brundizijuje, grįžo į Italiją. Senato pasiuntiniai, 
nešdami žinią į Romą, pasikeisdami sukorė apie tris šimtus mylių. 
Anot jų pasakojimo, kartu su Pompėjumi išsilaipino dvidešimt tūks- 
tančių legionierių, į kuriuos jis kitą dieną kreipėsi miesto aikštėje. 

— Vyrai, — kreipęsis jis į savo karius, — dėkoju jums už tar- 
nybą. Mes nugalėjome Mitridatą, didžiausią respublikos priešą nuo 
Hanibalo laikų, ir drauge atlikome tokius didžius žygius, kad pasaulis 
mūsų nepamirš dar tūkstantį metų. Liūdna ši diena, kurią mums lem- 
ta išsiskirti. Tačiau mūsų šalis yra teisinė, o aš neturiu nei Senato, nei 
tautos įgaliojimo, kuris leistų vadovauti kariuomenei Italijos terito- 
rijoje. Grįžkite į savo gimtus miestus. Grįžkite į savo namus. Pažadu 
jums, kad neliksite be atlygio už atliktą tarnybą. Visi gausite pinigų ir 
žemės. Duodu jums savo žodį. Tačiau kol kas jums teks luktelėti, kada 
pasikviesiu jus į Romą, kur jums bus dosniai atlyginta, ir mes visi kar- 
tu pažymėsime mūsų pergales tokioje triumfo eisenoje, kokios mūsų 
gimtasis miestas dar nėra matęs! 

Tai taręs, jis leidosi Romos link, lydimas tik jam priklausančios 
oficialios liktorių sargybos ir kelių artimesnių draugų. Greitai paskli- 
dusi žinia apie tokią kuklią karvedžio palydą romėnus nustebino. Buvo 
manoma, kad jis su savo kariuomene patrauks į šiaurę ir lyg skėriai nu- 
siaubs visą kraštą. Tačiau Žemės ir Vandenų Valdovas ramiausiai jojo 
eidine, stabtelėdamas pailsėti kaimo užeigose, lyg būtų neką svarbesnis 
asmuo už poilsiautoją, grįžtantį iš kelionės po svečią šalį. Kiekviename 
mieste, į kurį jis pakeliui užsukdavo, — Tarente ir Venuzijoje, anapus 

kalnų ir Kampanijos, Kapujos bei Minturnų slėniuose, — visur jį pa- 
sitikdavo ir sveikindavo žmonių minios. Šimtai jų palikdavo namus ir 
sekdavo paskui karvedį, todėl Senatą greitai pasiekė pranešimai, kad 
su Pompėjumi Romos kryptimi traukia penki tūkstančiai romėnų. 

Ciceronas skaitė šiuos pranešimus su vis stiprėjančiu nerimu. 
Pompėjaus atsakymo į savo ilgąjį laišką jis vis dar nebuvo gavęs, todėl 
jau ir pats ėmė suvokti, kad savigyra jam galėjo tik pakenkti. Tačiau, 
kaip Ciceronui pavyko sužinoti iš kai kurių patikimų asmenų, dar 
blogiau buvo tai, kad Pompėjus, į Italiją keliaudamas per Makedoniją, 
susidarė labai blogą nuomonę apie Hibridą, mat savo akimis matė pa- 
starojo nekompetentingumą ir polinkį į korupciją ir ketino sugrįžęs į 
Romą reikalauti valdytojo atšaukimo iš pareigų. Ciceronui tai grėsė 
finansiniu žlugimu, juolab kad iš Hibridos jis dar nebuvo gavęs nė vie- 
no sestercijaus. Šeimininkas pasikvietė mane į biblioteką ir padiktavo 
netrumpą laišką savo buvusiam kolegai: Aš visomis išgalėmis stengsiuosi 
tave ginti, net jeigu turėčiau savų rūpesčių. Tačiau jei paaiškės, kad man 
už tai niekas nesirengia nė padėkoti, aš nesileisiu kvailinamas — netgi ta- 
vęs. Praėjus kelioms dienoms po Saturnalijų, Atikui buvo surengta at- 
sisveikinimo vakarienė, kuriai baigiantis Ciceronas įdavė jam laišką ir 
paprašė įteikti jį asmeniškai Hibridai. Atikas prisiekė atlikti šią misiją 
iškart, kai tik pasieksiąs Makedoniją, o paskui abu geriausi draugai, 
ašarodami ir glėbesčiuodamiesi, atsisveikino. O jų liūdesį dar labiau 
sustiprino tai, kad Kvintas tą vakarą taip ir nepasirodė. 

Atikui išvykus iš Romos, Ciceroną iš visų pusių ėmė atakuoti 
rūpesčiai. Jam, o dar labiau man, ramybės nedavė blogėjanti jo jaunes- 
niojo raštininko Sositėjaus sveikata. Aš pats buvau išmokęs jį lotynų 
ir graikų kalbų, taip pat stenografijos, o jis, laikui bėgant, buvo tapęs 
mylimu šeimos nariu. Sositėjus turėjo labai melodingą balsą, todėl Ci- 
ceronas pavesdavo jam skaitovo pareigas. Tuo metu jaunuoliui galėjo 
būti maždaug dvidešimt šešeri, jis miegodavo namo rūsyje įrengtame 
mažame kambarėlyje, visai šalia manojo. Gargždus kosulys, kuriuo 
viskas prasidėjo, virto karštlige, todėl Ciceronas liepė savo asmeni- 
niam gydytojui apžiūrėti ligonį. Nepadėjo nei kraujo nuleidimas, nei 

gydymas dėlėmis. Ciceronas labai jaudinosi ir ne vieną dieną pralei- 
do sėdėdamas prie jo gulto, uždėjęs ant degančios raštininko kaktos 
šaltame vandenyje suvilgytą rankšluostų;. Aš visą savaitę naktimis 
budėdavau Sositėjaus kambaryje, klausydamas jo padrikų kliedesių, jį 
ramindamas ir įkalbinėdamas išgerti gurkšnelį vandens. 

Sergant tokia baisia liga, kokia yra karštligė, žmogaus savijauta 
prieš paskutinę krizę laikinai pagerėja. Taip buvo ir Sositėjui. Kaip 
šiandien prisimenu. Buvo jau gerokai po pusiaunakčio. Gulėjau ant 
šiaudais kimšto čiužinio šalia jo gulto, susisukęs į antklodę ir avikailį. 
Ligonis atrodė visiškai ramus, namas skendėjo tyloje, žibintas skleidė 
blausią gelsvą šviesą, ir aš. ėmiau snūduriuoti. Staiga mane kažkas pa- 
žadino, atsisukau į tą pusę, kur turėjo miegoti Sositėjus, ir išvydau jį 
sėdintį ir įsmeigusį į mane paklaikusias akis. 

— Laiškai... — pratarė jis. 

Jis įprastai visuomet rūpinosi atlikti savo darbą kaip galima geriau, 
todėl tąsyk taip susigraudinau, kad nedaug trūko, ir būčiau apsiverkęs. 

— Dėl laiškų nesijaudink, — atsakiau jam. — Viskas gerai. Gulk 
ir ramiai miegok. 

— Aš padirbau laiškus. 

— Taip, taip, padirbai. Labai gerai. O dabar miegok. 

Norėjau jį švelniai paguldyti, bet jis išsisuko iš mano rankų. Iš 
Sostėjaus buvo likę tik prakaitas ir kaulai, jis atrodė menkutis it Žvir- 
blis. Tačiau ramiai gulėti jis neketino. Mačiau, kad jis desperatiškai 
nori man kažką papasakoti. 

— Krasas žino. 

— Aišku, kad Krasas žino, — raminamai atsakiau. Tačiau aki- 
mirksniu mano kūnu perbėgo šiurpuliai. — Ką Krasas žino? 

— Apie laiškus. 

— Kokius laiškus? — Sositėjus tylėjo. — Apie anoniminius laiš- 
kus? Tuos, kuriais buvome perspėti apie Romai gresiančias žudynes? 
Tai £v juos suklastojai? 

Jis linktelėjo. 

— Iš kur Krasas žino? — pašnibždomis paklausiau Sositėjaus. 

— Aš jam papasakojau, — jis kaulėta ranka pabandė įsikibti man 
į ranką. — Nepyk. 

— Aš nepykstu, — tariau šluostydamas prakaitą, žliaugiantį jam 
per kaktą. — Jis tikriausiai tave gąsdino? 

— Jis man pasakė, kad viską jau žino. 

— Nori pasakyti, kad jis tave apgavo? 

— Atsiprašau... — Jis nutilo, paskui gailiai sudejavo, — tai buvo 
siaubingas garsas, — ir visu kūnu ėmė drebėti. 

Sositėjus užsimerkė, tačiau netrukus vėl prasimerkė, tik jau 
paskutinį kartą, ir pažvelgė į mane žvilgsniu, kurio niekad neužmir- 
šiu, — jo akyse išvydau bedugnę, — o paskui be sąmonės susmuko 
tiesiog mano glėbyje. Vaizdas mane išgąsdino — atrodė, lyg būčiau 
dirstelėjęs į juodą veidrodį, kuriame nematyti nieko, išskyrus užmarštį, 
ir tą pačią akimirką supratau, kad ir aš mirsiu kaip Sositėjus, bevaikis, 
nepalikęs paskui save jokio pėdsako. Tąsyk aš dar tvirčiau pasiryžau 
užrašyti visą šią istoriją, kurios liudytoju buvau tapęs, kad bent taip 
įprasminčiau savo gyvenimą. 

Sositėjus pratempė tą naktį ir kitą dieną, o paskutinį metų vakarą 
mirė. Nedelsdamas nuskubėjau pas Ciceroną. 

— Vargšelis, — atsiduso šeimininkas. — Jo mirtis man sukėlė 
didesnį sielvartą, nei galima tikėtis iš vergo mirties. Pasirūpink, kad 
vaikino laidotuvės visam pasauliui bylotų apie tai, koks brangus jis 
man buvo. 

Ciceronas nusigręžė į savo knygą, bet pamatęs, kad aš vis dar 
laukiu, paklausė: 

— Ar gerai? 

Sprendžiau dilemą. Instinktyviai jaučiau, kad Sositėjus man 
patikėjo didžiulę paslaptį, bet aš nebuvau tikras, ar tai tiesa, ar tik 
karščiuojančio ligonio kliedesys. Mane kankino dvejopi jausmai: at- 
sakomybė mirusiajam ir pareiga gyvajam — išsaugoti savo draugo 
išpažintį paslaptyje ar įspėti Ciceroną? Galų gale pasirinkau pastarąją 
išeitį. 


— Norėčiau pasakyti kai ką svarbaus, — prabilau. 

Išsitraukiau savo lentelę ir perskaičiau mirusiojo žodžius, kuriuos 
atsargumo dėlei buvau užsirašęs. 

Ciceronas, ranka pasirėmęs smakrą, nenuleido nuo manęs akių, 
o kai nutilau, tarė: 

— Taip ir žinojau, kad laiškų klastojimą reikėjo pavesti tau. 

Iki pat tos akimirkos negalėjau prisiversti patikėti Sositėjaus žo- 
džiais. Stengdamasis neišsiduoti, kad žinia mane pribloškė, paklausiau: 

— Tai kodėl nepavedei? 

Jis dar kartą nužvelgė mane tiriamu žvilgsniu. 

— Užgavau tavo jausmus? 

— Truputį. 

— Patikėk, be reikalo. Priimk tai kaip komplimentą tau už do- 
rumą. Kai kada tu per daug skrupulingai reaguoji į politikos bjaurastį, 
Tironai. Todėl patikėti tau šios suktybės aš negalėjau — vargu ar bū- 
čiau pajėgęs atlaikyti tavo smerkiamą žvilgsnį. Taigi aš tave apkvaili- 
nau, ar ne? — sprendžiant iš jo balso, Ciceronas didžiavosi savimi. 

— Taip, — atsakiau jam, — visiškai. 

Iš tikrųjų taip ir buvo: prisiminęs jo tariamą nuostabą tą naktį, 
kai pas jį, lydimas Scipiono ir Marcelo, atvykęs Krasas įteikė laiškus, 
negalėjau nesistebėti jo aktoriniais sugebėjimais. 

— Ką gi, man iš tiesų gaila, kad turėjau iškrėsti tau tokį pokštą. 
Tačiau Plikio, atrodo, nepavyko apmauti... Bent jau ilgam. — Šeimi- 
ninkas vėl atsiduso ir kalbėjo toliau. — Vargšas Sositėjus. Esu tikras, 
jog Žinau, kada Krasas išgavo iš jo visą tiesą. Tai buvo tikriausiai tą 
dieną, kai nusiunčiau Sositėjų pas jį dokumento, patvirtinančio nuo- 
savybės teisę į šį namą. 

— Galėjai pasiųsti mane! 

— Aš būčiau taip ir padaręs, tik kad tavęs tuo metu nebuvo ir 
niekuo daugiau negalėjau pasitikėti. Įsivaizduoju, kaip jis turėjo išsi- 
gąsti, kai senasis lapinas išpešė iš jo visą tiesą! O, kad jis būtų man apie 
tai pasipasakojęs — būčiau jį nuraminęs! 

— Nejaugi nei kiek nesijaudini dėl to, ką Krasas dabar galėtų 
padaryti? 

— O kodėl turėčiau jaudintis? Jis gavo viską, ko norėjo, tik ne- 
tapo kariuomenės, kuri sumušė Katiliną, vadu. Beje, mane nustebino 
jau vien tai, kad jis 4e:i20 manęs šito paprašyti! O dėl visa kita... Laiš- 
kai, kuriuos mano nurodymu parašė ir prie jo namų slenksčio paliko 
Sositėjus, jam buvo tikra dievų dovana. Krasas pasinaudojo galimybe 
atsiriboti nuo sąmokslininkų, o man paliko išpainioti jų pinkles ir ne- 
leisti įsikišti Pompėjui. Tiesą sakant, Krasas iš to gavo daugiau naudos 
negu aš. Pralaimėjo tik piktavaliai. 

— O ką, jeigu jis papasakos apie tai viešai? 

— Jeigu jis taip ir pasielgtų, aš viską paneigčiau — jis neturi jokių 
įrodymų. Tačiau jis to nepadarys. Ko jau ko, bet leisti, kad kas knaisio- 
tųsi po jo apatinius, jis mažiausiai nori. 

Ciceronas vėl paėmė į rankas knygą. 

— Nueik ir įsprausk mūsų mirusiam bičiuliui į burną monetą; 
tikėkimės, aname amžinosios upės krante jis ras daugiau dorybių nei 
yra čionai. 

Atlikau man pavestą užduotį, ir kitą dieną Sositėjaus palaikai buvo 
sudeginti Eskvilino lauke. Pareikšti savo pagarbos mirusiajam susirinko 
dauguma namiškių, o aš gėlėms, fleitininkams ir smilkalams Cicerono 
skirtus pinigus leidau negailėdamas. Apskritai ceremonija praėjo ge- 
riausiai kaip tik galima tokiais atvejais tikėtis: buvo galima pamanyti, 
kad atsisveikiname su laisvuoju ar netgi piliečiu. Mąsčiau apie tai, ką bu- 
vau išgirdęs, bet vertinti Cicerono veiksmų moralės požiūriu nedrįsau, o 
ir mano puikybė per daug nenukentėjo dėl to, kad jis nebuvo linkęs ma- 
nimi pasitikėti. Tačiau išsigandau, kad Krasas gali griebtis keršto, todėl, 
tirštiems juodiems laužo dūmams kylant aukštyn ir maišantis su iš rytų 
pusės žemai sklendžiančiais debesimis, mane apėmė negera nuojauta. 


Pompėjus Romos apylinkėse pasirodė per sausio idas. Jo atvykimo 
išvakarėse Ciceronas gavo kvietimą dalyvauti imperatoriaus sutikime 
Villa Publica, Romos senato sprendimu tapusioje oficialiais svečių na- 
mais. Kvietimas buvo toks pagarbus, kad mano šeimininkas neturėjo 


273 


LUSTRUM 


priežasties atsisakyti. Atsisakymas šiuo atveju būtų prilygęs įžeidimui. 

— Vis dėlto, — kitą rytą prisipažino Ciceronas, rengiamas pa- 
tarnautojo, — negaliu nesijausti kaip pavaldinys, pakviestas sveikinti 
nugalėtojo, o ne kaip lygiavertis valstybės reikalus sprendžiantis as- 
muo, vykstantis pasitikti tokio pat kaip jis valstybės valdininko. 

Nuvykę į Marso lauką jame jau radome tūkstančius romėnų, 
besiveržiančių nors akies krašteliu dirstelėti į savo didvyrį, kuris, pa- 
sak kalbų, buvo vos už mylios ar dviejų. Mačiau, kad Ciceroną šiek 
tiek sutrikdė tai, jog minia atsuko jam nugarą ir nekreipė į buvusį 
savo konsulą jokio dėmesio, o nuėjus į V?//a Publica jo orumui buvo 
skeltas dar vienas antausis. Jis manė, kad vyksta į privatų susitikimą 
su Pompėjumi, bet paaiškėjo, kad čia karvedžio jau laukia keletas Se- 
nato narių su savo palydovais ir naujieji konsulai, Pupijus Pizonas ir 
Valerijus Mesala. Patalpoje, į kurią jie susirinko, kaip ir kituose retai 
naudojamuose valstybiniuose pastatuose, buvo tamsoka ir šalta, stip- 
riai trenkė drėgme, bet niekas nesiteikė užkurti ugnies. Ciceronui, kad 
ir nenorom, teko įsitaisyti kietame paauksuotame krėsle ir kalbėtis su 
Pupijumi, nešnekiu Pompėjaus armijos karininku, kurį jis pažinojo jau 
ne vienerius metus ir kurio nemėgo. 

„Maždaug po valandos minia ėmė garsiau šurmuliuoti, ir aš iš 
jos reakcijos supratau, kad bus pasirodęs Pompėjus. Greitai triukšmas 
taip suintensyvėjo, kad senatoriai liovėsi kalbėję ir sėdėjo nuščiuvę, 
tarytum visiškai nepažįstami žmonės, kuriuos baisi audra būtų atsitik- 
tinai suginusi po vienu stogu. Žmonės lauke be perstojo zujo visomis 
kryptimis, šaukė ir džiaugsmingai sveikino. Pasigirdo trimitas. Ilgai- 
niui vestibiulyje, už durų, pasigirdo batų trepsėjimas ir vyriškas balsas: 
„Matote, imperatoriau, kas darosi? Neturite teisės sakyti, kad Romos 
žmonės jūsų nemyli!“ Po akimirkos aiškiai išgirdome Pompėjaus du- 
denimą: „Taip, puikus reginys. Iš tiesų puikus“. 

Ciceronas kartu su kitais senatoriais atsistojo, ir netrukus į kam- 
bar; įžengė didysis karvedys purpuriniu apsiaustu ir spindinčiu bron- 
ziniu krūtinės šarvu su jame iškalta saule ilgais spinduliais. Pompėjus 
padavė plunksnomis puoštą savo šalmą padėjėjui, o paskui jį į vidų ėmė 

plūsti jo pagalbininkai ir liktoriai. Savo plaukus, kurie atrodė tokie pat 
neįtikimai tankūs kaip ir anksčiau, karvedys stambiais pirštais subraukė 
atgal, į gerai pažįstamą, jo platų, saulėje įdegusį veidą puošiančią keterą. 
Per tuos šešerius metus jis beveik nepasikeitė, nebent tapo — jei tik tai 
įmanoma — dar įspūdingesnis fiziniu atžvilgiu. Užteko vien pamatyti 
jo didžiulį torsą. Karvedys ėjo spausdamas rankas konsulams ir kitiems 
Senato nariams, persimesdamas su jais viena kita fraze, o Ciceronas 
stovėjo ir laukė. Pagaliau Pompėjus priėjo prie mano šeimininko. 

— Markas Tulijus! — šūktelėjo jis. 

Pasitraukęs per žingsnį atgal, kariuomenės vadas atidžiai nu- 
žvelgė Ciceroną, pašaipiai stebėdamasis pirštu bedė į jo išblizgintus 
raudonuosius batus, paskui nukreipė jį aukštyn, palei ryškiai raudonas 
togos juosteles, ir sustojo ties tvarkingai pakirptais plaukais. 

— Nuostabiai atrodai. Ką gi, eikš, — mostelėjo Pompėjus, kvies- 
damas prieiti arčiau. — Leiskite man apkabinti šį žmogų — jeigu ne 
jis, aš neturėčiau kur sugrįžti! 

Jis tvirtai apsikabino Ciceroną, prispausdamas jį prie savo krūti- 
nės šarvo, ir mirktelėjo stovėjusiems toliau. | 

— Žinau, kad tai tiesa, nes jis nepaliaudamas man apie tai kartoja! 

Visi linksmai nusijuokė, tą patį padaryti norėjo ir Ciceronas. 
Tačiau po stipraus apkabinimo jis tebegaudė orą, todėl tepajėgė tik 
kažką sušvokšti. 

— Taigi, gerbiamieji, — tęsė Pompėjus, žvalgydamasis po kam- 
barį, — galbūt atsisėskime? 

Imperatoriui buvo įneštas didelis masyvus krėslas, kuriame jis 
tuojau pat ir įsitaisė. Jam buvo paduota dramblio kaulo rodomoji 
lazdelė, po kojomis išvyniotas kilimas su jame jaustu Rytų žemėlapiu; 
senatoriams žvilgsnius nukreipus žemyn, didysis karvedys ėmė jame 
demonstruoti savo laimėjimus. Dalį jo kalbos aš užrašiau, o vėliau 
Ciceronas ją dar ilgai nagrinėjo su nepasitikėjimo išraiška veide. Pom- 
pėjus tvirtino, kad vykdydamas savo kampaniją jis paėmė tūkstantį 
tvirtovių, devynis šimtus miestų ir keturiolika ištisų šalių, kaip antai 
Siriją, Palestiną, Arabiją, Mesopotamiją ir Judėją. Lazdelė nenustygo 

vietoje. Jis įkūrė ne mažiau kaip trisdešimt devynis naujus miestus, bet 
tik trims iš jų leido pasivadinti Pompėjopoliu. Jis apmokestino Rytų 
gyventojus nuosavybės mokesčiu, kuris net dviem trečdaliais padidins 
metines Romos pajamas. Du šimtus milijonų sestercijų iš savo asme- 
ninių lėšų jis buvo nusiteikęs tuoj pat pervesti į valstybės iždą. 

— Aš padvigubinau mūsų imperijos teritoriją, gerbiamieji. Da- 
bar Romos ribos siekia Raudonąją jūrą. " 

Užrašinėdamas Pompėjaus žodžius, negalėjau neatkreipti dėme- 
sio į jo nuolat vartojamą vienaskaitą. Jis nuolat kartojo: „aš, „mano“. 
Bet argi visos šios šalys, visi šie miestai ir įspūdingos pinigų sumos iš 
tikrųjų buvo jo, o ne Romos? 

— Savaime suprantama, norėdamas visa tai įteisinti, reikalausiu, 
kad būtų priimtas atgalinį poveikį turintis įstatymas, — užbaigė jis. 

Stojo tyla. Ciceronas, tik dabar atgavęs kvapą, kilstelėjo antakius. 

— Nejaugi? Tik vienas įstatymas? 

— Taip, vienas įstatymas, — pakartojo Pompėjus, tiesdamas 
dramblio kaulo lazdelę padėjėjui. — O jame — vienintelis sakinys: 
„Senatas ir Romos gyventojai patvirtina visus Pompėjaus Didžiojo 
sprendimus, priimtus jo kolonijoje Rytuose.“ Žinoma, jei norėsite, 
galėsite pridėti savo padėką, bet įstatymo esmė bus būtent tokia. 

Ciceronas pasižiūrėjo į kitus senatorius. Deja, šie sėdėjo nudelbę 
akis. Jie džiaugėsi, kad jiems patiems nereikia nieko kalbėti. 

— O ko dar norėtumei? 

— Konsulo posto. 

— Kada? 

— Kitais metais. Praėjus dešimčiai metų po mano pirmosios 
kadencijos. Viskas pagal įstatymą. 

— Tačiau norėdamas iškelti savo kandidatūrą konsulų rinkimuo- 
se, turėtum atvykti į miestą, o tai reikštų, kad atsisakai imperijaus. O 
juk tu norėtumei įžengti į Romą triumfo eisenoje? 

— Žinoma. Tai įvyks per mano gimtadienį, rugsėjo mėnesį. 

— Tai kaipgi tuomet konsulų rinkimai? 

— Labai paprasta. Reikės priimti dar vieną įstatymą. Ir 

vėl — vienas sakinys: „Senatas ir Romos gyventojai leidžia Pompėjui 
Didžiajam dalyvauti konsulų rinkimuose i7 a6sentia.“ Nemanau, kad 
man reikalinga priešrinkiminė agitacija. Žmonės mane ir taip žino! 

Pompėjus nusišypsojo ir apsidairė. 

— O kaip tavo kariuomenė? 

— Išformuota, o kariai išsiskirstė į namus. Be abejo, jie laukia 
atlygio. Aš jiems daviau žodį. 

Pasigirdo konsulo Mesalos balsas: 

— Mums pranešė, kad jiems pažadėjai duoti žemės. 

— Tai tiesa, — prisipažino Pompėjus. 

Stojo tyla, kuri bylojo apie senatorių priešiškumą jo atžvilgiu. 

— Gerbiamieji Romos piliečiai, — tęsė jis, palinkdamas sostą 
primenančiame krėsle į priekį, — pasikalbėkime atvirai. Patys supran- 
tate, kad aš galėjau atžygiuoti su savo legionieriais iki Romos vartų ir 
pateikti savo reikalavimus. Tačiau aš noriu tarnauti Senatui, o ne jam 
nurodinėti, būtent tai ir norėjau parodyti, keliaudamas per Italiją su 
tokia kuklia palyda. Aš ir toliau noriu rodyti savo palankumą. Tikriau- 
siai jau visi girdėjote apie mano skyrybas? 

Senatoriams linktelėjus, Pompėjus kalbėjo toliau: 

— O ką jūs pasakytumėte, jeigu savo naujomis vedybomis vi- 
siems laikams sudaryčiau sąjungą su Senatu? 

— Manau, pareikšiu ne tik savo, bet ir visų Senato narių nuomo- 
nę, — atsargiai, susižvalgydamas su senatoriais atsakė Ciceronas, — 
tardamas, kad Senatas netrokšta nieko daugiau, kaip tik darbuotis 
drauge su tavimi, tokia vedybinė sąjunga, be abejo, tik pasitarnautų. 
Gal jau esi numatęs ir kandidatūrą? 

— Žinoma, kad taip. Girdėjau, kad šiuo metu didžiausią įtaką 
Senate turi Katonas, be to, jis turi ne vieną vedyboms subrendusią 
dukrą ir dukterėčią. Taigi aš ketinu vesti vieną iš jų, o mano vyriausia- 
sis sūnus vestų kitą. Štai taip. 

Patenkintas savimi Pompėjus atsisėdo. 

— Kokia jūsų nuomonė? 

— Labai gera, — atsakė Ciceronas, vėl susižvalgęs su savo 

kolegomis. — Sąjunga tarp Katono ir Pompėjaus užtikrintų taiką 
mūsų kartai. Populiarai būtų sutramdyti, o visi doros širdies romėnai 
džiaugtųsi, — Ciceronas šyptelėjo. — Sveikinu su tokiu puikiu pasi- 
rinkimu, imperatoriau. O ką apie tai mano Katonas? 

— O, jis dar nieko nežino. 

Cicerono šypsena tartum sustingo. | 

— Išsiskyrei su Mucija, nutraukei ryšius su Metelais, norėdamas 
sudaryti vedybinę sąjungą su Katonu, bet dar nežinai, kokia bus jo 
paties reakcija? 

— Tarkime, kad taip. O ką? Manote, kad gali kilti problemų? 

— Daugeliui žmonių nekiltų, bet tai susiję su Katonu... Nė vie- 
nas nežinome, ką jam padiktuos jo logika. Ar daug kam esi užsiminęs 
apie savo sprendimą? 

— Keliems žmonėms. 

— Manau, tokiu atveju turėtume kuriam laikui susilaikyti nuo 
tolesnių diskusijų, o imperatoriui derėtų kuo greičiau nusiųsti pas 
Katoną savo pasiuntinį. | 

Iki tol giedru Pompėjaus veidu perbėgo tamsus šešėlis, — tik- 
riausiai jis nė pagalvoti nepagalvojo, kad Katonas galėtų jam atsaky- 
ti — jei taip atsitiktų, jis prarastų savo gerą vardą, — ir suglumęs karo 
vadas sutiko su Cicerono pasiūlymu. Mums išvykstant, jis jau tarėsi 
su savo artimiausiu bičiuliu Lucijumi Afrikanu. Lauke kaip visuomet 
spietėsi gausi minia; Pompėjaus sargybiniai atvėrė vartus tik tiek, kad 
galėtume pro juos išeiti, tačiau spūstis anapus buvo tokia stipri, jog ne- 
daug trūko ir jie būtų plūstelėję į kiemą. Žmonės šaukė atgal į miestą 
besibraunantiems Ciceronui ir konsulams: „Ar kalbėjote su juo?“, „Ką 
jis sako?“, „Ar tiesa, kad jis tapo dievu?“ 

— Pastarąjį kartą, kai jį mačiau, jis'dar nebuvo dievas, — links- 
mai atsakė Ciceronas, — nors jau nedaug trūksta! Jis žada prisidėti 
prie senatorių. 

Po akimirkos jis vos girdimu balsu, kad girdėčiau tik aš, pridūrė: 

— Tai bent farsas. Labiau absurdiško scenarijaus nebūtų suma- 
nęs net pats Plautas. 

Įvykiai klostėsi kaip tik taip, kaip Ciceronas ir buvo spėjęs. Pom- 
pėjus tą pačią dieną nusiuntė pasiuntinį pas Katono draugą Munacijų, 
o šis su įžymybės pasiūlymu dėl dvigubų vedybų nuvyko pas Katoną 
į namus, kur tą vakarą puotavo visi jo šeimos nariai. Moterys, suži- 
nojusios apie tokią perspektyvą, nesitvėrė džiaugsmu — šiaip ar taip, 
Pompėjus buvo ir žymiausias Romos karo didvyris, ir garsėjo savo 
įspūdinga išvaizda. Vis dėlto Katonas akimirksniu pratrūko pykčiu ir 
nė nesusimąstęs, su niekuo nepasitaręs pareiškė: 

— Keliauk, Munacijau atgal. Keliauk ir perduok Pompėjui, kad 
Katonas nesusivilios moterims skirtu masalu. Jis labai vertina Pompė- 
jaus geranoriškumą ir, jeigu Pompėjus elgsis kaip pridera, pasiūlys jam 
tikrą draugystę tvirtesnę už bet kokius santuokos saitus. Tačiau jis nie- 
kuomet nesutiks rizikuoti savo šalies gerove dėl Pompėjaus garbės! 

Pompėjų, pasak liudininkų, pribloškė toks šiurkštus atsakymas 
(„jeigu Pompėjus elgsis kaip pridera“!), ir jis, prastai nusiteikęs, nedels- 
damas išrūko iš V://a Publica į savo namus Albano kalnuose. Tačiau 
net ir ten jį persekiojo nuožmūs demonai, pasiryžę suteršti jo gerą 
vardą. Pompėjaus dukra, devynerių metų mergaitė, kurios jis nebuvo 
matęs dar nuo tada, kai ji mokėjo tik vieną kitą Žodį, savo mokytojo, 
žinomo gramatiko Aristodemo iš Nisos, pamokyta, išėjo pasveikinti 
sugrįžusio tėvo, deklamuodama jam Homero eiles. Deja, pirmosios 
eilutės, kuriomis mergaitė į jį kreipėsi, buvo Elenos žodžiai Pariui: 
„Tu iš kovos pasprukai. O kad būtum galą ten gavęs!“*. Pernelyg daug 
žmonių buvo šio epizodo liudytojai, kad jis netaptų plačiai žinomas, 
ir aš bijau, jog Ciceronui jis pasirodė toks juokingas, kad mano šeimi- 
ninkas negalėjo neprisidėti prie jo pagarsinimo Romoje. 


Kilus tokiam sąmyšiui buvo galima pamanyti, kad incidentas 
per Gerosios Deivės apeigas bus užmirštas. Daugiau kaip mėnuo 
buvo praėjęs nuo šventvagystės, o Klodijus elgėsi labai apdairiai ir 


* Iš graikų kalbos vertė Antanas Dambrauskas (Homeras. Iliada, Vilnius: Vaga, 1981, p. 51). 

nesirodydavo jokiose viešose vietose. Žmonės turėjo kitų temų po- 
kalbiams. Tačiau, praėjus dienai ar dviem po Pompėjaus sugrįžimo, 
žynių kolegija įteikė Senatui savo nutartį dėl incidento. Tuo metu Se- 
natui vadovavo konsulas Pupijus, geras Klodijaus draugas, siekęs, kad 
skandalas neišeitų aikštėn. Vis dėlto jam teko perskaityti žynių įteiktą 
dokumentą, o jų verdiktas buvo vienareikšmis. Klodijaus poelgis buvo 
akivaizdus 2e/as — bedieviškas išpuolis, nuodėmė, nusikaltimas prieš 
deivę, bjaurastis. i 

Pirmasis žodžio paprašė senatorius Lukulas, kuris greičiausiai tik 
ir laukė to malonaus momento, kada galės iškilmingu balsu pareikšti, 
kad jo buvęs svainis suteršė respublikos tradicijas ir rizikavo miestui 
užtraukti dievų rūstybę. 

— Jų pyktį galim numalšinti, — tarė jis, — tik skyrus griežčiau- 
sią bausmę nusikaltėliui. 

Po šių žodžių jis oficialiai pasiūlė pateikti Klodijui kaltinimą iš- 
niekinus vestalių šventumą, o už šį nusikaltimą baudžiama mirtimi 
užmušant. Jam antrino Katonas. Juos palaikė ir du įtakingiausi pa- 
tricijų atstovai Hortenzijus ir Katulas, todėl tapo aišku, kad Senatas 
bus pastarųjų pusėje. Jie pareikalavo, kad aukščiausias po konsulų ma- 
gistratas Romoje, miesto pretorius, specialiai šiam atvejui iš gerbiamų 
Senato narių sudarytų prisiekusiųjų kolegiją ir kuo skubiau išnagrinė- 
tų Klodijaus bylą. Žinant, kokie asmenys vadovaus procesui, jo baigtį 
buvo galima nesunkiai nuspėti. Pupijus nenoriai sutiko įforminti nu- 
tartį, o Klodijus, posėdžiui pasibaigus, atrodė nei gyvas, nei miręs. 

Vėlų vakarą, išgirdęs beldimą į priekines duris, buvau iki kaulų 
smegenų tikras, kad tai — Klodijus. Nors kitą dieną po pastarojo avan- 
tiūros Gerosios Deivės apeigose Ciceronas savo ignoravimu buvo jį 
įžeidęs, jaunuolis nesiliovė ir toliau lankęsis, vildamasis, kad šeiminin- 
kas teiksis jį priimti. Deja, aš buvau gavęs griežtą nurodymą Klodijaus 
neįleisti, todėl jis, nepaisant didžiulio susierzinimo, geriausiu atveju pa- 
tekdavo tik į atrijų. Eidamas link durų buvau nusiteikęs, kad manęs vėl 
laukia eilinė nemaloni scena. Tačiau, didelei savo nuostabai, atrakinęs 
duris už jų išvydau Klodiją. Ji po miestą įprastai vaikščiodavo lydima 

tarnaičių flotilės, bet tą vakarą buvo be palydos. Viešnia šaltai pasitei- 
ravo, ar mano šeimininkas namie, ir aš atsakiau, kad tuojau pažiūrėsiu. 
Nuvedęs ją į vestibiulį, paprašiau, kad palauktų, o pats kone bėgte 
nukūriau į biblioteką, kur dirbo Ciceronas. Išgirdęs, kas pas jį atvyko, 
šeimininkas padėjo plunksną ir akimirką, o gal kiek ilgiau, mąstė. 

— Ar Terencija jau nuėjo į savo kambarį? 

— Manau, kad taip. 

— Tuomet atvesk viešnią. 

Nustebau, kad jis ryžosi taip rizikuoti, tačiau tikriausiai ir jis pats 
gerai suvokė pavojų, nes man apsisukus eiti pridūrė: 

— Tik nepalik mūsų vienų. 

Nuėjęs pakviečiau Klodiją eiti kartu su manimi. Vos tik įėjusi į 
biblioteką ji nuskubėjo prie Cicerono ir atsiklaupė prie jo kojų. 

— Atėjau prašyti tavo pagalbos, — prabilo ji, žemai lenkdama 
galvą. — Mano vargšas brolis iš baimės ir apgailestavimo neranda sau 
vietos, tačiau puikybė jam neleidžia dar kartą prašyti pagalbos, todėl 
atvykau viena. 

Ji sugriebė Cicerono togos kraštą ir pabučiavo. 

— Mano brangus drauge, Klaudijai nedažnai klaupiasi, tačiau aš 
maldauju padėti. 

— Kelkis, Klodija, — atsakė Ciceronas, neramiai dirsčiodamas į 
duris. — Užtektų, kad kas nors tave pamatytų, ir naujiena akies mirks- 
niu apskrietų visą Romą. 

Jai nieko neatsakius, šeimininkas pridūrė, tik jau kur kas švelniau: 

— Jei neatsistosi, aš su tavimi apskritai nekalbėsiu! 

Klodija pagaliau atsistojo, bet galvą ir toliau laikė nuleidusi. 

— O dabar paklausyk manęs, — tęsė Ciceronas. — Kalbėsiu 
trumpai, o kai baigsiu, turėsi išeiti. Nori, kad padėčiau tavo broliui? 

Klodija linktelėjo. 

— Tai perduok jam, kad elgtųsi taip, kaip nurodysiu. Pirmiausia 
tegul jis parašo laiškus visoms moterims, kurių garbę yra paniekinęs. 
Tegul atsiprašo jų ir paaiškina, kad taip padarė apimtas kvailybės; tegul 


pripažįsta, kad yra nevertas kvėpuoti tuo pačiu oru, kuriuo kvėpuoja 

jos ir jų dukterys, ir taip toliau, ir panašiai... Patikėk manimi, kelia- 
klupsčiavimas jam dabar tikrai nepakenks. Paskui tegul atsistatydina 
iš kvestoriaus pareigų. Tegul išvyksta iš Romos. Į tremtį. Tegul keletą 
metų pagyvena toliau nuo miesto. Kai viskas nurims, galės sugrįžti ir 
viską pradėti iš naujo. Tai geriausia, ką aš galiu patarti. Viso geriausio. 

Jis ėmė gręžtis nuo jos, ketindamas eiti, bet ji stvėrė jam už rankos. 

— Išvykimas iš Romos jam tolygus mirčiai! 

— Ne, miela ponia. Jei jis liktų Romoje — tai būtų tolygu mir- 
čiai. Juk teismas neišvengiamas, o jis neišvengiamai bus pripažintas 
kaltu. Lukulas tuo tikrai pasirūpins. Tačiau Lukulas jau senas ir tingus, 
o tavo brolis — jaunas ir kupinas energijos. Geriausias jo sąjunginin- 
kas yra laikas. Pasakyk jam tai ir perduok, kad linkiu sėkmės. Taip pat 
perduok, kad išvyktų jau ryt. 

— O jei mano brolis pasiliktų Romoje, tai ir tu būtumei tarp 
kaltintojų? 

— Aš pasistengčiau laikytis atokiai. 

— O jeigu įvyktų teismas, — toliau kamantinėjo viešnia, vis dar 
nepaleisdama Cicerono togos krašto, — ar gintum jį? 

— Ne, tai yra visiškai neįmanomas dalykas. 

— Kodėl gi? 

— Kodėl? — Ciceronas skeptiškai nusijuokė. — Tam yra tūks- 
tantis priežasčių. 

— Todėl, kad esi tikras, jog jis kaltas? 

— Miela Klodija, visas pasaulis žino, kad jis kaltas! 

— Tačiau tu gynei Kornelijų Sulą, nors visas pasaulis irgi žinojo, 
kad jis kaltas. 

— Tai visiškai skirtingi atvejai. 

— Kodėl? 

— Pirma, tai mano žmona, — vos girdimai atsakė Ciceronas, ir 
vėl neramiai žvelgdamas į duris. — Juk ji buvo ten. Ji savo akimis viską 
matė. 

— Nori pasakyti, kad tavo žmona išsiskirs su tavimi, jei ginsi 
mano brolį? 

— Taip. Manau, kad ji taip padarytų. 

— Tai vesk kitą moterį, — atšovė Klodija ir žengusi atgal, nenu- 
leisdama nuo Cicerono akių, staiga atsisegė apsiaustą, kuris tuojau pat 
nuslinko jai nuo pečių. 

Po apsiaustu nieko daugiau ji neturėjo apsirengusi. Žvakės švie- 
soje sublizgo tamsi ir glotni, aliejumi įtrinta moters oda. Aš stovėjau 
beveik teisiai už jos. Klodija žinojo, kad aš stebiu ją, bet ji į mane 
kreipė ne daugiau dėmesio kaip į stalą arba suolelį kojoms. Pajutau 
tvyrančią įtampą. Ciceronas nė nekrustelėjo. Mintimis grįždamas į 
praeitį prisimenu kitą įvykį, Senato posėdį, kuriame vyko aštri dis- 
kusija apie sąmokslo organizatorius, kai Ciceronui būtų užtekę tarti 
vos vieną Žodį ar paprasčiausiai pajudinti vieną pirštą, ir Cezaris būtų 
miręs, o pasaulis — mūsų pasaulis — būtų visiškai kitoks. Tokia situa- 
cija buvo ir tąsyk. Po ilgokos pauzės Ciceronas vos pastebimai papurtė 
galvą, susikūprinęs pakėlė nuo grindų apsiaustą ir ištiesė jį viešniai. 

— Apsirenk, — tyliai paprašė jis. 

Klodija tartum negirdėjo. Užuot paėmusi apsiaustą ji įsirėmė 
rankomis sau į klubus. 

— Tu tikrai renkiesi ne mane, o tą dievobaimingą seną šluotkotį? 

— Taip, — man pasirodė, kad atsakymas nustebino jį patį. — Jei 
reikėtų rinktis, manau, kad taip ir padaryčiau. 

— Koks gi tu kvailas, — tai pasakiusi ji apsisuko, ir Ciceronas 
galėjo užmesti apsiaustą jai ant pečių. 

Gestas atrodė toks nerūpestingas, tarytum ji po kviestinių pie- 
tų būtų susiruošusi eiti namo. Klodija pamatė, kad žiūriu į ją, ir taip 
sužaibavo akimis, kad aš tą pačią akimirką nudelbiau savo žvilgsnį 
žemyn. 

— Tu dar ne kartą prisiminsi šį momentą, — pareiškė ji, spėriai 
segdamasi apsiaustą, — ir gailėsiesi visą likusį gyvenimą. | 

— Ne, neturėčiau, nes pasistengsiu jį kuo greičiau išmesti iš gal- 
vos. T4 patį norėčiau patarti ir tau. 

— O kodėl aš turėčiau pamiršti? — ji šyptelėjo ir papurtė gal- 
vą. — Na, ir juoksis mano broliukas, išgirdęs šią istoriją. 

— Tu jam papasakosi? 
— Žinoma. Juk tai buvo jo idėja. 


— Nė žodžio, — lyg kirviu nukirto Ciceronas, Klodijai išėjus. 

Jis įspėjamai kilstelėjo ranką. Mano šeimininkas nenorėjo apie 
tai kalbėti, ir mes niekada prie šios temos negrįžome. Gandai, jog 
kažkas tarp jų buvo, sklandė net keletą metų, tačiau aš niekada jų ne- 
komentavau. Saugojau šią paslaptį pusę amžiaus. 

Ambicijos dažnai būna susipynusios su aistra. Yra vyrų, kuriuose 
jos neatskiriamos lyg virvės pluoštai. Ciceronas buvo visiška priešin- 
gybė. Esu tikras, kad jis iš prigimties buvo aistringas vyras, bet jį tai 
gąsdino. Aistrą jis prilygino savo mikčiojimui, jaunystės ligoms arba 
silpniems nervams, trumpai tariant, laikė ją kliūtimi, kurią būtina 
įveikti pasitelkus drausmę. Todėl jis stengėsi išskirti šį savo prigimties 
„pluoštą“ ir jį ignoruoti. Deja, dievai nenumaldomi, todėl, nepaisant 
savo sprendimo nesusidėti su Klodija ir jos broliu, Ciceronas greitai 
pasijuto esąs įtrauktas į vis stiprėjantį skandalo sūkurį. 

Šiandien, žvelgiant iš gana tolimos perspektyvos, sunku suvokti, 
kaip skandalas, įvykęs per Gerosios Deivės apeigas, galėjo taip paveikti 
Romos visuomenės gyvenimą, kad palaipsniui buvo paralyžiuotas net 
Senato darbas. Iš pirmo žvilgsnio Klodijaus bylos baigtis atrodė jau iš 
anksto nulemta. Niekas neabejojo, kad jis tikrai įvykdė šį kvailą nu- 
sikaltimą, ir didžioji Senato dauguma buvo pasiryžusi jį griežtai nu- 
bausti. Tačiau politikoje pasitaiko atvejų, kai visiškas silpnumas tampa 
jėga; taip buvo ir tąsyk — vos tik Senatas pritarė Lukulo pasiūlymui, 
romėnai ėmė reikšti savo nepasitenkinimą. Argi tai, kad šis nenustygs- 
tantis vyrukas šiek tiek pasilinksmino, yra nusikaltimas? Argi už išdai- 
g3 jį reikėtų mirtinai užmušti? Klodijui pasirodžius forume, jį pasitiko 
draugiški, sveikinantys, o ne pasirengę apmėtyti išmatomis, romėnai. 

Romoje gyveno tūkstančiai plebėjų, nepatenkintų vėl sustiprėjusia 
Senato įtaka ir su nostalgija prisimenančių dienas, kai gatvėse viešpa- 
tavo Katilina. Klodijus juos sužavėjo. Jie miniomis rinkdavosi aplink 

jaunąjį provokatorių. O šis užšokdavo ant kur nors netoliese stovinčio 
vežimo arba pirklio prekystalio ir pratrūkdavo burnoti prieš Senatą. 
Klodijus buvo gerai įvaldęs Cicerono politinių kampanijų taktiką: 
kalbėdavo trumpai, gerai prisimindavo vardus, neužmiršdavo pajuo- 
kauti ir stengdavosi sudaryti apie save kuo geresnį įspūdį, o svarbiausia 
— svarstomą problemą, kad ir kokia sudėtinga ji būtų, perteikdavo taip, 
kad kiekvienas galėtų suprasti. Klodijaus fabula buvo pati paprasčiausia: 
jis yra vienišas Romos pilietis, nekaltai persekiojamas oligarchų. 

— Saugokitės, mano bičiuliai! — šūkaudavo jis. — Jei tai galėjo 
nutikti man, patricijui, gali bet kada nutikti ir jums! 

Greitai tokie Klodijaus susitikimai tapo kasdieniniai, o tvarką jų 
metu palaikydavo jo draugai, tavernų ir lošimo namų lankytojai, kurių 
daugelis anksčiau buvo Katilinos šalininkai. 

Klodijus nuolat užsipuldinėjo Lukulą, Hortenzijų ir Katoną, 
įvardydamas juos be jokių užuolankų, bet Cicerono atžvilgiu apsiribo- 
davo senu sąmoju, esą buvęs konsulas visada yra „gerai informuotas“. 
Ciceronas ne kartą norėjo jam atsikirsti, o ir Terencija ragino nenusi- 
leisti, tačiau jis prisimindavo Klodijai duotą pažadą ir susivaldydavo, 
kad ir kaip būtų supykęs. Ilgainiui, nepaisant jo santūrumo, polemika 
tik dar labiau sustiprėjo. 

Tą dieną, kai buvo sušauktas liaudies susirinkimas, kuriame tu- 
rėjo būti balsuojama dėl Senato pasiūlymo sudaryti specialią komisiją 
Klodijaus bylai nagrinėti, vykau į jį kartu su Ciceronu. Susirinkimo 
eigą kontroliavo Klodijaus banditų gaujos, užėmusios perėjimus tarp 
eilių ir akylai stebinčios urnas. Jų klegesys išmušė iš vėžių konsulą 
Pupijų, ir šis netikėtai pasisakė prieš savo pasiūlytą įstatymo pro- 
jektą, o jei konkrečiau — prieš sąlygą, leidžiančią miesto pretoriui 
parinkti prisiekusiuosius. Daugelis Senato narių atsisuko į Ciceroną 
tikėdamiesi, kad ekskonsulas perims vadžias į savo rankas, bet jis, žai- 
žaruodamas pykčiu ir sumišęs, liko sėdėti kaip sėdėjęs, todėl Katonui 
beliko suduoti konsului lemiamą kirtį. Susirinkimas buvo paleistas. 
Senatoriai skubiai nužygiavo į savo salę ir keturiais šimtais balsų prieš 
penkiolika, nepaisydami pilietinių neramumų pavojaus, nutarė toliau 

teikti ieškinį. Klodijui prijaučiantis tribūnas Fufijus pareiškė vetuosiąs 
siūlomą įstatymo projektą. Situacija tapo nevaldoma, ir Ciceronas 
tamsiai raudonu veidu iš Senato išskubėjo namo. 

Lūžis įvyko tuomet, kai Fufijus nusprendė sušaukti liaudies su- 
sirinkimą už miesto vartų, kad jame galėtų dalyvauti Pompėjus, kurio 
nuomonė svarstomu klausimu rūpėjo daugeliui romėnų. Piktai niurnė- 
damas, kad kėsinamasi į jo laiką ir kilnumą, Žemės ir Vandenų Valdovas 
vis dėlto neturėjo kito pasirinkimo, kaip tik leistis nuo Albano kalnų į 
Flaminijaus cirką ir didžiulės smalsiai jį stebinčių turgaus prekeivių bei 
pirkėjų minios akivaizdoje atsakinėti į įžūlius tribūno klausimus. 

— Ar esi girdėjęs apie vadinamąjį išpuolį prieš Gerąją Dei- 
vę? — klausinėjo Fufijus. 

— Esu. | 

— Ar palaikai Senato ieškinį, pagal kurį Klodijus turi būti pa- 
trauktas teisman? 

— Taip. 

— Ar manai, kad jį turėtų apklausti prisiekusieji, kuriuos iš Se- 
nato narių atrinks Romos miesto pretorius? 

— Taip. 

— Net jeigu pats miesto pretorius būtų jo teisėjas? 

— Manau, kad taip, jeigu Senatas yra numatęs tokią procedūrą. 

— Nejaugi tokiu atveju galima tikėtis teisingumo? 

Pompėjus nužvelgė Fufijų, tarytum pastarasis būtų koks įkyriai 
zyziantis vabzdys. 

— Aš gerbiu Senatą, — atsakė karvedys ir ėmė jam dėstyti apie 
Romos konstituciją taip, kad būtų supratęs ir keturiolikmetis. 

Stovėjau šalia Cicerono didžiulės minios priekyje ir jaučiau, kad 
jo nuobodi, monotoniška kalba auditorijai, stovinčiai už mūsų, nei 
kiek nerūpi. Žmonės nenustygo vietoje, ėmė vaikštinėti ir šnekučiuo- 
tis. Karštų dešrelių ir sausainių pardavėjai minios pakraštyje sėkmingai 
atnaujino prekybą. Pompėjus net ir geriausiais savo laikais kalbėdavo 
nuobodžiai, tačiau stovėdamas ant paaukštinimo jis tikriausiai pasi- 

spindinčiomis Arabijos žvaigždėmis jis puoselėjo svajones apie per- 
galingą sugrįžimą namo — ir štai jis jau grįžo, bet ką rado? Senatas ir 
visi žmonės apnikti minčių ne apie jo laimėjimus, o apie jauną vyruką, 
apsirengusį moteriškais drabužiais! 

Laimė, liaudies susirinkimas baigėsi, ir Ciceronas nulydėjo Pom- 
pėjų per Flaminijaus cirką į Belonos šventyklą, kur jo jau laukė pasvei- 
kinti susiėję Senato nariai. Jo garbei buvo surengtos ovacijos, kurioms 
nuslūgus didysis karvedys įsitaisė pirmame suole šalia Cicerono, lauk- 
damas jam skirtų liaupsių. Deja, vietoj to jam buvo surengta kryžminė 
apklausa apie jo asmeninį požiūrį į Romoje įvykdytą šventvagystę. Jis 
pakartojo tai, ką buvo sakęs aikštėje, o baigęs atsakinėti į klausimus 
atsisėdo ir, pasisukęs į Ciceroną, kažką irzliai sumurmėjo. (Vėliau Ci- 
ceronas man persakė jo repliką: „Tikiuosi, dabar galėsime pasikalbėti 
apie ką nors kita“.) Aš visą tą laiką viena akimi stebėjau Krasą, sėdintį 
ant paties suolo krašto ir laukiantį progos, kada galės pasisakyti. Jis 
laukė nesulaukė, kada galės tarti žodį, o veide švytėjo kažkoks palai- 
mingas suktumas, į kurį nekreipiau per daug dėmesio. 

— Kaip puiku, gerbiamieji Senato nariai, — prabilo jis, kai jam 
buvo suteikta teisė kalbėti, — kad šiandien kartu su mumis po šiuo 
šventu stogu yra žmogus, išplėtęs mūsų imperijos ribas, o greta jo sėdi 
respublikos gelbėtojas. Tegul bus pagarbinti dievai, kurie leido tam 
įvykti. Pompėjus, žinau, buvo pasirengęs, jei tik prireiks, bet kuriuo 
metu grįžti su savo kariais į tėvynę jos apginti, tačiau, ačiū dievams, 
kad dėl tuometinio mūsų konsulo išminties ir įžvalgumo to neprisirei- 
kė. Tikiuosi, nesumenkinsiu Pompėjaus, tardamas, kad už tai, jog esu 
senatorius ir Romos pilietis, turiu būti dėkingas Ciceronui; dėkingas 
jam esu ir už savo laisvę, ir už gyvybę. Kiekvieną kartą, žvelgdamas 
į savo Žmoną ir į savo namus, matydamas savo gimtąjį miestą, regiu 
brangią dovaną, kurią man dovanojo Ciceronas... 

Buvo metas, kai Ciceronas tokią akivaizdžią klastą būtų pa- 
stebėjęs net per gerą mylią. Tačiau bijau, kad visi, kuriems pavyksta 
įgyvendinti savo didžiausias ambicijas, greitai ima balansuoti ant labai 
siauros ribos tarp didybės ir tuštybės, tikrumo ir iliuzijos, garbės ir su- 

sinaikinimo. Užuot likęs savo vietoje ir kukliai paprieštaravęs tokiam 
gyriui, Ciceronas atsistojo ir pasakė ilgą ištarmę, sutikdamas su kiek- 
vienu Kraso žodžiu, o šalia sėdintis Pompėjus toliau brandino pavydą 
ir apmaudą. Stebėdamas šią sceną iš savo vietos prie durų, norėjau 
bėgti prie Cicerono šaukdamas, kad jis liautųsi, ypač tuo metu, kai 
Krasas vėl atsistojęs pasiteiravo, ar jis, kaip Tėvynės Tėvas, nemanąs, 
kad Klodijus — tai antrasis Katilina. 

— O kaipgi kitaip? — atsakė Ciceronas, nepajėgdamas atsi- 
spirti pagundai Pompėjaus akivaizdoje pasimėgauti tais pačiais šlovės 
spinduliais, kuriuose jis maudėsi paskutinėmis savo konsulato dieno- 
mis. — Juk tie patys nedorėliai, kurie anksčiau šliejosi prie pirmojo, 
dabar spiečiasi apie antrąjį, o ir taktiką tą pačią jie naudoja. Vienybė, 
gerbiamieji, yra mūsų vienintelė viltis, kaip ir anuomet — Senato ir 
raitininkų luomo vienybė; visuomenės klasių vienybė; visos Italijos 
vienybė. Jei dar neužmiršome tos nuostabios santarvės, egzistavusios 
mano konsulato metais, mums nėra ko bijoti, nes dvasia, nugalėjusi 
Sergijų Katiliną, užtikrintai nugalės ir šį kalės sūnų! 

Senatas džiūgavo, o Krasas tuo metu patogiai atsilošė suole, gė- 
rėdamasis puikiai atliktu darbu, mat žinia apie Cicerono kalbą netruks 
pasklisti po visą Romą ir pasiekti Klodijaus ausis. Posėdžiui pasibaigus, 
kai jis su savo palyda traukė namo, forume jau lūkuriavo Klodijus, ap- 
suptas savo šalininkų gaujos. Jie buvo užtvėrę mums kelią, ir aš nė nea- 
bejojau, kad kažkam gali tekti atsisveikinti su savo galva, bet Ciceronas 
atrodė pavydėtinai ramus. Jis sustabdė savo procesiją ir šūktelėjo: 

— Tik neprovokuokite jų! Neduokite dingsties pradėti riaušes. 

Paskui jis atsisuko į Klodijų ir tarė: 

— Verčiau būtumei paklausęs mano patarimo ir išvykęs į tremtį. 
Kelias, kurį tu pasirinkai, veda tik į vieną vietą. 

— Ir kas tai per vieta? — nusišaipė Klodijus. 

— Štai ji, — atšovė mano šeimininkas, rodydamas į karcerį, — 
kilpa. 

— Nemanau, — atsakė Klodijus ir mostelėjo į kitą pusę, kur sto- 
vėjo rostra, apsupta žmogaus ūgio statulų. — Vieną dieną ir aš būsiu 
štai ten, tarp Romos didvyrių. 

— Nejaugi? Įdomu, ar tave iškals vilkintį moteriškais apdarais ir 
su lyra rankose? 

Mes visi nusikvatojome. 

— P. Klodijus Pulchras, pirmasis transvestitų luomo didvyris? 
Sunku patikėti. O dabar traukis iš kelio. 

— Mielu noru, — šypsodamas tarė Klodijus. 

Jam pasitraukus praleisti Cicerono, buvau apstulbintas per- 
mainos, kurią jame išvydau. Mane nustebino ne tik tai, kad jis atrodė 
aukštesnis ir tvirtesnis nei kadaise, bet ypač ryžtas akyse, kurio anks- 
čiau jose nepastebėdavau. Supratau, kad stiprybės jis semiasi iš savo 
blogos reputacijos, siurbia energiją iš minios. 

— Cezario pati buvo viena iš geriausių mano moterų, — pa- 
reiškė jis švelniu balsu, Ciceronui einant pro šalį. — Beveik prilygo 
Klodijai. 

Paskui jis sugriebė Ciceroną už alkūnės ir garsiai pridūrė: 

— Norėjau būti tavo draugas. Būtum galėjęs būti mano. 

— Klaudijai — nepatikimi draugai, — metė Ciceronas, ištrauk- 
damas alkūnę. 

— Taip, bet mes — labai nuožmūs priešai. 

Jis netruko patvirtinti savo žodžius. Nuo tos dienos, kalbėdamas 
forume, jis kiekvieną kartą mostelėdavo į naująjį Cicerono namą, 
stūksantį Palatino kalvoje, aukštai viršum susirinkusių žmonių, kaip 
tikrą diktatūros simbolį. 

— Jūs tik pažiūrėkite, kaip išsikerojo šis despotas, be jokio teis- 
mo nugalabijęs ne vieną romėną! Nieko nuostabaus, kad jam jau reikia 
šviežio kraujo! | 

Tuo pačiu atsakydavo ir Ciceronas. Abipusiai įžeidimai darėsi 
vis stipresni. Kartkartėmis, kai mudu su Ciceronu būdami terasoje 
stebėdavome pradedančiojo demagogo spektaklius, net ir būdami per 
toli, kad suprastume kiekvieną jo Žodį, aiškiai girdėdavome patenkin- 
tos minios plojimus, o manęs neapleisdavo mintis, kad pabaisa, kurią 
Ciceronas manėsi užmušęs, ėmė atgyti. 


AIV 


Apie kovo vidurį Ciceroną aplankė Hortenzijus. Paskui save jis 
atsitempė Katulą — įpėdinus senajam patricijui, jis man pasirodė 
panašus į vėžlį be kiauto. Katului visiškai neseniai buvo išrautas 
paskutinis dantis, todėl trauma, kurią paliko nemaloni procedūra, 
ir prieš tai užsitęsę ilgi kančios mėnesiai, be to, dar ir persikreipęs 
veidas darė jį senesnį nei dera atrodyti šešiasdešimties vyrui. Atrodė, 
kad jis nepajėgia sustabdyti seilių, todėl nuolat šluostėsi didele per- 
mirkusia ir pageltusia nosine. Jis man kai ką priminė — iš pradžių 
niekaip neprisiminiau ką, bet po kurio laiko supratau — Rabirijų. 
Ciceronas pripuolė prie jo, norėdamas pasodinti į krėslą, tačiau Ka- 
tulas prieštaraudamas mostelėjo ranka, sumurmėjęs esą jis jaučiasi 
labai puikiai. 

— Toji istorija su Klodijumi negali ilgiau tęstis, — pradėjo Hor- 
tenzijus. 

— Sutinku su tavimi, — atsakė Ciceronas, kuris dėl jo autorite- 
tui žalą darančio žodžių karo jautėsi labai nemaloniai, ir aš tai gerai 
žinojau. — Senatas įstrigo aklavietėje. Priešai juokiasi iš mūsų. 

— Privalome kuo greičiau perduoti šį reikalą teismui. Siūlau 
liautis spyriojusis ir nereikalauti, kad prisiekusiuosius parinktų miesto 
pretorius. 

— O tai kas ir kaip juos atrinks? 

— Kaip paprastai — burtų keliu. 

— Hm, o ką, jei į prisiekusiųjų kolegiją pateks nepatikimų asme- 
nų? Juk nenorime, kad šitas nedorėlis būtų išteisintas. Tai būtų tikra 
nelaimė. 

— Neįmanoma, kad jis būtų išteisintas. Užtenka bet kuriam iš 
prisiekusiųjų susipažinti su kaltinamaisiais parodymais, ir nuosprendis 

jam neišvengiamas. Mums tereikia balsų daugumos. Turime pasitikėti 
sveika Romos piliečių nuovoka. 

— Jį reikia pribaigti faktais, — įsiterpė Katulas, spausdamas per- 
mirkusią nosinę prie lūpų, — ir kuo greičiau, tuo geriau. 

— Ar Fufijus sutinka atsisakyti veto teisės, jei mes atsisakysime 
punkto dėl prisiekusiųjų? 

— Jis man pažadėjo, bet su sąlyga, kad mirties nuosprendį pa- 
keisime tremtimi. 

— Ką apie tai sako Lukulas? 

— Jis pageidauja teismo, o sąlygos — nesvarbu. Juk žinai, kad 
tai dienai jis ruošėsi daug metų. Jis surado visus reikiamus liudytojus, 
kurie pasirengę faktais patvirtinti Klodijaus amoralumą — tarp jų yra 
netgi mergaitė vergė, Misene keitusi patalynę po jo akto su Klodija. 

— O, maloningieji dievai! Argi verta garsinti tokias detales? 

— Aš dar niekada nesu girdėjęs apie tokį pasibjaurėtiną elge- 
sį, — seilėdamasis pareiškė Katulas. — Jei neišmėšime šių Augijo 
arklidžių, žlugsime patys. 

— Net ir tuo atveju... — Ciceronas susiraukė ir neužbaigė sa- 
kinio. 

Supratau, kad jis nėra tikras, be to, pirmąkart užuodė jam pačiam 
iškilusį pavojų. Turbūt jis būtų negalėjęs jo konkrečiai įvardyti, tik 
jautė kažką negera. 

Pirmiau nei sutikdamas su Hortenzijaus pasiūlymu Ciceronas 
dar bandė prieštarauti: 

— O ar ne geriau būtų, jei išvis atsiimtume ieškinį? Argi mes 
neišreiškėme savo pozicijos? Nejaugi rizikuosime paversti šį kvailelį 
kankiniu? Tiek jau to, manau, kad tau pačiam ir teks atlikti tai, ką 
manai esant teisinga. Juolab kad nuo pat pradžios vadovauji šiam pro- 
cesui. Tačiau būsiu atviras — aš nenoriu jame dalyvauti. 

Išgirdus šiuos šeimininko žodžius, man neapsakomai palengvė- 
jo — man pasirodė, kad tai buvo jo pirmas protingas sprendimas nuo 
tada, kai jis baigė eiti konsulo pareigas. Hortenzijaus veide pastebėjau 
nusivylimą — matyt, jis buvo įsitikinęs, kad Ciceronas šioje byloje bus 

pagrindinis kaltintojas, — vis dėlto jis nesiryžo įkalbinėti ir netrukus 
išėjo tartis su Fufijumi. Galiausiai ieškinys buvo priimtas, ir romėnai, 
varvindami seilę, ėmė rengtis teismui, žadėjusiam tapti skandalingiau- 
siu per visą respublikos istoriją. 


Pagaliau buvo galima atnaujinti įprastą valdymo aparato darbą, 
pradedant burtų traukimo procedūra, per kurią pretoriai išsidalija 
provincijas. Iki jos likus kelioms dienoms, Ciceronas nuvyko į Albano 
kalnus susitikti su Pompėjumi ir paprašyti jo paslaugos — nereikalau- 
ti, kad būtų atšauktas Hibrida. 

— Bet šis žmogus užtraukia gėdą mūsų imperijai, — papriešta- 
ravo Pompėjus. — Man dar niekada neteko girdėti apie tokias įžūlias 
vagystes ir visišką nekompetentingą provincijos valdymą. 

— Esu tikras, jis nėra toks blogas, kaip tau atrodo. 

— Abejoji mano žodžiu? 

— Ne. Bet būčiau dėkingas, jei man padarytum paslaugą. Aš pa- 
tikinau Hibridą, kad jam padėsiu. 

— Ak, štai kaip! Vadinasi, jūs kartu dalijatės jo pelną? — Pompė- 
jus pamerkė akį, o paskui sudėjo nykštį ir smilių ir patrynė. 

— Jokiu būdu. Paprasčiausiai jaučiu moralinę pareigą apginti jį, 
atsilyginti už jo paramą gelbėjant respubliką. 

Neatrodė, kad Pompėjus būtų juo patikėjęs. Tačiau paskui vypte- 
lėjo ir paplekšnojo Ciceronui per petį. Kas gi ta Makedonija? Žemės 
ir Jūros Sergėtojui — ne daugiau kaip daržovių laukas! 

— Gerai, tegul valdo dar vienerius metus. Tačiau tikiuosi, kad 
padarysi viską, kas tik nuo tavęs priklauso, kad Senatas patvirtintų tris 
įstatymo pataisas, kurias aš pateiksiu. 

Ciceronas sutiko, ir, Senate vykstant burtų traukimo ceremonijai, 
Makedonija, geidžiamiausias laimikis, nebuvo įtraukta į sąrašą. Už- 
tai aštuoniems pretoriams teko vos penkios provincijos. Konkurentai 
paeiliui užėmė vietas pirmame suole, Cezaris atsisėdo toliausiai nuo 
Kvinto. Jei gerai pamenu, ceremoniją pradėjo Vergilijus, kuriam bur- 

tas lėmė Siciliją, antrasis savo laimę turėjo bandyti Cezaris. Jam tai 
buvo svarbus momentas. Išsiskyręs su Pompėja, privalėjo jai grąžinti 
kraitį, be to, ir kreditoriai jį spaudė; ėjo kalbos, kad jis jau nebemokus, 
todėl gali būti net pašalintas iš Senato narių. Jis įkišo ranką į urną, 
ištraukė kortelę ir ištiesė ją konsului. Pastarajam paskelbus, „Cezaris 
ištraukė Tolimąją Ispaniją“, Cezaris nusivaipė. Deja, jam nepasisekė, 
nes šiame nuo Romos nutolusiame krašte nevyko joks karas; jis daug 
mieliau būtų vykęs į Afriką ar netgi Aziją, kur galimybės pasipelnyti 
buvo gerokai didesnės. Ciceronas šiaip taip nuslopino triumfuojančio 
žmogaus šypsnį, tačiau tik trumpam, mat greitai paaiškėjo, kad Azija 
atiteko Kvintui, ir Ciceronas pirmasis prišoko prie savo brolio jo pa- 
sveikinti. Ir šįsyk jis neslėpė savo ašarų. Juk šansai, kad Kvintas, grįžęs 
iš provincijos, taps konsulu, buvo labai dideli. Tai reiškė dinastijos 
pradžią, todėl tą vakarą įvyko džiaugsminga šeimos šventė, kurioje, 
šeimininko kvietimu, dalyvavau ir aš. Ciceronas ir Cezaris atsidūrė 
skirtingose laimės rato pusėse: Ciceronas — viršuje, o Cezaris tvirtai 
įsitaisė apačioje. 

Įprastai naujieji valdytojai į savo provincijas turėdavo išvykti tuoj 
pat po burtų traukimo, bet tais metais Senatas neleido jiems išvykti iš 
Romos, kol neįvyko Klodijaus teismas, nes galėjo prisireikti jų pagal- 
bos užtikrinant viešąją tvarką. 

Teismas buvo sušauktas gegužės mėnesį, kaltinimui vadovavo 
trys jauni Kornelijaus Lentulo giminės nariai — Krusas, Marcelinas ir 
Nigeris (pastarasis ėjo vyriausiojo Marso žynio pareigas). Jie buvo di- 
deli Klaudijų giminės priešininkai ir ypač neturėjo akies ant Klodijaus, 
suvedžiojusio ne vieną jų giminaitę. Savo pirmuoju gynėju Klodijus 
pasirinko buvusį konsulą Skribonijų Kurioną, vieno iš jo artimiausių 
draugų tėvą. Kurionas buvo praturtėjęs Rytuose, tarnaudamas Sulos 
kariuomenėje, tačiau nepasižymėjo nei nuovoka, nei atmintimi. Kaip 
oratorius, dėl savo įpročio kalbant skeryčioti rankomis, jis buvo žino- 
mas Musių Tauškučio pravarde. Parodymus įvertinti ir priimti nuo- 
sprendį turėjo burtų keliu parinkti penkiasdešimt šeši prisiekusieji. Tai 
buvo patys įvairiausi žmonės, pradedant patricijais Senato nariais ir 

baigiant tokiais pagarsėjusiais menkystomis kaip Talna ir Spongija. Iš 
pradžių į prisiekusiųjų sąrašą buvo įtraukta aštuoniasdešimt asmenų, 
bet tiek gynyba, tiek ieškovas nušalino po dvylika kandidatų — gy- 
nybai neįtiko garbingi, padorūs piliečiai, o ieškinį pateikusioji šalis 
atmetė tuos, kurie buvo žinomi kaip padugnės. Atsijotieji, susodinti 
kartu, ne itin džiaugėsi kaimynyste. 

Sekso skandalai visuomet masina Žmones, bet analogiškam 
skandalui, į kurį įsivėlusi aukštuomenė, neprilygsta joks kitas. Tam, 
kad galėtų išsitekti visi norintys, teismo posėdis buvo surengtas prie- 
šais Kastoro šventyklą. Atskirai nuo visų kitų žmonių buvo susodinti 
Senato nariai, o Ciceronas pirmąją teismo dieną atsidūrė suole greta 
Hortenzijaus. Buvusi Cezario žmona pasielgė išmintingai ir, kad ne- 
reikėtų duoti parodymų, išvyko iš Romos, tačiau teisme kaip liudy- 
tojos dalyvavo vyriausiojo žynio motina Aurelija kartu su jo seserimi 
Julija, kurios atpažino Klodijų kaip tą, kuris išniekino šventąsias apei- 
gas. Ypač stiprų įspūdį padarė Aurelija, kuri plėšraus paukščio nagą 
primenančiu pirštu dūrė į netoliese, vos už dešimties pėdų nuo jos 
sėdintį kaltinamąjį ir savo valdingu balsu pareiškė, kad Gerąją Dievę 
permaldauti galima tik jo tremtimi, antraip Romą ištiks neganda. Tuo 
pirmoji teismo diena ir baigėsi. 

Antrąją dieną liudytojams skirtoje vietoje, sekdamas savo mo- 
tinos pavyzdžiu, pasirodė Cezaris, o aš dar kartą buvau nustebintas 
motinos ir sūnaus panašumo — abu ryžtingi, stiprūs, kupini tokio 
pasitikėjimo savimi (bet ne arogancijos), kuris leidžia visus be išimties 
žmones — aristokratus ir plebėjus — traktuoti vienodai. (Manau, kad 
būtent tame ir slypi jo populiarumo priežastis — jis buvo pernelyg 
išdidus, kad taptų snobu.) Kryžminės apklausos metu jis paaiškino 
negalįs atsakyti į klausimą, kas įvyko aną naktį, nes jo paties nebuvo 
namie. Paskui labai šaltai pridūrė, kad jis neturįs jokios konkrečios 
priežasties, dėl kurios Klodijaus atžvilgiu būtų nusiteikęs priešiškai, 
— beje, įdomu tai, kad atsakinėdamas į jam užduodamus klausimus 
Cezaris į pastarąjį nė karto nepažvelgė, — nes negalįs pasakyti, ar šis 
kaltas, ar ne; jei atvirai, tai jis Klodijaus negalėjo pakęsti. Atsakydamas 

į klausimą apie skyrybas, Cezaris pakartojo tą patį, ką buvo sakęs Se- 
nate Ciceronui: jis atleido Pompėją nebūtinai dėl to, kad ji būtų buvusi 
kalta, bet dėl to, kad vyriausiojo žynio žmonai kaltinimai negali būti 
pateikti. Kadangi Romoje niekam nebuvo paslaptis paties Cezario 
gyvenimas, o ypač jo santykiai su Pompėjaus žmona, tokia kazuistika 
sukėlė ilgą ir pašaipų kvatojimą, kurį jam teko ištverti prisidengus 
įprasta visiško abejingumo kauke. 

Baigęs duoti parodymus jis pasitraukė iš liudytojams skirtos 
vietos kaip tik tuo metu, kai Ciceronas atsistojo išeiti. Jie ėjo beveik 
tiesiai vienas į kitą, todėl išvengti bent jau trumpo pokalbio buvo ne- 
įmanoma. 

— Sveikinu, Cezari. Tikriausiai džiaugiesi, kad jau baigei liu- 
dyti. 

— Kodėl taip sakai? 

— Manau, kad jauteisi nepatogiai. 

— Aš niekada nesijaučiu nepatogiai. Nors tam tikra prasme tu 
teisus — džiaugiuosi atsikratęs šios kvailos istorijos, nes dabar galėsiu 
ramiai keliauti į Ispaniją. 

— Kada planuoji išvykti? 

— Šįvakar. 

— O aš galvojau, kad Senatas uždraudė naujiems valdytojams 
išvykti į provincijas, nepasibaigus teismui. 

— Tai tiesa, bet aš negaliu laukti. Ant kulnų jau lipa palūkinin- 
kai. Turiu kažkokiu būdu gauti dvidešimt penkis milijonus sestercijų, 
kad padengčiau visas savo skolas. 

Cezaris nerūpestingai gūžtelėjo pečiais — tai buvo tikro lošėjo 
gestas — ir lėtu žingsniu patraukė savo oficialios rezidencijos link. Po 
valandos, lydimas nedidelio būrio palydovų, jis iškeliavo, palikęs Krasą 
laiduoti už jo skolas. 

Cezario parodymai buvo ganėtinai įdomūs. Tačiau įspūdingiau- 
sia buvo trečioji diena, kai duoti parodymų į teismą atvyko Lukulas. 
Pasakojama, kad Delfuose, virš įėjimo į Apolono šventyklą, yra už- 
rašyti trys sakiniai: „Pažink save“, „Negeisk per daug“ ir „Niekada 

nesikreipk į teismą“. Kažin ar atsirastų Žmogus, kuris būtų ignoravęs 
šiuos priesakus labiau nei Lukulas? Užmiršęs, kad turėtų elgtis kaip 
karo didvyris, jis net drebėdamas iš noro sužlugdyti Klodijų užlipo 
ant pakylos ir tuojau pat pradėjo pasakoti apie tai, kaip vieną kartą 
staiga užklupo savo žmoną lovoje drauge su jos broliu, kai Klodijus 
daugiau kaip prieš dešimtmetį atostogaudamas lankėsi jų namuose 
Neapolio įlankoje. Anot Lukulo, jis paskui keletą savaičių nenuleidęs 
nuo jų akių — jie manė, kad jos vyras visiškai kvailas, tačiau pro jo akis 
nepraslydę nei jų švelnūs prisilietimai, nei šnabždesiai, — o žmonos 
tarnaitėms liepęs, kad šios jam kasryt pristatytų jos paklodes ir pra- 
neštų viską, ką tik bus mačiusios. Netrukus pasirodė ir šešios vergės, 
akivaizdžiai sutrikusios, nudelbusios į žemę akis, o tarp jų aš atpažinau 
savo mylimą Agatę, kurios veidas per tuos dvejus metus, praėjusius po 
mūsų susitikimo, taip ir neišsitrynė iš mano atminties. 

Kol jos, romiai stovėdamos, davė priesaika patvirtintus parody- 
mus, aš laukiau, kada ji pakels akis ir pažvelgs mano pusėn. Mojau jai. 
Netgi bandžiau švilpti. Stovintys greta manęs galėjo pagalvoti, kad 
man pasimaišęs protas. Galiausiai sudėjau sau prie burnos delnus ir 
šūktelėjau ją vardu. Išgirdusi savo vardą ji pakėlė akis, bet forume buvo 
susispietę keletas tūkstančių smalsuolių, triukšmas buvo toks stiprus, 
o saulės šviesa taip akino, kad ji vargu ar galėjo mane pastebėti. Ban- 
džiau prasibrauti pro minią arčiau, bet priekyje stovintys žmonės taip 
brangino savo vietas, kad nė nesiruošė manęs praleisti. Apimtas nevil- 
ties išgirdau Klodijaus gynėją pareiškiant, kad jie nenorį apklausti šių 
liudytojų, nes jų parodymai nesusiję su nagrinėjama byla, ir tarnaitėms 
buvo liepta išeiti. Mačiau, kaip Agatė su kitomis vergėmis nusileido 
nuo pakylos ir dingo man iš akių. 

Lukulas toliau davė parodymus, o aš, matydamas šį žlungantį 
plutokratą, kuris pats to nesuprasdamas turėjo tokį neįkainojamą lobį, 
už kurį būčiau galėjęs atiduoti net savo gyvybę, jaučiau vis stiprėjančią 
neapykantą. Buvau taip paskendęs mintyse, kad kurį laiką negirdėjau 
nė ką jis sako, ir vėl sugrįžau iš savo svajonių tik tada, kai žmonės ėmė 
aikčioti ir kvatoti iš pasitenkinimo. Lukulas pasakojo apie tai, kaip jis 


296 


TĖVYNĖS TĖVAS 


pasislėpęs žmonos miegamajame ir stebėjęs, kaip ji sanguliaujanti su 
broliu (jo žodžiais tariant, „tas šuo jodinėjo ant savo kalės“). 

Nekreipdamas dėmesio į kilus; erzelį, Lukulas kalbėjo toliau, 
tvirtindamas, kad Klodijus nepasitenkinęs viena seserimi, bet gyrėsi 
suvedžiojęs ir kitas dvi. Turint omenyje tai, Klodijos dabartinis vyras 
Celeras buvo ką tik grįžęs iš Artimosios Galijos ir rengėsi kelti savo 
kandidatūrą artėjančiuose konsulų rinkimuose, toks Lukulo pareiški- 
mas sukėlė dar didesnę sensaciją. Tačiau pats Klodijus sėdėjo žiūrėda- 
mas į savo buvusi į svainį ir plačiai šypsodamasis, suprasdamas, kad šis, 
nepaisant visų pastangų jam pakenkti, labiausiai pakenks sau pačiam. 
Taip praėjo trečioji diena, o ieškinį pateikusi šalis baigė duoti savo 
parodymus. Po teismo posėdžio aš dar slampinėjau aplink, tikėdama- 
sis dar kartą išvysti Agatę, bet jos jau nebebuvo. 

Ketvirtą dieną gynyba pradėjo traukti savo ginamąjį iš klampy- 
nės, į kurią šis buvo patekęs. Atrodė, kad visos pastangos pasmerktos 
žlugti, nes Klodijaus kalte rimčiau neabejojo niekas, netgi pats Kurio- 
nas. Vis dėlto jis padarė viską, ką galėjo. Svarbiausias jo argumentas 
buvo tai, kad šioje istorijoje klaidingai nustatyta asmens tapatybė. 
Veiksmas vyko prieblandoje, moterys buvo apimtos isterijos, įsi- 
brovėlis — persirengęs — kuo remdamosi jos nustatė, kad tai buvęs 
Klodijus? Vargu ar toks argumentavimas atrodė įtikinamai. Tačiau 
artėjant pusiaudieniui gynyba iškvietė netikėtą liudytoją. Tai buvo K. 
Kauzinijus Skola, iš pažiūros gerbiamas Interamnos miesto, esančio 
už devyniasdešimties mylių nuo Romos, pilietis, kuris tvirtino, jog 
„aną vakarą Klodijus iš tikrųjų svečiavosi jo namuose. Savo nuomonės 
šis Žmogus tvirtai laikėsi net kryžminės apklausos metu, todėl, net ir 
vienui vienas prieš tuziną įrodinėjusių kitaip, — iš pastarųjų būtų pa- 
kakę Cezario motinos autoritetingo liudijimo, — jis paliko, kad ir kaip 
keista, patikimo liudytojo įspūdį. 

Ciceronas, stebėjęs jį iš senatoriams skirto suolo, mostelėjo man 
prieiti arčiau. 

— Šis vyrukas meluoja arba yra nesveikas, — pašnibždėjo jis 
man. — Argi Klodijus pas mane buvo užėjęs ne tą pačią dieną, kai 

turėjo įvykti Gerosios Deivės apeigos? Prisimenu, kaip paskui dėl to 
susikivirčijome su Terencija... 

Vos tik Ciceronas tai pasakė, viską prisiminiau ir patvirtinau, jog, 
jis teisus. 

— Apie ką judu šnabždatės? — pasiteiravo Hortenzijus, kaip 
įprastai sėdėjęs šalia Cicerono ir bandęs nugirsti mūsų pokalbį. 

Ciceronas atsisuko į kaimyną. 

— Aš kalbėjau apie tai, kad tą dieną Klodijus lankėsi pas mane, 
tai kaipgi jis vakare galėjo atsidurti Interamnoje? Jo alibi visiškai ne- 
vykęs. 

Mano šeimininkas kalbėjo iš anksto neapgalvojęs, ką sakyti, o 
ko — ne; jei jis būtų susimąstęs apie pasekmes, būtų kalbėjęs ap- 
dairiau. 

— Tai tu privalai duoti parodymus, — susijaudinęs tarė Horten- 
zijus. — Šį liudytoją reikia demaskuoti. 

— Ne, ne, — paskubomis atsakė Ciceronas. — Aš tau nuo pat 
pradžios sakiau, kad nenoriu kištis į šį reikalą. 

Tai pasakęs jis mostelėjo man, kad sekčiau paskui jį, tuojau pat 
atsistojo ir išėjo iš forumo, lydimas dviejų raumeningų vergų, tomis 
dienomis ėjusių asmens sargybinių pareigas. 

— Kvailai pasielgiau, — pratarė jis, mums kopiant aukštyn į 
kalvą. — Matyt, senstu. 

Išgirdau, kaip už mūsų, apačioje, garsiai nusijuokė minia, tikriau- 
siai išgirdusi kurio nors iš Klodijaus šalininkų sąmojį — nors įrody- 
mai akivaizdžiai buvo ne jo naudai, tačiau visa prastuomenė ėjo už jį. 
Jaučiau, kad teismo posėdis jam buvo sugadinęs nuotaiką. Atrodė, kad 
iniciatyva netikėtai pereina gynybos pusėn. 

Teisme paskelbus vienos dienos pertrauką, pas Ciceroną ap- 
silankė visi trys kaltintojai drauge su Hortenzijumi. Vos tik juos 
išvydęs supratau, ko jie atvyko, ir slapčia keikiau Hortenzijų, per 
kurį mano šeimininkas atsidūrė tokioje nepavydėtinoje padėtyje. Aš 
palydėjau juos į sodą, kur Ciceronas sėdėjo su Terencija ir stebėjo 
kamuoliu žaidžiantį mažąjį Marką. Buvo puikus tik prasidėjusios 

vasaros pavakarys. Kvepėjo žydinčios gėlės, o iš forumo sklindantys 
garsai atrodė tokie tolimi ir neaiškūs, kad priminė vabzdžių zyzimą 
lankoje. 

— Mums būtinai reikia, kad tu duotum parodymus, — pirmasis 
prabilo Kruzas, ėjęs pirmojo konsulo pareigas. 

— To aš ir tikėjausi, — atsakė Ciceronas, piktai pažiūrėdamas į 
Hortenzijų. — Taip pat tikiuosi, kad jums bus nesunku nuspėti mano 
atsakymą. Be manęs turėtų atsirasti dar koks šimtas žmonių, tądien 
mačiusių Klodijų Romoje. 

— Neradome nė vieno, — atsakė Kruzas. — Bent jau tokių, 
kurie norėtų liudyti. 

— Jie visi bijo Klodijaus, — paaiškino Hortenzijus. 

— Be to, nėra tokio, kuris prilygtų tau autoritetu, — pridūrė 
Marcelinas, visuomet, dar nuo Verio persekiojimų laikų, buvęs Cicero- 
no šalininku. — Jei ryt padarytum mums šią paslaugą ir patvirtintum, 
kad Klodijus buvo pas tave, prisiekusiesiems neliktų kito pasirinkimo, 
kaip tik pripažinti jį kaltu. Šis tariamas alibi yra vienintelė kliūtis, ne- 
leidžianti jo ištremti. 

Ciceronas negalėdamas patikėti pažiūrėjo į juos. 

— Minutėlę, gerbiamieji. Jei gerai suprantu, jūs man tvirtinate, 
kad šis Žmogus, jei aš prieš jį neliudysiu, galės ir toliau vaikštinėti Jais- 
vėje niekieno netrukdomas? 

Jie linktelėjo galvomis. 

— Kaipgi taip? Dar niekad į teismą nebuvo atvestas labiau nu- 
sikaltęs Žmogus, — jis pasižiūrėjo į Hortenzijų. — Juk sakei, „visiškai 
neįmanoma“, kad jis galėtų būti išteisintas. „Reikia pasitikėti sveiku 
romėnų protu“ — ar ne tokie buvo tavo žodžiai? 

— Klodijus tapo labai populiarus. O tie, kurie iš tikrųjų jo ne- 
mėgsta, prisibijo jo šalininkų. 

— Be to, mums pakenkė ir Lukulas, — paaiškino Kruzas. — Vi- 
sos tos kalbos apie patalynę ir slaptą sekimą padarė mus pajuokos ob- 
jektu. Teko girdėti, kad net kai kas iš prisiekusiųjų kalba, jog Klodijus 


yra ne didesnis iškrypėlis už tuos, kurie jį kaltina. 

— Vadinasi, norite, kad aš kompensuočiau patirtą žalą? — su- 
sierzinęs Ciceronas iškėlė rankas. 

Terencija maitino Marką, pasisodinusi jį ant kelių. Staiga ji pa- 
statė sūnų ant Žemės ir paprašė, kad jis eitų pažaisti. Paskui, atsigręžusi 
į savo vyrą, ji prabilo: 

— Galbūt tau ir nepatiks, bet tu privalai tai padaryti — jei ne dėl 
respublikos, tai bent dėl savęs. 

— Aš jau pasakiau: nenoriu turėti nieko bendra. 

— Bet juk tu turėtumei būti labiausiai suinteresuotas Klodijaus 
ištrėmimu. Jis tapo tavo didžiausiu priešu. 

— Taip, tai tikra tiesa! O kas dėl to kaltas? 

— Tu — už tai, kad daugiausiai prisidėjai prie jo iškilimo! 

Jie kurį laiką ginčijosi, stebint sumišusiems senatoriams. Romoje 
daugelis žinojo, kad Terencija nėra nuolanki ir paklusni, kaip dažniau- 
siai būna, žmona, o ir apie šį barnį kalbos netruko pasklisti. Vis dėlto, 
nors Ciceronas ir atrodė įsižeidęs dėl tokio jos akibrokšto jo kolegų 
akivaizdoje, žinojau, kad jam neliks nieko kito, kaip tik ilgainiui nu- 
sileisti jos reikalavimui. Mano šeimininką labiausiai pykdė tai, kad jis 
suvokė neturįs pasirinkimo — jis atsidūrė spąstuose. 

— Puiku, — galų gale pareiškė Ciceronas. — Aš kaip visada 
atliksiu savo prievolę Romai, nors man tai gali kainuoti asmeninį 
saugumą. Ką gi, man tai nieko nauja. Pasimatysime rytoj rytą, ger- 
biamieji. 

Tai taręs jis nekantraujamai mostelėjo ranka, duodamas ženklą 
senatoriams išeiti. 

Jiems išvykus, Ciceronas susimąstęs atsisėdo. 

— Ar tu supranti, kad tai — pinklės? 

— Pinklės kam? — paklausiau. 

— Man, žinoma. 

Jis pakėlė akis į Terenciją. 

— Nagi, pagalvok: pasirodo, visoje Italijoje tėra tik vienas žmo- 
gus, galintis sugriauti Klodijaus alibi, ir tas žmogus yra Ciceronas. 
Nejaugi manai, kad tai — sutapimas? 

Terencija nieko neatsakė; beje, ir man tai nebuvo atėję į galvą, kol 
jis pats apie tai neužsiminė. 

— Kaip ten to jų liudytojo iš Interamnos vardas? Kauzinijus 
Skola ar kaip? — šeimininkas vėl kreipėsi į mane. — Mums būtina 
kuo daugiau sužinoti apie šį žmogų. Ar turime kokių nors pažįstamų 
Interamnoje? 

Perkračiau atmintį ir maudžiančia širdimi ištariau: 

— Celijų Rufą. 

— Celijus Rufas, — pakartojo Ciceronas, stuktelėdamas į krėslo 
šoną, — na, žinoma. 

— Dar vienas, kurio tau nederėtų įsileisti į namus, — valdingai 
pareiškė Terencija. 

— Kada mes jį paskutinį kartą matėme? 

— Prieš keletą mėnesių, — atsakiau. 

— Celijus Rufas! Šis žmogus, prieš tapdamas mano mokiniu, 
buvo Klodijaus bendražygis — drauge lėbaudavo ir ištvirkauda- 
vo. — Kuo ilgiau Ciceronas apie jį galvojo, tuo labiau užtikrintas at- 
rodė. — Pirmiausia jis buvo susidėjęs su Katilina, o paskui persimetė 
prie Klodijaus. Taigi savo užantyje nešiojausi tikrą gyvatę! Netrukus 
paaiškės, kad tas apgailėtinas liudytojas iš Interamnos esąs jo tėvo 
klientas, gali būti tikras. 

— Manai, kad Rufas su Klodijumi sumanė paspęsti tau spąstus? 

— O tu abejoji jų gebėjimais? 

— Ne. Tik mąstau, kuriems galams jiems reikėjo sukurpti šį 
melagingą alibi? Vien tam, kad priverstų tave duoti parodymus ir jį su- 
griauti? Juk Klodijui reikia tvirto alibi, kurio niekas nepaneigtų, argi ne? 

“| — Vadinasi, už to yra kas nors kitas? 

Dvejojau. 

— Kas? — griežtai paklausė Terencija. 

— Krasas. 

— Tačiau mudu su Krasu visiškai susitaikėme, — atsakė Cicero- 
nas. — Turėjai girdėti, kaip jis, girdint Pompėjui, kėlė mane į padan- 
ges. O ir leido pusvelčiui įsigyti šį namą... 

Jis staiga nutilo ir nebaigė sakinio. 

Terencija nukreipė į mane savo grėsmingą žvilgsnį. 

— Kodėl Krasas turėtų kenkti tavo šeimininkui? 

— Nežinau, — pamelavau aš, jausdamas, kaip kaista mano 
veidas. 

Ciceronas tyliai atsakė: 

— Lygiai taip pat galėtumei paklausti, kodėl skorpionas gelia. 
Todėl, kad taip daro visi skorpionai. 

Pokalbis greitai nutrūko. Terencija nuėjo pažiūrėti Marko. Aš — 
į biblioteką, peržiūrėti senatoriaus korespondencijos. Terasoje liko tik 
Ciceronas; vakaro sutemoms pamažu gaubiant Žemę, jis mąsliomis 
akimis žvelgė anapus forumo, į Kapitolijų. 


Kitą rytą išblyškęs ir tylus — jis juk gerai žinojo, kaip bus sutik- 
tas, — Ciceronas nusileido į forumą lydimas tų pačių dviejų asmens 
sargybinių, kurie jį saugodavo Katilinos sąmokslo laikais. Sklido 
kalbos, kad ieškinį pateikusioji šalis netikėtai iškvietusi jį duoti paro- 
dymus, todėl tą pačią akimirką, kai tik Klodijaus šalininkai išvydo 
Ciceroną besibraunantį artyn pakylos, jie švilpdami ir tyčiodamiesi 
sukėlė tikrą chaosą. Jam lipant šventyklos laiptais, kažkas iš minios 
metė keletą kiaušinių ir mėšlo, o tai sukėlė neregėtą reakciją. Kone visi 
prisiekusiųjų kolegijos nariai pašoko ant kojų ir tuojau pat suformavo 
užkardą Ciceronui apsaugoti. Kai kurie jų netgi atsisuko į Klodijaus 
nusikaltėlių šutvę, nusitraukė savo apykakles ir pirštus įbedė tiesiai sau 
į apnuogintus kaklus, tarytum sakydami: „Pirmiau nei nužudysite jį, 
turėsite nužudyti mus.“ 

Ciceronas jau buvo įpratęs duoti parodymus teisme. Vien pra- 
ėjusiais metais jis mažų mažiausiai tuziną kartų liudijo prieš Katilinos 
vadovaujamus sąmokslo organizatorius. Tačiau jam dar niekuomet 
nebuvo tekę atsidurti tokioje įaudrintoje kovos arenoje kaip ši, to- 
dėl miesto pretoriui teko sustabdyti posėdį, iki bus atkurta rimtis. 
Klodijus sėdėjo susidėjęs ant krūtinės rankas ir niūria veido išraiška 

įdėmiai stebėdamas Ciceroną — tikriausiai prisiekusiųjų poelgis buvo 
jį stipriai sukrėtęs. Šalia Klodijaus, pirmą kartą per jo bylos nagrinė- 
jimą, sėdėjo jo žmona, Fulvija. Gynyba taip žengė gudrų žingsnį, mat 
merginai tuo metu buvo tik šešiolika, ir ji labiau tiko jam į dukteris 
nei į žmonas — greičiausiai buvo tikimasi, kad silpnos, pažeidžiamos 
moters dalyvavimas suminkštins prisiekusiųjų širdis. Ji buvo kilusi iš 
Grakchų giminės, kuri žmonėse buvo labai populiari. Jos veidas atrodė 
griežtas, netgi piktas, tačiau vedybos su Klodijumi būtų greitai sugadi- 
nusios net ir pačią švelniausią prigimtį. 

Galiausiai, kai apklausti liudytojo buvo pakviestas pagrindinis 
šioje byloje kaltintojas Lentulas Kruzas, žmonės nuščiuvo. 

Pastarasis kreipėsi į Ciceroną: 

— Nors visas pasaulis gerai žino, kas esi, ar negalėtumei prisi- 
statyti? 

— Esu Markas Tulijus Ciceronas. 

— Ar prisieki visais dievais kalbėti tik tiesą? 

— Prisiekiu. 

— Ar pažįsti kaltinamąjį? 

— Taip, pažįstu. 

— Kur jis buvo praeitais metais, Gerosios Deivės šventės dieną, 
tarp šeštos ir septintos valandos? Ar galėtumei informuoti teismą? 

— Galiu. Labai gerai pamenu, — Ciceronas atsigręžė į prisieku- 
siuosius. — Jis buvo mano namuose. 

Žiūrovų minioje ir tarp prisiekusiųjų pasigirdo nustebęs mur- 
mesys. 

Klodijus garsiai, kad visi girdėtų, pareiškė: 

— Melagis! 

Samdyti švilpikai vėl sukėlė triukšmą. Pretorius, vardu Vokoni- 
jus, pareikalavo laikytis tvarkos, paskui davė ženklą kaltintojui tęsti. 

— Aresi tuo tikras? — paklausė Kruzas. 

— Žinoma. Jį mačiau ne tik aš, matė ir kiti namiškiai. 

— Koks buvo jo apsilankymo tikslas? 

— Tai buvo paprasčiausias draugiškas apsilankymas. 

— Ar, tavo nuomone, kaltinamasis galėjo iki temstant atsirasti 
Interamnoje? 

— Nebent jis mokėtų ne tik apsirengti moteriškais drabužiais, 
bet ir prisitaisyti sparnus. 

Pasigirdo linksmas kvatojimas. Klodijus, ir tas nusišypsojo. 

— Fulvija, kaltinamojo žmona, irgi atvykusi į teismo posėdį, tvir- 
tina aną vakarą buvusi kartu su savo vyru Interamnoje. Ką galėtumei 
atsakyti? 

— Manyčiau, vedybinio gyvenimo malonumai jai taip apsuko 
galvą, kad ji jau nebesiorientuoja, kuri savaitės diena. 

Kvatojimas užsitęsė dar ilgiau, prie besijuokiančių vėl prisidėjo 
ir Klodijus, o Fulvija sėdėjo įsmeigusi akis tiesiai priešais save — jos 
veidas atrodė vaikiško kumščio didumo: smulkutis, baltas ir bejaus- 
mis, — ji kėlė siaubą jau tuomet. 

Kruzas neturėjo ko daugiau paklausti, ir sugrįžo atgal į kaltinto- 
jams skirtą suolą, užleisdamas vietą Klodijaus advokatui Kurijui. Pa- 
starasis, be abejo, buvo narsus karys, tačiau teismo salėje jis nesijautė 
taip gerai kaip mūšio lauke, todėl nenuostabu, kad į didįjį oratorių jis 
kreipėsi lyg būtų labai susijaudinęs mokinys. 

— Atrodo, su mano ginamuoju jau senokai pykstatės? 

— Visiškai ne. Kol jis nebuvo įvykdęs šventvagystės, mes buvo- 
me geri draugai. 

— Tačiau paskui jam buvo pareikšti kaltinimai ir jį apleidai? 

— Ne, jį apleido sveikas protas, o tada jis įvykdė nusikaltimą. 

Ir vėl pasigirdo juokas. Gynėjas atrodė susierzinęs. 

— Vadinasi, tvirtini, kad praeitų metų gruodžio ketvirtąją mano 
ginamasis tikrai buvo užėjęs į svečius? 

— Taip. 

— Ar ne per daug keistas toks tau naudingas sutapimas? Staiga 
prisimeni, kad Klodijus buvo atvykęs būtent tą dieną... 

— O aš sakyčiau, kad visa ši painiava su datomis naudinga kal- 
tinamajam. 

— K3 nori tuo pasakyti? 

— Aš nemanau, kad Klodijus dažnai vyksta vakaroti į Interamną. 
Tačiau stebėtina, kad tą vakarą, kai jis ėmė ir atsidūrė taip toli nuo Ro- 
mos, koks tuzinas žmonių, kurie savo parodymus patvirtino priesaika, 
matė jį Romoje, pasidabinus; moteriškais apdarais. 

Daugeliui žmonių juokiantis Klodijus liovėsi šypsotis. Be abejo, 
nevykėlis advokatas jam jau buvo pabodęs, ir jis pamojo jam, kad šis 
prieitų prie jo pasitarti. Tačiau Kurijus, kuriam artėjo šešiasdešimt ir 
kuris buvo nepratęs apsijuokti, prarado savitvardą ir ėmė skeryčioti 
rankomis. 

— Žinoma, atsiras kvailių, kuriems tai, ką pasakei, pasirodys 
labai sąmojingas kalambūras, bet aš tvirtinu, kad tu apsirikai ir mano 
ginamasis pas tave lankėsi visai kitą dieną. 

— Dėl datos nė kiek neabejoju — ir turiu tam svarią priežastį. 
Tai buvo pirmosios metinės tos dienos, kai išgelbėjau respubliką. Pa- 
tikėk, turiu dėl ko prisiminti gruodžio ketvirtąją. 

— Ir žmonas bei vaikus tų, kuriuos nužudei! — sušuko Klodijus. 

Jis staiga pašoko iš vietos. Vokonijus tučtuojau pareikalavo laiky- 
tis rimties, tačiau Klodijus atsisakė grįžti į savo vietą ir toliau įžeidi- 
nėjo senatorių. 

— Tu elgeisi kaip tikras tironas, toks ir likai! 

Po šių žodžių jis pasisuko į forume stovinčius savo šalininkus 
ir davė ženklą prisidėti. Pastarųjų nereikėjo raginti. Visi kaip vienas 
švilpdami metėsi į priekį. Į pakylą vėl ėmė skrieti įvairus šlamštas. Ta- 
čiau prisiekusieji ir vėl, jau antrąkart, stojo ginti Cicerono, apsupdami 
glaudžiu ratu ir bandydami pridengti jo galvą. Miesto pretorius šūk- 
telėjo Kurijui, ar šis dar turįs klausimų liudytojui. Kurijus, ne juokais 
sunerimęs dėl tokio prisiekusiųjų uolumo saugant Ciceroną, gestu 
parodė, kad jis jau baigė, ir teisme skubiai buvo paskelbta pertrauka. 
Pirma Cicerono ėjo prisiekusieji, asmens sargybiniai ir netgi jo inte- 
resantai, darydami kelią per forumą, o paskui lydėdami Palatino kalva 
iki pat jo namų. 

Tikėjausi, kad šis įvykis bus sukrėtęs mano šeimininką, o jis iš 
pradžių taip ir atrodė. Jo plaukai styrojo kuokštais, toga buvo apdrabs- 

tyta purvais. Kita vertus, jis liko gyvas ir sveikas. Tiesą sakant, Cice- 
ronas džiūgavo — išdidžiai vaikštinėjo po biblioteką, prisimindamas 
svarbiausius savo liudijimo momentus. Jis jautėsi antrą kartą nugalėjęs 
Katiliną. 

— Matei, kaip prisiekusieji mane gynė? Jei norėtumei, Tironai, 
simboliu pavaizduoti tai, kuo ypatinga Romos jurisdikcija, šįryt galėjai 
jį pamatyti savo akimis. | 

Ciceronas nutarė nevykti į teismą klausytis baigiamųjų kalbų, 
tačiau nepraėjus nė dviem dienoms, kai turėjo būti paskelbtas nuo- 
sprendis, jis jau keliavo Kastoro šventyklos link, tikėdamasis išvysti 
nuteistąjį Klodijų. - 

Prisiekusiųjų kolegija buvo paprašiusi Senato skirti ginkluotą 
apsaugą, todėl laiptus, vedančius iki pakylos, tą dieną saugojo kariai. 
Ciceronas, priėjęs senatoriams rezervuotą suolą, kilstelėjo ranką, 
sveikindamas prisiekusiuosius, bet jam atsakė tik keli, nes daugelis jų 
nervingai žvilgčiojo į kitą pusę. 

— Man atrodo, jie bijo demonstruoti savo simpatijas matant 
Klodijaus sėbrams, — tarė man šeimininkas. — Kaip tau atrodo, ar 
po to, kai jie baigs balsuoti, man derėtų nueiti ir atsistoti greta jų, iš- 
reiškiant savo solidarumą? Manau, kad neramumai neišvengiami, kad 
ir kiek paskirta ginkluotos apsaugos. 

Nebuvau tikras, ar taip elgtis išmintinga, bet atsakyti neturėjau 
kada, nes iš šventyklos jau ėjo pretorius. Palikau Ciceroną, sėdantį į 
savo vietą, o pats nuskubėjau prie netoliese laukiančios minios. 

Tiek kaltintojai, tiek gynyba jau buvo baigę duoti parodymus, 
Vokonijui beliko apibendrinti jų argumentus ir priminti prisiekusie- 
siems bylos esmę. Klodijus vėl buvo pasodintas šalia Fulvijos. Jis vis 
gręžiojosi į ją ir kažką šnabždėdavo, o ji rūsčiai žvelgė į vyrus, greitai 
lemsiančius jos sutuoktinio likimą. Teisme visos procedūros užtrunka 
ilgiau nei tikimasi, — kol atsakoma į visus klausimus, pasitikslinami 
įstatymai, surandami visi reikiami dokumentai, — todėl nereikia 
stebėtis, jei teismo valdininkai vaškinius balsavimo biuletenius prisie- 
kusiesiems ima dalyti mažiausiai valandą vėluodami. Vienoje pusėje 

buvo pažymėta raidė „N“, reiškianti „nekaltas“, kitoje — „K“, „kaltas“. 
Tokia balsavimo sistema turėjo užtikrinti kuo didesnį slaptumą, mat 
nykščiu nutrinti raidę užtekdavo akimirkos, o paskui biuletenis būda- 
vo įmetamas į ratu nešamą urną. Surinkus visus biuletenius, ji buvo 
nunešta ir pastatyta ant stalo, priešais pretorių, paskui jo akivaizdoje 
ištuštinta. Stovintys aplink, norėdami geriau matyti, kas vyksta, pasi- 
stiebė ant pirštų galų. Kai kurie, negalėdami pakelti tylos, ėmė šūkauti 
banalybes, kaip antai „Pirmyn, Klodijau!“, „Tegyvuoja Klodijus!“, o 
kiti į tai atsakė plojimų šuorais. Virš vietos, kurioje vyko teismas, buvo 
ištempta uždanga, turėjusi apsaugoti nuo blogo oro, ir aš dar šiandien 
pamenu, kaip pučiant stipriam gegužės brizui braškėjo jos drobė. 
Ilgainiui balsai buvo suskaičiuoti, rezultatas įteiktas pretoriui. Jam 
atsistojus, jo pavyzdžiu pasekė visas teismas. Fulvija stvėrė Klodijaus 
ranką. Aš stipriai užsimerkiau ir ėmiau melstis. Klodijui ištremti iki 
gyvos galvos būtų užtekę dvidešimt devynių balsų. 

— Už tai, kad Klodijus būtų pripažintas kaltu, balsavo dvidešimt 
penki, už tai, kad būtų išteisintas — trisdešimt vienas. Teismas skelbia 
išteisinamąjį nuosprendį Publijui Klodijui Pulchrui, o byla... 

Paskutiniuosius pretoriaus žodžius nustelbė pritariamas stau- 
gimas. Tuo metu man pasirodė, kad pasviro žemė. Jaučiausi taip, lyg 
mane kas suptų, o kai atsimerkiau, markstydamasis išvydau Klodijų, 
einantį aplink teismą ir spaudžiant rankas prisiekusiesiems. Legionie- 
riai susikibo rankomis, kad apsaugotų paaukštinimą, jei kas sumanytų 
jį šturmuoti. Minia iš džiaugsmo šūkavo ir šoko. Šalia manęs iš abiejų 
pusių stovėję Klodijaus šalininkai būtinai norėjo paspausti ranką, to- 
dėl man beliko prisiversti nusišypsoti, antraip jie mane būtų prikūlę, o 
gal ir dar blogiau. Šio triukšmingo džiūgavimo įkarštyje savo suoluose 
sustingę senatoriai blyškiais veidais priminė pirmu žiemos sniegu 
apklotą lauką. Žvelgdamas į jų veidus, pastebėjau keletą skirtingų iš- 
raiškų: Hortenzijus atrodė palaužtas, Lukulas — gerai nesuvokiantis, 
kas įvyko, Katulas — apimtas nusivylimo. O Ciceronas, prisidengęs 
įprasta profesine kauke, valstybės veikėjo žvilgsniu žvelgė į tolį. 

Po kiek laiko prie paaukštinimo pasirodė Klodijus. Nepaisy- 

damas pretoriaus įspėjimo, kad tai yra teismas, o ne liaudies susi- 
rinkimas, jis pakėlė ranką prašydamas tylos. Triukšmas bematant 
nurimo. 

— Mano mielieji bendrapiliečiai, — kreipėsi jis, — tai ne mano 
pergalė. Tai yra jūsų, liaudies, pergalė. 

Nuvilnijo ir į šventyklos sieną atsimušė dar viena plojimų banga; 
Klodijus net atsigręžė į tą pusę, kaip Narcizas į savo veidrodį. Šįsyk jis 
leido liaupsėms skambėti kur kas ilgiau. 

— Gimiau patricijumi, — po kurio laiko tęsė jis, — bet mano 
sluoksnio Žmonės atsigręžė prieš mane. Tai jūs mane parėmėte ir man 
padėjote. Tai jums turiu būti dėkingas už gyvybę. Esu jūsų. Noriu būti 
su jumis. Todėl nuo šiol aš visiškai atsiduodu jums. Todėl tebūnie 
visiems žinoma, kad šią didžios pergalės dieną aš išsižadu patricijaus 
kraujo ir noriu būti priimtas į plebėjus. 

Dirstelėjau į Ciceroną. Valstybininko žvilgsnis buvo dingęs. Jis 
su neslepiama nuostaba stebėjo Klodijų. 

— Jeigu man pavyks, savo siekius įgyvendinsiu ne Senate, kuria- 
me pilna pasipūtėlių ir korumpuotų veikėjų, bet kaip liaudies atstovas, 
kaip vienas iš jūsų, kaip tribūnas! — Po šių žodžių vėl nugriaudėjo 
plojimai, bet jis juos nutildė rankos mostu. — Ir jeigu jūs, liaudis, iš- 
rinksite mane tribūnu, aš įsipareigoju, aš jums, mano draugai, pažadu: 
visi, kurie be teismo atėmė romėnams gyvybę, labai greitai sužinos, ką 
reiškia liaudies teisingumas! 


Vėliau Ciceronas sugrįžo į savo biblioteką, kartu su Hortenziju- 
mi, Katulu ir Lukulu apsvarstyti prisiekusiųjų sprendimo, o Kvintas 
išėjo į miestą, tikėdamasis sužinoti daugiau detalių. Senatoriai atrodė 
priblokšti, Ciceronas paprašė, kad atneščiau vyno. 

— Keturi balsai, — murmėjo jis. — Būtų užtekę dar keturių 
balsų, ir tas nepakaltinamas pasileidėlis jau būtų visiems laikams išsi- 
nešdinęs iš Italijos! Kežuri balsai! 

Ciceronas nesiliovė kartojęs tą patį. 

— Tai štai, gerbiamieji, man jau gana, — pareiškė Lukulas. — Aš 
traukiuosi iš visuomeninio gyvenimo. 

: Žvelgiant iš tolo jis atrodė toks pat abejingas kaip visuomet, bet 
priėjęs arčiau, kad paduočiau taurę vyno, pastebėjau, jog Lukulas be 
perstojo mirkčioja. Jis buvo pažemintas. Jam tai atrodė nepakeliama. 
Paskubomis išgėręs vyną jis ištiesė taurę, kad įpilčiau dar. 

— Mūsų kolegos pasiduos panikai, — pastebėjo Hortenzijus. 

— Man negera, — tarė Katulas. 

— Keturi balsai! 

— Veisiu savo žuvis, studijuosiu filosofiją ir rengsiuosi mirčiai. 
Aš nebegaliu gyventi tokioje respublikoje. 

Tuo metu sugrįžo Kvintas su naujienomis iš teismo. Jis buvo su- 
sitikęs su kaltintojais ir trimis prisiekusiaisiais, balsavusiais už tai, kad 
Klodijus būtų pripažintas kaltu. 

— Atrodo, tokio papirkinėjimo Romos teismuose dar nebuvo. 
Kalbama, kad įtakingesniems asmenims už Klodijui palankų sprendi- 
mą buvo pasiūlyta po keturis šimtus tūkstančių. 

— Keturi šimtai tūkstančių? — negalėdamas patikėti pakartojo 
Hortenzijus. 

— Iš kur Klodijus gavo tokius pinigus? — paklausė Lulukas. — 
Ta kalė, vadinama jo Žmona, turtinga, bet kad... 

— Eina kalbos, kad pinigais jam pagelbėjo Krasas. 

Antrą kartą tą dieną pasijutau taip, tarytum žemė po mano kojo- 
mis būtų ėmusi siūbuoti. Ciceronas trumpam dirstelėjo mano pusėn. 

— Sunku patikėti, — tarė Hortenzijus. — Kodėl būtent Krasui, 
o ne kam kitam rūpėjo išgelbėti Klodijų? 

— Galiu tik papasakoti, ką pats girdėjau, — atsakė Kvin- 
tas. — Vakar vakare Krasas buvo pasikvietęs pas save dvidešimt 
prisiekusiųjų po vieną, ir visų iš eilės klausinėjo, ko šie pageidautų. 
Vieniems apmokėjo jų sąskaitas. Su kitais sudarė sutartis. Dar kiti 
paėmė grynaisiais. 

— Bet vis tiek tai dar ne dauguma, — pastebėjo Ciceronas. 


— Ne, tačiau kalbama, kad ir Klodijus su Fulvija nesnaudė, — 

paaiškino Kvintas, — ir ne tik dalydami auksą. Žmonės girdėję labai 
garsiai braškant kai kurių Romos didikų lovas — dalis prisiekusiųjų 
pasirinko kitokį užmokestį: vyrą arba moterį. Sklando gandai, kad 
kelis balsus uždirbo ir pati Klodija. 

— Katonas iš pat pradžių buvo teisus! — šūktelėjo Lukulas. — 
Respublika supuvusi iš vidaus. Ateina galas. Klodijus yra lerva, kuri 
mus galutinai sunaikins. 

— Ar galite įsivaizduoti patricijų, kuris tampa p/ebėju? — nuste- 
busiu balsu paklausė Hortenzijus. — Kaip išvis galima to norėti? 

— (Gerbiamieji, — kreipėsi Ciceronas, — mes pralaimėjome 
teismo procesą. Bet nepraraskime drąsos, Klodijus nėra pirmasis nu- 
sikaltėlis, kurį teismas paleidžia į laisvę. 

— Jis tavęs neužmirš, broli, — įspėjo Kvintas. — Jeigu Klodijus 
taps plebėju, gali būti tikras, kad taps ir tribūnu — jis per daug po- 
puliarus, kad kas nors galėtų jam sutrukdyti, — o jau tada, kai įgis 
valdžią, pridarys tau nemažų rūpesčių. 

— To niekada nebus, — atkirto Ciceronas. — Senatas jam nie- 
kada neleis pereiti į plebėjų luomą. O jeigu dėl kokios nors priežasties 
tokia nelaimė ir įvyktų, nejaugi iš tikrųjų manote, kad aš, pradėjęs nuo 
visiško nulio ir tiek pasiekęs, nesusidoročiau su šiuo be perstojo krize- 
nančiu kvanktelėjusiu iškrypėliu, koks yra mūsų Gražuoliukė? Aš vien 
tik savo kalba galėčiau perlaužti jį perpus! 

— Tu tiesus, — patvirtino Hortenzijus, — ir aš noriu tave už- 
tikrinti, kad mes tavęs niekada neapleisime. Jeigu jis išdrįstų tave pulti, 
žinok, kad visada gali mumis pasikliauti. Ar ne, Lukulai? 

— Žinoma. 

— Ar sutinki su manimi, Katulai? — Deja, senasis patricijus ne- 
atsakė. — Katulai? 

Ir vėl jokio atsako. 

Hortenzijus atsiduso. 

— Pastaruoju metu jis labai suseno. Pažadink jį, Tironai! 

Uždėjau ranką Katului ant peties ir švelniai pajudinau. Senato- 
riaus galva nusviro į vieną pusę, ir man teko jį prilaikyti, kad nenuvirs- 

tų ant grindų. Tada jo galva atsilošė atgal, o nuo senatvės įdiržęs veidas 
atsigręžė tiesiai į mane. Katulo akys buvo atmerktos. Burna prasižiojo, 
o iš jos nutįso seilės. Lyg nutvilkytas atitraukiau ranką, bet priėjęs ar- 
tyn Kvintas palietė senuko kaklą ir konstatavo, jog jis miręs. 


Taip savo gyvenimą eidamas šešiasdešimt pirmuosius metus 
baigė Kvintas Lutacijus Katulas — konsulas, vyriausiasis žynys ir ar- 
šus išimtinių teisių suteikimo Senatui šalininkas. Tai buvo žmogus iš 
ankstesnės, rūstesnės, epochos, o jo, kaip ir Metelo Pijaus, mirtis žen- 
klino respublikos galą. Hortenzijus, kuris buvo Katulo svainis, paėmė 
iš Cicerono rankų žvakę, kilstelėjo ją arčiau mirusiojo veido ir atsargiai 
pabandė jį pažadinti. Niekada anksčiau nebuvau taip aiškiai suvokęs 
šio seno papročio prasmės kaip tąsyk, nes atrodė, kad Katulo dvasia 
buvo nepastebimai išėjusi iš kambario ir galėjo bet kada į jį sugrįžti, 
tereikėjo ją tinkamai pašaukti. Mes palaukėme, žiūrėdami galbūt jis 
atsigaus, tačiau, be abejo, to neįvyko, todėl Hortenzijus po kiek laiko 
pabučiavo jį į kaktą ir užmerkė akis. Jis truputį apsiverkė; paraudusios 
atrodė ir Cicerono akys — nors kadaise jiedu su Katulu buvo priešai, 
ilgainiui ėmė kovoti už bendrą abiem reikalą, o mano šeimininkas 
gerbė senuką už jo sąžiningumą. Ramus atrodė tik Lukulas, bet aš 
manau, kad tuo metu jis jau buvo pasiekęs stadiją, kai žuvys jam rūpi 
labiau nei žmonės. 

Savaime suprantama, pokalbį apie teismą teko užbaigti. Buvo 
iškviesti Katulo vergai, kad pargabentų savo mirusį šeimininką į neto- 
liese esančius jo namus; Hortenzijus, jiems išvykus, išskubėjo su liūdna 
žinia pas savo namiškius, o Lukulas irgi patraukė namo, kur erdviame 
Apolono kambaryje laukė vakarienė — žinoma, vieversių sparneliai 
ir lakštingalų liežuvėliai. Kvintas prisiminė, kad jo laukia ilga kelionė 
į Aziją, į kurią jis išvyks rytui brėkštant. Ciceronas jau žinojo, kad jo 
broliui buvo duotas nurodymas keliauti iškart po to, kai tik prisieku- 
sieji paskelbs savo verdiktą, tačiau tai vis tiek buvo stipriausias tądien 
jo patirtas smūgis. Jis pasikvietė Terenciją ir mažąjį Marką, palinkėjo 

jiems labos nakties, o paskui staiga grįžo atgal į biblioteką, palikęs 
mane išlydėti Kvinto. 

— Viso geriausio, Tironai, — palinkėjo Kvintas, spausdamas 
mano dešinę savo abiem delnais. Jo rankos buvo kietos, įdiržusios, 
kitokios negu Cicerono švelnios teisininko rankelės. — Man trūks 
tavo patarimų. Norėčiau, kad dažniau parašytum ir papasakotum, kaip 
gyvuoja brolis. 

— Mielai. 

Jis jau ketino išeiti į lauką, bet persigalvojęs atsigręžė ir tarė: 

— Baigęs eiti konsulo pareigas jis turėjo suteikti tau laisvę. Tai 
buvo jo noras. Žinojai? ž 

Buvau apstulbintas. 

— Jis apie tai nebekalbėdavo, — sumikčiojau aš. — Maniau, 
persigalvojo. 

— Jis tvirtina bijąs, kad tu tiek daug Žinai. 

— Betgi aš niekam niekada neprasižiosiu apie tai, ką jis man yra 
patikėjęs! 

— Žinau, ir jis širdyje tuo tiki. Neimk į galvą. Tai tik jo pasi- 
teisinimas. Iš tiesų jis bijo net pagalvoti, kad vieną gražią dieną tu gali 
jį palikti kaip paliko Atikas, kaip dabar palieku aš. Jis pasitiki tavimi 
labiau, nei tu įsivaizduoji. 

Aš nepajėgiau nė žodžio pratarti. 

— Kai grįšiu iš Azijos, — tęsė jis, — tu atgausi laisvę, pažadu. Tu 
esi šeimos Žmogus, o ne tik mano brolio. O kol kas saugok jį, Tironai. 
Romoje dedasi kažkas negera, mano širdis jaučia. 

Atsisveikindamas jis kilstelėjo ranką ir lydimas patarnautojų iš- 
ėjo į gatvę. Stovėjau ant slenksčio ir Žiūrėjau į taip gerai pažįstamą 
tvirtą, plačiapetį vyrą, ryžtingai žingsniuojantį kalvos šlaitu žemyn, kol 
galiausiai išnyko man iš akių. 


AV 


Klodijus, kaip žemesnysis magistratas, turėjo tuojau pat vykti į Siciliją. 
Vis dėlto jis nusprendė likti Romoje ir toliau mėgautis savo pergale. Jis 
netgi išdrįso atvykti į Senatą ir užimti jam skirtą vietą. Buvo gegužės 
idos, dvi dienos po teismo, ir Senate vyko diskusijos apie politinę situa- 
ciją, susidariusią po patirto fiasko. Klodijus įėjo į posėdžių salę kaip tik 
tuo metu, kai kalbėjo Ciceronas. Sutiktas šaižiu švilpimu jis nusišypsojo 
pats sau, tarytum jam demonstruojamas priešiškumas būtų kėlęs juoką, 
o kai nė vienas iš senatorių nesiteikė pasislinkti ir leisti jam atsisėsti, 
maištininkas atsišliejo į sieną, sukryžiavo ant krūtinės rankas ir pašaipiu 
žvilgsniu įsistebeilijo į kalbėtoją. Pastebėjau, kad Krasas, sėdėjęs jam 
įprastoje vietoje pirmoje eilėje, jautėsi ypač nepatogiai, todėl, nudelbęs 
akis žemyn, dėjosi tyrinėjąs dėmę ant savo raudonų odinių batų. Cice- 
ronas, paprasčiausiai ignoruodamas Klodijų, kalbėjo kaip kalbėjęs. 

— Gerbiamieji, — tęsė jis, — neturime nuleisti rankų ir drebėti 
dėl patirto vieno smūgio. Tiesa, reikia pripažinti, kad mūsų autoritetas 
susilpnėjo, bet tai nereiškia, kad turime panikuoti. Būtume kvaili, jei 
ignoruotume tai, kas įvyko, tačiau būtume dar ir bailiai, jei išsigąstu- 
me. Prisiekusieji paleido priešą, kad šis toliau grasintų valstybei... 

— Buvau išteisintas ne kaip valstybės priešas, bet kaip žmogus, 
išvalysiantis Romą! 

— Labai klysti, Klodijau, — ramiai atsakė Ciceronas, nesiteik- 
damas nė pažvelgti jo pusėn. — Prisiekusieji leido tau likti laisvėje ne 
tam, kad šlaistytumeisi Romos gatvėmis, o laukti mirties bausmės. Jie 
norėjo ne kad liktumei kartu su mumis, o atimti iš tavęs galimybę pa- 
sitraukti į tremtį. 

Jam atkirtęs, Ciceronas baigė savo kalbą: 

— Taigi, gerbiamieji Senato nariai, būkite drąsūs ir garbingi... 

— O kur /avo garbingumas, Ciceronai? — šūktelėjo Klodi- 
jus. — Tu — kyšininkas! 

— Politinis sąžiningų žmonių konsensusas ir toliau galioja... 

— Tu paėmei kyšį, kad nusipirktum namą! 

Ciceronas šįkart atsigręžė į jį ir pareiškė: 

— Aš bent jau nenupirkau prisiekusiųjų. 

Senatoriai pratrūko kvatoti, o aš pagalvojau apie seną liūtą, lete- 
nos smūgiu auklėjantį nenuoramą jauniklį. Tačiau Klodijus nenurimo. 

— Aš tau pasakysiu, kodėl buvai išteisintas: todėl, kad tavo paro- 
dymai buvo melas ir prisiekusieji jais nepatikėjo. 

— Priešingai — dvidešimt penki prisiekusieji patikėjo manimi, o 
trisdešimt vienas ne patikėjo tavimi, bet pareikalavo, kad sumokėtum 
jiems į priekį. 

Dabar tai neatrodo labai juokinga, tačiau tuo metu šie Žodžiai 
nuskambėjo kaip didžiausias istorijoje sąmojis. Manau, kad senatoriai 
taip entuziastingai juokėsi todėl, kad taip norėjo išreikšti Cicerono 
palaikymą, o kiekvienąkart, kai tik Klodijus norėdavo atsakyti, imda- 
vo dar garsiau kvatoti, kol šis taip susierzino, kad išėjo iš Senato. Ši 
šmaikšti Cicerono replika buvo laikoma dideliu jo laimėjimu, ypač 
todėl, kad po dviejų dienų Klodijus išvyko į Siciliją ir senatorius Gra- 
žuoliukę galėjo keliems mėnesiams išmesti iš galvos. 


Pompėjui buvo leista aiškiai suprasti, kad norėdamas kelti savo 
kandidatūrą per konsulų rinkimus jis turėsiąs atsižadėti pretenzijų į 
triumfo eiseną ir, sugrįžęs į Romą, dalyvauti rinkimuose. Tačiau tam 
jis nebuvo nusiteikęs, nes labiau už galią, kurią ypač vertino, jis mėgo 
jos demonstravimą — įmantrius drabužius, trimitų garsus, narvuose 
įkalintų plėšrūnų riaumojimą ir jų dvoką, sunkių batų trepsėjimą, 
triukšmingas karių ovacijas ir minios jam skirtas liaupses. 

Dėl šios priežasties Pompėjus atsisakė minties tapti konsulu, ir 

jo pageidavimu buvo nustatyta triumfo eisenos data — rugsėjo pa- 
baigoje, kai didysis karo vadas turėjo švęsti keturiasdešimt penktąjį 
gimtadienį. Tačiau jo laimėjimų buvo devynios galybės, todėl mažų 
mažiausiai dvidešimties mylių ilgio eisena turėjo užtrukti porą dienų. 
Taigi Ciceronas kartu su kitais Senato nariais atvyko į Marso lauką 
oficialiai pasveikinti imperatoriaus jo gimtadienio išvakarėse. Pom- 
pėjus ta proga buvo ne tik raudonai išsidažęs veidą, bet ir apsivilkęs 
tiesiog pasakiško grožio auksiniais šarvais ir dėvėjo brangų apsiaustą, 
kuris kadaise priklausė Aleksandrui Didžiajam. Jį supo tūkstančiai 
karių, saugančių šimtus vežimų, lūžtančių nuo karo trofėjų. 

Ciceronas iki to įvykio dar nebuvo perpratęs Pompėjaus turtin- 
gumo masto. Kartą jis buvo man pasakęs: „Milijonas, dešimt milijonų, 
šimtas milijonų — ką tai reiškia? Tai tik žodžiai. Mūsų vaizduotė jų 
vis tiek nesuvokia.“ O Pompėjus visus savo turtus surinko į vieną vietą 
ir taip apreiškė savo galią. Pavyzdžiui, tais laikais įgudęs darbinin- 
kas, dirbęs visą dieną, būdavo laimingas, užsidirbęs vieną sidabrinę 
drachmą. Pompėjus tą rytą atidarė visas savo skrynias, kuriose buvo 
sukaupęs sepžyniasdešimt penkis milijonus sidabrinių drachmų, tai yra 
daugiau už metines Romos respublikos mokestines pajamas. Tačiau 
tai buvo tik grynieji. Aukštai virš parado dalyvių buvo iškilusi milži- 
niška auksinė Mitridato statula, kurią traukė keturių jaučių kinkinys. 
Buvo gabenamas ir Mitridato sostas, ir jo skeptras, taip pat auksiniai. 
Dar trisdešimt trys karūnos iš. perlų ir trys auksinės statulos, vaiz- 
duojančios Apoloną, Minervą ir Marsą. Išvydau ir piramidės formos 
kalną auksinių elnių, liūtų ir įvairiausių vaisių, o jį juosė irgi auksinės 
vynuogių šakos. Mačiau ir languotą trijų pėdų ilgio ir keturių pločio 
žaidimų lentą, pagamintą iš bangiųjų žalių ir mėlynų akmenų, ant 
kurios uždėtas maždaug trisdešimt svarų sveriantis didelis auksinis 
mėnulis. Buvo čia ir saulės laikrodis, pagamintas iš perlų. Penkiais ve- 
žimais buvo gabenamos vertingos knygos iš karališkosios bibliotekos. 
Reginys padarė stiprų įspūdį Ciceronui, supratusiam, kad numatyti 
tokių milžiniškų turtų padarinius Romai ir jos politikai yra ne;mano- 
ma. Jausdamas malonumą jis prisiartino prie Kraso ir jį paerzino: 

— Ką gi, Krasai, kažkada buvai laikomas turtingiausiu žmogumi 
Romoje, bet manau, kad tos dienos jau praeityje. Dabar netgi tau teks 
skolintis iš Pompėjaus! 

Krasas į tai atsakė kreiva šypsena; buvo aiškiai matyti, kad išvydęs 
tokį reginį jis neteko žado. 

Pompėjus savo karo grobį nugabeno į Romą pirmą triumfo eisenos 
dieną, tačiau pats liko už miesto vartų. Antrą dieną, kai karvedys šventė 
savo gimtadienį, paradą jo pergalėms pažymėti pradėjo karo belaisviai 
iš Rytų: pirmi traukė kariuomenių vadai, paskui juos sekė Mitridato 
namiškiai, piratų vadų būrys, įkandin jų — žydų karalius ir Armėnijos 
karalius su žmona ir sūnumi, o paskiausiai, kaip svarbiausi belaisviai, ėjo 
septyni Mitridato vaikai ir vienas — jo sesers. Galvijų turguje ir Di- 
džiajame cirke susispietę tūkstančiai romėnų pasitiko juos švilpdami ir 
taip drabstydami mėšlu bei grumstais, kad po kurio laiko, kai belaisviai, 
klupinėdami Šventuoju keliu, priėjo karcerį, jie labiau priminė atgijusias 
molio figūras, o ne žmones. Čia jiems teko sustoti ir laukti budelio bei 
jo pagalbininkų akivaizdoje, drebant jau vien nuo minties apie jų lau- 
kiant; likimą, o tuo metu nuo Triumfo vartų pasigirdo tolimas gaudesys, 
reiškiantis, kad į miestą pagaliau įžengė jų nugalėtojas. 

Ciceronas kartu su savo kolegomis laukė šalia Senato rūmų. Aš 
stovėjau kitoje forumo pusėje ir kaip tik tuo metu, kai šis šlovės srautas 
plūdo tarp mūsų, pamečiau jį iš akių. Pro šalį dardėjo vežimai su įman- 
triais gyvaisiais paveikslais, vaizduojančiais Pompėjaus užkariautas ša- 
lis, — Albaniją, Siriją, Palestiną, Arabiją ir dar daugelį kitų, — paskui 
juos buvo gabenami maždaug aštuoni šimtai sunkių bronzinių taranų 
nuo užgrobtų piratų laivų pirmagalių, saulėje blizgančių šarvų, skydų 
ir kalavijų, kadaise priklausiusių Mitridato kariuomenėms, kaugės. Pa- 
skui karo belaisvius ir trofėjus žygiavo Pompėjaus kariai, dainuodami 
nešvankias dainas apie savo vadą, o galiausiai forume pasirodė ir pats 
Pompėjus, stovintis brangakmeniais nusagstytame karo vežime, pa- 
sipuošęs purpurine toga, siuvinėta aukso žvaigždėmis, ir, be abejo, 
Aleksandro apsiaustu. Įsitaisęs ant paaukštinimo jam už nugaros 
stovėjo vergas, kuriam teko pareiga kartoti nugalėtojui į ausį, kad šis 

tėra tik mirtingasis. Nepavydėjau šiam vargšeliui jo darbo, juolab kad 
jis akivaizdžiai nervino didįjį karvedį, kuris tą pačią akimirką, kai tik 
vežėjas prie karcerio sustabdė žirgus, ir eisena sustojo, šiurkščiai nu- 
stūmė jį nuo paaukštinimo ir atgręžė savo raudonai išdažytą veidą į 
purvinus belaisvius. 

— Aš, Pompėjus Didysis, trijų šimtų dvidešimt keturių tautų 
užkariautojas, Senato ir Romos piliečių man suteikta galia dovanoti 
gyvybę ir pasmerkti mirčiai, skelbiu, kad jums, kaip Romos imperijos 
vasalams, šią akimirką, — jis trumpam nutilo, — atleidžiu visas kaltes 
ir leidžiu laisvai grįžti į tėvynę. Eikite ir skelbkite pasauliui apie mano 
gailestingumą! 

Tai buvo tiek pat didingas, kiek netikėtas poelgis, mat jaunystėje 
Pompėjus garsėjo kaip „paauglys skerdikas“ ir labai retai ko nors pasi- 
gailėdavo. Iš pradžių atrodė, kad minia, išgirdusi jo pareiškimą, nusi- 
vylė, bet paskui ėmė ploti, o belaisviai, sužinoję, ką jų nugalėtojas pasa- 
kė, iškėlė rankas ir pratrūko savo kalba kažką marmaliuoti. Pompėjus 
rankos mostu parodė esąs dėkingas už jam išreikštą pagarbą, paskui 
nušoko nuo savo karo vežimo ir nuėjo į Kapitolijų, kur turėjo paaukoti 
auką Jupiteriui. Senatoriai, taip pat ir Ciceronas, nusekė jam iš paskos; 
aš irgi ėjau įkandin jo, bet staiga padariau netikėtą atradimą. 

Pasibaigus eisenai, ginklų ir šarvų prikrauti vežimai rikiavosi iš- 
važiuoti iš forumo, ir aš pirmąkart iš taip arti išvydau juose sukrautus 
kalavijus ir durklus. Net ir nebūdamas karybos žinovas, atpažinau, 
kad visi šie naujutėliai ginklai rytietiškais išlenktais ašmenimis ir pa- 
slaptingomis graviūromis ant kotų buvo identiški tiems, kuriuos savo 
namuose slėpė Cetegas ir kuriuos egzekucijos išvakarėse man teko 
inventorizuoti. Aš jau tiesiau ranką, nusitaikęs paimti vieną iš jų, no- 
rėdamas parodyti jį Ciceronui, bet vežimą saugojęs legionierius piktai 
šūktelėjo, reikalaudamas laikytis deramo atstumo. Ketinau paaiškinti 
jam, kas aš toks ir ko man reikia, bet sveikas protas mane nutildė. 
Netaręs nė žodžio pasitraukiau ir nuskubėjau tolyn, o atsisukęs atgal 
pastebėjau, kad sargybinis vis dar nenuleidžia nuo manęs akių. 

Ciceronas nori nenori turėjo dalyvauti po aukojimo vykusiose 

ištaigingose oficialiose vaišėse, todėl namo jis sugrįžo jau vėlai vakare, 
būdamas blogos nuotaikos, tokia jį apimdavo kiekvienąkart, ilgiau pa- 
bendravus su Pompėjumi. Šeimininkas didžiai nustebo radęs mane jo 
laukiantį ir įdėmiai išklausė mano pasakojimą apie atradimą. Aš neap- 
sakomai džiaugiausi savo sumanumu ir tikėjausi, kad jis mane pagirs. 
Tačiau jis tik labai suirzo. 

— Nejau tu nori man pasakyti, — griežtai paklausė Ciceronas, 
man baigus pasakoti, — kad Pompėjus iš Mitridato atimtus ginklus 
atsiuntė į Romą, norėdamas paremti Katilinos sąmokslą? 

— Žinau tik tiek, kad jų žymės ir modeliai yra tokie pat... 

Ciceronas mane pertraukė: į 

— Tokios šnekos — išdavikiškos! Nenoriu daugiau nieko pana- 
šaus iš tavęs girdėti! Tu pats matei, koks galingas Pompėjus. Daugiau 
apie tai nė neužsimink, supratai? 

— Atsiprašau, — sumurmėjau, iš netikėtumo net gaudydamas 
kvapą. — Prašau man atleisti. 

— Be to, kokiu būdu Pompėjus būtų galėjęs juos pargabenti į 
Romą? Jis gi buvo už tūkstančio mylių. 

— Manau, tai galėjo padaryti Metelas Nepotas. 

— Eik miegoti, — piktai liepė Ciceronas. — Paistai nesąmones. 

Išaušus rytui supratau, kad mano šeimininkas naktį tik apie tai ir 
tegalvojo, nes jo požiūris buvo gerokai nuosaikesnis. 

— Galbūt tu ir teisus, kad ginklai — Mitridato. Šiaip ar taip, 
Pompėjus atėmė visą karaliaus ginklų arsenalą, todėl įmanoma, kad šią 
ginklų partiją su savimi į Romą atsigabeno Nepotas. Vis dėlto tai dar 
nereiškia, kad Pompėjus aktyviai prisidėjęs prie Katilinos organizuoto 
sąmokslo. 

— Žinoma, kad ne, — pritariau jam. 

— Baisu būtų net pagalvoti, kad šiais ašmenimis galėjo būti per- 
kirsta mano gerklė. 

— Pompėjus niekada nekenktų nei tau, nei valstybei, — patiki- 
nau šeimininką. 

Kitą dieną Pompėjus pasikvietė Ciceroną į svečius. 

„Žemės ir Vandenų valdovas“ vėl įsikūrė savo name ant Eskvili- 
no kalvos. Vasaros metu pastatas buvo pakeitęs savo išvaizdą. Sienos 
buvo nukabinėtos daugybe taranų nuo užgrobtų piratų karo laivų 
pirmagalių. Dalis jų buvo bronzuoti, kad atrodytų panašūs į gorgonių 
galvas. Kiti buvo puošti gyvūnų snukiais ir ragais. Ciceronas jų dar ne- 
buvo matęs, o išvydęs didžiai pasibjaurėjo. 

— Įsivaizduok, kad tau reikia čia nakvoti, — tarė jis, mums lau- 
kiant, kol pasirodys durininkas. — Panašu į faraono mirties kambarį. 

Nuo to karto šeimininkas privačiuose pokalbiuose Pompėjų daž- 
nai vadindavo Faraonu arba Šachu. 

Kieme lūkuriavusi didžiulė minia žavėjosi rezidencija, o viduje 
lankytojams skirtose patalpose grūdosi aibė prašytojų, puoselėjančių 
vilų prasibrauti prie Pompėjaus auksinio lovio. Buvo čia ir bankru- 
tavusių Senato narių, kurie tikėjosi parduoti savo balsus. Buvo ir 
verteivų, kuriems rūpėjo įtikinti rezidencijos šeimininką investuoti į 
jų projektus. Mačiau ir laivų savininkų, ir žirgų dresuotojų, taip pat 
baldžių ir juvelyrų, bet pasitaikė ir paprasčiausių elgetų, svajojančių 
sugraudinti Pompėjų savo graudžiomis istorijomis. Dideliam kauly- 
tojų pavydui, mes buvome nuvesti tiesiai į erdvų šeimininko kambarį. 
Viename jo kampe stovėjo siuvėjo manekenas, aprengtas Pompėjaus 
toga ir Aleksandro Didžiojo apsiaustu, kuriais Pompėjus vilkėjo per 
savo triumfo eiseną, o kitame — didelė, vien tik iš perlų pagaminta 
Pompėjaus galva, kurią buvau matęs eisenos metu. O pačiame kam- 
bario centre ant dviejų pastolių stovėjo didžiulio pastatų komplekso 
maketas, virš kurio palinkęs dunksojo Pompėjus, abiejose rankose 
laikydamas po dvi žaislines medines šventyklas. Už jo išvydau keletą 
vyrų, kurie, kaip man atrodė, susirūpinę laukė, ką jis nuspręs. 

— O, — prabilo jis, pakeldamas akis, — Ciceronas atvyko. Su- 
manus vyras. Jis tikrai pasakys savo nuomonę. Kaip manai, Ciceronai? 
Ar man čionai statyti keturias šventyklas ar tris? 

— Šventyklas aš visada statau po keturias, — atsakė Cicero- 
nas. — Aišku, su sąlyga, kad turiu užtektinai vietos. 

— Nuostabus patarimas! — šūktelėjo Pompėjus. — Statysime 
keturias. 

Publikai plojant, karvedys sustatė miniatiūrines šventyklas į eilę 
ir pridūrė: 

— Kuriems dievams jos bus pašvęstos nutarsime vėliau. Gerai? 

O paskui, rodydamas į maketą, kreipėsi jau į Ciceroną: 

— K4 manai? 

Ciceronas įdėmiai apžvelgė sudėtingą konstrukciją. 

— Įspūdinga. Kas tai? Rūmai? 

— Teatras su dešimt tūkstančių vietų. Čia bus parkai, kuriuos 
apjuos portikas, o štai čia — šventyklos. 

Pompėjus atsisuko į vieną iš vyrų, kurie, kaip supratau, buvo ar- 
chitektai, ir paklausė: 

— Primink man dar kartą, kokio dydžio bus šis kompleksas? 

Visas kompleksas užims ketvirtį mylios, jūsų ekscelencija. 

Pompėjus išsišiepė ir patrynė delnus. 

— Statinys, kurio ilgis — ketvirtis mylios! Įsivaizduoji? 

— O kur jis bus statomas? — pasidomėjo Ciceronas. 

— Marso lauke. 

— O kur tuomet žmonės balsuos? 

— Hm, kažkur čia, — trumpai atsakė Pompėjus, atsainiai mos- 
telėdamas ranka, — arba kur nors čia, prie upės. Vietos užteks. Galite 
išnešti, — paliepė jis architektams, — išneškite ir pradėkite ruošti 
vietą pamatams, o dėl kainos nesukite sau galvos. 

Jiems išėjus, Ciceronas tarė: 

— Nenorėčiau pasirodyti esąs pesimistas, Pompėjau, bet bijau, 
kad tau gali kilti problemų su cenzoriais. 

— Kodėl? 

— Jie jau ne kartą yra uždraudę statyti Romoje nuolatinį teatrą. 
Dėl moralinių priežasčių. | 

— Aš jau galvojau apie tai. Paaiškinsiu jiems, kad statau šventyk- 
14 Venerai. Jai vis tiek atsiras vieta šiame komplekse — mano archi- 
tektai žino, ką daro. 

— Manai, kad cenzoriai tavimi patikės? 

— O kodėl turėtų netikėti? 

— Veneros šventykla — ketvirčio mylios ilgio? Jie gali pamanyti, 
kad tavo dievobaimingumas yra perdėtas. 

Tačiau Pompėjus nebuvo nusiteikęs, kad jį kas erzintų, o ypač 
Ciceronas. Todėl jo kilniaširdišką šypseną netrukus pakeitė rūškana 
mina, o lūpos ėmė virpčioti. Šis žmogus garsėjo savo ūmiu būdu, ir aš 
pirmąkart savo akimis mačiau, kaip greitai jis gali prarasti savitvardą. 

— Šiame mieste, — jis pratrūko šaukti, — pilna m22ž4 žmo- 
gelių — pavydžių mažų Žmogelių! O aš noriu dovanoti romėnams 
didingiausią pasaulio istorijoje statinį, tačiau kaip jie man atsidėkoja? 
Niekaip. Niekaip! 

Jis nuspyrė vieną pastolį. Man tai priminė mažąjį Marką vaikų 
kambaryje, kai jam liepiama baigti žaidimą. 

— O jei kalbėtume apie šias Žmogystas toliau, — grėsmingu 
balsu tęsė Pompėjus, — kodėl Senatas nepatvirtino nė vieno iš mano 
pateiktų įstatymų projektų? Kur įstatymas dėl Rytuose mano įkurtų 
kolonijų? Kur žemė mano kariams? Kaip aš turėčiau visa tai suprasti? 

— Tam reikia laiko... 

— Maniau, kad mudu supratome vienas kitą: aš padėsiu tau dėl 
Hibridos, o tu padėsi man Senate, kad būtų priimtas mano pasiūlytas 
įstatymas. Taigi aš ištesėjau savo pažadą. O tu? 

— Nėra tai lengva. Man vienam per daug sunku. Esu tik vienas iš 
šešių šimtų Senato narių, o tu, deja, tarp jų turi daugybę priešų. 

— Kas jie? Išvardyk! 

— Tu juos žinai geriau negu aš. Celeras negali tau atleisti dėl 
skyrybų su jo seserimi. Lukulas vis dar griežia dantį dėl to, kad per 
tave netapo kariuomenės vadu Rytuose. Krasas visą gyvenimą tavo 
priešas. Katonui atrodo, kad elgiesi lyg būtumei karalius... 

— Katonas! Neminėk šio Žmogaus vardo man girdint! Būtent 
per jį aš neturiu žmonos! — Pompėjaus balsas aidėjo visame name, o 
aš pastebėjau, kad prie durų jau susispietė būrys mus stebinčių tarnų. 

— Aš tau iki šiol nė karto apie tai neužsiminiau, laukiau, kol 

įvyks mano triumfo eisena, tikėdamasis, kad tu bent šį tą padarysi. 
Tačiau štai aš jau Romoje, todėl reikalauju, kad būčiau deramai ger- 
biamas! Ar girdi? Aš reikalauju! 

— Žinoma, girdžiu. Manau, kad ir mirusieji tave išgirstų. Ir galiu 
tau patvirtinti, kad esu tavo draugas, ir man kaip visada malonu pasi- 
tarnauti tavo interesams. 

— Kaip visada? Esi tuo tikras? 

— Paminėk, jei gali, nors vieną atvejį, kai tau nepadėjau. 

— O Katilina? Galėjai iškviesti mane ginti respublikos. 

— O tu turėtumei padėkoti man už tai, kad nekviečiau, nes ap- 
saugojau tave nuo neapykantos, kurią būtumei užsitraukęs pralieda- 
mas kraują. 

— Aš būčiau su juo štai /a/5 pasielgęs! — Pompėjus patrynė 
pirštais. 

— Bet prieš tai jis būtų išžudęs visus įtakingiausius senatorius, 
taip pat ir mane. O gal taip tau būtų labiau patikę? 

— Žinoma, ne. 

— Todėl, kad tu žinai, jog jis buvo tam pasirengęs? Mes aptiko- 
me tam tikslui mieste slepiamus ginklus. 

Pompėjus žiūrėjo tiesiai Ciceronui į akis, bet šįsyk pastarasis atsi- 
laikė — pirmasis žvilgsnio neatlaikė Pompėjus. 

— Apie jokius ginklus aš nežinau, — burbtelėjo jis. — Negaliu su 
tavimi, Ciceronai, ginčytis. Niekada negalėjau. Tu visada buvai suma- 
nesnis. Iš tiesų aš esu kariuomenės žmogus, o ne politikas. — Pompė- 
jus prisivertė nusišypsoti ir kalbėjo toliau: — Manau, turėsiu priprasti 
prie to, kad negaliu tik įsakinėti ir laukti, kada visi puls vykdyti mano 
įsakymų. „Tegu ginklai paklūsta togai, o laurai — iškalbai“, — juk tai 
tavo žodžiai? „Laiminga Roma, gimusi man esant konsulu“, — teisin- 
gai? Pats matai, kad tapau tavo mokiniu. 

Pompėjus nebuvo linkęs į poeziją, todėl iškart supratau, kad tai, 
jog jis atmintinai citavo šias Cicerono konsulinio epo eilutes, kurios 
tuo metu jau plito po visą Romą, bylojo apie tai, kad jis yra grės- 
mingai pavydus. Vis dėlto jis sugebėjo net paplekšnoti Ciceronui per 

ranką ir to užteko, kad jo patarnautojai su palengvėjimu atsikvėptų. 
Jie pasitraukė nuo įėjimo, ir namas vėl paskendo įprastuose garsuose, 
o Pompėjus, kurio bičiuliškumo priepuoliai galėdavo būti tokie pat 
staigūs ir nerimą keliantys kaip ir įniršis, staiga pareiškė, kad jiems 
vertėtų pasivaišinti vynu. Jo atnešė labai daili moteris, kurios vardas, 
kaip vėliau sužinojau, buvo Flora. Ji garsėjo kaip viena žymiausių Ro- 
mos kurtizanių ir gyveno pas Pompėjų, kol šis po skyrybų neturėjo 
žmonos. Ji visą laiką ant kaklo ryšėjo šaliką — tam, kad paslėptų, kaip 
pati kartą papasakojo, įkandimų žymes, kurias mylėdamasis palikdavo 
Pompėjus. Droviai įpylusi vyno ji išėjo, o Pompėjus sumanė parodyti 
Aleksandro apsiaustą, kurį jis radęs Mitridato namuose. Jis man pasi- 
rodė esantis dar gana naujas, o dirstelėjęs į Ciceroną pamačiau, kad jis 
stengiasi, nors jam tai ir labai sunku, atrodyti kuo rimtesnis. 

— Tik pagalvok, — tarė jis tyliau, pagarbiai čiupinėdamas me- 
džiagą, — trijų šimtų metų senumo, bet atrodo taip, tarytum būtų 
pasiūta mažiau nei prieš dešimt metų. 

— Ji turi magiškų galių, — paaiškino Pompėjus. — Man sakė, 
kad manęs neištiks jokia bėda, kol šis apsiaustas bus pas mane. 

Lydėdamas Ciceroną prie durų šeimininkas atrodė nepaprastai 
rimtas. 

— Tai ar galėtumei man padėti ir pasikalbėti su Celeru bei 
kitais? Pažadėjau savo kariams, kad jie gaus žemės, o juk Pompėjus 
Didysis negali neištesėti duoto žodžio. 

— Padarysiu viską, ką tik galėsiu. 

— Aš norėčiau palaikyti gerus santykius su Senatu, bet jei man 
teks ieškotis draugų kur nors kitur, aš jų ir ieškosiu. Gali jiems per- 
duoti, kad aš taip pasakiau. 

Mums grįžtant namo Ciceronas tarė: | 

— Girdėjai, ką jis pasakė? „Apie jokius ginklus aš nežinau“! Gal 
mūsų Faraonas ir didis karvedys, bet jis taip pat ir baisus melagis. 

— K3 ketini daryti? 

— O kas man lieka? Žinoma, kad jam padėti. Man labai nepati- 
ko, kai jis pareiškė, kad gali susirasti draugų kur nors kitur. Aš privalau 
bet kokia kaina neleisti jam susidėti su Cezariu. 

Ciceronas, nepaisydamas savo antipatijos ir kilusių įtarimų, sten- 
gėsi atlikti savo, kaip Pompėjaus tarpininko Senate, pareigas, lygiai 
kaip kadaise, kai jis Senate žengė pirmuosius savo žingsnius. O aš 
gavau dar vieną politikos pamoką: jei nori ką nors pasiekti, iš tavęs bus 
pareikalauta maksimalios savidrausmės, kurią naivuoliai dažnai laiko 
veidmainyste. 

Pirmiausia Ciceronas pasikvietė vakarienės Lukulą, kurį keletą 
valandų nesėkmingai bandė įkalbėti liautis oponavus Pompėjaus pa- 
teiktiems įstatymų projektams; deja, Lukulas buvo pasiryžęs niekada 
neatleisti Faraonui už tai, kad šis prisiėmė sau visus nuopelnus sumušus 
Mitridatą ir kategoriškai atsisakė bendradarbiauti. Paskui Ciceronas 
kreipėsi į Hortenzijų, bet išgirdo tokį patį atsakymą. Mano šeiminin- 
kas netgi nuvyko pas Krasą, kuris, nors ir neslėpdamas savo troškimo 
sumalti lankytoją į dulkes, priėmė jį labai mandagiai. Jis atsilošė savo 
krėsle, suglaudė pirštų galiukus ir pusiau užsimerkęs ėmė klausytis Ci- 
cerono prašymo, mėgaudamasis kiekvienu atvykėlio žodžiu. 

— Vadinasi, — apibendrino Krasas, — Pompėjus baiminasi, kad 
praras savo gerą vardą, jeigu jo įstatymo projektas nebus patvirtintas, 
todėl norėtų, kad aš, užmiršęs visus praeities priešiškumus, padėčiau 
jam vardan respublikos? 

— Būtent. 

— K3 gi, mano atmintis ne tokia jau trumpa, kad pamirščiau, 
kaip Pompėjus prisiėmė sau visą garbę, neva tai jis nugalėjęs Spartaką, 
nors tą pergalę iš tikrųjų iškovojau aš, ir gali jam pasakyti, kad nekelsiu 
savo rankos už jį, net jeigu man tai kainuotų gyvybę. Beje, o kaip tavo 
naujasis namas? 

— Labai geras, ačiū. 

Paskui Ciceronas nutarė bandyti laimę pas Metelą Celerą, išrink- 
tąjį konsulą. Tiesa, prieš eidamas pas kaimyną, mano šeimininkas turėjo 
sutelkti visą drąsą — tai buvo pirmasis jo vizitas po įžūlaus Klodijaus 
poelgio per Gerosios Deivės apeigas. Iš tiesų Celeras negalėjo būti nu- 

siteikęs draugiškiau negu Krasas. Valdžios perspektyva, o jai jis buvo 
rengiamas nuo pat mažens, kaip lenktyninis žirgas — varžyboms, jį 
labai džiugino, ir jis taip pat įdėmiai išklausė Cicerono pasakojimą. 

— Man dėl Pompėjaus išdidumo galvą skauda nedaugiau kaip 
tau, — užbaigė Ciceronas, — tačiau negalime paneigti fakto, kad jis yra 
galingiausias pasaulyje žmogus, todėl būtų didžiulė nelaimė, jei jis atitol- 
tų nuo Senato. O taip ir nutiks, jei mes nepatenkinsime jo pageidavimų. 

— Manai, kad jis gali keršyti? 

— Jis teigia neturėsiąs kito pasirinkimo, kaip tik ieškoti draugų 
kitur, o tai reiškia — tarp tribūnų arba, dar blogiau, susidėti su Ceza- 
riu. Jeigu taip įvyktų, vėl būtų šaukiami liaudies susirinkimai, vetuo- 
jami Senato sprendimai, kiltų riaušės, būtų paralyžiuotas gyvenimas, 
liaudis ir Senatas kibtų vienas kitam į gerkles... Trumpai tariant, iš- 
tiktų nelaimė. 

— Niūrus paveikslas, sutinku, — atsakė Celeras, — bet aš tau 
niekuo negaliu padėti. 

— Net šalies labui? 

— Viešai paskelbdamas apie skyrybas su mano seserimi Pom- 
pėjus ją pažemino. Jis taip pat įžeidė mane, mano brolį ir visą mano 
giminę. Aš jau supratau, kas jis per žmogus: visiškai nepatikimas ir 
matantis tik save. Tau, Ciceronai, būtų ne pro šalį jo pasisaugoti. 

— Tavo nuoskauda visiškai pagrįsta, niekas tuo neabejoja. Tačiau 
pagalvok, kokį didžiadvasiškumą pademonstruotum, jei savo inau- 
guracinėje kalboje pasakytumei, kad šalies labui vertėtų atsižvelgti į 
Pompėjaus interesus. 

— Tai reikštų ne didžiadvasiškumą. Tai reikštų silpnumą. Me- 
telai galbūt ir ne pati seniausia giminė Romoje, gal ir ne pati svar- 
biausia, tačiau ji tapo labiausiai klestinčia, ir mes tai pasiekėme todėl, 
kad niekada nė per colį nenusileidžiame savo priešams. Ar žinai, koks 
gyvūnas yra mūsų giminės heraldinis simbolis? 

— Dramblys? 

— Teisingai, dramblys. Mes jį pasirinkome ne tik todėl, kad 
mūsų protėviai nugalėjo kartaginiečius, bet ir todėl, kad mūsų giminė 

labiausiai panaši į dramblį. Tai gyvūnas, kuris yra labai sunkus, vaikšto 
iš lėto, niekada nepasiduoda emocijoms ir visuomet nugali. 

— Taip, bet jis yra ir ganėtinai kvailas, todėl jį lengva sugauti. 

— Galbūt, — sutiko Celeras, kurio veidu perbėgo susierzinimo 
šešėlis. — Tačiau, mano galva, tu pernelyg sureikšmini savo sumanumą. 

Sulig šiais žodžiais jis atsistojo leisdamas suprasti, kad pokalbis 
baigtas. 

Jis palydėjo mus į atrijų, kuriame išvydau begalę buvusių kon- 
sulų, Celero protėvių, pomirtinių kaukių, o mums einant marmuru 
dengtomis grindimis, jis vis mostagavo rankomis, norėdamas atkreipti 
į jas mūsų dėmesį, tartum šie ramūs negyvi veidai jo nuostatą būtų 
galėję patvirtinti geriau negu žodžiai. Mums tik įžengus į laukiamąjį, 
pasirodė tarnaičių lydima Klodija. Nežinau, ar šis susitikimas buvo 
atsitiktinis, ar įvyko tyčia, bet man įtikimesnis pastarasis variantas, nes 
moteris buvo labai įmantria šukuosena ir pasidažiusi, nors buvo dar tik 
ryto metas. „Apsiginklavusi visais nakčiai būtinais ginklais“, — mums 
jau išėjus replikavo Ciceronas. O tuo metu jis linktelėjo galvą. 

— O, Ciceronai, — prabilo Klodija, — retai mane aplankai. 

— Deja, tai tiesa. Tačiau ne savo noru. 

Į jų pokalbį įsiterpė Celeras: 

— Girdėjau, jūs buvote tapę gerais draugais, kol buvau išvykęs. 
Man malonu, kad jūs vėl bendraujate. 

Išgirdęs šiuos jo žodžius ir nerūpestingą toną, kuriuo jie buvo iš- 
tarti, iškart supratau, kad Celeras visiškai nenumano apie savo žmonos 
reputaciją. Jam buvo būdingas tas neįprastas naivumas civiliniame gy- 
venime, kuriuo pasižymėjo, kaip jau ne kartą galėjau įsitikinti, daugelis 
profesionalių kariškių. 

— Tikiuosi, sekasi gerai, Klodija? — mandagiai pasidomėjo 
Ciceronas. 

— Tiesiog puikiai, — ji nužvelgė svečią žvilgsniu iš po savo ilgų 
blakstienų. — Neblogiau Sicilijoje gyvena ir mano brolis, nepaisant 
tavo pastangų. 

Ji apdovanojo Ciceroną šypsena, kuri buvo šalta kaip kalavijo 

ašmenys, ir išdidžiai nuėjo tolyn, paskui save palikdama vos juntamą 
kvepalų šleifą. Celeras gūžtelėjo pečiais. 

— Ką gi, nieko nepadarysi. Būtų gerai, kad ji kalbėtųsi su tavimi 
taip pat noriai, kaip su tuo prakeiktu poetu, nuolat besisukiojančiu ap- 
link ją. Bet Klodijui ji labai atsidavusi... | 

— Ar jis vis dar ketina tapti plebėju? — paklausė Ciceronas. — 
Negalėčiau nė pagalvoti apie plebėją savo giminėje, o ką jau kalbėti 
apie tavo garsiuosius protėvius. 

— To niekad nebus. — Celeras apsidairė, ar Klodija jo tikrai ne- 
girdi. — Kalbant tarp mūsų, tas tipas daro didelę gėdą. 

Toks atvirumas šiek tiek pamalonino Ciceroną, deja, visos jo pa- 
stangos bandant įkalbėti Celerą stoti Pompėjaus pusėn, nuėjo perniek, 
ir kitą dieną jis išsirengė pas Katoną, kuris buvo jo paskutinė viltis. 
Stoikas gyveno Aventino kalvoje dailiame, bet dirbtinai apleistame 
name, kuriame buvo juntama pasenusio maisto ir neplautų indų 
smarvė, o atsisėsti galėjai tik ant kietų medinių kėdžių. Sienos buvo be 
jokios puošybos. Nesimatė čia nei kilimų. Pro atviras duris pastebėjau 
dvi neypatingo grožio paaugles mergaites susirūpinusiais veidais, pa- 
linkusias prie savo siuvinių, ir ėmiau svarstyti, nejaugi jos ir buvo tos 
Katono dukterys ar dukterėčios, iš kurių vieną Pompėjus norėjo vesti. 
Tiesą sakant, Roma būtų buvusi visai kitokia, jei tik Katonas būtų pri- 
taręs jų vedyboms! Šlubas durininkas palydėjo mus į ankštą ir tamsų 
kambarį, kuriame, įsitaisęs po Zenono biustu, namo šeimininkas dir- 
bo savo darbus. Ciceronas dar kartą paaiškino reikalo esmę, kodėl jis 
siūląs eiti į kompromisą su Pompėjumi, bet Katonas, kaip ir visi kiti 
anksčiau kalbintieji, griežtai atsisakė. 

— Jis jau ir taip turi per daug galių, — atsakė kaip įprastai nepa- 
tenkintas Katonas. — Jei mes leisime, kad jo kariai visoje Italijoje įkurtų 
kolonijas, Pompėjus galės bet kurią akimirką vienu piršto mostelėjimu 
sušaukti jam pavaldžią armiją. Ir kodėl mes turėtume patvirtinti visas 
jo sutartis, jų pirmiau nuodugniai neišnagrinėję? Dievaži, nesuprantu! 
Ar mes esame aukščiausia Romos respublikos valdžios institucija, ar 
mažos mergytės, kurioms reikia nurodyti, kur sėstis ir ką daryti? 

— Tavo tiesa, — sutiko Ciceronas, — bet mes turime pripažinti 
tikrovę tokią, kokia ji yra. Kai pas jį lankiausi, jis labai aiškiai išreiškė 
savo ketinimus: jei mes su juo nebendradarbiausime, jis ras tribūną, 
kuris jo įstatymų projektus pateiks svarstyti liaudies susirinkimui, o tai 
reikš nesibaigiantį konfliktą. Arba, dar blogiau, jis susidės su Cezariu, 
kai šis sugrįš iš Ispanijos. 

— O ko gi tu bijai? Konfliktai gali būti naudingi. Kas nors gera 
gali gimti tik per kovą. 

— Patikėk manimi, kai pešasi liaudis ir Senatas, nieko gero ne- 
bus. Tai būtų panašu į Klodijaus teismą, tik dar blogiau. 

— Ak! — Katono fanatiškos akys išsiplėtė. — Tu painioji du 
skirtingus dalykus. Klodijų išteisino ne liaudis, o papirkti prisiekusieji. 
Tačiau aš sugalvojau išeitį, kuri mus išgelbės nuo prisiekusiųjų papirki- 
nėjimo. 

— K3 nori tuo pasakyti? 

— Žadu pateikti Senatui svarstyti įstatymo projektą, kurį pri- 
ėmus, iš prisiekusiųjų ne Senato narių būtų atimtas tradicinis teisinis 
neliečiamumas papirkinėjimo bylose. 

Ciceronas perbraukė ranka sau per plaukus. 

— Tu negalėsi! 

— Kodėl? 

— Todėl, kad toks žingsnis būtų įvertintas kaip Senato kova 
prieš liaudį! 

— Nieko panašaus. Tai būtų Senato kova prieš nesąžiningumą 
ir korupciją. 

— Gal ir taip, tačiau politikoje išorė dažniausiai būna svarbiau 
už esmę. 

— Vadinasi, politikoje reikalingi pokyčiai. 

— Šiaip ar taip, maldauju tave, nedaryk to dabar, tegul viskas 
aprimsta. 

— Ištaisyti blogį niekada nebūna per greitai. 

— Paklausyk manęs, Katonai. Dorumu tau niekas negali prilygti, 
bet jis iš tavęs atima sveiką protą, ir jeigu tu toliau taip beatodairiškai 
elgsiesi, tavo kilniausi ketinimai pražudys mūsų šalį. 

— Geriau tegul pražūsta, nei virsta korumpuota monarchija. | 

— Tačiau Pompėjus visai nenori tapti monarchu! Jis išformavo 
savo kariuomenę. Juk jis visada stengėsi veikti išvien su Senatu, deja, 
visada būdavo atstumiamas. Jis tikrai nekenkė Romai, o priešingai — 
stiprindamas jos galią, padarė daugiau už bet ką kitą iš gyvųjų! 
 — Ne, — paprieštaravo Katonas, kratydamas galvą, — ne. Tu 
klysti. Pompėjus pavergė tautas, su kuriomis mes niekada nesipykome, 
užėmė žemes, kur mes neturėjome jokių reikalų, ir pargabeno į tėvynę 
turtus, kurių mes neužsitarnavome. Jis mus sužlugdys. Mano parei- 
ga — jam pasipriešinti. 


Ciceronas buvo patekęs į tokią aklavietę, kad išeities nematė net- 
gi jo skvarbus protas. Tos pačios dienos popietę jis nuvyko pas Pom- 
pėjų informuoti apie nesėkmę ir rado jį prietemoje užsisvajojusį prie 
teatro maketo. Susitikimas baigėsi taip greitai, kad net aš nespėjau ką 
nors užsirašyti. Pompėjus išklausė žinią ir kažką suniurnėjo, o mums 
išeinant šūktelėjo Ciceronui: 

— Noriu, kad Hibrida būtų tučtuojau atšauktas iš Makedonijos. 

Ciceronui tai reiškė didelę asmeninę negandą, mat jį vis labiau 
spaudė palūkininkai. Jis buvo skolingas ne tik didelę pinigų sumą už 
namą ant Palatino kalvos; pastaruoju metu mano šeimininkas buvo 
įsigijęs ir daugiau turto, todėl suprato, kad vos tik Hibrida nustos siųs- 
ti iš Makedonijos jam priklausančią grobio dalį, — o taip jis jau ėmė 
elgtis, — jam kils rimtų nemalonumų. Ciceronas nematė kitos išeities, 
kaip tik bandyti pratęsti Kvinto kadenciją Azijos valdytojo pareigose 
dar vienu metu. Tokiu atveju jis galėjo paimti iš respublikos iždo sumą 
pinigų, skirtų padengti jo brolio išlaidoms (Ciceronas naudojosi viso- 
mis patikėtinio teisėmis), ir išdalyti savo kreditoriams, kad šie tylėtų. 

— Tik nežiūrėk į mane tuo savo smerkiamu žvilgsniu, Tironai, — 
perspėjo jis mane, mums išeinant iš Saturno šventyklos su pusės milijo- 
no sestercijų iždo vekseliu, kurį nešiau savo dokumentų dėkle. — Jeigu 
ne aš, jis paprasčiausiai 7e677y valdytojas, o be to, aš jam grąžinsiu. 

Nepaisant to, man vis tiek buvo labai gaila Kvinto, kuris šioje 
didelėje, tolimoje ir nepažįstamoje provincijoje ne tik nesimėgavo 
gyvenimu, bet ir nuolat ilgėjosi namų. 


Keletą mėnesių įvykiai klostėsi taip, kaip buvo numatęs Cicero- 
nas. Krasas, Lukulas, Katonas ir Celeras pasipriešino prieš Pompėjui 
palankių įstatymų projektų patvirtinimą Senate, todėl Pompėjus, kaip 
ir reikėjo tikėtis, kreipėsi į jam draugišką tribūną Fulvijų, kuris liaudies 
susirinkimui pateikė naujo Žemės įstatymo projektą. Celeras į jo pa- 
siūlymą reagavo su tokiu įtūžiu, kad Fulvijus uždarė jį į kalėjimą. Kon- 
sulas davė įsakymą išardyti galinę kalėjimo sieną, kad net ir būdamas 
kameroje galėtų demaskuoti siūlomą projektą. Savo ryžtingumu jis 
pelnė žmonių simpatijas, o Fulvijus susikompromitavo, todėl Pompė- 
jui savo pasiūlymą teko atšaukti. Vėliau Katonas supriešino raitininkų 
luomą su Senatu, atimdamas iš jų anksčiau turėtą prisiekusiųjų ne- 
liečiamumo statusą ir atsisakydamas nurašyti skolas, į kurias daugelis 
jų buvo įklimpę neprotingomis finansinėmis spekuliacijomis Rytuose. 
Abiem atvejais jis buvo absoliučiai teisus morališkai, tačiau padarė ne- 
dovanotinas politines klaidas. 

Per tą laiką Ciceronas pasakė keletą viešų kalbų ir visiškai atsi- 
davė teisinei praktikai. Be Kvinto ir Atiko jis jautėsi labai vienišas, 
todėl aš dažnai nugirsdavau jį dūsaujant ir kažką murmant po nosimi, 
kuomet manydavo, jog niekas jo negirdi. Ciceronas blogai miegodavo, 
nubusdavo vidury nakties ir iki pat ryto negalėdavo nė bluosto su- 
dėti. Jis man prisipažino, kad pirmą kartą gyvenime jį, kaip ir daugelį 
jo amžiaus vyrų, — mano šeimininkui tuomet buvo keturiasdešimt 
šešeri, — apninka mintys apie mirtį. „Esu labai vienišas, — rašė jis 
Atikui, — ir paguodą man teikia tik akimirkos, kurias praleidžiu su 
savo žmona, dukrele ir mieluoju Marku. Galbūt mano tariamos drau- 
gystės iš šalies ir kelia susižavėjimą, bet grįžęs namo suprantu, kad tai 
yra netikra. Mano namuose nuo pat ryto svečiuojasi lankytojai, o ei- 
nantį į forumą mane lydi pulkas draugų, bet tarp jų nerasčiau nė vieno 

žmogaus, su kuriuo galėčiau visiškai laisvai pajuokauti arba kuriam 
išdrįsčiau pasiguosti.“ 

Nors Cicerono išdidumas ir neleido to pripažinti, ramybės jam 
nedavė ir Klodijaus šmėkla. Prasidėjus naujai sesijai, tribūnas vardu 
Herenijus Senatui pasiūlė Marso lauke sušaukti liaudies susirinkimą ir 
balsavimu nuspręsti, leisti Klodijui pereiti į plebėjų luomą ar ne. Cice- 
rono tai neišgąsdino — jis gerai žinojo, kad kiti tribūnai pasiūlymą pa- 
prasčiausiai vetuos. Jam sukėlė nerimą tai, kad už šį pasiūlymą pasisakė 
Celeras, todėl po posėdžio susiradęs jį be jokių užuolankų paklausė: 

— Maniau, kad esi prieš Klodijaus perėjimą į plebėjus? 

— Taip ir yra, bet Klodija baigia man išūžti ausis — rytą vakarą 
vien tik apie tai ir zyzia. Bet kuriuo atveju šis pasiūlymas nepraeis, to- 
dėl tikiuosi keletą savaičių pagyventi ramiai. Nesijaudink, — jau tyliau 
pridūrė Celeras, — jei užvirtų rimta kova, aš pasakyčiau, ką iš tikrųjų 
apie tai manau. 

Deja, atsakymas Cicerono neįtikino, ir jis ėmė svarstyti apie tai, 
kaip patraukti Celerą savo pusėn. Tolimojoje Galijoje tuo metu buvo 
susidariusi kritinė situacija. Daugybė germanų, — anot pranešimų, jų 
buvo apie šimtas dvidešimt tūkstančių, — persikėlė per Reiną ir įsikūrė 
helvetų, karingos genties, žemėse; pastarieji savo ruožtu sumanė trauk- 
ti į vakarus, tai yra į Galiją. Senatui tokia padėtis kėlė didelį susirūpi- 
nimą, todėl buvo nutarta, kad konsulams reikia kuo skubiau traukti 
burtus, kuriam iš jų, reikalui esant, jei bus siunčiama kariuomenė, teks 
vykti į Tolimąją Galiją. Tai buvo viliojantis postas, teikęs daug galimy- 
bių praturtėti ir išgarsėti. Kadangi į jį pretendavo abu konsulai — Ce- 
leras ir jo kolega Pompėjaus juokdarys Afranijus, — burtų traukimo 
ceremonijai teko vadovauti Ciceronui. Nors aš ir nesiimu tvirtinti, kad 
jis suklastojo rezultatus, kaip jau kartą buvo pasielgęs dėl Celero, vis 
dėlto laimingąją kortelę išsitraukė būtent Celeras. Pastarasis netruko 
jam atsilyginti. Po kelių savaičių, kai tik Klodijus, baigęs pretoriaus 
kadenciją, grįžo iš Sicilijos ir pateikė Senatui reikalavimą leisti jam 
pereiti į plebėjų luomą, labiausiai tam pasipriešino kaip tik Celeras. 

— Tu gimei patricijumi, — pareiškė jis, — ir jeigu dabar atsisa- 

kysi prigimtinės teisės, sugriausi kilmės, giminės ir romėnų tradicijos 
principus, kurie mūsų respublikai yra kertiniai! 

"Tuo metu, kai Celeras ištarė šiuos žodžius, kurie akivaizdžiai pa- 
tvirtino, kad jis iš tiesų pakeitė savo poziciją, stovėdamas prie Senato 
durų Klodijaus veide išvydau nuostabą ir siaubą. 

— Galbūt ir gimiau patricijumi, bet nenoriu juo būdamas mir- 
ti, — užprotestavo jis. 

— Tu neabejotinai mirsi būdamas patricijus, — atkirto Cele- 
ras, — O jeigu ir toliau taip elgsiesi, atvirai tau sakau: tai gali nutikti 
greičiau, negu tu manai. 

Išgirdę grasinimą, Senato nariai ėmė šnabždėtis, o Klodijus, nors 
ir bandė ignoruoti konsulo žodžius, turėjo suprasti, kad jo šansai tapti 
plebėju, kartu ir tribūnu, žlugo. 

Ciceronas liko patenkintas. Jam jau nebereikėjo baimintis 
Klodijaus ir nuo to karto jis naudojosi kiekviena proga, galėdamas 
jį patraukti per dantį ar netgi pasityčioti. Ypač gerai pamenu vieną 
atvejį, neilgai trukus po minėto Celero pareiškimo, kai jis ir Klodijus 
atsitiktinai susidūrė pakeliui į forumą, kur turėjo pristatyti rinkimi- 
nėje kampanijoje dalyvaujančius kandidatus. Aplink buvo nemažai 
žmonių, kurie juos gerai girdėjo, ir Klodijus pasielgė labai neprotingai, 
pasigirdamas, kad dabar jau jis, o ne Ciceronas, esąs siciliečių patronas 
ir pasirūpinsiąs jais, kai šie atvyksią į Žaidynes. 

— Nemanau, kad tu kada nors turėjai panašią galimybę, — pa- 
sišaipė jis. 

— Neturėjau, — sutiko Ciceronas. 

— Atsimink, kad vietą tomis dienomis bus labai sunku rasti. 
Jeigu net mano sesuo, konsulo žmona, sako galinti man parūpinti tik 
plotelį vienai kojai. 

— Nemanau, kad turėtumei labai skųstis savo sesute, — atšovė 
Ciceronas. — Juk bet kada gali pakelti ir antrą. 

Niekada anksčiau nebuvau girdėjęs, kad Ciceronas nešvankiai 
juokautų, o vėliau jis ir pats dėl to pasigailėjo, sakė, jog pasielgė „ne- 
konsuliškai“. Tačiau tuo metu jo sąmojis pasirodė gana vykęs, bent jau 


332 


TĖVYNĖS TĖVAS 


sprendžiant iš to, kaip visi aplinkiniai ėmė linksmai kvatoti, o Klodijaus 
veidas nusidažė senatoriško purpuro spalva. Be to, replika tapo labai po- 
puliari visoje Romoje, tik niekas nedrįso jos kartoti girdint Celerui. 


Tačiau staiga viskas pasikeitė, o prie to, kaip visuomet, labiausiai 
prisidėjo Cezaris — žmogus, kuris jau beveik metus buvo toli nuo 
Romos, bet tik ne nuo Cicerono Minčių. 

Vieną popietę, baigiantis gegužei, Ciceronas sėdėjo Senate, pir- 
mame suole, šalia Pompėjaus. Jis atvyko dėl kažkokios priežasties pavė- 
lavęs, nes kitu atveju, esu tikras, būtų suuodęs, kas dedasi. Šiaip ar taip, 
naujieną jis išgirdo kartu su kitais senatoriais. Augurui pareiškus, kad 
dievai palankūs ir posėdį galima pradėti, atsistojo Celeras ir paskelbė, 
kad ką tik gautas skubus pranešimas, kurį iš Tolimosios Ispanijos at- 
siuntęs Cezaris. Šį pranešimą jis pirmiausia ir norėtų perskaityti. 

— Sveikinimai Senatui ir visiems Romos žmonėms nuo imperato- 
riaus Gajaus Julijaus Cezario... 

Pasigirdus žodžiui „imperatorius“, per Senatą nuvilnijo nuo- 
stabos banga, o aš pastebėjau, kaip staiga ištiesinęs nugarą Ciceronas 
susižvalgė su Pompėjumi. 

— „nuo imperatoriaus Gajaus Julijaus Cezario, — pakartojo Ce- 
leras, pabrėždamas titulą. — Kariai laikosi gerai. Aš su legionu ir trimis 
kobortomis persikėliau per Herminijaus kalnus ir įtvirtinau taiką abipus 
Duero upės esančiose žemėse. Paskui išsiunčiau iš Gadų ten dislokuotą flo- 
tilę, kuri užėmė už septynių šimtų mylių į šiaurę esančią Brigantiją. Nu- 
kariavau Luzitanijos ir Galecijos gentis, o kariai mūšio lauke man suteikė 
imperatoriaus titulą. Sudariau sutartis, todėl mūsų iždą kasmet papildys 
dvidešimt milijonų sestercijų mokestinių pajamų. Romos imperija dabar 
siekia iki bat Atlanto jūros, tegyvuoja respublika.“ 

Cezaris visada kalbėjo glaustai, todėl senatoriai, išgirdę tekstą, 
tą pačią akimirką suvokė jo laiško svarbą. Cezaris buvo išsiųstas tiktai 
valdyti Tolimosios Ispanijos, tai yra provincijos, kuri buvo laikoma 
daugiau ar mažiau taikinga, bet kažkokiu būdu įsigudrino užkariauti 

kaimyninę šalį! Jo finansinis rėmėjas Krasas akimirksniu pašoko iš 
savo vietos ir pasiūlė Cezario pergales pažymėti trijų dienų valstybine 
padėkos švente. Bent kartą neprieštaravo net Katonas, kuris, išgirdęs 
žinią, atrodė lyg apkvaitęs, ir pasiūlymui buvo vieningai pritarta. Vė- 
liau senatoriai pasipylė į saulės nušviestą kiemą. Daugelis jų susijaudi- 
nę aptarinėjo tokį stulbinantį žygdarbį. Deja, tik ne Ciceronas — atsi- 
dūręs pačiame srovės viduryje, jis ėjo vos vilkdamas kojas ir nuleidęs 
akis, tartum būtų dalyvavęs laidotuvėse. 

— Maniau, kad patyręs jau ne vieną skandalą ir balansuodamas 
ant bankroto ribos jis bus žuvęs, — burbtelėjo jis, prisiyręs prie išėji- 
mo, — bent jau metus ar dvejus. 

Jis mostu davė ženklą, kad sekčiau iš paskos, tada išėjome laukan 
ir atsistojome pavėsingoje vietoje, senakule, kur prie mūsų priėjo Hor- 
tenzijus, Lukulas ir Katonas — visa trijulė atrodė nusiteikusi gedulin- 
gai kaip ir mano šeimininkas. 

— K3 Cezaris dar sumanys? — niūriu balsu paklausė Hortenzi- 
jus. — Nejaugi dalyvaus konsulų rinkimuose? 

— Būtent. O jums taip neatrodo? — atsakė Ciceronas. — Rin- 
kiminė kampanija jam būtų vienas juokas — jei jis žada papildyti 
iždą po dvidešimt milijonų kasmet, galite būti tikri, kad sau pasiliks 
gerokai daugiau. 

Kaip tik tuo metu pro šalį ėjo susimąstęs Pompėjus, ir pokalbis 
nutrūko, o atsinaujino tik tuomet, kai šis buvo pakankamai toli ir ne- 
begalėjo nugirsti, apie ką jie kalbasi. 

Ciceronas tyliai tarė: 

— Eina Faraonas. Jo sunki smegeninė dabar dirba kaip malūno 
ratas, ir aš jau žinau, kaip pasielgčiau būdamas jo vietoje. 

— Ir kaipgi? — susidomėjo Katonas. 

— Sudaryčiau sandėrį su Cezariu. 

Trejetas senatorių nesutikdami papurtė galvas. 

— To niekad nebus, — paprieštaravo Hortenzijus. — Pompėjus 
negalėtų pakęsti, jei kas nors drauge su juo dalytųsi šlove. 

— Tačiau šįkart jis nusileis, — tarė Ciceronas. — Jūs, gerbia- 

mieji, nė už ką nesutiksite priimti jo siūlomų įstatymų, o Cezaris jam 
galėtų pažadėti visą pasaulį, kad tik Pompėjus paremtų jį rinkimuose. 

— Bent jau ne šią vasarą, — tvirtai pareiškė Lukulas. — Romą 
nuo Atlanto skiria per daug kalnų ir upių, todėl Cezaris paprasčiausiai 
nesuspės sugrįžti. 

— O aš matau dar vieną kliūtį, — pridūrė Katonas. — Cezaris 
svajoja apie triumfo eiseną, o iki jos jam teks palūkėti už miesto sienų. 

— Tr mes galėsime užlaikyti jį ten keletą metų, — tarė Luku- 
las. — Taip, kaip jis privertė mane laukti penkerius metus. Galėdamas 
atkeršyti jam už tokį įžeidimą jausiu didžiausią palaimą. 

Tačiau Cicerono tai neįtikino. 

— Galbūt, galbūt, bet mano karti patirtis sako, kad mūsų draugo 
Gajaus sugebėjimų negalima negvertinti. 

Tai buvo išmintingas pastebėjimas, nes maždaug po savaitės 
Senatą pasiekė antras toks pat skubus pranešimas iš Tolimosios Ispa- 
nijos. Celeras ir jį perskaitė balsu visiems Senato nariams: kadangi jo 
užkariautos teritorijos buvo visiškai pajungtos Romai, Cezaris pranešė 
grįžtąs į tėvynę. 

Katonas ėmė protestuoti: 

— Provincijų valdytojai turi likti savo postuose tol, kol Senatas 
leis jiems elgtis kitaip. Siūlau perduoti Cezariui, kad jis turi likti ten, 
kur yra dabar. 

— Jau per vėlu! — visai šalia manęs, nuo tarpdurio, pasigirdo 
kažkieno balsas. — Aš ką tik mačiau jį Marso lauke! 

— Betgi tai ne;manoma, — sutriko Katonas. — Praeitą kartą, 
kai skaitėme jo laišką, Cezaris gyrėsi esąs Atlanto pakrantėje. 

Vis dėlto Celeras atsargumo dėlei pasiuntė vieną vergą į Marso 
lauką patikrinti, ar pagrįstas gandas, o šis po valandos sugrįžęs prana- 
šė, kad tai tiesa: Cezaris pralenkė savo pasiuntinį ir apsistojo pas savo 
draugą už miesto. 

Romą apėmė didvyrių kulto karštligė. Kitą dieną Cezaris pasiun- 
tė į Senatą savo pasiuntinį su prašymu leisti surengti triumfo eiseną 
rugsėjį, o prieš tai dalyvauti konsulų rinkimuose ix absentia. Daugelis 

Senato narių buvo nusiteikę patenkinti jo pageidavimą, suprasdami, 
kad Cezario šlovė ir jo pastaruoju metu įgyti turtai jau iš anksto be- 
veik garantuoja pergalę. Surengus balsavimą jo šalininkai tikriausiai 
būtų laimėję. Todėl kiekvieną dieną, kai tik būdavo pateikiamas pra- 
šymas, atsistodavo Katonas ir paprasčiausiai užtęsdavo debatus, ne- 
palikdamas laiko balsuoti. Kartais jis monotonišku balsu porindavo 
apie tai, kaip buvo nuversti Romos karaliai, arba imdavo visus varginti 
šnekomis apie senovės teisę. Nemažiau vargindavo ir jo kalbos apie 
tai, kaip svarbu įtvirtinti Senato valdžią legionams. Neužmiršdavo jis 
pakartotinai perspėti ir apie tai, koks pavojingas precedentas būtų su- 
darytas, leidus kandidatui dalyvauti konsulų rinkimuose, šiam vis dar 
disponuojant imperijumi: „Šiandien Cezaris prašo, kad leistume jam 
kandidatuoti į konsulus, o ryt gali imti ir pareikalauti.“ 

Ciceronas asmeniškai nesikišdavo, bet išreikšdavo savo paramą 
Katonui: atvykdavo į Senato posėdžių salę kiekvieną kartą, kai tik šis 
kalbėdavo, ir sėdėdavo pirmame suole, arčiausiai kalbėtojo. Laikas ėjo 
Cezario nenaudai, ir jau atrodė, kad iškelti savo kandidatūros iki nuro- 
dytos datos jis nesuspės. Savaime suprantama, visi tikėjosi, kad pirme- 
nybę jis teiks triumfui, o ne rinkimams, juk taip pasielgė ir Pompėjus, 
taip elgėsi visi didieji Romos karvedžiai; niekas nė neabejojo, kad trium- 
fo šlovė neprilygstama. Tačiau šis žmogus buvo ne iš tų, kuriems galios 
demonstracija svarbiau už realią galią. Ketvirtosios Katono obstrukcijų 
dienos pavakarę, kai posėdžių salė jau tuštėjo, o ilgi vidurvasario šešėliai 
klaidžiojo apleistais suolais, Cezaris ėmė ir atsibeldė į Senatą. Senato- 
riai, kurių tuo metu buvo belikę apie dvidešimt, negalėjo patikėti tuo, ką 
mato. Atvykusysis nusirengė savo karinę uniformą ir apsivilko togą. 

Nusilenkęs pirmininkaujančiam konsului Cezaris atsisėdo į pir- 
mą suolą priešingoje nuo Cicerono pusėje. Paskui mandagiai linktelė- 
jo mano šeimininkui ir, patogiai įsitaisęs, ėmė klausytis Katono. Tačiau 
didaktikas tą pačią akimirką prarado kalbos dovaną. Nebeturėdamas 
motyvacijos tęsti kalbos jis staiga atsisėdo, o Cezaris jau kitą mėnesį 
bendru visų centurijų sutarimu buvo išrinktas konsulu ir pakartojo 
Cicerono pasiekimą. 


AVI 


Visa Roma laukė tolesnių Cezario veiksmų. 

— Galime tikėtis tik vieno, — pastebėjo Ciceronas, — kad ir ką 
jis darytų, viskas bus netikėta. 

Taip ir atsitiko. Laukti teko penkis mėnesius, bet žingsnis, kurį 
jis žengė, buvo tobulas. 

Metams einant į pabaigą, kažkurią gruodžio dieną, prieš pat Ce- 
zario prisaikdinimą, pas Ciceroną apsilankė garsusis ispanas Lucijus 
Kornelijus Balbas. 

Šiam įžymiam veikėjui tuo metu buvo keturiasdešimt. Jis buvo 
gimęs Gaduose, finikiečių kilmės, o vertėsi prekyba ir turėjo sukaupęs 
nemažai turto. Balbas buvo tamsaus gymio, jo plaukai ir barzda — 
juodi lyg gagatas, o dantys ir akių baltymai — tarytum iš poliruoto 
dramblio kaulo. Jis kalbėjo greitakalbe ir dažnai juokdavosi, iš pasiten- 
kinimo atlošęs atgal savo mažą ir dailią galvą; pabuvę jo kompanijoje, 
kad ir visai trumpai, net didžiausi Romoje nuobodos pasijausdavo esą 
tikri linksmuoliai. Balbas pasižymėjo vienu ypatingu gebėjimu — pri- 
sitaisyti prie įtakingų Žmonių — pirmiausia prie Pompėjaus, kuriam 
tarnavo Ispanijoje ir kurio dėka gavo Romos pilietybę, o paskui prie 
Cezario, su kuriuo susipažino, pastarajam einant valdytojo pareigas, 
buvo jo paskirtas vyriausiuoju inžinieriumi Luzitanijoje ir galiausiai 
kartu su juo kaip jo pasiuntinys atvyko į Romą. Balbas pažinojo visus, 
net jeigu šie iš pradžių jo ir nežinodavę. Taigi Balbas aną gruodžio rytą 
įvirto į Cicerono namus ir plačiai išskėtęs rankas, lyg būtų sutikęs savo 
artimiausią bičiulį, puolė sveikinti šeimininko. 

— Mano mielas Ciceronai, — svečias kalbėjo su stipriu akcen- 

tu, — sakyk, kaip laikaisi? Atrodai gerai kaip visada, o kitokio tavęs, 
beje, niekada ir nesu matęs! 

— Vadinasi, nei kiek nesikeičiu, — Ciceronas rankos mostu pa- 
kvietė Balbą sėstis. — O kaip Cezaris? 

— O, tiesiog nuostabiai, — atsakė Balbas, — iš tikrųjų nuosta- 
biai. Jis prašė perduoti tau pačius geriausius linkėjimus ir patikinti, kad 
jis yra tavo didžiausias ir nuoširdžiausias draugas pasaulyje. 

— Vadinasi, mums pats metas pradėti skaičiuoti šaukštus, Tiro- 
nai, — kreipėsi į mane šeimininkas, o tuo metu Balbas suplojo delnais 
ir, kilstelėjęs kelius, tiesiogine prasme ėmė raitytis iš juoko. 

— Gerai pasakyta — „skaičiuoti šaukštus“! Nėra ko pridurti. 
Perduosiu jam šiuos žodžius — Cezariui tai patiks. Šaukštus! — Bal- 
bas nusišluostė ašaras ir luktelėjo, kol atgaus kvapą. — Ai, ai! O jei 
rimčiau, Ciceronai, tai Cezaris draugystės šiaip sau nesiūlo. Jis laikosi 
nuostatos, kad gyvenime svarbu ne žodžiai, bet darbai. 

Ciceronas priešais save turėjo visą šūsnį teisinių dokumentų, 
kuriuos jam reikėjo perskaityti. 

— Balbai, — su nuovargiu balse tarė šeimininkas, — reikia many- 
ti, kad atėjai pasakyti kažką konkretaus. Gal teiktumeis tai padaryti? 

— Žinoma. Matau, kad esi užsiėmęs. Atleisk, — svečias pridėjo 
ranką sau prie širdies. — Cezaris prašė perduoti, kad jis jau susitarė 
su Pompėjumi. Jie tikisi pagaliau išspręsti tą žemės reformos klausimą 
visiems laikams. 

Ciceronas tą pačią akimirką žvilgtelėjo ; mane — viskas vyko 
taip, kaip jis buvo numatęs. 

— Ir kaip tai pavyks padaryti? 

— Respublikai priklausančios žemės Kampanijoje bus pada- 
lytos demobilizuotiems Pompėjaus legionieriams ir skurstantiems 
romėnams, kurie nori ūkininkauti. Šiuo reikalu užsiims dvidešimties 
asmenų komisija. Cezaris labai tikisi tavo paramos. 

Ciceronas, negalėdamas patikėti, nusijuokė: 

— Bet juk tai kone identiškas įstatymo projektas tam, kurį jis 
buvo pateikęs mano konsulato pradžioje ir kurį aš atmečiau! 

— Ne, šįkart padarytas vienas svarbus pakeitimas, — plačiai 
šypsodamas paaiškino Balbas. — Bet tegul tai bus tik tarp mūsų, 
gerai? — Iš pasitenkinimo netgi jo antakiai šokinėjo. Jis savo mažu 
rausvu liežuviu apvedžiojo didelių baltų dantų kraštus. — Oficialią ko- 
misiją sudarys dvidešimt narių, tačiau iš tikrųjų visus klausimus spręs 
penkių patikimų magistratų grupė. Cezariui būtų didelė garbė, — tie- 
są sakant, didžiausia garbė, — jei sutiktumei būti vienas iš jų. 

Ciceronas tam tikrai nebuvo pasirengęs. 

— Nejaugi? O kas būtų likusieji keturi? 

— Be tavęs dar būtų Cezaris, Pompėjus, dėl trečiojo, tiesa, kol 
kas neaišku, ir... — Balbas nutilo, norėdamas, kad jo žodžiai padarytų 
didesnį įspūdį, panašiai kaip fokusininkas, kuris iš tuščio krepšio iš- 
trauks egzotišką paukštį, — ir Krasas. 

Iki tos akimirkos Ciceronas į ispaną žiūrėjo — tiesa, nepik- 
tai — iš aukšto, lyg į juokų objektą, kaip į vieną iš susireikšminusių 
„tarpininkų“, šmėžuojančių politiniame gyvenime. Šįsyk Cicerono 
žvilgsnis atrodė kupinas nuostabos. 

— Krasas? — pakartojo jis. Bet juk Krasas vargu ar gali ramiai 
gyventi viename miesže su Pompėjumi. Kaip jis išsėdėtų šalia Pompė- 
jaus toje penkių asmenų taryboje? 

— Krasas yra brangus Cezario draugas. Ir Pompėjus yra brangus 
Cezario draugas. Juk Cezaris taip pat valstybės labui suvaidino sky- 
rybas. | 

— Sakyčiau, savo paties labui! To niekada nebus. 

— Galiu tau garantuoti, kad bus. Trijulė jau buvo susitikusi ir dėl 
visko sutarė. Romoje nėra jėgos, kuri atsilaikytų prieš šią sąjungą. 

— Jei viskas jau sutarta, tai kuriems galams reikalingas aš? 

— Esi neprilygstamas autoritetas, Tėvynės Tėvas. 

— Vadinasi, manęs prisireikė paskutinę akimirką respektabilu- 
mo įvaizdžiui sukurti? 

— Visai ne, visai ne. Būtumei pilnateisis kolega. Cezaris įgaliojo 
mane pasakyti, kad joks rimtas su imperijos valdymu susijęs sprendi- 
mas nebūtų priimamas pirmiau nepasikonsultavus su tavimi. 

— Jei teisingai suprantu, ši taryba veiktų kaip vykdomoji valsty- 
bės valdžios institucija? 

— Būtent. 

— Ar ilgam ji būtų sudaryta? 

— Atsiprašau? 

— Kada toji tarybą būtų panaikinta? 

— Ji niekada nebūtų panaikinta. Ji būtų nuolatinė. 

— Bet juk tai siaubinga! Mūsų istorijoje nėra precedento tokiai 
institucijai. Tai būtų pirmas žingsnis į diktatūrą! 

— Būtent, mano mielas Ciceronai! 

— Kasmetiniai rinkimai nebeturėtų jokios prasmės. Konsulai 
būtų tik lėlės, Senato galėtų ir nebūti. Užtektų šios tarybos, kuri spręs- 
tų visus teritorinius ir mokesčių klausimus... 

— Ji garantuotų stabilumą... 

— Tai būtų kleptokratija! 

— Nejaugi tu iš tikrųjų 242244 Cezario pasiūlymą? 

— Perduok savo šeimininkui, kad aš vertinu jo parodytą dėmesį 
ir noriu būti jo draugas, bet negaliu priimti jo pasiūlymo. 

— Ką gi, — Balbas buvo akivaizdžiai apstulbęs, — jis labai nu- 
sivils, netgi susigraudins, tą patį galėčiau pasakyti ir apie Pompėjų su 
Krasu. Be abejo, jiems būtų malonu išgirsti tavo patikinimą, kad bent 
jau neoponuosi jiems. 

— Nė neabejoju, kad jiems būtų malonu! 

— Taip, jiems iš tiesų būtų malonu. Jie nenori, kad kiltų kokių 
nepatogumų. Tačiau susidūrę su pasipriešinimu jie imsis atitinkamų 
priemonių. 

Ciceronas stengėsi valdytis. 

— Gali jiems perduoti, kad aš daugiau kaip metus stengiausi dėl 
Pompėjaus, kad jo kariai, kaip pridera, gautų žemes, nepaisant įnir- 
tingo Kraso pasipriešinimo. Gali jiems perduoti, kad aš ir toliau ne- 
nusileisiu. Tačiau dalyvauti slaptame sandėryje, kurio tikslas — pasi- 


telkus intrigas suformuoti naują valdymo organą, nesiruošiu. Tai būtų 

pasityčiojimas iš viso to, už ką aš kovojau visuomeniniame gyvenime. 
Manau, gali uždaryti duris iš kitos pusės. 

Balbui išėjus, Ciceronas sėdėjo bibliotekoje paskendęs tyloje, o 
aš pirštų galais vaikštinėjau aplink jį, rinkdamas į krūveles jo kores- 
pondenciją. 

— Tu tik pagalvok, — galiausiai prabilo šeimininkas, — sumanė 
pas mane atsiųsti tą Viduržemio jūros kilimų pirklį, kad šis pasiūlytų 
man respublikos penktąją dalį už žemiausią kainą! Mūsų Cezaris pui- 
kuojasi esąs doras žmogus, o iš tikrųjų jis yra pats baisiausias sukčius. 

— Galime prisišaukti bėdą, — perspėjau aš. 

— Ką gi, tebūnie. Lauksiu bėdos, bet nei kiek nebijau. 

Tačiau jis akivaizdžiai bijojo, bet staiga aš vėl pastebėjau tą pačią 
savybę, kuri mane labiausiai žavėjo — susitelkti, prisiversti ir galiausiai 
vis tiek priimti teisingą sprendimą. Juk jis tikriausiai suprato, kad nuo 
šiol jo padėtis Romoje taps vis labiau pažeidžiama. Po dar vieno ilgo 
apmąstymo jis prisipažino: 

— Visą laiką, kol tas ispanas sąvadautojas malė liežuviu, aš nesi- 
lioviau galvojęs, ką mano poetinėje autobiografijoje man sako Kaliopė. 
Ar pameni jos žodžius? — Ciceronas užsimerkė ir ėmė deklamuoti: 

„Kelių, kurių nuo pat savo jaunų dienų ieškojai, 

Ir tų, kuriais ėjai, kai konsulu tapai, dorybėm pasipuošęs, 

Laikykis jų tvirtai, o tavo geras vardas tegul per amžius liaupsi- 
namas būna.“ 

Aš irgi turiu ydų, Tironai, — tu jas žinai geriau negu bet kas 
kitas, todėl man nėra reikalo jų dabar vardyti, — bet aš ne toks kaip 
Pompėjus, Cezaris ar Krasas. Kad ir ką būčiau padaręs, kad ir kokios 
būtų mano klaidos, aš viską dariau dėl savo šalies; o jie viską daro gal- 
vodami tik apie save, net ir padėdami tokiam išdavikui kaip Katilina. 

Ciceronas giliai atsiduso. Man pasirodė, kad tokia principinga jo 
laikysena nustebino jį patį. | 

— Atrodo, teks pamiršti viską — senus gerus laikus, taikingą su- 
gyvenimą su priešais, galią, pinigus populiarumą... 

Jis sukryžiavo ant krūtinės rankas ir įsistebeilijo sau į kojas. 

— Daug ko reikės atsisakyti, — pritariau jam. 

— Daug. Tai gal pasivyk Balbą ir perduok jam, kad aš persigal- 
vojau? 

— Nejaugi? — nekantravau aš — dėl ramaus gyvenimo buvau 
pasiryžęs viskam — bet Ciceronas tarytum negirdėjo. Jis toliau mąstė 
apie istoriją ir heroizmą, o aš vėl nuėjau tvarkyti korespondencijos. 


Vyliausi, kad „Irigalvis slibinas“, kaip buvo imtas vadinti Cezario, 
Pompėjaus ir Kraso triumviratas, dar kartą pateiks savo pasiūlymą, bet 
Ciceronas jo daugiau nebeišgirdo. Kitą savaitę Cezaris tapo konsulu ir 
nieko nelaukdamas pateikė Senatui įstatymo projektą dėl žemės. Sto- 
vėjau prie durų, kur buvo susispietusi didžiulė minia, kai jis ėmė teirau- 
tis, ką apie tai mano aukštesnieji magistratai. Pirmasis, į kurį Cezaris 
kreipėsi, buvo Pompėjus. Žinoma, didysis karvedys jam nedvejodamas 
pritarė, taip pat ir Krasas. Po jų atėjo eilė Ciceronui, kuris, įdėmiai ste- 
bint Cezariui, nors ir su įvairiomis išlygomis, irgi pritarė. Hortenzijus 
pasisakė prieš įstatymo projektą. Lukulas — taip pat. Celeras pasekė jų 
pavyzdžiu. Baigęs vyresniųjų ir įtakingesnių senatorių apklausą Cezaris 
kreipėsi į Katoną — pastarasis pareiškė irgi nepritariąs tokiam pasiūly- 
mui. Tačiau užuot, kaip pasisakiusieji pirmiau, išreiškęs savo nuomonę ir 
atsisėdęs, Katonas tęsė ydingą įstatymo projektą demaskuojančią kalbą, 
mintimis sugrįždamas į praeitį ir joje ieškodamas precedentų, patvirti- 
nančių, kad valstybinė žemė buvo valdoma pagal įgaliojimą visos tautos 
vardu ir jokie politikai perėjūnai, siekdami asmeninės naudos, neturėjo 
teisės jos parceliuoti. Po valandos tapo aišku, kad jis nė nemano sėstis 
atgal į savo vietą ir vėl griebėsi savo įprastinės delsimo taktikos. 

Cezaris vis labiau niršo ir nekantraudamas trepsėjo koja. Paga- 
liau jis atsistojo. 

— Mums jau atsibodo klausyti, — pareiškė jis, pertraukdamas 
Katong viduryje sakinio. — Sėsk į vietą, tu prakeiktas šventeiva zau- 
niau, leisk tarti žodį ir kitiems. 

— Kiekvienas senatorius turi teisę kalbėti tiek, kiek jis pats 

nori, — atsikirto Katonas. — Tau būtų ne pro šalį pasidomėti Senato 
darbą reglamentuojančiais įstatymais, jei nori jam vadovauti. 

Tai pareiškęs jis kalbėjo toliau. 

— Sėsk! — užbaubė Cezaris. 

— Manęs tu neišgąsdinsi, — pareiškė Katonas, atsisakydamas 
užleisti vietą. 

Ar jums kada nors yra tekę matyti plėšrų paukštį, kraipantį galvą 
į vieną ir į kitą pusę, išvydus galimą grob;? Kaip tik taip tąsyk atrodė 
Cezaris. Jo paukštiškas profilis pakrypo pirmiausia į kairę, paskui į 
dešinę, o tada ištiesė ilgą pirštą ir pamojo juo artimiausiam liktoriui. 
Paskui parodė į Katoną. 

— Išvesk jį, — liepė jis gergždžiančiu balsu. 

Deja, liktorius entuziazmu nedegė. 

— Ar negirdi, ką pasakiau? — šiurpą keliančiu balsu pakartojo 
Cezaris. — Išvesk jį! 

Išsigandusiam vaikinui kartoti trečiąsyk nereikėjo. Su pustuziniu 
savo pavaldinių jis leidosi taku tarp eilių link Katono, kuris, nekreip- 
damas dėmesio į suolais besiropščiančius liktorius, kalbėjo kaip kal- 
bėjęs. Du vyrai paėmė jį už rankų ir nutempė prie išėjimo, o trečiasis, 
stebint išsigandusiems senatoriams, surinko visas iždo sąskaitas, su 
kuriomis Katonas nesiskirdavo. 

— Ką mums su juo daryti? — pasiteiravo artimiausias liktorius. 

— Įmeskite į karcerį, — įsakė Cezaris, — ir tegul jis naktį ar dvi 
savo išminties lobiais pasidalija su žiurkėmis. 

Išvesdinus iš Senato salės Katoną, kai kurie senatoriai ėmė reikšti 
nepasitenkinimą tokiu neleistinu elgesiu. Didysis stoikas buvo velka- 
mas visai pro mane — jis nesipriešino, tačiau be perstojo šūkavo kažką 
nesuprantama apie Skantijos miškus. Iš savo vietos pirmoje eilėje atsi- 
stojo Celeras ir nuskubėjo paskui suimtąjį, įkandin jo nusekė Lukulas, 
o jiems iš paskos — Cezario kolega, konsulas Markas Bibulas. Man 
atrodė, kad šioje demonstracijoje dalyvavo trisdešimt ar net keturias- 
dešimt senatorių. Nuo pakylos nusileidęs Cezaris bandė sutrukdyti 
kai kuriems išeinantiems. Prisimenu, kaip jis stvėrė už rankos senąjį 

Petrėjų, kurio vadovaujama kariuomenė prie Pizos buvo sumušusi 
Katilinos legionus. 

— Petrėjau! — šūktelėjo Cezaris. — Juk tu karys kaip ir aš. Ko- 
dėl pasitrauki? 

— Todėl, — atšovė Petrėjus, ištraukdamas ranką, — kad geriau 
būti su Katonu kalėjime nei su tavimi Senate! 

— Tai ir nešdinkis! — jam nueinant šūktelėjo Cezaris. — Neš- 
dinkitės visi! Tik atminkite: kol aš būsiu konsulas, liaudies valios 
neužgniauš jokios procedūrinės gudrybės, jokios protėvių tradicijos! 
Norėsite jūs to ar nenorėsite, įstatymo projektas bus pateiktas liaudies 
susirinkimui ir mėnesio gale jis bus priimtas. 

Jis nužingsniavo atgal prie savo krėslo ir apžvelgė visą salę, norė- 
damas įsidėmėti visus, išdrįsusius nepaklusti jo autoritetui. 

Atliekant įprastinį posėdyje dalyvaujančių Senato narių pa- 
tikrinimą, Ciceronas, nors ir nepatogiai jausdamasis, buvo likęs savo 
vietoje, o posėdžiui pasibaigus kieme susidūrė su jo laukiančiu Hor- 
tenzijumi, kuris priekaištaujamu tonu pasiteiravo, kodėl šis neišėjęs 
anksčiau, kartu su kitais. 

— Neversk man kaltės dėl nemalonumų, į kuriuos tu pats įstū- 
mei, — atsakė Ciceronas. — Aš gi tave perspėjau, kas atsitiks, jei ne- 
paisysi Pompėjaus. 

Vis dėlto pastebėjau, kad mano šeimininkas tąsyk atrodė sutrikęs 
ir tučtuojau patraukė namo. 

— Ir kaip aš taip įsigudrinau pats sau sugadinti gyvenimą? — 
prasitarė man Ciceronas, mums lipant į kalvą. — Jei stoju Cezario 
pusėn, nieko nelaimiu, užtai jo priešai laiko mane persimetėliu. Tapau 
tikru politikos genijumi! 


Esant normaliai padėčiai, Cezario įstatymo projektas nebūtų 
buvęs patvirtintas arba jo autoriui būtų tekę ieškoti kompromiso. 
Pirmiausia jam pasipriešino jo kolega, konsulas Markas Bibulas, iš- 
didus ir ūmaus būdo patricijus, kuris, didžiausiai savo nelaimei, visada 

eidavo tas pačias pareigas kaip ir Cezaris, kuris galiausiai jį taip nu- 
stelbė, kad tauta netgi pamiršo jo vardą. „Man jau pabodo vaidinti 
Poliuksą Kastorui“, — kartą pareiškė jis ir prisiekė, kad dabar, kai jis 
tapo konsulu, viskas bus kitaip. Cezariui opoziciją sudarė mažiausiai 
trys tribūnai: Ancharijus, Kalvinas ir Fanijus — jie vis vetavo įstatymo 
projektą. Vis dėlto Cezaris buvo pasiryžęs pasiekti savo, kad ir kokią 
kainą reikėtų užmokėti, todėl ėmėsi naikinti Romos konstituciją, ir už 
tai jis — esu įsitikinęs — bus keikiamas visais laikais. 

Visų pirma į įstatymo projektą jis įterpė punktą, reikalaujantį, 
kad kiekvienas Senato narys duotų priesaiką, už kurios sulaužymą 
grėstų mirties bausmė, niekada nemėginti atšaukti įstatymo, kuris jau 
yra įstatymo kodekse. Paskui Cezaris sušaukė liaudies susirinkimą, 
kuriame dalyvavo ir Krasas su Pompėjumi. Ciceronas kartu su kitais 
senatoriais tąsyk savo ausimis išgirdo, kaip Pompėjus pirmą kartą per 
visą savo ilgą karjerą buvo išprovokuotas tiesiogiai pagrasinti. 

— Pateiktas įstatymo projektas yra teisingas, — pareiškė karve- 
dys. — Mano vyrai liejo kraują už romėnų žemes, todėl būtų visiškai 
teisinga, jei jiems būtų atlyginta ta pačia žeme. 

— O ką, — apsimestinai susirūpinęs paklausė Cezaris, — jei 
įstatymo projekto priešininkai griebtųsi smurto? 

— Jei kas užsimos kalaviju, apsiginsiu skydu, — atsakė Pompėjus 
ir tuoj pat grasinamai pridūrė: — Ir savo kalavijo, aišku, nepamiršiu. 

Minia net suošė iš pasitenkinimo. Ciceronas nebegalėjo ilgiau 
kentėti. Jis apsigręžė ir braudamasis pro kitus senatorius išėjo iš susi- 
rinkimo. 

Pompėjaus žodžiai neabejotinai reiškė kvietimą į kovą. Į Romą 
ėmė plūsti jo karo veteranai. Jis sumokėjo jiems už tai, kad iš įvairių 
Italijos vietų atvyktų į Romą, įkurdino juos palapinėse už miesto arba 
pigiuose nuomojamuose kambariuose pačiame mieste. Jie slapta atsiga- 
beno ginklų, kuriuos, reikalui esant, tikėjosi panaudoti sausio gale, kuo- 
met turėjo įvykti liaudies susirinkimas, nulemsiantis įstatymo projekto 
dėl žemės likimą. Senatoriai, žinomi kaip projekto priešininkai, gatvėje 
būdavo sutinkami patyčiomis, o jų namai apmėtomi akmenimis. 


345 


LUSTRUM 


Bauginimo kampanijai, kuria buvo siekiama pasitarnauti „Iri- 
galviui žvėriui“, vadovavo tribūnas P. Vatinijus, garsėjęs kaip baisiau- 
siai atrodantis Romoje vyras. Vaikystėje jis sirgo skrofulioze, todėl 
ant veido ir kaklo visam gyvenimui liko raudonai mėlyni gumbai. Jo 
plaukai buvo reti, o kojos — kreivos kaip rachitiko, todėl visuomet 
vaikščiojo plačiai išsižergęs, lyg būtų ką tik po ilgos kelionės nulipęs 
nuo žirgo arba pridėjęs į kelnes. Nors ir keista, šis Žmogus gebėjo grei- 
tai sužavėti ir nesirūpino, ką apie jį kalba aplinkiniai: į priešų sąmojus 
apie jo išvaizdą jis visada atsikirsdavo dar didesniu sąmoju. Jo pusėje 
buvo ir Pompėjaus kariai, ir plebėjai. Jis sušaukė ne vieną liaudies 
susirinkimą Cezario įstatymo projektui paremti, o vienąsyk iškvietė 
Bibulą kryžminei apklausai į tribūnų pakylą. Pastarasis net ir neerzi- 
namas būdavo irzlus, todėl Vatinijus, tai žinodamas, savo šalininkams 
liepė surišti keletą medinių suolų ir iš jų nutiesti tiltą, kuris tribūnų 
pakylą sujungtų su karceriu. Atėjus tinkamam metui, kai Bibulas, 
atsakinėdamas į jam užduodamus klausimus, griežtu tonu pasmerkė 
žemės įstatymo projektą — „Nė nesitikėk, kad tavo įstatymas šiemet 
bus priimtas! Net jeigu jūs visi to norėsite!“ — Vatinijus įsakė jį suimti 
ir specialiai suręstu tiltu — kaip piratai veda pasmerktuosius mirti 
— nuvesti į kalėjimą. 

Ciceronas šią sceną stebėjo iš savo sodo, nuo sausio šalčio susisupęs 
į apsiaustą. Jis jautėsi labai nelaimingas ir stengėsi laikytis kuo atokiau. 
Juolab kad netrukus jį visu smarkumu užgriuvo asmeninės bėdos. 

Vieną rytą, pačiame šių audringų įvykių sūkuryje, atidaręs duris 
išvydau gatvėje lūkuriuojanųį Antonijų Hibridą. Buvo praėję jau treji 
metai po paskutinio mūsų susitikimo, todėl iš pradžių jo nepažinau. 
Nuo Makedonijos mėsos ir vyno jis buvo labai sustambėjęs, o veidas 
atrodė dar raudonesnis, tartum apteptas dėmėtų raudonų riebalų 
sluoksniu. Kai įvedžiau svečią į biblioteką, Ciceronas pašoko iš vietos, 
lyg būtų išvydęs šmėklą, nors tam tikra prasme tai buvo tiesa, mat 
Hibridos asmenyje jį aplankė praeitis — ir ne šiaip sau, o pasirengusi 
atkeršyti. Konsulato pradžioje, kai jiedu sudarė savo sandėrį, Cicero- 
nas raštu įsipareigojo ginti Hibridą, jei šiam kada nors būtų pareikšti 

kaltinimai; pagaliau buvęs kolega atvyko su reikalavimu tesėti pažadą. 
Paėmęs iš kartu su juo atvykusio vergo kaltinamąjį aktą, Hibrida iš- 
tiesė jį Ciceronui. Svečio ranka taip drebėjo, kad aš išsigandau, jog jį 
gali ištikti širdies priepuolis. Paėmęs dokumentą Ciceronas pakreipė jį 
į šviesą, kad galėtų perskaityti. 

— Kada jis buvo įteiktas? 

— Šiandien. 

— Ar supranti, koks tai dokumentas? 

— Ne. Todėl aš jį iškart ir atsinešiau pas tave. Ko jau ko, bet tei- 
sinių terminų aš niekada nesuprasdavau. 

— Tai yra kaltinimas išdavyste. — Ciceronas su vis stiprėjančiu 
sumišimu veide atidžiai skaitė raštą. — Keista. Jau greičiau būčiau pa- 
manęs, kad jie gali tave apkaltinti korupcija. 

— Klausyk, Ciceronai, ar negalėtum įpilti šlakelį vyno, ką? 

— Luktelėk. Spręsti tokius rimtus klausimus reikia blaivia galva. 
Čia rašoma, kad Istrijoje praradai kariuomenę. 

— Tik pėstininkus. 

— Tik pėstininkus! — Ciceronas nusijuokė. — Kada tai įvyko? 

— Prieš metus. 

— O kas kaltintojas? Ar jis jau paskirtas? 

— Taip, vakar buvo prisaikdintas. Tai tas tavo statytinis, jaunasis 
Celijus Rufas. 

Žinia prilygo griaustiniui iš giedro dangaus. Tai, kad Rufas nu- 
traukė ryšius su savo buvusiu mokytoju, niekam nebuvo paslaptis. 
Tačiau tai, kad jis savo pirmajam reikšmingam pasirodymui viešumoje 
pasirinks Cicerono buvusio kolegos konsulato metais teismą, reiškė 
tikrų tikriausią jo buvusio patarėjo išdavystę. Ciceronas net atsisė- 
do — tokia netikėta jam buvo ši naujiena. 

— Maniau, kad tavo teismu labiausiai suinteresuotas Pompėjus. 

— Taip ir yra. 

— Tai kodėl jis leidžia, kad tokios svarbios bylos imtųsi Rufas? 

— Neįsivaizduoju. Ar jau galim išgerti? 

— Pamiršk tą prakeiktą vyną nors akimirką. — Ciceronas suvy- 

niojo raštą ir ėmė juo tekšenti sau į delną. — Man nepatinka šio rašto 
turinys. Rufas labai daug žino apie mane. Jis gali daug ką išknisti. 

Šeimininkas numetė kaltinamąjį raštą Hibridai ant kelių. 

— Tau vertėtų susirasti kitą gynėją. 

— Bet man reikia tavęs! Tu — geriausias. O be to, mes susitarėm, 
prisimeni? Aš įsipareigojau dalytis su tavimi savo pelnu, o tu pasižadė- 
jai ginti mane teisme. 

— Aš pasižadėjau ginti tave, jei tau būtų pareikšti kaltinimai 
korupcija. Apie išdavystę nebuvo nė žodžio. 

— Tai neteisinga. Tu nesilaikai duoto žodžio. 

— Paklausyk, Hibrida. Aš sutinku duoti parodymus tavo naudai, 
bet visas šis reikalas gali būti pinklės, paspęstos Cezario, o gal Kraso, ir 
aš pasielgčiau kaip paskutinis kvailys, jei kiščiau galvą į kilpą. 

Hibridos akys, nors ir giliai įkritusios, kaip visada buvo ryškiai 
mėlynos, tarytum safyrai įspausti į raudono molio gniutulą. 

— Girdėjau, kad labai prasigyvenai, — pareiškė jis. — Prisipirkai 
namų... 

Ciceronas vangiai mostelėjo ranka. 

— Nė nebandyk manęs gąsdinti. 

— Laba gražu, — tęsė Hibrida, nužvelgdamas biblioteką. — Ar 
žmonės žino, iš kur tu gavai pinigų už visa tai sumokėti? 

— Įspėju tave: aš galiu vienodai sėkmingai liudyti ne tik kaip 
gynybos, bet ir kaip kaltintojo liudytojas. 

"Tačiau grasinimas nuskambėjo neįtikinamai — tai turėjo supras- 
ti ir pats Ciceronas, nes jis staiga, lyg norėdamas nuvyti nemalonų 
vaizdinį, perbraukė ranka savo veidą. 

— Ir vis dėlto manau, kad galėtum išgerti su manimi taurę 
vyno, — su balse juntamu pasitenkinimu pasiūlė Hibrida. — Praska- 


lavus gerklę geriau matosi. 


Balsavimo dėl Cezario pateikto įstatymo projekto išvakarėse iš- 
girdome nuo forumo sklindantį triukšmą — kūjų kaukšėjimą, pjūklų 

džyravimą, įkaušusių vyrų dainas, džiaugsmingus šūksmus, verksmą ir 
dūžtant indus. Auštant virš teritorijos, plytinčios už Kastoro šventyklos, 
ten, kur turėjo vykti balsavimas, kabojo tirštas rudų dūmų debesis. 

Kruopščiai apsirengęs Ciceronas išėjo į forumą, lydimas dviejų 
asmens sargybinių, dviejų savo šeimynos narių, iš kurių vienas buvau 
aš, o kitas — dar vienas raštininkas, ir keletas pas jį pagalbos nuolat 
besikreipiančių romėnų, norėjusių būti pastebėtų kartu su juo. Visos 
gatvės ir skersgatviai, vedantys į lauką, kuriame turėjo įvykti balsavi- 
mas, buvo pilni romėnų. Daugelis, atpažinę Ciceroną, pasitraukdavo 
iš kelio, kad jį praleistų. Tačiau maždaug tiek pat žmonių specialiai 
blokuodavo praėjimą, todėl Cicerono apsaugininkams teko juos jėga 
nustumti nuo kelio. Pamažu skynėmės kelią į priekį, kol pastebėjo- 
me laisvesnį plotą, iš kurio buvo matyti šventyklos laiptai, ant kurių 
stovėdamas jau kalbėjo Cezaris. Deja, girdėjome tik padrikus žodžius 
ir nieko daugiau. Tarp mūsų ir jo bangavo kelių tūkstančių Žmonių 
minia. Dauguma jų buvo karo veteranai, čia pat, prie degančių laužų, 
ant kurių virė maistą ir šildėsi, praleidę visą naktį. 

— Jie ne dalyvauja susirinkime — jie užėmė jį. 

Po kiek laiko supratome, kad ten, kur ėjo Šventasis kelias, prie- 
šingoje nuo mūsų pusėje, kilo muštynės, ir netrukus išgirdome kalbas, 
kad ten pasirodė Bibulas ir trys tribūnai, pasirengę vetuoti įstatymo 
projektą. Tai buvo itin drąsus jų poelgis. Stovėjusieji aplink mus pra- 
dėjo iš po savo drabužių traukti durklus ir net kalavijus. Buvo aiškiai 
matyti, kad Bibului ir jo rėmėjams vargu ar pavyks pasiekti šventyklos 
laiptus. Mes jų nematėme, tik galėjome iš šūksnių ir kumščių mo- 
savimo spręsti apie tai, kaip jiems sekasi irtis pirmyn. Tribūnai gana 
greitai buvo parblokšti ir nuvilkti į šalį, tačiau Bibului, o netrukus ir 
Katonui — pastarasis buvo išleistas iš kalėjimo — kažkokiu būdu pa- 
vyko pasiekti savo tikslą. 

Plėšdamas nuo savęs rankas, kurios bandė jį sulaikyti, Bibulas 
vargais negalais užsiropštė ant pakylos. Jo toga buvo nuplėšta nuo 
pečių, o veidu sruveno kraujas. Cezaris į jį tik dirstelėjo ir kalbėjo 
toliau. Įtūžusi minia kėlė kurtinantį triukšmą. Bibulas parodė į dangų, 

paskui plaštaka persibraukė sau per gerklę. Savo gestą jis pakartojo 
kelissyk, kol supratome, ką jis nori tuo pasakyti — kaip konsulas jis 
stebėjo dangų ir dabar skelbia, kad dievų siunčiami ženklai nepalan- 
kūs, todėl negalima jokia visuomeninė veikla. Tačiau Cezaris nekreipė 
dėmesio. Paskui ant pakylos pasirodė du augaloti vyrai su statine, pa- 
našia į tokias, kurios naudojamos lietaus vandeniui rinkti. Jie iškėlė ją 
virš Bibulo galvos ir apvertė. Spėju, kad visa minia per naktį į ją pylė 
išmatas, nes statinė buvo iki kraštų sklidina bjauriai dvokiančio rudo 
skysčio, kuriuo Bibulas netrukus buvo kiaurai permerktas. Jis bandė 
trauktis į šalį, tačiau paslydo ir visu ūgiu dribo ant šono. Akimirką 
kitą jis tik gaudė kvapą, negalėdamas nė pajudėti. Tada pamačiau, kad 
į viršų tempiama dar viena panaši statinė, ir jis tuo metu ėmė ropoti į 
šalį, — aš jo dėl to visiškai nekaltinau, — lydimas tūkstantinės minios 
patyčių. Jis ir jo šalininkai pasitraukė iš forumo ir galiausiai pasislėpė 
Jupiterio Globėjo šventykloje, ten pat, iš kur Ciceronas savo oratori- 
niais sugebėjimais ne per seniausiai buvo išvaręs Sergijų Katiliną. 

Taip niekingiausiomis aplinkybėmis buvo priimtas didysis Ce- 
zario pasiūlytas Žemės reformos įstatymas, pagal kurį Žemės gavo 
dvidešimt tūkstančių Pompėjaus karo veteranų, o po jų ir skurstantys 
miestiečiai, galėję įrodyti auginą daugiau kaip tris vaikus. Ciceronas 
nedalyvavo balsavime, nes jo rezultatai buvo jau iš anksto nulemti, ir 
koja už kojos parsliūkino namo, o čia nieko, net Terencijos, nenorėjo 
matyti akyse — toks prislėgtas jis jautėsi. 

Kitą dieną gatvės vėl buvo pilnos Pompėjaus kareivių. Per naktį 
šventę, jie nuo pat ryto visą dėmesį nukreipė į Senato pastatą, susi- 
spietė forume ir laukė, ar Senato nariai išdrįs ginčyti įvykusio fakto 
teisėtumą. Jie buvo palikę tik siaurą praėjimą, kuriuo vienu metu greta 
galėjo praeiti trys ar keturi vyrai, todėl aš, šalia Cicerono eidamas pro 
juos, jaučiausi nelabai maloniai, nors mano šeimininką kariai sveikino 
gana draugiškai: „Sveikas, Ciceronai!“ ir „Ciceronai, nepamiršk mūsų!“ 
Įėjęs į pastato vidų išvydau kaip niekada prislėgtus veidus. Buvo pir- 
moji mėnesio diena, ir Senatui vadovaujančio konsulo krėsle sėdėjo 
Bibulas sutvarstyta galva. Jis tuojau pat atsistojo ir pareikalavo, kad 

Senatas pasmerktų gėdingą vakarykštį smurtą, o priimtą įstatymą pa- 
skelbtų negaliojančiu, nes susirinkimas įvykęs ignoruojant pranašingus 
ženklus, kurie buvę nepalankūs. Deja, pasiryžusių tokiam žingsniui 
neatsirado — šiaip ar taip, lauke lūkuriavo keli šimtai gerai ginkluotų 
vyrų. Susidūręs su mirtina kolegų tyla Bibulas prarado savitvardą. 

— Respublikos valdymo organas virto parodija, — sušuko jis, — 
ir aš neketinu jam ilgiau priklausyti! Jūs įrodėte, kad esate neverti 
Romos senato vardo. Kol aš būsiu konsulas, neįvyks nė vienas Senato 
susirinkimas. Sėdėkite namie, gerbiamieji, kaip ir aš sėdėsiu, ištirkite 
savo sielas ir patys sau atsakykite, ar garbingai ėjote savo pareigas. 

Daugelis jį girdėjusiųjų susigėdę nuleido galvas. Tačiau Cezaris, 
įsitaisęs tarp Pompėjaus ir Kraso ir su šypsena lūpų kampuose klausęs 
Bibulo kalbos, tučtuojau atsistojo ir pareiškė: 

— Kol Markas Bibulas ir jo siela nespėjo apleisti šio pastato ir 
Senate nepaskelbta mėnesio trukmės pertrauka, norėčiau jums, gar- 
bieji senatoriai, priminti, kad šis įstatymas įpareigoja mus visus pri- 
siekti jo laikytis. Todėl siūlau visiems čia esantiems vieningai ir dabar 
pat keliauti prie Kapitolijaus prisiekti ir taip viešai pademonstruoti 
mūsų vienybę su Romos liaudimi. 

Tai išgirdęs Katonas pašoko iš vietos. Jo viena ranka buvo parišta. 

— Tu pats pažeidi įstatymą! — tėškė jis, be jokios abejonės, su- 
trikęs dėl to, kad Bibulas buvo laikinai perėmęs moralinio autoriteto 
vaidmenį. — Aš nepasirašysiu po tavo neteisėtu įstatymu! 

— Aš irgi, — aidu atsiliepė Celeras, dėl Cezario ir jo žemės įsta- 
tymo atidėjęs savo išvykimą į Tolimąją Galiją. 

Jiems pritarė ir keletas kitų senatorių, tarp kurių pastebėjau jau- 
nąjį Marką Favonijų, kuris tuo metu patarnavo Katonui, ir jau septintą 
dešimtį skaičiuojantį buvusį konsulą Lucijų Gelijų. 

— Darykit kaip išmanot, — gūžtelėdamas pečiais tarė Ceza- 
ris. — Tik atminkite: už įstatymo nevykdymą galite būti nubausti 
mirties bausme. 

Nemaniau, kad Ciceronas sakys kalbą, tačiau jis neskubėdamas 
atsistojo, o visas Senatas, išreikšdamas jam pagarbą, nuščiuvo. 

— Aš nesu prieš šio žmogaus įstatymą, — prabilo jis, žiūrėdamas 
tiesiai į Cezarį, — nors ir smerkiu metodus, kuriais buvo vadovauja- 
masi, siekiant ii mums žūtbūt primesti. Vis dėlto, — tęsė Ciceronas, 
atsigręžęs į kitus Senato narius, — įstatymas priimtas ir Žmonės jį pa- 
laiko, be to, jame yra nuostata, pagal kurią visi turime prisiekti. Todėl 
aš kreipiuosi į Katoną ir Celerą, į visus kitus savo bičiulius, ketinančius 
mirti didvyrio mirtimi. Liaudis nesupras jūsų poelgio — neteisėtiems 
veiksmams negalima priešintis tokiais pat neteisėtais veiksmais, tikin- 
tis užsitarnauti žmonių pagarbą. Mūsų, gerbiamieji senatoriai, laukia 
sunkūs laikai, ir jeigu jūs manote, kad Roma jums jau nebereikalinga, 
tai atminkite, kad jūs esate reikalingi Romai. Verčiau likite gyvi ir ren- 
kitės būsimosioms kovoms, užuot beprasmiškai aukojęsi kovoje, kuri 
jau pralaimėta. 

Jo žodžiai padarė didžiulį įspūdį, todėl po posėdžio beveik visi iki 
vieno Senato nariai nusekė paskui Tėvynės Tėvą link Kapitolijaus, kur 
turėjo duoti priesaiką. Tai išvydę Pompėjaus kariai sutiko senatorius 
džiaugsmo šūksniais (Bibulas, Katonas ir Celeras taip pat prisidėjo 
prie savo kolegų, tik vėliau, kai niekas nematė). Iš didžiosios šventyk- 
los buvo atgabentas prieš daugelį amžių iš dangaus nukritęs šventasis 
Jupiterio akmuo, ir Senato nariai išsirikiavo palei jį, kad uždėję ant jo 
rankas prisiektų laikytis įstatymo. Nors jie ir padarė tai, ko iš jų buvo 
reikalaujama, Cezaris vis dėlto atrodė sunerimęs. Mačiau, kaip jis, pri- 
sigretinęs prie Cicerono, pasivedė jį į šalį ir susirūpinusiu veidu kažką 
pasakė. Vėliau savo šeimininko pasiteiravau, ką Cezaris jam sakęs. 

— Padėkojo už tai, kad ėmiausi vadovauti Senatui, — atsakė Ci- 
ceronas, — bet pareiškė, jog jam nepatikęs mano tonas. Kartu išreiškė 
viltį, kad aš neketinąs trukdyti jam, Pompėjui ir Krasui, priešingu at- 
veju jis bus priverstas atsakyti tuo pačiu, o tai jam būsią labai nemalo- 
nu. Esą jis man suteikęs galimybę prisidėti prie respublikos valdymo, 
bet aš atmetęs jo pasiūlymą, todėl man dabar tenka atsakomybė už 
pasekmes. Ką manai apie tokį įžūlumą? — Jis stipriai nusikeikė, nors 
jam tai nebuvo būdinga, ir pridūrė: — Katulas buvo teisus: man reikė- 
jo nukirsti tai gyvatei galvą, kai turėjau progą. 


AVII 


Nors ir buvo labai pasipiktinęs, Ciceronas visą mėnesį laikėsi atokiai 
nuo visuomeninio gyvenimo — kaip vėliau paaiškėjo, tai buvo vi- 
siškai nesudėtinga, mat Senatas tuo metu apskritai nedirbo. Bibulas 
užsidarė namuose ir atsisakė išeiti, o Cezaris paskelbė vadovausiąs 
respublikai per liaudies susirinkimus, kuriuos jam sušauks tribūnas 
Vatinijus. Bibulas, nuo stogo kasdien stebėdamas pranašingus ženklus 
ir informuodamas, į tai atsakė, kad ženklai nepalankūs, todėl negalima 
priimti jokių oficialių sprendimų, o priešingu atveju jie būsią neteisėti. 
Cezaris jam keršijo, gatvėje, tiesiai priešais Bibulo namus organizuo- 
davo triukšmingas demonstracijas ir toliau šaukė liaudies susirinkimus 
bei juose priiminėjo jam palankius įstatymus, nepaisydamas kolegos 
perspėjimų. (Ciceronas sąmojingai pastebėjo, kad Romai tomis dieno- 
mis vadovavo bendrai konsulo pareigas ėję Julijus ir Cezaris.) Iš pir- 
mo žvilgsnio tai atrodė teisėta — kas gali būti teisingiau už valstybės 
valdymą klausant liaudies balso? — tačiau iš tiesų toji „liaudis“ buvo 
paprasčiausia Vatinijaus kontroliuojama minia, o kiekvienas, išdrįsęs 
oponuoti Cezariui, būdavo tučtuojau nutildomas. Romoje neoficialiai 
įsigalėjo diktatūra, o visi įtakingesni senatoriai buvo įbauginti. Tiesą 
sakant, tik nedaugelis drįso priešintis Cezariui, kurio pusėn buvo stoję 
Pompėjus ir Krasas. 

Ciceronas verčiau buvo linkęs likti tarp knygų savo bibliotekoje 
ir taip išvengti bet kokių nemalonumų. Tačiau taip jau nutiko, kad 
per pačią suirutę, kovui artėjant į pabaigą, jam nori nenori teko vykti 
į forumą, į išdavystės bylų tribunolą, ginti Hibridos. Bene sunkiausia 
buvo tai, kad bylos nagrinėjimas buvo numatytas susirinkimų vietoje 

šalia Senato rūmų. Kreivi rostros laiptai, kylantys aukštyn tartum 
amfiteatro sėdimosios vietos, buvo atitverti, kad sudarytų uždarą teri- 
toriją, aplink kurią jau spietėsi didelė minia, nekantraujanti išgirsti, ką 
pasakys garsusis oratorius, gindamas akivaizdžiai kaltą magistratą. 

— Taigi, Tironai, — pašnibždomis tarė Ciceronas, kai atidariau 
dokumentų dėklą ir ištiesiau jam jo užrašus, — tai, kad man tenka pa- 
sirodyti čia kaip šio niekšo gynėjui, yra geriausias įrodymas, jog dievai 
turi neblogą humoro jausmą. 

Jis atsigręžė į tuo metu aukštyn sunkiai lipanų Hibridą ir jam 
nusišypsojo. | 

— Geros dienos, Hibrida. Tikiuosi, pusryčiaudamas apsiėjai be vy- 
no, kaip buvai žadėjęs? Mums šiandien bus reikalingas blaivus protas. 

— Žinoma, — atsakė Hibrida. 

Tačiau sprendžiant pagal tai, kaip jis klupinėjo lipdamas laiptais 
ir neaiškiai vapėjo Žodžius, buvo aišku, kad Hibrida nesilaikė duoto 
žodžio. 

Be manęs ir įprasto raštininkų būrio, Ciceronas buvo atsivedęs 
ir savo žentą Frugį, kuris turėjo ėiti jo pagalbininko pareigas. Rufas, 
priešingai, atvyko tik su vienu raštininku, ir tą akimirką, kai išvydau 
jį per komiciją tvirtai žingsniuojantį mūsų link, pajutau, kad staiga 
išgaravo visas mano menkas pasitikėjimas. Rufas dar neturėjo nė dvi- 
dešimt trejų ir buvo ką tik sugrįžęs iš Afrikos, kur vienerius metus 
tarnavo valdytojo administracijoje. Išvyko būdamas jaunuolis, sugrįžo 
vyras. Žvelgdamas į šį aukštą, saulėje įdegusį kaltintoją ir lygindamas 
jį su storu, sugriuvusiu Hibrida, jo pranašumą dar teismui neprasidėjus 
įvertinau visu tuzinu prisiekusiųjų balsų. Žvelgiant iš šalies, jam nepri- 
lygo nė pats Ciceronas. Pastarasis buvo dvigubai vyresnis už Rufą, ir 
kai jis priėjo prie savo jaunojo oponento, kad šį pasveikintų ir palinkė- 
tų sėkmės, atrodė susikūprinęs ir iškankintas rūpesčių. Ši scena man 
priminė vaizdingą paveikslą, esantį ant maudyklių sienos, vaizduojantį 
jaunuolį ir senį, už kurių eilėmis išsirikiavę šešiasdešimt prisiekusiųjų, 
ir tarp jų teisėjo krėsle įsitaisęs pretorius, išdidusis Kornelijus Lentulas 


Klodianas. 

Pirmasis kalbėjo Rufas, ir netrukus tapo aišku, kad jis buvo daug 
gabesnis Cicerono mokinys, nei mes manėme. Rufas iškėlė Hibridai 
penkis kaltinimus: pirma, eidamas Makedonijos valdytojo pareigas 
pastarasis visomis išgalėmis stengėsi kuo daugiau prisiplėšti turto; 
antra, mokestinės pajamos, skirtos kariuomenei išlaikyti, atsidūrė jo 
kišenėje; trečia, žygyje prie Juodosios jūros, kuris buvo surengtas prieš 
sukilusias gentis, jis visiškai ignoravo savo kaip kariuomenės vado 
pareigas; ketvirta, bėgdamas nuo priešo mūšio lauke pasirodė esąs 
bailys; penkta, dėl jo nekompetentingumo imperija prarado teritorijas 
Istrijoje ir palei Žemutinį Dunojų. Rufas kaltinimus pateikė išreikš- 
damas savo griežtą moralinę poziciją ir gerą humoro jausmą, taip pa- 
tvirtindamas esąs vertas savo mokytojo jo šlovės zenite. Aš ypač gerai 
prisimenu jo vaizdingą pasakojimą apie tai, kaip Hibrida mūšio rytą 
nepajėgė vykdyti savo pareigų. 

— Jie rado šį Žmogų nusigėrus; iki sąmonės netekimo, — pasa- 
kojo jis, vaikštinėdamas Hibridai už nugaros ir rodydamas į jį taip, lyg 
šis būtų buvęs daiktinis įrodymas, — knarkiantį iš visų savo plaučių ir 
raugėjantį, o kartu su juo gyvenusios žinomos moterys tysojo ant lovų, 
dar kelios jo kompanionės buvo išdribusios tiesiog ant žemės. Pusmirės 
iš baimės, kuri jas užgriuvo supratus, kad priešas jau čia pat, jos dar 
bandė pažadinti Hibridą — šaukė jį vardu ir bandė pakelti suėmusios 
už pečių, kai kurios šnabždėjo jam į ausį savo meilikavimus, dar kitos 
mėgino prikelti jį skeldamos po antausį. Jis pažino jų balsus, jautė prisi- 
lietimus ir bandė apsikabinti esančias arčiausiai jo. Jis buvo pernelyg 
susijaudinęs, kad miegotų, ir per daug išgėręs, kad atsipeikėtų; apstulbęs 
ir pusiau miegas Hibrida keliavo per centurionų ir sugulovių rankas. 

Norėčiau atkreipti dėmes; į tai, kad jis kalbėjo nesinaudodamas 
jokiais užrašais. Tai buvo itin pavojinga gynybai. Tačiau dar stipresnį 
smūgį sudavė pagrindiniai kaltintojo liudytojai — keli kariuomenės, 
kuriai tuomet vadovavo Hibrida, vadai, pora jo meilužių ir jo inten- 
dantas. Baigiantis pirmajai dienai Ciceronas pasveikino Rufą su pui- 
kiai atlikta procedūra, o savo rūškanam ginamajam nuoširdžiai patarė 
kuo brangiau išparduoti visą Romoje turimą nekilnojamąjį turtą ir už 

gautus pinigus įsigyti juvelyrinių dirbinių ir kitų vertingų daiktų, ku- 
riuos būtų galima pasiimti į tremtį. 

— Turi būti pasirengęs blogiausiam, — be užuolankų pareiškė 
Ciceronas. 

Neaprašinėsiu visų teismo detalių. Užtenka paminėti faktą, kad 
nepaisant visų Cicerono gudrybių, kurias pasitelkęs jis bandė diskre- 
dituoti Rufą, pastarasis nebuvo palikęs jokios spragos, o Hibridai 
atstovavę liudytojai — jo buvę sugėrovai arba papirkti valdininkai — 
visi kaip vienas atrodė apgailėtinai. Ketvirtajai dienai einant į pabaigą, 
buvo likęs vienintelis neatsakytas klausimas: ar Ciceronas iškvies patį 
Hibridą duoti parodymų tikintis, kad šis sukels bent kai kurių prisi- 
ekusiųjų užuojautą, ar jo ginamasis paprasčiausiai sudės ginklus ir 
tyliai pasitrauks iš Romos pirmiau, nei bus paskelbtas nuosprendis, 
bei išvengs viešo pažeminimo — ištrėmimo visų romėnų akivaizdoje. 
Ciceronas parsivedė Hibridą pas save į namus ir kartu su juo užsidarė 
bibliotekoje, kad nuspręstų, kaip toliau elgtis. 

— Ką, tavo manymu, turėčiau daryti? — paklausė Hibrida. 

— Aš išvykčiau, — atsakė Ciceronas, kuris labiau už viską norė- 
jo, kad šis išbandymas greičiau baigtųsi. — Gali būti, kad tavo paties 
parodymai tik apsunkins situaciją. Kodėl turėtume suteikti Rufui pa- 
sitenkinimą? 

Hibrida palūžo. 

— Ką aš tokio padariau tam vaikinui, kad jis nusiteikęs mane vi- 
siškai pribaigti? — jo putliais skruostais ėmė riedėti savigailos ašaros. 

— O dabar, Hibrida, nusiramink ir prisimink savo garsiuosius 
protėvius. — Ciceronas palinko į priekį, ištiesė ranką ir paplekšnojo 
ginamajam kelį. — Nieko nenoriu įžeisti. Tavo kaltintojas yra papras- 
čiausiai protingas jaunas vyras iš provincijos, be to, labai ambicingas 
ir nusiteikęs aukštai kilti. Daugeliu atvejų jis man primena mane patį, 
kai buvau jo metų. Deja, jis pasirinko tave kaip priemonę išgarsė- 
ti — tokia priemone man buvo tapęs Veris. 

— Tegul griausmas jį trenkia, — staiga atkirto Hibrida, ištiesin- 
damas nugarą. — Aš duosiu parodymus. 

— Esi tikras, kad tai padarysi? Kryžminė apklausa, kuri tavęs 
laukia, būtų negailestinga. 

— Tu pasižadėjai mane ginti, — atsakė Hibrida, demonstruoda- 
mas bent dalį kadaise turėto ryžto, — o ir aš pats nenusiteikęs pasi- 
duoti, net jei tektų pralaimėti. 

— Puiku, — tarė Ciceronas, tramdydamas savo nepasitenkini- 
mą. — Tokiu atveju mums teks repetuoti, o tai užims nemažai laiko. 
Tironai, gerai būtų, jei atneštumei vyno senatoriui. 

— Nereikia, — tvirtai atsakė šis. — Jokio vyno. Tik ne šį vakarą. 
Per visą savo karjerą gėriau, noriu bent jau užbaigti ją būdamas blaivus. 

Darbavomės iki vėlumos, repetuodami Cicerono klausimus ir jo 
ginamojo atsakymus. Paskui Ciceronas ėmėsi Rufo vaidmens, uždavi- 
nėjo savo buvusiam kolegai pačius nemaloniausius klausimus, kokius 
tik galėjo sugalvoti, kad padėtų jam iš anksto parengti nekalčiausius 
atsakymus. Buvau nustebintas, kokia greita nuovoka pasižymėjo 
Hibrida, susikoncentravęs į jam svarbų dalyką. Šeimininkas su svečiu 
nuėjo miegoti vidurnaktį — pastarasis liko nakvoti — o atsikėlė rytui 
brėkštant, kad galėtų tęsti pasirengimą. Vėliau, mums leidžiantis nuo 
kalvos, Hibridai su savo palydovais žingsniuojant pirma mūsų, Cice- 
ronas tarė: 

— Pagaliau pradedu suprasti, kaip jam buvo pavykę taip aukštai 
iškilti. Jeigu jis būtų turėjęs tokią nuovoką kiek anksčiau, nebūtų atsi- 
dūręs ant pražūties slenksčio. | 

Priėjus komiciją, Hibrida linksmai šūktelėjo: 

— Vėl viskas kaip tada, kai mudu kartu buvome konsulai, kai 
petys į petį gynėme respubliką! Prisimeni, Ciceronai? 

Paskui abu užlipo ant pakylos, kur jų jau laukė kiti teismo nariai, 
o Ciceronui pranešus, kad jis kviečia duoti parodymus paskutinį savo 
liudytoją Hibridą, prisiekusieji beregint atkuto. Išvydau, kaip suole 
sėdintis Rufas palinko į priekį ir kažką sušnabždėjo savo raštininkui, o 
pastarasis išsiėmė rašomąją lazdelę. 

Hibrida buvo tuojau pat prisaikdintas, ir Ciceronas ėmė užda- 
vinėti jam klausimus, kuriuos jiedu buvo iš anksto numatę, pradedant 

Hibridos karine tarnyba prie Sulos maždaug prieš ketvirtį amžiaus ir 
akcentuojant jo lojalumą respublikai Katilinos sąmokslo metu. 

— Ar tiesa, kad nepaisydamas praeityje draugiškų santykių su 
Katilina, — teiravosi Ciceronas, — ėmeisi vadovauti Senato legio- 
nams, kad pribaigtumei išdaviką? 

— Taip, tiesa. 

— Ir atsiuntei Senatui šio išsigimėlio galvą kaip įrodymą, kad jis 
tikrai negyvas? 

— Taip. 

— Atkreipkite dėmesį, gerbiamieji, — šįkart Ciceronas prabilo 
] prisiekusiuosius. — Argi išdavikas taip pasielgtų? Tačiau jaunasis 
Rufas tuo metu buvo Katilinos pusėje, — tegul jis paneigia mano žo- 
džius, jei tai netiesa, — o paskui, bijodamas, kad jo neištiktų toks pat 
likimas, paspruko iš Romos. Ir iš kur jis turi tiek drąsos grįžęs atgal 
kaltinti išdavyste žmogų, išgelbėjus; mus nuo pražūties? 

Ciceronas vėl atsigręžė į Hibridą. 

— Ar nugalėjęs Katiliną išvadavai mane nuo Makedonijos valdyto- 
jo pareigų tam, kad galėčiau atsidėti likusių sąmokslo židinių gesinimui? 

— Taip. 

Parodymus duodančiam savo ginamajam Ciceronas padėjo kaip 
tėvas savo vaikui. Jis paprašė Hibridos papasakoti, jog mokesčius Ma- 
kedonijoje rinko visiškai teisėtai, atsiskaitydavo už kiekvieną skatiką, 
mobilizavo ir apginklavo du legionus, kuriuos pats vedė į labai rizi- 
kingą žygį per kalnus į rytus, prie Juodosios jūros. Jis pačiomis tam- 
siausiomis spalvomis nutapė baugų karingų genčių — getų, bastarnų 
ir istrų, nuolat puldinėjusių Dunojaus slėniu žygiuojančias romėnų 
kolonas — paveikslą. 

— Kaltintojas tvirtina, esą išgirdęs apie priekyje laukiančias di- 
deles priešo pajėgas padalinai savo karius į dvi grupes: raitiją nusivedei 
su savimi į saugią vietą, o pėstininkus palikai pražūčiai. Ar tai tiesa? 

— Visiškai ne. 

— Arjūs iš tiesų persekiojote istrų kariuomenę? 


— Taip. 

— O tuo metu, kai jūs buvote toliau, per Dunojų persikėlę bas- 
tarnai iš užnugario puolė jūsų pėstininkus? 

— Tiesa. 

— Ar tikrai niekuo negalėjai jiems padėti? 

— Kad ir kaip sunku tai pripažinti, ne, — Hibrida nuleido galvą 
ir nusišluostė akis, kaip Ciceronas buvo jam pataręs. 

— Tikriausiai nuo barbarų žuvo daug tavo draugų ir bendražygių? 

— Taip. Labai daug. 

Po ilgos pauzės, kurios metu visi buvo nuščiuvę, Ciceronas krei- 
pėsi į prisiekusiuosius: 

— Gerbiamieji, karo metu likimas būna žiaurus ir įnoringas. 
Tačiau tai — ne išdavystė. 

Jam sugrįžus į savo vietą, pasigirdo ilgi plojimai, ir ne tik minio- 
je, bet taip pat tarp prisiekusiųjų, o aš pirmąkart išdrįsau pasvajoti, 
kad Cicerono, kaip advokato, gabumai galbūt leis laimėti dar vieną 
dieną. Rufas prieš atsistodamas šyptelėjo puse lūpų, paskui išgėrė 
gurkšnį vyno ir vandens. Jis mėgo daryti pečius atpalaiduojantį pra- 
timą, koki daro atletai, sukabindami už galvos rankas ir sukiodami 
liemenį. Stebėdamas jo mankštą prieš kryžminę apklausą pasijutau 
taip, tarytum būčiau grįžęs į praeitį, ir staiga prisiminiau, kaip Ci- 
ceronas siųsdavo jį su įvairiais pavedimais į miestą, kaip erzindavo 
jį dėl jo palaidų drabužių ir plaukų ilgumo. Prisiminiau ir tai, kaip 
jis, būdamas paauglys, nukniaukdavo mano santaupas ir ištisą naktį 
lėbaudavo bei lošdavo iš pinigų, taip pat ir tai, kad pyktis dėl tokių jo 
poelgių greit išgaruodavo. Kokios gi ambicijos atvedė mus skirtingais 
keliais į šią vietą? 

Rufas neskubėdamas nupėdino prie liudytojams skirtos vietos. 
Jis aiškiai nervinosi. Galbūt tą laiką jis būtų geriau praleidęs su bičiu- 
liu kur nors tavernoje. 

— Antonijau Hibrida, ar tavo atmintis gera? 

— Taip. 

— Vadinasi, turėtumei prisiminti savo vergą, nužudytą tavo kon- 
sulato išvakarėse. 

Hibridos veide pasirodė didelis sumišimas, ir jis klausiamu 
žvilgsniu pasižiūrėjo į Ciceroną. 

— Nesu tuo tikras. Per daugelį metų turėjau ne vieną vergą... 

— Tačiau šį turėtumei prisiminti, — neatlyžo Rufas. — Berniu- 
ką iš Smirnos. Maždaug dvylikos metų. Tą, kurio lavonas buvo įmestas 
į Tibrą. Perpjauta gerkle ir pašalintais vidaus organais. 

Daugelis iš pasibaisėjimo net aiktelėjo, o man tą pačią akimirką iš- 
džiūvo gerklė — ne tik dėl to, kad atmintyje išniro kraupus vaizdas, bet 
dar ir dėl to, kad labai gerai supratau, kur šis klausimas gali nuvesti. Su- 
prato ir Ciceronas. Sunerimęs jis pašoko iš vietos ir kreipėsi į pretorių. 

— Tačiau tai nesusiję su nagrinėjama byla, tiesa? Daugiau kaip 
prieš ketverius metus vergą ištikusi mirtis neturi nieko bendra su Juo- 
dosios jūros pakrantėje pralaimėtu mūšiu. 

— Tegul kaltintojas užduoda savo klausimą, — paliepė Klodia- 
nas ir filosofiškai pridūrė: — Per savo gyvenimą jau ne kartą esu įsi- 
tikinęs, kad daugelis dalykų būna susiję. 

Hibrida nenuleido beviltiško žvilgsnio nuo Cicerono. 

— Turėčiau kažką prisiminti... 

— Ir aš tikiuosi, — atsakė Rufas. — Juk mūsų akivaizdoje ne 
kasdien aukojami žmonės! Manyčiau, net ir tau, įpratusiam prie viso- 
kių šlykštybių, tai nėra įprasta. 

— Aš nieko nežinau apie jokius žmonių aukojimus, — sumur- 
mėjo Hibrida. 

— Jį nužudė Katilina, o paskui pareikalavo, kad visi dalyvavusieji, 
taip pat ir tu, prisiektumėte. 

— Kaip tai? — Hibrida suraukė kaktą, lyg bandydamas prisi- 
minti seniai užmirštą kadaise pažįstamą asmenį. — Ne, nemanau. Ne, 
tu tikrai klysti. 

— Taip, tai tiesa. Tu prisiekei vaiko krauju, kad nužudysi savo 
kolegą, konsulą — Žmogų, kuris dabar sėdi šalia tavęs kaip tavo ad- 
vokatas! 

Šie žodžiai sukėlė didelę sensaciją, bet po kurio laiko, luktelėjęs, 
kol nurims šūksmai, iš savo vietos pakilo Ciceronas. 

— Iš tiesų man gaila, — prabilo jis, su apgailestavimu kraipyda- 
mas galvą, — labai gaila, nes mano jaunasis draugas iki šio momento 
visai neblogai vykdė kaltinimą — kadaise jis buvo mano mokinys, 
gerbiamieji, todėl jo sėkmė glosto ir mano širdį. Deja, savo pastaruoju 
kvailu pareiškimu jis sužlugdė kaltinimą. Atrodo, man dar teks jį mo- 
kyti toliau. 

— Aš gerai žinau, kad tai tiesa, Ciceronai, — atšovė Rufas jau 
plačiau šypsodamasis, — nes tu pats man papasakojai. 

Trumpą akimirką Ciceronas dvejojo, ir aš išsigandau supratęs, 
kad jis buvo pamiršęs savo pokalbį su Rufu, įvykus; prieš keletą metų. 

— Nedėkingasis, nieko panašaus nebuvo! — iš susijaudinimo 
net springdamas tarė ekskonsulas. 

— Pirmą savo konsulato savaitę, — priminė Rufas, — praėjus 
porai dienų po Lotynų festivalio, pasikvietei mane į savo namus ir 
domėjaisi, ar Katilina, man girdint, niekada neprasitaręs norįs tave nu- 
žudyti. Taip pat pasakojai, kad Hibrida tau prisipažino kartu su Kati- 
lina davęs tokią priesaiką ir ją patvirtinęs nužudyto berniuko krauju. 
Paskui paprašei, kad atidžiau klausyčiausi. 

— Visiškas melas! — šūktelėjo Ciceronas, tačiau, kad ir kaip 
būtų prieštaravęs, prieš puikią Rufo atmintį jis buvo bejėgis. 

— Štai tas žmogus, kuriuo tu pasitikėjai kaip konsulu, — šal- 
takraujiškai tęsė Rufas, rodydamas į Hibridą. — Štai tas, kurį įbrukai 
Makedonijos gyventojams kaip jų valdytoją, žinodamas, kad jis da- 
lyvavo kraupioje žmogžudystėje ir troško tavo paties mirties. Tačiau 
šiandien tu jį gini. Kodėl? 

— Aš neprivalau atsakinėti į tavo klausimus, berneli. 

Rufas nuėjo arčiau prisiekusiųjų. 

— Gerbiami prisiekusieji, norėčiau paklausti, kodėl ne kas kitas, 
o būtent Ciceronas, žmogus, pagarsėjęs savo kaltinamosiomis kalbo- 
mis korumpuotų valdytojų atžvilgiu, dabar kenkia savo geram vardui 
gindamas šį veikėją? 

Ciceronas vėl ištiesė ranką į pretorių. 

— Klodianai, dievai mato, aš prašau tavęs, vadovauk teismui. At- 

rodo, turėtų būti apklausiamas mano ginamasis, juk susirinkome ne 
pasiklausyti kalbų apie mane. 

— Tai tiesa, Rufai, — pretorius kreipėsi į kaltintoją. — Tavo 
klausimai turi būti susiję su nagrinėjama byla. | 

— Bet jie ir susiję. Aš tvirtinu, kad Ciceronas su Hibrida sudarė 
sąmokslą. 

Ciceronas vėl įsiterpė: 

— Tu neturi jokių įrodymų. 

— Taigi kad turiu, — atkirto Rufas. — Praėjus mažiau nei me- 
tams nuo tos dienos, kai vargšams Makedonijos žmonėms delegavai 
Hibridą, įsigijai naują namą. Štai, ten! 

Jis mostelėjo į pavasario saulėje spindinčius rūmus ant Palatino 
kalvos, o prisiekusieji visi kaip vienas nukreipė į juos savo žvilgsnius. 

— Maždaug tuo pačiu metu panašus namas buvo parduotas 
už keturiolika milijonų sestercijų. Keturiolika milijonų! Atsakykite, 
gerbiamieji, iš kur Ciceronas, mėgstantis girtis savo kuklia kilme, 
gavo tokius pinigus, jei ne iš to, kurį jis ir šantažavo, ir gynė, jei ne iš 
Antonijaus Hibridos? Argi tai ne tiesa, — Rufas atsigręžė į kaltina- 
mąjį, — kad dalį pinigų, kuriuos tu prievarta išgavai savo valdomoje 
provincijoje, siųsdavai Romoje likusiam nusikaltimo bendrininkui? 

— Ne, ne, — ėmė protestuoti Hibrida. — Gal ir esu siuntęs 
Ciceronui vieną kitą dovaną, bet daugiau nieko. (Tai buvo pasiaiškini- 
mas, kurį jiedu buvo sugalvoję iš vakaro, tam atvejui, jei Rufas turėtų 
įrodymų apie tai, kad Hibrida yra perdavęs Ciceronui pinigų.) 

— Dovang? — pakartojo Rufas. Pabrėžtinai neskubėdamas 
prisidengdamas akis nuo saulės. Po terasą vaikštinėjo moteris su skė- 
čių — geriau įsižiūrėjęs atpažinau Terenciją. — Tai bent dovana! 

Ciceronas sėdėjo visiškai nejudėdamas. Jis nenuleido akių nuo 
Rufo. Dalis prisiekusiųjų kraipė galvas. Iš komicijos pasigirdo pašie- 
piamos replikos. 

— Gerbiamieji Romos piliečiai, — tęsė Rufas, — manau, kad aš 
savo darbą atlikau. Įrodžiau, kad per išdavikišką Hibridos aplaidumą 

mūsų imperija prarado visą regioną. Įrodžiau, kad jis elgėsi bailiai ir 
visiškai nekompetentingai. Atskleidžiau, kaip jo vadovaujamai ka- 
riuomenei skirti pinigai atsidūrė jo kišenėse. Vado apleistų ir barbarų 
žiauriai nužudytų legionierių dvasios šaukiasi mūsų teisingumo. Šiam 
baisūnui niekas niekuomet nebūtų leidęs užimti tokių aukštų parei- 
gų, ir jei ne slaptas sandėris su buvusiu kolega konsulu, to ir nebūtų 
įvykę. Jo visa karjera paženklinta krauju ir ištvirkavimais — berniuko 
nužudymas tėra tik vienas iš daugybės jo nusikaltimų. Mirusio jau 
nebesugrąžinsi, tačiau mes bent jau išvykime iš Romos šį žmogų ir jo 
skleidžiamą smarvę. Siūlau dar šįvakar išsiųsti jį į tremtį. 

Rufui atsisėdus dar ilgai buvo girdėti plojimai. Šiek tiek nustebęs 
pretorius pasiteiravo, ar kaltintojas baigė duoti parodymus. Rufas at- 
sakė teigiamai. 

— Puiku. O aš maniau, kad mes dar turime bent vieną die- 
ną, — tarė Klodianas. 

Paskui, atsigręžęs į Ciceroną, paklausė: 

— Ar pageidautumei baigiamąją kalbą sakyti iškart, ar norėtu- 
mei, kad teisme būtų iki rytdienos paskelbta pertrauka ir galėtumei jai 
pasiruošti? 

Ciceronas atrodė labai susijaudinęs, ir aš akimirksniu supratau, 
kad padarytų didžiulę klaidą, jei kalbėtų pirmiau neapsiraminęs. Sė- 
dėjau patarnautojams skirtame sektoriuje, tiesiai po paaukštinimu, to- 
dėl tuojau pat atsistojau ir žengiau porą žingsnių, norėdamas įkalbėti 
jį palaukti iki rytojaus. Deja, nespėjus man nė prasižioti, šeimininkas 
mostelėjo ranka, duodamas ženklą grįžti į savo vietą. Jo akys keistai 
spindėjo. Tiesą sakant, nežinau, ar jis mane išvis pastebėjo. 

— Tokį melą, — stodamasis iš savo vietos su pasibjaurėjimu pra- 
bilo Ciceronas, — tokį melą reikia nedelsiant pribaigti kaip niekingą 
tarakoną ir neleisti jam veistis dar vieną naktų. 

Teritorija priešais teismo vietą jau ir taip buvo sausakimša smal- 
suolių, tačiau dabar Žmonės iš visų forumo kampų ėmė dar labiau 
plūsti į komiciją. Kalbantis Ciceronas buvo vienas iš įspūdingesnių re- 
ginių Romoje, ir nė vienas nenorėjo jo praleisti. Nors teismo posėdyje 

nedalyvavo nė viena iš trijų „slibino galvų“, tačiau minioje tai vienur, 
tai kitur pastebėjau jų pakaitalus: Balbą vietoj Cezario, Afranijų vietoj 
Pompėjaus ir Arijų vietoj Kraso. Neturėjau laiko dairytis kitų, nes tuo 
metu savo kalbą pradėjo Ciceronas, ir aš palinkau prie savo užrašų. 

— Turiu prisipažinti, — tęsė oratorius, — kad nejaučiau didelio 
malonumo, atvykdamas čionai ginti savo seno draugo ir kolegos An- 
tonijaus Hibridos, nes tokių kaip šis įsipareigojimų turiu begalę, ir tai 
nieko nuostabaus, jei ilgai dalyvauji visuomeniniame gyvenime. Taip, 
Rufai, „įsipareigojimų“, tik ne tau šį Žodį suprasti, antraip nebūtumei 
manęs užsipuolęs. Tačiau dabar aš džiaugsmingai imuosi šios parei- 
gos, ir ji man iš tiesų patinka, nes suteikia galimybę pasakyti tai, ką 
jau seniai reikėjo pasakyti. Taip, gerbiamieji, aš sudariau sąjungą su 
Hibrida ir neneigiu to. Tai aš jį susiradau. Aš nepaisiau, kad skiriasi 
ir mūsų gyvenimo būdas, ir požiūriai. Aš daug ko nepaisiau, nes ne- 
turėjau pasirinkimo. Norėdamas išgelbėti respubliką turėjau rasti sau 
sąjungininkų ir nekreipti dėmesio į tai, kas jie tokie ir iš kur. 

— Nagi, prisiminkite tą baisų metą, — kalbėjo Ciceronas. — Gal 
jūs manote, kad Katilina veikė vienas? Gal manote, kad vienas žmo- 
gus, tegul ir pats veikliausias bei labiausiai inspiruotas daryti bloga, 
galėtų nueiti taip toli, kaip nuėjo Katilina, per kurį mūsų miestas ir 
visa respublika buvo atsidūrę ant pražūties slenksčio, jeigu jis nebūtų 
turėjęs stipraus užnugario? Aš kalbu ne apie šutvę bankrutavusių didi- 
kų, lošikų, girtuoklių, prisikvėpinusių jaunuolių ir dykūnų, tarp kurių 
anuomet sukiojosi ir mūsų ambicingasis kaltintojas. 

— Ne, aš kalbu apie turtingiausius šalyje vyrus, kuriems Katili- 
na reiškė galimybę įgyvendinti savo pavojingas užmačias. Jie nebuvo 
Senato sprendimu gruodžio penktąją pelnytai pasmerkti myriop, 
jie nežuvo ir mūšio lauke, kovodami prieš Hibridos vadovaujamus 
legionus. Jie nebuvo nė vadovaujantis mano parodymais ištremti iš 
Romos. Jie šiandien vaikšto laisvėje. Dar daugiau — jie va/do mūsų 
respubliką! 

Iki tol žmonės Cicerono kalbos klausėsi tylėdami. Tačiau išgirdę 
šiuos žodžius daugelis jų net sulaikė kvėpavimą, daugelis nustebę ėmė 

žvilgčioti į kaimynus. Balbas kažką rašė vaškuotoje lentelėje. Pagalvo- 
jęs, „Ar jis supranta, ką daro?“, išdrįsau užmesti akį į Ciceroną. Atrodė, 
kad jis net nesiorientuoja, kur esąs — jam tuo metu neegzistavo nei 
teismas, nei auditorija, jis nekreipė dėmesio nei į mane, nei į politinius 
sumetimus, jam rūpėjo tik išsakyti viską, kas guli ant širdies. 

— Katilina toks tapo būtent tų žmonių dėka. Jei ne jie, jis būtų 
buvęs niekas. Jie balsavo už jį, davė jam pinigų, padėjo jam ir jį gynė. 
Jie kalbėjo už jį Senate, teismuose ir liaudies susirinkimuose. Jie sau- 
gojo jį, stiprino ir netgi tiekė jam ginklus, kuriais turėjo būti išžudytas 
Senatas. 

(Šioje vietoje Mano užrašuose pažymėta, kad žmonės ėmė dar 
garsiau reikšti emocijas.) 

— Aš tik dabar supratau mastą šių dviejų sąmokslų, su kuriais 
man teko kovoti. Pirmąjį sąmokslą aš sužlugdžiau, bet už jo slypėjo 
dar vienas, ir jis sėkmingai tęsiasi iki šiol. Apsidairykite, romėnai, ir jūs 
įsitikinsite, kad jiems kuo puikiausiai sekasi! Jie valdo šalį priimdami 
slaptus nutarimus ir sėdami baimę Romos gatvėse. Jie valdo neteisė- 
tais metodais ir milžiniškomis papirkomis. Dievai mato, jūs kaltinate 
Hibridą korupcija? Betgi jis romus ir bejėgis lyg vaikas, lyginant su 
Cezariu ir jo draugais! 

— Tai patvirtina ir šis teismas, — nesiliovė Ciceronas. — Ne- 
jaugi jūs manote, kad šios bylos autorius yra vienintelis Rufas? Šis 
naujokas, vargais negalais užsiauginęs pirmąją barzdą? Tai visiška 
nesąmonė! Juk dabar vykstantis puolimas, vadinamas liudininkų pa- 
rodymais, yra sumanytas siekiant diskredituoti ne tik Hibridą, bet ir 
mane — mano reputaciją, mano konsulatą ir mano vykdytą politiką. 
Žmonės, esantys už Rufo nugaros, nori sunaikinti mūsų respublikos 
tradicijas, kad paskui galėtų įgyvendinti savo niekšiškus siekius, bet 
pirmiausia jiems reikia — atleiskite man, jei per gerai apie save manau, 
ir tai jau ne pirmas kartas — pribaigti mane. 

— Taigi, gerbiamieji, čia, šiame teisme, šią dieną, šią konkrečią 
valandą, jūs galite pelnyti nemarią šlovę. Neabejoju, kad Hibrida pa- 
darė klaidų. Nors man ir labai liūdna, pripažįstu, kad vaikydamasis 

malonumų jis nepaisė sveiko proto. Tačiau pažvelkite giliau, ne tik į 
jo nuodėmes, ir jūs pažinsite vyrą, kuris prieš ketverius metus drauge 
su manimi petys į petį kovėsi prieš baisūną, besikėsinusį ; Romą. Jei 
ne šis vyras, jau pačioje pradžioje būčiau kritęs nuo samdyto žudiko 
rankos. Jis manęs tada nepaliko, ir aš jo nepaliksiu dabar. Maldauju 
jus: išteisinkite jį; tegul jis lieka Romoje, ir, mūsų sentėvių dievams 
padedant, mes vėl laimėsime laisvės kovą! 

Taip kalbėjo Ciceronas, tačiau jam atsisėdus plojimu pritarė vos 
vienas kitas žmogus, užtai per minią nuvilnijo nuostabos kupinas gau- 
desys. Tie, kurie jam pritarė, bijojo būti atpažinti kaip jo šalininkai. O 
nepritariantys buvo pernelyg įbauginti jo iškalbos, kad imtų protes- 
tuoti. Likusieji — sakyčiau, jų buvo dauguma, — atrodė paprasčiausiai 
suglumę. Norėjau minioje išvysti Balbą, tačiau jis buvo dingęs. Paskui 
su savo užrašais rankoje palypėjau iki Cicerono ir pasveikinau jį su 
įspūdinga baigiamąja kalba. 

— Ar viską užrašei? — pasidomėjo jis, o išgirdęs teigiamą atsa- 
kymą liepė sugrįžus namo viską perrašyti ir paslėpti saugioje vietoje. 

— Aš manau, kad viena versija jau keliauja pas Cezarį, — pri- 
dūrė šeimininkas. — Mačiau, kaip tas šliužas, Balbas, užrašinėjo mano 
žodžius neką lėčiau nei aš kalbėjau. Mums reikia pasirūpinti tiksliu 
mano kalbos nuorašu tam atvejui, jei Senatui kiltų klausimų. 

Pokalbį teko nutraukti, nes išgirdau pretorių kviečiant prisieku- 
siuosius nedelsiant balsuoti. Pakėliau akis į dangų. Buvo pats vidurdie- 
nis; aukštai danguje švietė saulė. Sugrįžau į savo vietą ir ėmiau stebėti 
iš rankų į rankas keliaujančią urną, į kurią prisiekusieji metė balsus. 
Ciceronas su Hibrida, sėdėję vienas šalia kito, irgi atidžiai stebėjo 
procesą, iš susijaudinimo negalėdami nė žodžio pratarti, o aš prisi- 
miniau visus ankstesnius teismus, kuriose man buvo tekę dalyvauti ir 
kurie baigdavosi lygiai taip pat, nerimastingu laukimu. Pagaliau pa- 
tarnautojai suskaičiavo balsus, ir rezultatas buvo perduotas pretoriui. 
Pastarajam atsistojus, jo pavyzdžiu pasekėme visi. 

— Teismas skelbia nuosprendį Kajui Antonijui Hibridai, kalti- 
namam išdavyste einant Makedonijos provincijos valdytojo pareigas. 

Už tai, kad šis asmuo būtų pripažintas kaltu, pasisakė keturiasdešimt 
septyni prisiekusieji, o už tai, kad jis būtų išteisintas — dvylika. 

Minia nuosprendį sutiko džiaugsmo šūksmais. Hibrida nuleido 
galvą. Pretorius palaukė, kol triukšmas nurims ir tęsė toliau: 

— Todėl Kajus Antonijus Hibrida visam laikui netenka nuo- 
savybės ir pilietybės teisių, o nuo vidurnakčio visoje Italijoje — visose 
jos žemėse, miestuose ir kolonijose — jam draudžiama duoti ugnies 
ir vandens, o kiekvienas, kuris išdrįs jam padėti, susilauks tokios pat 
bausmės. Teismo posėdis baigėsi. 

Ciceronas per savo gyvenimą pralaimėjo nedaug bylų, bet tais, 
kad ir retais, atvejais jis skrupulingai laikėsi tradicijos pasveikinti opo- 
nentą. Tik ne tąsyk. Rufui priėjus artyn pareikšti užuojautos, Cicero- 
nas pabrėžtinai atsuko jam nugarą, ir man buvo visai malonu stebėti, 
kaip šis niekšelis liko stovėti pakelta ranka it musę kandęs. Galiausiai 
jam beliko tik gūžtelėti pečiais ir pasitraukti. Tačiau Hibrida laikėsi 
stoiškai. 

— Ką gi, — kreipėsi jis, man girdint, į Ciceroną, laukdamas jo 
išvesti ateisiančių liktorių, — tu perspėjai apie tai, kas manęs laukia. 
Laimė, turiu senatvei atsidėjęs truputį pinigų. Be to, teko girdėti, kad 
Galijos pietinės pakrantės labai panašios į Neapolio įlanką. Taigi ne- 
sirūpink dėl manęs, Ciceronai. Po kalbos, kurią ką tik išdrožei, turėsi 
apsčiai savų rūpesčių. 


Praėjus maždaug porai, ne daugiau, valandų, staiga atsidarė Ci- 
cerono namo durys ir ant slenksčio išvydau labai susijaudinusį Metelą 
Celerą, kuris reikalavo pasimatyti su mano šeimininku. Ciceronas va- 
karieniavo su Terencija, o aš vis dar perrašinėjau jo kalbą. Iš atvykusio- 
jo išvaizdos supratau, kad reikalas neatidėliotinas, tad iškart palydėjau 
svečią pas šeimininką. 

Ciceronas gulėjo pusiausėda ant sofos ir dalijosi įspūdžiais apie 
Hibridos teismo pabaigą, tačiau jo pasakojimą nutraukė į valgomąjį 
įsiveržęs Celeras. 

— Ką šįryt teisme pasakei apie Cezarį? 

— Laba diena, Celerai. Paminėjau keletą faktų ir nieko daugiau. 
Gal prisėsi? 

— Hm, matyt, tai labai skaudūs faktai, nes Gajus nusiteikęs 
žiauriai atkeršyti. 

— Nejaugi? — atsakė Ciceronas, stengdamasis susivaldyti. — Ir 
kokia gi bausmė manęs laukia? 

— Šiuo metu, kai mes kalbamės, jis Senate vadovauja ceremoni- 
jai, kurios metu mano svainiu apsimetanti kiaulė taps plebėju! 

Ciceronas atsisėdo ir iš susierzinimo vienu mauku ištuštino savo 
taurę. 

— Na jau ne, — paprieštaravo jis, — to negali būti. Cezaris dėl 
Klodijaus niekada nepajudintų nė piršto — jau vien dėl to, ką šis pa- 
darė jo žmonai. 

— Tu labai klysti. Būtent tuo jis dabar ir užsiima. 

— Iš kur žinai? 

— Mano brangioji žmona labai apsidžiaugė, galėdama mane 
informuoti. 

— Bet kaipgi tai gali būti? 

— Nepamiršk, kad Cezaris yra vyriausiasis žynys. Jis sušaukė ne- 
paprastąjį kurijos susirinkimą, kad ši patvirtintų įsūnijimą. 

Į pokalbį įsiterpė Terencija: 

— Ar tai teisėta? 

— O nuo kada Cezariui rūpi jo veiksmų teisėtumas? — piktai 
atkirto Ciceronas ir ėmė delnu stipriai trinti sau kaktą, tarytum tokiu 
būdu būtų galėjęs rasti problemos sprendimą. — O ką, jei Bibulas pa- 
skelbtų, kad dievų ženklai nepalankūs? 

— Cezaris jau pagalvojo apie tai. Kartu su juo yra Pompėjus... 

— Pompėjus? — Ciceronas atrodė nustebęs. — Kuo toliau, tuo 
blogiau. 

— Pompėjus yra auguras. Jis stebėjo dangų ir pranešė, kad viskas 
gerai. 

— Tačiau ir tu esi auguras. Ar negalėtum anuliuoti jo sprendimo? 

— Galiu pamėginti. Tačiau pirmiausia turėtume ten nusigauti. 

Cicerono nereikėjo daugiau raginti. Nė nepersiavęs šlepečių jis 
išskubėjo paskui Celerą, įkandin jų kartu su kitais palydovais šnopuo- 
damas sekiau iš aš. Gatvės buvo tuščios — Cezaris taip skubėjo, kad 
žinia apie jo sumanymą dar nebuvo spėjusi pasklisti. Deja, kai mes, 
nuskuodę per forumą, atidarėme Senato rūmų duris ir įvirtome į vidų, 
ceremonija buvo jau besibaigianti, o mums prieš akis atsivėrė skanda- 
linga scena. Tolimajame salės gale, ant paaukštinimo, išvydome lik- 
torių apsuptą Cezarį vyriausiojo žynio drabužiais. Greta jo pamačiau 
Pompėjų su jam nebūdingais atributais — auguro kepure ant galvos 
ir pranašavimo lazda rankoje. Aplink stovėjo dar keletas aukštesnio 
rango žynių, tarp kurių atpažinau Krasą, Cezario paliepimu įtrauktą 
į kolegiją vietoj Katulo. Mediniuose suoluose lyg avys garde buvo su- 
sispietusi kurija — trisdešimt pagyvenusių žilaplaukių Romos tribų 
vyresniųjų. O galiausiai, kad paveikslas būtų išbaigtas, perėjime tarp 
eilių, šalia kažkokio vyro, klūpėjo Klodijus, kurį atpažinau iš auksinių 
garbanų. Išgirdę trepsėjimą prie durų, ceremonijos dalyviai kaip vienas 
atsigręžė į mus, ir man iki šiol iš atminties dar neišbluko pasitenkini- 
mo šypsena, nušvietusi kandidato į plebėjus veidą, pastarajam supra- 
tus, kad šio įvykio liudininku tapo pats Ciceronas; Klodijaus žvilgsnis 
man priminė šėtonišką linksmumą, kurį kartais galima išvysti vaikų 
veiduose, tiesa, tokia išraiška netrukus dingo ir ją pakeitė baimė, mat 
tiesiai į jį dideliais žingsniais skubėjo jo svainis, lydimas Cicerono. 

— Kas, po perkūnais, čia vyksta? — sušuko Celeras. 

— Metelai Celerai, — griežtai atsakė Cezaris, — čia vyksta reli- 
ginės apeigos. Nedrįsk jų išniekinti. 

— Religinės apeigos! O centre klūpo didysis Romos šventva- 
gis — vyrukas, kuris dulkino tavo pačią! — Celeras užsimojo kumščiu, 
ir Klodijus repečkomis puolė tiesiai po Cicerono kojomis. — O čia 
kas toks? — Jis grėsmingai prisiartino prie bandančio nuslėpti savo 
tapatybę nepažįstamojo. — Nagi, pažiūrėkime, kas toks tapo naujuoju 
šeimos nariu! 

Celeras, pačiupęs jį už pakarpos, pastatė ant kojų ir apgręžė jį 

veidu į mus. Tai buvo virpantis kokių dvidešimties metų jaunuolis 
spuoguotu veidu. 

— Galėtum parodyti bent kiek pagarbos mano įtėviui, — prabilo 
Klodijus, kuris, kad ir bijodamas, negalėjo suvaldyti juoko. 

— Tu, šlykštus... — Celeras paleido vaikiną ir vėl grįžo prie savo 
svainio, vėl užsimodamas savo galingu kumščiu, tačiau Ciceronas su- 
laikė jo ranką. 

— Nereikia, Celerai. Neduok jiems dingsties tave suimti. 

— Išmintingas patarimas, — tarė Cezaris. 

Po kurio laiko Celeras nenorom nuleido ranką. 

— Kaip čia dabar suprasti — tavo tėvas jaunesnis už tave? Kas 
čia per komedija? 

Klodijus vyptelėjo. 

— Reikėjo skubėti, ir iš visų pretendentų jis buvo tinkamiausias. 

Neįsivaizduoju, ką apie šį spektaklį manė tribų vyresnieji, tarp 
kurių nebuvo nė vieno jaunesnio kaip penkiasdešimties. Daugelis jų 
buvo seni Cicerono draugai. Vėliau sužinojome, kad Cezario pakalikai 
juos tiesiog išvijo iš namų arba darbo vietų, lyg nusikaltėlius atvedė 
užlaužtomis rankomis į Senato pastatą ir liepė pripažinti Klodijaus 
įsūnijimo faktą. 

— Tai gal mes jau baigėme? — pasigirdo Pompėjaus balsas. Jis 
ne tik atrodė kvailai, vilkėdamas auguro drabužiais, bet ir buvo aki- 
vaizdžiai sutrikęs. 

— Taip, mes baigėme, — atsakė Cezaris, iškeldamas ranką pa- 
laiminimui kaip jungtuvių apeigose. — Publijau Klodijau Pulchrai, 
man, kaip vyriausiajam žyniui, suteikta galia skelbiu, kad tu nuo šiol 
esi Publijaus Fontėjaus įsūnis ir būsi įtrauktas į valstybės gyventojų 
sąrašus kaip plebėjas. Tavo statuso pasikeitimas turės reikšmingų pa- 
sekmių tavo gyvenimui, todėl, jei norėsi, galėsi kelti savo kandidatūrą 
tribūnų rinkimuose. Dėkoju jums, gerbiamieji. 

Cezaris linktelėjo, duodamas ženklą, kad ceremonija baigta ir jie 
laisvi, kurijos nariai atsikėlė iš savo vietų, o pirmasis konsulas ir vyriau- 
siasis Romos žynys, truputį kilstelėjęs savo apdaro kraštą, nulipo nuo 

pakylos. Savo popietinį darbą jis buvo atlikęs. Paskui, iš pasibjaurėjimo 
nusukęs galvą, praėjo pro Klodijų, lyg tas būtų buvęs koks stipena. 

— Verčiau būtumei paklausęs mano perspėjimo, — sušnabždėjo 
Cezaris, eidamas pro Ciceroną. — Pats matai, kaip buvau priverstas 
pasielgti. 

Kartu su pirma juo einančiais liktoriais jis nuėjo Senato durų 
link, lydimas Pompėjaus, kuris vis dar negalėjo pakelti akių į Ciceroną; 
vienintelis Krasas išdrįso puse lūpų nusišypsoti. 

— Eime, tėve, — pratarė Klodijus, apkabindamas Fontėjų per 
pečius, — leisk palydėti tave namo. 

Jis ir vėl nervinamai, tarytum mergaitė, nusijuokė ir, nusilenkęs 
savo žmonos broliui ir Ciceronui, drauge su įtėviu prisijungė prie iš- 
einančios procesijos. 

— 7; galbūt ir baigei, Čezari, — jiems iš paskos šūktelėjo Cele- 
ras, bet aš — ne! Neužmiršk, kad esu Tolimosios Galijos valdytojas ir 
turiu teisę vadovauti legionams, o tu — neturi! Aš dar nė nepradėjau! 

Jo balsas nuskambėjo labai aiškiai. Jis tikrai turėjo būti gerai gir- 
dimas, tačiau Cezaris išėjo iš Senato į dienos šviesą nė nekrustelėjęs, 
lyg būtų nieko negirdėjęs. Vos tik jis kartu su kitais išėjo ir mes likome 
vieni, Ciceronas visu svoriu susmuko į artimiausią suolą ir abiem del- 
nais suspaudė savo galvą. Aukštai ant gegnių burkavo balandžiai, vie- 
nas kitas plasnojo, — dabar, kiekvieną kartą, kai tik išgirstu burkuojant 
šiuos nešvarius paukščius, prisimenu senuosius Senato rūmus, — o iš 
gatvės sklindantys garsai atrodė kažkokie keistai svetimi, tolimi, gal 
net paslaptingi, tarytum būčiau sėdėjęs kalėjime. 

— Nusiramink, Ciceronai, — netikėtai gyvai po kiek laiko pra- 
bilo Celeras. — Juk jis dar ne tribūnas. Ir niekad juo netaps, jei tik aš 
galėsiu tam pasipriešinti. 

— Krasą aš galiu įveikti, — atsakė Ciceronas. — Pompėjų galiu 
pergudrauti. Praeityje net Cezarį galėjau valdyti. Tačiau dabar visa ši 
trijulė susivienijo, o dar ir Klodijų pasitelkė sau į pagalbą... 

Mano šeimininkas vangiai pakraipė galvą ir pridūrė: 

— Kaip man toliau gyventi? 

Tos pačios dienos vakare Ciceronas išsirengė aplankyti Pompė- 
jaus ir pakvietė kartu eiti mane, iš dalies norėdamas pademonstruoti, 
kad šis jo apsilankymas yra dalykinis, o ne draugiškas, o gal ir todėl, 
kad su manimi jis jautėsi drąsiau. Didįjį karvedį radome girsnojantį 
savo viengungiškame būste su senu kariuomenės bendražygiu ir kraš- 
tiečiu iš Piceno Aulu Gabinijumi. Mums pasirodžius, jie apžiūrinėjo 
Pompėjaus teatro komplekso maketą, o Gabinijaus entuziazmas tie- 
siog tryško per kraštus. Šis žmogus, garsėjęs kaip labai ambicingas 
tribūnas, buvo autorius įstatymų, padėjusių Pompėjui išsaugoti jo 
beprecedentę karinę galią, todėl pastarasis atsidėkodamas buvo pa- 
skyręs jį savo legatu Rytuose. Gabinijus buvo išvykęs keletą metų, o 
jam nesant ir nieko apie tai nenutuokiant, meilės romaną su jo žmona, 
apkūnia raudonskruoste Lolija, buvo užmezgęs Cezaris (atkreipkite 
dėmes; į tai, kad tuo pat metu jis miegodavo ir su Pompėjaus žmona). 
Tačiau dabar Gabinijus buvo grįžęs į Romą — toks pat ambicingas 
kaip ir anksčiau, tik šimtąkart turtingesnis ir pasiryžęs būtinai tapti 
konsulu. 

— O, mano mielas Ciceronai, — pasveikino namų šeimininkas, 
atsistodamas ir eidamas artyn apkabinti svečio, — kviečiu prisidėti 
prie mūsų kompanijos, pavaišinčiau vynu. 

— Ačiū, ne, — griežtai atkirto Ciceronas. 

— Mielas drauge, — Pompėjus kreipėsi jau į Gabinijų, — tu 
girdėjai jo toną? Jis atėjo papriekaištauti man už šiandienos įvykį, apie 
kurį tau ką tik pasakojau. 

Paskui vėl atsigręždamas į Ciceroną pridūrė: 

— Nejaugi turėčiau tau įrodinėti, kad tai buvo Cezario sumany- 
mas? Aš norėjau jį perkalbėti. 

— Iš tikrųjų? Tai kodėl taip nepadarei? 

— Todėl, kad neradau jo, o be to, prisipažįstu, turėjau sutikti su 
juo dėl to, kad tavo tonas, kuriuo tu šiandien kalbėjai teisme, mūsų at- 
žvilgiu buvo įžeidžiamas, todėl buvo vertas viešo atsako. 

— Vadinasi, atvėrei Klodijui kelią tapti tribūnu, nors ir žinojai, 
kad jis yra aiškiai išreiškęs savo planus, kai tik užims šias pareigas, pra- 
dėti prieš mane baudžiamąjį persekiojimą? 

— Ne, aš nebūčiau nuėjęs taip toli, bet Cezaris buvo užsispyręs. 
Tikrai negalėčiau pasiūlyti tau taurės vyno? 

— Tiek daug metų, — grėsmingai ramiu balsu kalbėjo Cice- 
ronas, — padėjau tau visame kame. Mainais už tai neprašiau nieko, 
išskyrus draugystę, kurią visuomeniniame gyvenime vertinu labiau už 
viską. Atėjo metas, kai tu savo požiūrį į mane išreiškei visam pasauliui, 
įduodamas mano mirtinam priešui į rankas ginklą, kuris jam reikalin- 
gas susidoroti su manimi! 

Mačiau, kaip Pompėjaus lūpa suvirpėjo, o austrių pavidalo akyse 
sublizgo ašaros. 

— Ciceronai, aš sunerimęs. Kaip tu gali taip kalbėti? Aš nie- 
kuomet negalėčiau ramiai stebėti, kaip kas nors su tavimi susidoroja. 
Pats žinai — mano situacija nėra iš lengvųjų: stengdamasis pristabdyti 
beatodairiškai nusiteikusį Cezarį aš kiekvieną savo gyvenimo dieną 
aukojuosi vardan respublikos. 

"-— Tik kažkodėl ne šiandien. 

— Jis buvo įsitikinęs, kad tavo kalba, kurią pasakei šiandien, buvo 
pasikėsinimas į jo garbę ir autoritetą. 

— Tačiau šis, anot jo, pasikėsinimas nė iš tolo neprilygsta tam, 
kas būtų, jei aš atvirai paviešinčiau man žinomą informaciją apie „Iri- 
galvį slibiną“ ir jo sandėrį su Katilina! 

Į pokalbį įsiterpė Gabinijus: 

— Ar tu nemanai, kad su Pompėjumi Didžiuoju vertėtų kalbėti 
pagarbesniu tonu? 

— Ne, Aulai, nereikia, — liūdnai tarė Pompėjus, — tai, ką sako 
Ciceronas, yra tiesa. Cezaris nuėjo pernelyg toli. Dievai mato, aš da- 
riau viską, kas nuo manęs priklauso, kad tik jo veiksmai nebūtų tokie 
drastiški. Jam įmetus į kalėjimą Katoną, aš senuką nedelsdamas iš ten 
ištraukiau. O ir vargšui Bibului būtų tekusi kur kas žiauresnė lemtis 
nei statinė šūdų ant galvos, jei nebūčiau įsikišęs. Tačiau šįkart aš pra- 

laimėjau. Turėjau tik vieną dieną. Manau, Cezaris paprasčiausiai yra... 
nepermaldaujamas. 

Jis atsiduso, pakėlė vieną žaislinę šventyklą iš teatro maketo ir 
mąsliu žvilgsniu į ją įsistebeilijo. 

— Atrodo, artėja diena, — toliau kalbėjo jis, — kai aš turėsiu 
nutraukti su juo ryšius. 

Pompėjus klastingomis akimis — pastebėjau, kad jos labai greit 
išdžiūvo, — žvilgtelėjęs į Ciceroną pridūrė: 

— K3 manai apie tai? 

— Manau, kad tai greitai neįvyks. 

— Tu tikriausiai teisus. 

Pompėjus storu nykščiu ir smiliumi paėmė šventyklą ir labai 
švelniai grąžino ją į ankstesnę poziciją. 

— Ar ką nors girdėjai apie jo naująjį sumanymą? 

— Ne. 

— Jis tikisi tapti kariuomenės vadu. 

— Nė neabejoju, kad jis to norėtų. Tačiau Senatas jau nusprendė, 
kad šiemet konsulai negaus jokių provincijų. 

— Tiesa, Senatas nusprendė. Tačiau Cezariui Senatas nė motais. 
Jis žada kalbėtis su Vatinijumi, kad šis liaudies susirinkime pateiktų 
atitinkamą įstatymo projektą. 

— Nejaugi? 

— Įstatymą, pagal kurį jam būtų suteikta ne viena provincija, 
o iškart dvi — Artimoji Galija ir Bitinija, — o tai jam suteiktų teisę 
vadovauti dviejų legionų kariuomenei. Beje, šis paskyrimas turėtų būti 
ne vieneriems metams — jis pats pageidauja penkerių. | 

— Tačiau paskyrimo į provincijas klausimą visą laiką spręsdavo 
Senatas, o ne liaudies susirinkimas, — paprieštaravo Ciceronas. — Pen- 
keriems metams! Mūsų konstitucijai bus suduotas galutinis smūgis. 

— Cezaris taip nemano. Cezaris man sakė: „O kas gi čia blo- 
ga — pasitikėti tauta?“ 

— Betgi tai — jokia tauta! Juk tai — Vatinijaus vadovaujama 


minia. 

— Tai štai, — tęsė Pompėjus, — galbūt dabar jau supranti, kodėl 
aš jo paprašytas sutikau šįryt pasidairyti danguje ženklų. Be abejo, bū- 
čiau visai mielai atsisakęs. Tačiau aš prieš akis turėjau visą paveikslą. 
Kažkas juk turi jį kontroliuoti. 

Ciceronas iš nusivylimo suėmė galvą abiem rankomis. Po pauzės 
jis tarė: 

— Ar galėčiau kai kuriems savo draugams užsiminti apie tavo 
motyvus, dėl kurių šiandien buvai jo pusėje? Priešingu atveju jie pa- 
manys, kad nuo manęs jau visai nusigręžei. 

— Jei jau taip reikia... Bet tik griežtai konfidencialiai. Gali jiems 
pasakyti dar ir tai, — Aulas yra liudininkas, — kad Markui Tulijui Ci- 


ceronui nenutiks nieko bloga, kol Pompėjus Didysis gyvena Romoje. 


| 
Mums einant namo Ciceronas buvo labai tylus ir susimąstęs. 


Sugrįžus, ųžuot nuėjęs tiesiai į biblioteką, jis tamsoje apėjo keletą 
ratų aplink sodą, o aš sėdau prie stalo netoliese, užsidegiau žibintą ir 
ėmiau skubiai rašyti Pompėjaus žodžius, kiek tik galėjau prisiminti. 
Man baigus, Ciceronas pakvietė eiti kartu su juo, ir mes nuvykome pas 
kaimynystėje gyvenantį Metelą Celerą. 

Baiminausi, kad galime susidurti su Klodija, bet jos niekur nesi- 
matė. Celerą radome vienišą sėdintį valgomajame, apšviestame tokios 
pat vienišos didelės žvakidės, niūriu veidu žiaumojantį šaltą vištos 
blauzdelę ir ant stalo pasistačiusį vyno ąsotį. Ciceronas jau antrąkart 
tą vakarą atsisakė vyno ir paprašė manęs perskaityti tai, ką buvo papa- 
sakojęs Pompėjus Didysis. Celeras, kaip ir reikėjo tikėtis, įniršo. 

— Vadinasi, aš valdysiu Tolimąją Galiją, kur nusimato dideli 
mūšiai, o jis — Artimąją, tačiau abu savo dispozicijoje turėsime po du 
legionus? 

— Taip, išskyrus tai, kad jis savo provinciją valdys penkerius 
metus, vadinamą /usžrum, o tu savo pareigas baigsi po metų. Gali būti 
tikras, kad visa garbė, jei tik tokia nusimato, atiteks Cezariui. 

Celeras net užstaugė iš pykčio ir sugniaužė kumščius. 

— Jį būtina sustabdyti! Man nerūpi, kad respubliką valdo žrise. 
Mūsų yra šimtai! | 

Ciceronas atsisėdo ant sofos šalia jo. 

— Mums nebūtina sumušti visų trijų, — tyliai paaiškino 
jis. — Tereikia tik vieną. Pats girdėjai, ką pasakė Pompėjus. Jei mums 
pavyktų kaip nors neutralizuoti Cezarį, nemanau, kad jam dėl to labai 
skaudėtų galvą. Pompėjui terūpi jo paties garbė. 

— O kaip Krasas? 

— Kai tik Cezaris pasitrauks nuo scenos, jis ir Pompėjus nė 
valandos neištvers būdami sąjungininkai — jie negali vienas kito pa- 
kęsti. Cezaris yra tas kertinis akmuo, laikantis visą arką. Pašalink jį, ir 
sugrius visas statinys. 

— Tai ką, tavo manymu, turėtume daryti? 

— Suimti jį. 

Celeras metė į pašnekovą veriantį žvilgsnį. 

— Bet Cezario asmuo neliečiamas. Jį saugo du įstatymai: pir- 
mas — kaip vyriausiąjį žynį, ir antras — kaip konsulą. 

— Nejaugi manai, kad jis, būdamas mūsų vietoje, dėl to labai 
jaudintųsi? Juolab kad visi jo, kaip konsulo, veiksmai iki šiol buvo ne- 
teisėti. Arba mes dabar užkirsime jam kelią, arba leisime jam ir toliau 
daryti, ką tik jis užsigeis, o jis susidoros atskirai su kiekvienu iš mūsų, 
ir galų gale neliks nė vieno, kuris galėtų jam pasipriešinti. 

Aš buvau nustebintas to, ką išgirdau. Esu tikras, kad jis iki pat 
tos dienos pavakario nebūtų drįsęs net prisileisti minties apie tokį des- 
peratišką žingsnį. Trumpai tariant, šie jo žodžiai bylojo apie didžiulį 
jame įvykusį lūžį. 

— O kaip tai būtų galima padaryti? — pasidomėjo Celeras. 

— Tu vadovauji kariuomenei. Kiek šiuo metu turi pavaldžių 
karių? 

— Už miesto yra dvi kohortos, kurios laukia, kada išvyksime į 
Galiją. 

— Ar jie atsidavę tau? 

— Man? Absoliučiai. 

— Ar jie ryžtųsi sutemus užpulti Cezarį jo paties rezidencijoje, 
suimti jį ir kur nors įkalinti? 

— Be jokios abejonės, jei tik duosiu jiems įsakymą. O ar ne ge- 
riau būtų jį nužudyti? 

— Ne, — atsakė Ciceronas. — Jis turi būti teisiamas. Aš katego- 
riškai reikalauju. Nenoriu jokių „nelaimingų atsitikimų“. Mes legaliai 
sudarysime specialų tribunolą, kuris baus jį už jo neteisėtus veiksmus. 
Kaltinimui vadovausiu aš pats. Mes veiksime atvirai ir naudosimės tik 
teisėtomis priemonėmis. 

Man pasirodė, kad Celeras abejoja. 

— "Tačiau jei tu dar nepersigalvojai, bus teisiamas tik vienas asmuo? 

— Ir Pompėjus turėtų tam pritarti. Trumpam pamiršk savo seną 
įprotį oponuoti jam visais įmanomais klausimais. Mes turėtume už- 
tikrinti, kad jo veteranai galės ir toliau naudotis jiems suteikta žeme, 
pripažinti jo Rytuose įkurtas kolonijas, o galbūt netgi leisti jam dar 
kartą tapti konsulu. 

— Sunku su tuo susitaikyti. Ar nebus taip, kad vieną despotą mes 
paprasčiausiai pakeisime kitu? 

— Ne, — atsakė Ciceronas. Jo balsas nuskambėjo užtikrin- 
tai. — Cezaris yra visiškai kitoks žmogus. Pompėjus nori tik valdyti 
pasaulį. Cezariui knieti jį sumalti į miltus, o paskui perdaryti pagal 
savo turimą įvaizdį. Be to, yra dar vienas skirtumas... 

Ciceronas nutilo, ėmė galvoti, kaip geriau paaiškinti. 

— Koks? Jis gudresnis už Pompėjų, ir aš tai pripažįstu. 

— Na, taip, žinoma, kad taip — jis šimtąkart gudresnis. Tačiau 
ne, ne tai... Yra kai kas dar svarbiau... nežinau... Jam būdingas kažkoks 
antgamtiškas beatodairiškumas... o gal, tiksliau sakant, panieka visam 
pasauliui... tarytum jam visa tai atrodytų vieni juokai. Šiaip ar taip, 
tai... kad ir kas tai būtų — ši savybė... dėl jos jį nepaprastai sunku su- 
stabdyti. 

— Skamba labai filosofiškai, o aš tau pasakysiu, kaip mes sustab- 
dysime jį. Tai visai paprasta. Mes perrėšime kalaviju jam gerklę, ir tu 
savo akimis išvysi, kad jis mirs kaip visi mirtingieji. Tačiau tai turime 

padaryti lygiai taip pat, kaip kad jis padarytų mums: staiga, be jokio 
gailesčio, tada, kai jis mažiausiai to tikėsis. 

— Ir kada, tavo manymu, būtų geriausia? 

— Ryt naktį. 

— Ne, pernelyg greitai, — atsakė Ciceronas. — Mes negalime to 
imtis vieni. Turi dalyvauti ir kiti. 

— Tokiu atveju Cezaris neišvengiamai sužinos, kas prieš jį ren- 
gama. Pats žinai, kiek daug jis turi informatorių. 

— Aš turiu omenyje tik keletą vyrų, ir viskas. Visi jie — patikimi 
Žmonės. 

— Kas tai būtų? 

— Lukulas. Hortenzijus. Izaurikas — jis dar po šiai dienai ne- 
šiojasi didžiulę nuoskaudą, negalėdamas atleisti Cezariui už tai, kad 
šis tapo vyriausiuoju žyniu. Galbūt ir Katonas. 

— Katonas?! — pašiepiamai šūktelėjo Celeras. — Mes vėl leisi- 
mės į ilgas diskusijas, svarstydami tokio poelgio moralumą, ir leisime 
Cezariui mirti nuo senatvės! 

— Nesu toks tikras. Katonas garsiausiai iš visų reikalavo imtis 
ryžtingų veiksmų prieš Katilinos gaują. O liaudis jį gerbia beveik tiek 
pat, kiek myli Cezarį. 

Tuo metu sugirgždėjo grindų lentos, ir Celeras įspėjamai pridėjo 
sau prie lūpų pirštą. Paskui jis šūktelėjo: 

— Kas ten? 

Atsidarė durys, ir mes išvydome Klodiją. Pirmiausia pagalvojau, 
ar ilgai ji klausėsi mūsų pokalbio ir kiek galėjo nugirsti. Tikriausiai tą 
patį pagalvojo ir Celeras. 

— Ką tu čia darai? — pasiteiravo jis griežtu tonu. 

— Išgirdau kalbant. Ėjau laukan. 

— Laukan? — įtariai paklausė Celeras. — Tokiu metu? Ir kur tu 
susiruošei eiti? 

— O kaip tu manai? Žinoma, pasveikinti savo brolio plebėjo! 
Švęsti! 

Celeras nusikeikė, griebė nuo stalo ąsotį su vynu ir sviedė į ją. Ta- 

čiau ji jau buvo išėjusi, ir ąsotis jos nekliudęs sudužo atsitrenkęs į sieną. 
Užgniaužęs kvapą laukiau, kuo ji atsakys, bet išgirdau tik atidarant ir 
uždarant priekines duris. 

— Per kiek laiko galėtum juos sukviesti? — paklausė Cele- 
ras. — Rytoj? 

— Geriau tebūnie poryt, — atsakė Ciceronas, vis dar nesiliau- 
damas stebėtis tokiu perversmu, — antraip pasirodys, kad mes kažkur 
skubame, ir Cezaris gali ką nors suuosti. Siūlau susirinkti mano na- 
muose, jau vakarop, kai baigiasi darbai, poryt. 


Kitą rytą Ciceronas pats parašė kvietimus ir išsiuntė mane į mies- 
tą, kad įteikčiau juos kiekvienam gavėjui asmeniškai į rankas. Visi keturi 
buvo labai suintriguoti, jau vien todėl, kad visi buvo suspėję išgirsti nau- 
jieną apie tai, kad Klodijus tapo plebėju. Perskaitęs kvietimą Lukulas 
nusišypsojo savo šalta, arogantiška šypsena ir ironiškai pasiteiravo: 

— Nagi, sakyk, į kokį sąmokslą tavo šeimininkas norėtų mane 
įtraukti? Norėtų ką nors nužudyti? 

Tačiau visi kviestieji pažadėjo atvykti, netgi Katonas, kuris šiaip jau 
nebuvo labai linkęs bendrauti, mat visi buvo susirūpinę tuo, kas dedasi 
Romoje. Forume buvo ką tik iškabintas Vatinijaus siūlomas įstatymo 
projektas, pagal kurį Cezaris penkeriems metams turėjo būti skiriamas 
dviejų provincijų valdytoju ir kariuomenės vadu. Patricijai buvo įtūžę, 
populiarai džiūgavo, mieste tvyrojo audrą pranašaujanti nuojauta. Pasi- 
vedęs mane į šalį Hortenzijus pasiūlė, jei man knieti sužinoti, kokia su- 
dėtinga padėtis susidariusi mieste, nueiti prie Sergijaus kapo, esančio ša- 
lia kryžkelės, prie pat Kapenos vartų. Būtent toje vietoje buvo palaidota 
Katilinos galva. Nuėjęs radau jį išpuoštą šviežiai skintomis gėlėmis. 

Nutariau Ciceronui apie šias gėles nieko nepasakoti — rūpesčių 
jam jau ir taip buvo užtektinai. Susirinkimo dieną jis užsidarė savo 
bibliotekoje ir nepasirodė iki pat numatytos valandos. Paskui jis iš- 
simaudė, apsirengė švariais drabužiais ir ėmė sukti galvą, kaip geriau 
„tablinume sustatyti krėslus. 

— Atvirai kalbant, jaučiu, kad mano teisinis išsilavinimas šiam 
reikalui tik trukdo, — prisipažino jis man. 

Aš pritariamai kažką sumurmėjau, nors iš tiesų nemanau, kad tai 
būtų trukdę — greičiausiai kaltas buvo jo jautrumas. 

Pirmasis pasirodė Katonas, nuo kurio kaip paprastai sklido ne- 
malonus seniai neskalbtos, prakaituotos togos ir neplautų basų kojų 
kvapas. Išvydęs prabangą jis ėmė raukyti nosį, tačiau mielai sutiko 
paragauti vyno, ir tai nieko nuostabaus, mat jis garsėjo kaip didelis 
girtuoklis (tai buvo jo vienintelė yda). Paskui atėjo Hortenzijus ir iš- 
reiškė savo atjautą Ciceronui, vis labiau nerimaujančiam dėl Klodijaus; 
jis tikėjosi, kad susirinkimas kaip tik dėl to ir sušauktas. Lukulas ir 
Izaurikas, du seni karvedžiai, atvyko drauge. 

— Tai bent konspiracija, — prabilo Izaurikas, nužvelgdamas 
kitus susirinkimo dalyvius. — Ar dar kas nors atvyks? 

— Metelas Celeras, — atsakė Ciceronas. 

— Puiku, — tarė Izaurikas. — Man jis patinka. Manau, jis yra 
didžiausia mūsų ateities viltis. Šis žmogus bent jau žino kaip kautis. 

Penketas susėdo ratu. Aš buvau vienintelis pašalinis asmuo kam- 
baryje. Apėjau ratą su vyno ąsočiu rankoje, o paskui įsitaisiau kampe. 
Ciceronas liepė man nieko neužrašinėti, tik pasistengti kuo geriau vis- 
ką įsidėmėti ir užrašyti jau susirinkimui pasibaigus. Aš jau tiek daug 
kartų per keletą metų buvau dalyvavęs šių vyrų pasitarimuose, kad jie 
į mane jau nebekreipė dėmesio. 

— Gal galėtume sužinoti, dėl ko čia susirinkome? — paklausė 
Katonas. 

— Gal pabandykime atspėti, — pasiūlė Lukulas. 

Tačiau Ciceronas į tai atsakė: 

— Manyčiau, palaukime Celero. Jis bus svarbiausias asmuo. 

Jie kurį laiką tylėjo ir laukė, kol galų gale Ciceronas neištvėrė ir 
paliepė man nueiti pas Celerą ir sužinoti, kodėl jis vėluoja. 

Nepretenduoju į tuos, kurie nuspėja ateitį, tačiau dar eidamas 
kaimyno namų link jaučiau, kad kažkas nutiko. Kieme atrodė per- 
nelyg tylu — nemačiau įprasto atvykstančių ir išvykstančių Žmonių 

judėjimo. Viduje tvyrojo kraupi tyla, neišvengiama tragedijos palydo- 
vė. Mane pasitikęs Celero prievaizdas, kurį gana neblogai pažinojau, 
su ašaromis akyse papasakojo, kad išvakarėse jo šeimininką apėmę 
baisūs skausmai, o gydytojai, nors ir nesutarė dėl diagnozės, vieningai 
manė, kad liga gali būti mirtina. Išgirdęs žinią, pajutau, kaip man pa- 
kirto kelius, ir labai nuolankiai paprašiau, kad jis nueitų pas Celerą ir 
pasiteirautų, ar šis neturįs ko pranešti Ciceronui, kuris dabar laukia 
jo atvykstant. Prievaizdas tuojau pat nuėjo pas jį, o grįžęs perdavė 
vienintelį žodį, kurį jo šeimininkas tikriausiai tik ir pajėgė pratarti: 
„Greičiau!“ 

Aš parskuodžiau pas Ciceroną. Man įpuolus į tablinumą, senato- 
riai, savaime suprantama, atsigręžė į mane, tikėdamiesi išvysti Celerą. 
Iš mano gesto Ciceronui supratę, kad noriu pasikalbėti akis į akį su 
šeimininku, jie nekantraudami pradėjo murmėti. 

— Ką visa tai reiškia? — piktai sušnibždėjo jis, kai nusivedžiau 
jį į atrijų. Mačiau, kad jo nervai buvo taip įtempti, jog jis vos valdė- 
si. — Kur Celeras? 

— Sunkiai serga, — atsakiau aš. — Galimas dalykas, miršta. Pra- 
šė, kad tučtuojau ateitum. 

Vargšelis Ciceronas. Supratau, kad jam tai buvo didelis smūgis. 
Man pasirodė, kad jis net susverdėjo. Daugiau netardami nė žodžio 
mudu nuskubėjome pas Celerą. Ten mūsų laukęs prievaizdas nuvedė 
į privačias valdas. Aš niekada nepamiršiu prieblandoje skendinčių 
koridorių, kuriuose blausiai švietė žvakės ir tvyrojo šleikštus smilkalų 
kvapas, kuriuo buvo norima nuslopinti dar stipresnius vėmalų ir gen- 
dančio kūno kvapus. Celerą slaugė tiek daug gydytojų, kad jie buvo 
aklinai užtvėrę jo miegamojo duris; jie kalbėjosi labai tyliai graikų kal- 
ba. Mums teko brautis jėga. Buvo nepakeliamai karšta ir taip tamsu, 
kad Ciceronui teko paimti į rankas žibintą ir pasišviesti taką link lovos, 
kurioje gulėjo senatorius. Jis buvo visiškai nuogas, išskyrus tvarsčius, 
kuriais buvo aprištos kraujuojančios žaizdos. Jam prie rankų ir vidinės 
kojų.pusės buvo prilipintos dėlės. Celero burna buvo pajuodusi, pilna 
putų; vėliau sužinojau, kad kažkoks pakvaišėlis buvo liepęs maitinti jį 

medžio anglimi. Kadangi jį kamavo stiprūs traukuliai, Celeras buvo 
tvirtai pririštas prie savo lovos. 

Ciceronas atsiklaupė šalia jo. 

— Celerai, — nepaprastai švelniai prabilo jis, — mano brangus 
bičiuli, sakyk, kas tau tai padarė? 

Atpažinęs Cicerono balsą Celeras atsigręžė veidu į jį ir bandė 
kažką pasakyti, deja, išgirdome tik nesuprantamą juodų burbulų 
gurguliavimą. Galiausiai jis nutilo. Sakoma, kad tąsyk užsimerkęs jis 
daugiau jau nebeatsimerkė. 

Ciceronas dar valandėlę pabuvo draugo miegamajame, uždavė 
gydytojams aibę įvairiausių klausimų. Jų, kaip medikų, nuomonės 
skyrėsi beveik visais atžvilgiais, tačiau dėl vieno jie sutarė: niekam iš 
jų dar nebuvo tekę susidurti su tokia liga, kuri taip greit tiesiog akyse 
naikintų dar vakar sveiką žmogaus kūną. 

— Liga? — supratau, kad Ciceronas negali patikėti. — Ar jūs 
nemanote, kad jis buvo nunuodytas? 

Nunuodytas? Gydytojai nustėro iš baimės, jau vien tik išgirdę šį 
žodį. Ne, ne, tai buvo kažkokia siaubinga užkrečiama liga, o gal gyva- 
tės įkandimo pasekmė, bet kas, tik ne nunuodijimas. Pastaroji versija 
buvo per daug baisi, todėl nediskutuotina. Be to, kas išdrįstų nuodyti 
tokį kilnų žmogų kaip Celeras? 

Ciceronas nesiginčijo. Jis niekada nesuabejojo tuo, kad Celerą 
nunuodijo, tik niekuomet neišsiaiškino, kas prie to prisidėjęs — Ce- 
zaris, Klodijus, o gal ir abu kartu, — todėl šį įvykį ir šiandien gaubia 
paslaptis. Tačiau dėl to, kieno rankomis jo draugas buvo nunuodytas, 
Ciceronas niekada neabejojo, juolab kad išeidami iš šių mirties namų 
išvydome pro priekines duris įeinančią Klodiją, kurią lydėjo jaunasis 
Celijus Rufas, dar nespėjęs atsigauti po pergalės prieš Hibridą. Nors 
jiedu staiga nutaisė liūdnas minas, buvo akivaizdu, kad abu ką tik 
linksmai juokėsi, o įtarimo, kad ši pora — meilužiai, neišsklaidė nei 
tai, kad jie staiga atsitraukė vienas nuo kito. 


XVIII 


Celero palaikai buvo sudeginti ant forume sukurto laidotuvių lau- 
žo — tai bylojo apie visos tautos gedulą. Mirusio Celero veidas atrodė 
ramus, prieš mirtį nuo medžio anglies pajuodusi burna dabar buvo 
švari ir rausva lyg jaunos mergaitės. Laidojimo apeigose dalyvavo Ce- 
zaris ir visas Senatas. Gedinti Klodija atrodė labai daili, nors ir išliejo 
daug našlės ašarų. Galiausiai jo pelenai buvo įnešti į šeimos mauzo- 
liejų, o Ciceronas paskendo giliame liūdesyje. Jis suprato, kad kartu su 
Celeru mirė ir visos viltys sustabdyti Cezarį. 

Matydama, kad vyrą apniko depresija, Terencija primygtinai rei- 
kalavo pakeisti aplinką. Ciceronas įsigijo naują namą ant jūros kranto, 
Antijuje, kurį nuo Romos skyrė pusantros dienos kelias, ir būtent ten 
visa šeima išvyko, Senate paskelbus pavasario atostogas. Kelias mus 
vedė pro Solonijų, kur Klodijai jau nuo seno buvo įsigiję didžiulį 
dvarą. Ėjo kalbos, kad būtent ten, už geltonų ochros sienų, Klodijus 
su Klodija buvo surengę šeimos susirinkimą kartu su dar dviem savo 
broliais ir dviem seserimis. 

— Visas šešetas drauge, — pratarė Ciceronas, mums dardant 
dengtame vežime, — lyg mažų šunyčių vada... pragaro vada! Įsivaiz- 
duok juos dabar besivoliojančius lovose ir rezgančius pinkles, kaip 
susidoroti su manimi. 

Aš jam neprieštaravau, nors ir negalėjau įsivaizduoti, kad tokiai 
piktadarystei galėtų ryžtis du kietasprandžiai broliai Apijus ir Gajus. 
Antijuje mūsų laukė atšiaurus oras ir škvalai, nuo jūros atgenantys 
lietų. Ciceronas, nekreipdamas dėmesio į prastą orą, sėdėjo terasoje, 
per milžiniškas bangas žvelgdamas į tolumoje plytintį pilką horizontą, 

tikriausiai bandydamas rasti išeitį iš keblios padėties. Šiaip ar taip, po 
dienos ar dviejų, kai galva jau buvo pailsėjusi, jis užsidarė bibliotekoje. 

— Kokie mano ginklai, kuriuos aš esu įvaldęs? — paklausė jis 
ir tuojau pat atsakė į savo klausimą. — Štai, — tarė rodydamas į savo 
knygas. — Kalbos. Cezaris ir Pompėjus turi savo karius, Krasas — tur- 
tus, Klodijus — mušeikas gatvėse. Mano legionai — tai mano kalbos. 
Kalbėdamas aš užaugau, kalbėdamas ir išgyvensiu. 

Netrukus ėmėme plušėti prie veikalo, kurį jis pavadino „Slapta. 
mano konsulato istorija“, jo autobiografijos ketvirtosios, galutinės bei 
teisingiausios, versijos; jis tikėjosi, kad ši knyga galės būti jo gynybos 
pagrindas, jeigu jam kada tektų stoti prieš teismą, tačiau ji niekada 
nebuvo išleista viešai, tik aš dabar, rašydamas savo atsiminimus, nau- 
dojuosi tuo, ką mes tada užrašėme. Joje Ciceronas išdėstė visą tiesą 
apie Cezario ryšius su Katilina, apie tai, kaip pastarąjį gynė, finansa- 
vo, o galiausiai išdavė Krasas, ir apie tai, kaip Pompėjus, veikdamas 
per savo pagalbininkus, stengėsi kuo ilgiau užtęsti ir netgi sustiprinti 
krizę Romoje, kad ji pasitarnautų jam kaip pretekstas sugrįžti namo 
ne vienam, o su kariuomene. Prie šio veikalo sugaišome porą savaičių, 
o aš dar suspėjau padaryti ir jo kopiją. Mums baigus darbą, kiekvieną 
originalo ritinį susukau į lininę drobę, o šią — į vaškuotę, paskui viską 
sudėjau į amforą, kurią užantspaudavome vaško antspaudu. Atsikėlę 
vieną ankstų rytą, kol dar kiti šeimynos nariai miegojo, mudu su šei- 
mininku nunešėme ją į artimiausią giraitę ir užkasėme tarp skroblo 
ir UOsio. 

— Jei man kas atsitiktų, — tarė Ciceronas, — iškask ją, perduok 
Terencijai ir pasakyk, kad pasielgtų taip, kaip jai atrodys teisingiausia. 

Atsižvelgiant į susidariusią situaciją ir viską gerai apsvarsčius, 
buvo aišku, kad teismo jis galėtų išvengti tik vienu atveju: jei Pom- 
pėjaus nusivylimas Cezariu virs atviru priešiškumu ir jie visiškai nu- 
trauks savo santykius. Turint omenyje jų skirtingus charakterius, tokie 
lūkesčiai nebuvo nepagrįsti, todėl Ciceronas atidžiai sekė, kas vyksta 
Romoje. Visi laiškai, kuriuos gaudavome iš Romos, būdavo iš karto 
atplėšiami ir skaitomi. Visi pažįstami, vykstantys pro šalį į pietus, kur 

buvo Neapolio įlanka, būdavo užkalbinami ir iškamantinėjami. Infor- 
macija, kurią gaudavome, Cicerono lūkesčius tik sustiprino. Lyg iš- 
reikšdamas savo solidarumą su Ciceronu, Pompėjus buvo pareikalavęs, 
kad Klodijus, užuot siekęs tribūnato, vyktų į misiją Armėnijoje. Šis 
atsisakė. Pompėjus įsižeidė ir su juo susipyko. Cezaris stojo Pompėjaus 
pusėn. Tuomet Klodijus taip susipyko su Cezariu, kad net pagrasino, 
tapęs tribūnu, panaikinti triumviratą. Cezariui trūko kantrybė. Pom- 
pėjus ėmė priekaištauti pastarajam dėl to, kad šis užkoręs ant sprando 
tokį nevaldomą patricijų-plebėją. Ėjo gandai, kad jiedu netgi liovėsi 
kalbėjęsi. Ciceronas džiaugėsi. 

— Atmink mano žodžius, Tironai: visos santvarkos, kad ir ko- 
kios populiarios ar stiprios būtų, anksčiau ar vėliau žlunga. 

Įvairūs ženklai bylojo apie tai, kad ši santvarka taip pat gali 
žlugti, ir gana greitai. Tikriausiai taip ir būtų įvykę, jei Cezaris nebūtų 
žengęs drastiško žingsnio, kad ją išsaugotų. 

Naujo smūgio sulaukėme gegužės pirmąją. Buvome jau pa- 
vakarieniavę, Ciceronas snūduriavo ant savo sofos, kai atvyko pa- 
siuntinys su laišku nuo Atiko. Tiesa, pirmiau turėčiau paaiškinti, kad 
mes tuo metu laiką leidome Cicerono viloje Formijoje, o Atikas buvo 
trumpam sugrįžęs namo į Romą, iš kur beveik kasdien siųsdavo visas 
naujienas, kurias tik jam pavykdavo sužinoti. Be abejo, koresponden- 
cija neatstojo asmeniško bendravimo, vis dėlto jiedu buvo sutarę, kad 
Atikas liks Romoje, nes rinkdamas gandus jis buvo naudingesnis nei 
skaičiuodamas bangas, dūžtančias į krantą. Terencija kambario kampe 
kažką siuvinėjo, name buvo ramu, ir aš sprendžiau dilemą — žadinti 
šeimininką ar ne. Tačiau paaiškėjo, kad Ciceronas girdėjo, kai buvo ap- 
silankęs pasiuntinys, ir aš išvydau nuo sofos valdingai pakeltą ranką. 

— Duok man jį, — paliepė jis. 

Padaviau laišką ir išėjau į terasą. Toli jūroje pastebėjau spingsint 
silpną švieselę ir ėmiau svarstyti, ar kažkas tokiu laiku žvejoja, ar gaudo 
omarus, o gal kitokius jūros gyvius, — esu užkietėjęs sausumos gyven- 
tojas, — bet tuo metu sau už nugaros išgirdau garsią dejonę. 

Terencija nustėrusi pakėlė akis. 

— Kas čia dabar? — paklausė ji. 

Įėjau į vidų. Ciceronui ant krūtinės gulėjo suglamžytas laiškas. 

— Pompėjus vėl vedė, — prabilo jis dusliu balsu. — Jis vedė Ce- 
zario dukrą! 

Akis į akį susidūręs su istorine neišvengiamybe Ciceronas galėjo 
pasinaudoti įvairiais ginklais: logika, gudrumu, ironija, greita nuovoką, 
iškalba, gyvenimiška patirtimi, puikiomis teisės žiniomis ir Žmonių 
pažinimu. Tačiau prieš naktinę dviejų nuogų kūnų alchemiją lovoje 
ir prieš visas tokio intymumo pasekmes jis jautėsi visiškai beginklis. 
Kad ir kaip būtų keista, jam nė į galvą nebuvo atėjusi mintis, jog tokia 
santuoka įmanoma. Pompėjui greitai turėjo sueiti keturiasdešimt sep- 
tyneri. Julija buvo vos keturiolikos. Tik toks žmogysta kaip Cezaris, 
niršo Ciceronas, galėtų taip ciniškai ir šlykščiai, ką jau kalbėti apie 
moralę, verstis savo paties vaiko prostitucija. Jis keikėsi kokią valandą 
ar dvi — „Ar tu gali įsivaizduoti juos kartu? Jis žr 7:/“, — tačiau paskui, 
kai jau aprimo, sėdo rašyti sveikinimo laiško nuotakai ir jaunikiui. Su- 
grįžęs į Romą jis pirmiausia aplankė juos ir įteikė dovaną. Ji buvo įdėta 
į santalo dėžutę, kurią, Ciceronui baigus sakyti iš anksto parengtą svei- 
kinimo kalbą apie dangišką jų sąjungos spindesį, ištiesiau jam. 

— Ir kas gi šiuose namuose atsakingas už dovanų priėmimą? — 
šypsodamas pasiteiravo Ciceronas, žengdamas pusę žingsnio arčiau 
Pompėjaus. 

Šis, savaime suprantama, tiesė ranką, kad ją paimtų, bet Cicero- 
nas netikėtai pasuko į šoną ir nusilenkdamas ištiesė dovaną Julijai. Ji 
nusijuokė, po akimirkos tą patį padarė ir Pompėjus, tačiau pastarasis 
dar pagrasino pirštu svečiui ir pavadino jį klastūnu. Turiu pripažin- 
ti, kad Julija buvo išaugusi į labai dailią merginą — ji buvo gražutė, 
grakšti ir, be abejo, miela, — o labiausiai į akis krito tai, kad visus savo 
veido bruožus ir kūno judesius ji buvo paveldėjusi iš savo tėvo. Galėjai 
pamanyti, kad kas nors kažkokiu mistišku būdu ištraukė visą jo links- 
mumą ir sudėjo į ją. Tačiau nemažiau stebino ir tai, kad ji akivaizdžiai 
buvo įsimylėjusi Pompėjų. Ji atidarė dėžutę ir iš jos išėmė Cicerono 
dovaną, — jei atmintis manęs neapgauna, tai buvo daili sidabrinė 

lėkštė su joje išgraviruotais jųdviejų susipynusiais inicialais, — kurią 
netrukus parodė savo vyrui, tuo pat metu glostydama jam skruostą. 
Pompėjaus veidas nušvito, ir jis pabučiavo ją į kaktą. Ciceronas stebėjo 
laimingą porą, šypsodamasis lyg svečias, vaišių metu nurijęs labai ne- 
skanų kąsnį, tačiau nenorįs įžeisti šeimininko. 

— Greitai turėsi vėl pas mus atvykti, — pakvietė Julija. — Norė- 
čiau su tavimi geriau susipažinti. Mano tėvas sako, kad esi protingiau- 
sias žmogus Romoje. 

— Jis labai malonus, deja, turiu šią garbę perleisti jam. 

Pastebėjau, kad Pompėjus norėjo pats palydėti Ciceroną iki durų. 

— Argi ji ne žavinga? 

— Labai. 

— Sakau tau, Ciceronai, visiškai atvirai; su ja esu laimingesnis 
nei su bet kuria kita moterimi, kurią man teko pažinti. Jos dėka jau- 
čiuosi atjaunėjęs dvidešimt metų. O gal ir visus trisdešimt. 

— Jei ir toliau taip, tai greitai būsi kūdikis, — pašmaikštavo Ci- 
ceronas. — Dar kartą sveikinu. 

Priėjome atrijų, kuriame šįkart nebeišvydau Aleksandro Didžio- 
jo apsiausto ir perlais inkrustuotos Pompėjaus galvos. 

— Tikiuosi, ir santykiai su naujuoju uošviu yra tokie pat arti- 
mi? — pasidomėjo Ciceronas. 

— Tiesą sakant, Cezaris nėra jau toks blogas, jei tik žinai, kaip 
su juo elgtis. 

— Jūs jau visiškai susitaikėte? 

— Mes niekada nebuvome rimtai susipykę. 

— O kaipgi aš? — prasitarė Ciceronas, nebegalėdamas nuslėpti 
savo jausmų. Jo klausimas nuskambėjo lyg atstumto įsimylėjėlio prie- 
kaištas. — Ką aš dabar turėčiau daryti su šita pabaisa Klodijumi, kurią 
judu sukūrėte man kankinti? 

— Mano mielas drauge, dėl jo gali nei kiek nesijaudinti! Jis, tiesa, 
daug šneka, bet tai nieko nekeičia. O jei kada nors ir kiltų rimta kova, 
prie tavęs jis prisiartins tik per mano lavoną! 


— Tikrai? 

— Absoliučiai. 

— Tvirtai pažadi? 

Pompėjus atrodė įsižeidęs. 

— Ar aš tave kada nors apgavau? 


Netrukus vedybos davė pirmuosius vaisius. Pompėjus Senate pa- 
teikė pasiūlymą: atsižvelgiant į skaudžią Metelo Celero netektį etc., 
etc., Tolimosios Galijos provincijos, kurios valdytoju pastarasis buvo 
paskirtas prieš mirtį, valdymą pavesti Julijui Cezariui, tautos sprendi- 
mu išrinktam Artimosios Galijos valdytoju; toks unifikuotas valdymas 
leistų lengviau įveikti visus maištininkus, kurių ateityje atsiras; be to, 
turint omenyje tai, kad regionas laikomas neramiu, Cezariui reikėtų 
skirti papildomą legioną ir taip padidinti jo vadovaujamą kariuomenę 
iki penkių legionų. 

Posėdžiui vadovavęs Cezaris paklausė, ar bus norinčių prieštarauti 
pateiktam siūlymui. Jis pakraipė galvą į kairę ir į dešinę, paskui dar kar- 
tą, tikrindamas, ar atsiras norinčių pareikšti savo nuomonę, ir jau ketino 
pereiti „prie kitų reikalų“, bet atsistojo Lukulas. Senajam patricijui ir 
karvedžiui tuo metu ėjo šešiasdešimtieji, jam buvo būdingas niekina- 
mas, klastingas žvilgsnis, tačiau jame vis tiek buvo kažkas didinga. 

— Atsiprašau, Cezari, — kreipėsi jis, — ar tu liksi ir Bitinijos 
valdytoju? 

— Liksiu. 

— Tačiau Bitiniją nuo Galijos skiria tūkstantis mylių! — Lu- 
kulas niekinamai nusijuokė ir apsižvalgė, ieškodamas senatorių, kurie 
mielai kartu su juo pasišaipytų. Niekas neprisidėjo. 

Cezaris sėdėjo ramus. 

— Savo geografiją mes visi gerai žinome. Dėkoju, Lukulai. Ar 
dar kas nors norės pareikšti nuomonę šiuo klausimu? 

Tačiau Lukulas atsisakė paklusti. 

— O kaip su laikotarpiu, kurį tu eisi savo pareigas? — neatlyžo 
jis. — Ar jis vis tiek bus penkeri metai? 

— Taip. Tokia tautos valia. Kodėl klausi? Nejaugi nori priešta- 
rauti tautos balsui? 

— Betgi tai absurdiška! — sušuko Lukulas. — Gerbiamieji Sena- 
to nariai, negalime leisti, kad vienas asmuo, kad ir koks gabus jis būtų, 
penkerius metus vadovautų Italijos pasienyje dislokuotai dvidešimt 
dviejų tūkstančių karių armijai. O ką, jei jis sumanytų pulti Romą? 

Cicronas buvo vienas iš daugelio senatorių, kurie tuo metu ėmė 
muistytis savo kietuose mediniuose suoluose. Tačiau nė vienas iš 
jų — netgi Katonas — nenorėjo šiuo klausimu ginčytis, nes laimėti 
nebuvo jokių galimybių. Lukulas, aiškiai nustebęs dėl to, kad niekas 
nesiteikė jo paremti, nepatenkintas atsisėdo į vietą ir sukryžiavo ant 
krūtinės rankas. 

Pompėjus į tai atsakė: 

— Bijau, kad mūsų mielas Lukulas per daug laiko praleidžia su 
savo žuvimis. Pastaruoju metu Romoje įvyko daug permainų. 

— Pats matau, — subambėjo Lukulas, tačiau taip, kad visi galėtų 
išgirsti. — Bež me į gera. 

Cezaris neištvėrė ir atsistojo. Jo šaltas žvilgsnis buvo įbestas tie- 
siai į priekį, tarytum jis būtų buvęs ne žmogaus, o trakų kaukės. 

— Manau, Lucijus Lukulas bus pamiršęs, kad jis kadaise vado- 
vavo dar didesniam skaičiui legionų, ir ilgiau negu penkerius metus, 
tačiau Mitridatą galiausiai turėjo pribaigti mano narsusis žentas. 

„Trigalvio slibino“ šalininkai į tai atsakė pritariančiais šūksniais. 

— Atrodo, ne pro šalį būtų pasidomėti Lucijaus Lukulo vado- 
vavimu kariuomenei, ir tai galėtų padaryti specialiai tam sušauktas 
tribunolas. Ne pro šalį būtų atidžiau pasidomėti ir Lucijaus Lukulo 
pajamomis — žmonėms būtų įdomu sužinoti, kokiu būdu jis sau susi- 
krovė tokius didelius turtus. Taip pat Lucijus Lukulas turėtų atsipra- 
šyti Senato dėl įžeidaus šmeižto. 

Lukulas apsidairė. Pakelti akių neišdrįso niekas. Perspektyva to- 
kio amžiaus stoti prieš specialųjį tribunolą, juolab kad ir pasiaiškinti 
jis būtų turėjęs dėl ko, Lukului atrodė nepakeliama. Rydamas seiles jis 
atsistojo. 

— Jei įžeidžiau tave, Cezari, savo kalba... — prabilo Lukulas. 

— Klaupkis! — užriaumojo Cezaris. 

Atrodė, kad Lukulą kažkas staiga pasendino. Jis buvo visiškai 
sutrikęs. 

— K3? — paklausė jis. 

— Jis privalo atsiprašyti parpuolęs ant kelių! — dar kartą sugriau- 
dėjo Cezaris. 

Negalėjau pakelti šio reginio, tačiau buvo ne;manoma atplėšti 
akių, nes tokia didingos karjeros pabaiga stulbina, ji kažkuo pri- 
mena tvirto medžio griuvimą. Akimirką kitą Lukulas stovėjo tiesus. 
Paskui nerangiai, braškant ilgose karinėse kampanijose sustirusiems 
sąnariams, jis pirmiausiai atsiklaupė ant vieno kelio, paskui ant kito ir 
nulenkė prieš Cezarį galvą, o senatoriai šią sceną stebėjo lyg apmirę. 


Praėjo vos kelios dienos, ir Ciceronui vėl teko patuštinti piniginę 
ir pirkti dar vieną vestuvinę dovaną, šįsyk Cezariui. 

Visi buvo įsitikinę, kad Cezaris, jeigu tik sumanys vesti, į žmonas 
ims Serviliją, kuri keletą metų buvo jo meilužė, be to, ir jos vyras, Junijus 
Silanas, anksčiau ėjęs konsulo pareigas, buvo ne per seniausiai miręs. 
Ir iš tiesų, apie tą laiką ėmė sklisti kalbos, kad greitai turėtų įvykti ves- 
tuvės, mat vienų vaišių metu Servilija buvo pastebėta su perlų vėriniu, 
kurį, pasak jos pačios, jai dovanojęs konsulas, o vertas jis buvo daugiau 
negu šešiasdešimties tūkstančių auksinių monetų. Tačiau paaiškėjo, 
kad daugelis klydo: jau kitą savaitę Cezaris vedė Lucijaus Kalpurnijaus 
Pizono dukterį, aukštą, laibą ir grožiu nepasižyminčią dvidešimtmetę 
merginą, apie kurią niekas iki tol nebuvo nė girdėjęs. Kurį laiką pa- 
svarstęs Ciceronas nutarė vestuvinę dovaną Cezariui įteikti asmeniškai, 
o ne perduoti per pasiuntinį. Dovana ir vėl buvo sidabrinė lėkštė su joje 
išgraviruotais inicialais; ji ir vėl buvo supakuota santalo dėžutėje; ir vėl 
ji buvo patikėta man. Aš pareigingai laukiau prie Senato, kol baigsis po- 
sėdis, o paskui, pasirodžius Cezariui su Ciceronu, ištiesiau ją jiems. 

— Tai — kukli dovana, kurią mudu su Terencija norėtumėte 

įteikti tau ir Kalpurnijai, — tarė Ciceronas, imdamas skrynelę iš mano 
rankų ir paduodamas ją Cezariui. — Linkime jums ilgos ir laimingos 
santuokos. 

— Ačiū, — atsakė Cezaris, — tu labai dėmesingas. 

Tai taręs jis perdavė dėžutę, nė nepažvelgęs į jos vidų, vienam iš 
savo palydovų. 

— O gal, — pridūrė jis, — kol esi toks dosnus, galėtumei mums 
atiduoti ir savo balsą? 

— Savo balsą? 

— Taigi. Mano žmonos tėvas kelia savo kandidatūrą konsulų 
rinkimuose. 

— Oho, — nustebęs tarė Ciceronas, kurio veido išraiška parodė, 
kad jis suprato kažką labai svarbaus. — Pagaliau paaiškėjo. Atvirai 
kalbant, aš vis svarsčiau, kodėl tu vedei Kalpurniją. 

— O ne Serviliją? — Cezaris šyptelėjo ir patraukė pečiais. — 
Tokia jau ta politika. 

— O kaip Servilija? 

— Ji mane supranta. 

Atrodė, kad Cezaris jau ketina eiti, tačiau paskutinę akimirką 
susilaikė, lyg būtų prisiminęs kažką svarbaus. 

— Beje, kaip manai elgtis mūsų bendro pažįstamo Klodijaus at- 
žvilgiu? 

— Aš nekvaršinu sau dėl jo galvos, — atsakė Ciceronas. (Žinoma, 
tai buvo melas; tiesą sakant, apie nieką kitą jis beveik ir negalvodavo.) 

— Protingai elgiesi, — linktelėjo Cezaris. — Jis nevertas, kad 
mes dėl jo vargintume savo protines galias. Tačiau aš vis pagalvoju, o 
ką jis darys, tapęs tribūnu? 

— Tikiuosi, pateiks man ieškinį. 

— Tai nevertėtų dėl to nerimauti. Įveiktumei jį bet kuriame 
Romos teisme. 

— Klodijus taip pat turėtų tai žinoti. Todėl manau, kad jis pa- 
sirinks jam priimtinesnį būdą. Pavyzdžiui, specialųjį tribunolą, kuris 
garantuotų, kad mane teis Marso lauke susirinkę romėnai. 

— O tai jau būtų sudėtingiau. 

— Tam reikalui aš jau surinkau visus faktus ir esu pasirengęs ap- 
siginti. Juolab kad dar neužmiršau, kaip Marso lauke esu įveikęs tave 
patį, kuomet buvai pateikęs ieškinį Rabirijui. 

— Neminėk šito! Randai man iki šiol dar nesugiję! — Cezario 
smarkus, tačiau nelinksmas juokas nutrūko taip pat staiga kaip ir pra- 
sidėjo. — Paklausyk manęs, Ciceronai. Jeigu jis tau kels pavojų, nepa- 
miršk, kad aš esu pasirengęs tau padėti. 

Akivaizdžiai nustebintas šio pasiūlymo Ciceronas pasiteiravo: 

— Iš tikrųjų? Kaip? 

— Kaip jungtinių pajėgų vadas aš neišvengiamai dalyvausiu 
karinėje kampanijoje. Man bus reikalingas legatas, kuris Galijoje pasi- 
rūpintų civiliniu gyvenimu. Tu tiesiog idealiai tiktum šioms pareigoms. 
Tiesą sakant, tau nereikėtų ten praleisti daug laiko — visada, kada tik 
panorėjęs, galėtum grįžti į; Romą. Tačiau jeigu įtraukčiau tave į savo 
administracijos sąrašą, tau tai suteiktų teisinio neliečiamumo statusą. 
Pagalvok apie tai. O dabar turiu atsiprašyti — jei galima, norėčiau eiti. 

Mandagiai linktelėjęs Cezaris nuskubėjo pas gerą tuziną jo lau- 
kusių senatorių, kurie norėjo su juo aptarti įvairius klausimus. 

Ciceronas palydėjo jį nustebusiu žvilgsniu. 

— Viliojantis pasiūlymas, — pagaliau pripažino jis, — net labai 
viliojantis. Turime nusiųsti jam laišką ir informuoti, kad jo pasiūlymą 
būtinai apsvarstysime. Jau vien todėl, kad turėtume šiokį tokį raštišką 
įrodymą. 

Mes taip ir padarėme. O paskui, kai dar tą pačią dieną gavome 
Cezario atsakymą, patvirtinantį, kad legato pareigos rezervuotos Ci- 
ceronui, kuris galės jas užimti kada tik panorėjęs, mano šeimininkas 
pirmą kartą po ilgesnio laiko pasijuto labiau užtikrintas. 


Rinkimai tais metais buvo numatyti vėliau nei paprastai, ir už 
tai reikėjo padėkoti Bibului, nuolat primindavusiam apie nepalankius 
pranašingus ženklus. Vis dėlto nelaimingosios dienos nebuvo galima 

nukelti visai amžinybei, ir spalio mėnesį Klodijus pagaliau įgyvendi- 
no savo seną svajonę — plebėjų tribūnų rinkimuose gavo daugiausia 
balsų. Ciceronas nusprendė patausoti nervus, todėl nevyko į Marso 
lauką, kur turėjo būti paskelbti balsavimo rezultatai. Šiaip ar taip, jam 
ir nereikėjo to daryti — net ir neišėję į kiemą girdėjome susižavėjimo 
kupinus šūksnius. 

Gruodžio dešimtąją Klodijus buvo prisaikdintas kaip tribūnas. 
Ciceronas ir vėl liko savo bibliotekoje. Tačiau plojimai ir šūksmai 
buvo tokie garsūs, kad negalėjome jų negirdėti net ir uždarę duris ir 
langines, o po kurio laiko mus pasiekė ir Žinia apie tai, kad Klodijus 
jau paviešino savo siūlomo įstatymo projekto detales iškabintame ant 
Saturno šventyklos sienos skelbime. 

— Jis negaišta laiko, — tarė Ciceronas rūškana veido išraiška. — 
Labai gerai, Tironai. Nusileisk į miestą ir sužinok, ką Gražuoliukė 
mums numačiusi. 

Turėtumėte nesunkiai įsivaizduoti, kad nulipęs laiptais į forumą, 
tirtėjau iš baimės. Susirinkimas buvo jau pasibaigęs, bet aplink nedi- 
deliais būreliais stoviniavo Žmonės, aptarinėjantys paskutines naujie- 
nas. Jie atrodė nepaprastai susijaudinę, lyg būtų regėję įspūdingą reginį 
ir dabar norėtų pasidalyti savo įspūdžiais. Pasukau Saturno šventyklos 
link ir turėjau gerai pasidarbuoti alkūnėmis, norėdamas prasibrauti 
pro minią arčiau ir išsiaiškinti, dėl ko buvo kilęs toks didžiulis su- 
judinimas. Prie sienos buvo prisegti keturi įstatymų projektai. Išsi- 
traukiau savo rašomąją lazdelę ir vaškuotą lentelę. Vienu įstatymo 
projektu Klodijus siekė užkirsti kelią būsimiems konsulams elgtis 
taip, kaip elgėsi Bibulas — apriboti dar iš senovės laikų paveldėtą teisę 
skelbti nepalankius ženklus. Antrasis turėjo apriboti cenzorių galią 
nušalinti senatorius. Trečiasis — sugrąžinti teisę Romos rajonų ben- 
druomenėms rengti susirinkimus (Senatas prieš šešerius metus buvo 
uždraudęs tokias bendruomenes dėl chuliganiško jų narių elgesio). 
Ketvirtuoju — matyt, šis ir sukėlė daugiausia diskusijų — pirmą kartą 
per visą Romos istoriją buvo numatoma kiekvienam Romos piliečiui 
kas mėnesį skirti nemokamą duonos davinį. 

Pasižymėjau esminius kiekvieno įstatymo projekto punktus ir 
nuskubėjau atgal pas Ciceroną supažindinti jo su jų turiniu. Radau 
jį prie stalo, tiesiai prieš akis pasidėjusį neišvyniotą slaptą konsulinės 
istorijos ritinį ir nusiteikus; pradėti pasirengimą teismo procesui. Pa- 
pasakojus jam apie Klodijaus teikiamus siūlymus, jis labai suglumo ir 
atsilošė krėsle. 

— Vadinasi, nė žodžio apie mane? 

— Nė žodžio. 

— Tik nepasakok man, kad jis po visų savo grasinančių kalbų 
ketina palikti mane ramybėje. 

— Gal jis nėra toks savimi pasitikintis, kokiu dedasi... 

— Perskaityk šiuos įstatymų projektus dar kartą. 

Atlikau tai, kas man buvo liepta, o šeimininkas klausėsi pusiau 
užmerktomis akimis, sukoncentravęs visą savo dėmesį į kiekvieną 
žodį. 

— Pataikaujami, labai populiarūs šūkiai, — pastebėjo jis, kai bai- 
giau skaityti. — Nemokama duona visam gyvenimui. Linksmybės ant 
kiekvieno gatvės kampo. Nenuostabu, kad žmonėms tai patinka. 

Valandėlę pagalvojęs jis man tarė: 

— Ar žinai, ko jis iš manęs tikisi, Tironai? 

— Ne. 

— Jis tikisi, kad aš prieštarausiu šiems įstatymų projektams vien 
dėl to, kad jis yra jų autorius. Iš tiesų, kaip tik to jis ir tikisi. Tuomet 
jis galėtų šaukti: „Tik pažiūrėkite į Ciceroną, turtuolių bičiulį! Jam 
atrodo gerai, kad senatoriai skaniai valgo ir linksminasi, bet nelaimė 
varguoliams, išdrįsusiems paprašyti duonos riekelės ir leidimo truputį 
atsipalaiduoti po sunkių dienos darbų!“ Supratai? Jis viliasi, kad aš 
pakliūsiu į man paspęstus spąstus ir prieštarausiu jo teikiamiems įsta- 
tymų projektams, o tada jis galėsiąs nusitempti mane į Marso lauką 
ir visų plebėjų akivaizdoje apkaltinti elgiantis kaip karalių. Kad jį kur 
galas! Ne, aš jam neduosiu preteksto džiaugtis. Įrodysiu, kad esu kur 
kas gudresnis, nei jis galvoja. 


Aš vis dar nesu tikras, kiek Klodijaus pateiktų pasiūlymų taip 

ir nebūtų tapę įstatymais, jeigu Ciceronas būtų jam prieštaravęs. 
Cicerono pusėje buvo jam palankus tribūnas Ninijus Kvadratas, pa- 
sirengęs visada, kada tik senatoriui reikės, pasinaudoti savo veto teise, 
taip pat nemažai gerbiamų Romos piliečių Senate ir raitininkų luome. 
Šie žmonės buvo įsitikinę, kad nemokamai dalijama duona pavers 
varguomenę priklausoma nuo valstybės ir visai sužlugdys jų moralę. 
Respublikos iždui tai reikštų milijoną sestercijų per metus, o valstybė 
tokiu atveju taptų priklausoma nuo provincijose surenkamų mokesti- 
nių pajamų. Jie manė, kad atskirų Romos rajonų bendruomenių veikla 
skatintų amoralų elgesį, o bendruomeninę veiklą geriausia apriboti 
oficialiais religiniais kultais. Galimas dalykas, kad jie buvo visiškai 
teisūs. Vis dėlto Ciceronas laikėsi gerokai lankstesnės taktikos. Jis pri- 
pažino, kad laikai jau nebe tie, kokie buvo kadaise. 

— Pompėjus užtvindė respubliką nešvariais pinigais, — pareiškė 
jis, kalbėdamas su manimi šia tema. — Jie pamiršta šį dalyką. Šimtas 
milijonų jam nieko nereiškia. Varguomenė gaus arba savo dalį, arba 
mūsų galvas, o Klodijus jiems buvo reikalingas kaip jų vadas. 

Taigi Ciceronas nutarė neprieštarauti Klodijaus siūlomiems 
įstatymų projektams ir trumpą akimirką, kuri priminė paskutinį gęs- 
tančios žvakės blykstelėjimą, jis vėl galėjo pasimėgauti kadaise turėtu 
populiarumu. 

Jis paprašė Kvadrato, kad šis niekur nesikištų, atsisakė pasmerkti 
Klodijaus užmačias, o po to, kai pareiškė neprieštarausiąs siūlomiems 
priimti įstatymams, gatvėse būdavo sutinkamas draugiškais sveikini- 
mais. Sausio pirmąją, Senatui susirinkus į pirmą posėdį, vadovaujant 
naujai išrinktiems konsulams, Ciceronui buvo suteikta garbė tarti 
žodį trečiajam, tai yra po Pompėjaus ir Kraso, o tai bylojo apie didelę 
pagarbą jo asmeniui. Po valandėlės, kai posėdžiui pirmininkaujantis 
konsulas, Cezario uošvis, Kalpurnijus Pizonas pakvietė jį išsakyti savo 
nuomonės, Ciceronas, naudodamasis jam suteikta galimybe, pasakė 
vieną iš žymiausių savo kalbų, kviečiančių į vienybę ir susitaikymą. 

— Aš neprieštarausiu ir netrukdysiu, — kalbėjo jis, — mūsų 
kolegos Klodijaus siūlomiems įstatymų projektams ir nesiimsiu jokių 

priemonių jiems sužlugdyti. Meldžiuosi, kad pasibaigus šiam sudėtin- 
gam laikotarpiui būtų sudaryta nauja sutartis tarp Senato ir Romos 
liaudies. 

Jo žodžiai buvo palydėti griausmingomis ovacijomis, o paskui, 
kai atėjo eilė kalbėti Klodijui, iš jo išgirdome panašią panegiriką: 

— Dar visai neseniai mudu su Marku Ciceronu palaikėme labai 
draugiškus santykius, — kreipėsi jis nuoširdžiai susijaudinęs, su ašaro- 
mis akyse. — Esu tikras, kad mus buvo sukiršinęs vienas jam artimas 
žmogus, — tai buvo aiški užuomina į Terenciją, apie kurios pavydulia- 
vimą Klodijai kalbėjo daugelis žmonių. — O dabar aš karštai pritariu 
jo valstybiškam požiūriui į teisėtus mūsų tautos reikalavimus. 

Po dviejų dienų, kai įsigaliojo naujieji įstatymai, kurių autorius 
buvo Klodijus, Romos kalneliai ir slėniai aidėjo nuo džiaugsmingų 
šūkavimų ir dainų — taip Romos rajonų bendruomenės šventė savo 
atsikūrimą. Tai buvo ne spontaniškas jausmų proveržis, o Klodijaus 
patikėtinio, raštininko vardu Klelijus, rūpestingai suorganizuota de- 
monstracija. Romos vargingieji, buvę ir esami vergai, varė gatvėmis 
kiaules ir aukojo jas patys, be įprastai tokioms apeigoms vadovau- 
jančių žynių, o paskui kepė jas ant kiekvieno gatvės kampo. Jie ne- 
siliovė linksminęsi net kai sutemo, tik užsidegė žibintus bei gores ir 
toliau dainavo ir šoko. (Buvo toki metų laiką neįprastai šiltas oras, o 
ši aplinkybė žmones tik dar labiau viliojo į gatves.) Romėnai gėrė iki 
vėmimo. Čia pat, skersgatviuose ir alėjose, buvo sanguliaujama. Susi- 
būrę į gaujas vyrai mušėsi ir pjovė vienas kitą, o kraujas liejosi upeliais. 
Prestižiniuose miesto rajonuose, ypač Palatine, turtingieji lindėjo savo 
namuose, laukdami, kada baigsis šios dionisijų konvulsijos. Ciceronas 
stebėjo, kas vyksta, iš savo terasos, o aš, kartkartėmis užmesdamas į jį 
akį, iš jo veido išraiškos supratau, kad jis jau svarstė, ar tik nebus pada- 
ręs klaidos. Vis dėlto, po kurio laiko atvykus Kvadratui ir pasiteiravus, 
ar jam nevertėtų suburti kelių magistratų grupę ir pamėginti išsklaidy- 
ti triukšmadarius, šeimininkas atsakė, kad jau per vėlu — vanduo jau 
ne tik užkaistas, bet ir verda, todėl dangtis nieko negelbėtų. 

Apie vidurnaktį triukšmas ėmė rimti. Gatvės nutilo, tačiau ausis 

pasiekė nuo forumo sklindantis garsus knarkimas, kuris tamsoje primi- 
nė varlių kvarkimą pelkėse. Pajutau didelį palengvėjimą ir nuėjau mie- 
goti. Tačiau po valandos ar dviejų mane pažadino kažkoks keistas garsas. 
Jis buvo labai tolimas, ir dieną nebūčiau į jį atkreipęs dėmesio, bet dėl 
vėlaus meto ir aplink viešpataujančios tylos šis garsas atrodė grėsmingas. 
Geriau įsiklausęs pamaniau, kad kažkas kūjais skaldo plytas. 

Pasiėmiau žibintą ir laipteliais užlipau į pirmą aukštą, atrakinau 
užpakalines namo duris ir išsliūkinau į terasą. Miestą gaubė tamsa, 
nakties vėsa gaivino. Deja, nieko negalėjau įžiūrėti. Tačiau, stovint 
lauke, triukšmas, sklindantis nuo rytinio forumo pakraščio, buvo dar 
aiškesnis, todėl įdėmiai klausydamasis galėjau net išskirti nevienodus 
kūjų garsus — kartais jie nuaidėdavo pavieniui, bet dažniau kaukšėjo 
kartu, — ir aš jau neabejojau, kad tai — metalo smūgiai į akmenį. Jie 
aidėjo nenutrūkstamai, todėl buvo galima manyti, kad kažkur forume 
darbuojasi begalė žmonių. Retsykiais pasigirsdavo šūksmai, o paskui 
staiga išgirsdavau, lyg būtų šluojamos nuolaužos. Tada ir supratau, kad 
niekas nieko nestato, o priešingai — kažkas kažką griauna. 

Ciceronas savo senu įpročiu atsikėlė vos išaušus, ir aš, kaip pa- 
prastai, nuėjau pas jį į biblioteką pasiteirauti, gal jam reikia mano pa- 
slaugų. 

— Ar girdėjai naktį kūjų kaukšėjimą? — pasidomėjo jis. 

Atsakiau, kad taip. Šeimininkas pakreipė galvą, įsiklausė. 

— Tačiau dabar tylu. Įdomu, kas gi ten naktį įvyko? Leiskimės 
žemyn išsiaiškinti, ką tie niekšai vėl sumanė. 

Net Cicerono lankytojams buvo dar per ankstus metas, ir gatvėse 
nesimatė nė gyvos dvasios. Nusileidome į forumą lydimi vieno iš jo 
galiūnų; iš pradžių nepastebėjome nieko tokio, kas būtų verta mūsų 
dėmesio, išskyrus šiukšlių krūvas po naktinio lėbavimo ir girtuoklį, 
tysantį be sąmonės. Tačiau besiartinant prie Kastoro šventyklos Ci- 
ceronas staiga sustojo ir sušuko iš pasibaisėjimo. Pastatas buvo baisiai 
subjaurotas. Laiptai, vedę prie kolonomis puošto fasado, buvo išardyti, 
todėl norinčius patekti į vidų pasitiko nelygi, dvigubai aukštesnė už 
žmogų siena. Nuolaužos buvo supiltos į pylimą, o į šventyklą galėjai 

pateikti tik dvejomis kopėčiomis, kurias saugojo vyrai, ginkluoti kal- 
vio kūjais. Per naktį atidengtas raudonų plytų mūrinys atrodė bjaurus, 
netgi primityvus, į jį, lyg į amputaciją, buvo sunku žiūrėti. Prie jo buvo 
prikalti įvairūs skelbimai. Viename iš jų perskaičiau: P. KLODIJUS 
ŽMONĖMS PAŽADĖJO DUONOS NEMOKAMAI. Antrasis 
skelbė: MIRTIS ROMĖNŲ PRIEŠAMS. Trečiajame buvo užrašyta: 
DUONA IR LAISVĖ. Šiek tiek žemiau, akių lygyje, kabojo išsames- 
ni skelbimai, kurie iš toliau atrodė lyg įstatymų projektai, iškabinami 
žmonėms susipažinti; prie jų buvo susispietę ir juos skaitė keliasde- 
šimt romėnų. Tiesiai virš jų galvų, ant šventyklos podiumo, stovėjo 
eilė vyrų, kurie nejudėdami labiau priminė statulas nei žmones. Mums 
prisiartinus, atpažinau keletą Klodijaus pagalbininkų — Klelijų, Pa- 
tiną, Skatoną, Polą Servijų, — tai yra būrį nenaudėlių, kurie kadaise 
buvo susidėję su Katilina. Dar toliau pastebėjau Marką Antonijų su 
Celijumi Rufu, o galiausiai — ir patį Klodijų. 

— Pasibaisėtina niekšybė, — tarstelėjo Ciceronas, net drebėda- 
mas iš pykčio, — šventvagystė, pasityčiojimas... 

Staiga man į galvą toptelėjo mintis: jeigu mes matome žmones, 
kurie tai padarė, tai ir jie, be abejo, mato mus. Aš paliečiau Ciceronui 
ranką. 

— Senatoriau, kodėl tau čionai nepalaukus? — pasiūliau jam. — 
O aš,jei leistumei, nuėjęs perskaityčiau, kas rašoma tuose skelbimuose. 
Žinoma, pernelyg artintis prie šventyklos būtų nelabai išmintinga. Jie 
atrodo nusiteikę itin karingai. 

Stebint Klodijui ir jo bendrams, nuskubėjau prie sienos. Abiejose 
pusėse, atsirėmę į savo kūjus, stovėjo vyrai tatuiruotėmis išmarginto- 
mis rankomis ir trumpai kirptais plaukais ir varstė mane priešiškais 
žvilgsniais. Greitai perbėgau akimis ant sienos iškabintus skelbimus. 
Kaip ir spėjau, tai buvo nauji įstatymų projektai, tiksliau, du iš jų. Vie- 
nas iš jų buvo susijęs su konsulinių provincijų skyrimu ateinančiais 
metais, ir pagal jį“ Makedonija turėjo atitekti Kalpurnijui Pizonui, 
o Sirija (tikiuosi, atmintis manęs neapgauna) — Aului Gabinijui. 
Antrasis įstatymo projektas buvo labai trumpas, jį sudarė vos vienas 

sakinys: „Asmuo, davęs ugnies ir vandens žmogui, be teismo pasmer- 
kusiam myriop Romos pilietį, turi būti baudžiamas mirties bausme.“ 

Žiūrėjau į] jį kvailai išpūtęs akis, iš pradžių net nesuvokdamas jo 
reikšmės. Tai, kad jis nukreiptas prieš Ciceroną, buvo visiškai akivaizdu. 
Tačiau Ciceronas konkrečiai nebuvo minimas. Atrodė, kad šiuo įstaty- 
mu norima įbauginti ne tiek patį senatorių, kiek jo šalininkus. Štai tada 
ir įžvelgiau jame velnišką gudrybę. Netrukus krūtinėje kažkas apsivertė, 
ir pajutau aukštyn rykle kylantį šleikštulį, kurį pabandžiau nuryti, kad 
tik čia pat neapsivemčiau. Atsitraukiau nuo sienos atatupstas, tarytum 
prieš mane būtų atsivėrę pragaro vartai, ir dar keletą žingsnių ėjau at- 
bulomis, negalėdamas atplėšti akių nuo ano užrašo, tik toldamas nuo jo 
ir tikėdamasis, kad jis išnyks man iš akių. Pagaliau dirstelėjęs aukštyn 
išvydau Klodijų atvirai žiūrintį į mane ir besišypsantį, besimėgaujantį 
šia akimirka, bet aš apsigręžiau ir nuskubėjau atgal pas Ciceroną. 

Vos tik išvydęs mano veido išraišką jis suprato, kad reikalai prasti. 

— Nagi? — sunerimęs pasiteiravo šeimininkas. — Kas ten? 

— Klodijus pateikė įstatymo projektą dėl Katilinos. 

— Nukreiptą prieš mane? 

— Taip. 

— Nemanau, kad padėtis tokia bloga, kaip galima spręsti iš tavo 
veido! Sakyk, vardan dievų, kas jame rašoma apie mane? 

— Apie tave net neužsimenama. 

— Tai koks ten įstatymo projektas? 

— Juo siūloma mirtimi bausti kiekvieną, kas tik duos ugnies ir 
vandens tam, kuris be teismo yra pasmerkęs myriop Romos pilietį. 

Ciceronas net išsižiojo. Dalykų esmę jis suvokdavo daug greičiau 
negu aš. Potekstę mano šeimininkas suprato iškart. 

— Ir tai yra viskas? Vienintelis sakinys? 

— Taip, viskas, — aš nuleidau galvą. — Labai atsiprašau. 

Ciceronas nutvėrė mane už rankos. 

— Vadinasi, padėti man gyventi tolygu nusikaltimui? Jie neketi- 
na manęs netgi Zeisti? 

Staiga jo žvilgsnis per mano petį nukrypo į išniekintą šventyklą. 

Aš apsisukau ir pamačiau jam mojantį Klodijų — tai buvo lėtas, pašai- 
pus gestas, tarytum jis būtų mojavęs laivu į ilgą kelionę išplaukiančiam 
žmogui. Tuo pat metu keletas tribūno pakalikų ėmė leistis kopėčiomis 
žemyn. | 

— Atrodo, mums metas dingti iš čia, — susirūpinau aš. 

Ciceronas net nesureagavo. Jo lūpos judėjo, bet išgirdau tik silpną 
krankimą. Galėjai pamanyti, kad jis užspringo. Aš dar kartą pažvelgiau 
šventyklos pusėn. Vyrai jau buvo ant žemės ir ėjo tiesiai į mus. 

— Senatoriau, — pareiškiau tvirtu balsu, — mums iš tikrųjų 
reikia nešdintis. 

Mostelėjau jo asmens sargybiniui, kad paimtų Ciceroną už kitos 
rankos, ir mudu abu tiesiog išstūmėme jį iš forumo, o paskui ėmėme 
tempti laiptais Palatino link. Mums iš paskos leidosi chuliganų šutvė, 
pro ausis ėmė lėkti šventyklos nuolaužos. Aštriam plytgaliui pataikius 
Ciceronui į pakaušį, išgirdau jo riktelėjimą. Akmenų ir nuolaužų kruša 
mus lydėjo iki kalvos pusiaukelės. 

Sugrįžę į saugius namus, radome juos pilnus rytinių lankytojų. 
Nieko nenutuokdami apie tai, kas buvo įvykę, jie nedelsdami, kaip 
paprastai, nuolankiais, maldaujamais veidais puolė prie Cicerono, 
brukdami jam savo verksmingus laiškus ir prašymus. Išblyškęs nuo 
patirto šoko Ciceronas tik dirstelėjo į juos ir abejingu balsu liepė juos 
išprašyti laukan, — „visus laukan“, — ištarė ir klupinėdamas užlipo į 
savo miegamąjį. 


Lankytojams išsiskirsčius, liepiau užrakinti ir tvirtai užremti 
priekines duris, paskui ėmiau šmirinėti po ištuštėjusius bendrus kam- 
barius, galvodamas, ką dar galėčiau nuveikti. Vis laukiau iš miegamojo 
nusileidžiant Cicerono su nurodymas, tačiau ėjo laikas, o jis kaip ne- 
sirodė, taip nesirodė. Galų gale mane susirado Terencija. Šeimininkė 
rankose maigė nosinaitę, stipriai vyniodama ją apie savo kaulėtus 
pirštus, ant kurių nemačiau nė vieno žiedo. Ji reikalavo papasakoti, kas 
atsitiko. Atsakiau jai, kad nesu visiškai tikras. 

— Nemeluok man, verge! Kodėl tavo šeimininkas drybso ant 
lovos ir nė nemano keltis? 

Išvydęs jos įniršį net krūptelėjau. 

— Jis... Jis padarė... Jis padarė klaidą, — užsikirsdamas paaiš- 
kinau. 

— Padarė klaidą? Kas tai per klaida? 

Aš dvejojau. Nežinojau, nuo ko pradėti. Tiesą sakant, jis buvo 
padaręs ne vieną klaidą: jo klaidos lyg salos tysojo už mūsų, virtusios 
ištisu kvailysčių salynu. O gal žodis „klaidos“ šiuo atveju nėra tikslus? 
Gal būtų tiksliau, jei vadinčiau jas padariniais: tai didžio Žmogaus 
veiksmų, atliktų vadovaujantis kilniais motyvais, neišvengiami padari- 
niai — argi ne taip graikai apibūdina tragediją? 

Atsakiau jai: 

— Jis leido savo priešams užvaldyti Romos centrą. 

— Ir ką jie konkrečiai daro? 

— Jie parengė įstatymo projektą, kurį priėmus Ciceronas būtų 
paskelbtas pažeidęs įstatymą. 

— Vadinasi, jis turi suimti save į rankas ir kovoti! 

— Tačiau jam dabar pavojinga net išeiti į gatvę. 

Netgi kalbėdamas girdėjau lauke skanduojančią minią: „Mirtis 
despotui!“ Terencija irgi girdėjo. Mačiau, kaip baimė sukaustė jos 
veidą. 

— Tai ką mums daryti? 

— Galėtume palaukti, kol sutems, o tada pasitraukti iš Ro- 
mos, — pasiūliau aš. 

Terencijos žvilgsnis buvo įsmeigtas į mane, ir aš jos juodose aky- 
se, nors šeimininkė ir atrodė sunerimusi, pastebėjau trumpą akimirką 
žybtelėjusią ugnelę, degusią ir jos protėvio, kurio vadovaujama kohor- 
ta kovėsi prie Hanibalo, akyse. 

— Reikėtų, — pridūriau skubėdamas, — bent jau imtis tų pačių 
atsargumo priemonių, kurių griebėmės Katilinai esant gyvam. 

— Pranešk jo kolegoms, — įsakė ji. — Paprašyk, kad nedelsdami 
atvyktų Hortenzijus, Lukulas... Visi, kuriuos tik prisiminsi. Atvesk 

Atiką. Imkis visų priemonių, reikalingų mūsų saugumui užtikrinti. 
Dar iškviesk gydytojus. 

Padariau viską, kas man buvo liepta. Uždarėme langines. Broliai 
Sekstai išvyko su pranešimais. Aš netgi liepiau parvesti mūsų sarginį 
šunį Sargoną, kuris tuo metu gyveno ūkyje prie miesto. Popiet mūsų 
namuose ėmė rinktis draugiškai nusiteikę Žmonės, tiesa, dauguma jų 
atrodė sukrėsti priešiškos minios skandavimo. Tik gydytojai atsisakė 
atvykti — jie jau buvo girdėję apie Klodijaus siūlomą priimti įstatymą 
ir teigė biją būti apkaltinti nusižengę įstatymui. 

Atikas užlipo į antrą aukštą tikėdamasis pasimatyti su Ciceronu, 
o nulipo ašarotomis akimis. 

— Jis veidu nusigręžęs į sieną, — papasakojo jis man. — Nenori 
nė žodžio pratarti. 

— Jie atėmė jo balsą, — atsakiau jam. — O kas yra Ciceronas 
be balso? 

Susirinkimas, kuriame turėjo būti nuspręsta, ką toliau daryti, 
įvyko bibliotekoje, jame dalyvavo Terencija, Atikas, Hortenzijus, 
Lukulas, Katonas. Kitus dalyvius pamiršau. Kambaryje, kuriame tiek 
daug laiko buvau praleidęs kartu su Ciceronu, sėdėjau tylus ir suglu- 
męs. Klausiausi, ką kalba kiti, ir stebėjausi, kaip jie gali svarstyti apie jo 
ateitį, jam nesant. Atrodė, lyg jis būtų jau miręs. Mane apėmė jausmas, 
tarytum šių namų gyvybės dvasia, teikianti protą, įžvalgą ir įkvepianti 
siekti tikslo, būtų išsklendusi pro duris, lyg mirus šeimos nariui. Te- 
rencija buvo išsaugojusi blaiviausią protą. 

— Ar yra kokia tikimybė, kad įstatymas nebus priimtas? — pa- 
siteiravo ji Hortenzijaus. 

— Labai nedidelė, — atsakė šis. — Klodijus tiesiog tobulai įval- 
dė Cezario taktiką — akivaizdu, kad jis nusiteikęs manipuliuoti minia 
ir per ją daryti spaudimą liaudies susirinkimui. 

— O kaip Senatas? 

— Mes galėtume priimti Ciceroną remiančią rezoliuciją. Esu 
tikras, kad mes taip ir padarysime, — aš pats pasiūlysiu, — bet Klodi- 
jus jos nepaisys. Tačiau jei siūlomam įstatymui prieštarautų Pompėjus 

arba Cezaris, tai, be abejo, būtų visai kas kita. Cezario kariuomenės 
yra vos už mylios nuo Senato. Pompėjaus įtaka neprilygstama. 

— O jei būtų priimtas? — toliau kamantinėjo Terencija. — Kaip 
tai atsilieptų man? 

— Visa Cicerono nuosavybė būtų konfiskuota — šis namas 
kartu su tuo, kas jame yra, ir visa kita. Jei norėtum jam padėti, — bet 
kokiu būdu, — tave suimtų. Bijau, kad jam liko vienintelė išeitis — iš- 
vykti iš Romos kuo greičiau, kol jam dar neatsitiko nieko bloga, išvykti 
iš Italijos pirmiau nei įstatymo projektas taps įstatymu. 

— O arjis galėtų apsistoti mano namuose Epyre? — pasidomėjo 
Atikas. 

— Tuomet tau Romoje būtų iškelta baudžiamoji byla. Tik labai 
drąsus žmogus ryšis suteikti jam pastogę. Ciceronui teks keliauti slap- 
ta, keltis iš vienos vietos į kitą, kol niekas jo neatpažino. 

— Bijau, kad tam reikalui netinka nė vieni iš mano namų, — 
prabilo Lukulas. — Jie tik ir telaukia, kada galės mane nuteisti. 

Jo akys vartėsi lyg pabaidyto arklio. Šis žmogus taip ir neatsigavo 
po Senate patirto pažeminimo. 

— Ar galėčiau kai ką pasakyti? — pasiteiravau susirinkimo da- 
lyvių. 

Atikas atsakė: 

— Žinoma, Tironai. 

— Yra dar viena galimybė. — Dirstelėjau aukštyn ; lubas. 
Nežinojau, ar Ciceronas norėtų, kad aš atskleisčiau tai kitiems, ar 
ne. — Vasarą Cezaris siūlė šeimininkui tapti jo legatu Galijoje, o tai 
jam garantuotų neliečiamumą. 

Katonas atrodė pasibaisėjęs. 

— Tačiau Ciceronas tuo atveju taptų skolingas, o Cezaris būtų 
dar stipresnis nei dabar! Atsižvelgdamas į valstybės interesus, labai 
viliuosi, kad Ciceronas atmes šį pasiūlymą. 

— O aš viliuosi, — pareiškė Atikas, — kad jis, atsižvelgdamas į 
draugystę, priims jo pasiūlymą. O kokia tavo nuomonė, Terencija? 

— Mano vyras nuspręs pats, — trumpai atsakė ji. 

Kai Cicerono draugai, pažadėję sugrįžti ryt, išėjo, Terencija vėl 
užlipo į Cicerono kambarį, o nulipusi pasišaukė mane. 

—Jis nieko nenori valgyti, — pranešė ji. Jos akys buvo drėgnos, 
tačiau kalbėdama ji buvo ryžtingai atkišusi savo smailą smakrą. — Te- 
gul jis sau sielvartauja, jei jau taip reikia, bet aš privalau pasirūpinti 
šeimos reikalais, o laiko nėra daug. Noriu, kad tu pasirūpintum šiame 
name esančiais daiktais, kad viskas būtų supakuota ir išgabenta. Dalį 
jų galima saugoti mūsų senajame name, — Kvintui išvykus, ten yra be- 
galė vietos, — likusius sutinka pasaugoti Lukulas. Mūsų namas dabar 
stebimas, todėl visa tai atlikti reikia atsargiai, pamažėle, kad nesukel- 
tume įtarimo, o pradėti reikia nuo vertingiausių. 

Būtent tuo mes ir užsiėmėme, pradėję jau tą patį vakarą ir plušė- 
dami ištisas dienas ir naktis. Tiesą sakant, veikla mums buvo į naudą, 
tačiau Ciceronas lindėjo savo kambaryje ir nenorėjo nieko matyti. Vi- 
sus juvelyrinius dirbinius ir monetas paslėpėme vyno ir alyvuogių alie- 
jaus amforose ir, sustatę į vežimus, nugabenome juos į kitą miesto dalį. 
Auksinius ir sidabrinius indus, pasikišę po drabužiais, stengdamiesi 
neišsiduoti, pernešėme į namą Eskvilino kalvoje. Antikinius biustus 
susukome į skaras ir įdavėme vergėms, kurios eidavo per miestą su jais 
lyg kūdikiais ant rankų. Didesnius baldus išardėme ir gabenome ta- 
rytum malkas. Kilimus ir gobeleną, suvynioję į paklodes, nuridenome 
link skalbyklos, o paskui, niekam nematant, pasukome su jais į saugią 
vietą Lukulo rūmuose, stūksančiuose už Fontinalijų vartų, šiaurinėje 
miesto dalyje. 

Tačiau Cicerono biblioteka pasirūpinau aš vienas. Kimšau į mai- 
šus jo asmeninius, slaptus dokumentus ir pats nešiau į rūsį senajame 
Cicerono name. Visuomet stengiausi laikytis atokiau nuo Klodijaus 
būstine tapusios Kastoro šventyklos, aplink kurią ištisai šlaistydavosi 
jo šalininkai, pasirengę vytis Ciceroną, jei tik šis išdrįstų pasirodyti. 
Kartą, atsistojęs minios gale, pasiklausiau Klodijaus kalbos, nukreiptos 
prieš Ciceroną, kurią jis sakė įsitaisęs ant tribūnų pakylos. Jo valdžia 
Romoje buvo neribota. Cezaris su savo kariais Marso lauke rengėsi 
išvykti į Galiją. Pompėjus pasitraukė iš miesto į savo rūmus Albano 

kalnuose, kur su Julija mėgavosi vedybinio gyvenimo palaima. Konsu- 
lai jautėsi dėkingi Klodijui už jo iniciatyva jiems paskirtas provincijas. 
O pastarasis, lyg įgudęs meilės reikaluose meilužis, neužmiršdavo pa- 
kurstyti jam atsidavusios minios aistros. Šioji, pagauta ekstazės, nesi- 
liovė jį liaupsinti. Negalėjau ilgai pakęsti tokio reginio. 

Mums pavyko išgabenti beveik visas iki vienos Cicerono verty- 
bes. Paskutinis iš vertingų daiktų buvo citrinmedžio stalas, kurį mano 
šeimininkui dovanojo vienas jo ginamasis (sako, jis galėjo kainuoti 
pusę milijono sestercijų). Kadangi negalėjome jo išardyti, nutarėme 
sutemus išgabenti pas Lukulą į namus, kur jis turėjo labai tikti prie kitų 
prabangių baldų. Užkėlėme jį ant asilo traukiamo vežimo, užmaskavo- 
me šiaudų ryšuliais ir išvykome į maždaug dviejų mylių kelionę. Prie 
durų mus pasitikęs Lukulo prievaizdas su trumpu rimbu rankoje pa- 
aiškino, kad atėjusi vergė parodys, kur pastatyti nešulį. Jis buvo sunkus, 
tačiau keturiese jį iškėlėme, o tada nusekėme paskui vergę, kuri vedė 
mus erdviomis rūmų menėmis su gera akustika, iki priėjome Cicerono 
stalui parinktą vietą. Atrodė, mano širdis ims ir iššoks, taip stipriai ji 
daužėsi, tačiau ne nuo sunkios naštos, o todėl, kad iš merginos balso 
atpažinau, kas ji tokia. Negalėjau neatpažinti. Juk prieš miegą beveik 
visada matydavau jos veidą. Žinoma, būčiau galėjęs užduoti jai šimtą 
klausimų, bet bijojau tai daryti prievaizdui matant. Mes nusekėme 
jai iš paskos tuo pačiu keliu, kuriuo buvome atėję, kol vėl atsidūrėme 
didžiuliame vestibiulyje; žvelgdamas į ją negalėjau nepastebėti, kokia 
sulysusi ji atrodė, jos išvargusių, sulinkusių pečių ir žilstančių sruogų 
dar visai neseniai juoduose lyg anglis plaukuose. Be abejo, jos gyveni- 
mas šiuose namuose buvo gerokai žiauresnis nei Misene, nors, tiesą 
sakant, ko galima tikėtis iš nepastovaus vergės gyvenimo, kurį lemia 
ne tiek pats statusas, kiek šeimininko būdas, o Lukulas tikriausiai nė 
nepastebėtų, kad tokia gyveno. Priekinės durys buvo atidarytos. Mano 
bendrai tuo metu jau ėjo pro jas. Prieš žengdamas įkandin jų sušnabž- 
dėjau „Agate!“, ir ji lėtai, kaip pervargęs žmogus, atsisuko ir nustebusi 
pažiūrėjo į mane, — nejaugi kas nors žino jos vardą? — tačiau iš jos 
bedvasių akių nepastebėjau, kad ji būtų mane atpažinusi. 


XIX 


Kitą rytą, šnekučiuodamasis su Cicerono ekonomu, akies krašteliu 
stebėjau šeimininką, pirmą kartą po dviejų savaičių atsargiai besilei- 
džiantį laiptais. Aš net sulaikiau kvapą. Atrodė, lyg matyčiau pamėklę. 
Jis buvo be jam įprastos togos ir vilkėjo sena juoda tunika savo gedului 
išreikšti. Jo skruostai buvo sulysę, plaukai išsidraikę, o paaugusi žila 
barzda darė jį panašų į seną valkatą. Nusileidęs laiptais šeimininkas 
sustojo. Tuo metu namai jau buvo beveik visiškai ištuštinti. Jis sumišęs 
šnairomis nužvelgė plikas atrijaus sienas ir grindis. Paskui nušlepsėjo 
į savo biblioteką. Nusekiau paskui jį ir atsistojęs tarpduryje stebėjau, 
kaip jis tyrinėja tuščias lentynas. Jam buvo likę tik krėslas ir nedidelis 
staliukas. 

Nė neatsisukdamas į mane Ciceronas tyliu, todėl keliančiu bai- 
mę balsu paklausė: 

— Kas tai padarė? 

— Šeimininkė pamanė, kad reikia imtis atsargumo priemo- 
nių, — paaiškinau aš. 

— Atsargumo priemonės? — Ciceronas delnu perbraukė tuščias 
medines lentynas. Jos buvo iš palisandro, pagamintos pagal specialų jo 
užsakymą. — Jau greičiau smūgis į nugarą! 

Ciceronas tyrinėjo dulkes ant pirštų galų. 

— Ji nė karto nepasirūpino šia patalpa. 

Paskui, ir vėl neatsigręždamas, pridūrė: 

— Liepk paruošti vežimą. 

— Klausau. 

Vis dėlto aš dvejojau. 

— Ar negalima būtų sužinoti kelionės tikslo, kad galėčiau pra- 
nešti vežikui, kur reikės vykti? 

— Tai nebūtina. Greičiau paruošk man tą nelemtą vežimą. 

Nuėjęs pas arklininką daviau nurodymą atsiųsti prie namo durų 
vežimą, paskui suradau Terenciją ir įspėjau ją, kad šeimininkas susi- 
rengęs kažkur išvykti. Ji žvilgtelėjo į mane išsigandusiomis akimis ir, 
skubiai nusileidusi laiptais, nubėgo į biblioteką. Dauguma namiškių 
jau žinojo, kad Ciceronas pagaliau išlipo iš lovos, ir ratu stoviniavo 
atrijuje, sužavėti naujienos ir sunerimę, tarytum pamiršę savo tiesiogi- 
nes pareigas. Aš jų nekaltinau — jų likimas, lygiai kaip ir mano, buvo 
glaudžiai susijęs su šeimininko likimu. Girdėjome iš bibliotekos sklin- 
dančius pakeltus balsus, o netrukus iš jos išbėgo Terencija, paplūdusi 
ašaromis. Ištarusi man „Važiuok su juo“, nuskubėjo laiptais aukštyn. 
Greitai pasirodė ir Ciceronas, rūstus, tačiau bent jau panašesnis į save 
tokį, koks buvo anksčiau, tarytum karštas ginčas su Terencija būtų 
veikęs it tonizuojamoji priemonė. Jis nuėjo prie priekinių durų ir liepė 
durininkui jas atidaryti. Pastarasis dirstelėjo į mane, lyg būtų reikėję, 
kad aš patvirtinčiau. Linktelėjau. 

Gatvėje kaip paprastai lūkuriavo demonstrantai, tačiau jų buvo 
gerokai mažiau nei tą dieną, kai buvo paskelbtas įstatymo projektas, 
draudžiantis romėnams duoti Ciceronui ugnies ir vandens. Dauguma 
jų, lyg katinas prie pelės urvo, pavargo laukti pasirodant aukos ir išsi- 
skirstė. Kantriųjų skaičius buvo mažesnis, bet tik ne įtūžis — vos tik 
išvydę Ciceroną, jie ėmė staugti — „Despotas!“, „Žmogžudys!“, „Mir- 
tis!“ — ir metėsi pirmyn. Šeimininkas įšoko tiesiai į dengtą vežimą, aš 
puoliau iš paskos Asmens sargybinis jau buvo įsitaisęs ant stogo kartu 
su vežiku, kuris pasilenkė prie manęs teiraudamasis, kur važiuoti. Aš 
pažvelgiau į Ciceroną. 

— Pas Pompėjų, — nurodė jis. 

— Bet Pompėjus ne Romoje, — paprieštaravau aš. 

Tuo metu į vežimo šoną pasipylė kumščių smūgiai. 

— Tai kur jis? 

— Savo namuose, Albano kalnuose. 

— Tuo geriau, — atsakė Ciceronas. — Jis manęs tikrai nelaukia. 

Šūktelėjau viršuje sėdinčiam vežikui, kad kuo greičiau lėktų prie 
Kapenos vartų, ir, pasigirdus botago pliaukštelėjimui, o į medines ve- 
žimo lentas atsimušus paskutiniam riksmų ir smūgių šuorui, šokome 
į priekį. 

Kelionėje užtrukome mažiausiai dvi valandas, ir visą tą laiką 
Ciceronas neištarė nė žodelio, tik sėdėjo susigūžęs pačiame kampe, 
net suspaudęs kojas, lyg būtų norėjęs sutilpti ankščiausioje kokia 
tik įmanoma erdvėje. Tik tuomet, kai iš pagrindinio kelio įsukome 
į ilgą Žvyruotą alėją, jis atsisėdo patogiau ir ėmė dairytis pro langelį 
į rūpestingai prižiūrimą sodą su dekoratyviai apkarpytais medžiais ir 
didingomis skulptūromis. 

— Aš sugėdinsiu jį, ir jis bus priverstas mane ginti, — pratarė 
jis. — O jeigu jis vis tiek atsisakytų, aš nusižudysiu prie jo kojų, ir 
istorija jį visais laikais minės bloguoju, kaip bailį. Manai, kad aš tam 
nesiryšiu? Aš kalbu visiškai rimtai. 

Jis įkišo ranką į tunikos kišenę ir iš jos ištraukė nedidelį peilį, ne 
platesniais kaip jo ranka ašmenimis. Jis šyptelėjo man. Atrodė, kad 
jam iš tiesų pasimaišė protas. 

Sustojome priešais didelę užmiesčio vilą, kieme pasirodęs Pom- 
pėjaus ūkio prižiūrėtojas puolė prie mūsų vežimo, kad atidarytų jo 
dureles. Ciceronas čia buvo lankęsis begalę kartų. Vergas jį gerai pa- 
žinojo. Tačiau jo sveikinimo šypsena kaipmat pradingo, vos tik išvydus 
nepraustą ir seniai neskustą svečio veidą ir juodą tuniką, ir jis apstulbęs 
žengė žingsnį atgal. 

— Užuodi, Tironai? — paklausė Ciceronas, atkišdamas man 
viršutinę plaštakos pusę. Paskui kilstelėjo ją sau prie nosies ir pauos- 
tė. — Mirties kvapas. 

Tai taręs jis keistai nusijuokė. Išlipo iš vežimo ir nužingsniavo 
prie namo, atsainiai, per petį tardamas prižiūrėtojui: 

— Perduok savo šeimininkui, kad atvykau pas jį. Žinau, kur eiti. 

Nuskubėjau paskui jį, ir mes netrukus patekome į ilgą svetainę, 
pilną antikinių baldų, gobelenų ir kilimų. Vitrinose buvo išstatyti 

atminai iš karinių kampanijų, kuriose dalyvavo Pompėjus: glazū- 
ruoti raudono molio dirbiniai iš Ispanijos, juodmedžio drožiniai iš 
Afrikos; graviruoti sidabro dirbiniai iš Rytų. Ciceronas atsisėdo ant 
sofos aukštu atlošu, apklotos dramblio kaulo spalvos šilku, o aš likau 
stovėti netoli durų, kurios atsivėrė tiesiai į terasą, pristatytą Žymių 
antikos vyrų biustų. Kieme, už terasos, sodininkas stūmė vienratį, 
pilną supuvusių lapų. Užuodžiau laužo dūmus, bet paties laužo ne- 
pastebėjau. Tai buvo tokios darnos ir civilizacijos oazė mūsų siaubo 
tyrlaukiuose, kad aš prisimenu ją dar ir šiandien. Greitai išgirdome 
tylų kojų tapsenimą, ir kambaryje pasirodė Pompėjaus žmona, ly- 
dima tarnaičių, kurios visos buvo amžiumi vyresnės už ją. Tamsios, 
ant pečių krintančios garbanos ir žalsva kukli suknia darė ją panašią 
į lėlę. Aplink kaklą ji buvo apsivyniojusi šaliką. Ciceronas atsistojo ir 
pabučiavo jai ranką. 

— Aš labai apgailestauju, — prabilo Julija, — bet mano vyras 
turėjo išvykti. 

Ji nuraudo ir dirstelėjo durų link. Buvo aiškiai matyti, kad ji ne- 
įpratusi meluoti. 

Cicerono veidas truputį apniuko, bet netrukus atgavo ankstesnę 
išraišką. 

— Nieko tokio, — tarė jis. — Aš palauksiu. 

Julija sunerimusi vėl žvilgtelėjo į duris, o man nuojauta staiga 
pakuždėjo, kad už jų slepiasi Pompėjus, ženklais duodantis žmonai 
nurodymus, kaip jai reikėtų pasielgti. 

— Bet aš nežinau, kiek laiko jis gali užtrukti, — paaiškino ji. 

— Aš įsitikinęs, kad jis sugrįš, — atsakė Ciceronas pakanka- 
mai garsiai, kad girdėtų besiklausantis jų pokalbio žmogus, jei toks 
buvo. — Negirdėtas dalykas, kad Pompėjus Didysis neištesėtų duoto 
žodžio. 

Ciceronas atsisėdo. Padvejojusi tą patį padarė ir ji, ant kelių tvar- 
kingai susidėdama mažas baltas rankeles. 

Po valandėlės ji pasiteiravo: 


— Ar kelionė buvo patogi? 

— Labai patogi, ačiū. 

Vėl ilgam stojo tyla. Ciceronas įsikišo ranką į tunikos kišenę, ku- 
rioje buvo jo nedidelis peilis. Supratau, kad jis sukioja jį tarp pirštų. 

Julija vėl paklausė: 

— Gal pastaruoju metu teko sutikti mano tėvą? 

— Ne. Aš buvau sunegalavęs. 

— Oi. Man labai liūdna tai girdėti. Aš jau kurį laiką jo nemačiau. 
Jis bet kurią dieną gali išvykti į Galiją. Nežinau, kada vėl jį išvysiu. 
Laimė, man neteks likti vienai kaip pirštui. Buvo baisinga, kai jis ka- 
riavo Ispanijoje. | 

— Ar vedybinis gyvenimas mielas? 

— O, tai nuostabu! — šūktelėjo ji nuoširdžiai žavėdamasi. — 
Mes visą laiką leidžiame čionai. Niekur nereikia išvykti. Čia visas 
mūsų pasaulis. 

— Tai iš tikrųjų turėtų būti malonu. Tiesiog žavu. Nerūpestingas 
gyvenimas. Aš jums pavydžiu... 

Cicerono balsas keistai užstrigo. Jis ištraukė iš kišenės ranką ir 
pridėjo ją sau prie kaktos. Jo akys buvo įsmeigtos į kilimą po kojomis. 
Pastebėjau, kad jis ėmė krūpčioti, ir aš išsigandęs supratau, kad jis ver- 
kia. Julija akimirksniu atsistojo. 

— Nieko tokio, — tarė jis. — Iš tiesų. Vis ta nelemta liga... 

Mačiau, kad Julija nežino, kaip geriau pasielgti, ji tik ištiesė ranką 
ir uždėjo ją Ciceronui ant peties. 

— Aš jam dar kartą duosiu žinią, kad esi čia, — švelniai pažadėjo 
ji 

Lydima tarnaičių Julija išėjo iš svetainės. Jai išėjus, Ciceronas 
atsiduso, nusivalė į rankovę nosį ir įsistebeilijo tiesiai į priekį. Kvapnūs 
laužo dūmai sklendė per terasą. Laikas slinko. Šviesa vis labiau trau- 
kėsi, o Cicerono veidą, nualintą ilgo badavimo, ėmė gaubti prieblanda. 
Galų gale išdrįsau jam į ausį sušnabždėti, kad mums jau metas, prie- 
šingu atveju nesuspėsime iki sutemstant grįžti į Romą. Jis man linkte- 
lėjo, o aš priėjau arčiau ir padėjau jam atsistoti. 

Mums išvažiuojant iš vilos kiemo, atsigręžiau atgal ir išvydau — 

esu tuo visiškai tikras — blyškų lyg mėnulio pilnatis Pompėjaus veidą, 
žvelgiantį į mus pro viršutinio aukšto langą. 


Paaiškėjus Pompėjaus išdavikiškam poelgiui, Ciceronas atrodė 
galutinai palūžęs, todėl aš slapčia ėmiau pakuoti likusius daiktus, 
laukdamas, kada teks sprukti iš Romos. Tačiau tai nereiškė, kad visi 
jo vengė. Daugelis, išreikšdami solidarumą, nešiojo gedulą; Senatas, 
nors ir nedidele balsų persvara, priėmė sprendimą, prijausdamas Cice- 
ronui, apsirengti juodai; Kapitolijuje buvo surengta didžiulė raitinin- 
kų, susirinkusių čia iš visos Italijos ir vadovaujamų Elijaus Lamijos, 
demonstracija; Hortenzijus suorganizavo delegaciją, kuri kreipėsi į 
konsulus, ragindama juos apginti Ciceroną. Deja, Pizonas su Gabini- 
jumi atsisakė įvykdyti jų reikalavimą. Jie suprato, kad yra priklausomi 
nuo Klodijaus, kuris sprendžia, kurias provincijas jiems paskirti, o gal 
iš viso palikti be jų, todėl kaip ;manydami stengėsi rodyti jam savo pa- 
lankumą. Viskas baigėsi tuo, kad jie uždraudė Senatui dėvėti gedulo 
drabužius ir išvijo narsųjį Lamiją iš miesto, prisidengdami tuo, kad jis 
esą drumsčiąs piliečių ramybę. 

Kada tik Ciceronas susiruošdavo kur nors vykti, jis atsidurdavo 
įtūžusios minios apsuptyje, kuri, nepaisant Atiko bei brolių Sekstų 
organizuotos apsaugos, keldavo nemažą pavojų. Klodijaus pakalikai 
svaidė į jį akmenis ir išmatas, privertė trauktis į vidų ir eilinį kartą 
krapštyti nešvarumus iš plaukų ir nuo tunikos. Jis ryžosi kreiptis į 
konsulą Pizoną, ir, kartą susiradęs jį vienoje Romos tavernoje, paprašė 
tarpininkauti, tačiau veltui. Po šio susitikimo jis vėl užsidarė namie. 
Tačiau net ir čia jis neturėjo pakankamai ramybės. Demonstrantai 
dienomis rinkdavosi forume ir skanduodavo Ciceroną įžeidžiančius 
šūkius, vadinami jį žmogžudžiu. Naktimis mūsų poilsį drumsdavo 
trepsinčių kojų aidas gatvėje, užgauliojimai ir į stogą mėtomų akmenų 
bei grumstų dardėjimas. Kartą tribūnų už miesto surengtame didelia- 
me susirinkime Cezaris buvo paklaustas, ką jis manąs apie Klodijaus 
siūlomą įstatymo projektą. Jis pareiškė, kad anuomet nepritaręs mirties 

nuosprendžiui, kuris buvo įvykdytas sąmokslininkams, tačiau taip pat 
negalįs pritarti atgaline data taikomam įstatymui. Tai buvo pavyzdinis 
gudrus politiko atsakymas. Ciceronui, išgirdus jį, beliko tik žavėtis ko- 
legos sumanumu ir liūdnai nulenkti galvą. Nuo to karto jis buvo tikras, 
kad jam nebeliko jokios vilties. Nors šeimininkas jau neužsidarė savo 
miegamajame taip ilgai kaip prieš tai, jį suėmė tokia stipri apatija, kad 
dažnai jis atsisakydavo net priimti atvykstančius lankytojus. 

Tačiau būtina paminėti vieną ypatingą išimt. Dieną prieš 
priimant Klodijaus: įstatymo projektą, į duris pasibeldė Krasas, ir 
Ciceronas, didelei mano nuostabai, sutiko jį priimti. Manau, jo pa- 
dėtis tuo metu buvo tokia beviltiška, kad jis būtų mielai priėmęs bet 
kieno — draugo ar priešo — ištiestą pagalbos ranką. Niekšas, vos 
peržengęs slenkstį, dėjosi esąs labai susirūpinęs. Tačiau visą laiką, kol 
jis kalbėjo apie jį ištikus; šoką dėl pastarųjų įvykių ir bjaurėjosi Pom- 
pėjaus neištikimybe draugui, jo akys bėgiojo plikomis namo sienomis, 
tyrinėdamos, ar išlikusios visos namo interjero dalys. 

— Jei galėčiau kuo nors padėti, — pasisiūlė Krasas, — bet kuo... 

— Nemanau, ačiū, — atsakė Ciceronas, akivaizdžiai gailėdama- 
sis įsileidęs savo senąjį priešą pro duris. — Abu puikiai išmanome po- 
litikos taisykles. Anksčiau ar vėliau nesėkmė aplanko mus visus. Mano 
nors sąžinė švari. Atvirai kalbant, nenorėčiau tavęs ilgiau trukdyti. 

— O kaip su pinigais? Žinau, jie neatstos viso to, kas tau gy- 
venime yra brangiausia, bet labai praverstų tremtyje, ir aš nusiteikęs 
pasiūlyti tau neblogą paskolą. 

— Tu labai paslaugus. 

— Galėčiau duoti, tarkime, porą milijonų. Ar tau tiek pakaktų? 

— Iš esmės taip. Tačiau, jei mane ištrems, kur viltis, kad aš tau 
kada nors sugrąžinsiu šią sumą? 

Krasas apsidairė, lyg ieškodamas išeities. 

— Mainais man duotumei šio namo nuosavybės dokumentus. 

Ciceronas žiūrėjo į svečią negalėdamas patikėti. 

— Tu nori šio namo, už kurį aš tau sumokėjau pusketvirto mi- 
Lijono? 

— Taip, tai buvo pelningas sandėris. Nepaneigsi šito. 

— Ką gi, tuomet aš turiu dar daugiau priežasčių neparduoti jo 
tau už du milijonus. 

— Bijau, kad nekilnojamasis turtas yra vertas tik tiek, kiek kas 
nors pasirengęs už jį sumokėti, o šis namas poryt bus visiškai be- 
vertis. 

— Kodėl taip sakai? 

— Ogi todėl, kad Klodijus nusiteikęs jį paleisti pelenais ir jo vie- 
toje pastatyti šventyklą deivei Laisvei. Niekas, nei tu, nei kas nors kitas 
nepajėgs nė piršto kilstelėti, kad jį sulaikytų. 

Ciceronas trumpam nutilo, o paskui ramiai paklausė: 

— Kas tau tai pasakė? 

— Toks jau mano darbas — žinoti panašius dalykus. 

— O kodėl tu nusiteikęs pakloti du milijonus sestercijų už išde- 
gintos žemės sklypą, kuriame stovės Laisvės šventykla? 

— Versle neį;manoma išvengti rizikos. 

— Viso geriausio, Krasai. 

— Gerai pagalvok, Ciceronai. Nebūk užsispyręs kvailys. Du mi- 
lijonai arba kiauros kišenės. 

— Aš pasakiau viso gero, Krasai. 

— Tiek jau to, tebūnie pustrečio milijono. 

Ciceronas neatsakė. Krasas pakraipė galvą. 

— Niekas kitas, — pareiškė jis, atsistodamas eiti, — tik arogan- 
tiški ir kvaili kaprizai tave prie to privedė. Ateisiu pasišildyti rankų 
prie tavo ugnies. 


Kitą dieną buvo sušauktas svarbiausių Cicerono šalininkų susi- 
rinkimas, kuriame turėjo būti nuspręsta, ką jam toliau daryti. Jis buvo 
numatytas bibliotekoje, o man teko gerai išnaršyti visą namą, idant 
rasčiau tiek kėdžių, kad visi turėtų ant ko atsisėsti. Pastačiau dvide- 
šimt kėdžių. Pirmasis pasirodė Atikas, paskui atvyko Katonas, įkandin 
jo — Lukulas, o po ilgesnio laiko tarpo įėjo Hortenzijus. Visiems 

mūsų svečiams teko iškęsti nelengvą kelionę pro minią, užėmusią visas 
gretimas gatves, o ypač kliuvo Hortenzijui — jam buvo nubrozdintas 
veidas, išmatomis apdrabstyta toga. Negalėjau abejingai Žiūrėti į žmo- 
gų, paprastai garsėjusį savo nepriekaištinga, tiesiog idealia išvaizda, 
kuris buvo taip stipriai sukrėstas ir pažemintas. Valandėlę palaukėme 
tikėdamiesi, kad atvyks dar kas nors, bet daugiau niekas nepasirodė. 
Tulija, po labai emocingo atsisveikinimo su Ciceronu, jau buvo iš- 
vykusi kartu su savo vyru į užmiestį, todėl Terencija buvo vienintelis 
susirinkime dalyvavęs šeimos narys. Aš stenografavau. 

Jei Ciceronas ir buvo nuliūdęs dėl to, kad pulkai jam ištikimų 
romėnų, kuriems jis kadaise vadovavo, sunyko iki šio mažo būrelio, 
tačiau mums neišsidavė. 

— Šią rūsčią dieną, — kreipėsi jis į susirinkusius, — aš norėčiau 
padėkoti jums, kurie visą laiką buvote man ištikimi. Nelaimės yra 
neatskiriama gyvenimo dalis, — sakau tai ne todėl, kad jums reko- 
menduočiau jas būtinai patirti, — mano užrašuose pažymėta, kad šie 
žodžiai buvo sutikti juoku, — o vis dėlto jos atskleidžia tikrąją žmonių 
prigimtį — kaip aš parodžiau savo silpnumą, taip jūs — stiprybę. 

Šeimininkas nutilo, paskui kostelėjo. Pamaniau, nejaugi jis ir vėl 
praras amą? Tačiau šįsyk jis kalbėjo toliau: 

— Vadinasi, įstatymas įsigalios nuo vidurnakčio? Jei aš teisingai 
suprantu, neliko jokios abejonės? 

Jis apsidairė. Visi keturi papurtė galvas. 

— Neliko, — atsakė Hortenzijus. — Visiškai jokios. 

— Kokios mano galimybės? 

— Mano galva, tau liko trys galimybės, — atsakė Hortenzi- 
jus. — Gali ignoruoti įstatymą ir likti Romoje tikėdamasis, kad tavo 
draugai toliau tave rems, nors nuo rytdienos tai bus dar pavojingiau 
nei yra šiandien. Gali šiąnakt pasitraukti iš miesto, kol įstatymas ne- 
draudžia žmonėms teikti tau pagalbą, vildamasis, kad pavyks netruk- 
domam išvykti iš Italijos. Arba gali kreiptis į Cezarį ir pasiteirauti, ar 
jo pasiūlymas dėl legato pareigų dar galioja, ir pretenduoti į teisinį 
neliečiamumą. 

— Be abejo, jis turi ir ketvirtą galimybę, — pridūrė Katonas. 

— Kokią? 

— Jis gali rinktis savižudybę. 

Stojo slogi tyla, kurią nutraukė pats Ciceronas: 

— Kokia iš jos būtų nauda? 

— Vertinant stoicizmo požiūriu, savižudybė visada buvo laikoma 
logišku išminčiaus atviro nepaklusnumo aktu. Be to, tu turi prigimtinę 
teisę nutraukti savo kančias. Atvirai kalbant, toks poelgis visiems lai- 
kams taptų rezistencijos tironijai pavyzdžiu. 

— Gal pasiūlytum konkretų metodą? 

— Taip. Mano nuomone, geriausia būtų užsimūryti savo name 
ir mirti iš bado. 

— Nesutinku, — paprieštaravo Lukulas. — Jei svajoji apie kan- 
kinio mirtį, Ciceronai, kam vargintis pačiam? Kodėl gi tau neišėjus į 
miestą ir neleidus priešams patiems tave nugalabyti? Tu turi šansą likti 
gyvas. O jeigu ne, tai tegul dėmė dėl tavo mirties krenta ant jų. 

— Tam, kad tave nužudytų, daug drąsos nereikia, — panieki- 
namai atkirto Katonas, — o štai savižudybė yra vyriškas, sąmoningas 
poelgis. 

— O ką tu, Hortenzijau, patartumei? — pasiteiravo Ciceronas. 

— Išvykti iš miesto, — tą pačią akimirką išgirdome jo atsaky- 
mą. — Saugok savo gyvybę. 

Hortenzijus pirštų galais palietė sau kaktą ir švelniai perbraukė 
sukrešėjusio kraujo juostelę. 

— Šiandien buvau susitikęs su Pizonu, — tęsė jis. — Asmeniškai 
jis užjaučia tave dėl to, kaip su tavimi elgiamasi. Duok mums laiko 
parengti nutarimui, anuliuojančiam Klodijaus įstatymą, o pats tuo 
metu pagyvenk savanoriškoje tremtyje. Esu tikras — vieną dieną tu 
triumfuodamas sugrįši atgal. 

— Atikai? 

— Tu žinai mano nuomonę, — atsakė Atikas. — Jei priimtum 
Cezario pasiūlymą, užsitrauktum sau daugybę nemalonumų. 

— O ką tu manai, Ierencija? Sakyk, brangioji. 

Ji, kaip ir jos vyras, irgi gedėjo, todėl, vilkinti gedulo drabužiais ir 
mirtinai išblyškusiu veidu, atrodė tikra Elektra. Ji kalbėjo užtikrintai: 

— Dabartinė mūsų egzistencija yra netoleruotina. Savanoriška 
tremtis man atsiduoda bailumu. O dėl savižudybės — pabandyk tai 
paaiškinti savo šešiamečiam sūnui. Kito pasirinkimo neturi. Keliauk 
pas Cezarį. 


Diena jau ėjo vakarop — raudona saulė niro už nuogų medžių, 
drungnas pavasario brizas nuo forumo atnešė ne itin darniais balsais 
skanduojamą „Mirtis despotui!“ Senatoriai su savo palydovais išėjo 
pro priekines duris, kad kaip jaukas prikaustytų minios dėmesį, tuo 
metu mudu su Ciceronu išsliūkinome pro užpakalines. Ciceronas 
buvo apsimuturiavęs galvą sena nudriskusia, kadaise ruda antklode 
ir niekuo nesiskyrė nuo tikro elgetos. Paskubomis nusileidome Kako 
laiptais į Etruskų kelią, o čia įsiliejome į žmonių būrį, pro vartus, ve- 
dančius prie upės, traukiantį iš miesto. Niekas prie mūsų nekibo, nie- 
kam nebuvome įdomūs. 

Pirma mūsų buvau pasiuntęs vieną vergą, kad šis nuneštų Ce- 
zariui žinią apie tai, kad Ciceronas norėtų su juo pasimatyti, todėl, 
mums prisiartinus, prie vartų jau laukė vienas jo karininkas su rau- 
dona plunksna puoštu šalmu ant galvos. Tokia neįprasta senatoriaus 
išvaizda jį labai apstulbino, bet karys greitai susitvardė ir sugebėjo 
pasveikinti jį pusiau iškelta ranka, paskui palydėjo mus į Marso lauką. 
Jame buvo įkurtas didžiulis palapinių miestas Cezario naujai surink- 
tiems legionams, turėjusiems kartu su juo išvykti į Galiją; kol ėjome 
per jį, visur mačiau ženklus, bylojančius apie tai, kad kariuomenė ardo 
stovyklą ir rengiasi žygiui: dalis karių pylė žemes į plačias duobes, 
kiti nukasė pylimus arba krovė į vežimus žygiui reikalingas maisto 
atsargas ir ginklus. Karininkas Ciceronui prasitarė, kad jiems įsakyta 
ryt prieš auštant leistis į kelionę šiaurės kryptimi. Jis nuvedė mus prie 
daug didesnės už kitas palapinės, pastatytos aukščiau nei kitos, su 
šalia jos į žemę įkastu legionierių ereliu. Paprašęs luktelėti jis pakėlė 

palapinės atvartą ir įėjo į vidų, palikęs Ciceroną, barzdotą, vilkintį 
sena, nudėvėta tunika ir ant pečių nukarusia antklode, dairytis po 
stovyklą. 

— Atrodo, Cezaris visada taip elgiasi, — pastebėjau aš, norė- 
damas išsklaidyti slegiančią tylą. — Jam patinka, kai jo lankytojai 
laukia. 

— Mes jau turėtume būti pripratę, — niūriai atsakė Cicero- 
nas. — Tik pažiūrėk, — pridūrė jis, linktelėdamas galvą kitapus sto- 
vyklos, upės link. 

Blausioje vakaro šviesoje išvydau iš slėnio kylančius kreivus di- 
dingų rūmų pastolius. 

— Ten turėtų iškilti Faraono teatras. 

Jis dar ilgokai susimąstęs Žiūrėjo į statinį, kramtydamas vidinę 
lūpos pusę. 

Pagaliau atvartas vėl prasiskyrė, ir mes buvome pakviesti į pa- 
lapinę. Vidus atrodė spartietiškai. Ant žemės tysojo šiaudų čiužinys 
su skersai jo užmesta antklode; šalia stovėjo medinė skrynia, ant jos 
išvydau veidrodį ir eilę šepečių plaukams, dar buvo matyti vandens 
ąsotis ir dubuo, taip pat miniatiūrinis moters portretas auksiniuose rė- 
meliuose (esu beveik tikras, kad tai buvo Servilijos portretas, nors sto- 
vėjau per toli, kad galėčiau pakankamai gerai įžiūrėti). Prie sulanksto- 
mojo stalo, apkrauto dokumentais, sėdėjo Cezaris. Tuo metu jis kažką 
pasirašinėjo. Jam už nugaros it stabo ištikti stovėjo du raštininkai. Jis 
baigė savo darbą, pakėlė akis, pakilo nuo kėdės ir ištiesęs dešinę žengė 
prie Cicerono. Aš pirmą kartą mačiau jį kariška uniforma. Cezariui ji 
tiko ir jis ją dėvėdamas jautėsi labai patogiai, ir aš supratau, kad per 
visus tuos metus, kuriuos jį stebėjau, nemačiau scenos, kuriai jis būtų 
tikęs labiau nei toji. Tai vertė susimąstyti. 

— Mano mielas Ciceronai, — pasveikino jis, atidžiai tirdamas 
svečio išvaizdą, — man iš tiesų labai skaudu matyti tave taip paže- 
mintą. 

Pompėjus visada glėbesčiuodavo ir draugiškai plekšnodavo per 
petį, o Cezariui toks familiarumas buvo svetimas. Po trumpiausio 

koks tik gali būti rankos paspaudimo jis parodė į kėdę, kviesdamas 
Ciceroną atsisėsti. 

— Kuo galiu padėti? 

— Aš atvykau, kad priimčiau tavo legato pareigas, — atsakė 
Ciceronas, prisėsdamas ant kėdės krašto, — jei tik pasiūlymas dar 
galioja. 

— Nejaugi? — Cezariui net žandikaulis atvipo. — Turiu pripa- 
žinti, elgeisi drąsiai, laukdamas iki paskutinės akimirkos. 

— Prisipažįstu, man būtų buvę kur kas mieliau, jei nebūtų tekę 
atvykti pas tave tokiomis aplinkybėmis. 

— Šiąnakt įsigalioja Klodijaus įstatymas? 

— Taigi. 

— Vadinasi, tavo pasirinkimas labai ribotas: aš, mirtis arba tremtis? 

Ciceronas pasijuto nepatogiai. 

— Gali manyti taip. 

— Ką gi, tai ne itin glosto savimeilę! — Cezaris šaižiai kaip 
įprastai nusikvatojo ir atsilošė kėdėje. Jis įdėmiai žiūrėjo į Cicero- 
ną. — Vasarą, kai pateikiau tau savo pasiūlymą, tavo situacija buvo 
nepalyginti geresnė nei dabar. 

— Tu kalbėjai, kad tuo atveju, jei Klodijus taptų pavojingas, ir 
mano saugumui kiltų pavojus, galėčiau kreiptis į tave. Jis dabar pa- 
vojingas. Aš atėjau. 

— Jis buvo pavojingas prieš šešis mėnesius. Dabar jis yra tavo 
valdovas. 

— Cezari, jei nori, kad aš imčiau maldauti... 

— Aš neprašau, kad tu maldautum. Žinoma, kad neprašau. Aš 
tik norėčiau iš tavo paties lūpų išgirsti, kuo galėtum būti man naudin- 
gas, tarnaudamas mano legatu. 

Ciceronas vargais negalais susitvardė. Vargu ar aš galėjau įsivaiz- 
duoti, kaip jis tuo metu jautėsi. 

— Jei jau taip nori, kad išsamiai paaiškinčiau, tai klausykis. 
Nors tu ir gali jaustis ramus dėl liaudies paramos, Senate tavo įtaka 
nėra tokia didelė, o mano padėtis yra priešinga: šiuo metu aš ne- 

galiu tikėtis liaudies palankumo, bet esu vis dar stiprus tarp mūsų 
kolegų. 

— Vadinasi, galėtum atstovauti mano interesams Senate? 

— Taip, aš perteikčiau jiems tavo ketinimus ir nuomonę, o kart- 
kartėmis galbūt galėčiau tau perduoti, ką jie galvoja. 

— O aš galėčiau tikėtis, kad būsi lojalus tik man? 

Aš kone girdėjau, kaip Ciceronas griežia dantimis. 

— Viliuosi, kad aš, kaip visuomet, būsiu lojalus savo šaliai, kuriai 
ir toliau tarnausiu, bandydamas suderinti tavo ir Senato interesus. 

— O man nusispjaut ant tavo Senato interesų! — riktelėjo Ce- 
zaris. Jis staiga palinko į priekį ir staigiu judesiu atsistojo. — Aš noriu 
tau, Ciceronai, šį bei tą papasakoti. Norėčiau, kad geriau mane pažin- 
tum. Anais metais, kai Žygiavau į Ispaniją, reikėjo keltis per kalnus, bet 
prieš tai su keliais savo karininkais nusprendėme išžvalgyti kelią. Taigi 
mes priėjome tokį visai mažą kaimelį. Lijo lietus, ir vietovė atrodė pati 
skurdžiausia, kokią tik gali įsivaizduoti. Vargu ar ten būtume radę nors 
vieną gyvą žmogų. Atsidūrus tokioje skylėje beliko tik nusikeikti. Tada 
vienas iš mano pagalbininkų juokaudamas tarė: „Turbūt žmonės ir čia 
veržiasi į valdžią, ir čia kovoja tarpusavyje bei vieni kitiems pavydi, kad 
tik būtų pirmi.“ O tu žinai, ką aš jam atsakiau? 

— Ne. 

— Aš jam tariau: „Jei tau įdomi mano nuomonė, tai žinok, kad aš 
verčiau būsiu pirmas čia nei antras Romoje“. Aš nejuokavau, Cicero- 
nai — tai buvo tiesa. Ar tu dabar supranti, ką aš noriu pasakyti? 

— Manau, kad taip, — atsakė Ciceronas, iš lėto linktelėdamas. 

— Tai tikra istorija. Štai koks aš. 

Ciceronas jam tarė: 

— Iki šio mūsų pokalbio tu man visada buvai mįslė, Cezari, 
tačiau dabar atrodo, kad pirmąkart imu tave suprasti, todėl dėkoju 
tau bent jau už atvirumą. — Jis nusijuokė ir pridūrė: — Iš tiesų, labai 
juokinga. 

— Kas? 

— Ogi tai, kad aš būsiu išvytas iš Romos, kad tapčiau karaliumi! 

Cezaris rūsčiai nužvelgė savo svečią, o paskui vyptelėjo. 

— Tu teisus, — pripažino jis. — Tai tikrai juokinga. 

— Ką gi, — tarė Ciceronas atsistodamas, — tęsti šį pokalbį nėra 
prasmės. Tau reikia užkariauti šalį, o aš turiu kitų reikalų. 

— Nekalbėk taip! — sušuko Cezaris. — Aš tik išdėsčiau faktus. 
Mes gi turime žinoti vienas kito poziciją. Tos prakeiktos legato pa- 
reigos — tavo! Gali eiti jas kaip tau patinka. Man būtų labai smagu 
matyti tave dažniau. Iš tiesų, Ciceronai. 

Karvedys ištiesė ranką. 

— Nagi. Daugelis žmonių, kurie dalyvauja visuomeniniame gy- 
venime, yra buki. Todėl mes, protingesni už juos, turime veikti išvien. 

— Ačiū tau už parodytą dėmesį, — atsakė Ciceronas, — tačiau 
to niekada nebus. 

— Kodėl? 

— Todėl, kad tame tavo kaime aš irgi stengčiausi būti pirmas, 
o jei negalėčiau, tuomet stengčiausi būti bent jau laisvas. O žinai, kas 
blogiausia tavyje Cezari? Kuo esi blogesnis už Pompėjų, blogesnis už 
Klodijų, blogesnis net už Katiliną? Tuo, kad tu nenurimsi, kol priversi 
mus visus parpulti prieš tave ant kelių. 


Mums sugrįžus į miestą buvo jau tamsu. Ciceronas nesivargino 
net užsimesti ant galvos antklodės. Buvo per daug tamsu, kad jį kas 
atpažintų, be to, žmonės skubėjo į namus ir rūpinosi svarbesniais da- 
lykais nei ekskonsulo likimas, pavyzdžiui, savo vakariene, kiauru stogu 
ir vagimis, kurie kasdien vis labiau vargino Romą. 

Terencija su Atiku laukė atrijuje. Ciceronui prisipažinus, kad jis 
atstūmęs Cezario pasiūlymą, ji gailiai sudejavo ir sukniubo ant grindų, 
rankomis susiimdama sau už galvos. Ciceronas atsiklaupė prie žmo- 
nos ir apkabino ją per pečius. 

— Brangioji mano, tau reikia dabar pat išeiti, — paaiškino 
jis. — Veskis su savimi Marką. Pernakvosi pas Atiką. 

Tai taręs jis žvilgtelėjo į Atiką, o ištikimas jo draugas linktelėjo. 

— Likti šiuose namuose po vidurnakčio per daug rizikinga. 

Terencija išsilaisvino iš vyro rankų. 

— O kaip tu? — paklausė ji. — Ką tu darysi? Nusižudysi? 

— Jeigu tu to nori... Jei nuo to palengvėtų... 

— Žinoma, aš to nenoriu! — Terencija ėmė šaukti. — Aš noriu 
gyventi kaip anksčiau! 

— Bijau, kad kaip tik to noro aš ir negaliu išpildyti. 

Ciceronas vėl norėjo apkabinti žmoną, bet ji, nustūmusi jį, atsi- 
stojo. 

— Kodėl? — reikliu tonu suriko ji, įrėmusi sau rankas į šonus 
ir žvelgdamas į jį iš viršaus. — Kodėl įstūmei savo žmoną ir vaikus į 
tokią kančią, jeigu jau ryt galėjai ją nutraukti, sudarydamas sąjungą su 
Cezariu. 

— Todėl, kad tai padaręs būčiau nutraukęs savo egzistenciją. 

— Ką tai reiškia, kad būtum nutraukęs savo egzistenciją? Kokią 
čia dar nesąmonę pasakei, kvaily? 

— Mano kūnas, tiesa, ėgzistuotų toliau, bet aš, Ciceronas, būčiau 
miręs. 

Terencija, apimta nevilties, nusigręžė nuo jo ir, tikėdamasi pa- 
galbos, pažvelgė į Atiką. 

— Nepaisant visos mano pagarbos tau, Markai, — prabilo Ati- 
kas, — tu daraisi toks pat nepalenkiamas kaip Katonas. Kas gi čia 
bloga, jei būtum laikinai sudaręs sąjungą su Cezariu? 

— Apie jokį laikinumą negali būti nė kalbos! Nejaugi šiame 
mieste nėra nė vieno, kuris suprastų? Šis žmogus nesustos, kol taps 
pasaulio valdovu, — jis pats tai prisipažino, tik kitais žodžiais, — o 
aš turėčiau arba jį visur lydėti kaip jo jaunesnysis sėbras, arba po 
kurio laiko nutraukti su juo santykius, bet tada aš būčiau galutinai 
Žuvęs. 

Terencija jam lediniu balsu atsakė: 

— Tu jau dabar esi galutinai žuvęs. 

— O dabar, Tironai, — tarė Ciceronas, žmonai išėjus atvesti 
iš vaikų kambario Marko, kad tėvas atsisveikintų su sūnumi, — pa- 
skutiniu savo aktu šiame mieste norėčiau suteikti tau laisvę. Iš tikrųjų, 
būčiau tai padaręs jau anksčiau, prieš keletą metų, — bent jau tada, 
kai baigiau eiti konsulo pareigas, — tačiau to nepadariau ne todėl, kad 
būčiau neįvertinęs tavo tarnybos man, o todėl, kad ją labai branginau ir 
nebūčiau galėjęs ištverti netekties. Tačiau dabar, kai prarandu visa kita, 
bus teisingiausia, jei ir tau ištarsiu sudie. Nuoširdžiai dėkoju, mano 
drauge, — tarė jis, spausdamas man ranką, — tu to nusipelnei. 

Tiek metų laukiau šios akimirkos — trokšte troškau, svajojau 
apie tai, kūriau planus, ką daryčiau, — ir ji pagaliau atėjo, sakyčiau, 
netgi kažkaip kasdieniškai, savaime, iš pastaruoju metu užklupusios 
pragaištingos nelaimės. Buvau pernelyg susijaudinęs, kad ką nors pa- 
sakyčiau. Ciceronas šypsodamasis žiūrėjo į mane, o paskui apkabino 
verkiantį ir ėmė plekšnoti per petį, lyg būčiau paguodos reikalingas 
vaikas; po kiek laiko priėjo ir Atikas, iki tol stebėjęs šią sceną, paėmė 
mano ranką ir draugiškai paspaudė. 

Vis dėlto sugebėjau ištarti keletą padėkos žodžių ir pridūriau, 
kad pirmasis mano, kaip laisvo žmogaus, poelgis bus pasižadėjimas 
tarnauti jam, todėl ir toliau būsiu kartu su Ciceronu, dalysiuosi jo 
lemtimi, kad ir kas nutiktų. 

— Deja, manau, kad tai neįmanoma, — liūdnai atsakė Ciceronas. 
Nuo šiol mano palydovai gali būti tik vergai. Jei man padės laisvasis, jis 
nusikals Klodijaus įstatymui, draudžiančiam pagelbėti žmogžudžiui. 
Nuo šiol, Tironai, privalėsi laikytis nuo manęs kuo toliau, antraip jie 
tave nukryžiuos. Taigi eik ir susirink savo mantą. Galėsi išvykti drauge 
su Terencija ir Atiku. 

Mano didžiausias džiaugsmas staiga dingo, tarytum jo ir nebūtų 
buvę, ir užplūdo neką mažesnis liūdesys. 

— Bet kaip tu apsieisi be manęs? 

— O, aš turiu kitų vergų, — paaiškino jis, nesėkmingai bandy- 
damas apsimesti, kad jam tai nė motais. — Jie galės mane palydėti iš 
miesto. 

— Kur trauksi? 

— Į pietus. Prie jūros, tikriausiai į Brundizijų, ten susirasiu laivą. 
O toliau... mano likimą nulems vėjai ir vandens srovės. Eik, susirink 
savo daiktus. 

Nusileidau į savo kambarį, susidėjau į nedidelį maišelį visą savo 
turtą, paskui ištraukiau iš sienos dvi klibančias plytas, už kurių buvau 
išduobęs slėptuvę. Šioje vietoje saugojau savo santaupas. Pinigų dirže 
turėjau užsiuvęs lygiai du šimtus dvidešimt septynis auksinius, ku- 
riems uždirbti prireikė daugiau nei dešimties metų. Apsijuosiau diržu 
ir užlipau atgal į atrijų, kur stebint Atikui ir Terencijai ašarotomis aki- 
mis, Ciceronas jau atsisveikino su Marku. Jis labai mylėjo šį berniu- 
ką — savo vienintelį sūnų, savo džiaugsmą, savo ateities viltį, — todėl 
tik labai susiėmus jam pavyko suvaidinti, kad jie atsisveikina kaip pa- 
prastai, lyg niekur nieko, nes nenorėjo, kad berniukas sunerimtų. Tėvas 
paėmė jį ant rankų, pakėlė ir apsisuko ratu, tačiau Markas paprašė 
pakartoti, ir jis sūnaus prašymą išpildė, bet kai šis ėmė ir vėl prašyti, 
atsisakė ir liepė eiti pas motiną. Paskui apkabino Terenciją ir tarė: 

— Atleisk, kad santuoka su manimi privedė tave prie tokios ap- 
gailėtinos padėties. 

— Santuoka su tavimi buvo vienintelis mano gyvenimo tik- 
slas, — atsakė ji ir, linktelėjusi man, tvirtu žingsniu išėjo iš kambario. 

Paskui Ciceronas apkabino Atiką, kurio globai patikėjo savo 
žmoną ir sūnų, o paskui žengė atsisveikinti su manimi, bet aš jam 
paaiškinau, kad atsisveikinti nėra reikalo, kad aš apsisprendžiau ir no- 
rėčiau likti kartu su juo aukodamas savo laisvę, o jeigu prireiks — ir 
gyvybę. Savaime suprantama, jis man padėkojo, bet neatrodė nustebęs, 
ir aš supratau, kad jis nė trumpiausią akimirką nebuvo patikėjęs, jog 
aš galėčiau priimti jo pasiūlymą. Nusijuosiau savo pinigų diržą ir iš- 
tiesiau jį Atikui. 

— Ar galėčiau paprašyti pagalbos? 

— Žinoma, — atsakė jis. — Norėtum, kad pasaugočiau? 

— Ne, — atsakiau aš. — Lukulo namuose yra vergė, jauna mo- 
teris vardu Agatė, kuri man labai daug reiškia, todėl norėčiau, kad 

paprašytum jos šeimininką padaryti tau paslaugą ir suteikti jai laisvę. 
Esu tikras, kad pinigų čia daugiau negu reikia jos laisvei išpirkti ir 
tolesniam jos gyvenimui. | 

Atikas žiūrėjo nustebęs, tačiau atsakė, kad būtinai išpildysiąs 
mano prašymą. 

— Tai bent, tu tikrai moki saugoti paslaptis, — pagyrė Cicero- 
nas, žiūrėdamas į mane įdėmiu žvilgsniu. — Atrodo, pažįstu tave ne 
taip jau gerai, kaip iki šiol maniau. 


Jiems išėjus, aš ir Ciceronas likome kartu su jo asmens sargy- 
biniais ir keliais namiškiais. Nebegirdėjome jokių šūkavimų, atrodė, 
kad visas miestas nurimo. Šeimininkas užlipo į viršų truputį pailsėti 
ir apsiauti patvaresnių batų, o sugrįžęs atgal paėmė kandeliabrą ir 
ėmė vaikščioti iš vieno kambario į kitą — per tuščią valgomąjį pa- 
auksuotomis lubomis, per didžiąją menę su marmurinėmis statulomis, 
kurios buvo per sunkios, kad jas išgabentume, ir galiausiai užsuko į 
tuščią biblioteką, — lyg norėdamas visa tai užfiksuoti savo atmintyje. 
Ciceronas taip ilgai stoviniavo, kad man jau buvo kilęs įtarimas, ar tik 
jis nepersigalvojo ir nesumanė likti, bet tuo metu panaktinis forume 
paskelbė pusiaunaktį, ir šeimininkas, užpūtęs žvakes, tarė, kad mums 
jau metas. 

Naktis buvo be mėnulio, ir mes, priėję laiptų viršų, Žemai pa- 
matėme mažų mažiausiai tuziną deglų, lėtai kylančių kalvos šlaitu 
aukštyn. Kažkas tolumoje riktelėjo paukščio balsu, ir netrukus, visai 
netoli mūsų, pasigirdo panašus riktelėjimas. Pajutau, kaip ima krūti- 
nėje daužytis širdis. 

— Jie jau pakeliui, — tyliai pratarė Ciceronas. — Jis nenori delsti 
nė akimirkos. 

Nuskubėjome laiptais žemyn, o Palatino papėdėje pasukome 
kairėn, į siaurą skersgatvį. Laikydamiesi arčiau sienų, atsargiai slin- 
kome pro uždarytas krautuves ir gyvenamuosius namus su įmigusiais 
jų gyventojais, kol išėjome į pagrindinę gatvę ties Kapenos vartais. 

Vartininkas, gavęs pinigų, atkėlė pėstiesiems skirtus vartus ir nekan- 
traudamas luktelėjo, kol patyliukais atsisveikinsime su savo gynėjais. 
Paskui Ciceronas žengė pro siaurą portalą, o įkandin jo nusekiau aš su 
trimis jaunais vergais, nešusiais jo daiktus. 

Mes nepratarėme nė žodžio ir nesustojome pailsėti mažiausiai 
dvi valandas, kol nutolome nuo paminklinių antkapių, iš abiejų pusių 
juosiančių kelio atkarpą, — anais laikais ši vieta garsėjo tuo, kad čia 
slapstydavosi plėšikai. Pagaliau Ciceronas nutarė, kad jau pakankamai 
saugu stabtelėti, atsisėdo ant kelio mylias žyminčio akmens ir pažvelgė 
atgal į Romą. Vos rausva pašvaistė, — ryto žarai buvo dar per ankstus 
laikas, — tamsiai raudona centre ir išsiskaidanti į rožinius ruoželius 
nutvieskė dangų, išryškindama juodas Romos kalvų kupras. Buvo 
keista, kad vieno namo gaisras gali sukelti tokį nuostabų dangišką re- 
ginį. Jei nebūčiau žinojęs, kas tai, būčiau sakęs, kad tai — pranašingas 
ženklas. Tuo pat metu nakties ramybę perskrodė keistas garsas, šaižus 
ir su pertrūkiais, nei staugimas, nei aimana. Iš pradžių nieko nesupra- 
tau, bet Ciceronas paaiškino, kad tai greičiausiai trimitai Marso lauke, 
iš kur Cezario kariuomenė pradeda savo žygį į Galiją. Nakties tamsoje 
Cicerono veido neįžiūrėjau, išgirdau tik jo balsą, o po akimirkos kitos 
jis atsistojo, nusipurtė nuo savo senosios tunikos dulkes ir tęsė savo 
kelionę priešinga nei Cezaris kryptimi. 


ŽODYNĖLIS 


Budelis (carnifėx) — oficialus valstybės tarnautojas, vykdydavęs mirties bausmę ir 


kankinimus. 


Centurijos — balsavimo teisę turinčių Romos piliečių vienetai, Marso lauke rink- 
davę konsulus ir pretorius. Tokia tvarka buvo naudinga turtingesnėms visuomenės 


klasėms. 


Diktatorius — magistratas, kuriam Senatas suteikė absoliučią civilinę ir karinę val- 


džią, paprastai kilus pavojui šalies saugumui. 


Edilas — renkamas valdininkas. Vienų metų kadencijai kasmet būdavo renkami 
keturi edilai, atsakingi už Romos miesto valdymą: už teisėtvarką, visuomeninius pa- 


status, verslą reglamentuojančius įstatus ir t.t. 


Galija — regionas, suskirstytas į dvi provincijas: Artimoji Galija — nuo Rubikono 
upės Italijos šiaurėje iki Alpių; Tolimoji Galija — teritorijos už Alpių, apytikriai ati- 


tinkančios Provanso ir Langedoko regionus šių dienų Prancūzijoje. 


Haruspikai — žyniai, tirdavę paaukoto gyvūno vidaus organus ir iš jų spręsdavę, ar 


pranašingi ženklai palankūs, ar nepalankūs. 


Imperatorius — titulas, kurį reguliariosios kariuomenės karvedžiui po laimėto mūšio 


suteikdavo jo kariai. Tik imperatorius galėjo pretenduoti į triumfo eiseną. 


Imperijus — teisė valdyti, kurią valstybė suteikdavo asmeniui, įprastai konsului, pre- 


toriui arba provincijos valdytojui. 


Kaltinimas, baudžiamasis persekiojimas — kadangi valstybinės baudžiamojo per- 
sekiojimo sistemos Romos respublikoje nebuvo, visus kriminalinius kaltinimus, pra- 


dedant grobstymu, baigiant išdavyste ir žmogžudyste, pareikšdavo privatūs asmenys. 


Karceris — Romos kalėjimas, įrengtas toje vietoje, kur forumas ribojasi su Kapitoli- 


jumi, tarp Konkordijos šventyklos ir Senato rūmų. 


Komicija — maždaug 300 pėdų skersmens apskrita forumo dalis, kuri ribojosi su Se- 
nato rūmais ir rostra. Tradiciškai joje Romos liaudis balsuodavo dėl siūlomų įstatymų, 


čia vykdavo daugelis teismų. 

Konsulas — aukščiausias Romos respublikos magistratas. Kasmet, paprastai liepos 
mėnesį, buvo renkami du konsulai, savo pareigas pradėdavę eiti sausį, o Senatui vado- 


vaudavę pakaitomis po vieną mėnesį. 


Kurija — pirminėje stadijoje svarbiausias Romos tribų (iki 387 m. pr. Kr. jų buvo tris- 


dešimt) susirinkimas, kurį sudarydavo tribų vyresnieji. 


Kurulinis krėslas — krėslas be atlošo ir žemomis atramomis rankoms, dažnai gamin- 
tas iš dramblio kaulo. Juose sėdėdavo magistratai, kurie turėjo imperijų, ypač konsulai 


ir pretoriai. 


Kvestorius — žemesnysis magistratas. Kasmet būdavo renkama dvidešimt kvestorių, 
kurie tapdavo Senato nariais. Kandidatas į kvestorius turėdavo būti ne jaunesnis kaip 
trisdešimties ir patvirtinti disponuojąs ne mažesniu kaip milijono sestercijų vertės 


turtu. 
Legatas — atstovas arba delegatas. 


Liaudies susirinkimai — aukščiausias valdžios ir įstatymų leidžiamasis organas Ro- 
mos respublikoje buvo liaudis. Ji savo valią išreikšdavo balsuodama tribomis, comitia 
tributa (dėl įstatymų leidybos, dėl karo ir taikos paskelbimo, renkant tribūnus), arba 


centurijomis, comifia centuriata (aukštesniųjų magistratų rinkimuose). 


Liktorius — patarnautojas, kuris nešiodavosi fasciją — beržinių rykščių ryšulį, surištą 
raudonos odos juostele, — simbolizavusį magistrato imperijų. Konsulus lydėdavo 
dvylika liktorių, kurie eidavo ir asmens sargybinių pareigas, o pretoriams būdavo 
paskiriami šeši liktoriai. Vyresnysis liktorius, būdavęs arčiausiai magistrato, buvo 


vadinamas artimiausiu liktoriumi. 
Manumisija — vergo išlaisvinimas. 


Miesto pretorius — justicijos galva, vyriausias iš visų pretorių, trečias (po abiejų kon- 


sulų) pagal statusą magistratas. 


Pranašingi ženklai — antgamtiniai ženklai, ypač paukščių skrydis ir žaibo tvykstelė- 
jimas, interpretuojami augurų; jei šie ženklai būdavo laikomi nepalankiais, negalėdavo 


vykti jokia visuomeninė veikla. 


Pretorius — antrasis pagal statusą magistratas Romos respublikoje. Aštuoni preto- 
riai būdavo renkami kasmet, liepos mėnesį, o pareigas pradėdavo eiti sausį. Pretoriai 
traukdavo burtus, kuriam iš teismų — išdavysčių, turto grobstymo, korupcijos, sunkių 


nusikaltimų ir t.t. — vadovaus. Žr. Miesto pretorius. 

Raitininkų luomas — antrasis pagal statusą, po senatorių, luomas Romos visuome- 
nėje. Raitininkai turėjo savo valdininkus ir privilegijas, prisiekusiųjų teisme jiems 
būdavo skiriamas trečdalis vietų. Dažnai raitininkų luomo nariai buvo turtingesni už 


Senato narius, tačiau jie negalėjo siekti valstybinės karjeros. 


Rostra — ilga lenkta pakyla forume, maždaug dvylikos pėdų aukščio, apjuosta žymių 
istorinių asmenų statulomis; nuo jos į romėnus kreipdavosi magistratai ir advokatai. 
Pavadinimas kilęs iš užgrobtų priešo laivų pirmagalių (lot. Rostra), kurie buvo įtvir- 


tinti jos šonuose. 


Senakulas — atvira teritorija priešais Senato rūmus, kurioje prieš Senato posėdžius 


tradiciškai rinkdavosi senatoriai. 


Senatas — Romos respublikos 7e įstatymų leidžiamoji, o artimesnė vykdomajai 
valdžia (įstatymus priimdavo liaudis tribų susirinkimuose), kurią sudarė šeši šimtai 
narių. Senato nariai galėdavo svarstyti valstybinius klausimus ir liepti konsului imtis 
vienokių ar kitokių veiksmų, teikti liaudies susirinkimui įstatymų projektus. Kvestorių 
rinkimuose romėnai tapdavo Senato nariais (žr. Kvestorius) visam gyvenimui, nebent 
būdavo cenzorių pašalinami už amoralų elgesį arba bankrotą, todėl senatorių amžiaus 


vidurkis būdavo gana aukštas (žodis „Senatas“ kilęs iš „senex“ — senas). 


Tribos — Romos gyventojai buvo suskirstyti į trisdešimt penkias tribas, kurios bal- 
suodavo dėl įstatymų leidybos ir renkant tribūnus. Kitaip nei balsuojant centurijomis, 


turtingų ir vargingų romėnų balsai turėjo vienodą vertę. 


Tribūnas — eiliniams piliečiams — plebėjams — atstovaujantis romėnas. Kasmet 
vasarą būdavo renkama dešimt tribūnų, kurie savo pareigas pradėdavo eiti gruodžio 
mėnesį. Jie turėjo teisę siūlyti ir vetuoti įstatymų projektus, taip pat kviesti liaudies 


susirinkimus. Sios pareigos buvo rezervuotos tik plebėjams. 


Triumfas — iškilminga valstybinė sugrįžimo į tėvynę šventė, Senato nutarimu ren- 
giama kare pasižymėjusiam karvedžiui pagerbti. Kandidatas privalėjo turėti karinį 
imperijų, jam buvo draudžiama įžengti į Romą tol, kol jis turėjo karinę valdžią; karve- 
džiai, norintys įžengti į Romą triumfo eisenoje, turėdavo laukti už miesto, kol Senatas 


suteiks šią teisę. 


Vyriausiasis žynys (Pontifėx Maximus) — Romos valstybinės religijos aukščiausias 
autoritetas, žynių kolegijos, kurią sudarė penkiolika narių, galva, gyvenęs jam oficialiai 


paskirtoje rezidencijoje prie Šventojo kelio. 


DRAMATIS PERSONAE 


Afranius, Lucius (Lucijus Afranijus) — Pompėjaus sąjungininkas, kilęs iš pastarojo 
tėviškės, Piceno; kare prieš Mitridatą tarnavo jo legatu, vėliau Pompėjaus pasiūlytas 
kandidatu į konsulus. 


Arrius, Ouintus (Kvintas Arijus) — buvęs pretorius ir karo vadas, artimai susijęs su 


Krasu. 


Atticus, Titus Pomponius (Titas Pomponijus Atikas) — artimiausias Cicerono drau- 


gas, Kvinto Cicerono, vedusio jo seserį Pomponiją, svainis. 
Aurelia (Aurelija) — Julijaus Cezario motina. 


Bibulus, Marcus Calpurnius (Markas Kalpurnijus Bibulas) — Cezario kolega kon- 


sulas, nepalaužiamas jo oponentas. 


Caesar, Gaius Julius (Gajus Julijus Cezaris) — iš esmės populiarų frakcijos Romoje 
vadovas; šešeriais metais jaunesnis už Ciceroną; vedęs Pompėją, gyvenęs su ja, savo 


motina Aurelija, ir dukra Julija. 


Catilina, Lucius Sergius (Lucijus Sergijus Katilina) — buvęs Afrikos valdytojas, pra- 


laimėjęs Ciceronui konsulų rinkimuose. 


Cato, Marcus Porcius (Markas Porcijus Katonas) — Servilijos įbrolis, garsiojo cenzo- 


riaus Katono prosūnaitis, griežtas Respublikos tradicijų sergėtojas. 


Catulus, Ouintus Lutatius (Kvintas Lutacijus Katulas) — buvęs konsulas, žynių 
kolegijos narys, vienas iš didžiausią patirtį turinčių Senato narių, patricijų frakcijos 


vadovas. 


Celer, Ouintus Caecilius Metellus (Kvintas Cecilijus Metelas Celeras) — Pompė- 
jaus, vedusio jo seserį, svainis, Klodijos vyras, Nepoto brolis; augurų kolegijos narys, 
pretorius, didžiausios ir įtakingiausios Romoje šeimos narys; karo didvyris, garsėjęs 


savo šlovinga karvedžio reputacija. 


Cethegus, Gaius Cornelius (Gajus Kornelijus Cetegas) — patricijus, senatorius, 


vienas iš Katilinos organizuoto sąmokslo dalyvių. 

Cicero, Ouintus Tullius (Kvintas Tulijus Ciceronas) — jaunesnysis Cicerono brolis, 


senatorius ir karys; vedęs Atiko seserį Pomponiją. 


Clodia (Klodija) — vienos iš žymiausių Romoje patricijų Apijų Klaudijų giminės 


atstovė; Klodijaus sesuo, Metelo Celero žmona. 


Clodius Pulcher, Publius (Publijus Klodijus Pulchras) — įtakingiausios patricijų 
dinastijos, Apijų Klaudijų, palikuonis; buvęs Lukulo svainis, Klodijos brolis, įtariamas 
kraujomaiša su savo seserimi; Tolimosios Galijos valdytojo Murenos pagalbininkas. 


Crassus, Marcus Licinius (Markas Licinijus Krasas) — buvęs konsulas; karvedys, 
žiauriai numalšinęs Spartako vadovaujamą vergų sukilimą; turtingiausias Žmogus 


Romoje, aršus Pompėjaus varžovas. 


Gabinius, Aulus (Aulas Gabinijus) — buvęs tribūnas, kilęs iš Pompėjaus tėviškės 
Piceno; jo iniciatyva buvo priimti įstatymai, suteikę Pompėjui neribotą karinę valdžią 
Rytuose; Pompėjus jam už paramą atsilygino paskirdamas savo legatu kare prieš 
Mitridatą. 


Hortensius Hortalus, Ouintus (Kvintas Hortenzijus Hortalas) — buvęs konsulas, 
daugelį metų, iki ateinant Ciceronui, žymiausias Romos advokatas; Katulo svainis; 
patricijų frakcijos vadovas, garsėjantis savo turtais; kaip ir Ciceronas, netarnavęs ka- 


riuomenėje politikas. 


Hybrida, Caius Antonius (Kajus Antonijus Hibrida) — Cicerono kolega konsulas, 
vienos iš garsiausių šeimų Romoje palikuonis, nepaisant to, už korupciją ir bankrotą 


pašalintas iš Senato. 


Isauricus, Publius Servilius Vatia (Publijus Servilijus Vatija Izaurikas) — vienas iš 
amžiumi vyriausių Senato narių, — Ciceronui tapus konsulu buvo septyniasdešimties, 
— garsus karys, pelnęs didelę pagarbą už karinius laimėjimus, du kartus Senato pa- 


gerbtas triumfo eisena; buvęs konsulas ir žynių kolegijos narys. 


Labienus, Titus (Titas Labienas) — karys, kilęs iš Pompėjaus tėviškės Piceno; tribū- 


nas, Cezario ir Pompėjaus interesų gynėjas. 


Lucullus, Lucius Licinius (Lucijus Licinijus Lukulas) — buvęs konsulas ir Romos 
kariuomenės, kovojusios su Mitridatu Rytuose vadas, vėliau pakeistas Pompėjaus; iš- 
didus, aristokratiškas ir labai turtingas; jo priešams keletą metų buvo pavykę neleisti 
jam surengti triumfo eisenos, todėl jis buvo priverstas įsikurti už Romos miesto sienų; 


piktai išsiskyręs su viena iš Klodijaus ir Klodijos seserų. 

DRAMATIS PERSONAE 


Nepos, Ouintus Caecilius Metellus (Kvintas Cecilijus Metelas Nepotas) — vyriau- 
siasis žynys (Pontifox Maximus), šešiasdešimties metų, silpnos sveikatos; Scipiono 


įtėvis. 


Pompey, Gnaeus (Gnėjus Pompėjus) — Cicerono vienmetis; galingiausias Romos 
respublikoje žmogus; buvęs konsulas ir žymus, daug mūšių laimėjęs karvedys, du 
kartus surengęs triumfo eiseną; ketverius metus kariavęs Rytuose — pirmą kartą su 
piratais, o paskui su Mitridatu; buvo vedęs Muciją, Velero ir Nepoto seserį. 


Rufus, Marcus Caelius (Markas Celijus Rufas) — buvęs Cicerono mokinys, vieno iš 


jo politinių šalininkų provincijose sūnus. 


Servilia (Servilija) — ambicinga ir įžvalgi politikoje Junijaus Silano, kandidato į kon- 
sulus, žmona; Katono įseserė, ilgą laiką Cezario meilužė; trijų dukterų ir sūnaus Bruto 


iš pirmosios santuokos motina. 


Servius Sulpicius Rufus (Servijus Sulpicijus Rufas) — Cicerono bendraamžis ir se- 
nas draugas; buvęs pretorius, garsėjęs kaip vienas geriausių teisės specialistų Romoje; 


kandidatas į konsulus; Postumijos, Cezario meilužės, vyras. 


Silanus, Decimus Junius (Decimas Junijus Silanas) — vedęs Serviliją, ilgalaikę Ce- 
zario meilužę; žynių kolegijos narys; kartą pralaimėjęs konsulų rinkimus, planavęs 
kandidatuoti dar kartą. 


Sura, Publius Cornelius Lentulus (Publijus Kornelijus Lentulas Sura) — buvęs 
konsulas, pašalintas iš Senato už amoralų elgesį; vedęs Hibridos brolio našlę, jaunojo 
Marko Antonijaus patėvis; grįžęs į politiką kaip miesto pretorius, artimai susijęs su 
Katilina. 


Terentia (Terencija) — Cicerono žmona, dešimt metų jaunesnė už savo vyrą, turtin- 
gesnė ir kilmingesnė; labai religinga, menko išsilavinimo ir konservatyvių pažiūrų; 


dviejų Cicerono vaikų, Tulijos ir Marko, motina. 


Tiro (Tironas) — ištikimasis Cicerono asmeninis metraštininkas, atsidavęs šeimai 


vergas, trejais metais jaunesnis už savo šeimininką, stenografijos metodo išradėjas. 
Tullia (Tulija) — Cicerono trylikametė dukra. 


Vatinius, Publius (Publijus Vatinijus) — jaunesnysis senatorius, garsėjęs savo bjauria 


išvaizda; vėliau tapęs tribūnu, Cezario aplinkos žmogus. 

